# śrīmad-bhāgavata-mahā-purāṇam

## dvitīyaḥ skandhaḥ

Version 1.02 Mar. 15, 2015

Sources:

* *Bhāgavata-tātparya*. Anandatirtha Madhvacarya.  
  Transcription by Jan Brzezinski. Taken from Bhakti Ballabh Tirtha’s edition (Calcutta : Chaitanya Vani Press, 1995).
* *Bhāvārtha-dīpikā*. Sridhara Svami.  
  Transcribed by Jan Klapis and proofread by Robert Gafrik from Sri Pandita Ramateja Pandeya's edition published by Caukhamba Samskrita Pratishthana in Vraja-jivana Pracya-bharati Grantha-mala series (28), reprinted in 1987. Gafrik and Klapis included all the pandit’s notes, even those refering to other commentaries, but some of them have been removed where they refer to other commentaries included in this edition, or where they give a source reference. This is one of the sources for the reading of the Bhāgavata text itself.
* *Krama-sandarbha*. Sri Jiva Gosvami.  
  The authoritative source document here is Puridas’s 1952 edition (Vrindavan Das : Haridas Sharma). Primary transcription—where Shat-sandarbha text was available on the Gaudiya Grantha Mandira, it was used after comparison and correction. Most, though not all, cross-references have been given. Another transcription by Durmada Das was made available, which was also compared and corrected. I don’t know which Durmada Das used, but it does not seem to fit in clearly to the sources used in Puridas. Some footnotes refer to these alternate readings, but this has not been done thoroughly. I have used the same references given by Puridas.
  + (ka) MS 516 in the Baranagar Gauranga Grantha Mandir.
  + (kha) MS 137 in the Bangiya Sahitya Parishad Library.
  + (ga) MS IIIC100 in the Asiatic Society Library, dated 1714.
  + (gha) Another MS in Bengali script. No further information.
  + (na) Ramanarayan Vidyaratna’s edition (Murshidabad, 1892).

Unfortunately, as is the case with all Puridas’s editions, there is no discussion of the critical process used.

* *Sārārtha-darśinī* of Viśvanātha Cakravartī Ṭhākura.  
  Taken from Bhakti Ballabh Tirtha’s edition (Calcutta : Chaitanya Vani Press, 1995). Transcription by Jan Brzezinski. This volumee is one of the sources for the reading of the Bhagavata text itself.
* *Catuḥśloki-bhāṣya*. Srinivasa Acarya.  
  A special feature of this commentary is the inclusion of Srinivas Acharya’s commentary on the the catuhsloki (2.9.30-36). Taken from Haridas Shastri’s undated edition (ca. 1983). Transcription by Jan Brzezinski.
* Srimad-bhagavata-maha-purana. In two volumes with Hindi translation. 13th edition. Gorakhpur: Gita Press, 1989.  
  This edition was used to help establish the Bhagavata text itself.

There have been some formatting problems due to Microsoft Word’s handy complex scripts function, which I seem to be unable to disable. Hopefully, most of the complexities have been unraveled. (Jan Brzezinski 2006-02-10)  
  
If you find any mistakes or variant readings, we humbly request you to please either notify us directly or post in the GGM forum. If you are working closely on this or any other text, please send us your edited version. Thank you, The Editors.

## —o)0(o—

# atha dvitīyaḥ skandhaḥ

*oṁ namo bhagavate vāsudevāya*

(2.1)

### prathamo’dhyāyaḥ

## mahāpuruṣa-saṁsthānuvarṇanaṁ

**|| 2.1.1 ||**

**śrī-śuka uvāca**

**varīyān eṣa te praśnaḥ kṛto loka-hitaṁ[[1]](#footnote-2) nṛpa |**

**ātmavit-sammataḥ puṁsāṁ śrotavyādiṣu yaḥ paraḥ**

**madhvaḥ:** yaḥ para iti ||1||

**śrīdharaḥ :** śrī-gaṇeśāya namaḥ |

dvitīye[[2]](#footnote-3) tu daśādhyāyaiḥ śrī-bhāgavatam āditaḥ |

uddeśa-lakṣaṇoktibhyāṁ[[3]](#footnote-4) saṅkṣepeṇopavarṇyate ||i||

tatra tu prathame’dhyāye kīrtana-śravaṇādibhiḥ |

sthaviṣṭhe bhagavad-rūpe manaso dhāraṇocyate ||ii||

yan-nāma-kīrtanaṁ dāna-tapo-yogādi-sat-phalam |

taṁ nityaṁ paramānandaṁ hariṁ nara nama smara ||iii||

atha dvitīya-skandha-vyākhyā |

uktaḥ pūrvam upodghātaḥ[[4]](#footnote-5) saprasaṅgaḥ śukāgamaḥ |

rājñā pṛṣṭaṁ nṝṇāṁ kṛtyam athāha śuka-san-muniḥ ||iv||

rājñaḥ praśnam abhinandati—varīyān iti | te tvayā | puṁsāṁ śrotavyādiṣu[[5]](#footnote-6) madhye yaḥ paraḥ śreṣṭha-gocaraḥ praśnaḥ kṛta eṣa varīyān | yato loka-hitam etat, mokṣa-hetutvāt | ātma-vidāṁ muktānāṁ ca saṁmato yataḥ ||1||

**krama-sandarbhaḥ :**

dvitīya-krama-sandarbhe sandarbhāṇāṁ samāhṛtiḥ |

kriyate yan-nideśena sa me’nanya-gater gatiḥ ||

atha dvitīya-skandhasya krama-sandarbhaḥ | api me bhagavān prītaḥ kṛṣṇaḥ pāṇḍu-suta-priyaḥ [bhā.pu. 1.19.35] ity-ādinā śrī-kṛṣṇa eva sva-ratiṁ vyajya miryamāṇānāṁ śrotavyādi-praśnenaivānta-kāle śrī-kṛṣṇa eva mayy upadiśyatām iti śrī-rājābhiprāyānantaraṁ śrī-śuka uvāca—varīyān eṣa iti | te tvayā | puṁsāṁ śrotavyādiṣu madhye yaḥ paraḥ śrī-kṛṣṇa-śravaṇābhiprāyeṇa paramaḥ praśnaḥ kṛtaḥ | eṣa tu varīyān | yad vā, tvayā kṛtaḥ yaḥ praśno’pi śrotavyādiṣu paraḥ | yasya praśnasya śravaṇādau parama-puruṣārthaḥ sidhyatīty arthaḥ | eṣa eva varīyān sarvāvatārāvatāri-praśnebhyaḥ parama-mahān | sa ca loka-hitaṁ yathā syāt tathaiva kṛtaḥ | tvaṁ tu tathābhūta-śrī-kṛṣṇaika-nibaddha-prematvāt kṛtārtah eveti bhāvaḥ |

vaiyāsaker iti vacas-tattva-niścayam ātmanaḥ |

upadhārya matiṁ kṛṣṇe auttareyaḥ satīṁ vyadhāt || [bhā.pu. 2.4.1] iti |

atra satī vidyamānā kṛṣṇe yā matis tām eva viśeṣeṇa dhṛtavān ity arthaḥ | etad eva vyaktīkariṣyate rājñā—

harer adbhuta-vīryasya kathā loka-sumaṅgalā |

kathayasva mahābhāga yathāham akhilātmani |

kṛṣṇe niveśya niḥsaṅgaṁ manas tyakṣye kalevaram || iti [bhā.pu. 2.8.2]

evam eva kathito vaṁśa-vistāraḥ [bhā.pu. 10.1.1] ity ādy-anantaraṁ samyag-vyavasitā buddhiḥ [bhā.pu. 10.1.15] ity-ādi | atra pūrvaṁ mayā nānāvatārādi-kathābhir abhinanditasyāpi yā śrīmad-vasudeva-nandanasyaiva kathāyāṁ naiṣṭhikī sthāyi-rūpā ratir jātā, eṣā buddhis tu samyag-vyavasitā parama-vidagdhety arthaḥ | yad vā, yaḥ praśne’pi śrotavyādiṣu paraḥ | yasya praśnasyāpi śravaṇādau parama-puruṣārthaḥ sidhyatīty arthaḥ ||1|| [kṛṣṇa-sandarbha 52-53]

**viśvanāthaḥ:**

**praṇamya śrī-guruṁ bhūyaḥ śrī-kṛṣṇaṁ karuṇārṇavam |**

**lokanāthaṁ jagac-cakṣuḥ śrī-śukaṁ tam upāśraye ||**

**gopa-rāmājana-prāṇa-preyase’tiprabhuṣṇave |**

**tadīya-priya-dāsyāya māṁ madīyam ahaṁ dade ||**

**daśādhyāye dvitīye’smiṁś cakre nārāyaṇāditaḥ |**

**pravṛttasyāsya śāstrasya prakramaṁ vyāsa-nandanaḥ ||**

**adhyāyais tribhir utkarṣo bhakter ekena saṁnatiḥ |**

**harer dhātur nāradasya saṁvādas tribhir ucyate ||**

**praśnā ekena viṣṇūpadeśa ekena dhātari |**

**ekena lakṣaṇāny asya daśeti skandha-saṅgrahaḥ ||**

**tatra tu prathame’dhyāye yamādy-aṣṭāṅga-yoginaḥ |**

**vairāja-mūrteḥ pātāla-pāda-mūlādi-dhāraṇā ||o||**

pūrva-kandhānte—ataḥ pṛcchāmi saṁsiddhim iti, puruṣasyeha yat kāryaṁ [bhā.pu.

1.19.37] iti vākyābhyām | samyak siddhiḥ kā ? atra sādhanaṁ ca kim ? iti tatrāpi śravya-japyādikaṁ kim ? tatraivāśravyājapyādikaṁ ca kim ? iti rājñaḥ praśnam abhinandati | varīyān śreṣṭhaḥ | te tvayā kṛtaḥ praśna evaṁ lokānāṁ hitam | na cāyaṁ prākṛtaḥ praśnaḥ ity āha | ātma-vidām eṣāṁ yuṣmat-sabhopaviṣṭānāṁ saṁmataḥ | etad-artham evaiteṣām atrāgamanād iti bhāvaḥ | yataḥ śrotavyādiṣv iti satāṁ praśno’pi śrūyate kīrtyate smaryate ity ataḥ śrotavyādiṣu praśneṣu madhye yaḥ praśnaḥ paraḥ | ito’nyasyotkṛṣṭasyābhāvāt sarvāntimaḥ | imaṁ praśnam eva śrutvā kīrtayitvā smṛtvā pumāṁsaḥ sarvot’py atikṛtārthā bhavanti | kiṁ punar etat-praśnasyottaraṁ mayā dattaṁ śrutvā tvaṁ kṛtārtho bhaviṣyasīti bhāvaḥ | ittham evāgre’pi vakṣyate—

vāsudeva-kathā-praśnaḥ puruṣāṁs trīn punāti hi |

vaktāraṁ pracchakaṁ śrotṝṁs tat-pāda-salilaṁ yathā || [bhā.pu. 10.1.16] iti ||1||

—o)0(o—

**|| 2.1.2 ||**

**śrotavyādīni rājendra nṝṇāṁ santi sahasraśaḥ |**

**apaśyatām ātma-tattvaṁ gṛheṣu gṛha-medhinām ||**

**śrīdharaḥ :** tatra tāvat svābhāvika-kriyāṇām anartha-hetutvaṁ vadan brūhi yad vā, viparyayaṁ [bhā.pu. 1.19.30] ity asyottaram āha—śrotavyādīnīti tribhiḥ | gṛheṣu saktānām ata eva gṛha-medhināṁ tad-gata-pañca-sūnā-parāṇām[[6]](#footnote-7) | medhatir hiṁsārthaḥ ||2||

**krama-sandarbhaḥ :** tatra bhagavad-āvirbhāva-mātrasya śravaṇāder āvaśyakatvena kaimutyam āha—śrotavyādīnīti caturbhiḥ | ātma-tattvaṁ bhagavat-tattvam | tasmād ity upasaṁhariṣyamāṇatvāt | tad apaśyatāṁ parama-śrotavyatvenājānatām ity arthaḥ ||2||

**viśvanāthaḥ:** bhagavac-caraṇa-prāptir eva saṁsiddhis tatra kṛtyaṁ tan-nāma-līlā-śravaṇa-kīrtanād eva sarvotkṛṣṭam ity agre pratipādayiṣyan prathamaṁ—brūhi yad vā, viparyayam ity asyottaratvena karmayogam āha—śrotavyādīnīti tribhiḥ | ātmanāṁ tattvaṁ—ke vayam ? kiṁ kurmahe ? kim udarkā bhaviṣyāmaḥ ? kathaṁ nistāraṁ prāpnumaḥ ? ity apaśyatāṁ kintu gṛheṣu saktānāṁ gṛha-medhināṁ gṛha-gata-pañca-sūnāparāyaṇānām | medhṛ hiṁsāyām ||2||

—o)0(o—

**|| 2.1.3 ||**

**nidrayā hriyate naktaṁ vyavāyena ca vā vayaḥ |**

**divā cārthehayā rājan kuṭumba-bharaṇena vā ||**

**madhvaḥ:** apaśyatāṁ nidrayā ||3||

**śrīdharaḥ :** taiś ca[[7]](#footnote-8) vṛthaivāyur vyayo bhavatīty āha | naktaṁ rātrau yad vaya āyus tan nidrayā vyavāyena ratyā vā hriyate | divā ahni yad vayas tad arthārtham udyamena, siddhe’rthe kuṭumba-poṣaṇena veti | ca-kārāv anukta-samuccayārthau ||3||

**krama-sandarbhaḥ :** atiprākṛtānāṁ tu nidrayety ādi ||3||

viśvanāthaḥ: teṣāṁ vṛthaivāyur vyayo bhavatīty āha | naktaṁ yad vayas tan-nidrayā hriyate iti | rātreḥ prāyaḥ karmānarhakālatvāt | vyavāyena ramaṇena veti | karmiṇāṁ strī-saṅgasyāniṣiddhatvāt | arthehayā artha-spṛhayā | arthān vinā karmāsiddheḥ | siddhe cārthe kuṭumba-bharaṇena veti | karma-yoge kuṭumba-bharaṇasya vihitatvāt ||3||

—o)0(o—

**|| 2.1.4 ||**

**dehāpatya-kalatrādiṣv ātma-sainyeṣv[[8]](#footnote-9) asatsv api |**

**teṣāṁ pramatto nidhanaṁ paśyann api na paśyati ||**

**madhvaḥ:** asatsu abhadreṣu sad-bhāve sādhu-bhāve ceti vacanāt ||4||

**śrīdharaḥ :** nanu naśvara-kuṭumbādy-arthaṁ katham āyur-vyayaṁ kuryāt ? tatrāha | dehādiṣu ātmanaḥ sainyeṣu parikareṣv asatsu mithyā-bhūteṣv api pramattaḥ prasaktas teṣāṁ pitrādi-dṛṣṭāntena nāśaṁ paśyann api nānusandhatte ||4||

**krama-sandarbhaḥ :** *na vyākhyātam.*

viśvanāthaḥ: apaśyatām ātma-tattvam iti yad uktaṁ tad vivṛṇoti | dehādiṣu ātmanaḥ sainyeṣu sva-sainya-tulyeṣu | kālena saha yoddhum iveti bhāvaḥ | asatsv api jīvātmano dehādi-sambandhābhāvān mithyābhūteṣv api teṣu pramattaḥ prasaktaḥ | yad vā, asatsv api asādhuṣv api bahirmukhatvād asmartheṣv apīty arthaḥ | pramattaḥ anavahitaḥ | yatas teṣāṁ nidhanaṁ kālanaiva nāśam | anaṣṭānām api pitrādi-dṛṣṭāntena nāśam | paśyann api nānusandhatte | tenāyaṁ kālenaiva grasyate | bhagavad-bhaktas tu bhagavad-unmukhair dehādibhir apramattaḥ kālam api jayatīti bhāvaḥ ||4||

—o)0(o—

**|| 2.1.5 ||**

**tasmād bhārata sarvātmā bhagavān īśvaro hariḥ |**

**śrotavyaḥ kīrtitavyaś ca smartavyaś cecchatābhayam[[9]](#footnote-10) ||**

**śrīdharaḥ :** evaṁ viparyaya-praśnottaram uktvā, śrotavyādi-praśnasyottaram āha—tasmād iti | he bhārata bharata-vaṁśya | sarvātmeti preṣṭhatvam[[10]](#footnote-11) āha | bhagavān iti saundaryam | īśvara ity āvaśyakatvam | harir iti bandha-hāritvam | abhayaṁ mokṣam icchatā ||5||

**krama-sandarbhaḥ :** abhayaṁ sarva-duḥkha-nivāraka-sarvānanda-maya-puruṣārtham | gatavān abhayaṁ hariṁ [bhā.pu. 2.1.13] iti vakṣyamāṇāt | martyo mṛtyu-vyāla-bhītaḥ [bhā.pu. 10.3.21] ity ādeś ca ||3||

**viśvanāthaḥ:** ataḥ kṛtārthībhavituṁ karmādikam akurvāṇā bhaktim eva kurvīrann ity āha tasmād iti | he bhārata ! bharata-vaṁśya ! abhayaṁ sva-parābhavābhavam icchatā puṁsā hariḥ śrotavyaḥ | atra harir iti viśeṣya-padam | sarvātmety ādi-viśeṣaṇa-trayeṇa mokṣābhisandhinī rāgānugā vaidhī ca bhaktir vyañjitā | tatra prathamāyāṁ—abhayaṁ mokṣam icchatā sarveṣām ātmā paramātmā hariḥ śrotavya iti | dvitīyāyām abhayaṁ niṣkampaṁ yathā syāt tathā icchatā lobhavatā puṁsā | bhagavān atisundaro nanda-sūnuḥ śrotavya iti | bhagaṁ śrī-kāma-māhātmya-vīrya-yatnārka-kīrtiṣu ity amaraḥ | tṛtīyāyāṁ, na bibhety asmād ity abhayo harir eva | muhūrtāt sarvam utsṛjya gatavān abhayaṁ hariṁ [bhā.pu. 2.1.13] ity agrima-śloka-dṛṣṭes tam icchatā, abhayam ātma-trāṇam icchatā vā | īśvaro harir īśitavyena puṁsā śotavya ity ādi kīrtitavyaś ca smartavyaś ceti ca-kārābhyāṁ śravaṇānantaraṁ kīrtana-smaraṇayor eka-kālatvaṁ vihitam iti śrotavyādi praśnasyottaram uktam ||5||

—o)0(o—

**|| 2.1.6 ||**

**etāvān sāṅkhya-yogābhyāṁ sva-dharma-pariniṣṭhayā |**

**janma-lābhaḥ paraḥ puṁsām ante nārāyaṇa-smṛtiḥ ||**

**śrīdharaḥ :** ataḥ param anyac chreyo nāstīty āha—**etāvān** eva **janmano lābhaḥ** phalam | tam āha—**nārāyaṇa-smṛtir** iti | **sāṅkhyādibhiḥ** sādhya iti teṣāṁ svātantryeṇa lābhatvaṁ vārayati | **sāṅkhyam** ātmānātma-vivekaḥ | **yogo**’ṣṭāṅgaḥ | **ante** tu smṛtiḥ paro lābhaḥ, na tan-mahimā vaktuṁ śakya ity arthaḥ ||6||

**krama-sandarbhaḥ :** *na vyākhyātam.*

**viśvanāthaḥ** : jñāni-karmi-prabhṛtayo’nye’pi sādhu-saṅga-vaśād yadi bhaktā bhavanti, na punaḥ karmādikaṁ kurvanti, tadā te’pi kṛtārthā ity āha—etāvān iti | **sāṅkhya-yoga-svadharma-niṣṭhābhiḥ,** viśeṣeṇa tṛtīyā, jaṭābhis tāpasam adrākṣīt itivat | tathā ca tair viśiṣṭānāṁ puṁsāṁ **etāvān janmano lābhaḥ paraḥ** śreṣṭhaḥ | ko’sau ? **ante** pratyāsatti-nyāyena jñāna-yoga-karmaṇām avasāne sanakādi-nava-yogeśvara-prācīnabarhiḥ-prabhṛtīnām iva nārāyaṇa-smṛtiḥ śuddhā bhaktir yadi syāt | ante iti—yadi punar api bhaktiṁ tyaktvā jñānādiṣu niṣṭhitā na bhavantīty arthaḥ | ata evam eva vakṣyate—

etāvān eva yajatām iha niḥśreyasodayaḥ |

bhagavaty acalo bhāvo yad bhāgavata-saṅgataḥ || [bhā.pu. 2.3.11] iti |

janmana evānte nārāyaṇa-smṛtiḥ paro lābha iti ca kecid āhuḥ ||6||

—o)0(o—

**|| 2.1.7 ||**

**prāyeṇa munayo rājan nivṛttā vidhi-ṣedhataḥ |**

**nairguṇya-sthā ramante sma guṇānukathane hareḥ ||**

**madhvaḥ:** dhyāpekṣayā prāyeṇa | nairguṇya-sthā muktāḥ | etat sāmagā yan nāsta iti śruteḥ ||7||

**śrīdharaḥ :** tatra sadācāraṁ pramāṇayati—prāyeṇeti | vidhi-ṣedhato vidhi-niṣedhābhyāṁ nivṛttā nairguṇye brahmaṇi sthitā api | sma prasiddham ||7||

**krama-sandarbhaḥ :** tad eva kaimutyena darśayati prāyeṇeti ||7||

**viśvanāthaḥ:** saṁsiddhis tu bhagavad-rūpa-guṇa-mādhuryānubhava eva, sa ca brahma-sāyujyād apy atiśreṣṭha iti mahad-anubhava-pramāṇenāha prāyeṇeti | vidhi-ṣedhataḥ vidhi-niṣedhābhyāṁ nivṛttā nairguṇye sthitā—muktā apīty arthaḥ | guṇānukathane eva ramante, na tu nirviśeṣa-brahma-sukhe’pīty arthaḥ | prāyeṇety anena anye jīvan-muktās tato nikṛṣṭāḥ sāyujyārthaṁ guṇānukathanaṁ kurvanti, na tu tatra ramante ||7||

—o)0(o—

**|| 2.1.8||**

**idaṁ bhāgavataṁ nāma purāṇaṁ brahma-sammitam |**

**adhītavān dvāparādau pitur dvaipāyanād aham ||**

**madhvaḥ:** dvāpare ca ādau ca | kṛṣṇāvatārāpekṣayā | vyāsaḥ ṣaṭ-śata-varṣīyo dhṛtarāṣṭram ajījanad iti skānde ||8||

**śrīdharaḥ :** kim idam apūrvaṁ kathayasi ? satyam apūrvam evedam ity āha | idaṁ bhagavat-proktaṁ tan-nāmaika-pradhānaṁ purāṇaṁ brahma-saṁmitaṁ sarva-veda-tulyam | yad vā, brahma samyak mitaṁ yena | kutas tvayā prāpta-mata āha—adhītavān iti | dvaipāyanāt pituḥ | kadā ? dvāparādau dvāparaḥ ādir yasya kālasya tasmin dvāparānte ity arthaḥ | śantanu-sama-kāle vyāsāvatāra-prasiddheḥ ||8||

**krama-sandarbhaḥ :** brahma-sammitaṁ narākṛti-para-brahmaṇaḥ śrī-kṛṣṇasya tulyam—kṛṣṇe svadhāmopagate [bhā.pu. 1.3.43] ity ādeḥ | dvāparādau brahma-śākhādivat tad-agratva-vyavahāreṇa dvāparānta ity arthaḥ | yad vā, dvāpara evādir yasya tatra tadīyānte sandhyāṁśa ity arthaḥ ||8||

**viśvanāthaḥ:** kim idam aśrutacaram apūrvaṁ kathayasi ? satyam apūrvam evedam ity āha | bhāgavataṁ bhagavantam adhikṛtya kṛtaṁ bhagavatā proktaṁ vā, bhagavata idam iti vā | śāstram idaṁ yuṣmad-asmat-praśnottara-virāji śrī-bhagaval-līlāmayam antarbhūta-yuṣmad-ādi-janma-sthiti-saṁsthiti-kathā-prapañcam adhyātma-dīptaṁ sarvopaniṣat-sāra-svarūpam anādi-siddham eva mat-pitrā bādarāyaṇenāvirbhāvitam | brahma-sasmitaṁ para-brahma-tulyaṁ brahmāpi samyakmitaṁ yeneti vā | kutas tvayā prāptam ? tata āha—adhītavān iti | asya śāstrasyārtho buddhi-balena svayaṁ jñātum aśakya iti bhāvaḥ | kṛṣṇāvatārād anatipūrvam eva satyavatyāṁ dvaipāyanasya prādurbhāvāt dvāparādāv iti na saṅgacchate, tasmād dvāpara-śabdenātra dvāparānta eva lakṣyate | tataś ca dvāparasya dvāparāntasya ādau dvāparopānta ity artho vyākhyeyaḥ ||8||

### —o)0(o—

### || 2.1.9-10 ||

pariniṣṭhito’pi nairguṇya uttama-śloka-līlayā |

gṛhīta-cetā rājarṣe ākhyānaṁ yad adhītavān ||

tad ahaṁ te’bhidhāsyāmi mahā-pauruṣiko bhavān |

yasya śraddadhatām āśu syān mukunde matiḥ satī ||

**madhvaḥ** : pariniṣṭhito’pi muktir asya bhaviṣyatīti niścito’pi | udaraṁ saṁśayaḥ proktaḥ pariniṣṭhā-viniścaya ity abhidhāne |

ṛṣy-uktam ādevatāś ca vimuktau pariniścitāḥ |

tathāpy adhika-saukhyārthaṁ yatante śubha-karmasu |

vimuktās tu svabhāvena nityaṁ dhyānādi-tatparā || iti gāruḍe ||9||

**śrīdharaḥ :** siddhasya tava kuto’dhyayane pravṛttis tatrāha—pariṇiṣṭhito’pīti | gṛhīta-cetā ākṛṣṭa-cittaḥ ||9||

**krama-sandarbhaḥ :** pariṇiṣṭhito’pi nairguṇye ity ādau, tad ahaṁ te’bhidhāsyāmīty antena | yasya śraddadhatām āśu syān mukunde matiḥ satī iti śrī-bhāgavatasya parama-mahimānam uktvā tad-anantaraṁ śrī-bhāgavatam upakramamāṇa eva tasya nānāṅgavataḥ śrīman-mukhatayā tan-nāma-kīrtanam evopadiśati ||9-10||

**viśvanāthaḥ :** nanu tvam ati prasiddhaḥ | janmata eva brahmānubhavī gṛhāt parivrajya gataḥ | anvrajantaṁ pitaram api naiva paryacaiṣīḥ | samprati katham evaṁ brūṣe ? ity ata āha pariniṣṭhita iti | gṛhīta-cetā ākṛṣṭa-cittaḥ | brahmānubhavād api līlāyā mādhuryādhiko’ham eva pramāṇam iti bhāvaḥ | tarhīdam apūrvaṁ vastv aham api labheyety ata āmūla-cūlam eva mām enadevāsvādayety ākāṅkṣāyām āha tad aham iti | mahā-puruṣaṁ śrī-kṛṣṇaṁ prāptum arhasīti mahā-pauruṣikaḥ | yad vā, vinayāditvāt svārthe ṭhak uttara-pada-vṛddhiḥ | yasya yasmin śrī-bhāgavate | yad vā, śraddadhatāṁ madhye yasya tava matiḥ satī | tataś ca janmādy asya ity ārabhya viṣṇu-rātam amūmucat ity antaṁ sarvam eva śrī-bhāgavataṁ śrāvayāmāsa iti jñeyam | ataeva prathama-dvādaśayor api śuka-proktatve ambarīṣa śuka-proktaṁ nityaṁ bhāgavataṁ śṛṇu iti vacanaṁ samyag upapadyate ||9-10||

*—o)0(o—*

**|| 2.1.11 ||**

**etan nirvidyamānānām icchatām akuto-bhayam |**

**yogināṁ nṛpa nirṇītaṁ[[11]](#footnote-12) harer nāmānukīrtanam ||**

**śrīdharaḥ:** sādhakānāṁ siddhānāṁ ca nātaḥ param anyac-chreyo’stīty āha—etad iti | **icchatāṁ** kāmināṁ tat-tat-phala-sādhanam **etad** eva | **nirvidyamānānāṁ** mumukṣūṇāṁ mokṣa-sādhanam etad eva | **yogināṁ** jñānināṁ phalaṁ caitad eva **nirṇītam** | nātra pramāṇaṁ vaktavyam ity arthaḥ ||11||

**krama-sandarbhaḥ :** tatrāpi sarveṣām eva parama-sādhanatvena parama-sādhyatvena copadiśati—etan nirvidyamānānām iti | ṭīkā ca—sādhakānāṁ siddhānāṁ ca nātaḥ param anyac-chreyo’stīty āha etad iti | icchatāṁ kāmināṁ tat-tat-phala-sādhanam etad eva | nirvidyamānānāṁ mumukṣūṇāṁ mokṣa-sādhanam etad eva | yogināṁ jñānināṁ phalaṁ caitad eva nirṇītam | nātra pramāṇaṁ vaktavyam ity arthaḥ | ity eṣā |

nāma-kīrtanaṁ cedam uccair eva praśastam**—**nāmāny anantasya hata-trapaḥ paṭhan [bhā.pu. 1.5.11] ity ādau |

atha pādmoktā daśāpy aparādhāḥ parityājyāḥ | yathā sanat-kumāra-vākyam—

sarvāparādha-kṛd api mucyate hari-saṁśrayāt |

harer apy aparādhān yaḥ kuryād dvipada-pāṁsavaḥ ||

nāmāśrayaḥ kadācit syāt taraty eva sa nāmataḥ |

nāmno’pi sarva-suhṛdo hy aparādhāt pataty adhaḥ || iti |

aparādhāś caite—

satāṁ nindā nāmnaḥ paramam aparādhaṁ vitanute

yataḥ khyātiṁ yātaṁ katham u sahate tad‑vigarhām |

śivasya śrī-viṣṇor ya iha guṇa-nāmādi-sakalaṁ

dhiyā bhinnaṁ paśyet sa khalu hari-nāmāhita-karaḥ ||

guror avajñā śruti-śāstra-nindanaṁ

tathārtha-vādo hari-nāmni kalpanam |

nāmno balād yasya hi pāpa-buddhir

na vidyate tasya yamair hi śuddhiḥ ||

dharma-vrata-tyāga-hutādi-sarva-

śubha-kriyā-sāmyam api pramādaḥ |

aśraddadhāne vimukhe’py aśṛṇvati

yaś copadeśaḥ śiva-nāmāparādhaḥ ||

śrutvāpi nāma-māhātmye

yaḥ prīti-rahito’dhamaḥ |

ahaṁ-mamādi-paramo

nāmni so’py aparādha-kṛt || iti |

atra sarvāparādha-kṛd apītyādau śrī-viṣṇu-yāmala-vākyam apy anusandheyam—

mama nāmāni loke’smin śraddhayā yas tu kīrtayet |

tasyāparādha-koṭīs tu kṣamāmy eva na saṁśayaḥ || iti |

satāṁ nindā ity anena hiṁsādīnāṁ vacanāgocaratvaṁ darśitam | nindādayas tu yathā skānde śrī-mārkaṇḍeya-bhagīratha-saṁvāde—

nindāṁ kurvanti ye mūḍhā vaiṣṇavānāṁ mahātmanām |

patanti pitṛbhiḥ sārdhaṁ mahāraurava-saṁjñite ||

hanti nindanti vai dveṣṭi vaiṣṇavān nābhinandati |

krudhyate yāti no harṣaṁ darśane patanāni ṣaṭ || iti |

tan-nindā-śravaṇe’pi doṣa uktaḥ—

nindāṁ bhagavataḥ śṛṇvan tat-parasya janasya vā |

tato nāpaiti yaḥ so’pi yāty adhaḥ sukṛtāc cyutaḥ || [bhā.pu. 10.76.26] iti |

tato’pagamaś cāsamarthasyaiva | samarthena tu nindaka-jihvā chettavyā | tatrāpy asamarthana-svaprāṇa-parityāgo’pi kartavyaḥ | yathoktaṁ devyā—

karṇau pidhāya nirayād yad akalpa īśe

dharmāvitary asṛṇibhir nṛbhir asyamāne |

chindyāt prasahya ruśatīm asatīṁ prabhuś cej

jihvām asūn api tato visṛjet sa dharmaḥ || [bhā.pu. 4.4.17] iti |

śivasya śrī-viṣṇor ity atraivam anusandheyam | śrūyate’pi—

yad yad vibhūtimat sattvaṁ śrīmad ūrjitam eva vā |

tat tad evāvagaccha tvaṁ mama tejo’ṁśasaṁbhavam || [gītā 10.41] iti |

brahmā bhavo’ham api yasya kalāḥ kalāyāḥ [bhā.pu. 10.68.26] iti |

yat-pāda-niḥsṛta-sarit-pravarodakena

tīrthena mūrdhnādhikṛtena śivaḥ śivo’bhūt [bhā.pu. 3.28.22] iti |

sṛjāmi tan-niyukto’haṁ haro harati tad-vaśaḥ |

viśvaṁ puruṣa-rūpeṇa paripāti triśakti-dhṛk || [bhā.pu. 2.6.30]

tathā mādhva-bhāṣya-darśitāni vacanāni brahmāṇḍe—

rujaṁ drāvayate yasmād rudras tasmāj janārdanaḥ |

īśanād eva ceśāno mahā-devo mahattvataḥ ||

pibanti ye narā nākaṁ muktāḥ saṁsāra-sāgarāt |

tad-ādhāro yato viṣṇuḥ pinākīti tataḥ smṛtaḥ ||

śivaḥ sukhātmakatvena sarva-sarodhanād dharaḥ |

kṛtyātmakam imaṁ dehaṁ yato vaste pravartayan ||

kṛttivāsās tato devo viriñciś ca virecanāt |

bṛṁhaṇād brahma-nāmāsau aiśvaryād indra ucyate ||

evaṁ nānā-vidhaiḥ śabdair eka eva trivikramaḥ |

vedeṣu ca purāṇeṣu gīyate puruṣottamaḥ || iti |

vāmane—

na tu nārāyaṇādīnāṁ nāmnām anyatra saṁśayaḥ |

anya-nāmnāṁ gatir viṣṇur eka eva prakīrtitaḥ || iti |

skānde—

ṛte nārāyaṇādīni nāmāni puruṣottamaḥ |

adād anyatra bhagavān rājevarte svakaṁ puram || iti |

brāhme—

caturmukhaḥ śatānando brahmaṇaḥ padmabhūr iti|

ugro bhasmadharo nagnaḥ kapālīti śivasya ca |

viśeṣ-nāmāni dadau svakīyāny api keśavaḥ || iti |

tad evaṁ śrī-viṣṇoḥ sarvātmakatvena prasiddhatvāt tasmāt sakāśāt śivasya guṇa-nāmādikaṁ bhinnaṁ śakty-antara-siddham iti yo dhiyāpi paśyed ity arthaḥ | dvayor abheda-tātparyeṇa ṣaṣṭhy-antatve sati śrī-viṣṇoś cety apekṣya ca-śabdaḥ kriyeta | tat-prādhānya-vivakṣayaiva śrī-śabdaś ca tatraiva dattaḥ | ata eva śiva-nāmāparādha iti śiva-śabdena mukhyatayā śrī-viṣṇur eva pratipādita ity abhipretam | sahasra-nāmādau ca sthāṇu-śivādi-śabdās tathaiva |

atha śruti-śāstra-nindanam— yathā pāṣaṇḍa-mārgeṇa dattātreya-rṣabha-devopāsakānāṁ pāṣaṇḍinām |

tathārtha-vādaḥ stuti-mātram idam iti mananam | kalpanaṁ tan-māhātmya-gauṇatākaraṇāya gaty-antara-cintanam | yathoktaṁ kaurme vyāsa-gītāyāṁ—

deva-drohād guru-drohaḥ koṭi-koṭi-guṇādhikaḥ |

jñānāpavādo nāstikyaṁ tasmāt koṭi-guṇādhikam || iti |

yat tu śruta-nām-māhātmyasyāpy ajāmilasya so’haṁ vyaktaṁ patiṣyāmi narake bhṛśa-dāruṇe [bhā.pu. 6.2.27] ity etad vākyaṁ tat khalu sva-daurātmya-mātra-dṛṣṭyā | nāma-māhātmya-dṛṣṭyā tv agre vakṣyate tathāpi me durbhagasya [bhā.pu. 6.2.30] ity ādi dvayam |

nāmno balād iti | yadyaî bhaven nāmno balenāpi kṛtasya pāpasya tena nāmnā kṣayaḥ | tathāpi yena nāmno balena parama-puruṣārtha-svarūpaṁ sac-cid-ānanda-sāndraṁ sākṣāc-chrī-bhagavac-caraṇāravindaṁ sādhayituṁ pravṛttas tenaiva parama-ghṛṇāspadaṁ pāpa-viṣayaṁ sādhayatīti parama-daurātmyam | tataḥ kadarthayaty eva taṁ tan nāma ceti tat-pāpa-koṭi-mahattamasyāparādhasyāpāto bāḍham eva | tato yamair bahubhir yama-niyamādibhiḥ kṛta-prāyaścittasya krameṇa pātpādhikārair anekair api daṇḍa-dharair vā kṛta-daṇḍasya tasya śuddhy-abhāvo yukta eva | nāmāparādha-yuktānām ity ādi vakṣyamāṇānusāreṇa punar api satata-nāma-kīrtana-mātrasya tatra prāyaścittatvāt | sarvāparādha-kṛd apīty ādy ukty-anusāreṇa nāmāparādha-yuktasya bhagavad-bhaktimato’py adhaḥpāta-lakṣaṇa-bhoga-niyamāc ca | tata indrasyāśvamedhākhya-bhagavad-yajana-balena vṛtra-hatyā-pravṛttis tu lokopadrava-śāntiṁ tadīyāsura-bhāva-khaṇḍanaṁ cecchūām ṛṣīṇām aṅgīkṛtatvān na doṣa iti mantavyam |

atha dharma-vrata-tyāgeti dharmādibhiḥ sāmya-mananam api pramādaḥ | aparādho bhavatīty arthaḥ | ata eva ca—

vedākṣarāṇi yāvanti paṭhitāni dvijātibhiḥ |

tāvanti hari-nāmāni kīrtitāni na saṁśayaḥ ||

ity atideśenāpi nāmna eva māhātmyam āyāti | uktaṁ hi madhura-madhuram etan maṅgalaṁ maṅgalānāṁ sakala-nigama-vallī-sat-phalaṁ cit-svarūpam iti |

tathā śrī-viṣṇu-dharme—

ṛg-vedo hi yajur-vedaḥ sāma-vedo’py atharvaṇaḥ |

adhītās tena yenoktaṁ harir ity akṣara-dvayam ||

skānde pārvaty-uktau—

mā ṛco mā yajus tāta mā sāma paṭha kiñcana |

govindeti harer nāma geyaṁ gāyasva nityaśaḥ ||

pādme śrī-rāmāṣṭottara-śata-nāma-stotre—

viṣṇor ekaika-nāmaiva sarva-vedādhikaṁ mataṁ [pa.pu. 6.254.27] iti |

atha aśraddadhāne ity ādinopadeṣṭur aparādhaṁ darśayitvopadeśasyāha— śrutveti | yataḥ ahaṁ-mamādi-paramaḥ ahantā-mamatādy-eka-tātparyeṇa tasminn anādaravān ity arthaḥ | nāmaikaṁ yasya vāci smaraṇa-patha-gatam ity ādau deha-draviṇādi-nimittaka-pāṣaṇḍa-śabdenan ca daśāparādhā lakṣyante pāṣaṇḍa-mayatvāt teṣām | tathā tad-vidhānām evāparādhāntaram uktaṁ pādma-vaiśākha-māhātmye—

avamanya ca ye yānti bhagavat-kīrtanaṁ narāḥ |

te yānti narakaṁ ghoraṁ tena pāpena karmaṇā || [pa.pu. 5.96.63] iti |

eṣāṁ cāparādhānām ananya-prāyaścittatvam evoktaṁ tatraiva—

nāmāparādha-yuktānāṁ nāmāny eva haranty agham |

aviśrānta-prayuktāni tāny evārtha-karāṇi ca || iti |

atra sta-prabhṛtiṣv aparādhe tu tat-santoṣārtham eva santata-nāma-kīrtanādikaṁ samucitam | ambarīṣa-caritādau tad-eka-kṣamyatvenāparādhānāṁ darśanāt | uktaṁ ca nāma-kaumudyām— mahad-aparādhasya bhoga eva nivartakaḥ tad-anugraho vā iti | tasmād agaty-antarābhāvāt sādhūktam etan-nirvidyamānānāṁ [bhā.pu. 2.1.11] iti ||11||

**viśvanāthaḥ :** nanv atra śāstre bhaktir abhidheyety avagamyata eva | tatrāpi bhakty-aṅgeṣu madhye mahārāja-cakravartivat kim ekaṁ mukhyatvena nirṇīyate ? tatrāha—nāmānukīrtanam iti | sarveṣu bhakty-aṅgeṣu madhye śravaṇa-kīrtana-smaraṇāni trīṇi mukhyāni—tasmād bhārata iti ślokenoktāni | teṣu triṣv api madhye kīrtanam | kīrtane’pi nāma-līlā-guṇādi-sambandhini tatrāpy anukīrtanaṁ sva-bhakty-anurūpa-nāma-kīrtanaṁ nirantara-kīrtanaṁ vā | nirṇītaṁ pūrvācāryair api, na kevalaṁ mayaivādhunā nirṇīyata iti | tenātra pramāṇaṁ na praṣṭavyam iti bhāvaḥ | kīdṛśam ? akutobhayam iti | kāla-deśa-pātropakaraṇāviśuddhy-aśuddhi-gata-bhayābhāvasya kā vārtā ? bhagavat-sevādikam asahamānā mlecchā api yatra naiva vipratipadyante iti bhāvaḥ |

kiṁ ca, sādhakānāṁ siddhānāṁ ca nātaḥ param adhikaṁ śreyaḥ ity āha—nirvidyamānānām arthān mokṣa-paryanta-sarva-kāmebhya iti | icchatām iti arthāt tān eva kāmān iti praviśa piṇḍīn itival labhyate | tataś ca nirvidyamānānām ekānta-bhaktānām icchatāṁ svarga-mokṣādi-kāminām, yoginām ātmārāmāṇāṁ ca etad eva nirṇītam | yathāyogyaṁ sādhanatvena phalatvena ceti bhāvaḥ ||11|| [bhakti-sandarbha 265]

—o)0(o—

**|| 2.1.12 ||**

kiṁ pramattasya bahubhiḥ parokṣair hāyanair iha |

varaṁ muhūrtaṁ viditaṁ ghaṭate śreyase yataḥ ||

**śrīdharaḥ :** alpam evāyur avaśiṣṭaṁ kim ahaṁ sādhayeyam iti mā śuca ity āha—kim iti tribhiḥ | parokṣair alakṣitair hāyanair varṣaiḥ | viditaṁ vṛthā yātīti jñātam | yato yena jñānena | ghaṭena yatnaṁ kuryāt ||12||

krama-sandarbhaḥ : kim ity asya ṭīkāyāṁ—alpam evāyur avaśiṣṭam | kim ahaṁ sādhayeyam ? iti mā śuca iti | mā śocīr ity arthaḥ | śreyase nāma-kīrtanādi-rūpāya ||12||

viśvanāthaḥ : hanta hanta ! alpam evāyur avaśiṣṭaṁ kim ahaṁ sādhayeyam iti mā śuca ity āha—kim iti tribhiḥ | parokṣaiḥ vṛthā yāntīti aviditair hāyanair varṣaiḥ | viditaṁ tu muhūrtam api varam | yato vedanena | ghaṭate sayatno bhavet ||12||

—o)0(o—

**|| 2.1.13 ||**

khaṭvāṅgo nāma rājarṣir jñātveyattām ihāyuṣaḥ[[12]](#footnote-13) |

muhūrtāt sarvam utsṛjya gatavān abhayaṁ harim ||

**śrīdharaḥ :** khaṭvāṅgo hi deva-pakṣe sthitvā daityān ajayat, tataḥ prasannair devair varaṁ vṛṇīṣvetyukte tenoktaṁ prathamaṁ tāvan mamāyuḥ kathyatām iti, tato devair uktaṁ tat tu muhūrta-mātram astīti, tato’tiśīghraṁ vimānena bhuvam āgatya hariṁ śaraṇaṁ gata iti | yata iyaṁ svarga-bhumī rajodhikā | karma-bhūmiḥ prthvī ||13||

krama-sandarbhaḥ : khaṭvāṅga ity asya ṭīkāyāṁ bhuvam āgatya iti mahā-viṣaya-darśanena—citta-vikṣepāt ||13||

**viśvanāthaḥ : tatra** khaṭvāṅga-caritaṁ pramāṇayati—khaṭvāṅgo’pi deva-pakṣe sthitvā daityān ajayat, tataḥ prasannair devair varaṁ vṛṇīṣvety uktas tān āha—prathamaṁ tāvan mamāyuḥ kathyatām iti | tair uktaṁ—muhūrta-mātraṁ tat | tatas tūṣṇīm eva śīghraṁ bhuvam āgatya hariṁ śaraṇaṁ gata iti ||13||

[atrānurūpārthakaṁ bhā. 9.9.43, 11.23.30 padye draṣṭavye |]

—o)0(o—

**|| 2.1.14 ||**

tavāpy etarhi kauravya saptāhaṁ jīvitāvadhiḥ |

upakalpaya tat sarvaṁ tāvad yat sāmparāyikam ||

**śrīdharaḥ :** tava tu etarhy apīdānīm api | tāvad iti tāvatā kālena sāmparāyikaṁ pāralaukikaṁ sādhanaṁ sampādaya ||14||

krama-sandarbhaḥ : yat tu pūrvam iti laṅghita-maryādaṁ takṣakaḥ saptame’hani [bhā.pu. 1.18.37] iti baṭu-vacanaṁ, yac cedānīm api saptāhaṁ jīvitāvadhiḥ iti śrī-śuka-vacanaṁ, tad ubhayam api śrī-bhagavataiva tat-tad-āgamanasya śīghra-ghaṭanayā ghaṭata iti jñeyam | tat sarvaṁ śravaṇa-kīrtanādi-rūpaṁ—śrotavyādīni rājendra [bhā.pu. 2.1.2] ity ādy uktena nyāyena, na hy ato’nyaḥ śivaḥ panthāḥ [bhā.pu. 2.1.33] ity ādi vakṣyamāṇena ca ||14||

**viśvanāthaḥ :** tavāpi tava tu | ata etarhy api samaye | yat sāmparāyikaṁ pāralaukikaṁ sādhanam | tat tāvat sarvam upakalpaya kuru ||14||

—o)0(o—

**|| 2.1.15 ||**

anta-kāle tu puruṣa āgate gata-sādhvasaḥ |

chindyād asaṅga-śastreṇa spṛhāṁ dehe’nu ye ca tam ||

**śrīdharaḥ :** tatra vairāgyaṁ tāvad āha—anta-kāla iti | gata-sādhvaso mṛtyu-bhaya-śūnyaḥ | asaṅgo nāma anāsaktis tena śastreṇa spṛhāṁ sukhecchāṁ, taṁ deham anu ye putra-kalatrādayas teṣv api spṛhāṁ chindyāt ||15||

krama-sandarbhaḥ : ata evānta-kāle ity ādi madhyamaṁ prakaraṇaṁ keṣāñcid anyeṣām eva sādhanatvena jñeyam ||15||

**viśvanāthaḥ :** tatra mriyamāṇasya kiṁ kartavyam iti praśne, yogenaiva svecchayā dehaṁ parityājya sukhenaiva brahma-padaṁ praveṣṭuṁ yogābhyāsa eva kartavyaḥ ity ācikhyasūnāṁ tan-mahā-sadaḥ-sthānāṁ keṣāṁcin matam aṣtāṅga-yogaṁ, svamatasya śuddha-bhakti-yogasya punar api dvitīyādhyāyānte vaktavyasyotkarṣārtham āha—anta-kāla iti | gata-sādhvasaḥ mṛtyu-bhaya-śūnyaḥ asaṅgo’nāsaktiḥ | dehe tathā taṁ deham anu ye putra-kalatrādayas teṣv api ||15||

—o)0(o—

**|| 2.1.16-17 ||**

gṛhāt pravrajito dhīraḥ puṇya-tīrtha-jalāplutaḥ |

śucau vivikta āsīno vidhivat kalpitāsane ||

abhyasen manasā śuddhaṁ trivṛd-brahmākṣaraṁ param |

mano yacchej jita-śvāso brahma-bījam avismaran ||

**śrīdharaḥ :** kiṁ ca gṛhāt pravrajito nirgataḥ | gṛhe sthitasya punar apy āsakti-sambhavāt | tatrāṣṭāṅga-yogam[[13]](#footnote-14) āha | dhīra iti brahmacaryādi-yamopalakṣaṇam | puṇya-tīrtheti snānādi-niyamopalakṣaṇam | āsanam āha—śucāv iti | vivikte ekānte | vidhivat kuśājina-cailaiḥ krameṇa nirmite ||16||

japa-garbhaṁ prāṇāyāmaṁ[[14]](#footnote-15) vaktuṁ japyam āha | trivṛd-brahmākṣaraṁ trivṛt tribhir akārādibhir vartitaṁ grathitaṁ brahmākṣaraṁ praṇavaṁ manasā’bhyased āvartayet | manasendriya-pratyāhāraṁ vaktuṁ prāṇāyāmena mano-niyamanam āha | mano yacched vaśīkuryāt | brahma-bījaṁ praṇavam avismarann eva jita-śvāsaḥ san ||17||

krama-sandarbhaḥ : gṛhād iti yugmakam ||16-17||

**viśvanāthaḥ :** dhīra iti brahmacaryādi-yamaḥ prathamaḥ | puṇya-tīrtha-snānādir niyamo dvitīyaḥ | vidhivat kuśājinā-cailaiḥ krameṇa kalpite āsane āsīna ity āsanaṁ tṛtīyam | tribhir akārādibhir vṛd vartanaṁ grathanaṁ yasya tad brahmākṣaraṁ praṇavam abhyased āvartayej japed iti prāṇāyāmaś caturthaḥ | prāṇāyāma-bāhulyenaiva prathamaṁ mano yacchet niścalīkuryād ity arthaḥ | brahma-bījaṁ praṇavam ||16-17||

—o)0(o—

**|| 2.1.18 ||**

niyacched viṣayebhyo’kṣān manasā buddhi-sārathiḥ |

manaḥ karmabhir ākṣiptaṁ śubhārthe dhārayed dhiyā ||

**madhvaḥ :** śubhārthe bhagavati ||18||

**śrīdharaḥ :** pratyāhāram[[15]](#footnote-16) āha | niyacchen nigṛhṇīyāt | akṣān indriyāṇi | niścayātmikā buddhiḥ sārathir yasya saḥ | dhāraṇām[[16]](#footnote-17) āha—mana iti | punaś ca karmabhis tad-vāsanābhir ākṣiptam ākṛṣṭam | śubhārthe bhagavad-rūpe ||18||

**krama-sandarbhaḥ :** *na vyākhyātam.*

**viśvanāthaḥ :** tataś ca niyatena manasā viṣayebhyaḥ śabdādibhyaḥ sakāśāt, akṣān karṇādīnīndriyāṇi niyacched iti pratyāhāraḥ pañcamaḥ | niścayātmikā buddhir eva sārarthir yasya saḥ | tato manaḥ śubhe’rthe bhagavad-rūpe, dhiyā dhārayed iti dhāraṇā ṣaṣṭhī | kīdṛśaṁ manaḥ ? karmabhir ākṣiptaṁ—prācīna-karmaṇām atirprābalyāt prāṇāyāmair api samyak niścalīkartum aśakyam ity arthaḥ ||18||

—o)0(o—

**|| 2.1.19 ||**

tatraikāvayavaṁ dhyāyed avyucchinnena cetasā |

mano nirviṣayaṁ yuktvā tataḥ kiñcana na smaret |

padaṁ tat paramaṁ viṣṇor mano yatra prasīdati ||

madhvaḥ : viṣayebhyo nirgatya tatraiva mano yuṅktvānyan na smaret ||19||

**śrīdharaḥ :** dhyānam[[17]](#footnote-18) āha—tatreti | ekam ekaṁ pādādy[[18]](#footnote-19) avayavam | avyucchinnena samagra-rūpād aviyuktena | āśraya-viśeṣeṇa sāmānyataś citta-sthirīkaraṇaṁ dhāraṇā | avayava[[19]](#footnote-20)-vibhāvanayā tad-dārḍhyaṁ dhyānam iti bhedaḥ | samādhim āha[[20]](#footnote-21) | nirviṣayaṁ mano yuṁktvā samādhāya | sthirībhūte manasi sphurat-paramānanda-mātrākāraṁ kṛtvety arthaḥ | prasīdati upaśāmyati ||19||

**krama-sandarbhaḥ :** *na vyākhyātam.*

**viśvanāthaḥ :** tatraikāvayavam ekam ekaṁ bhagavad-aṅgaṁ dhyāyed iti dhyānaṁ saptamam | āśraya-viśeṣe sāmānyataś citta-sthirīkaraṇaṁ dhāraṇā | avayava-bhāvanayā tad-dārḍhyaṁ dhyānam iti bhedaḥ | avyucchinnena tsmād viyuktena | nirviṣayaṁ viṣaya-sparśa-rahitam | yuktvā saṁyojya | kiñcana tato’nyat kim api na smaret | tad eva viṣṇor bhagavataḥ padaṁ svarūpaṁ brahmety arthaḥ | yatra sati manaḥ prasīdati upaśāmyatīti samādhir aṣṭama ity uktaḥ ||19||

—o)0(o—

**|| 2.1.20 ||**

rajas-tamobhyām ākṣiptaṁ vimūḍhaṁ mana ātmanaḥ |

yacched dhāraṇayā dhīro hanti yā tat-kṛtaṁ malam ||

**śrīdharaḥ :** guṇa-vaśāt punar api kṣobhe sati dhāraṇām eva sthirīkuryād ity āha | rajasā ākṣiptaṁ tamasā vimūḍhaṁ svīyaṁ mano nirundhyāt | tat-kṛtaṁ rajas-tamobhyāṁ kṛtam ||20||

krama-sandarbhaḥ : ativikṣiptasya mūḍha-cittasya tu sākṣāc chrī-bhagavati dhāraṇā na sampadyate | atas tasya vikṣepa-hetuṁ tat-sthūla-rūpaṁ prapañcayan tad-dhāraṇāṁ yogābhyāsa-yatnena sampādayati—raja ity ādinā ||20||

**viśvanāthaḥ :** guṇa-vaśāt punar api kṣobhe sati dhāraṇām eva sthirīkuryād ity āha | rajasā ākṣiptam | tamasā vimūḍham | svīyaṁ mano niruddhyāt | tat kṛtaṁ rajas-tamobhyāṁ kṛtam ||20||

—o)0(o—

**|| 2.1.21 ||**

yasyāṁ sandhāryamāṇāyāṁ yogino bhakti-lakṣaṇaḥ |[[21]](#footnote-22)

āśu sampadyate yoga āśrayaṁ bhadram īkṣataḥ ||

**madhvaḥ :** bhadraṁ harim ||21||

**śrīdharaḥ :** yato yasyāṁ kriyamāṇāyāṁ bhadraṁ sukhātmakam āśrayaṁ viṣayaṁ paśyatas tatraiva prītir bhavati ||21||

krama-sandarbhaḥ : bhakti-lakṣaṇaḥ pūrvokta-dhāraṇādi-rūpaḥ ||21||

**viśvanāthaḥ :** yataḥ yasyāṁ dhāraṇāyām | bhaktir eva lakṣaṇaṁ cihnaṁ yasya saḥ | bhakti-miśrasyaiva yogasya mokṣa-sādhakatoktaḥ, na tu bhakti-rahitasyeti bhāvaḥ | yoginaḥ kīdṛśasya ? bhadram āśrayaṁ bhagavantam īkṣataḥ dhāraṇayā īkṣamāṇasya ||21||

—o)0(o—

**|| 2.1.22 ||**

**rājovāca—**

yathā sandhāryate brahman dhāraṇā yatra sammatā |

yādṛśī vā hared āśu puruṣasya mano-malam ||

**madhvaḥ :** yac-chabdaḥ praśne | yataś codeti sūrya ity ādivat | yac-chabdas tu parāmarśe praśnārthe cābhibhaṇyate ity abhidhāne | yathety asya jitāsana ity ādi | yatra sthūlaṁ yādṛśīty asya viśeṣa ity ādi ||22||

**śrīdharaḥ :** yathā[[22]](#footnote-23) yatra yādṛśī cetikartavyatāviṣaya-tat-tad-viśeṣāṇāṁ praśnāḥ ||22||

krama-sandarbhaḥ : yatheti | ayam api rāja-praśno’nya-hitārtha eva ||22||

**viśvanāthaḥ :** rājovāceti bhakti-miśra-yoge rājño jijñāsaiva, na tu cikīrṣā | śukadeva-śiṣyasya śukasyābhimatāyāṁ śuddha-bhaktāv eva pravṛtty-aucityāt ||22||

—o)0(o—

**|| 2.1.23 ||**

**śrī-śuka uvāca—**

jitāsano[[23]](#footnote-24) jita-śvāso jita-saṅgo jitendriyaḥ |

sthūle bhagavato rūpe manaḥ sandhārayed dhiyā ||

**śrīdharaḥ :** yathety asyottaraṁ—jitāsana iti | viṣayam[[24]](#footnote-25) āha—sthūla iti sārdhena ||23||

**krama-sandarbhaḥ :** *na vyākhyātam.*

**viśvanāthaḥ :** yathā sandhāryate [bhā.pu. 2.1.22] ity asyottaram āha—jitāsana iti | yatra saṁmatā ity asyottaraṁ vadan pūrvoktasyāntaryāmiṇaś cid-ghana-svarūpe dhāraṇāyām asamarthānām aśuddha-cittānāṁ yogināṁ rāga-dveṣādi-mālinya-nivṛtty-arthaṁ vairāja-dhāraṇām āha—sthūla iti ||23||

—o)0(o—

**|| 2.1.24 ||**

viśeṣas tasya deho’yaṁ sthaviṣṭhaś ca sthavīyasām |

yatredaṁ vyajyate viśvaṁ bhūtaṁ bhavyaṁ bhavac ca sat ||

**madhvaḥ :** viśeṣaḥ aṇḍa-kośaḥ |

śilāvat tasya deho’yam aṇḍa-kośas tu sā vṛttiḥ |

tat tantratvāt saṁstha-duḥkha-bhogasya na kvacid || iti brahma-vaivarte ||24||

**śrīdharaḥ :** viśeṣo virāḍ-dehaḥ atisthūlānām api sthūlataraḥ | sat kārya-mātram ||24||

**krama-sandarbhaḥ :** *na vyākhyātam.*

**viśvanāthaḥ :** **viśeṣaḥ** samaṣṭir virāṭ | **yatredaṁ** dṛśyate [vyajyate] ity anena dṛśya-śravyādi-vastu-mātrāṇāṁ bhagavad-vibhūtitvād bhagavad-rūpatvena dhyeyatve sati spardhāsūyādayo na kvāpi bhaveyur iti | ataḥ spardhādy-abhāve citta-śuddhiḥ, citta-śuddhau ca cid-ghanātmaka-śrī-nārāyaṇa-mūrtau dhāraṇā atisukarā syād iti dyotitam | **sat** kārya-mātram ||24||

—o)0(o—

**|| 2.1.25 ||**

aṇḍa-kośe śarīre’smin saptāvaraṇa-saṁyute |

vairājaḥ[[25]](#footnote-26) puruṣo yo’sau bhagavān dhāraṇāśrayaḥ ||

**madhvaḥ :** aṇḍa-koṣo virāṭ proktā viśeṣeṇa prakāśanāt |

vairājas tad-gato viṣṇur atha vā sarvato varaḥ || iti bhāgavata-tantre ||25||

**śrīdharaḥ :** asya copalakṣaṇatvena viṣayatvaṁ, vastutas tu virāḍ jīva-niyantā bhagavān eva viṣaya ity āha | **aṇḍa-kośā**ntar-vartini kaṭāha eva pṛthivy-**āvaraṇam** | tataḥ ap-tejo-vāyv-ākāśāhaṁkāra-mahat-tattvānīti **sapta** ||25||

**krama-sandarbhaḥ :** *na vyākhyātam.*

**viśvanāthaḥ :** sa eva viśeṣaḥ kutra ko vā ? ity ata āha—**aṇḍa-koṣe** pañcāśat-koṭi-yojana-pramāṇe brahmāṇḍe pṛthivy-āp-tejo-vāyv-ākāśāhaṅkāra-mahattattvānīti **saptāvaraṇāni,** tair **yute** | **vairājo** hiraṇyagarbhasya **dehaḥ** | **bhagavān** iti hiraṇyagarbhāntaryāmī garbhodaśāyī dvitīyaḥ **puruṣaḥ,** tat-pratimatvenopāsyamāno vairājo’pi bhagavac-chabdenocyate ||25||

—o)0(o—

**|| 2.1.26 ||**

pātālam etasya hi pāda-mūlaṁ

paṭhanti pārṣṇi-prapade rasātalam |

mahātalaṁ viśva-sṛjo’tha gulphau

talātalaṁ vai puruṣasya jaṅghe ||

**madhvaḥ :** pratimāpekṣayāṅgāni svarūpāpekṣayā taj-jāni tad-āśritāni ca ||26||

**śrīdharaḥ :** virāḍ-deha-taj-jīva-tad-antaryāmiṇām abhedam āropyopāsanaṁ kartavyam ity āśayenāha | **pātālaṁ pāda-mūlaṁ** pādasyādho-bhāgam | pātālādīnāṁ tad-avayavatā vidhīyate | pātālādīny atalāntāny adhastanād ārabhya sapta bhū-vivarāṇi | **paṭhanti** gṛṇantīty-ādi-pramāṇa-pradarśanam | **pārṣṇi-prapade** pādasya paścāt-puro-bhāgau ||26||

**krama-sandarbhaḥ :** *na vyākhyātam.*

**viśvanāthaḥ :** tasya pādāditvena kiṁ kiṁ dhyeyam ? ity apekṣāyām āha—**pāda-mūlaṁ** pādasyādho-bhāgam | **pārṣṇi-prapade** pādasya paścāt-puro-bhāgau ||26||

—o)0(o—

**|| 2.1.27 ||**

dve jānunī sutalaṁ viśva-mūrter

ūru-dvayaṁ vitalaṁ cātalaṁ ca |

mahītalaṁ taj-jaghanaṁ[[26]](#footnote-27) mahīpate

nabhastalaṁ[[27]](#footnote-28) nābhi-saro gṛṇanti ||

**śrīdharaḥ :** ūru-dvayasyādho-bhāge **vitalaṁ**, uttara-bhāge **atalam** iti jñeyam | **nābhir** eva **saraḥ** ||27||

**krama-sandarbhaḥ :** *na vyākhyātam.*

**viśvanāthaḥ :** ūru-dvayam iti | tasyādho-bhāge **vitalam** ūrdhva-bhāge **atalam** iti jñeyam ||27||

—o)0(o—

**|| 2.1.28 ||**

uraḥ-sthalaṁ jyotir-anīkam asya

grīvā mahar vadanaṁ vai jano’sya |

tapo rarāṭīṁ vidur ādi-puṁsaḥ

satyaṁ tu śīrṣāṇi sahasra-śīrṣṇaḥ ||

**śrīdharaḥ : jyotir-anīkaṁ** jyotiṣāṁ samūhaṁ svargam | **mahar**-lokaṁ **grīveti** gṛṇanti[[28]](#footnote-29) | **tapo**-lokaṁ **rarāṭīṁ** lalāṭam | **satyaṁ** satya-lokam ||28||

**krama-sandarbhaḥ :** uraḥ-sthalam ity asya ṭīkāyāṁ gṛṇantīty atra vidur evānvetuṁ yuktam ||28||

**viśvanāthaḥ :** **jyotir-anīkaṁ** jyotiṣāṁ samūhaṁ svargam | **rarāṭīṁ** lalāṭam | **satyaṁ** satya-lokam ||28||

—o)0(o—

**|| 2.1.29 ||**

indrādayo bāhava āhur usrāḥ

karṇau diśaḥ śrotram amuṣya śabdaḥ |

nāsatya-dasrau param asya nāse

ghrāṇo’sya gandho mukham agnir iddhaḥ ||

**śrīdharaḥ : usrā** devāḥ tejomaya-śarīratvāt te **bāhava** ity **āhuḥ** | **diśo**’smad-ādi-**śrotrā**dhiṣṭhātryo devatāḥ **karṇau** śrotrasyādhiṣṭhānam | śabdas tu śrotra-viṣayaḥ | sa tasya śrotrendriyam | evaṁ[[29]](#footnote-30) nāsikādiṣv api | **nāsatya-dasrāv** aśvinau[[30]](#footnote-31) **nāse** nāsā-puṭe | **iddho** dīptaḥ ||29||

**krama-sandarbhaḥ :** indrādaya iti | atra ṭīkāyāṁ—evaṁ nāsikādiṣv api iti prāyikam eva ||29||

**viśvanāthaḥ : usrā** devāḥ | **indrādayo** devā **bāhava** ity **āhuḥ** | **diśo**’smad-ādi-**śrotrā**dhiṣṭhātryo devatāḥ | asya **karṇau** śrotrasyādhiṣṭhānam | śabdo’smad-ādi-śrotra-viṣayaḥ | **amuṣya** śrotrendriyam | evam eva sarvatra vyavasthā | atra vyaṣṭi-samaṣṭi-virājor yadyapi tulya evādhyātmādi-vibhāgaḥ, tad api samaṣṭi-virāḍ ayaṁ hiraṇyagarbhopāsakair yogibhiḥ parameśvaratvenopāsya iti parameśvarasya indriyebhya eva virājo viṣayā bhavanti | tadīyendriyādhiṣṭhānebhyas tv indriyāṇīndriyādhiṣṭhātryo devatāś ca syur iti kārya-kāraṇayor abhedopacārād aikyena | dik-śabdādibhiḥ samaṣṭi-virājo’sya parameśvaratvena dhyeyatvāt karṇa-śrotrādi-kalpanā jñeyā | **nāsatya-dasrāv** aśvinau | **nāse** nāsā-puṭe | **iddho** dīptaḥ ||29||

—o)0(o—

**|| 2.1.30 ||**

dyaur akṣiṇī cakṣur abhūt pataṅgaḥ

pakṣmāṇi viṣṇor ahanī ubhe ca |

tad-bhrū-vijṛmbhaḥ parameṣṭhi-dhiṣṇyam

āpo[[31]](#footnote-32)‘sya tālū rasa eva jihvā ||

**śrīdharaḥ : dyaur** antarikṣam | **akṣiṇī** netra-golake | **cakṣur** indriyam | **pataṅgaḥ** sūryaḥ | **ahanī** rātry-ahaṇī | **parameṣṭhi-dhiṣṇyaṁ** brahma-padam | **tālur** adhiṣṭhānam | **jihvā** indriyam ||30||

**krama-sandarbhaḥ :** cakṣuṣi vyabhicārāt tatra hi sūryasyaiva hi golokatvena prāptatvāt | tad evam atra yuktir nānusandheyā kintūpāsanārthaṁ śāstrājñaiva kāraṇam iti sarvaṁ samañjasam ||30||

**viśvanāthaḥ : dyaur** antarikṣam | tatratyaḥ sūryaś cākṣiṇī netra-golake | yathā—dyu-padena mañcāḥ krośantīti nyāyena sūryo lakṣyate | pataṅgo rūpaṁ cakṣur indriyam | atra **pataṅga**-padena taijasaṁ rūpaṁ lakṣyate, na tu sūrya ucyate | divaḥ sūryasya cākṣiṇī [bhā.pu. 2.6.3] iti |

etad vai pauruṣaṁ rūpaṁ bhūḥ pādau dyauḥ śiro nabhaḥ |

nābhiḥ sūryo’kṣiṇī nāse vāyuḥ karṇau diśaḥ prabhoḥ || [bhā.pu. 12.11.6]

ity ādy agrima-vākya-virodhāt | **ahanī** rātry-ahaṇī | mithuna-gaṇa-lakṣaṇayā liṅga-samavāya-nyāyenāhaḥ-śabdena rātrir apy ucyate | **parameṣṭhi-dhiṣṇyaṁ** brahma-padam | āpo varuṇam | tālur adhiṣṭhānam | jihvā indriyam ||30||

—o)0(o—

**|| 2.1.31 ||**

chandāṁsy anantasya śiro gṛṇanti

daṁṣṭrā yamaḥ sneha-kalā dvijāni |

hāso janonmāda-karī ca māyā

duranta-sargo yad-apāṅga-mokṣaḥ ||

**madhvaḥ :** bahu-rūpatvād daṁṣṭrāryamendu ity ādi |

pratimāpekṣayāṅgāni bhuvādīni svarūpataḥ |

tad-āśritāni taj-jāni bahv-aṅgatvaṁ bahutvataḥ || iti brahma-tarke ||31||

**śrīdharaḥ : chandāṁsi** vedāḥ | **śiro** brahma-randhram | **sneha-kalāḥ** putrādi-sneha-leśāḥ | **dvijāni** dantāḥ, ṣaṇḍhatvam ārṣam | **duranto**’pāraḥ **sarga** iti **yat** sa tasya kaṭākṣah ||31||

**krama-sandarbhaḥ :** *na vyākhyātam.*

**viśvanāthaḥ :** **chandāṁsi** vedāḥ | **śiro** brahma-randhram | **sneha-kalāḥ** putrādi-sneha-leśāḥ | **dvijāni** dantāḥ, ṣaṇḍatvam ārṣam | **duranta-sarga** apāra-saṁsāraḥ ||31||

—o)0(o—

**|| 2.1.32 ||**

vrīḍottarauṣṭho’dhara eva lobho

dharmaḥ stano’dharma-patho’sya pṛṣṭham |

kas tasya meḍhraṁ vṛṣaṇau ca mitrau

kukṣiḥ samudrā girayo’sthi-saṅghāḥ ||

**śrīdharaḥ : adharma**-mārgo’sya **pṛṣṭha**-bhāgaḥ | **kaḥ** prajāpatiḥ | **mitrau** mitrā-varuṇau ||32||

**krama-sandarbhaḥ :** *na vyākhyātam.*

**viśvanāthaḥ : dharmaḥ stano** dakṣiṇaḥ | dharma-stanād dakṣiṇataḥ ity ukteh | **kaḥ** prajā-patiḥ | **meḍhraṁ** śiśnaḥ | **mitrau** mitrā-varuṇau | **vṛṣaṇāv** aṇḍa-koṣau ||32||

—o)0(o—

**|| 2.1.33 ||**

nāḍyo’sya nadyo’tha tanū-ruhāṇi

mahī-ruhā viśva-tanor nṛpendra |

ananta-vīryaḥ śvasitaṁ mātariśvā

gatir vayaḥ karma guṇa-pravāhaḥ ||

**śrīdharaḥ : anantaṁ vīryaṁ** yasya saḥ | **vayaḥ** kālas tasya gamanam | **guṇa-pravāhaḥ** prāṇināṁ saṁsāraḥ karma tasya krīḍā ||33||

**krama-sandarbhaḥ :** *na vyākhyātam.*

**viśvanāthaḥ : anantaḥ** śeṣo **vīryaṁ** vikramo yasya saḥ | **vayaḥ** kālas tasya **gatir** gamanam | **guṇa-pravāhaḥ** prāṇināṁ saṁsāraḥ | **karma** krīḍā ||33||

—o)0(o—

**|| 2.1.34 ||**

īśasya keśān vidur ambuvāhān

vāsas tu sandhyāṁ kuru-varya bhūmnaḥ |

avyaktam āhur hṛdayaṁ manaś ca

candramāḥ sarva-vikāra-kośaḥ ||

**śrīdharaḥ : bhūmno** vibhoḥ | **avyaktaṁ** pradhānam | saḥ prasiddhaś **candramās** tadīyaṁ **manaḥ** | **sarveṣāṁ** **vikārāṇāṁ** **kośa** ivāśraya-bhūtam ||34||

**krama-sandarbhaḥ :** *na vyākhyātam.*

**viśvanāthaḥ : bhūmnaḥ** vibhoḥ | **avyaktaṁ** pradhānam | tasya **hṛdayaṁ** buddhiḥ | sa prasiddhaś **candramās** tadīyaṁ manaḥ | **sarveṣāṁ vikārāṇāṁ koṣa** ivāśraya-bhūtam ||34||

—o)0(o—

**|| 2.1.35 ||**

vijñāna-śaktiṁ mahim āmananti  
sarvātmano’ntaḥ-karaṇaṁ giritram |  
aśvāśvatary-uṣṭra-gajā nakhāni[[32]](#footnote-33)  
sarve mṛgāḥ[[33]](#footnote-34) paśavaḥ[[34]](#footnote-35) śroṇi-deśe[[35]](#footnote-36) ||35||

**śrīdharaḥ : vijñāna-śaktiṁ** cittam | **mahiṁ** mahat-tattvam | **antaḥ-karaṇam** ahaṁkāram | **giritraṁ** śrī-rudram | gardabhād vaḍavāyām utpannā[[36]](#footnote-37) **aśvatarī** ||35||

**krama-sandarbhaḥ :** *na vyākhyātam.*

**viśvanāthaḥ : vijñāna-śaktiṁ** cittam | **mahiṁ** mahat-tattvam | **antaḥ-karaṇam** ahaṁkāram | **giritraṁ** śrī-rudram | gardabhād vaḍavāyām utpannā **aśvatarī** ||35||

—o)0(o—

**|| 2.1.36 ||**

vayāṁsi tad-vyākaraṇaṁ vicitraṁ

manur manīṣā manujo nivāsaḥ |

gandharva-vidyādhara-cāraṇāpsaraḥ

svara-smṛtīr asurānīka-vīryaḥ ||

**śrīdharaḥ : vayāṁsi** pakṣiṇaḥ | tasya vyākaraṇaṁ nāma-rūpe vyākaravāṇīti śruty-uktaṁ śilpa-naipuṇyam | yathāhuḥ—

yena śuklīkṛtā haṁsāḥ śukāś ca haritīkṛtāḥ |

mayūrāś citritā yena sa te vṛttiṁ vidhāsyati || iti |

**manuḥ** svāyambhuvaḥ, **manīṣā** buddhiḥ, **manujaḥ** puruṣaḥ, **nivāsa** āśrayaḥ | puruṣatve cāvistarāmātmā iti śruteḥ | gandharvādīnāṁ dvandvaikyam gandharvādayaḥ | **svara-smṛtīh** ṣaḍjādi-svara-smṛtaya ity arthaḥ | **asurānīkaṁ vīryaṁ** yasya saḥ | "svaraḥ smṛtir asurānīka-varyaḥ" iti pāṭhe gandharvādayaḥ svaraḥ asura-samūha-śreṣṭhaḥ prahlādaḥ, smṛtis tasyeti ||36||

**krama-sandarbhaḥ :** *na vyākhyātam.*

**viśvanāthaḥ :** vayāṁsi pakṣiṇas tasya vyākaraṇaṁ nāma-rūpe vyākaraṇānīti śruty-uktaṁ śilpa-naipuṇyam | yathāhuḥ—

yena śuklīkṛtā haṁsāḥ śukāś ca haritīkṛtāḥ |

mayūrāś citritā yena sa te vṛttiṁ vidhāsyati || iti |

manuḥ svāyambhuvaḥ | manīṣā vicāravatī buddhiḥ | manujaḥ puruṣaḥ | puruṣatve cāvistaram ātmā iti śruteḥ | gandharvādīnāṁ dvandvaikyam | gandharvādayaḥ svaraḥ ṣaḍ-ajādiḥ | asurānīka-varyaḥ prahlādaḥ smṛtiḥ | "svara-smṛtīr asurānīka-vīryaḥ" iti pāṭhe svarāṇāṁ smṛtayaḥ asurānīkaṁ vīryaṁ yasya saḥ ||36||

—o)0(o—

**|| 2.1.37 ||**

brahmānanaṁ kṣatra-bhujo mahātmā

viḍ ūrur aṅghri-śrita-kṛṣṇa-varṇaḥ |

nānābhidhābhījya-gaṇopapanno

dravyātmakaḥ karma vitāna-yogaḥ ||

**śrīdharaḥ : brahmā** vipraḥ, tasy**ānanaṁ** mukham | **kṣatraṁ** kṣatriyo **bhujau** yasya | **viḍ** vaiśya **ūrū** yasya | **aṅghrī-śritaḥ kṛṣṇa-varṇaḥ** śūdro yasya | **nānābhidhā** nāmāni yeṣāṁ te ca te **abhījyā** devāḥ, teṣāṁ **gaṇair** vasu-rudrādibhir **upapanno** yukto **dravyātmako** haviḥ sādhyo **vitāna-yogo** yajña-prayogas tasya **karma** kāryam | āvaśyako’bhipreta ity arthaḥ ||37||

**krama-sandarbhaḥ :** *na vyākhyātam.*

**viśvanāthaḥ :** **brahmā** vipraḥ, tasy**ānanaṁ** mukham | **kṣatraṁ** kṣatriyo **bhujā** yasya | **viḍ** vaiśya **ūrū** yasya saḥ | **aṅghrī-śritaḥ kṛṣṇa-varṇaḥ** śūdro yasya saḥ | **nānābhidhā** nāmāni yeṣāṁ te ca te **abhījyā** devāḥ, teṣāṁ **gaṇair** vasu-rudrādibhir **upapanno** yuktaḥ | **dravyātmako** haviḥ sādhyo **vitāna-yogo** yajña-prayogas tasya **karma** kāryam āvaśyakaṁ kṛtyam ||37||

—o)0(o—

**|| 2.1.38 ||**

iyān asāv īśvara-vigrahasya

yaḥ sanniveśaḥ kathito mayā te |

sandhāryate’smin vapuṣi sthaviṣṭhe

manaḥ sva-buddhyā na yato’sti kiñcit ||

**śrīdharaḥ : iyān** etāvān **sanniveśo**’vayava-saṁsthānam | **asmin** **sva-buddhyā** manaḥ **sandhāryate** mumukṣubhiḥ | **yato** vyatiriktaṁ **kiṁcin nāsti** tasmin ||38||

**krama-sandarbhaḥ :** *na vyākhyātam.*

**viśvanāthaḥ :** **iyān** etāvān | **sanniveśaḥ** avayava-saṁsthānam | **asmin** **vapuṣi** | **sva-buddhyā** sārathi-bhṛtayety arthaḥ | **manaḥ sandhāryate** yogibhiḥ | **yato** vyatiriktaṁ **kiñcid api nāsti** tasmin |

ayam arthaḥ—mano hi sva-cāñcalya-vaśād yatra yatra bhramati, tatra tatraiva bhagavata idam amukam aṅgam iti sva-buddhyā vicārayet | evaṁ ca manasaḥ svābhāvikāḥ sarva eva viṣayā bhagavad-aṅgāny eveti sarvam api cintanaṁ bhagavac-cintanatvena paryavasyet | tathā spardhāvajñādayo bhāvā naivotpadyeran, spardhādi-viṣayāṇāṁ manuṣya-gandharvādīnām api bhagavad-aṅga-bhūtatvena dhyeyatvād eveti ||38||

—o)0(o—

**|| 2.1.39 ||**

sa sarva-dhī-vṛtty-anubhūta-sarva

ātmā yathā svapna-janekṣitaikaḥ |

taṁ satyam ānanda-nidhiṁ bhajeta

nānyatra sajjed yata ātma-pātaḥ ||

**śrīdharaḥ :** tad evaṁ citta-sthairyārthaṁ virāḍ-deha-jīveśvarāṇām abhedenopāsanam uktaṁ, tatra tu deha-jīvāv īśvare pravilāpya sa eva dhyeya iti nirdhārayati—sa iti | **sarveṣāṁ dhī-vṛttibhir**[[37]](#footnote-38) **anubhūtaṁ sarvaṁ** yena **sa** eka eva **sarvā**ntara **ātmā,** **tam** eva **satyaṁ bhajeta** | **anyatra** upalakṣaṇe **na sajjet** | **yata** āsaṅgād **ātmanaḥ pātaḥ** saṁsāro bhavati |

ekasya tat-tad-indriyaiḥ sarvānubhūtau dṛṣṭāntaḥ—**svapna-janānām īkṣitā** yatheti | svapne hi kadācid bahūn dehān prakalpya jīvas tat-tad-indriyaiḥ sarvaṁ paśyati tadvat | īśvarasya tu vidyā-śaktitvān na bandhaḥ ||39||

**krama-sandarbhaḥ :** tad evaṁ virāḍ dhāraṇām uktvā tad-apavādenāpi tāṁ pūrvoktāṁ bhaktim evāha—sa sarveti | yaḥ sarva-dhīty anuktatvāt sa taṁ satyaṁ bhajeteti yojayitavyasya kartur vidyamānatvād ayam evārthaḥ—sa tathābhūta-virāḍ-dhāraṇā-siddho yogī virāṅ-gatābhiḥ sarvābhīr dhī-vṛttibhir jñānendriyair anubhūtaṁ sarvaṁ virāḍ-gataṁ yena tathābhūtaḥ san taṁ satyam ānanda-nidhiṁ virāḍ-antaryāminaṁ śrī-nārāyaṇam eva bhajet | anyatra virāḍ-gate tad-dhāraṇāvāntara-phale ca kutrāpi na sajjate, yataḥ sajjamānād ātma-pātaḥ saṁsāra eva syāt |

tasya sarvānubhūtau dṛṣṭāntaḥ—ātma-svapna-draṣṭā jīvo yathā svapna-gatānāṁ sarveṣāṁ janānāṁ tad-upalakṣitānāṁ vastūnāṁ ca, ya eka eva īkṣitā bhavatīti, tadvat | atra tam ity anena sa aikṣata [bṛ.ā.u. 1.2.5, ai.u. 1.1.2] iti, svābhāvikī jñāna-bala-kriyā ca [śve.u. 6.8] iti, śruti-prasiddha-parānapekṣa-jñānādi-siddhes tathā sandhye sṛṣṭir āha hi [ve.sū. 3.2.1], māyā-mātraṁ tu kārtsnyenānabhivyakta-svarūpatvād [ve.sū. 3.2.3] iti nyāya-prāptena svapnasyāpi kartṛtvena jāgrad-ādimaya-jagat-kartṛtvasya pūrṇatva-prāpte vailakṣaṇyaṁ darśitaṁ satyādi-dvayena parama-puruṣārthatvaṁ ceti jñeyam ||39||

**viśvanāthaḥ :** nanv evaṁ bhagavad-dhāraṇābhyāsasyānuṣaṅgikāpi phalāni bhogaiśvaryādīni avaśyam utpadyanta eva yogī tāni svataḥ prāptāny upabhuñjīta, na vā ? ādye yoga-śaithilya-prasaṅgaḥ | yad uktaṁ—

yadā na yogopacitāsu ceto

māyāsu siddhasya viṣajjate’ṅga |

ananya-hetuṣv atha me gatiḥ syād

ātyantikī yatra na mṛtyu-hāsaḥ || [bhā.pu. 3.27.30] iti |

satyam | dvitīye upasthita-bhoga-tyāgasya duṣkaratvam iti | vivekenaiva sarvaṁ sukaram iti viveka-prakāraṁ darśayati | sa yogī, sarvābhir dhiyaṁ vṛttibhir indriya-lakṣaṇābhiḥ prācīna-sahasra-sahasra-janma-vartinībhir anubhūtam eva sarvaṁ devendratva-narendratvādikaṁ bhogaiśvaryādikaṁ yena saḥ | kiṁ punaś carvita-carvaṇayeti bhāvaḥ | na ca tasyāpi sthiratvam ity atra dṛṣṭāntaḥ—ātmā jīvo yathā svapne janānāṁ pātra-mitra-sainyādīnāṁ tad-upalakṣita-rājyādi bhogānāṁ ca sva-sṛṣṭānām eka eva īkṣitā anubhavitā | atas taṁ satyaṁ sarva-kāla-deśa-vartinam, ānandānāṁ nidhiṁ bhagavantam eva bhajeta | na tv anyatra asārvadiktvād asatye’nānanda-nidhau viṣaya-sukhe ity arthaḥ ||39||

iti sārārtha-darśinyāṁ harṣiṇyāṁ bhakta-cetasām |

dvitīye prathamo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye

pāramahaṁsyaṁ saṁhitāyāṁ vaiyāsikyāṁ dvitīya-skandhe

mahāpuruṣa-saṁsthānuvarṇanaṁ nāma

prathamo’dhyāyaḥ |

||2.1||

(2.2)

### dvitīyo’dhyāyaḥ

## mahāpuruṣa-saṁsthānuvarṇanaṁ

**|| 2.2.1 ||**

**śrī-śuka uvāca—**

evaṁ purā dhāraṇayātma-yonir

naṣṭāṁ smṛtiṁ pratyavarudhya tuṣṭāt |

tathā sasarjedam amogha-dṛṣṭir

yathāpyayāt prāg vyavasāya-buddhiḥ ||

**śrīdharaḥ :**

dvitīye tu tataḥ sthūla-dhāraṇāto jitaṁ manaḥ |

sarva-sākṣiṇi sarveśe viṣṇau dhāryam itīryate ||\*||

dṛśyāḷambana-rūpaivam uktā vairāja-dhāraṇā |

ihocyate tu tat-sādhyā sarvāntaryāmi-dhāraṇā ||\*||

tatra tāvat pūrvokta-dhāraṇāyā avāntara-phalam āha—**evaṁ** yā dhāraṇā, tayā **tuṣṭād** dhareḥ **purā** pralaya-samaye **naṣṭāṁ** sṛṣṭi-**smṛtiṁ** **pratyavarudhya** labdhvā, brahmā **apyayāt prāg** **idaṁ** viśvaṁ **yathā** āsīt **tathā sasarja** **vyavasāyātmikā buddhir** yasya saḥ | ata eva **amoghā dṛṣṭir** yasyeti | atas tayā dhāraṇayā viśva-sṛṣṭi-sāmarthyaṁ bhavati ||1||

**caitanya-mata-mañjuṣā :** **evaṁ dhāraṇayā** bhakti-lakṣaṇayety arthaḥ | **tuṣṭāt** śrī-kṛṣṇāt, bhaktyaivāsau tuṣṭo bhavati | **ātma-yoniḥ purā naṣṭāṁ smṛtim** āsādya **yathā** pūrvam āsīt, **tathedaṁ** viśvaṁ **sasarja** ||1||

**krama-sandarbhaḥ :** *na vyākhyātam.*

**viśvanāthaḥ :**

dvitīye cid-ghana-vapur dhāraṇā siddha-yoginaḥ |

dehaṁ jihāsoḥ sāyujya-prāptāv uktaṁ sṛti-dvayam ||\*||

bhagavat-tattvam ihāropya dṛśāprākṛta-vastuṣu |

dhāraṇoktātha tat-sādhyā bhagavad-dhāraṇocyate ||\*||

ukta-dhāraṇāyā avāntara-phalam āha | **pratyavaruddhya** prāpya | **tuṣṭāt** parameśvarāt | **apyayāt** pralayāt **prāg idaṁ** viśvaṁ **yathāsīt tathā sasarja** | **vyavasāye** bhagavat-preraṇā-vaśāt srakṣyāmy eveti niścaye **buddhir** yasya saḥ ||1||

—o)0(o—

**|| 2.2.2 ||**

śābdasya hi brahmaṇa eṣa panthā

yan nāmabhir dhyāyati dhīr apārthaiḥ |

paribhramaṁs tatra na vindate’rthān

māyā-maye vāsanayā śayānaḥ ||

**madhvaḥ :** eṣa hariḥ | yad apārthair dhyāyati tatrārthān na vindeta |

sarva-nāmā yato viṣṇus tad-anyārthān na tu smaret |

smaraṁs tu yāvad-arthaḥ syād anyathā svātmahā smṛtaḥ || iti brahmāṇḍe ||2||

**śrīdharaḥ :** upāsanā-phalād api viraktasya śuddhātma-dhāraṇāyām adhikāraḥ | ato vairāgyārthaṁ sarvaṁ karma-phalaṁ nindati | **śābdaṁ** śabda-mayaṁ **brahma** veda | tasya **eṣa panthāḥ** karma-phala-bodha-prakāraḥ | ko’sau ? [**apārthaiḥ**] artha-śūnyair eva svargādi-**nāmabhiḥ** sādhakasya **dhīr dhyāyati** tat-tad-icchāṁ karotīti yat | apārthatvam evāha—tatra **māyāmaye** pathi sukham iti **vāsanayā śayānaḥ** svapnān paśyann iva **paribhramann** **arthān na vindati** | tat-tal-lokaṁ prāpto’pi niravadyaṁ sukhaṁ na labhata ity arthaḥ ||2||

**caitanya-mata-mañjuṣā :** tasmāt śrī-kṛṣṇa eva bhajanīya ity āha—śābdasya hīty-ādi | **śābdasya brahmaṇo** vedasyaiṣa eva **panthāḥ** | ko’sau ? tatrāha—**nāmabhiḥ** śrī-kṛṣṇa-vāsudeva-nārāyaṇādibhir nāmabhir **dhīr** dhāraṇā-śīlaḥ puruṣaḥ, **dhyāyati** cintayatīti dhīḥ | kīdṛśaiḥ ? **apa** apakṛṣṭā **arthāḥ** puruṣārthāḥ dharmāḥ kāmādayo yebhyas tathā taiḥ | kutas teṣām apakṛṣṭatvam ? ity āha—paribhramaṁs tatrety-ādi | tatra teṣu dharma-kāmādiṣu **paribhramann arthān** prema-lakṣaṇa-bhakti-yoga-sambandhino bhāvanān **vindate** | teṣāṁ māyā-mayatvād ity āha—**māyā-maye** māyā-svarūpa āmayo yatreti | tatrety asya viśeṣaṇaṁ, **vāsanayā** tat-tad-vāsanayā **śayāno** nidrita iva ||2||

**krama-sandarbhaḥ :** śābdasyeti | yat yasmāt yaṁ śrutvety arthaḥ ||2||

**viśvanāthaḥ :** atra mriyamāṇaḥ kiṁ kurvīta ? iti praśne svarga-sādhanaṁ yāgādikaṁ karmaiva kurvīta, atra vedaḥ sarva eva pramāṇam ity ācikhyāsūṁs tatra kāṁścana praty āha | **śābdaṁ** śabda-mayaṁ **brahma** veda | tasya **eṣa panthāḥ** | ko’sau ? **yan-nāmabhir** nāma-mātrair eva svargādibhir **dhīḥ** sādhakasya buddhir **dhyāyati** | svarge sukham eva prāpsyāmīti vicārayati, vṛthaiva yato’py arthaiḥ | apārthatvam evāha—**māyāmaye** tatra svargādau, sukham iti **vāsanayā**, **śayānaḥ** svapnān paśyann iva **paribhramann arthān na vindati** | tat-tal-lokaṁ prāpto’pi kṣayiṣṇutvān niravadyaṁ sukhaṁ na labhata ity arthaḥ ||2||

—o)0(o—

**|| 2.2.3 ||**

ataḥ kavir nāmasu yāvad-arthaḥ

syād apramatto vyavasāya-buddhiḥ |

siddhe’nyathārthe na yateta tatra

pariśramaṁ tatra samīkṣamāṇaḥ ||

**śrīdharaḥ :** tarhi sarvathā karma-phala-tyāge sadya eva deha-pātaḥ syād ity āśaṅkyāha | **ataḥ kavir nāmasu** nāma-mātreṣu bhogyeṣu yāvatārthenārtho deha-nirvāho yasya sa tathā-bhūtaḥ syāt | **apramattas** tāvan-mātre’py anāsaktaḥ | **vyavasāya-buddhir** nedaṁ sukham iti niścayavān | tadāpi tatra tasminn **arthe’nyathaiva siddhe** sati tatra yatne **pariśramaṁ paśyan na yateta** ||3||

**caitanya-mata-mañjuṣā :** tasmād yogināṁ nṛpa nirṇītaṁ harer nāmānukīrtanam [bhā.pu. 2.1.11] iti pūrvokta-rītyā prathamaṁ śrī-kṛṣṇa-nāmabhyāṁ sa eva kārya ity āha—ata ity-ādi | **ataḥ** kāraṇāt **kavir** vicakṣaṇo jano **nāmasu** bhagavan-nāmasu **yāvad-arthaḥ** syāt, yāvat sākalye, sarvārthaḥ syāt | nāma-grahaṇenaiva sarvārtha-siddho bhavati | yad vā, yāvān artho yatreti saptamy-anya-padārthaḥ—artha-sphūrti-paryantaṁ nāmasu bhaved ity arthaḥ | arthas tu śrī-kṛṣṇa eva, tāvad eva nāmasu bhāvyam, yāvad-arthaḥ phalam iti vā |

**apramatta** eva **vyavasāya-buddhiḥ** | vyavasāyo vyavahāraḥ | etad vinā parasparāsiddhe karmaṇi **na yateta** | ata uktaṁ—tasyaiva hetoḥ prayateta kovidaḥ [bhā.pu. 1.5.18] ity-ādi | yatas tasminn arthe **pariśramam** āyāsaṁ **samīkṣamāṇaḥ** | etena vyavasāyaḥ san bhagavan-nāma-saṅkīrtanaṁ kuryād ity arthaḥ ||3||

**krama-sandarbhaḥ :** *na vyākhyātam.*

**viśvanāthaḥ :** evaṁ yoga-prasaṅga eva karmiṇāṁ matam atibahiraṅgatvena spaṣṭam eva vinindā karma-phaleṣu vairāgyaṁ bhakta-jñāninor api sādhāraṇaṁ yogārūḍhānām avaśya-kartavyatvenāha | ato buddhimān bhogārthaṁ na dhyāyet, **na yateta** ca, kintu kāmasya nendriya-prītir lābho jīveta yāvatā [1.2.10] ity ukta-nyāyena | **nāmasu** bhogya-vastuṣu yāvatārthena svīkṛtena arthaḥ svīkṛty-aniṣpatty-arthaṁ deha-nirvāhas tāvān artho grāhyo yasya tathā-bhūtaḥ syāt | yato’yam **apramattaḥ** sva-sādhana-siddhau sāvadhānaḥ | kiṁ ca, vighna-bāhulya-darśane’pi sva-yogān na parāvartatety āha—**vyavasāya-buddhiḥ** | “yad bhavet tad bhavatu, mayā tu yan niścitaṁ tan niścitam eva” iti dṛḍha-vicāra ity arthaḥ | kiṁ ca, yāvad-arthatāpi kasyacid iti sukumārasyaivoktā, na tu svataḥ-samarthasyety āha—**anyathā** prakārāntareṇa **arthe** sva-deha-nirvāhe **siddhe** sati tatra piṣṭa-peṣaṇa-nyāyena **na yateta** | yatas tatra yatne **pariśramaṁ** dhanika-janopāsanādikam ||3||

—o)0(o—

**|| 2.2.4 ||**

satyāṁ kṣitau kiṁ kaśipoḥ prayāsair

bāhau sva-siddhe hy upabarhaṇaiḥ kim |

saty añjalau kiṁ purudhānna-pātryā

dig-valkalādau sati kiṁ dukūlaiḥ ||

**śrīdharaḥ :** anyathā-siddhim āha dvābhyām—satyām iti | **kaśipoḥ** śayyāyāḥ | **svataḥ siddhe bāhau** sati **upabarhaṇair** ucchīrṣakaiḥ | **purudhā** bahu-prakārayā **anna-pātryā** bhojana-pātreṇa ||4||

**caitanya-mata-mañjuṣā :** tarhi vyavasāyena vinā deha-yātrā sampadyatām ? tatrāha—satyāṁ kṣitāv ity-ādi ||4||

**krama-sandarbhaḥ :** *na vyākhyātam.*

**viśvanāthaḥ :** samarthasyānyathā-siddhim āha—satyām iti | **kaśipoḥ** śayyāyāḥ | **upabarhaṇair** ucchīrṣakaiḥ | **purudhā** puru bahuḥ, prakāre dhā | **anna-pātryā** bhojana-pātreṇa ||4||

—o)0(o—

**|| 2.2.5 ||**

cīrāṇi kiṁ pathi na santi diśanti bhikṣāṁ

naivāṅghripāḥ para-bhṛtaḥ sarito’py aśuṣyan |

ruddhā guhāḥ kim ajito’vati nopasannān

kasmād bhajanti kavayo dhana-durmadāndhān ||

**śrīdharaḥ :** nanu dik-sad-bhāvo nāma nagnatvam eva, valkalam annaṁ toyaṁ vāsa-sthānaṁ tu yācñā-prayatnaṁ vinā kathaṁ prāpyeta ? tatrāha | **cīrāṇi** vastra-khaṇḍāni | **parān bibhrati** puṣṇanti phalādibhir ye | **guhāḥ** giri-daryaḥ | nanu kadācid eṣām alābhe kiṁ kāryaṁ ? tatrāha—**ajito** harir **upasannān** śaraṇāgatān **kiṁ nāvati** na rakṣati ? kiṁ-śabdasya pūrvatrāpi sambandhaḥ | **dhanena** yo **durmadas** tena **andhān** naṣṭa-vivekān ||5||

**krama-sandarbhaḥ :** *na vyākhyātam.*

**viśvanāthaḥ :** nanu śīta-trāṇopāyaḥ kaḥ ? tatra sākṣepaṁ krudhyann ivāha—**cīrāṇi** vastra-khaṇḍāni | nanu tato’pi jaṭharānalo durvāraḥ ? tatra tathaivāha—**aṅghripā** api **kiṁ naiva bhikṣāṁ diśanti** dadati ? manuṣyāḥ khalu mā dadatu nāmeti bhāvaḥ | yataḥ **parān bibhrati** puṣṇantīti | tarhi pānārthaṁ jalaṁ tu mṛgyam eveti cet ? dhik tava buddhim ity āha—**sarito**’pīti | nanu śilā-varṣāt trāṇārthaṁ parṇa-śālā kācid apekṣitavyaiva iti cet ? tatrāha—**ruddhā** iti | guhāṁ praviśya vyāghrādayaḥ khādanti cet ? tatrāha—**kim ajita** iti | vyāghrādīnām api sa evāntaryāmī bhakta-vatsalas tān kathaṁ tatra prerayiṣyatītīti bhāvaḥ ||5||

—o)0(o—

**|| 2.2.6 ||**

evaṁ sva-citte svata eva siddha

ātmā priyo’rtho bhagavān anantaḥ |

taṁ nirvṛto niyatārtho bhajeta

saṁsāra-hetūparamaś ca yatra ||

**madhvaḥ :** etam itas taṁ pretyābhisambhavitāsmīti **niyatārthaḥ** ||6||

**śrīdharaḥ :** tadā tena kiṁ kartavyaṁ ? haris tu sevya ity āha—**evaṁ** viraktaḥ saṁs **taṁ bhajeta** | bhajanīyatve hetavaḥ—**sva-citte svata eva siddhaḥ** | yata **ātmā**, ata eva **priyaḥ** | priyasya ca sevā sukha-rūpaiva | **arthaḥ** satyo na tv anātmavan mithyā | **bhagavān** bhajanīya-guṇaś ca **anantaś** ca nityaḥ | ya evaṁbhūtas taṁ bhajeta | **niyatārtho** niścita-svarūpaḥ | tad-anubhavānandena **nirvṛtaḥ** sann iti svataḥ-sukhātmatvaṁ darśitam | kiṁ ca, **yatra** yasmin bhajane sati **saṁsāra-hetor** avidyāyā **uparamo** nāśo bhavati ||6||

**caitanya-mata-mañjuṣā :** evaṁ viṣayeṣu vairāgyaṁ bodhaṁ harir eva sevya iti vairāgyasya ca phalaṁ hari-bhajanam eveti darśayati—evam iti dvābhyām ||6||

**krama-sandarbhaḥ :** evaṁ tatra tatra bhagavaty eva tātparye sati **sva-citte** **svata eva siddhaḥ** śrī-bhagavān eva parama-puruṣārthatayā sevyaḥ | kiṁ tat-tad-āgraheṇa ? ity āha—evaṁ sva-citte iti | tasmād bhārata sarvātmā [bhā.pu. 2.1.5] ity-ādinā yad uktaṁ tad eva punar nirṇīyata iti bhāvaḥ | **ca**-śabdenānuṣaṅgikam evāvidyā-nivṛttiḥ phalam iti bodhitam ||6||

**viśvanāthaḥ :** nanu tarhi bhajanīyeśvarasya tad-bhajanopakaraṇānāṁ cānveṣaṇaṁ tu kartavyam eva yogibhir iti cet ? tatrāha—**sva-citte svata eva siddho** yata **ātmā** cittādhiṣṭhātā vāsudeva iti nāpy āvāhanādi-śrama iti bhāvaḥ | kiṁ ca, tasya bhajanaṁ svata eva bhavitum ucitam ity āha—**priya** ity ādibhiś caturbhir viśeṣaṇaiḥ | **priyaḥ** svabhāvata eva premāspadam | na ca premāspadatve’pi pati-putrādi-rūpo’narthaḥ, yato’**rthaḥ** parama-vastu-rūpaḥ parama-vastu-rūpatve’pi na kevalam antarātmaiva, yato **bhagavān** saundaryādi-guṇavattvena dṛśyaḥ | na ca tatra deśa-niyama ity āha—**anantaḥ** sarva-vyāpakatvāt sarvatraiva deśe sthitaḥ | na ca bhajane śramaḥ ko’pīty āha—**nirvṛto** bhajanānanda-magnaḥ san, **niyataḥ** premaiva bhaktāv anusaṁhito’**rthaḥ** prayojanaṁ yasya tathā-bhūtaḥ san |

yad vā, nityam etāvanti nāmāni gṛhītavyāni, etāvatī kathā śrotavyā, etāvatyaḥ praṇatayaḥ kartavyāḥ, etāvat kālaṁ dhyānaṁ kartavyam ity evaṁ niyama-yuktāni kīrtana-śravaṇādīni, yasya tathā-bhūtaḥ san **bhajeta** | **yatra** bhajane **saṁsāra-hetor** avidyāyāḥ **uparamaś** **ca** bhaved ity ananusaṁhitaṁ phalaṁ bhakta-mate | jñāni-yoginor mate tu saṁsāra-hetūparama evānusaṁhitaṁ phalam | **ca**-kāraḥ pāda-pūraṇe | **niyatārtho** niścala-svarūpa ity arthaḥ ||6||

—o)0(o—

**|| 2.2.7 ||**

kas tāṁ tv anādṛtya parānucintām

ṛte paśūn asatīṁ nāma kuryāt |

paśyañ janaṁ patitaṁ vaitaraṇyāṁ

sva-karmajān paritāpāñ-juṣāṇam ||

**madhvaḥ :** yathaikas tu bahūn suptān asuptaḥ paśyati prabhuḥ |

evam īśo bahūn jīvān ajñān paśyati nitya-dṛk || iti vyoma-saṁhitāyām |

svapnena śārīram abhiprahaty āsuptaḥ suptān abhicākaśītīti ca |

yatheṣṭa-bhavanād viṣṇur anubhūḥ parikīrtitaḥ |

udadhiḥ karmaṇām īśaḥ sarvaḥ pūrṇa-guṇo yataḥ |

satyaḥ kevala-sāratnān niyamo niyate rajaḥ || iti bṛhat-saṁhitāyām ||7||

**śrīdharaḥ :** etad evānya-cintā-nindayā draḍhayati—ka iti | **tāṁ** tathā-bhūtāṁ **parasya** harer **anucintāṁ** dhāraṇām **anādṛtya paśūn** karma-jaḍān **vinā** | yathā, paśur evāyaṁ sa devānām iti śruteḥ | **asatīṁ** viṣaya-cintāṁ **ko** nāma **kuryāt** ? tayā cintayā **vaitaraṇyāṁ patitaṁ**, tatra ca **sva-karmajān** ādhyātmikādi-kleśān sevamānaṁ **janaṁ** **paśyan** | vaitaraṇī yamasya dvāra-sthā nadī tat-tulyatvāt saṁsṛtir vaitaraṇī ||7||

**krama-sandarbhaḥ :** vyatirekeṇa tad eva draḍhayati—kas tām iti ||7||

**viśvanāthaḥ :** vyatirekeṇa tad evāha—ka iti | **parasya** hareḥ | **anucintāṁ** tāṁ prasiddhāṁ bhaktim **anādṛtya** | **paśūn** karma-jaḍān **vinā** | paśur eva sa devānām iti śruteḥ | **asatīṁ** viṣaya-cintāṁ **ko** nāma **kuryāt** ? ||7||

—o)0(o—

**|| 2.2.8 ||**

kecit sva-dehāntar-hṛdayāvakāśe

prādeśa-mātraṁ puruṣaṁ vasantam |

catur-bhujaṁ kañja-rathāṅga-śaṅkha-

gadā-dharaṁ dhāraṇayā smaranti ||

**śrīdharaḥ :** tām eva dhāraṇāṁ sa-viśeṣaṇām āha—kecid iti ṣaḍbhiḥ | **sva-dehasyāntar** madhye tad **dhṛdayaṁ** tatra yo**’vakāśas** tasmin **vasantam** | **prādeśas** tarjany-aṅguṣṭhayor vistāraḥ, sa eva **mātrā** pramāṇaṁ[[38]](#footnote-39) yasyeti hṛdaya-parimāṇaṁ tatropacaryate | **kañjaṁ** padmam | **rathāṅgaṁ** cakram ||8||

**caitanya-mata-mañjuṣā :** kecid ity-ādinā udāharaṇa-darśanena na kevalaṁ nāmāny eva kīrtayet, dhyāyec ca | **sva-deha**-madhye yad **dhṛdayaṁ** tasya **avakāśe vasantam catur-bhujaṁ puruṣaṁ** cintayanti | tad-viśeṣaṇāni—**prādeśa-mātraṁ** prakṛṣṭa ādeśa ājñā prādeśo vedaḥ, sa eva mātrā pramāṇaṁ yasya | anyāni spaṣṭāni | etac caturbhuja-dhyānaṁ mumukṣu-param | vakṣyati caikādaśe [bhā.pu. 11.11.46] | ata eva śrīdhara-svāmi-mataṁ na bhavati, ata eva vakṣyati, amunī bhagavad-rūpe [bhā.pu. 2.10.35] ity-ādi ||8||

**krama-sandarbhaḥ :** atha tatrāpy eka-deśināṁ matam āha—kecid ity-ādi-sārdha-catuṣkaiḥ vyaṣṭy-antaryāmiṇa eva dhāraṇeyam | garbhodaka-śāyi-rūpa-samaṣṭy-antaryāmi-dhāraṇā tu tṛtīya-skandhe tat-tad-varṇanānusāreṇa jñeyā | saiva sūcitā taṁ satyam ānanda-nidhiṁ bhajeta [bhā.pu. 2.1.39] ity aneneti ||8||

**paramātma-sandarbhaḥ (5):** prādeśas tarjany-aṅguṣṭhayor vistāraḥ, tat-pramāṇaṁ, hṛdy apekṣayā manuṣyādhikāratvāt [ve.sū. 1.3.25] iti nyāyena ||8||

**viśvanāthaḥ :** evaṁ ca vairāgyaṁ bhakter anvaya-vyatirekau ca pradarśya, punar api yogināṁ pūrvokta-dhāraṇato’py atiśraiṣṭhyam antaryāmiṇaś cid-ghana-rūpasya dhāraṇām āha—kecid iti | pūrvokta-vairāja-dhāraṇā-niṣṭhebhyo’py atiśreṣṭhā ity arthaḥ | kiṁ vā, vakṣyamāṇa-vākyānusāreṇa vairāja-dhāraṇābhyāsena śuddha-cittā evaṁ tad-antaryāmiṇaś cid-ghana-rūpasya dhāraṇāṁ kuryur ity abhiprāyeṇāha—kecid iti |

atra dhāraṇāyāṁ catur-vidhā yoginaḥ sambhavanti | tatra prathamāḥ—bhagavad-rūpam anālambamānāḥ prāṇa-mano-dhāraṇāvantaḥ śrī-bhāgavatāsammatā vigītā eva | dvitīyāḥ—pūrvokta-vairāja-dhāraṇayā śuddha-cittāḥ, mṛṇāla-gaurāyata-śeṣa-bhoga- [bhā.pu. 3.8.23] ity-ādi tṛtīya-skandhokta-tad-antaryāmi-caturbhuja-rūpa-dhāraṇāvantaḥ | tṛtīyāḥ—vairāja-dhāraṇānantara-vyaṣṭi-virāḍ antaryāmi-caturbhuja-rūpa-dhāraṇāvantaḥ | caturthāḥ—svata eva śuddha-cittāḥ |

prathamata eva vyaṣṭy-antaryāmi-caturbhuja-dhāraṇāvanta evātra **kecit**-śabdenocyante | **prādeśa-mātram** iti prādeśa-pramāṇa-**hṛdaye** dhyeyatvāt | **puruṣaṁ** tāvan-**mātram** iti pradeśo’py acintya-śaktyā pañcadaśa-varṣīya-puruṣākāra-pramāṇam | santaṁ vayasi kaiśore [bhā.pu. 3.28.17] ity ukteḥ | **vasantaṁ** tatrāntryāmitayā kṛta-vāsam ||8||

—o)0(o—

**|| 2.2.9 ||**

prasanna-vaktraṁ nalināyatekṣaṇaṁ

kadamba-kiñjalka-piśaṅga-vāsasam

lasan-mahā-ratna-hiraṇmayāṅgadaṁ

sphuran-mahā-ratna-kirīṭa-kuṇḍalam ||

**śrīdharaḥ : nalinaṁ** padmaṁ tadvat **prasanne** **āyate** dīrghe **īkṣaṇe** yasya | **kadamba**-kusumasya **kiñjalkāḥ** kesarās tadvat **piśaṅge** pīte **vāsasī** yasya | **lasanti mahā-ratnāni** yeṣu tāni suvarṇamayāny **aṅgadāni** yasya | **sphuranti** ca tāni **mahā-ratnāni** ca tan-mayāni **kirīṭa-kuṇḍalāni** yasya ||9||

**krama-sandarbhaḥ :** *na vyākhyātam.*

**viśvanāthaḥ :** **mahā-ratnāni** padma-rāgādīni ||9||

—o)0(o—

**|| 2.2.10 ||**

unnidra-hṛt-paṅkaja-karṇikālaye

yogeśvarāsthāpita-pāda-pallavam |

śrī-lakṣmaṇaṁ kaustubha-ratna-kandharam

amlāna-lakṣmyā vana-mālayācitam ||

**śrīdharaḥ : unnidraṁ** vikasitaṁ yad **dhṛt-paṅkajaṁ,** tasya **karṇikā** eva **ālayaḥ** sthānaṁ, tasmin | **yogeśvarair āsthāpitau pāda-pallavau** yasya | **śrīr** eva **lakṣma** cihnaṁ tad-yuktam | pāmādi-vihito matv-arthīyo na-pratyayaḥ | **kaustubha-ratnaṁ kandharāyāṁ** yasya | **amlānā lakṣmīḥ** śobhā yasyās tayā **vana-mālayā ācitaṁ** vyāptam ||10||

**krama-sandarbhaḥ :** *na vyākhyātam.*

**viśvanāthaḥ :** unnidraṁ vikasitaṁ **hṛt-paṅkajaṁ** tasya karṇikaivālayaḥ, tatra yogeśvarair āsthāpitau pāda-pallavau yasya tam iti | tad-bhaktān yogeśvarān api dhyāyed iti bhāvaḥ | śrī-lakṣmaṇaṁ śrīr eva lakṣma vāma-stanordhve lakṣmī-rekhā-yuktam | pāmādi-vihito matv-arthīyo na-pratyayaḥ | kaustubha-ratnaṁ tad-grathana-hiraṇmaya-sūtraṁ kandharāyāḥ yasya tam | ācitaṁ vyāptam ||10||

—o)0(o—

**|| 2.2.11 ||**

vibhūṣitaṁ mekhalayāṅgulīyakair

mahā-dhanair nūpura-kaṅkaṇādibhiḥ |

snigdhāmalākuñcita-nīla-kuntalair[[39]](#footnote-40)

virocamānānana-hāsa-peśalam ||

**śrīdharaḥ :** snigdhatvādi-viśiṣṭaiḥ kuntalair virocamāne ānane yo hāsas tena peśalaṁ sundaram ||11||

**krama-sandarbhaḥ :** *na vyākhyātam.*

**viśvanāthaḥ :** mahā-dhanair bahu-mūlyaiḥ | snigdhatvādi-viśiṣṭaiḥ kuntalair virocamāne ānane yo hāsas tena peśalaṁ manoharam ||11||

—o)0(o—

**|| 2.2.12 ||**

adīna-līlā-hasitekṣaṇollasad-

bhrū-bhaṅga-saṁsūcita-bhūry-anugraham

īkṣeta cintāmayam enam īśvaraṁ

yāvan mano[[40]](#footnote-41) dhāraṇayāvatiṣṭhate ||

**madhvaḥ :** cintāmayaṁ cintā-pradhānam |

yasmāt sa cintito viṣṇuś cintitaṁ pradadāty ajaḥ |

tasmāc cintā-mayaṁ deaṁ vadanti jñāna-cakṣuṣaḥ || iti ca ||12||

**śrīdharaḥ :** adīnam udāraṁ yal-līlā-hasitaṁ tena yad īkṣaṇaṁ tasminn ullasanto yo bhrū-bhaṅgā bhrū-vikṣepās taiḥ saṁsūcito bhūrir anugraho yena | cintāmayaṁ cintayā āvirbhavantam ||12||

**krama-sandarbhaḥ :** *na vyākhyātam.*

**viśvanāthaḥ :** adīnam atimādhuryaṁ yal-līlā-hasitaṁ tad-yuktam īkṣaṇam ullasann ullāsaṁ prāpnuvan bhrū-bhaṅgaś ca tābhyāṁ saṁsūcito bhūrir anugraho yena tam | cintāmayaṁ cintayaivāvirbhavantam ||12||

—o)0(o—

**|| 2.2.13 ||**

ekaikaśo’ṅgāni dhiyānubhāvayet

pādādi yāvad dhasitaṁ gadābhṛtaḥ

jitaṁ jitaṁ sthānam apohya dhārayet

paraṁ paraṁ śuddhyati dhīr yathā yathā ||

**śrīdharaḥ :** asyaiva dhyānam āha—ekaikaśa iti | anubhāvayed dhyāyet | yad yaj jitam ayatnataḥ sphuritaṁ pādagulphādi-sthānam avayavas tat tad apohya tyaktvā paraṁ paraṁ jaṅghājānvādi dhārayed dhyāyet | śudhyati[[41]](#footnote-42) tasmin niścalā bhavati ||13||

**caitanya-mata-mañjuṣā :** ekaikaśo’ṅgānīty abhyāsa-dārḍhyathārthaṁ, abhyāse sati sarvāvayavam ekadāpi dhyāyed ity arthaḥ | yathaiva dhīḥ śudhyati prasīdati, tathaiva dhyāyed ity arthaḥ | nātra ekaikaśo niyamaḥ ||13||

**krama-sandarbhaḥ :** *na vyākhyātam.*

**viśvanāthaḥ :** tasyaiva dhyānam āha—ekaikaśa iti | na niścitam | bhāvaye dhyāyet | jitaṁ jitaṁ dhyānenābhyastam | sthānaṁ pā-gulphādi | apohya tyaktvā | paraṁ paraṁ jaṅghā-janv-ādi dhārayet, sva-manaḥ prayojya grāhayed ity arthaḥ | yathā yathā dhīś ca sudhyati viṣaya-lāmpaṭyaṁ tyajati, tathā tathā dhārayed iti citta-śuddhi-tāratamyenaiva dhyāna-tāratamyam uktam | tenātyantāśuddha-cittasya nātrādhikāraḥ, kintu vairāja-dhāraṇāyām eveti vyañjitam ||13||

—o)0(o—

**|| 2.2.14 ||**

yāvan na jāyeta parāvare’smin

viśveśvare draṣṭari bhakti-yogaḥ |

tāvat sthavīyaḥ puruṣasya rūpaṁ

kriyāvasāne prayataḥ smareta ||

**śrīdharaḥ :** pūrvokta-vairāja-dhāraṇāyā etad dhāraṇāṅgatvam āha— yāvad iti | **pare** brahmādayo’**vare** yasmāt | kutaḥ ? **viśveśvare draṣṭari** na tu dṛśye, caitanya-ghanatvāt | **bhakti-yogaḥ** prema-lakṣaṇaḥ | **kriyāvasāne** āvaśyaka-karmānuṣṭhānānantaram | anena karmāpi bhakti-yoga-paryantam evety uktam | **prayato** niyama-tat-paraḥ ||14||

**caitanya-mata-mañjuṣā :** nanu pūrvam uktaṁ virāḍ-dehānudhyānam idānīm eva kathayati, ko’rtha ity āśaṅkyaḥ—yāvad ity-ādi | **parāvare’smin viśveśvare** śrī-kṛṣṇe **draṣṭari bhakti-yogo yāvan na jāyeta**, **tāvat** prāg-uktaṁ sthūla-rūpaṁ smareta | bhakti-yoge sati tadā tad-rūpa-dhyānam akiñcit-karam ity arthaḥ ||14||

**krama-sandarbhaḥ :** yāvad iti | bhakti-yogaḥ—kecid sva-dehāntaḥ [bhā.pu. 2.2.8]ity ādinokta-sādhanābhiniveśaḥ | anyat taiḥ ||14||

**bhakti-sandarbhaḥ (27):** pare brahmādayo’vare yasmāt | kutaḥ ? **viśveśvare draṣṭari,** na tu dṛśye, caitanya-ghanatvāt | **bhakti-yogaḥ,** kecit svadehāntar-hṛdayāvakāśe prādeśa-mātraṁ puruṣaṁ vasantaṁ caturbhujam [bhā.pu. 2.2.8] ity-ādinokta-sādhana-lakṣaṇābhiniveśaḥ | **kriyāvasāne** āvaśyaka-karmānuṣṭhānānantaram | anena karmāpi bhakti-yoga-paryantam ity uktam ||14||

**viśvanāthaḥ :** ata eva aśuddha-cittatvad etad-rūpaṁ yāvad dhyātuṁ na śaknuyāt, tāvad vairāja-rūpam eva dhyāyed ity āha—yāvad iti | **pare** brahmādayo’**vare** yasmāt | kutaḥ ? **viśveśvare draṣṭari,** na tu dṛśye | **bhakti-yogo** yogāṅga-bhūta-dhyāna-lakṣaṇaḥ | **kriyāvasāne** āvaśyaka-karmānuṣṭhānānantaram ||14||

—o)0(o—

**|| 2.2.15 ||**

sthiraṁ sukhaṁ cāsanam āsthito yatir

yadā jihāsur imam aṅga lokam |

kāle ca deśe ca mano na sajjayet

prāṇān niyacchen manasā jitāsuḥ ||

**madhvaḥ :** bhaktyā prāṇaṁ vaśaṁ nītvā jita-prāṇo bhavaty uta iti ṣāḍguṇye ||15||

**śrīdharaḥ :** evaṁ tāvad āsanna-mṛtyoḥ puṁsaḥ kṛtyam uktam, idānīṁ tasyaiva svayaṁ dehaṁ tyaktum icchataḥ kṛtyam āha—sthiram iti sārdhaiś caturbhiḥ | **aṅga** he rājan, evaṁbhūto **yatir yadā imaṁ lokaṁ** dehaṁ **jihāsur** hātum icchati, tadā **deśe** puṇya-kṣetre **kāle** cottarāyaṇādau **mano na sajjayet** saṅgaṁ na prāpayet | na hi deśa-kālau yoginaḥ siddhi-hetū, kiṁtu yoga eveti dṛḍha-niścayo bhūtvā **sthiraṁ sukha-**karaṁ **cāsanam āsthitaḥ prāṇān niyacched** ity arthaḥ ||15||

**caitanya-mata-mañjuṣā :** bhakti-yogo vāñchyate yadi, tadā svacchanda-mṛtyuś ca bhavato’timumurṣoḥ parīkṣitaḥ praty ayathārtham āha—sthiraṁ sukham ity-ādi | yāvat tvāṁ takṣako na daśati, tāvat tathānudhyānena tvaṁ svacchandaṁ śarīraṁ tyajeḥ ||15||

**krama-sandarbhaḥ :** anantaraṁ pūrvavac ca yadi mahat-kṛpā-viśeṣeṇa divya-dṛṣṭitā bhavati, tadā viśeṣopalabdhiś ca bhavet | na cen, nirviśeṣa-cin-mātra-brahmānubhavena tal-līna eva bhavati | tathaiva nididhyāsanam api teṣām | tad yathā—sthiraṁ sukhaṁ cāsanam ity-ādinā ||15|| [bhakti-sandarbhaḥ 28, 215\*]

**viśvanāthaḥ :** atha tasyaiva bhakti-miśra-yoginaḥ svayaṁ deha-tyāga-kṛtyam āha—sthiram iti | **lokaṁ** deham | **yadā jihāsur** bhavet, tadā **deśe** puṇya-kṣetre, **kāle** cottarāyaṇādau, **mano na sajjayet** saṅgaṁ na prāpayet | yoginaḥ kāla-deśau na siddhi-hetū, kintu yoga eveti dṛḍha-niścayo bhūtvā, **prāṇān** indriyāṇi **manasā niyacchet** | prāṇān mano-niyamān kuryād ity arthaḥ | tena niyantari manasīndriyāṇi pravilāpayed iti dyotitam ||15||

—o)0(o—

**|| 2.2.16 ||**

manaḥ sva-buddhyāmalayā niyamya

kṣetra-jña etāṁ nilayet tam ātmani |

ātmānam ātmany avarudhya dhīro

labdhopaśāntir virameta kṛtyāt ||

**madhvaḥ :** jīvastho bhagavān viṣṇuḥ kṣetrajña iti gīyate |

dehastho’pi sa evātmā vyāpto’py ātmeti bhaṇyate || iti tattva-nirṇaye |

harau harer bhaven nītis tad ekatvasya cintanam |

anyatra tan-nimitty-ādi-cintanaṁ nābhirucyate || iti prakāśa-saṁhitāyām ||16||

**śrīdharaḥ :** tad gṛhīta-viṣayaṁ **mano buddhyā** niścaya-rūpayā niyamya tan-mātraṁ kṛtvā, **etāṁ** buddhiṁ **kṣetra-jñe** buddhy-ādi-draṣṭari **nilayet** pravilāpayet | **taṁ** ca kṣetra-jñam **ātmani** śuddhe[[42]](#footnote-43) | taṁ ca śuddham **ātmānam** ātmaivāham ity **ātmani** śuddhe[[43]](#footnote-44) brahmaṇy **avarudhya** ekīkṛtya **labdhopaśāntiḥ** prāpta-nirvṛtiḥ san **kṛtyād virameta**, tataḥ paraṁ prāpyābhāvāt ||16||

**krama-sandarbhaḥ :** tathā mana iti | **etāṁ** buddhiṁ **kṣetrajñe** buddhy-ādi-draṣṭari **nilayet**, pravilāpayet | **taṁ** ca kṣetrajñaṁ **sv**arūpa-bhūtayā **buddhyā** **ātmani** tad-draṣṭṛtvādi-rahite śuddhe jīve | taṁ ca śuddha-sattvam **ātmānam ātmani** brahmaṇy **avarudhya** tad-ekatvena vicintya **labdhopaśāntiḥ** prāpta-nirvṛtiḥ san **kṛtyād virameta**, tasya tataḥ paraṁ prāpyābhāvāt ||16|| [bhakti-sandarbhaḥ 215]

**viśvanāthaḥ :** tad gṛhīta-viṣayaṁ **mano buddhyā** niścaya-rūpayā **niyamya** tan-mātraṁ kṛtvā, **etāṁ** buddhiṁ **kṣetra-jñe** buddhy-ādi-draṣṭari **nilayet** pravilāpayet | **taṁ** ca kṣetra-jñam **ātmani** śuddhe | taṁ ca śuddham **ātmānam** ātmaivāham ity **ātmani** śuddhe brahmaṇy **avarudhya** ekīkṛtya **labdhopaśāntiḥ** prāpta-nirvṛtiḥ san **kṛtyād virameta**, tataḥ paraṁ prāpyābhāvāt ||16||

—o)0(o—

**|| 2.2.17 ||**

na yatra kālo’nimiṣāṁ paraḥ prabhuḥ

kuto nu devā jagatāṁ ya īśire |

na yatra sattvaṁ na rajas tamaś ca

na vai vikāro na mahān pradhānam ||

**madhvaḥ :** kālo vāyuḥ |

hariś ca prakṛtiś caiva brahma-vāyu tathaiva ca |

suparṇa-śeṣa-rudāś ca śakaḥ sūrya-yamāv api ||

agnir yamānujaś caiva kāla-śabdo ratāḥ kramāt |

pūrvoktās tv aparoktānāṁ prabhavaḥ sarvaśo matā || ity uddāma-saṁhitāyām ||17||

**śrīdharaḥ :** tad evāha—na yatreti | **yatra** ātma-svarūpe **kālo** **na** **prabhuḥ** kim api kartuṁ na samarthaḥ | ata eva devā na prabhava ity āha—**animiṣāṁ**[[44]](#footnote-45) devānāṁ **paraḥ prabhuḥ** kālo’pi yatra na prabhuḥ, tatra **kuto nu devāḥ** prabhaveyuḥ ? deva-niyamyānāṁ tu jagatāṁ prāṇināṁ kā vārtā ? ity āha—**jagatām** iti[[45]](#footnote-46) | kuto na prabhavantīty apekṣāyāṁ nirupādhitvād ity āha—na yatreti | yad vā, jagat-kāraṇāny api na yasya sṛṣṭy-ādau prabhavantīty āha—na yatreti | **vikāro**’haṁkāraḥ ||17||

**caitanya-mata-mañjuṣā :** evaṁ sati kiṁ syāt ? ity āha—na yatreti dvābhyām ||17||

**krama-sandarbhaḥ :** tat-phalaṁ ca dvividham—brahma-kaivalya-prāptiḥ, vaikuṇṭha-prāptiś ca, bhakti-siddha-jñāna-niṣṭhatvāt, bhakti-maya-jñāna-niṣṭhatvāt | athottarāvasthām ajāmilādi-nyāyena tatraiva vaikuṇṭhābhivyakti-darśanārtham āha—na yatreti yugmakena |

atra vaikuṇṭhasya sac-cid-ānanda-rūpatvaṁ śrī-bhagavataivoktam | tad yathā—

evam etān mayā diṣṭān anutiṣṭhanti me pathaḥ |

kṣemaṁ vindanti mat-sthānaṁ yad brahma paramaṁ viduḥ || [bhā.pu. 11.20.37||

ity atra *me pathaḥ*—jñāna-karma-bhakti-lakṣaṇān mat-prāpty-upāyān | jñāna-karmaṇor api bhakteṣu bhakteḥ prathamataḥ kvacit kadācit kiñcit sāhāyya-kāritvāt | *kṣemaṁ* mad-bhakti-maṅgala-mayaṁ yat *sthānaṁ* *paramaṁ* *brahma* iti *vidur* jānanti |

ittham evodāhariṣyate ca—

iti sañcintya bhagavān mahā-kāruṇiko hariḥ |

darśayāmāsa lokaṁ svaṁ gopānāṁ tamasaḥ param ||

satyaṁ jñānam anantaṁ yad brahma-jyotiḥ sanātanam |

yad dhi paśyanti munayo guṇāpāye samāhitāḥ || [bhā.pu. 10.28.15-16] iti |

ubhayatrāpi ca-kārādy adhyāhārādinā tv-arthāntaraṁ kaṣṭaṁ bhavati | tair eva ca *tamasaḥ* prakṛteḥ *param* iti vaikuṇṭḥasyāpi viśeṣaṇatvena vyākhyātam iti ||17|| [bhagavat-sandarbha 73]

**viśvanāthaḥ :** na ca yuktaṁ ko’py atikramyatīty āha | yatra prāpta-brahma-svarūpe tasmin **animiṣāṁ** devānām api **paraḥ** śāstā **kālo** **na prabhuḥ,** tatra **kuto nu devāḥ** prabhaveyuḥ ? **ye** devā indrādyāḥ **jagatāṁ** prākṛta-jagatsv eva, **īśire** īśāṁścakrire | nanu tad eva brahma kiṁ-svarūpam ? tatrāha—**na yatra sattvam** iti | **yatra** brahmaṇi | **vikāro**’haṁkāraḥ ||17||

—o)0(o—

**|| 2.2.18 ||**

paraṁ padaṁ vaiṣṇavam āmananti tad

yan neti netīty atad-utsisṛkṣavaḥ

visṛjya daurātmyam ananya-sauhṛdā

hṛdopaguhyārha-padaṁ pade pade ||

**śrīdharaḥ :** nirupādhitvaṁ kuta ity ata āha—param iti | **yad** yasmāt **atad** ātma-vyatiriktaṁ **neti netīty** evam **utsraṣṭum icchavo daurātmyaṁ** dehādy-ātmatvaṁ **visṛjya**, **arhasya** pūjyasya śrī-viṣṇoḥ **padaṁ pade pade** kṣaṇe kṣaṇe **hṛdā upaguhya** āśliṣya, nānyasmin **sauhṛdaṁ** yeṣāṁ tathā-bhūtāḥ santaḥ, **tad vaiṣṇavaṁ padam** ata eva **paraṁ** sarvataḥ śreṣṭham **āmananti** ity anvayaḥ ||18||

**caitanya-mata-mañjuṣā : ananya-sauhṛdā** ekānta-bhaktyā **arha-padaṁ** śrī-bhagavat-padaṁ **pade pade** kṣaṇe kṣaṇe **upaguhya** āliṅgya **daurātmyam** dehādhyāsam **utsṛjya vaiṣṇavaṁ** śrī-kṛṣṇa-lokam **āmananti** prāpnuvanti | dhātūnām anekārthatvād āṅ-pūrvo manur ut-prāptau | kīdṛśāḥ santaḥ ? **neti neti** kṛtvā **atat** tad vinā yad anyat, tad**-utsisṛkṣavaḥ** | tan na yatra kāla [bhā.pu. 1.11.6] ity-ādi | susamañjasam eva dvayam ||18||

**krama-sandarbhaḥ :** paraṁ padam iti | **atac** cid-vyatiriktaṁ **neti netīty** evam **utsraṣṭum icchavo daurātmyaṁ** bhagavad-ātmanor abheda-dṛṣṭiṁ visṛjya, **arhasya** śrī-bhagavataḥ, **padaṁ** caraṇāravindaṁ, **pade pade** pratikṣaṇaṁ **hṛdā upaguhya** āśliṣya, nānyasmin sauhṛdaṁ yeṣāṁ tathābhūtāḥ **santo** **yad āmananti** jānanti, **tad vaiṣṇavaṁ padaṁ** śrī-vaikuṇṭham iti brahma-svarūpam eva tad iti tātparyam | anena prema-lakṣaṇa-sādhana-liṅgena nirākāra-rūpam arthāntaraṁ nirastam |

atra nirākāra-parāyaṇasyāpi muktā-phala-ṭīkā-kṛto daivābhivyañjitā gīr yathā—tat paraṁ padaṁ vaiṣṇavam āmananti, adhikṛtādhiṣṭhita-rājādhiṣṭhitatvavat | brahmādi-padānām api | viṣṇunādhiṣṭhitatvāt param ity uktam | viṣṇunaivādhiṣṭhitam ity artha iti |

ata eva śrutāv api tasya sva-mahimaika-pratiṣṭhitatvaṁ sa bhagavaḥ kasmin pratiṣṭhita iti sve mahimni [chā.u. 7.24.1] iti | ata evoktaṁ ka itthā veda yatra saḥ [ka.u. 1.2.25] iti ||18|| [bhagavat-sandarbhaḥ 59 (73)]

**viśvanāthaḥ :** sattvādayaḥ kathaṁ na santi ? ity ata āha—**paraṁ** pradhānāt param, ata eva **vaiṣṇavaṁ padaṁ** viṣṇor nirviśeṣa-svarūpam | tat prasiddham eva | tad api bhagavad-bhaktā nāradādaya eva yathā jānanti, na tathā jñānino’pīty āha—yad brahma **neti netīty** evam atat tad-vyatiriktaṁ vastu utsisṛkṣavaḥ ā samyag eva āmananti jānanti | kiṁ kṛtvā ? **daurātmyaṁ** kevalaṁ jñāninām iva nirbuddhitvaṁ visṛjya | kīdṛśāḥ ? ananya-sauhṛdā viṣṇu-sambandha-vyatirikta-vastuni snehābhāvavantaḥ | **arhasya** pūjyasya śrī-viṣṇoḥ **padaṁ** caraṇāravindaṁ **pade pade** kṣaṇe kṣaṇe **hṛdā upaguhya** idam evāsmākaṁ sarvasvam ity āliṅgya | tatra tad utsṛjante ity anukter yadā sva-prabhor brahma-svarūpaṁ kevalam anububhūṣanti, tadā **atat** tyaktum icchavo bhavanti, sarvathā tu bhagavat-sevopakaraṇatvāt dṛśyaṁ jagan na tyajantīty artho labhyate | **daurātmyam** iti viṣṇor dehe māyikatva-buddhimanto durātmana eva jñeyāḥ ||18||

—o)0(o—

**|| 2.2.19 ||**

itthaṁ munis tūparamed vyavasthito

vijñāna-dṛg-vīrya-surandhitāśayaḥ |

sva-pārṣṇināpīḍya gudaṁ tato’nilaṁ

sthāneṣu ṣaṭsūnnamayej jita-klamaḥ ||

**śrīdharaḥ :** tasmād **itthaṁ**[[46]](#footnote-47) brahmatvena **vyavasthito munir uparamet** | **tu**-śabdena yadi prayāsyan [bhā.pu. 2.2.22] iti vakṣyamāṇāt sa-kāmād viśeṣa[[47]](#footnote-48) uktaḥ | tam āha—vijñāyate’neneti **vijñānaṁ** śāstraṁ, tena jātā **dṛg** jñānaṁ, tasya **vīryaṁ** balaṁ, tena **surandhitā** vihiṁsitā **āśayā** viṣaya-vāsanā yasya saḥ | idānīṁ tasya deha-tyāga-prakāram āha—**sva-pārṣṇinā** pāda-mūlena **gudaṁ** mūlādhāram **āpīḍya** nirudhya **anilaṁ** prāṇam **unnamayed** ūrdhvaṁ nayet | **jitaḥ klamo** yena | **ṣaṭsu** sthāneṣu nābhy-ādiṣu[[48]](#footnote-49) ||19||

**krama-sandarbhaḥ :** ittham ity ardhakam ||19||

**viśvanāthaḥ :** idānīṁ tasya deha-tyāge prakāram āha—**sva-pārṣṇinā** pāda-mūlena | **gudaṁ** mūlādhāram **āpīḍya** nirudhya, **anilaṁ** prāṇaṁ **ṣaṭsu** sthāneṣu nābhi-hṛd-uras-tālu-mūla-bhrū-madhya-brahma-randhreṣu **unnamayet** | tatra prathamaṁ nābher adhaḥ svādhiṣṭhāna-cakre’dhiropya urasi kaṇṭhād adho-deśa-sthite viśuddha-cakre ||19||

—o)0(o—

**|| 2.2.20 ||**

nābhyāṁ sthitaṁ hṛdy adhiropya tasmād

udāna-gatyorasi taṁ nayen muniḥ |

tato’nusandhāya dhiyā manasvī

sva-tālu-mūlaṁ śanakair nayeta ||

**madhvaḥ :** udāna-gatyā brahmaṇājñā | athaikayordhva udāna iti śruteḥ |

prāṇāpānāv iḍāyāṁ ca piṅgalāyāṁ ca sarvataḥ |

dhyānaḥ sandhiṣu sarvatra udāno brahma-nāḍigaḥ |

sarvatraiva samānaṁ tu samaṁ carati sarvagaḥ || iti bhārate ||20||

**śrīdharaḥ : nābhyāṁ** maṇipūrake sthitaṁ **hṛdi** anāhata-cakre’**dhiropya** | **urasi** kaṇṭhād adho-deśe sthite viśuddha-cakre | **manasvī** jita-cittaḥ | **sva-tālu-mūlaṁ** tasyaiva cakrasyāgra-deśam | tato bahudhā gamana-saṁbhavāc **chanakair** ity uktam ||20||

**krama-sandarbhaḥ :** tata iti sārdhakam ||20||

**viśvanāthaḥ : manasvī** jita-cittaḥ | **sva-tālu-mūlaṁ** tasyaiva cakrasyāgra-deśam | tato bahudhā gamana-sambhavāc **chanakair** ity uktam ||20||

—o)0(o—

**|| 2.2.21 ||**

tasmād bhruvor antaram unnayeta

niruddha-saptāyatano’napekṣaḥ |

sthitvā muhūrtārdham akuṇṭha-dṛṣṭir

nirbhidya mūrdhan visṛjet paraṁ gataḥ ||

**madhvaḥ :** paraṁ cintayet ||21||

**śrīdharaḥ : tasmād bhruvor antaram** ājñā-cakram | **niruddhāni** śrotre netre nāsike mukhaṁ cety evaṁ **saptāsv ayanāni**[[49]](#footnote-50) prāṇa-mārgā yena saḥ | **anapekṣaś** cet **paraṁ** brahma **gataḥ** san **mūrdhan** mūrdhani brahma-randhre **nirbhidya** deham indriyāṇi ca **visṛjet** ||21||

**krama-sandarbhaḥ :** *na vyākhyātam.*

**viśvanāthaḥ : tasmād** **bhruvor antaram** ājñā-cakram | **niruddhāni saptāsv ayanāni** śrotre netre nāsike mukhaṁ cety evaṁ sapta prāṇa-mārgā yena saḥ | **anapekṣaḥ mūrdhan** mūrdhani brahma-randhre **nirbhidya** deham indriyāṇi ca **visṛjet** ||21||

—o)0(o—

**|| 2.2.22 ||**

yadi prayāsyan nṛpa pārameṣṭhyaṁ

vaihāyasānām uta yad vihāram |

aṣṭādhipatyaṁ guṇa-sannivāye

sahaiva gacchen manasendriyaiś ca ||

**madhvaḥ :** cintātrāṇīndriyāṇy āhur muktānām anyadaiva tu |

tāny eva jaḍa-yuktāni hy abhinnāni svarūpataḥ || iti brāhme ||22||

**śrīdharaḥ :** sadyo-muktim uktvā krama-mukti-prakāram āha—yadīti daśabhiḥ | **yadi** tu **pārameṣṭhyaṁ**[[50]](#footnote-51) padaṁ **prayāsyan** bhavati | **uta** **vaihāyasānāṁ** khecarāṇāṁ siddhānāṁ yad **vihāraṁ** krīḍā-sthānam | kīdṛśam ? **aṣṭāv ādhipatyāny** aṇimādy-aiśvaryāṇi yasmiṁs tad api prayāsyan | kva ? **guṇa-sannivāye** guṇa-samudāya-rūpe brahmāṇḍe | sarvatrety arthaḥ | tarhi deha-tyāgāvasare **manaś cendriyāṇi** ca na tyajet, kintu taiḥ **sahaiva** tat-tal-loka-bhogārthaṁ **gacchet** ||22||

**krama-sandarbhaḥ :** *na vyākhyātam.*

**viśvanāthaḥ :** iti sadyo-muktim uktvā krama-muktim āha—yadīti | **pārameṣṭhyaṁ** brahma-padaṁ **yadi prayāsyan** bhavet | tathā **vaihāyasānāṁ** khecarāṇāṁ, **yad** **vihāraṁ** viharaty asminn iti vihāraṁ krīḍā-sthānam | kīdṛśam ? **aṣṭāv ādhipatyāny** aṇimādy-aiśvaryāṇi yasmin tac ca prayāsyan | kva ? **guṇa-sannivāye** guṇa-samudāya-rūpe brahmāṇḍe sarvatrety arthaḥ | tarhi deha-tyāgāvasare **manaś cendriyāṇi** ca na tyajet, kintu taiḥ **sahaiva** tat-tal-loka-bhogārthaṁ **gacchet** ||22||

—o)0(o—

**|| 2.2.23 ||**

yogeśvarāṇāṁ gatim āhur antar-

bahis-tri-lokyāḥ pavanāntar-ātmanām |

na karmabhis tāṁ gatim āpnuvanti

vidyā-tapo-yoga-samādhi-bhājām ||

**madhvaḥ :** pavanasyāpy antarātmā yas taṁ pavanaś cāntarātmā ceti va |

iyusvīn karmaṇā lokān jñānenaiva tad-uttarān |

tatra mukhyā hariṁ yānti tad anye vāyuneva tu ||

apakvāyena te yānti vāyuṁ vā harim eva vā |

sthāna-mātrāśritās te tu punar jani-vivarjitāḥ || iti brahma-tarke ||23||

**śrīdharaḥ :** yataḥ karma-gativan na yoga-gatiḥ paricchinnety āha | **yogeśvarāṇāṁ trilokyā antar-bahiś** ca mahar-lokādiṣu brahmāṇḍād bahiś ca **gatim āhuḥ** | atra hetuḥ—**pavanasyāntaḥ ātmā** liṅga-śarīraṁ yeṣām iti | **vidyā** upāsanā, **tapo** bhagavad-dharmaḥ, **yogo**’ṣṭāṅgaḥ, **samādhir** jñānaṁ, tān ye bhajanti, teṣāṁ yā **gatis tām** ||23||

**krama-sandarbhaḥ :** *na vyākhyātam.*

**viśvanāthaḥ :** bhoge’pi yogino na karmibhiḥ sādhāraṇyam ity āha—**yogeśvarāṇāṁ trilokyā antar-bahiś** ca mahar-lokādiṣu brahmāṇḍād bahiś ca **gatim āhuḥ** | atra hetuḥ—**pavanasyāntarātmā** liṅga-śarīraṁ yeṣāṁ teṣām | **vidyā** bhagavad-upāsanā, **tapo** bhagavad-dharmaḥ, **yogo**’ṣṭāṅgaḥ, **samādhir** jñānaṁ, tān ye bhajanti, teṣāṁ yā **gatis tām** ||23||

—o)0(o—

**|| 2.2.24 ||**

vaiśvānaraṁ yāti vihāyasā gataḥ

suṣumṇayā brahma-pathena śociṣā |

vidhūta-kalko’tha harer udastāt

prayāti cakraṁ nṛpa śaiśumāram ||

**madhvaḥ :** hareḥ śiśumāraṁ cakram | vaiśvānarodastāt |

vaiśvānare dyu-nadyāṁ vā sūrye vā deha eva vā |

gacchan vaiśvānaraṁ yāti tasmān mārgaḥ sa īritaḥ ||

dakṣiṇāḥ piṅgalāḥ sarvā iḍā vāmāḥ prakīrtitāḥ |

nāḍyo’tha madhyamāḥ proktāḥ suṣumṇā veda-pāragaiḥ || iti bhāgavata-tantre |

devayānasya mārga-sthā ahaḥ-śabdābhisaṁjñitāḥ |

pitṛ-yānasya mārga-sthā rātri-śabdāhvayā matāḥ || iti bṛhat-tantre |

śatāyur maraṇaṁ caiva kālikaṁ paramāvṛtir ity abhidhāne | piṅgalābhiḥ śatāyuṣā | ahaḥ-saṁjñaṁ devayānam itīḍābhī rātri-saṁjñaṁ pitṛ-yānam | viṣṇuvattā brahma-yāno viśeṣeṇa sukhaṁ yataḥ |

piṅgalā deva-yānaṁ syāt piṅgākhya-sukhadaṁ yataḥ |

iḍānna-dānāt pitṝṇām evaṁ mārgāḥ prakīrtitāḥ || iti brahma-tarke ||24||

vaiśvānaraṁ yāti vihāyasā gataḥ

suṣumṇayā brahma-pathena śociṣā |

vidhūta-kalko’tha harer udastāt

prayāti cakraṁ nṛpa śaiśumāram ||

**śrīdharaḥ :** tām āha[[51]](#footnote-52)—vaiśvānaram ity aṣṭabhiḥ | **vihāyasā** ākāśena, tatra ca **brahma**-loka-**pathena** **gataḥ** san prathamaṁ **vaiśvānaram** agny-abhimāninīṁ devatāṁ **yāti** | kenopāyena ? **suṣumnayā** nāḍyā | sā ca dehād bahir api vitatāstīty āha | **śociṣā** jyotir-mayyā **vidhūtas** tyaktaḥ **kalko**[[52]](#footnote-53) malo yena saḥ, kvāpy asajjamāna ity arthaḥ | **udastād** upariṣṭād vartamānaṁ **hareḥ** saṁbandhi tārā-rūpam, nārāyaṇādhiṣṭhitam ity arthaḥ | **śaiśumāraṁ** cakraṁ pañcama-skandhe vakṣyamāṇaṁ śiśumārāśrayaṁ jyotiś cakram | cakra-sthāny ādityādi-dhruvāntāni padāni **prayāti** ity arthaḥ ||24||

**krama-sandarbhaḥ :** *na vyākhyātam.*

**viśvanāthaḥ :** tatra prathamaṁ vaiśvānaram agny-abhimāninīṁ devatāṁ yāti | **vihāyasā** ākāśenaiva | **suṣumnayā** nāḍyā | sā ca dehād bahir api vitatāstīty āha—**śociṣā** jyotir-mayyā **vidhūta-kalkaḥ** tyakta-mālinyaḥ, kvāpy asajjamāna ity arthaḥ | atha **harer** bhagavataḥ sambandhi **udastād** ita ūrdhvaṁ sthitaṁ cakraṁ **śaiśumāraṁ** śiśumārākāram | cakra-sthāny ādityādīni dhruvāntāni padāni **prayāti** ity arthaḥ ||24||

—o)0(o—

**|| 2.2.25 ||**

tad viśva-nābhiṁ tv ativartya viṣṇor

aṇīyasā virajenātmanaikaḥ |

namaskṛtaṁ brahma-vidām upaiti

kalpāyuṣo yad vibudhā ramante ||

**madhvaḥ :** aśeṣa-jagad-ādhāraḥ śiśumāro hariḥ paraḥ |

sarve brahma-vido natvā taṁ yānti paramaṁ padam || iti brahmāṇḍe |

tad viṣṇor viśvādhāraṁ rūpaṁ pratipadya yatra kalpāyuṣas taṁ mahar-lokam upaiti |

manvantarāyuṣaḥ svargyā mahar-loke tu kālpikāḥ |

ābrahmao janādyās tu mahar-loke’pi ye varāḥ || iti brāhme ||25||

**śrīdharaḥ : tad** viṣṇoś cakram[[53]](#footnote-54) | **viśvasya nābhiṁ** sūryādy-āśraya-bhūtam | āviṣṭa-liṅgatvān nābhi-śabdasya[[54]](#footnote-55) na ṣaṇḍhatvam | **ativartya** atikramya | parataḥ svargiṇāṁ gaty-abhāvād **eka** eva nirmalena liṅga-śarīreṇa **brahmavidāṁ** sthānam anyair **namaskṛtaṁ** mahar-lokam **upaiti**| **yat** yasmin **vibudhā** mahā-**kalpāyuṣo** bhṛgv-ādayaḥ ||25||

**krama-sandarbhaḥ :** *na vyākhyātam.*

**viśvanāthaḥ :** tataś ca **tad viṣṇoś** cakram **ativartya** atikramya | kīdṛśam ? **viśvasya nābhiṁ** viśvātmaka-puruṣasya nābhi-sthānīyaṁ, **aṇīyasā** aṇimādi-siddhimattvād atisūkṣmeṇa, **virajena** nirmalena liṅga-śarīreṇa saha, ataḥ paratra svargiṇāṁ gaty-abhāvāt **ekaḥ**, **namaskṛtaṁ** pūjyaṁ, **brahma-vidāṁ** sthānaṁ mahar-lokam **upaiti** | yad yasmin **vibudhā** mahā-**kalpāyuṣo ramante** khelanti ||25||

—o)0(o—

**|| 2.2.26 ||**

atho anantasya mukhānalena

dandahyamānaṁ sa nirīkṣya viśvam |

niryāti siddheśvara-juṣṭa-dhiṣṇyaṁ

yad dvaiparārdhyaṁ tad u pārameṣṭhyam ||

**śrīdharaḥ : atho**[[55]](#footnote-56) anantaraṁ kalpānte **sa viśvaṁ** trailokyam atiśayena **dahyamānaṁ** **nirīkṣya**, tatrāpy ūṣma-prāpteḥ | **yat** **dviparārdha**-sthāyi **tat** **pārameṣṭhyaṁ** padaṁ prati **niryāti** | **siddheśvarair juṣṭāni dhiṣṇyāni** vimānāni yasmiṁs tat | **u** iti śraiṣṭhyaṁ sūcitam ||26||

**krama-sandarbhaḥ :** atho līlā-gṛhīta-śarīreṇa tad-bhogānantaram ||26||

**viśvanāthaḥ :** ata āha—atho anantaram | yadi kalpa-paryantaṁ kautuka-vaśāt tatraiva sthātum icchati, tadā kalpānte sati | **viśvaṁ** loka-trayam | **niryāti** uṣṇībhūtāt mahar-lokād ūrdhvaṁ yad **dvaiparārdha**-paryanta-sthāyi **tat pārameṣṭhyaṁ** satya-lokaṁ prati yāti | **siddheśvarair juṣṭāni dhiṣṇyāni vimānāni** yasmiṁs tat ||26||

—o)0(o—

**|| 2.2.27 ||**

na yatra śoko na jarā na mṛtyur

nārtir na codvega ṛte kutaścit |

yac cittato’daḥ kṛpayānidaṁ-vidāṁ

duranta-duḥkha-prabhavānudarśanāt ||

**madhvaḥ :** ṛte satya-loke | anidaṁ-vidām abrahma-vidām | duranta-duḥkhaṁ ca prabhavaś ca |

sarva-duḥkha-vihīnā ye muktāḥ prāyas tu tādṛśāḥ |

amuktās tu janādyeṣu viśeṣeṇa tu satyagāḥ || iti vārāhe |

viṣṇor lokaṁ tadaivaike yānti kālāntare pare |

ājñayaiva hareḥ kecit pūrteḥ kecid añjasā |

vihṛtaivānya-lokeṣu mucyante brahmaṇā saha || iti vāmane ||27||

**śrīdharaḥ :** tad evāha—na yatreti | **artir** duḥkham | **udvego** bhayam | kintu **cittato** hetor **yad** duḥkham **adaḥ, ṛte** tad ekaṁ vinā | tat kuto bhavati ? **anidaṁ-vidām** idaṁ bhagavato dhyānam ajānatāṁ prāṇināṁ **duranta-duḥkho** yaḥ **prabhavo** janma **tasyānudarśanāt** teṣāṁ **kṛpayā** |

yad vā, **citta-todo** manaḥ-pīḍeti yat, tad vinā kutaścid api yatra śokādayo na santīti | tatra brahma-lokaṁ gatānāṁ trividhā gatiḥ | ye puṇyotkarṣeṇa gatās te kalpāntare puṇya-tāratamyenādhikārikā bhavanti | ye tu hiraṇyagarbhādy-upāsanā-balena gatās te brahmaṇā saha mucyante | ye tu bhagavad-upāsakās te svecchayā brahmāṇḍaṁ bhittvā vaiṣṇavaṁ padam āruhanti ||27||

**krama-sandarbhaḥ :** *na vyākhyātam.*

**viśvanāthaḥ :** sapta-lokasya māhātmyam āha—na yatreti | **ārtir** duḥkham | **udvego** bhayam | kintu **cittato** hetor **yad** duḥkhaṁ, **adaḥ** **ṛte** tad ekaṁ **vinā** | tad eva kim ? kathaṁ vā bhavet ? tatrāha—**anidaṁ-vidām** imaṁ vaiṣṇavaṁ yogam ajānatāṁ triloka-stha-janānām | **duranta-duḥkho** yaḥ **prabhavaḥ** saṁsāras tasya **anudarśanād** yā **kṛpā**, tayā | tena vyāja-stutyā satya-loka-sthās te mahā-kṛpālavo dhanyā eveti bhāvaḥ ||27||

—o)0(o—

**|| 2.2.28 ||**

**tato viśeṣaṁ pratipadya nirbhayas**

**tenātmanāpo’nala-mūrtir atvaran |**

**jyotirmayo vāyum upetya kāle**

**vāyv-ātmanā khaṁ bṛhad ātma-liṅgam ||**

**madhvaḥ :** brahmaṇā saha viśeṣaṁ pṛthivīṁ tenātmanā pṛthivy-ātmanā | jyotirmayaḥ agni-pradhānaḥ | ākāśavat sarva-gataś ca nitya iti | paramātma-sadṛśaṁ kiñcit |

jñāninaḥ pralaye sarve brahmaṇā saha pārthivam |

paramātmānam āviśya vāristhaṁ tat-samanvitāḥ ||

agnisthaṁ tad-yutāś caiva tena nītāś ca vāyugam |

nabho-gataṁ tena nītā manaḥ-sthaṁ tad-yutas tathā ||

tato buddhi-stham īśeśaṁ tato’haṅkāra-gaṁ harim |

tato vijñāna-nāmānaṁ mahat-tattva-gataṁ harim ||

tat ānanda-nāmānam avyakta-sthaṁ janārdanam |

prāptān āvṛttim āyānti śānti-bhūtā nirāmayāḥ ||

yeṣāṁ padāntarāpekṣā vāyv-ādīnāṁ mahātmanām |

āvṛtya te punar yānti jñānino’pi nirāmayāḥ |

anāvṛttim asaṁmūḍhāḥ parānandaika-bhāginaḥ || iti brahma-tarke |

bhūmy-abja-magna-nāmānaṁ prāṇam agny-ādi-saṁsthitam |

mānasaṁ mana-ādi-sthaṁ vijñānaṁ mahati sthitam ||

ānandam avyakta-gataṁ kramaśo yānti devatāḥ |

brahmādyāḥ kecid evātra tad anye kramaśo’parān || iti bṛhat-tantre ||28||

**śrīdharaḥ :** tatra prastutasya bhagavad-bhaktasya brahmāṇḍa-bhedana-prakāram āha—tata ity ādinā | tatreyaṁ prakriyā—īśvarādhiṣṭhitāyāḥ prakṛteḥ kenacid aṁśena mahat-tattvaṁ bhavati | tasyāṁśenāhaṁkāraḥ | tasyāṁśena śabda-tan-mātra-dvārā nabhaḥ | tasyāṁśena sparśa-tan-mātra-dvārā vāyuḥ | tasyāṁśena rūpa-tan-mātra-dvārā tejaḥ | tasyāṁśena rasa-tan-mātra-dvārā āpaḥ | tad-aṁśena gandha-tan-mātra-dvārā pṛthvī | taiś ca militaiś caturdaśa-bhuvanātmakaṁ virāṭ-śarīram | tasya ca pañcāśat-koṭi-yojana-viśālasya pṛthivy evāṇḍa-kaṭāhaviśeṣa-śabda-vācyā koṭi-yojana-viśālaṁ prathamāvaraṇam | pañcāśat-koṭi-yojana-viśālam ity eke | tataś cābādīnāṁ ye pariṇatā aṁśās tāny evottarottaraṁ daśa-guṇāny āvaraṇāni | aṣṭamaṁ tu prakṛty-āvaraṇaṁ vyāpakam eva | tad evaṁ sthite pṛthivy-ādy-āvaraṇa-bheda-prakāraḥ kathyate | tato viśeṣaṁ pratipadya[[56]](#footnote-57) | liṅga-dehena pṛthivy-ātmatāṁ prāpyety arthaḥ | evam uttaratrāpi draṣṭavyam | nirbhayaḥ kathaṁ yāsyām iti śaṅkā-śūnyaḥ | tenātmanā prthivī-rūpeṇa tan-nirantarā apaḥ pratipadya | atvaraṁs tvarām akurvan tat-tad-ātmatvena kleda-dāhādi-śaṅkābhāvād yatheṣṭaṁ bhogān bhuñjāna ity arthaḥ | evaṁ jyotirmayaḥ san | kāle bhogāvasāne | bṛhad-ātmane liṅgaṁ paramātma-mūrtitvenopāsaneṣūktam | yad vā, veda-śabdātmanā[[57]](#footnote-58) tasya pramāpakam iti ||28||

**krama-sandarbhaḥ :** tato viśeṣam iti | atra ṭīkāyām eka-brahmāṇḍa-pakṣa eva saṅamitaḥ | bahu-brahmāṇḍa-pakṣas tv evam—brahmāṇḍāni khalv ekatraivānucca-nīcatvena maṇḍalībhūya vartante | teṣāṁ pṛthivy-āvaraṇaṁ pratyekaṁ pṛthag eva | jalāvaraṇaṁ tu tan-maṇḍalād bahiḥ pūrvāvaraṇād daśa-guṇam ekam eva | yasyopari ca sarva-brahmāṇḍa-kāraṇaṁ kāraṇārṇava-śāyy eka eka śete | yat tu maṇḍalābhyantare’pi yat kiñcij jalaṁ praviśati tattvāvaraṇa-saṁjñaṁ na bhavati aniścaya-mānatvāt | tad evam evāhaṅkārādy-āvaraṇānāṁ sarva-bhūtāvarakatvaṁ saṅgaccheta iti | viśeṣaṁ pratipadya—prācīna-sthūla-dehe iva tatra liṅga-dehāveśaṁ kṛtvā | punaś ca tena viśeṣāviṣṭena liṅga-dehākhyenaivātmanā apo jalāvaraṇaṁ pratipadya prācīna-sthūla-dehata iva viśeṣata utkrama-pūrvakaṁ tatra tad-āveśaṁ kṛtvā | punaś ca pūrvavad anala-mūrtiḥ sann ity ādi yojyam | tatra tatra loka-viśeṣeṣu bhogaś cel līlā-śarīram api mantavyam ||28||

**viśvanāthaḥ :** atha tatraiva yadi mahā-kalpa-paryantaṁ sthātum icchati, tadā brahmaṇā sahaiva mucyate, yadi ca tad-antar eva mokṣam icchati, tadā saptāvaraṇāni nibhidyaiva brahma praviśatīti tat-prakāram āha—tato viśeṣaṁ pañcāśat-koṭi-yojana-viśālasya brahmāṇḍasya prathamāvaraṇa-rūpāṁ pṛthivīṁ pañcāśat-koṭi-yojana-pramāṇāṁ pratipadya prāpya | kena prakāreṇa ? tenātmanā pṛthivī-rūpeṇa | evam uttaratrāpi draṣṭavyam | nirbhayaḥ tat-tad-ātmatvena kleda-dāhādi-śaṅkā-śūnya ity arthaḥ | tato’paḥ pṛthivī-daśa-guṇa-pramāṇāḥ pratipadya avātmaneti śeṣaḥ | tato’nala-mūrtir jala-daśa-guṇaṁ teja āvaraṇaṁ prāpyety arthaḥ | atvaran bhavet | tatra tatra pṛthivī-janādiṣu ghrāṇa-rasanādīndriyair gandha-rasādīn vicitra-bhoga-viṣayān bhoktum eveti bhāvaḥ | tato jyotirmayaḥ kāle vāyv-ātmanā vāyuṁ tejo-daśa-guṇam upetya khaṁ vāyu-daśa-guṇam ākāśaṁ bṛhad-ātmano liṅgaṁ paramātma-mūrtitvenopāsaneṣūktam | yad vā—veda-śabdātmanā tat-pramāṇakam iti ||28||

—o)0(o—

**|| 2.2.29 ||**

ghrāṇena gandhaṁ rasanena vai rasaṁ

rūpaṁ ca dṛṣṭyā śvasanaṁ tvacaiva |

śrotreṇa copetya nabho-guṇatvaṁ

prāṇena cākūtim upaiti yogī ||

**madhvaḥ :** pañcendriyair ye viṣayā eṣṭavyāḥsarvato varāḥ |

mānasāṁścākhilān prāpya muktau modanti devatāḥ |

tathodrikta-nijānandā nityānandā asaṁvṛtāḥ || iti ṣāḍguṇye ||29||

**śrīdharaḥ :** indriyārthānāṁ bhūta-sūkṣmāṇām atikramam āha | ghrāṇenādhiṣṭhitena gandham[[58]](#footnote-59) upetya | śvasanaṁ sparśam | nabho-guṇatvaṁ śabdātmatām | prāṇena tat-tat-karmendriyeṇa | ākūtiṁ tat-tat-kriyām ||29||

**krama-sandarbhaḥ :** ghrāṇena gandham iti | anenākāśā-varaṇād bahir eva sūkṣma-rūpāṇy āvaraṇāni labhyante | yuktaṁ cedam | kāraṇa-kāraṇānāṁ bahir-bahir-avasthāna-prāpteḥ, vyavahitānām api kāraṇānām aṁśam aṁśam upādayeśvareṇa tat-tat-kārya-sṛṣṭeḥ, yathā gandha-tan-mātrasya jalasya cāṁśam upādāya tena pṛthivī sṛṣṭety ādi | kintu gandha-tan-mātrādīnāṁ sūkṣmatvenānupalabhyamānatvād ākāśa-tulyatvam iti ākāśāntar-gaṇanād aṣṭāv evāvaraṇāny avasīyante | vākyam idaṁ tv evaṁ vivecanīyam | tatra ghrāṇeneti ghrāṇa-dvārā gandham āviśyety arthaḥ | evam uttaratrāpi ||29||

**viśvanāthaḥ :** indriyārthānāṁ bhūta-sūkṣmāṇām atikramam āha—ghrāṇendriyeṇa grāhyaṁ gandham upetya | evaṁ rasanenety ādi | śvasanaṁ sparśam | nabho-guṇatvaṁ nabho-guṇaṁ śabdam | prāṇena karmendriyeṇa | ākūtiṁ tat-tat-kriyām | atra pṛthivy-ādy-avaraṇeṣv eva gandhādayaḥ santi ca teṣām atikramaṁ pūrvam anuktaṁ sampraty āheti jñeyam ||29||

—o)0(o—

**|| 2.2.30 ||**

sa bhūta-sūkṣmendriya-sannikarṣaṁ

manomayaṁ devamayaṁ vikāryam |

saṁsādya gatyā saha tena yāti

vijñāna-tattvaṁ guṇa-sannirodham ||

**madhvaḥ :** bhūta-sūkṣmendriyaiś ca saha anādir bhagavān ākāśago mano-mayaṁ yāti | nādavattvāt sanātanaḥ | nādena tena mahatā sanātana iti smṛta iti mokṣa-dharme vividha-kārya-yuktaṁ vikāryam | deva-mayaṁ deva-pradhānam |

manaḥ-sthito harir nityaṁ sarva-deveṣu saṁsthitaḥ |

deva pradhānakān lokān karoty anugataḥ sadā || iti vārāhe |

bhūta-sūkṣmāṇi pañca-bhūtāni jīvāś ca | pañca-bhūtaiś ca śabdādyair indriyair jīva-rāśibhiḥ | yukta ākāśago viṣṇur manaḥ-stham upagacchatīti vāmane | yosāvanādi-mano-mayas tam iti vā | viparyayaś cet tasyaiva gantṛtvam iti jñāpayitum | matisthena tena manaḥ-sthena ca saha-vijñāna-tattvaṁ yāti | guṇa-saṁnirodhaṁ nirguṇaṁ vāsudevam ||30||

**śrīdharaḥ :** tad evaṁ sthūla-sūkṣma-bhūtātikramam uktvā tad-āvaraṇa-bhūtāhaṁkāra-prāptyā mahad-ādi-prāptim āha | sa yogī vikāryaṁ saṁsādya vijñāna-tattvaṁ yāti | vividhaṁ kāryam asyeti vikāryo’haṁkāraḥ | sa trividhaḥ, tāmaso rājasaḥ sāttvika iti | tatra tāmasāj jaḍāni bhūta-sūkṣmāṇi jāyante | rājasād bahir-mukhāni daśendriyāṇi | sāttvikān mana indriya-devatāś ca | teṣāṁ layaś ca tat-tad-ahaṁkāre | tatra bhūta-sūkṣmāṇām indriyāṇāṁ ca sannikarṣaṁ laya-sthānaṁ tāmasaṁ, rājasaṁ ca manomayaṁ devamayaṁ ca sāttvikaṁ prāpya | gatyā evaṁ gamanena | tenāhaṁkāreṇa saha vijñāna-tattvaṁ mahat-tattvaṁ[[59]](#footnote-60) yāti | tato guṇānāṁ[[60]](#footnote-61) sannirodho layo yasmiṁs tat pradhānaṁ yāti ||30||

**krama-sandarbhaḥ :** tenāhaṅkāreṇa saheti tal-lagnaṁ vijñāna-tattvam ity arthaḥ ||30||

**viśvanāthaḥ :** tad evaṁ sthūla-sūkṣma-bhūtātikramam uktvā tad-āvaraṇa-bhūtāhaṁkāra-prāptyā mahad-ādi-prāptim āha—sa yogī | vividhaṁ kāryam asyeti vikāryo’haṁkāraḥ | saṁsādya prāpya | taṁ kīdṛśam ? bhūta-sūkṣmāṇām indriyāṇāṁ ca sannikārṣo layo yatra tam | tāmasāhaṁkāre bhūta-sūkṣmāṇi | rājasāhaṁkāre indriyāṇi prvilāpyety arthaḥ | punaḥ kīdṛśam ? mano-mayaṁ deva-mayam | sāttvikāhaṁkāre mano-devatāś ca pravilāpyety arthaḥ | tataś cāvaśiṣṭena tenāhaṁkāreṇa saha gatyā vijñāna-tattvaṁ mahat-tattvaṁ yāti | ahaṁkāraṁ mahat-tattve pravilāpayatīty arthaḥ | tatas tena mahat-tattvena guṇāḥ saṁnirudhyante yena tat pradhānaṁ yāti | mahat-tattvaṁ pradhāne vilāpayatīty arthaḥ ||30||

—o)0(o—

**|| 2.2.31 ||**

tenātmanātmānam upaiti śāntam

ānandam ānandamayo’vasāne

etāṁ gatiṁ bhāgavatīṁ gato yaḥ

sa vai punar neha viṣajjate’ṅga ||

**madhvaḥ :** etāṁ gatiṁ gato na viṣajjate | vāsudevāśritya brahmādyāmukta-bandhaṇāḥ |

bheda-dṛṣṭyābhimānena cāvṛttiṁ naiva yānti te |

bhuñjate tu pṛthag bhogānnānandas tat-svarūpakam |

svarūpaṁ ca pṛthak teṣām āviṣṭa-grahavad bhavet || iti brahmāṇḍe ||31||

**śrīdharaḥ :** tenātmanā pradhāna-rūpeṇānandamayaḥ sann upādhīnām avasāne śāntam avikṛtam ānandaṁ paramātmānam upaiti | na viṣajjate nāvartate ity arthaḥ ||31||

**krama-sandarbhaḥ :** tenātmaneti | ātmanā śuddhena svarūpeṇa | tena pradhānam āveśitena punas tata utkramitena | ātmānaṁ paramātmānaṁ parama-vaikuṇṭha-nātham ity arthaḥ, bhāgavatīṁ gatim ity ukteḥ | tato viśeṣaṁ [bhā.pu. 2.2.28] ity atra ṭīkāvatārikāyāṁ ca ye tu bhagavad-upāsakās te svecchayā brahmāṇḍaṁ bhittvā vaiṣṇavaṁ padam ārohantīti | tasmāt tan-mate’pi prakṛtyāvaraṇād bahir mahā-vaikuṇṭha-lokaḥ | prakṛtyāvaraṇasya vyāpakatvaṁ cāpekṣikam iti ||31||

**viśvanāthaḥ :** tatas tena pradhānena saha atmanā sva-svarūpeṇa | ātmānaṁ paraṁ brahma | ādi-puruṣam ānanda-rūpam upaiti | prakṛtyāvaraṇāt paratra kāraṇārṇavaśāyi-mahā-puruṣasya sthiteḥ | tato’vasāne ānanda-maya iti tasminn eva sāyujyaṁ prāpnotīty arthaḥ | na vilajjate iha saṁsāra nāvartate ||31||

—o)0(o—

**|| 2.2.32 ||**

ete sṛtī te nṛpa veda-gīte

tvayābhipṛṣṭe ca sanātane ca |

ye vai purā brahmaṇa āha tuṣṭa

ārādhito bhagavān vāsudevaḥ ||

**śrīdharaḥ : sṛtī** mārgau, prakārāv ity arthaḥ | he nṛpa! [anapekṣo] nirbhidya mūrdhan visṛjet paraṁ gataḥ [bhā.pu. 2.2.21] iti yā sadyo-muktiḥ, saikā sṛtiḥ | yadi prayāsyann [bhā.pu. 2.2.22] ity-ādinā krama-muktiś ca dvitīyā sṛtiḥ | **ete sṛtī vedena gīte** ukte, na tu svotprekṣite | tatra,

yadā sarve pramucyante kāmā ye’sya hrdi śritāḥ |

atha martyo’mṛto bhavaty atra brahma samaśnute || [ka.u. 2.3.14] iti sadyo-muktiḥ |

te’rcir abhisaṁbhavanti [bṛ.ā.u. 6.2.15] ity-ādinā krama-muktiś ca vedenoktā |

yad vā, na karmabhis tāṁ gatim āpnuvanti [bhā.pu. 2.2.23] iti dakṣiṇa-mārgasyāpi sūcitatvād ete sṛtī iti dvi-vacanam | **tvayā’bhipṛṣṭe** yac chrotavyaṁ [bhā.pu. 1.19.38] ity-ādi-praśnena, arthān mukti-viṣaye dve api sṛtī pṛṣṭe | brūhi yad vā viparyayaṁ [bhā.pu. 1.19.38] iti dakṣiṇa-mārgo’py arthāt pṛṣṭaḥ | evaṁ tvayā ca ye pṛṣṭe ete sṛtī ity anvayaḥ ||32||

**caitanya-mata-mañjuṣā :** bhāgavatās tu evaṁ-vidhaṁ śrī-kṛṣṇa-lokaṁ parama-vaikuṇṭhaṁ yānty evātra na sandeha iti darśitam | samprati mumukṣūṇāṁ sadyo-mukti-kramaṁ darśayati—ittham [2.2.19] ity-ādi bahubhiḥ | he parīkṣit ! yadi paraṁ padaṁ vaiṣṇavaṁ lokaṁ gantum icchasi, tadokta-prakāraṁ bhagavad-bhakti-lakṣaṇaṁ dhāraṇādikaṁ kuryāḥ | yadi vā sadyo-muktim icchasi, tadaivaṁ kuryāḥ | yadi vā krama-muktim icchasi, tadaivam iti sa-viśeṣaṁ darśayitvā upasaṁharati—ete ity-ādi | he nṛpa ! sthūla-śarīrāntar-hṛdaya-stha-caturbhuja-dhyāne **sṛtī** vartmanī **gadite** | ubhayor darśitaḥ panthā yeneṣṭaṁ tena gamyatām itivat ||32||

**krama-sandarbhaḥ :** *na vyākhyātam.*

**viśvanāthaḥ : sṛtī** brahma-mārgau | nirbhidya mūrdhan visṛjet paraṁ gataḥ [bhā.pu. 2.2.21] iti yāvat sadyo-muktir ekā sṛtiḥ | yadi prayāsyann [bhā.pu. 2.2.22] ity ādinā krama-muktiś ca dvitīyā sṛtiḥ | ete sṛtī **vedena gīte**, na tu svotprekṣite |

yadā sarve pramucyante kāmā ye’sya hrdi sthitāḥ |

atha martyo’mṛto bhavaty atra brahma samaśnute || [ka.u. 2.3.14] iti sadyo-muktiḥ |

te’rcir abhisambhavanti [bṛ.ā.u. 6.2.15] ity-ādinā krama-muktiś ca vedenoktā | **tvayā’bhipṛṣṭe** iti "mriyamānasya kiṁ kartavyam ?" iti praśnenaivaitat praśna-siddheḥ ||32||

—o)0(o—

**|| 2.2.33 ||**

na hy ato’nyaḥ śivaḥ panthā viśataḥ saṁsṛtāv iha |

vāsudeve bhagavati bhakti-yogo yato bhavet ||

**madhvaḥ :** yad bhagavān āha ato bhāgavatākhyāt granthāc chivaḥ panthā na ||33||

**śrīdharaḥ :** santi saṁsarataḥ puṁso bahavo mokṣa-mārgās tapo-yogādayaḥ, samīcīnas tv ayam evety āha—na hīti | **yato**’nuṣṭhitād **bhakti-yogo bhaved** **ato’nyaḥ śivaḥ** sukha-rūpo nirvighnaś ca nāsty eva ||33||

**caitanya-mata-mañjuṣā :** tāṭasthyenoktvā kadācid ayaṁ vipatha-gāmī syād iti punar āśaṅkya bhakti-yoga eva kartavya iti draḍhayati—**na hy ato’nyaḥ śivaḥ panthā** ity-ādi | hi niścaye | śivaḥ sukhado hi, jānīhīti vā ||34||

**sanātana-gosvāmī :** adhunā sarva-mārga-phalatvena bhakteḥ sarva-mārgādhikatvaṁ draḍhayati—na hīti dvābhyām | santi ca saṁsarataḥ puṁso bahavo mokṣa-mārgāḥ, kintu **yataḥ** patho’nuṣṭhitād **bhakti-yogo bhavet, ato’nyaḥ śivaḥ** sukha-rūpo nirvighnaś ca nāsty evety arthaḥ ||33|| (ha.bha.vi. 11.566)

**krama-sandarbhaḥ :** atha sthiraṁ sukhaṁ cāsanaṁ [bhā.pu. 2.2.15] ity-ādinā yadi prayāsyan nṛpa pārameṣṭhyaṁ [bhā.pu. 2.2.23] ity-ādinā ca krameṇa sadyo-mukti-krama-mukty-upāyau jñāna-yogāv uktvā, tato’pi śreṣṭhatvaṁ bhakti-yoga-hetu-bhagavad-arpita-karmaṇo’py uktvā sākṣād-bhakti-yogasya tu kaimutyam evānītaṁ, yathā—na hīti | ṭīkā ca—

santi saṁsarataḥ puṁso bahavo mokṣa-mārgās tapo-yogādayaḥ, samīcīnas tv ayam evety āha—na hīti | yato’nuṣṭhitād bhakti-yogo bhaved ato’nyaḥ śivaḥ sukha-rūpo nirvighnaś ca nāsty eva ity eṣā |

yac-chabdenātra bhagavat-santoṣārthaṁ karmocyate, sa vai puṁsāṁ paro dharmaḥ [bhā.pu. 1.2.13] ity ukteḥ | anyat taiḥ ||33|| [bhakti-sandarbha 28]

**viśvanāthaḥ :** kintu sarva-sādhya-parama-sāra-prāpakas tv ayam eva panthāḥ ity āha—na hīti | yato bhakti-yogaḥ premā bhaved ato’nyaḥ śivaḥ sukha-rūpo nirvighnaś ca panthā nāsty eva | atra pūrvam ukta-lakṣaṇaṁ sṛti-dvayaṁ yathā mokṣa-prāpakaṁ tathāyaṁ panthā bhakti-yoga-prāpaka iti | prāpakasyāsya pathaḥ paramotkarṣa-pratipādanād etat-prāpyasya bhakti-yogasyāpi sṛti-dvaya-prāpyān mokṣāt paramotkarṣaḥ yukti-siddha iti | bhakti-yogasyāsya prema-lakṣaṇasya mokṣa-sādhanatvaṁ na vyākhyātuṁ śakyam ity avadheyam ||33||

—o)0(o—

**|| 2.2.34 ||**

bhagavān brahma kārtsnyena trir anvīkṣya manīṣayā |

tad adhyavasyat kūṭa-stho ratir ātman yato bhavet ||

**madhvaḥ :** tad bhāgavataṁ purāṇam apaśyat |

nitya-jñānena siddhiṁ ca punaḥ punar avekṣate |

līlayaiva harir devo dṛṣṭānāṁ mohanāya ca || iti pādme ||34||

**śrīdharaḥ :** kuta etat ? ata āha—**bhagavān** brahmā | **kūṭastho** nirvikāraḥ, ekāgra-cittaḥ sann ity arthaḥ | **tris** trīn vārān **kārtsnyena** sākalyena **brahma** vedam **anvīkṣya** vicārya | **yata ātmani** harau **ratir bhavet**, **tad** eva **manīṣayā** **adhyavasyat** niścitavān ||34||

**caitanya-mata-mañjuṣā :** imam eva panthānaṁ brahmāpi niścitavān ity āha—bhagavān ity-ādi | **kārtsnyena** śrī-nārāyaṇo **brahma** vedam **anvīkṣya** bhagavatā kathitaṁ vedaṁ punaḥ punar ālokya, mayādau brahmaṇe prokto dharmo yatra mad-ātmakaḥ [bhā.pu. 11.14.3] iti vakṣyamāṇo yo vedaḥ, **adhyavasyan** niścitavān, iyam eva panthānam ity arthaḥ | ataḥ kevalam aham eva niścinomīti na, sa-pramāṇam evaitad iti bhāvaḥ | ko’sau panthāḥ ? **yata ātman** ātmani śrī-kṛṣṇe **ratir bhavet** | yad vā, he ātman ! ātmīya-ratir bhavet ||34||

**sanātana-gosvāmī :** atas tad āha—**bhagavān** brahmā | **kūṭastho** nirvikāraḥ, ekāgra-cittaḥ sann ity arthaḥ | **tris** trīn vārān **kārtsnyena** sākalyena **brahma** vedam **anvīkṣya** vicārya | **yata ātmani** harau **ratir bhavet**, **tad** eva manīṣayā **adhyavasyat** san-mārgatvena sad-vastutvena vā niścitavān | evaṁ rati-hetutvena bhakti-yogasyaiva san-mārgatvaṁ darśitam | yad vā, kārya-kāraṇayor abheda-vivakṣayā **ratir** eva bhakti-yoga ity abhipretam | yad vā, yato bhakti-yogāt, tad iti tam iti bhakti-yoga-māhātmyam uktam ||34|| [ha.bha.vi. 11.567]

**krama-sandarbhaḥ :** sa hi bhakti-yogaḥ sarva-veda-siddha ity āha—bhagavān iti | ṭīkā ca—

**bhagavān** brahmā | **kūṭastho** nirvikāraḥ, ekāgra-cittaḥ sann ity arthaḥ | **tris** trīn vārān **kārtsnyena** sākalyena **brahma** vedam **anvīkṣya** vicārya | **yata ātmani** harau **ratir bhavet**, **tad** eva manīṣayā **adhyavasyat** niścitavān ity eṣā |

**trir anvīkṣya** iti karma-jñāna-bhakti-pratipādakatayā abhipretyeti jñeyam | atrāpy upasaṁhārānurodhenātma-śabdasya hari-vācakatā | niruktaṁ ca—ātatatvāc ca mātṛtvād ātmā hi paramo hariḥ iti |

athavā, parama-veda-vidā sa eva mata ity āha—**bhagavān** sva-prakāśa-sārvajñyādi-guṇaḥ parameśvaro’pi sarva-vedābhidheya-sārākarṣaṇa-līlārthaṁ **trir anvīkṣya** tatra śāstra-vid-antarāṇām īkṣaṇam anukṛtya, ananta-vaikuṇṭha-vaibhavādi-mayānām ananta-viriñca-pāṭhya-bhedānāṁ vedānāṁ tathekṣaṇaṁ ca tenaiva sambhavatīty āha—kūṭastha eka-rūpatayaiva kāla-vyāpī [amaraḥ] iti | ata evoktaṁ svayam eva—

kiṁ vidhatte kim ācaṣṭe kim anūdya vikalpayet |

ity asyā hṛdayaṁ loke nānyo mad veda kaścana || [bhā.pu. 11.21.42] iti |

śrī-śukena ca—nigama-kṛd upajahre bhṛṅgavad veda-sāraṁ [bhā.pu. 11.29.49] iti ||34|| [bhakti-sandarbha 29]

**viśvanāthaḥ :** nanu tvaṁ manīṣayā sarva-sāratvena svābhimatatvena cemam eva panthānaṁ niścinoṣi, anyaṁ vā ? tatra mamānyasya vā kā kathā ? bhagavān eva sva-manīṣayā prathamam eva niraneiṣīd evety āha—**bhagavān** sva-prakāśa-sārvajñyādi-guṇaḥ parameśvaro’pi sva-niśvāsodbhūtaṁ **brahma** vedam | k**ārtsnyena trir anvīkṣya** iti yathānye munayaḥ śāstraṁ dvi-trir anvīkṣyaiva tat-tātparyaṁ paryālocayanti, tathaiva sa munir bhūtvā samacintayat iti śruter bhagavān api muni-līlatvenaiva sarva-vedābhidheya-sārākarṣaṇa-līlayā vedārthānāṁ durjñeyatvaṁ loke vyañjayan trir vicāryety arthaḥ |

ananta-vaikuṇṭha-vaibhavādi-mayānām ananta-viriñci-pāṭhya-bhedānāṁ vedānāṁ tathekṣaṇaṁ ca tenaiva sambhavatīty āha—**kūṭasthaḥ** | kāla-vyāpī sa kūṭastha eka-rūpatayaiva yaḥ ity amaraḥ | ata evoktaṁ svayam eva—

kiṁ vidhatte kim ācaṣṭe kim anūdya vikalpayet |

ity asyā hṛdayaṁ loke nānyo mad veda kaścana || [bhā.pu. 11.21.42] iti |

sa tad vastu **adhyavasyat** sarva-veda-pratipādyatvena niścikāya, **yata ātmani** svasmin **ratiḥ** premā bhavet | premṇo hi prathamāvasthā ratiḥ ||34||

—o)0(o—

**|| 2.2.35 ||**

bhagavān sarva-bhūteṣu lakṣitaḥ svātmanā hariḥ |

dṛśyair buddhy-ādibhir draṣṭā lakṣaṇair anumāpakaiḥ ||

**madhvaḥ :** lakṣitaś cāsmin purāṇe buddhy-ādīnāṁ pāravaśya-darśanād anyo niyantāstīti |

samādhāv asamādhau ca niḥsvatantrasya dehinaḥ |

anyo niyantā bhagavān vāsudevaḥ paraḥ prabhuḥ || iti brahma-tarke ||35||

**śrīdharaḥ :** nanv anubhūte’rthe ratir bhavati, ananubhūte tu bhagavati kathaṁ ratiḥ syāt ? tatrāha—**bhagavān lakṣito** dṛṣṭaḥ | katham ? **svātmanā** kṣetra-jñāntaryāmitayā | kaiḥ ? **dṛśyair buddhy-ādibhiḥ** | tad eva dvedhā darśayati—dṛśyānāṁ jaḍānāṁ darśanaṁ sva-prakāśaṁ draṣṭāraṁ vinā na ghaṭata ity anupapatti-mukhena **lakṣaṇaiḥ**[[61]](#footnote-62) sva-prakāśāntaryāmi-lakṣakaiḥ | tathā buddhy-ādīni kartṛ-prayojyāni, karaṇatvād vāsyādivad iti vyāpti-mukhena **anumāpakaiḥ** | svatantraś ca kartety evam īśvara-siddhiḥ ||35||

**caitanya-mata-mañjuṣā :** ātmanīti bhagavata ātmatvaṁ darśayati—bhagavān ity-ādi | kathaṁ lakṣitaḥ ? **svātmanā** svasyāntaryāmi-rūpeṇa sthitenāṁśenāntaryāmiṇo’pi prerakeṇa | **dṛśyair buddhy-ādibhir anumāpakair** guṇaiḥ, yato’sau **draṣṭā** ||35||

**krama-sandarbhaḥ :** nanv itareṣāṁ tāvat kathaṁ tasmin bhagavati āstikya-buddhiḥ syāt ? tatrāha—bhagavān iti | **svātmanā** sva-cittena prathamaṁ **draṣṭā** jīvo lakṣitaḥ | kaiḥ ? **dṛśyair buddhy-ādibhiḥ** | tad eva dvedhā darśayati—dṛśyānāṁ jaḍānāṁ buddhy-ādīnāṁ darśanaṁ sva-prakāśaṁ draṣṭāraṁ vinā na ghaṭata ity anupapatti-dvārā **lakṣaṇaiḥ** sva-prakāśa-draṣṭṛ-lakṣakaiḥ, tathā buddhy-ādīni kartṛ-prayojyāni karaṇatvād vāsyādivad iti vyāpti-dvārā **anumāpakair** iti |

atha **bhagavān** api **lakṣitaḥ** | kena ? **sarva-bhūteṣu** sarveṣu teṣu draṣṭṛṣu praviṣṭena **svātmanā** svāṁśa-rūpeṇāntaryāmiṇā | ādau sarvair draṣṭṛbhir antaryāmī lakṣitaḥ, tatas tena bhagavān api lakṣita ity arthaḥ | sa tu[[62]](#footnote-63) pūrvavat dvidhaiva lakṣyate | tathā hi—kartṛtva-bhoktṛtvayor asvātantrya-darśanāt karmaṇo jaḍatvāt sarveṣām api jīvānāṁ tatra tatra pravṛttir antaḥ-prayojaka-viśeṣaṁ vinā na ghaṭata ity anupapatti-dvārāntaryāmī lakṣyate—eṣa hy anenātmanā cakṣuṣā darśayati, śrotreṇa śrāvayati, manasā mānayati, buddhyā bodhayati, tasmād etāv āhuḥ—sṛtir asṛtiḥ iti bhāllaveya-śrutiś ca |

atha tasmai cāntaryāmitvaiśvaryāya teṣu yadi sarvāṁśenaiva praviśati ko’pi paras tadā svataḥ-pūrṇatvābhāvād anīśvaratvam eva syād ity anupapatti-dvārāntaryāmi-rūpeṇa tasyāṁśena bhagavān api lakṣitaḥ | ata eva gītopaniṣatsu—

athavā bahunaitena kiṁ jñātena tavārjuna |

viṣṭabhyāham idaṁ kṛtsnam ekāṁśena sthito jagat || [gītā 10.42] iti |

viṣṇu-purāṇe ca—sva-śakti-leśāvṛta-bhūta-sargaḥ [vi.pu. 6.5.84] iti | tathā jīvāḥ prayojaka-kartṛ-prerita-vyāpārāḥ, asvātantryāt | takṣādi-karma-kara-janavad ity evam antaryāmiṇi tattve vyāpti-dvārā siddhe, punas tenaiva bhagavān api sādhyate | tuccha-vaibhava-jīvāntaryāmi-svarūpam īśvara-tattvaṁ nijāṁśi-tattvāśrayaṁ tathaiva paryāpteḥ | rāja-prabhutvāśrita-takṣakādi-karma-kara prayojaka-prabhutvādivad iti |

athavātra,

yathendriyaiḥ pṛthag-dvārair artho bahu-guṇāśrayaḥ |

eko nāneyate tadvad bhagavān śāstra-vartmabhiḥ || [bhā.pu. 3.32.33]

ity evodāharaṇīyam | anenaiva gati-sāmānyaṁ ca sidhyatīti ||35|| [paramātma-sandarbha 110]

**viśvanāthaḥ :** sā ca ratiḥ | yeṣām ahaṁ priya ātmā sutaś ca sakhā guruḥ suhṛdo daivam iṣṭaṁ [bhā.pu. 3.25.38] iti bhagavad-vākyenāgre pratipādayiṣyamāṇā śānti-prīti-sakhya-vātsalya-priyatābhidhānā pañca-vidhā bhavanti | tatra prathamaṁ śānty-ākhyayā rater asādhāraṇyena prakāraṁ viṣayālambanaṁ ca darśayati—bhagavān iti | svātmanā svasya jīvasyātmanā antaryāmiṇaiva, svasminn eva sarva-bhūteṣu sarva-vyāpakatvāt tad-aṁśī bhagavān hariḥ lakṣitaḥ śānta-bhaktair anubhava-gocarī-kṛta ity arthaḥ | viṣṭabhyāham idaṁ kṛtsnam ekāṁśena sthito jagat [gītā 10.42] iti bhagavad-ukteḥ |

nanu jīva eva kathaṁ lakṣayitavyaḥ ? tatrāha—**dṛśyaiḥ buddhy-ādibhir** hetubhir **draṣṭā** jīvo **lakṣitaḥ,** dṛśyānāṁ jaḍānāṁ buddhy-ādīnāṁ darśanaṁ hi cetanaṁ draṣṭāraṁ vinā na sambhavet ity anupapatti-mukhena, tathā buddhy-ādīni kartṛ-prayojyāni karaṇatvād vāsyadivat iti vyāpti-mukhena cānumitaḥ | tathā anumāpayanti yāni lakṣaṇāni cihnāni tair draṣṭā antaryāmī ca lakṣitaḥ | tāni ca sarvasyāpi jīvasya kartṛtva-bhoktṛtvayor asvātantryaṁ, tathā karma-sāmye’pi phala-tāratamyaṁ, kvacit phalābhāvaś cety ādīni jñeyāni | tathā hi—jīvāḥ prayojaka-kartṛ-svāmikāḥ asvātantryāt yathā-yogya-svāmi-datta-karma-phala-tāratamya-tad-abhāvavattvāc ca takṣādi-karmaka-rajanavat iti ||35||

—o)0(o—

**|| 2.2.36 ||**

tasmāt sarvātmanā rājan hariḥ sarvatra sarvadā |

śrotavyaḥ kīrtitavyaś ca smartavyo bhagavān nṛṇām ||

**madhvaḥ :** yasmād bhagavataiṣa evoktas tasmāt sa eva śrotavyādiḥ ||36||

**śrīdharaḥ :** yac chrotavyam ity ādi-praśnottaram upasaṁharati—tasmād iti ||36||

**caitanya-mata-mañjuṣā :** upasaṁharati—tasmād ity-ādi | bhagavān śrī-kṛṣṇaḥ ||36||

**krama-sandarbhaḥ :** atha kiṁ tat yatas tatra ratiḥ syāt tathaiva yac chrotavyam ity ādi-praśnasyottaratvenopasaṁharati—tasmād iti | ca-kārāt pāda-sevādayo’pi gṛhyante ||36||

**viśvanāthaḥ :** bhakti-yogo yato bhavet ity atra, ratir ātman yato bhavet ity atra ca yat-pada-vācyaṁ sādhanam āha—tasmād iti | yasmān na hy ato’nyaḥ śivaḥ panthās tasmād ity arthaḥ | yasmāt sarva-bhūteṣu bhagavān lakṣitas tasmād iti vā | sarvatra sarvadeti | nātra deśa-kāla-niyamo’pekṣitavya ity arthaḥ | sarveṇaivātmanā manasā na ca kvacana mano-vṛttau jñāna-karmādy-apekṣaṇīyam iti bhāvaḥ |

tasmād ekena manasā bhagavān sātvatāṁ patiḥ |

śrotavyaḥ kīrtitavyaś ca dhyeyaḥ pūjyaś ca nityadā || [bhā.pu. 1.2.14]

ity anenaika-vākyatvāt śrotavya iti prādhānyāt, śravaṇa-kīrtana-smaraṇāny uktāni pāda-sevanādīny api jñeyāni ||36||

—o)0(o—

**|| 2.2.37 ||**

pibanti ye bhagavata ātmanaḥ satāṁ

kathāmṛtaṁ śravaṇa-puṭeṣu sambhṛtam |

punanti te viṣaya-vidūṣitāśayaṁ

vrajanti tac-caraṇa-saroruhāntikam ||

**śrīdharaḥ :** śravaṇādi-phalam abhinayenāha—pibantīti | **satām ātmana** ātmatvena prakāśamānasya **kathaivāmṛtam** | **viṣayair vidūṣitaṁ** malinīkṛtam **āśayaṁ punanti** śodhayanti | **tasya caraṇa-padmāntikaṁ** śrī-viṣṇu-padaṁ **vrajanti** ||37||

**krama-sandarbhaḥ :** raty-utpattim eva śravaṇa-prādhānyena darśayan tan-mahima-parākāṣṭhām āha—pibantīti | **satām ātmanaḥ** prāṇeśvarasya | yad vā, vyadhikaraṇe ṣaṣṭhī satām ātmanaḥ svasya yo bhagavāṁs tasyety arthaḥ, teṣāṁ bhagavati svāmitvena mamatāspadatvāt | atra **kathāmṛtaṁ** prakramyamāṇaṁ śrī-bhāgavatākhyam eva mukhyam, yasyāṁ vai śrūyamāṇāyām [bhā.pu. 1.7.7] ity-ādikaṁ ca tathaivoktam iti ||37|| [paramātma-sandarbha 108]

**caitanya-mata-mañjuṣā :** bhakteḥ śraiṣṭhyaṁ darśyate tat-phalam āha—pibantīty-ādi | **vrajanti tac-caraṇa-saroruham** ity anena bhakteḥ phalaṁ bhagavac-caraṇa-phala-prāptir eva ||37||

**viśvanāthaḥ :** prīty-ādi-caturvidhāyā rateḥ sādhāraṇyenānubhāvam eva premṇaḥ vadan tat-phalam api darśayati—ātmanaḥ svasya yo bhagavān upāsyaḥ tasya nārāyaṇasya rāmasya kṛṣṇasya vā kṛṣṇasyāpi svīya-bhāvānurūpasya bālyasya paugaṇḍasya kiśorasya vā kathāmṛtaṁ, tādṛśasya tasya satāṁ bhaktānāṁ nāradādīnāṁ hanūmad-ādīnāṁ nandādīnāṁ śrīdāmādīnāṁ gopa-bālādīnāṁ ca kathāmṛtaṁ pibantīty anena tat-kartṝṇāṁ jāta-ratitvaṁ vyañjitaṁ, tathātve eva mādhuryopalambhena pāna-pada-prayoga-siddheḥ | ajāta-ratīnāṁ tu—tasmāt sarvātmanā [bhā.pu. 2.2.36] ity anena śravaṇa-kīrtanādīni rateḥ sādhanāny uktāny eva | āśayam antaḥ-karaṇaṁ punanti kṣālayantīty ananusaṁhitaṁ phalaṁ, vrajanti sākṣāt sevitum ity anusaṁhitaṁ phalam iti, ataḥ pṛcchāmi saṁsiddhiṁ [bhā.pu. 1.19.37] ity asya praśnasyottaram uktam ||37||

iti sārārtha-darśinyāṁ harṣiṇyāṁ bhakta-cetasām |

dvitīye’tra dvitīyo’yaṁ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye

pāramahaṁsyaṁ saṁhitāyāṁ vaiyāsikyāṁ dvitīya-skandhe

mahāpuruṣa-saṁsthānuvarṇanaṁ nāma

dvitīyo’dhyāyaḥ |

||2.2||

(2.3)

**tṛtīyo’dhyāyaḥ**

## mahā-puruṣa-saṁsthānuvarṇanam

**|| 2.3.1 ||**

**śrī-śuka uvāca—**

**evam etan nigaditaṁ pṛṣṭavān yad bhavān mama |**

**nṛṇāṁ yan mriyamāṇānāṁ manuṣyeṣu manīṣiṇām ||**

**śrīdharaḥ:**

tṛtīye viṣṇu-bhakteṣu vaiśiṣṭyaṁ śṛṇvatāṁ muneḥ |

bhakty-udrekeṇa tat-karma-śravaṇādara īryate ||\*||

idānīm anya-devatā-bhajanasyāpi putrādi-bhajanavad eva tuccha-phalatvena heyatvaṁ vaktuṁ pūrvoktam anuvadati—evam iti | mameti mām | kadācid daiva-yogena manuṣyatvaṁ prāpteṣu jīveṣu ye manīṣiṇas teṣāṁ tatrāpi ye mriyamāṇās teṣāṁ viśeṣata evam etad dhari-kathā-śravaṇādikaṁ nigaditaṁ vihitam ity arthaḥ ||1||

**krama-sandarbhaḥ :** *na vyākhyātam.*

**viśvanāthaḥ :**

tṛtīye tu nṛṇāṁ kṣulla-phalair anya-surārcanā |

tathaivendriya-vaiphalyaṁ coktaṁ bhaktim ṛte hareḥ ||\*||

mriyamāṇānāṁ nṛṇāṁ kṛtyaṁ yat pṛṣṭaṁ tad etat yoga-mate sṛti-dvayaṁ nigaditam | tathā teṣv eva manuṣyeṣu madhye ye manīṣiṇo mriyamāṇās teṣāṁ bhavad-vidhānām evam etat śravaṇa-kīrtana-smaraṇa-kathāmṛtādi nigaditam ||1||

—o)0(o—

**|| 2.3.2 ||**

**brahma-varcasa-kāmas tu yajeta brahmaṇaḥ patim |**

**indram indriya-kāmas tu prajā-kāmaḥ prajāpatīn ||**

**śrīdharaḥ :** brahmaṇaspatiṁ vedasya patiṁ brahmāṇam | indriya-pāṭava-kâmas tv indram | prajā-kāmaḥ prajāpatīn dakṣādīn ||2||

**krama-sandarbhaḥ :** *na vyākhyātam.*

**viśvanāthaḥ :** ye ca teṣv eva manuṣyeṣu madhye manda-dhiyas teṣāṁ ca kṛtyaṁ śṛṇv ity āha | yad vā, kiṁ vā bhajanīyam iti yat pṛṣṭaṁ tatra prathamaṁ manda-dhiyāṁ bhajanīyān āha—brahma-varcasety-ādinā, kāma-kāmo yajet somam [2.3.9b] ity antena | brahmaṇaḥ patiṁ veda-patiṁ brahmāṇaṁ prajāpatīn dakṣādīn ||2||

—o)0(o—

**|| 2.3.3 ||**

**devīṁ māyāṁ tu śrī-kāmas tejas-kāmo vibhāvasum |**

**vasu-kāmo vasūn rudrān vīrya-kāmo’tha vīryavān ||**

**śrīdharaḥ :** māyāṁ durgām | vibhāva-sutam agnim | vasukāmo dhanārthī | vīryaṁ prabhāvas tat-kāmo vīryavān san rudrān yajet ||3||

**krama-sandarbhaḥ :** vīryavān galac-chedanādi-sāhasavān ity arthaḥ ||3||

**viśvanāthaḥ :** māyāṁ durgām | vibhāva-sutam agnim | vīryavān balavān puruṣaḥ | vīrya-kāmaḥ bahu-strī-sambhogārthaṁ śukrādhikya-kāmaś cet rudrān yajet ||3||

—o)0(o—

**|| 2.3.4 ||**

**annādya-kāmas tv aditiṁ svarga-kāmo’diteḥ sutān |**

**viśvān devān rājya-kāmaḥ sādhyān saṁsādhako viśām ||**

**śrīdharaḥ :** annādyaṁ bhojyaṁ bhakṣyaṁ ca | aditeḥ sutān dvādaśādityān | viśāṁ deśa-stha-prajānāṁ svādhīnatām icchan sādhyān yajet ||4||

**krama-sandarbhaḥ :** *na vyākhyātam.*

**viśvanāthaḥ :** annādyaṁ bhojyaṁ bhakṣyaṁ ca aditeḥ putrān dvādaśādityān viśāṁ kṛṣi-vāṇijya-dīnāṁ sādhakaḥ sādhane pravṛttaḥ sādhyān ||4||

—o)0(o—

**|| 2.3.5 ||**

**āyuṣ-kāmo’śvinau devau puṣṭi-kāma ilāṁ yajet |**

**pratiṣṭhā-kāmaḥ puruṣo rodasī loka-mātarau ||**

**śrīdharaḥ:** ilāṁ pṛthvīm | pratiṣṭhā sthānād apracyutiḥ | rodasī dyāv-ābhūmī ||5||

**krama-sandarbhaḥ :** *na vyākhyātam.*

**viśvanāthaḥ :** ilāṁ pṛthvīm | pratiṣṭhā svapadād apracyutiḥ | rodasī dyāv-āpṛthivyau ||5||

—o)0(o—

**|| 2.3.6 ||**

**rūpābhikāmo gandharvān strī-kāmo’psara urvaśīm |**

**ādhipatya-kāmaḥ sarveṣāṁ yajeta parameṣṭhinam ||**

**śrīdharaḥ:** apsarāś cāsāv urvaśī ca tām ||6||

**krama-sandarbhaḥ :** *na vyākhyātam.*

**viśvanāthaḥ :** apsarāś cāsāv urvaśī ca tām ||6||

—o)0(o—

**|| 2.3.7 ||**

**yajñaṁ yajed yaśas-kāmaḥ kośa-kāmaḥ pracetasam |**

**vidyā-kāmas tu giriśaṁ dāmpatyārtha umāṁ satīm ||**

**śrīdharaḥ :** yajñaṁ yajñopādhiṁ viṣṇum | kośo vasu-sañcayaḥ | vasu-kāma ity atra dhana-mātram iti bhedaḥ | dāmpatyam anyonya-prītis tad evārtho yasya saḥ ||7||

**krama-sandarbhaḥ :** *na vyākhyātam.*

**viśvanāthaḥ :** yajñaṁ yajña-saṁjñam indram | dāmpatyaṁ strī-puruṣayoḥ parasparopari prītiḥ ||7||

—o)0(o—

**|| 2.3.8 ||**

**dharmārtha uttama-ślokaṁ tantuḥ tanvan pitṝn yajet |**

**rakṣā-kāmaḥ puṇya-janān ojas-kāmo marud-gaṇān ||**

**śrīdharaḥ :** dharmārtho dharma-kāmaḥ | uttamaḥ-ślokopādhiṁ viṣṇum | tantuṁ tanvan santāna-vṛddhim anvicchan | rakṣā bādhā-nivṛttis tat-kāmaḥ | puṇya-janān yakṣān | ojo balaṁ tat-kāmo marud-gaṇān devān ||8||

**krama-sandarbhaḥ :** uttamaḥ-ślokāḥ puṇya-ślokā dhārmikā nalādayas tad-upādhiṁ tad-adhiṣṭhānakaṁ viṣṇum ity arthaḥ | uttamaḥ-śloko dharmācaraṇa-khyātir vā ||8||

**viśvanāthaḥ :** uttamaḥ-ślokaṁ dharmam | tantuṁ tanvan santāna-vṛddhim icchan | puṇya-janān yakṣān | marud-gaṇān devān ||8||

—o)0(o—

**|| 2.3.9 ||**

**rājya-kāmo manūn devān nirṛtiṁ tv abhicaran yajet |**

**kāma-kāmo yajet somam akāmaḥ puruṣaṁ param ||**

**śrīdharaḥ :** rājyaṁ rājatvaṁ tat-kāmo manūn devān manvantara-pālān | rājñaḥ karma rājyaṁ tat-kāmo viśvān devān iti viśeṣaḥ | abhicaran śatru-maraṇam icchan nirṛtiṁ rākṣasam | kāma-kāmo bhogecchuḥ | akāmo vairāgya-kāmaḥ | puruṣaṁ paraṁ prakṛti-vyatirekopādhim īśvaram ||9||

**krama-sandarbhaḥ :** akāmaḥ sarva-kāmanā-kṣaya-kāmaḥ | atra ṭīkāyāṁ—puruṣaṁ paraṁ prakṛti-vyatirekopādhim īśvaram ity eṣā | prakṛteḥ sakāśād yo vyatirekaḥ pūrvaṁ tat-sambandham āropya paścāt tad-abhāva-cintanam | vastuta eva tad-abhāvāt so’py upādhir yasya tam ity arthaḥ | prakṛtyekopādhim iti tu pāṭhaḥ kvacit ||9||

**viśvanāthaḥ :** rājyaṁ rājatvaṁ tat-kāmo manūn devān manvantara-pālān | rājñaḥ karma rājyaṁ tat-kāmo viśvān devān iti viśeṣaḥ | abhicaran śatru-maraṇam icchan | nirṛtiṁ rākṣasam | kāma-kāmaḥ kāma-bhogecchuḥ | evaṁ manda-dhiyāṁ kṛtyam uktvā udāra-dhiyāṁ kṛtyam āha | akāmaḥ kāmanākṣaya-kāmaḥ paraṁ puruṣaṁ puruṣottamaṁ bhagavantam ity arthaḥ ||9||

—o)0(o—

**|| 2.3.10 ||**

**akāmaḥ sarva-kāmo vā mokṣa-kāma udāra-dhīḥ |**

**tīvreṇa bhakti-yogena yajeta puruṣaṁ param ||**

**madhvaḥ :** akāmo dharma-kāmo vā mokṣa-kāmo’pi yo bhavet |

athavā sarva-kāmo yaḥ sa viṣṇuṁ puruṣaṁ yajet || iti skānde |

**śrīdharaḥ :** akāma ekānta-bhaktaḥ uktānukta-sarva-kāmo vā puruṣaṁ pūrṇaṁ nirupādhim ||10||

**sanātana-gosvāmī:** akāma ekānta-bhaktaḥ | sarva-kāmaḥ brahma-varcasa-kāmas tu [bhā.pu. 2.3.2] ity-ādy-aṣṭa-śloka-brahma-varcasa-kāmaḥ | uktānuktākhila-kāmo vā | udāra-dhīr mahā-buddhiś cet, tadā paraṁ puruṣaṁ śrī-kṛṣṇaṁ bhajet | tīvreṇa dṛḍhena | yad vā, akāmo vairāgya-kāmaḥ | udāra-dhīḥ bhagavad-eka-prāpti-kāmo vā | anyat samānam ||10|| [ha.bha.vi.. 11.575]

**krama-sandarbhaḥ :** evaṁ prāktanādhyāyābhyāṁ karma-yoga-jñānebhyaḥ śreṣṭhatvam uktvā tad-uttarādhyāye’pi sarva-devatopāsanebhyaḥ śreṣṭhatva-pravacanena bhagavad-bhakti-yogasyaivābhidheyatvam āha—brahma-varcasa-kāmas tu yajeta brahmaṇaḥ patiṁ [bhā.pu. 2.3.2] ity-ādy-anantaram—akāmaḥ sarva-kāmo veti |

ṭīkā ca—akāma ekānta-bhaktaḥ uktānukta-kāmo vā sarva-kāmo vā | puruṣaṁ pūrṇaṁ nirupādhim ity eṣā | tīvreṇa dṛḍhena svabhāvata eva anupaghātyeneti vighnānavakāśatoktā | kāmanā tu yathā kathañcit kṛtenāpi syāt | yathoktaṁ bhārate—

bhakteḥ kṣaṇaḥ kṣaṇo viṣṇoḥ smṛtiḥ sevā sva-veśmani |

sva-bhojyasyārpaṇaṁ dānaṁ phalam indrādi-durlabham ||[[63]](#footnote-64)

tad uktaṁ śrī-kapilena śrī-kardamaṁ prati—na vai jātu mṛṣaiva syāt prajādhyakṣa mad-arhaṇam [bhā.pu. 6.21.24] iti |

athavā yat-tat-kāmas tīvreṇaiva yajeta, tataś ca śuddha-bhakti-sampādanāyaivānte paryavasiṣyaty asāv ity abhiprāyeṇa sa-viśeṣaṇam upadiṣṭam | tad anena ekānta-bhakte mumukṣau vā tad-bhakti-yogasyaivābhidheyatvaṁ kiṁ vaktavyam ? api tu sarva-kāmeṣv apīti tad eva sarvathāpi nirṇītam |

yad vā, akāmatvaṁ bhajanīya-parama-puruṣa-sukha-mātra-sva-sukhatvam | bhakti-mātra-kāmatve vyākhyāyate dharma-puruṣārthiny ativyāptiḥ syāt | tīvreṇa sarveṣu parama-sādhakatamena ||10||

**viśvanāthaḥ :** na kevalam akāma eva parama-puruṣaṁ yajed api tu uktānukta-sarva-kāmo’pi niṣkāmaś ca bhagavantam eva yajed ity āha—akāma ekānta-bhakta iti śrīdhara-svāmi-caraṇāḥ | akāmo bhajanīya-parama-puruṣa-sukha-mātra-sva-sukha iti sandarbhaḥ | sarva-kāma ity anenaiva sa-kāma-sāmānye labdhe mokṣa-kāma iti pṛthag-upādānaṁ tad-adhikāriṇāṁ vayaṁ niṣkāmāḥ ity abhimāna-khaṇḍanārtham | kiṁ vā, sarva-kāmebhyo’pi mokṣa-kāmasya sakāmatvātiśaya-jñāpanārtham | tathā ca—svasya duḥkha-hānecchā sukha-prāptīcchā ca kāma ucyate | sā sā ca svasya tātkālika-kiñcin-mātra-duḥkha-khaṇḍanārthaṁ naśvara-svargādi-sukhārthaṁ ca pravṛttebhyaḥ karmibhyo devatāntaropāsakebhyaś ca jñānādhikāriṇāṁ svīya-saṁsāra-duḥkha-khaṇḍane pravṛttānāṁ niṣkāmatā tad-vacanair evāvasīyate | tāni ca yathā—

nātha yoni-sahasreṣu yeṣu yeṣu vrajāmy aham |

teṣu teṣv acyutā bhaktir acyutāstu sadā tvayi || [vi.pu. 1.20.18] iti |

sva-karma-phala-nirdiṣṭāṁ yāṁ yāṁ yoniṁ vrajāmy aham |

tasyāṁ tasyāṁ hṛṣīkeśa tvayi bhaktir dṛḍhāstu me || iti |

tan naḥ samādiśopāyaṁ yena te caraṇābjayoḥ |

smṛtir yathā na viramed api saṁsaratām iha || iti |

prāyopaveśārambhe rājño’pi vacanaṁ yathā—

punaś ca bhūyād bhagavaty anante

ratiḥ prasaṅgaś ca tad-āśrayeṣu |

mahatsu yāṁ yām upayāmi sṛṣṭiṁ

maitry astu sarvatra namo dvijebhyaḥ || [bhā.pu. 1.19.16] iti |

udāra-dhīḥ subuddhiḥ | kāma-rāhitye kāma-sāhitye vā bhakter bhagavad-viṣayatvam eva subuddhitva-cihnam | tad-abhāva eva manda-buddhitva-cihnam ity arthaḥ | tīvreṇa jñāna-karmādy-amiśreṇa meghādy-amiśra eva saura-kiraṇo yathā tīvraḥ syāt tathety arthaḥ ||10||

—o)0(o—

**|| 2.3.11||**

**etāvān eva yajatām iha niḥśreyasodayaḥ |**

**bhagavaty acalo bhāvo yad bhāgavata-saṅgataḥ ||**

**śrīdharaḥ:** pūrvokta-nānā-devatā-yajanasyāpi saṁyoga-pṛthaktvena[[64]](#footnote-65) bhakti-yoga-phalatvam āha—etāvān iti | indrādīn api yajatām iha tat-tad-yajanena bhāgavatānāṁ saṁgato bhagavaty acalo bhāvo bhaktir bhavatīti yat etāvān eva niḥśreyasasya parama-puruṣārthasyodayo lābhaḥ | anyat tu sarvaṁ tuccham ity arthaḥ ||11||

**krama-sandarbhaḥ :** kiṁ ca—etāvān iti | ṭīkā ca—pūrvokta-nānādevatā-yajanasyāpi saṁhyoga-pṛthaktvena bhaktiyoga-phalatvam āha etāvān iti | indrādīn api yajatām iha tat-tad-yajane bhāgavatānāṁ saṅgato bhāvo bhaktir bhavatīti yad etāvān eva niḥśreyasasya parama-puruṣārthasodayaḥ lābhaḥ anyat tu sarvaṁ tuccham ity arthaḥ ity eṣā |

atra indram indriya-kāmas tv ity-ādy uktam | indriya-pāṭavādikaṁ pṛthaktvena phalam | bhāgavatena saṁyoge tu bhāvaḥ phalaṁ khādirayūpasaṁyoge yāgasya phala-vaiśiṣṭyavad iti jñeyam ||11||

**viśvanāthaḥ :** nanūkta-lakṣaṇānāṁ devāntara-bhaktānāṁ labdha-tat-tat-kāmānām ante khalu kā gatiḥ syād iti cet ? na kāpi | kintu yadi yādṛcchika-mahat-kṛpā syāt, tadaiva bhaktiḥ syād ity āha—etāvān eva yajatāṁ devatāntar-yājināṁ niḥśreyasodayaḥ | ko’sau ? yat yadi bhāgavatānāṁ saṅgato hetor bhagavati bhāvaḥ sevyatva-bhāvanā syāt, anyathā na niḥśreyasaṁ, tat-tad-devatānām api niḥśreyasābhāvād iti bhāvaḥ | yad uktaṁ bhagavatā—

ye’py anya-devatā-bhaktā yajante śraddhayānvitāḥ |

te’pi mām eva kaunteya yajanty avidhi-pūrvakam ||

ahaṁ hi sarva-yajñānāṁ bhoktā ca prabhur eva ca |

na tu mām abhijānanti tattvenātaś cyavanti te || [gītā 9.23-24] iti |

devatāntarasya yajanaṁ tu naiva bhagavad-bhāva-kāraṇam, kintu bhāgavata-saṅga eva | sa ca yadṛcchayaiva bhaved iti prāk pratipāditam ||11||

—o)0(o—

**|| 2.3.12 ||**

**jñānaṁ yad āpratinivṛtta-guṇormi-cakram**

**ātma-prasāda uta yatra guṇeṣv asaṅgaḥ |**

**kaivalya-sammata-pathas tv atha bhakti-yogaḥ**

**ko nirvṛto hari-kathāsu ratiṁ na kuryāt ||**

**śrīdharaḥ:** bhāgavata-saṅgata ity anena sūcitāṁ hari-kathā-ratiṁ stauti—jñānam iti | yat[[65]](#footnote-66) yāsu kathāsu jñānaṁ bhavati | kīdṛśam ? ā sarvataḥ pratinivṛttam uparataṁ guṇormīṇāṁ rāgādīnāṁ[[66]](#footnote-67) cakraṁ[[67]](#footnote-68) samūho yasmāt tat | uta anantaram | tad-dhetur ātma-prasādaś ca | yatra yāsu manaḥ-prasāda-hetuḥ, guṇeṣu viṣayeṣv asaṅgo vairāgyaṁ ca | ubhayatreti pāṭhe ihāmutra ca guṇeṣv asaṅgaḥ | kaivalyam ity eva saṁmataḥ panthāḥ yo bhakti-yogaḥ | nirvṛtaḥ śravaṇa-sukhena | anyatrānirvṛta iti vā | tāsu hari-kathāsu ko ratiṁ na kuryāt ? ||12||

**krama-sandarbhaḥ :** jñānam iti | prapañcātītatvāt kaivalya-rūpa eva vidvadbhiḥ sammataḥ panthāḥ bhagavat-prāpty-upāyaś cety arthaḥ | eko nārāyaṇo devaḥ [bhā.pu. 11.9.16] ity ādau, parāvarāṇāṁ parama āste kaivalya-saṁjñitaḥ [bhā.pu. 11.9.18] ity-ukta-diśā kaivalyāya śrī-nārāyaṇaṁ labdhuṁ sammataḥ panthā upāyo yo bhakti-yogas tat premā, sa ca yatreti ||12||

**viśvanāthaḥ :** nanu, yāvaj jīvana-paryantaṁ yo yam āśritas tasyānte khalv āśrayāntarānaucityam eva, tasmāt sarva-kālam eva tat tad evopāsakasyānte bhāgavata-saṅgād api bhagavati bhāvaḥ kathaṁ kartum ucita iti cet ? devatāntaropāsakaḥ khalu ko varākaḥ ? yato brahmopāsako’pi bhagavati śuddhāṁ bhaktiṁ karotīty atra krama-rītiṁ darśayann āha—jñānaṁ yadā syāt | kīdṛśam ? pratinivṛttam uparataṁ guṇormīṇāṁ cakraṁ samūho yasmāt tat tat ātma-prasādaḥ syāt | yatra ātma-prasāde sati guṇeṣu asaṅgo vairāgyam | ubhayatreti pāṭhe ihāmutra ca guṇeṣv asaṅgaḥ | kīdṛśaḥ ? kaivalye sammataḥ panthāḥ |

atha tad-anantaraṁ ca bhakti-yogaḥ | bhakti-yogasya yādṛcchikatyāyāḥ prāk pratipāditatvād asaṅga-kāryatvaṁ nāśaṅkanīyam | bhagavat-kṛpayā sanakādīnām iva bhāgavata-kṛpayā sanakādīnām iva bhāgavata-kṛpayā śukasyeva kīrtanādi-rūpaḥ | ataḥ kaḥ khalu nirvṛtaḥ bhakti-sukhe nimagnaḥ | ratim āsaktim | yo ratiṁ na kuryāt, sa tu anirvṛtaḥ iti bhāvaḥ |

atra karma-jñāna-yoga-devatāntaropāsanebhyaḥ śuddha-bhakter utkarṣa iti | tathā tat-tat-sādhyaṁ kevalayā bhaktyaiva sidhyatīti, tathā tat-tat-sādhanavatām apy ante punar bhaktyaiva niḥśreyasam iti karma-jñānādi-nirapekṣā niṣkāmā śravaṇa-kīrtana-smaraṇa-pradhānā śuddhā bhaktir eva prema-bhakti-sādhanam iti śukadevasya svābhimatam | tatrāpi nāma-kīrtanaṁ sarvotkṛṣṭatamam iti vastu-pañcakaṁ nirūpitam iti prakaraṇārtha-saṅkṣepaḥ ||12||

—o)0(o—

**|| 2.3.13 ||**

**śaunaka uvāca—**

**ity abhivyāhṛtaṁ rājā niśamya bharatarṣabhaḥ |**

**kim anyat pṛṣṭavān bhūyo vaiyāsakim ṛṣiṁ kavim ||**

**śrīdharaḥ:** abhivyāhṛtam uktam | ṛsiṁ para-brahma-darśinam | kaviṁ śabda-brahma-niṣṇātam ||13||

**krama-sandarbhaḥ :** ity abhītti | sambhāvyaivedaṁ pṛcchati ||13||

**viśvanāthaḥ :** kim anyat pṛṣṭavān iti | uktenaitenaiva sarva-jijñāsita-siddher iti vismayaḥ sūcitaḥ | ṛṣiṁ para-brahma-darśinam | kavim ṛṣiṣv api madhye tad-varṇanātiśaya-caturam ||13||

—o)0(o—

**|| 2.3.14 ||**

**etac chuśrūṣatāṁ vidvan sūta no’rhasi bhāṣitum |**

**kathā hari-kathodarkāḥ satāṁ syuḥ sadasi dhruvam ||**

**śrīdharaḥ:** śravaṇecchāyāṁ hetuḥ—hari-kathā eva udarkaḥ uttara-phalaṁ yāsu tāḥ kathāḥ satāṁ bhāgavatānāṁ sadasi sabhāyāṁ syuḥ ||14||

**krama-sandarbhaḥ :** kathā iti | laukika-kathā api hari-kathās tv ādita eva tad-rūpāḥ syur ity arthaḥ ||14||

**viśvanāthaḥ :** śravanā-kīrtanādīny eva sva-kartavyatvena jñātvāpi rājñā yad anyat pṛṣṭaṁ, tasmāt teṣām eva śravaṇādīnāṁ viṣayāḥ kṛṣṇa-kathā eva praṣṭavyā bhaviṣyantīty āśayenāha—etad iti | na ca sarga-visarga-manvantara-nānā-rājādi-kathānām api kṛṣṇa-kathāyām eva paryavasitatvāt tā api śravaṇādi-viṣayāḥ iti bhāvaḥ ||14||

—o)0(o—

**|| 2.3.15 ||**

sa vai bhāgavato rājā pāṇḍaveyo mahā-rathaḥ |

bāla-krīḍanakaiḥ krīḍan kṛṣṇa-krīḍāṁ ya ādade ||

**śrīdharaḥ :** etat prapañcayati—sa vā iti dvābhyām | kṛṣṇa-pūjādi-rūpāṁ krīḍāṁ yaḥ svīkṛtavān ||15||

**krama-sandarbhaḥ :** sa vā iti | yā yā śrī-kṛṣṇasya vṛndāvanādau bāla-krīḍā śrutāsti, tat-premāveśena tat-sakhyādi-bhāvavān tāṁ tām eva krīḍāṁ yaḥ kṛtavān ity arthaḥ ||15|| [śrī-kṛṣṇa-sandarbha 49]

**viśvanāthaḥ :** satāṁ sadasi prācīnārvācīneṣu madhye, sā sabhā sarvataḥ śreṣṭhā, yatra śrotā vaktā ca sarvato’pi vilakṣaṇa ity āha—sa vā iti dvābhyām | kṛṣṇa-krīḍāṁ kṛṣṇa-krīḍānukaraṇam ||15||

—o)0(o—

**|| 2.3.16 ||**

**vaiyāsakiś ca bhagavān vāsudeva-parāyaṇaḥ |**

**urugāya-guṇodārāḥ satāṁ[[68]](#footnote-69) syur hi samāgame ||**

**śrīdharaḥ:** urugāyasya guṇair udārā mahatyaḥ kathāḥ syuḥ ||16||

**krama-sandarbhaḥ :** ata eva sa vai bhāgavato rājā [bhā.pu. 2.3.15] ity-ādy-anantaraṁ rājñā samāna-vāsanātvenaiva tam āha—vaiyāsakiś ceti | ca-śabdaḥ prāg-varṇitena samāna-vāsanatvaṁ bodhayati | tasmāt śrī-vasudeva-nandanatvenaivātrāpi vāsudeva-śabdo vyākhyeyaḥ | anyeṣām api satāṁ samāgame tāvad urugāyasya guṇodārāḥ kathā bhavanti | tayos tu śrī-kṛṣṇa-carita-pradhānā eva tā bhaveyur iti bhāvaḥ ||16||

**viśvanāthaḥ :** bhagavān sarvajñaḥ | satāṁ samāgame sati, urugāyasya kṛṣṇasya guṇāeva udārā mano-vāñchitārtha-pradātāraḥ | tatratyānāṁ janiṣyamāṇānāṁ ca dhruvaṁ syuḥ | atas tān guṇān atra pravartayati | tena kṛṣṇa-kathodarkāḥ kathāś ca bhaktair āsvādanīyā iti bhāvaḥ ||16||

—o)0(o—

**|| 2.3.17 ||**

**āyur harati vai puṁsām udyann astaṁ ca yann asau |**

**tasya rte yat-kṣaṇo nīta uttama-śloka-vārtayā ||**

**madhvaḥ :** tasyāyuṣaḥ **uttamaḥ-śloka-vārtayā ṛte yaḥ kṣaṇaḥ sa nīta** eva vṛthā ||17||

**śrīdharaḥ :** kiṁ ca, vṛthaiva kṣīyamāṇam āyur hari-kathayā saphalaṁ kurv ity āśayenāha tribhiḥ—āyur iti | **asau** sūryaḥ **udyann** udgacchann **astam** adarśanaṁ ca **yan** gacchan | **yat** yena **kṣaṇo** nītas **tasya āyūḥ ṛte** varjayitvā vṛthaiva **harati** ||17||

**krama-sandarbhaḥ :** anantaraṁ śrī-śaunakenāpi vyatirekoktyā tasyaivābhidheyatvaṁ dṛḍhīkṛtam | yathāha—āyur haratīti | **asau** sūrya **udyan** udgacchan **astaṁ** ca **yan** gacchan **harati** vṛthā-gāmitvād ācchinattīva | **yat-kṣaṇo**’pi yena **nītaḥ** **uttamaḥ-śloka-vārtayā** **tasya āyuḥ ṛte** varjayitvā, tāvataiva sarva-sāphalyāt | yadyapi kṣaṇaṁ bhagavad-vārtayāpi sarvam āyuḥ sāmānyākāreṇa saphalaṁ jāyate, ekasyāṁ śākhāyāṁ phalitāyām akhaṇḍa-vṛkṣavat, tathāpi prati-viśeṣāvastham api saphalaṁ jāyatām ity etad arthaṁ mama praśna iti bhāvaḥ ||17||

**viśvanāthaḥ :** nātra vilambaḥ kārya ity āha—āyur iti | asau sūryaḥ udyan udayaṁ prāpnuvan, astam adarśanaṁ ca yan gacchan | tasya āyur ṛte vinā | yat yena kṣaṇo’vasaraḥ | yad vā, kṣaṇo’pi nimeṣa-trayam api, tāvataiva kālena sarvam āyuḥ saphalaṁ bhavati | ekasyām eva śākhāyāṁ phalitāyāṁ vṛkṣo’yaṁ phalavān iti yathocyate, pratiśākhaṁ phalavattve kaimutyam iva, sarvasyāyuṣaḥ kṛṣṇa-vārtāyuktatvam apekṣyam | nanv evaṁ cet āyur haraṇābhāvāt kṛṣṇa-vārtāyāpi tat-kṣaṇe jano na mriyate ? satyam | sat-pātrīkṛta-vitto jano’ṣaya-vitto yathocyate, paratra tad-bhogānantya-prāpteḥ |

samam abrāhmaṇe dānaṁ dviguṇaṁ brāhmaṇa-bruve |

adhīte śata-sāhasram anantaṁ veda-pārage || iti smṛteḥ |

tathaiva kṛṣṇa-sātkṛta-svāyurjanaḥ paratra tat-pārṣadatva-prāptyā dhruvam akṣayam āyur bhavatīti kṛṣṇa-bhaktasyāyur haraṇābhāvo jñeyaḥ | jarā-maraṇa-rogādikaṁ tu bhakty-utkaṇṭhā-vṛddhy-artham | matāntarotkhātābhāvārthaṁ ca, sva-bhakte rahasyatva-rakṣaṇārthaṁ ca bhagavad-icchayaiva bhavati | na tu tatra vastutaḥ kāla-karmādeḥ kāraṇatety upapāditaṁ bhīṣma-niryāṇādhyāye ||17||

—o)0(o—

**|| 2.3.18 ||**

**taravaḥ kiṁ na jīvanti bhastrāḥ kiṁ na śvasanty uta |**

**na khādanti na mehanti kiṁ grāme paśavo’pare ||**

**śrīdharaḥ:** nanu jīvanam eva tesām āyuṣaḥ phalam asti ? tatrāha—tarava iti | nanu teṣāṁ śvāso nāsti, tarhi **bhastrāś** carma-kośāḥ | nanu tāsām āhārādikaṁ nāsti, tatrāha—**na khādanti** nāśnanti | **na mehanti** na retaḥ-sekaṁ maithunaṁ na kurvanti **kim** ? **uta** api | narākāraṁ paśuṁ matvāha—**apare** iti ||18||

**krama-sandarbhaḥ :** tatrāyur eka-deśe’pi tat-sambandha-bahir-bhūtān nindaṁs tad eva draḍhayati—**tarava** iti dvayena | na ca tarūṇāṁ śvāso nāstīti teṣu nyūnatvaṁ vācyam, saty api śvāse saphala-jīvanābhāva-darśanāt so’yam akiñcitkara ity āha—**bhastrā** iti | nanu tarūṇāṁ rasādi-bhogo nāsti ? tatrāha—**na khādantīti** | **na mehanti** na maithunaṁ kurvanti | tān api narākārān paśūn matvāha—**apara** iti ||18|| [bhakti-sandarbha 34]

**viśvanāthaḥ :** na cāyur haraṇābhāvasya martya-loke jīvanam eva phalam ity ata āha—tarava iti | pratyuta manuṣyebhyo’pi teṣāṁ jīvanādhikyam | nanu teṣāṁ śvāso nāsti ? ity ata āha—bhastrā iti | pratyuta manuṣyebhyo’pi bhastrāṇāṁ śvāsādhikyam | nanu teṣām āhārādikaṁ nāstīti ? tatrāha—na khādantīti | na mehanti strī-sambhogaṁ na kurvanti | mehanaṁ retaḥ-sekaḥ | pratyuta manuṣyebhyo’pi teṣāṁ khādanādy-ādhikyam | apare ity anena teṣām api narākāra-paśutvaṁ vyañjitam ||18||

—o)0(o—

**|| 2.3.19 ||**

**śva-viḍ-varāhoṣṭra-kharaiḥ saṁstutaḥ puruṣaḥ paśuḥ |**

**na yat-karṇa-pathopeto jātu nāma gadāgrajaḥ ||**

**śrīdharaḥ :** tad evāha śvādibhiḥ saṁstutaḥ sadṛśo nirūpitaḥ | yasya karṇa-pathaṁ kadācid api nāgataḥ | sa avajñāsyadatvāc chvabhiḥ kaśmala-viṣayāsaktatvād viḍ-varāhair grāma-sūkarāiḥ, kaṇṭakavad duḥkhada-viṣayāsaktatvād uṣṭraiḥ, bhāra-vāhitvāt kharais tulya ity arthaḥ ||19||

**krama-sandarbhaḥ :** tad evāha—śva-viḍ-varāha iti | śvādi-tulyais tat-parikaraiḥ samyak-stuto’py asau puruṣaḥ paśuḥ | teṣām eva madhye śreṣṭhaś cet tarhi mahā-paśur evety arthaḥ | yad vā, śvādibhiḥ samṣtutaḥ samyak stutaḥ sarveṣām asmākaṁ yat-kiñcid guṇādikaṁ tat sarvam anena dhṛtam ity arthaḥ ||19||

**viśvanāthaḥ :** teṣāṁ paśutve’py atigarhaṇīyatvam āha—śvādibhiḥ samyak stutaḥ | asmākaṁ caturṇām api dharmānayam eka eva dhatte | vayaṁ tu paraspara-dharme’py asamarthā iti | tathā ayaṁ manuṣyo’pi bhūtvā | vayaṁ tu paśavo’pi bhūtvā, paśv-antarasyaikasyāpi dharmaṁ dhartuṁ na śaknuma iti | tathāyaṁ śāstrādiṣṭaṁ sva-dharmam apy ullaṅghya atirāgeṇaiva dhatte, vayaṁ tu niyati-kṛte sva-sva-dharma eva patita iti | tathāyam asmad-dharme janiṣyamāṇaṁ narakaṁ jñātvāpi | vayaṁ tu ṁūḍhā eveti—caturdhā stutiḥ | teṣāṁ śvādīnāṁ dharmās tu nirhetu-roṣaṇatvāhamedhya-bhojitva-mahābhāra-vāhitva-svastrī-pāda-tāḍitatvādayaḥ | yasya karṇa-pathe jātu kadācid api na upeto gataḥ | gadāgraja iti gadasya rogasyāgre pratiyoddheva jāyate prādurbhavatīti, śleṣeṇa tadaiva te krodhādayaḥ puruṣasya rogānaśyantīti bhāvaḥ ||19||

—o)0(o—

**|| 2.3.20 ||**

**bile batorukrama-vikramān ye**

**na śṛṇvataḥ karṇa-puṭe narasya |**

**jihvāsatī dārdurikeva sūta**

**na copagāyaty urugāya-gāthāḥ ||**

**śrīdharaḥ :** tasyāṅgāni ca niṣphalānīty āha—bile iti pañcabhiḥ | bateti khede | na śṛṇvato’śṛṇvato narasya ye karṇa-puṭe te bile vṛthā-randhre | na ced upagāyati tasya jihvā asatī duṣṭā darduro bhekas tadīyā jihveva ||20||

**krama-sandarbhaḥ :** athāyur-viśeṣāvasthā-vaiphalya-dṛṣṭāntatvena tat-tad-aṅga-viśeṣa-vaiphalyam āha—bile bateti tribhiḥ | na śṛṇvataḥ aśṛṇvato narasya ye karṇa-puṭe te bile te vṛthā-randhre ity arthaḥ | asatī duṣṭā | na yopeti kvacit pāṭhaḥ, sa tu svāmy-asammataḥ | pūrvavat yat-tac-chabdābhyām ananvayāt | cec-chabdādhyāhārāc ca ||20||

**viśvanāthaḥ :** evaṁ puruṣam aṅginaṁ ninditvā, pratyeka-bhaktyā vinā pratyeka-tad-aṅgāni nindati—bile iti pañcabhiḥ | bata khede | na śṛṇvataḥ aśṛṇvataḥ puṁso ye karṇa-puṭe te bile eva | grāmya-vārtā-bhujaṅga-gṛha-tulye | darduro bhekaḥ | tadīyevāsatī-bhūtā duṣṭā vā śleṣeṇa asatī strī iva tasya sukṛta-sarvasvaṁ viplāvayati | atra yadyapi bhujādy-ekāṅga-kṛtayāpi bhaktyā puruṣaḥ kṛtārtha eva bhavati | tad api tasyāṅgāntarāṇi tu vyarthāny eva bhavantīty āśayenāṅgānāṁ nindā jñeyā ||20||

—o)0(o—

**|| 2.3.21||**

**bhāraḥ paraṁ paṭṭa-kirīṭa-juṣṭam**

**apy uttamāṅgaṁ na namen mukundam |**

**śāvau karau no kurute saparyāṁ**

**harer lasat-kāñcana-kaṅkaṇau vā ||**

**śrīdharaḥ :** paṭṭa-vastroṣṇīṣeṇa kirīṭena ca juṣṭam api śiro yadi na namet tarhi kevalaṁ bhāra eva | śavo mṛtakas tat-kara-tulyau | lasatī kāñcana-kaṅkaṇe yayos tau | apy-arthe vā-śabdaḥ ||21||

**krama-sandarbhaḥ :** bhāraḥ param iti | paṭṭa-vastrauṣṇīṣeṇa kirīṭena vā juṣṭam api | apy arthe vā śabdaḥ ||21||

**viśvanāthaḥ :** uttamāṅgaṁ śiraḥ paṭṭa-vastroṣṇīṣeṇa ca kirīṭena ca juṣṭam api paraṁ kevalaṁ bhāraḥ | saṁsāra-sindhau praviśantaṁ tam adhikaṁ nimajjayatīti bhāvaḥ | śavo mṛtakas tat-sambandhināv iti—deva-pitrādayo’pi tad dattaṁ jalādikam aśucitvān na gṛhṇantīti bhāvaḥ | vā-śabdo’py-arthe ||21||

—o)0(o—

**|| 2.3.22 ||**

**barhāyite te nayane narāṇāṁ**

**liṅgāni viṣṇor na nirīkṣato ye |**

**pādau nṛṇāṁ tau druma-janma-bhājau**

**kṣetrāṇi nānuvrajato harer yau ||**

**śrīdharaḥ:** ye nayane viṣṇor mūrtīr na nirīkṣete te barhāyite mayūra-piñcha-tulye netre | drumavaj janma bhajete iti tathā | vṛkṣa-mūla-tulyāv ity arthaḥ ||22||

**krama-sandarbhaḥ :** drumavaj-janma-bhājāv iti tathā vṛkṣa-mūla-tulyāv ity arthaḥ ||22||

**viśvanāthaḥ :** barhāyite mayūra-piñcha-tulye iti—tābhyām ātmanaḥ uddhāra-padavīm apaśyantaḥ saṁsāra-kaṇṭaka-kṣetre eva patantīti bhāvaḥ | ye nayane viṣṇor mūrtīr na nirīkṣete | druma-janma bhajete iti tathā tau | vṛkṣa-mūla-tulyāv iti—yama-dūtair eva kuṭhāraiś chidyamānau tau bhaviṣyata iti bhāvaḥ ||22||

—o)0(o—

**|| 2.3.23 ||**

**jīvañ chavo bhāgavatāṅghri-reṇuṁ**

**na jātu martyo’bhilabheta yas tu |**

**śrī-viṣṇu-padyā manujas tulasyāḥ**

**śvasañ chavo yas tu na veda gandham ||**

**śrīdharaḥ :** **nābhilabheta** abhito na spṛśen na dhārayet | **śrī-viṣṇu-padyāḥ** śrī-viṣṇu-pada-lagnāyāḥ | **na vedeti** avaghrāya nābhinanded ity arthaḥ ||23||

**krama-sandarbhaḥ :** atha tat-tat-sarva-kāraṇa-viśeṣaṁ vinā tat tad api na sampadyate | tathā ca śrī-vaiṣṇava-caraṇa-rajasā sarvāṅga-snānam eva pūrvokteṣu namaskārādiṣu kāraṇam | śrī-caraṇa-tulasī-gandhas tu hṛd-vikāra-kāraṇam | hṛd-vikāras tu pulakādiṣu kāraṇam iti jñeyam ity abhiprāyeṇāha—jīvann ity ardhena | yam eva vinā tādṛśa-hṛdayaṁ na jāyata ity abhiprāyeṇāha—śrīti-sārdhena | śrī-viṣṇu-padyās tat-pada-lagnāyāḥ ||23||

**viśvanāthaḥ :** ekaikāny aṅgāni ninditvā samuditāni nindati | nābhilabheta abhito na spṛśet—sarvāṅgeṣu na dhārayed ity arthaḥ | sa jīvañ chavaḥ—preta-śarīra-viśeṣa iva ceṣṭamānaḥ sādhūn bhīṣayate | tat-pāṇi-kṛta-saparyādikam api bhagavān na gṛhṇātīti bhāvaḥ | śrī-viṣṇu-padyā viṣṇu-pada-lagnatvena viṣṇu-padīty abhidhānāyāḥ tulasyā gandhaṁ na veda—avaghrāya nābhinanded ity arthaḥ | śvasakṛt chavaḥ—pūrvavat so’pi jīvañ chava ity arthaḥ ||23||

—o)0(o—

**|| 2.3.24 ||**

**tad aśma-sāraṁ hṛdayaṁ batedaṁ**

**yad gṛhyamāṇair hari-nāma-dheyaiḥ |**

**na vikriyetātha yadā vikāro**

**netre jalaṁ gātra-ruheṣu harṣaḥ ||**

**śrīdharaḥ:** aśmavat sāro balaṁ kāṭhinyaṁ yasya | vikriyā-lakṣaṇam āha—atheti | gātra-ruheṣu romasu harṣa udgamaḥ ||24||

**krama-sandarbhaḥ :** tad aśma-sāra iti | aśmavat sāro balaṁ kāṭhinyaṁ yasya | vikriyā-lakṣaṇam atheti | yadā tad-vikāro bhavet tadā netrādau jalādikaṁ bhavatīty arthaḥ | idam evānvayena śrīmatā rājñā dṛḍhīkariṣyate—sā vāg yayā tasya guṇān gṛṇīte [bhā.pu. 10.80.3-4] ity ādibhyām |

tad evaṁ śrī-śuka-vākyārambhādhyāya evābhidheyatvena śrī-bhaktir eva labdhā | ṭīkā ca—

tatra tu prathame’dhyāye kīrtaṇa-śravaṇādibhiḥ |

sthaviṣṭhe bhagavad-rūpe manaso dhāraṇocyate ||

dvitīye tu tataḥ sthūla-dhāraṇāto jitaṁ manaḥ |

sarva-sākṣiṇi savaśe viṣṇau dhāryam itīryate ||

tṛtīye viṣṇu-bhaktes tu vaiśiṣṭyaṁ śṛṇvato muneḥ |

bhakty-udrekeṇa tat-karma-śravaṇādara īryate || ity eṣā[[69]](#footnote-70) ||24||

**viśvanāthaḥ :** tad evaṁ vyasta-samastatayā bāhyam aṅgaṁ prādhānyena ninditvā | abhyantaram api nindati | tad aśma-sāraṁ loha-mayam eva hṛdayam | yat khalu gṛhyamāṇaiḥ kīrtyamānair api bahubhir hari-nāma-dheyair na vikriyeta | vikriyā-lakṣaṇam āha—athety ādi | gātra-ruheṣu romasu harṣo romāñcaḥ | bahu-nāma-grahaṇe’pi citta-dravābhāvo nāmāparādha-liṅgam iti sandarbhaḥ |

kiṁ ca, aśru-pulakāv eva citta-drava-liṅgam ity api na śakyate vaktum | yad uktaṁ śrīmad-rūpa-gosvāmi-caraṇaiḥ—

nisarga-picchila-svānte tad-abhyāsa-pare’pi ca |

sattvābhāsaṁ vināpi syuḥ kvāpy aśru-pulakādayaḥ || [bha.ra.si. 2.3.89] iti |

tathā, atigambhīra-mahānubhāva-bhakteṣu hari-nāmabhiś citta-drave’pi bahir aśru-pulakādayo na dṛśyanta iti | tasmāt padyam idam evaṁ vyākhyeyam | yad dhṛdayaṁ na vikriyeta | kadā ? yadā vikāras tadāpīty arthaḥ | vikāra eva kaḥ ? tatrāha—netre jalam iti | tataś ca bahir aśru-pulakayoḥ sator api yad dhṛdayaṁ na vikriyeta, tad-aśma-sāram iti vākyārthaḥ | tataś ca hṛdaya-vikriyā-lakṣaṇāny asādhāraṇāni kṣānti-nāma-grahaṇāsakty-ādīny eva jñeyāni | yad uktaṁ—

kṣāntir avyartha-kālatvaṁ viraktir māna-śunyatā |

āśā-bandhaḥ samutkaṇṭhā nāma-gāne sadā ruciḥ ||

āsaktis tad-guṇākhyāne prītis tad-vasati-sthale |

ity ādayo’nubhāvāḥ syur jāta-bhāvāṅkure jane || [bha.ra.si. 1.3.25-6]

aśru-pulakādīni tu sādhāraṇāny eva |

ayam arthaḥ—uttamādhikāriṇāṁ nirmatsarāṇāṁ nāma-grahaṇe saty eva nāma-mādhuryānubhavaḥ syāt | satyāṁ ca tasyāṁ tad-vyañjakāḥ kṣānty-ādayo’śru-pulakādayaś ca bhavanty eva | kaniṣṭhādhikāriṇāṁ sa-matsarāṇāṁ tu sāparādha-cittatvān nāma-grahaṇa-bāhulye’pi tan-mādhuryānubhavābhāve cittaṁ naiva vikriyeta | tad vyañjakāḥ kṣānty-ādayo’pi na bhavanti | teṣām evāśru-pulakādimattve’py aśma-sāra-hṛdayatayā nindaiṣā |

kiṁ ca, teṣām api sādhu-saṅgenānartha-nivṛtti-niṣṭhā-rucy-ādi-bhūmikārūḍhānāṁ kālena citta-drave sati cittasyāśma-sāratvam apagacchaty eva | yeṣāṁ tu citta-drave sati cittasyāśma-sāratā tiṣṭhed eva | te tu duścikitsyā eva jñeyāḥ | tathā ca vakṣyate tṛtīye sa-bīja-yoga-dhyāne—

evaṁ harau bhagavati pratilabdha-bhāvo

bhaktyā dravad-dhṛdaya utpulakaḥ pramodāt |

autkaṇṭhya-bāṣpa-kalayā muhur ardyamānas

tac cāpi citta-baḍiśaṁ śanakair viyuṅkte || [bhā.pu. 3.28.34] iti |

atra dravad-dhṛdaya iti citta-dravaḥ | tac ca citta-baḍiśam iti cittasyāśma-sāratā | baḍiśasya lohamayatvāt | aśma-sārasya loha-paryāyatvāt | pratilabdho bhāvo yeneti bhāvo’yam ābhāsa-rūpa eva citta-dravo’pi tādṛśa eva jñeyaḥ | yathārthatve śanakair viyuṅkte iti tasya puruṣārtha-buddhyā tat-tyāgānupapatteḥ | ata eva tādṛśa-dhyāna-bhaktyāpy ayaṁ bhakta-śabdena nābhidhīyate, kintu yogi-śabdenaiva | cittasya baḍiśatvena kaṭhoratva-kuṭilatvābhyāṁ tad-viṣayasya bhagavad-aṅgasya duḥkha-dānata eva paryāpter iti | evaṁ ca—sā vāg yayā tasya guṇān gṛṇīte karau ca tat-karma-karau [bhā.pu. 10.80.3] ity-ādi vakṣyamāṇa-vākyair anvayena | bile bata ity ādi-vākyair vyatirekeṇa ca bhakter eva śāstrābhidheyatvaṁ dṛḍhīkṛtam ||24||

—o)0(o—

**|| 2.3.25 ||**

**athābhidhehy aṅga mano-’nukūlaṁ**

**prabhāṣase bhāgavata-pradhānaḥ |**

**yad āha vaiyāsakir ātma-vidyā-**

**viśārado nṛpatiṁ sādhu pṛṣṭaḥ ||**

**śrīdharaḥ :** yasmād abhaktasya sarvam etad vyartham | manaso’nukūlaṁ priyaṁ ca brūṣe | atha ataḥ sādhu pṛṣṭaḥ san vaiyāsakir nṛpatiṁ prati yad āha tad abhidhehīti ||25||

**krama-sandarbhaḥ :** *na vyākhyātam.*

**viśvanāthaḥ :** yasmād evaṁ tasmād abhidhehi | nanu kim abhidadhāmīti ? tatrāha tvaṁ mano’nukūlaṁ prabhāṣase tasmād yad vaiyāsakir āha tad eva | tato’dhikam anyat kiṁ vaktavyam astīti bhāvaḥ ||25||

iti sārārtha-darśinyāṁ harṣiṇyāṁ bhakta-cetasām |

dvitīye’tra tṛtīyo’pi saṅgataḥ saṅgataḥ satām ||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ dvitīya-skandhe

mahā-puruṣa-saṁsthānuvarṇanaṁ nāma

tṛtīyo’dhyāyaḥ

||3||

(2.4)

### atha caturtho’dhyāyaḥ

**|| 2.4.1 ||**

**sūta uvāca—**

**vaiyāsaker iti vacas tattva-niścayam ātmanaḥ |**

**upadhārya matiṁ kṛṣṇe auttareyaḥ satīṁ vyadhāt ||**

**śrīdharaḥ :**

turye parīkṣitā pṛṣṭaṁ sṛṣṭy-ādi hari-ceṣṭitam |

śukena brahma-tat-putra-saṁvādenopavarṇyate ||1||

rājñaḥ praśnaṁ kathayituṁ tasya prāktanīṁ sthitim āha caturbhiḥ | vaiyāsakeḥ śukasya iti evaṁbhūtam ātmanas tattvasya niścayo yasmāt tad-vaca upadhārya ākalayya | satīṁ kṛṣṇa eva sevyo nānya ity evaṁbhūtām ||1||

**krama-sandarbhaḥ :** satī vidyamānā kṛṣṇe yā matis tām eva vyadhāt viśeṣeṇa adhāt | akāma ity ādinā sāmānyākāreṇopadhārite’pi viśeṣe tātparyyāvagamāt kṛṣṇe iti viśeṣoktiḥ ||1||

**viśvanāthaḥ :**

caturthe tu śukaḥ proktaḥ sṛṣṭi-līlāṁ parīkṣitā |

brahma-nārada-saṁvādenāha natvā guruṁ harim ||o||

ātmanas tattvasya niścayo yasmāt tat | kṛṣṇe satīṁ vidyamānām eva matiṁ viśeṣeṇa adhāt | yata auttareyaḥ—uttarāyā garbhe praviṣṭaṁ kṛṣṇaṁ tad-avadhi sadā smarann evety arthaḥ | yad vā—satīm avyabhicāriṇīm ||1||

—o)0(o—

**|| 2.4.2 ||**

**ātma-jāyā-sutāgāra- paśu-draviṇa-bandhuṣu |**

**rājye cāvikale[[70]](#footnote-71) nityaṁ virūḍhāṁ mamatāṁ jahau ||**

**madhvaḥ:** anyeṣāṁ nityaṁ nirūḍhāṁ tadā viśeṣato jahau ||2||

**śrīdharaḥ :** ātmā dehaḥ | paśavo gajādayaḥ ||2||

**krama-sandarbhaḥ :** jahau yaḥ pūrvam eveti jñeyam | vimarśito heyatayā purastāt [bhā.pu. 1.19.5] ity ukteḥ ||2||

**viśvanāthaḥ :** ātmā dehaḥ ||2||

—o)0(o—

**|| 2.4.3 ||**

**papraccha cemam evārthaṁ yan[[71]](#footnote-72) māṁ pṛcchatha sattamāḥ |**

**kṛṣṇānubhāva-śravaṇe śraddadhāno mahā-manāḥ ||**

**śrīdharaḥ :** imam evārthaṁ hari-līlā-lakṣaṇam ||3||

**krama-sandarbhaḥ :** *na vyākhyātam.*

**viśvanāthaḥ :** yan māṁ pṛcchatheti āyur harati vai puṁsām ity ādi-vākyair vyañjitāṁ kṛṣṇa-kathāṁ brūhīti yat pṛcchatha | idam evārthaṁ rājā śukaṁ papracchety arthaḥ ||3||

—o)0(o—

**|| 2.4.4 ||**

**saṁsthāṁ vijñāya sannyasya karma trai-vargikaṁ ca yat |**

**vāsudeve bhagavati ātma-bhāvaṁ dṛḍhaṁ gataḥ ||**

**madhvaḥ :** āpteḥ sarva-guṇānāṁ ya ātma-nāmatayā harim |

upāste nityaśo vidvān āpta-kāmas tadā bhavet || iti vāmane ||4||

**śrīdharaḥ :** saṁsthāṁ mṛtyum | traivargikaṁ dharmārtha-kāma-pradhānam | sannyasya tyaktvā ātma-bhāvaṁ parama-premṇā bhagavad-ātmatvaṁ gataḥ prāptaḥ san papraccha ||4||

**krama-sandarbhaḥ :** ātmano bhāvaṁ premāṇam eva dṛḍhaṁ yathā syāt tathā gataḥ prāptaḥ ||4||

**viśvanāthaḥ :** saṁsthāṁ mṛtyum | sannyasya tyaktvā | ātmano bhāvaṁ premāṇaṁ pūrva-siddham api tadā dṛḍhaṁ gataḥ prāptaḥ ||4||

—o)0(o—

**|| 2.4.5 ||**

**rājovāca—**

**samīcīnaṁ vaco brahman sarva-jñasya tavānagha |**

**tamo viśīryate mahyaṁ hareḥ kathayataḥ kathām ||**

**śrīdharaḥ :** mahyaṁ mama tamo’jñānaṁ viśīryate naśyati tava kathayataḥ sataḥ | ataḥ samīcīnam ||5||

**krama-sandarbhaḥ :** yato mamāpi tamo viśīryate ato hareḥ kathāṁ kathayataḥ kathayitum ārabhamāṇasya sarvajñasya tava vacaḥ samīcīnam ity eva yojyam ||5||

**viśvanāthaḥ :** tamo’jñānam | mahyaṁ mama ||5||

—o)0(o—

**|| 2.4.6 ||**

**bhūya eva vivitsāmi[[72]](#footnote-73) bhagavān ātma-māyayā |**

**yathedaṁ sṛjate viśvaṁ durvibhāvyam adhīśvaraiḥ[[73]](#footnote-74) ||**

**śrīdharaḥ :** punaś ca veditum icchāmi | idaṁ durvibhāvyam avitarkyaṁ viśvaṁ yathā sṛjati ||6||

**krama-sandarbhaḥ :** bhūya iti | etad api jñātum icchāmīty arthaḥ | āpātataḥ sākṣāt śrī-kṛṣṇa-carita-śravaṇe tad-viyoga-duḥkha-buddhiḥ syād iti nija-dhairyāpādanāya tad-aiśvarya-viśeṣa-praśno’yaṁ jñeyaḥ ||6||

**viśvanāthaḥ :** bhūya evety atra rājño’yam abhiprāyaḥ—miryamāṇasya mama kṛtyāni śravaṇa-kīrtana-smaraṇāny evoktāni | teṣāṁ ca viṣayāḥ kṛṣṇa-līlā-rūpa-guṇādyāḥ | tatra prathamaṁ māyā-śaktimatas tasya sṛṣṭy-ādi-līlā jijñāsyā | tataś ca cic-chaktimato govardhanoddharaṇādyā iti | bhūya eva punar api vivitsāmi veditum icchāmi | iḍa-bhāva ārṣaḥ | durvibhāvyaṁ dhyātum aśakyam ||6||

—o)0(o—

**|| 2.4.7-8 ||**

**yathā gopāyati vibhur yathā saṁyacchate punaḥ |**

**yāṁ yāṁ śaktim upāśritya puru-śaktiḥ paraḥ pumān |**

**ātmānaṁ krīḍayan krīḍan karoti vikaroti ca ||[[74]](#footnote-75)**

**nūnaṁ bhagavato brahman harer adbhuta-karmaṇaḥ |**

**durvibhāvyam ivābhāti kavibhiś cāpi ceṣṭitam ||**

**śrīdharaḥ :** gopāyati pālayati | saṁyacchate saṁharate | puru-śaktir bahu-śaktimān | krīḍan yathā karoti | ātmānaṁ brahmādi-rūpiṇaṁ krīḍayan vikaroti vividhaṁ karoti ||7-8||

**krama-sandarbhaḥ :** yatheti sārdha-dvikam ||7||

**viśvanāthaḥ :** gopāyati pālayati | saṁyacchate saṁharati | puravo bahvyaś cinmayā jīvā antaraṅgā bahiraṅgāḥ taṭasthābhidhānāḥ śaktayo yasya saḥ | krīḍan māyā-śaktyā saha dīvyan | ātmānaṁ karoti mahad-ahaṅkārādi-rūpatvena sṛjatīti sarga-praśnaḥ | tathā krīḍayan brahma-marīcy-ādīn devayan vikaroti ātmānaṁ deva-tiryaṅ-narādi-rūpatvena sṛjatīti visarga-praśnaḥ ||7-8||

—o)0(o—

**|| 2.4.9 ||**

**yathā guṇāṁs tu prakṛter yugapat kramaśo’pi vā |**

**bibharti bhūriśas tv ekaḥ kurvan karmāṇi janmabhiḥ ||**

**śrīdharaḥ :** ekaḥ puruṣa-rūpeṇa yugapat, janmabhir brahmādy-avatāraiḥ kramaśo vā yathā prakṛter guṇān gṛhṇāti ||9||

**krama-sandarbhaḥ :** *na vyākhyātam.*

**viśvanāthaḥ :** yathā ekaḥ puruṣa-rūpeṇa yugapat prakṛter guṇān bibharti, tatrālipta eva īkṣaṇādibhir dhārayati pālayati ca, tathā janmabhir brahma-marīcy-ādy-prādurbhāvair bhūriśo bahu-rūpaḥ | kramaśo’pi krameṇāpi vā bibharti | kīdṛśaḥ ? karmāṇi sṛṣṭy-ādīni kurvan ||9||

—o)0(o—

**|| 2.4.10 ||**

**vicikitsitam etan me bravītu bhagavān yathā |**

**śābde brahmaṇi niṣṇātaḥ parasmiṁś ca bhavān khalu ||**

**śrīdharaḥ :** vicikitsitaṁ sandigdham | śābde brahmaṇi vicāreṇa niṣṇātaḥ parasminn anubhavena ||10||

**krama-sandarbhaḥ :** *na vyākhyātam.*

**viśvanāthaḥ :** vicikitsitaṁ sandigdham | nanu kavibhiś cāpi durvibhāvyam idaṁ cet, ahaṁ jānāmīti tat, tvaṁ kathaṁ jānāsi ? tatrāha—yathā bhagavān kṛṣṇas tad-bhakto bhavān api tathety arthaḥ | tatrāpi śābde brahmaṇi vede vicāreṇa niṣṇātaḥ, parasmin brahmaṇi kṛṣṇe ca khalv anubhavena, ity evam apare śāstra-kartāras tu naivānubhavanti, te na jānanti |

kiṁ vidhatte kim ācaṣṭe kim anūdya vikalpayet |

ity asyā hṛdayaṁ loke nānyo mad veda kaścana || [bhā.pu. 11.21.42] iti bhagavad-ukteḥ |

iha cic-chakti-prādhānyena kṛṣṇa-rāmādy-avatāra-līlā iva māyā-śakti-prādhānyena puruṣāvatāra-līlā brahmāṇḍa-nirmāṇādyā vaiṣṇavaiḥ śravyā eva, nātra kaṭākṣaḥ kārya iti śrotṛ-vaktroḥ parīkṣit-śukayor abhiprāyo veditavyaḥ ||10||

—o)0(o—

**|| 2.4.11 ||**

**sūta uvāca—**

**ity upāmantrito rājñā guṇānukathane hareḥ |**

**hṛṣīkeśam anusmṛtya prativaktuṁ pracakrame ||**

**śrīdharaḥ :** upāmantritaḥ prārthitaḥ | pracakrame devatā-guru-namaskārādi-rūpam upakramaṁ kṛtavān ity arthaḥ ||11||

**krama-sandarbhaḥ :** *na vyākhyātam.*

**viśvanāthaḥ :** hṛṣīkeśaṁ sarvendriya-pravartakam iti—mad-vāci sa eva sthitvā prativadatv ity abhiprāyeṇa | pracakrame devatā-guru-namaskāra-pūrvakam upakramaṁ kṛtavān ity arthaḥ ||11||

—o)0(o—

**|| 2.4.12 ||**

**śrī-śuka uvāca—**

**namaḥ parasmai puruṣāya bhūyase**

**sad-udbhava-sthāna-nirodha-līlayā |**

**gṛhīta-śakti-tritayāya dehināṁ**

**antar-bhavāyānupalakṣya-vartmane ||**

**śrīdharaḥ :** tad evāha trayodaśabhiḥ | parasmai sarvottamāya | tatra hetuḥ—bhūyase aparimita-mahimne | tad darśayati | sataḥ prapañcasya udbhavādiṣu nimitta-bhūtā yā līlā tayā gṛhītaṁ brahmādi-rūpeṇa raja-ādi śakti-tritayaṁ yena tasmai | antarbhavāya antaryāmiṇe | ata eva sarvāntaratvād anupalakṣyaṁ[[75]](#footnote-76) vartma yasya ||12||

**krama-sandarbhaḥ :** tatra prathamaṁ bhagavat-tattvaṁ vivṛṇvan namaskaroti—nama iti trayodaśabhiḥ | parasmai svayaṁ bhagavate śrī-kṛṣṇāya | yataḥ bhūyase sarvataḥ paripūrṇaya | ato hy aṁśataḥ puruṣādi-rūpāya svatas tv anupalakṣya-vartmane ||12||

**viśvanāthaḥ :** tad evāha trayodaśabhiḥ | parasmai puruṣāya puruṣottamāya śrī-kṛṣṇāya namaḥ | prathamam aiśvaryam āha—bhūyase puruṣādy-avatāra-līlām āha—samudbhaveti | śakti-tritayaṁ rajaḥ-sattva-tamaḥ | dvitīya-tṛtīya-puruṣāvatāra-līlām āha—dehināṁ brahmādīnāṁ samaṣṭi-vyaṣṭīnām antarbhavāya antaryāmiṇe | anupalakṣyaṁ yogibhir api durjñeyaṁ vartma bhakti-yogo yasya tasmai ||12||

—o)0(o—

**|| 2.4.13 ||**

**bhūyo namaḥ sad-vṛjina-cchide’satāṁ**

**asambhavāyākhila-sattva-mūrtaye |**

**puṁsāṁ punaḥ pāramahaṁsya āśrame**

**vyavasthitānām anumṛgya-dāśuṣe ||**

**madhvaḥ :** akhila-sattva-mūrtaye pūrṇa-sādhu-bhāva-svarūpāya |

niḥśeṣa-guṇa-pūrṇatvāt sattva ity eva taṁ viduḥ || iti mahā-saṁhitāyām ||13||

**śrīdharaḥ :** vicitra-phala-dātṛtvam anusmaran praṇamati | bhūyaḥ punaś ca namaḥ | satāṁ dharma-vartināṁ vṛjina-cchide duḥkha-hantre | asatām adharma-śīlānām asaṁbhavāyānudbhava-hetave | akhila-sattva-mūrtaye, tat-tad-devatādi-rūpeṇa tat-tat-phaladāyety arthaḥ | samagra-sattva-mūrtaye iti vā | punar[[76]](#footnote-77) iti pūrvoktobhaya-vailakṣaṇyam āha ||13||

**krama-sandarbhaḥ :** tatra sva-prayojanaṁ līlāvatāraṁ darśayann āha—bhūya iti dvābhyām | satāṁ veda-mārgānusāriṇāṁ devādīnāṁ duḥkha-hantre | asatāṁ tad-bahir-mukhānāṁ daityādīnām api asambhavāya mukti-dāya | puṁsāṁ punar iti | atrānumṛgyaṁ bhakti-yogaika-svādyaṁ[[77]](#footnote-78) sva-caraṇāravindam eva jñeyam |

tathā paramahaṁsānāṁ munīnām amalātmanām |

bhakti-yoga-vidhānārthaṁ kathaṁ paśyema hi striyaḥ || [bhā.pu. 1.8.20]

ity ādi kuntī-vākyāt prathame |

tasmin yayau paramahaṁsa-mahā-munīnām

anveṣaṇīya-caraṇau calayan saha-śrīḥ || [bhā.pu. 3.15.37]

iti tṛtīye ca nirūpitatvāt ||13||

**viśvanāthaḥ :** kṛpā-mādhuryam āha | bhūyaḥ punar api namaḥ | sad-vṛjina-cchide rāma-kṛṣṇādy-avatāraiḥ sva-bhakta-duḥkha-hantre | asatāṁ pāpināṁ, abhakta-rākṣasāsurādīnām api sva-kartṛka-vadhena asambhavāya samyag-bhava-duḥkha-nivartakāya | khilaṁ nikṛṣṭaṁ, prākṛtaṁ sattvam | akhilaṁ prakṛṣṭam aprākṛtaṁ sattvam | śuddh-sattvam eva mūrtiḥ śarīraṁ yasya tasmai | parama-haṁsānāṁ bhāvaḥ pāramahaṁsyaṁ tasmin viṣaye ya āśrayas tatra viśeṣato’vasthitānāṁ bhakti-miśra-jñānināṁ śuddha-bhaktānāṁ cānmṛgyo yo brahmānandaḥ premānandaś ca tasya tasya **dāśuṣe** dātre ||13||

—o)0(o—

**|| 2.4.14 ||**

**namo namas te’stv ṛṣabhāya sātvatāṁ**

**vidūra-kāṣṭhāya rmuhuḥ kuyoginām |**

**nirasta-sāmyātiśayena rādhasā**

**sva-dhāmani brahmaṇi raṁsyate namaḥ ||**

**śrīdharaḥ :** sāttvatāṁ bhaktānām ṛṣabhāya[[78]](#footnote-79) pālakāya | kuyogināṁ bhakti-hīnānāṁ vidūrā kāṣṭhā dig api yasya | durjñeyety arthaḥ | tad evaṁ vaiṣamya-pratītāv api nirdoṣatvāyācintyam aiścaryam āha | nirastaṁ sāmyam atiśayaś ca yasya yad apekṣayā anyasya sāmyam atiśayaś ca nāsti, tena rādhasā aiśvaryeṇa sva-dhāmani sva-svarūpe brahmaṇi ramamāṇāya ||14||

**krama-sandarbhaḥ :** tatrāntaraṅga-prayojanam āha | sātvatāṁ yādavānām ṛṣabhāya, taiḥ saha nānā-vihārārtham avatīrṇāya | tathāpi kuyogināṁ tad-bahir-mukha-yoga-niṣṭhānāṁ vidūra-kāṣṭhāya | punaś ca, yathāvad avasthitim eva darśayati—nirasteti | brahmaṇi brahma-svarūpe sva-dhāmani svakīye vaikuṇṭhe raṁsyate tat-paścāt ramamāṇāya ||14||

**viśvanāthaḥ :** aiśvarya-mādhuryayoḥ paripūrṇatvam āha—namo nama iti vīpsayā nirantaram eva nama ity arthaḥ | te tubhyam iti yuṣmat-pada-prayogeṇa sākṣātkārāt sveṣṭa-devatvaṁ dhvanitam | sātvatāṁ yādava-viśeṣāṇām | ṛṣabhāya devakī-nandanāya | sātvatāṁ bhaktānāṁ pālakāyety arthas tu pūrva-śloke vyañjita eva | kuyogināṁ bhakti-hīnānāṁ vidūrā kāṣṭhā dig api yasya tasmai | na ca tvaṁ dūre vā gupto vā vartasa ity āha—nirastaṁ sāmyam atiśayaś ca yasya, yad apekṣayā anyasya sāmyam atiśayaś ca nāsti tena | rādhasā aiśvaryeṇa | sva-dhāmani mathurā-maṇḍale | raṁsyate ramamāṇāya | ramaṇocita-janaiḥ sahety arthato gamyam | sva-dhāmani kīdṛśe ? brahmaṇi brahma-svarūpe | tāsāṁ madhye sākṣād brahma gopāla-purī hi [go.tā.u. 2.29] iti gopāla-tāpinī-śruteḥ | atra rādhsety aiśvaryaṁ raṁsyata iti mādhuryam ||14||

—o)0(o—

**|| 2.4.15 ||**

**yat-kīrtanaṁ**[[79]](#footnote-80) **yat-smaraṇaṁ yad-īkṣaṇaṁ**

**yad-vandanaṁ yac-chravaṇaṁ yad-arhaṇam |**

**lokasya sadyo vidhunoti kalmaṣaṁ**

**tasmai subhadra-śravase namo namaḥ ||**

**śrīdharaḥ :** sarva-sādhanebhyo bhakteḥ śraiṣṭyam anusmaran praṇamati—yat-kīrtanam iti dvābhyām | arhaṇaṁ pūjanam | subhadraṁ maṅgalaṁ śravo yaśo yasya tasmai ||15||

**krama-sandarbhaḥ :** na kevalam avatāra-samaya eva tasya tādṛśatvaṁ kintv anyadāpity āha—yat-kīrtanam iti | yac-chabdāvṛttyaika-vacanena ca sakṛt tat-tan-mātram apīty abhihitam ||15||

**viśvanāthaḥ :** tat-prāpti-pratibandhakaṁ kalmaṣaṁ tat-kīrtanādibhir eva naśyatīty āha—yad iti | yad-īkṣaṇaṁ yat-pratimāvalokanam | subhadraṁ sumaṅgalaṁ śravo yaśo yasyeti kīrti-mḍhuryam uktam ||15||

—o)0(o—

**|| 2.4.16 ||**

**vicakṣaṇā yac-caraṇopasādanāt**

**saṅgaṁ vyudasyobhayato’ntar-ātmanaḥ |**

**vindanti hi brahma-gatiṁ gata-klamās**

**tasmai subhadra-śravase namo namaḥ ||**

**śrīdharaḥ :** vicakṣaṇā vivekino yasya caraṇayor upasādanā upasatter bhajanād antarātmano manasa ubhayatreha ca paratra ca saṅgaṁ vyudasya nirasya | gata-klamāḥ prayāsa-rahitāḥ ||16||

**krama-sandarbhaḥ :** śaraṇāgati-mātram api yasya siddhi-karam ity āha—vicakṣaṇā iti | tathoktaṁ śrī-gītānte—man-manā bhava [gītā 18.65] ity ādi sarva-dharmān [gītā 18.66] ity ādi ca brahma-gatiṁ brahma-svarūpā ca sā gatiḥ gamyo lokaś ca tām ||16||

**viśvanāthaḥ :** vīta-kalmaṣā jñānino’pi yam eva bhajantīty āha—vicakṣaṇā iti | ubhayataḥ iha paratra ca | vyudasya nirasya | antar-ātmano’ntaḥ-karaṇasya | gata-klamā ity anye tv abhajantaḥ śramam eva labhante | śreyaḥ-sṛtiṁ bhaktim udasya [bhā.pu. 10.14.4] ity ādeḥ ||16||

—o)0(o—

**|| 2.4.17 ||**

**tapasvino dāna-parā yaśasvino**

**manasvino mantra-vidaḥ sumaṅgalāḥ |**

**kṣemaṁ na vindanti vinā yad-arpaṇaṁ**

**tasmai subhadra-śravase namo namaḥ ||**

**śrīdharaḥ :** bhakti-śūnyānāṁ sarva-sādhana-vaiphalyaṁ darśayan namati— tapasvina iti | **manasvino** yoginaḥ | **sumaṅgalāḥ** sadācārāḥ | yasmiṁs tapa-ādy-**arpaṇaṁ vinā** | **subhadra-śravase** ity āvṛttir yaśaḥ-śravaṇādeḥ prādhānya-jñāpanāya ||17||

**krama-sandarbhaḥ :** *na vyākhyātam.*

**viśvanāthaḥ :** kiṁ bahunā, bhaktiṁ vinā mahātmāno’pi viphala-sādhanā vigītā eva bhavantīty āha—**tapasvino** jñāninaḥ | **dāna-parāḥ** karmiṇaḥ | **yaśasvinaḥ** karmi-viśeṣāḥ aśvamedhādi-kartāraḥ | **manasvino** yoginaḥ | **mantra-vida** āgamīyāḥ | **sumaṅgalāḥ** sadācārāḥ | **subhadra-śravase** ity āvṛttir yaśaḥ-śravaṇādeḥ prādhānya-jñāpanāya ||17||

—o)0(o—

**|| 2.4.18 ||**

**kirāta**[[80]](#footnote-81)**-hūṇāndhra-pulinda-pulkaśā**

**ābhīra-śumbhā yavanāḥ khasādayaḥ**[[81]](#footnote-82) **|**

**ye’nye ca pāpā yad-apāśrayāśrayāḥ**

**śudhyanti tasmai prabhaviṣṇave namaḥ ||**

**śrīdharaḥ :** bhakteḥ parama-śuddhi-hetutvaṁ darśayann āha | kirātādayo ye pāpa-jātayo’nye ca ye karmataḥ pāpa-rūpās te yad-upāśrayā bhāgavatās tad-āśrayāḥ santaḥ śudhyanti | asambhāvanā-śaṅkāṁ pariharati, prabhaviṣṇave prabhavana-śīlāyeti ||18||

**krama-sandarbhaḥ :** bhaktāśritānāṁ papa-jīvānām api parama-śuddhau hetutvaṁ darśayann āha—kirāteti | atra yad apāśrayāśrayatvaṁ vyavahārecchayaiva | paramārthecchutve tu pūrveṣām api bhagavad-apāśrayāṇāṁ tat-pūrvaṁ bhaktāntarāśrayatvaṁ vidyata eveti na viśeṣaḥ syāt ||18||

**viśvanāthaḥ :** bhakti-gandhenāpi kevalena yuktāś cet pāpātmano vigītā api kṛtārthā bhavantīty āha | kirātādayo ye jātita eva pāpāḥ | anye ca ye karmata eva pāpās te ca śudhyanti | yad-upāśrayā vaiṣṇavā eva gurutvenāśrayā yeṣāṁ te tathā-bhūtāḥ santa iti sad-guru-caraṇāśraya-mātreṇaiva jāti-karmabhyāṁ sakāśāt pāpinaḥ śudhyantīti prārabdhāprārabdha-pāpa-nāśakatvaṁ bhakter vyañjitam | tathā hi, kirātādīnām aśuddhau durjātir eva kāraṇam | durjāty-ārambhakaṁ yat pāpaṁ tat prārabdham eva | śudhyantīti śuddhānyathānupapattyā ca prārabdha-pāpa-nāśo’vagamyata eva | tathāpi te taj-jātitvena yad ākhyāyante tad-vyavahārata eva, na tu tat paramārthata iti jñeyam | arcye viṣṇau śilā-dhīr guruṣu nara-matir vaiṣṇave jāti-buddhiḥ iti teṣu jāti-buddher niṣedhāt | tathaitādṛśa-durjātayo’pi bhaktim upadeṣṭavyā iti vidhiś ca prāptaḥ | vakṣyate caikādaśe—striyaḥ śūdrādayaś cāpi te’nukampā bhavādṛśāṁ [bhā.pu. 11.5.4] ity atrādi-padena durjātaya eva labhyante | atrāsmabhāvanādi-sarvāpekṣāparihārārtham āha prabhaviṣṇave iti | eṣāpy ekā bhagavataḥ prabhutā svābhāvikī nātra yuktir yojanīyeti bhāvaḥ ||18||

—o)0(o—

**|| 2.4.19 ||**

**sa eṣa ātmātmavatām adhīśvaras**

**trayīmayo dharmamayas tapomayaḥ |**

**gata-vyalīkair aja-śaṅkarādibhir**

**vitarkya-liṅgo bhagavān prasīdatām ||**

**śrīdharaḥ :** sarvopāsyatvam anusmaran prārthayate | sa eṣa ātmavatāṁ dhīrāṇām ātmā | ātmatvenopāsya iti arthaḥ | trayīmayatvādi-viśeṣaṇais tat-tan-[[82]](#footnote-83)mārgeṇopāsyatvaṁ vivakṣitam | gata-vyalīkair niṣkapaṭair bhaktair vitarkyam atyāścaryeṇa vīkṣaṇīyaṁ liṅgaṁ mūrtir yasya sa prasīdatu ||19||

**krama-sandarbhaḥ :** pratyakṣavat sphuraṇāt sa eṣa ity uktam | trayī-mayaḥ karma-kāṇḍopāsyaḥ | dharma-mayaḥ manv-ādi-dharma-śāstropāsyaḥ | tapo-mayaḥ upāsanā-kāṇḍopāsyaḥ | gata-vyalīkaiḥ projjhita-kaitavaiḥ mokṣa-paryanta-kāmanā-śūnyaiḥ parama-bhaktaiḥ ||19||

**viśvanāthaḥ :** evaṁ śloka-dvayena vyatirekānvayābhyāṁ bhaktimatām eva sarvotkarṣam abhivyajya, pareṣām apy ayam eva pratisvārtha-siddhaye upāsya ity āha | sa prasiddheḥ | eṣaḥ adhīśvaraḥ | ātmavatāṁ jñānināṁ yogināṁ ca ātmā ātmatvenopāsyaḥ | trayīmaya-tvādi-viśeṣaṇais tat-tan-mārgeṇopāsyatvam | na ca kair apy eṣa jñātuṁ śakyaḥ ity āha—gata-vyalīkair niṣkapaṭair vitarkyam eva, na tu niścayena jñātuṁ śakyaṁ liṅgaṁ lakṣaṇam api, kim uta liṅga-gamyaṁ svarūpaṁ yasya saḥ | sa-kapaṭa-nāmātmavatādīnāṁ kā vārteti bhāvaḥ ||19||

—o)0(o—

**|| 2.4.20 ||**

**śriyaḥ patir yajña-patiḥ prajā-patir**

**dhiyāṁ patir loka-patir dharā-patiḥ |**

**patir gatiś cāndhaka-vṛṣṇi-sātvatāṁ**

**prasīdatāṁ me bhagavān satāṁ patiḥ ||**

**śrīdharaḥ :** sarva-pālakatvam anusmarann āha—śriya iti | gatiś ca sarvāpatsu rakṣakaḥ ||20||

**krama-sandarbhaḥ :** tad evaṁ nijopāsya-viśeṣaṁ rahasyatvenābhivyajya parama-premāveśenaiva prakaṭaṁ vyañjayann āha | śriyaḥ sarva-sampad-adhiṣṭhātryāḥ patiḥ svāmī | ataḥ yajñānāṁ sarva-śreyaḥ-sādhanānāṁ ca patiḥ phala-dātā | ataḥ prajānāṁ sarvāsām eva patirīśvaraḥ | yato dhiyāṁ patiḥ tāsām antaryāmī ca tatas tataś ca tāsāṁ ye lokā bhogya-bhuvanāni teṣām api patir bhoktā | ya eva ca dharā-patiḥ kṛpayā’vatīrya dharāpatitva-līlāṁ ca vyañjitavān ity arthaḥ | ko’sau ity apekṣāyām āha—patir iti | patiḥ pālakaḥ gatiḥ nityāśrayaś ca | tatra pramāṇam āha—satāṁ tad-anubhavināṁ patir āśraya iti ||20||

**viśvanāthaḥ :** sarva-pālakatvam āha—śriya iti | tatrāpi viśeṣam āha | patir gatiś ca prāpyaś ca | aprakaṭa-prakāśe sa yādava-rūpatvenety arthaḥ ||20||

—o)0(o—

**|| 2.4.21 ||**

**yad-aṅghry-abhidhyāna-samādhi-dhautayā**

**dhiyānupaśyanti hi tattvam ātmanaḥ |**

**vadanti caitat kavayo yathā-rucaṁ**

**sa me mukundo bhagavān prasīdatām ||**

**śrīdharaḥ :** jñāna-pradatvam anusmarann āha—yad-aṅghrīti dvābhyām | yasyāṅghryor anudhyānam eva samādhis tena dhautayā śodhitayā | yathā-rucaṁ[[83]](#footnote-84) rucy-anusāreṇa saguṇa-nirguṇādi-bhedaiḥ | yad vā, ruk pratibhā | yathā-matīty arthaḥ ||21||

**krama-sandarbhaḥ :** tādṛśānubhave kāraṇam upanyasyann āha—yad-aṅghrīti | ātmanaḥ bhagavataḥ tattvaṁ yāthārthyam | anyathā tu kavayaḥ paṇḍitam-manyā api yathā-rucy eva vadantīty arthaḥ | yad vā, tathāpy ananta-mahimattvāt te’pi kavayo yathātma-prakāśam eva vadantīti ||21||

**viśvanāthaḥ :** sa śrī-kṛṣṇa eva me jñāna-prado bhavatv iti prārthanāṁ vyañjayati | yad-aṅghryor abhidhyānam eva samādhir na tu tato’nyas tena śodhitayā | ca-kāras tv-arthe | kavayas tu sva-pāṇḍitya-balenaiva yathā-rucaṁ sva-sva-rucy-anusāreṇa | etat paramātmanas tattvaṁ svarūpam | sākāraṁ nirākāraṁ jīvātma-svarūpam aṇu-pramāṇaṁ sarva-gataṁ vā | yad vā—etad-viśvaṁ mithyaiva | satyam eva nityam ivety evaṁ vadanti—yuktyā pratipādayanti, na tu teṣāṁ dhīr dhautā, ata ātmanas tattvaṁ na paśyanti ||21||

—o)0(o—

**|| 2.4.22 ||**

pracoditā yena purā sarasvatī

vitanvatājasya satīṁ smṛtiṁ hṛdi |

sva-lakṣaṇā prādurabhūt kilāsyataḥ

sa me ṛṣīṇām ṛṣabhaḥ prasīdatām ||

**śrīdharaḥ :** kiṁ ca, purā kalpādāv ajasya hṛdi satīṁ sṛṣṭi-viṣayāṁ vitanvatā **yena pracoditā** satī **sarasvatī** tasya mukhataḥ kila prādurbhūtā | **svāni**[[84]](#footnote-85) **lakṣaṇāni** śikṣādy-uktāni yasyāḥ sā | **ṛṣīṇāṁ** jñāna-pradānām **ṛsabhaḥ** śreṣṭhaḥ ||22||

**krama-sandarbhaḥ :** atha tad-varṇana-sāmagrī mama sa evety āha—pracoditeti dvābhyām ||22||

**viśvanāthaḥ :** yathā brahmaṇo mukhād vedaṁ pravartayāmāsa, tathā man-mukhāt sva-līlā-kathāṁ sa eva pravartayatv ity āśāste | **yena pracoditā** preritā **sarasvatī** veda-rūpā, **ajasya** brahmaṇaḥ **āsyataḥ prādurabhūt** | yena kīdṛśena ? **purā** kalpādau | ajasya tasya **hṛdi satīṁ smṛtiṁ vitanvatā** prakāśayatā | sarasvatī kathambhūtā ? **svaṁ** śrī-kṛṣṇaṁ lakṣayati upāsyatvena darśayatīti sā | yad uktaṁ bhagavataiva—mayādau brahmaṇe prokto dharmo yasyāṁ mad-ātmakaḥ [bhā.pu. 11.14.3] iti ||22||

—o)0(o—

**|| 2.4.23 ||**

bhūtair mahadbhir ya imāḥ puro vibhur

nirmāya śete yad amūṣu pūruṣaḥ |

bhuṅkte guṇān ṣoḍaśa ṣoḍaśātmakaḥ

so’laṅkṛṣīṣṭa bhagavān vacāṁsi me ||

**śrīdharaḥ :** idāṇīṁ sva-vācyaṁ śrotṛ-janāhlādinīṁ śṛṅgāra-karuṇādi-śobhāṁ prārthayate—bhūtair iti | sa me vacāṁsy alaṅkṛṣīṣṭa alaṅkarotu | anyasya vacasām anyonyālaṅkārāsambhavam āśaṅkya tasyāntaryāmitām āviṣkaroti | yo mahadbhir bhūtair imāḥ puraḥ śarīrāṇi sṛṣṭvā amūṣu pūrṣv antaryāmitayā śete vasati | atra puruṣa-samākhyāṁ pramāṇayati | yad yasmāt puruṣa iti | ata eva ya ekādaśendriya-pañcabhūta-rūpān ṣoḍaśa-guṇān kalā bhuṅkte prakāśayati pālayatīti vā | tadā tv ātmanepadam ārṣam | atra hetuḥ— yataḥ ṣoḍaśānām ātmā cetayitā | svārthe kaḥ | na tv atra jīvatvam ucyate prārthanā-virodhāt ||23||

**krama-sandarbhaḥ :** *na vyākhyātam.*

**viśvanāthaḥ :** idāṇīṁ mad-vacaḥsu sva-sṛṣṭeṣv eva sva-sthityaiva śrotṛ-janāhlādinīṁ śṛṅgāra-karuṇādi-rasa-dhvani-guṇālaṅkāra-śobhāṁ teṣāṁ karotv ity āśāste—bhūtair iti | sa me vacāṁsy alaṅkṛṣīṣṭa teṣu svayaṁ nivasann alaṅkarotu | yathā manuṣyādi-śarīrāṇi sṛṣṭvā, teṣu svayaṁ vasann eva tāni saphalīkarotīty āha | yo mahadbhir bhūtair imāḥ puraḥ śarīrāṇi sṛṣṭvā amūṣu pūrṣyu antaryāmitayā śete vasati | atra puruṣa-samākhyāṁ pramāṇayati | yad yasmāt puruṣa iti | ata eva ya ekādaśendriya-pañcabhūta-rūpān guṇān bhuṅkte, nirlepa eva dṛṣṭair āsvādayati | atra śleṣeṇa mad-vacasām api guṇān āsvādayan prasīdatv iti bhāvaḥ | ṣoḍaśānām ātmā cetayitā | svārthe kaḥ | tena śarīrāṇi nirātmakāni vastrālaṅkārādi-yuktāny api sadbhir aspṛśyāni yathā tathā mad-vacāṁsi tad-vinā-bhūtāni mā bhavatv iti bhāvaḥ ||23||

—o)0(o—

**|| 2.4.24 ||**

namas tasmai bhagavate vāsudevāya vedhase |

papur jñānam ayaṁ saumyā yan-mukhāmburuhāsavam ||

**śrīdharaḥ :** śrī-vyāsaṁ namaskaroti—nama iti | saumyā bhaktāḥ | yasya mukhāmburuhe āsavo makaradas tam ||24||

**krama-sandarbhaḥ :** nama iti ṭīkāyāṁ śrī-vyāsaṁ namaskarotīti | papur ity ādi-svārasyāt | uttara-vākyena tu catuḥ-ślokī-vaktāram ity āyāti ||24||

**viśvanāthaḥ :** guruṁ śrī-vyāsaṁ namaskaroti | vāsudevāya tad-avatārāya | vedhase śāstra-kartre | yan-mukha-vāṅ-makarandam | yad vā, vāsudevāya kṛṣṇāya | saumyāḥ kṛṣṇa-kāntāḥ | jñāna-mayam iti | nṛtya-gīta-vādya-kalā-vaidigdhya-rasālaṅkārādi-jñānaṁ sarvato vilakṣaṇam aśikṣitam api yaṁ pītvaiva prāpur vayam api tad-anugās tat tad āpnuyāmeveti bhāvaḥ iti rahasyam ||24||

—o)0(o—

**|| 2.4.25 ||**

etad evātma-bhū rājan nāradāya vipṛcchate |

veda-garbho’bhyadhāt sākṣād yad āha harir ātmanaḥ ||

**śrīdharaḥ :** idānīṁ praśnottaratayā brahma-nārada-saṁvādaṁ prastauti—etad iti | utpatti-samaya eva vedā garbhe yasya saḥ | sākṣād dharir yad āha tad āha ||25||

**krama-sandarbhaḥ :** ātmana iti ātmānaṁ brahmāṇāṁ pratīty arthaḥ ||25||

**viśvanāthaḥ :** idānīṁ praśnottaratayā brahma-nārada-saṁvādaṁ prastauti—etad iti | utpatti-samaya eva vedā garbhe yasya | sākṣād dharir yad āha | ātmanaḥ ātmānaṁ prati ||25||

iti sārārtha-darśinyāṁ harṣiṇyāṁ bhakta-cetasām |

dvitīye’tra caturtho’pi saṅgataḥ saṅgataḥ satām ||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ dvitīya-skandhe

mahā-puruṣa-saṁsthānuvarṇanaṁ nāma

caturtho’dhyāyaḥ

||4||

(2.5)

### pañcamo’dhyāyaḥ

## mahāpuruṣa-saṁsthānuvarṇanaṁ

**|| 2.5.1 ||**

**nārada uvāca—**

deva-deva namas te’stu bhūta-bhāvana pūrvaja |

tad vijānīhi yaj jñānam ātma-tattva-nidarśanam ||

**madhvaḥ :** vijānīhi vijñāpaya | vyatyayo bheda-svātantrya-karaṇeṣv iti vacanāt ||1||

**śrīdharaḥ :**

pañcame nāradenātha pṛṣṭhaḥ sṛṣṭy-ādi vakty ajaḥ |

harer līlāṁ virāṭ-sṛṣṭiṁ kāla-karmādi-śaktibhiḥ ||1||

nāradāya vipṛcchate veda-garbho’bhyadhād ity uktaṁ, tatra nārada-praśnam āha—deva-deveti | he bhūta-bhāvana, ata eva sarveṣāṁ pūrvaja anāde, jñāyate’neneti jñānaṁ tat sādhanaṁ yat tad vijānīhi[[85]](#footnote-86) | viśeṣeṇa jñāpayety arthaḥ | kathambhūtam ? ātma-tattvaṁ nitarāṁ dṛśyate yena tat ||1||

**caitanya-mata-mañjuṣā :** parīkṣitā yat pṛṣṭaṁ tat kathayitum brahmaṇā nārada-saṁvādaṁ pramāṇīkṛtya, etad evātma-bhū rājan nāradāya vipṛcchate [bhā.pu. 2.4.25] iti yad uktaṁ, tad eva nārada-praśnenāha deva-devety-ādi bahubhiḥ | sarvaṁ susamañjasam ||1||

**krama-sandarbhaḥ :** *na vyākhyātam.*

**viśvanāthaḥ :**

pañcame nāradaṁ prāha tattvānāṁ sṛṣṭim ātmabhūḥ |

tair virājaś ca tat-pādādy-aṅgair bhūr-ādi-kalpanam ||1||

bhūtāni bhāvayanti sṛjantīti bhūta-bhāvanā marīcy-ādayaḥ pūrvajāḥ asmad-bhrātaro yasmāt, he tathā-bhūta ! ātmanoḥ paramātma-jīvātmanos tattva-nidarśanaṁ tattva-jñāpakaṁ yaj jñānaṁ tad vijānīhi viśeṣeṇa jānāsi | laḍ-arthe loṭ | vijñāpayeti vā ||1||

—o)0(o—

**|| 2.5.2 ||**

yad rūpaṁ yad adhiṣṭhānaṁ yataḥ sṛṣṭam idaṁ prabho |

yat saṁsthaṁ yat paraṁ yac ca tat tattvaṁ vada tattvataḥ ||

**śrīdharaḥ :** upalakṣaṇa-bhūtaṁ viśvam evātma-jñāna-sādhanam atas tad-viśeṣaṁ pṛcchati | yad rūpaṁ yena rūpyate prakāśyate | yad adhiṣṭhānaṁ yad āśrayam | yato yena sṛṣṭam | yat saṁsthaṁ yasmiṁl līyate | yat paraṁ yad adhīnam | yac ceti yad ātmakam | svataḥ satkāraṇato vety arthaḥ | tasya tattvaṁ yāthārthyaṁ tattvato vada ||2||

**krama-sandarbhaḥ :** *na vyākhyātam.*

**viśvanāthaḥ :** idaṁ viśvaṁ yad-rūpaṁ yad asya lakṣaṇam | yad-adhiṣṭhānaṁ yo’syāśrayaḥ | yataḥ yena sṛṣṭam | yat-saṁsthaṁ yasmin līyate | yat-paraṁ yasyādhīnam | yac ca yad-ātmakam | tasya tattvaṁ yāthārthyaṁ tattvato vada ||2||

—o)0(o—

**|| 2.5.3 ||**

sarvaṁ hy etad bhavān veda bhūta-bhavya-bhavat-prabhuḥ |

karāmalaka-vad viśvaṁ vijñānāvasitaṁ tava ||

**śrīdharaḥ :** na jānāmīti na vaktavyam ity āha—sarvam iti | bhūtaṁ jātaṁ, bhavyaṁ janiṣyamāṇaṁ, bhavat jāyamānaṁ, teṣāṁ prabhur yataḥ, ato viśiṣṭena jñānenāvasitaṁ niścitam ||3||

**krama-sandarbhaḥ :** *na vyākhyātam.*

**viśvanāthaḥ :** sarvam iti | paramātmā jīvātmā jagad iti trikam | bhūtaṁ pūrva-jātaṁ prāṇi-vṛndam | bhavyaṁ janiṣyamāṇaṁ, bhavaj jāyamānaṁ, teṣāṁ prabhur yataḥ, ato viśiṣṭena jñānenāvasitam avagatam | kara-stham āmalaka-phalam iva ||3||

—o)0(o—

**|| 2.5.4 ||**

yad-vijñāno yad-ādhāro yat-paras tvaṁ yad-ātmakaḥ |

ekaḥ sṛjasi bhūtāni bhūtair evātma-māyayā ||

**madhvaḥ :** tad-vaśatvād idaṁ rūpaṁ harer naiva svarūpataḥ iti mānasa-saṁhitāyām |

adhiṣṭhānam iti proktaṁ mūlādhāraṁ vicakṣaṇaḥ |

yat sthitaṁ dṛśyate vastu saṁsthānaṁ tad udīritam |

ubhayaṁ harir evāsya jagato muni-puṅgava || iti vāmane |

hariḥ paro’sya jagato hy avaktādeś ca kṛtsnaśaḥ |

atas tat param evedaṁ vadanti munayo’malāḥ || iti sātvata-saṁhitāyām |

yad adhīnā yasya sattā tat tad ity eva bhaṇyate |

vidyamāne vibhede’pi mitho nityaṁ svarūpataḥ || iti bhaviṣya-parvaṇi |

tad-adhikaṁ jñātuṁ pūrva-pakṣaṁ darśayati—ekaḥ sṛjatīty ādinā ||4||

**śrīdharaḥ :** āstām idam, ādau tāvat tvām eva kathayety āha | yato vijñānaṁ yasya | kas tava vijñāna-da ity arthaḥ | yad-ādhāraḥ kas tavāśrayaḥ | yat-paro yad-adhīnaḥ | yad-ātmako yat-svarūpaḥ | mama tu tvam eva svatantraḥ parameśvara iti buddhih | tava tapaś-caraṇena tu parāśaṅkayā pṛcchāmīty āha sārdhaiś caturbhiḥ | eko’sahāyaḥ ||4||

**krama-sandarbhaḥ :** yad-vijñāna ity ādau taṁ vadeti śeṣaḥ | mama tu tat-tad-rūpatvena tvam eva bhāsīty āha—eka iti | atrāstām ity-ādi-ṭīkāyāṁ tvām evety atra ca ātmānam eva kathayeti tu vācyam[[86]](#footnote-87) ||4||

**viśvanāthaḥ :** āstām idam ādau tāvat tvām eva tvaṁ brūhīty āha | yad vijñānaṁ yato vijñānaṁ yasya saḥ | yas tava vijñāna-pradaḥ | yad-ādhāro yas tavāśrayaḥ | yat-paro yasya tvam adhīnaḥ | yad-ātmako yas tavātmā | mama tu tvam eva svatantraḥ parameśvara iti buddhih | tava tapaś-caraṇena tu parāśaṅkayā pṛcchāmīty āha sārdhaiś caturbhiḥ | eko’sahāyaḥ ||4||

—o)0(o—

**|| 2.5.5 ||**

ātman bhāvayase tāni na parābhāvayan svayam |

ātma-śaktim avaṣṭabhya ūrṇanābhir ivāklamaḥ ||

**śrīdharaḥ :** ātmani bhāvayase pālayasi svayam eva parābhavam aprāpayan[[87]](#footnote-88) aklamaḥ śrama-rahitaḥ | yathorṇanābhir ātmana eva śaktim avaṣṭabhya sṛjati tadvat ||5||

**krama-sandarbhaḥ :** ātmani bhāvayase na parābhāvayann iti ca sva-vaibhavādhikye’pi satīti śeṣaḥ | sūryādau vidyamāne dīpādeḥ parābhava-darśanāt | ata upādāna-kāraṇatvam eva bhavata āyāti | sūryādau vidyamāne raśmy-ādes tad-adarśanād iti bhāvaḥ ||5||

**viśvanāthaḥ :** ātman ātmani adhiṣṭhāne | bhāvayase pālayasi | tāni na parābhāvayan anyataḥ parābhavam aprāpayan | yathorṇanābhir ātmana eva śaktim avaṣṭabhya sṛjati tadvat | aklamaḥ śrama-rahitaḥ ||5||

—o)0(o—

**|| 2.5.6 ||**

nāhaṁ veda paraṁ hy asmin nāparaṁ na samaṁ vibho |

nāma-rūpa-guṇair bhāvyaṁ sad-asat kiñcid anyataḥ ||

**madhvaḥ :** tvad-adhīnā yataḥ sattā avarasyāpi keśava |

ataḥ svarūpataḥ samyak sati bhedo’pi tad-bhāvān || iti mātsye ||6||

**śrīdharaḥ :** tasmād ahaṁ tv asmin viśvasmin param uttamam aparam adhamaṁ samaṁ madhyamaṁ ca | tatrāpi nāma manuṣyādi-rūpaṁ dvipadatvādi-guṇaḥ śuklatvādis tair bhāvyaṁ sādhyaṁ, tatrāpi sad-asat-sthūlaṁ sūkṣmaṁ ca kiṁcid apy anyato na veda kintu tvatta eva sarvaṁ bhavatīti manye ||6||

**krama-sandarbhaḥ :** tad evāha—nāham iti ||6||

**viśvanāthaḥ :** tasmād ahaṁ tv asmin jagati param uttamam aparam adhamaṁ samaṁ madhyamaṁ ca | tatrāpi nāma manuṣyādi, rūpaṁ dvipadatvādi, guṇaḥ śuklatvādiḥ, tair bhāvyaṁ sādhyam | tatrāpi sad asat sthūlaṁ sūkṣmaṁ ca kiṁcid apy anyato na veda, kintu tvatta eva sarvaṁ bhavatīti manye ||6||

—o)0(o—

**|| 2.5.7 ||**

sa bhavān acarad ghoraṁ yat tapaḥ susamāhitaḥ |

tena khedayase nas tvaṁ parā-śaṅkāṁ ca yacchasi ||

**śrīdharaḥ :** sa tathā-vidho’pi bhavāṁs tapo’carad iti yat tena no’smān khedayase mohayasi | yataḥ parā-śaṅkām īśvarāntarāśaṅkāṁ prayacchasi ||7||

**krama-sandarbhaḥ :** tad etat tathottara-vākyaṁ ca tan-mukhenaiva anyān[[88]](#footnote-89) śikṣayitum uktam ||7||

**viśvanāthaḥ :** sa tathā-vidho’pi parāśaṅkām īśvarāntarāśaṅkām ||6||

—o)0(o—

**|| 2.5.8 ||**

etan me pṛcchataḥ sarvaṁ sarva-jña sakaleśvara |

vijānīhi yathaivedam ahaṁ budhye’nuśāsitaḥ ||

**śrīdharaḥ :** yathaivāhaṁ tvayā’nuśāsitaḥ śikṣitaḥ san budhye budhyeyaṁ tathā vijānīhi viśeṣeṇa jñāpaya ||8||

**krama-sandarbhaḥ :** *na vyākhyātam.*

**viśvanāthaḥ :** pṛcchato mamaitat sarvam abhipretaṁ vastv ity arthaḥ | viśeṣeṇa jānīhi svayaṁ parāmṛśa, tato vadety arthaḥ | kiṁ ca, yathaivedam anuśāsitaḥ sann ahaṁ budhye samyag avagacchāmi tathā vijānīhi, tenāsyottaram abādhitaṁ dehīti vyañjitam ||8||

—o)0(o—

**|| 2.5.9 ||**

**brahmovāca—**

samyak kāruṇikasyedaṁ vatsa te vicikitsitam |

yad ahaṁ coditaḥ saumya bhagavad-vīrya-darśane ||

**śrīdharaḥ :** praśnam abhinandati | vatsa ! he putra ! **tavedaṁ vicikitsitaṁ** sandehaḥ tat-pūrvakaḥ praśno’yaṁ **samyag** ity arthaḥ | yataḥ **kāruṇikasya** tavāyaṁ praśnaḥ | atra hetuḥ—**yat** yataḥ para-dharma-**pradarśane** **bhagavad-vīrya**-prakāśane pravartito’smi | atas tvaṁ jijñāsur api mayi kṛpām eva kṛtavān ity arthaḥ ||9||

**caitanya-mata-mañjuṣā :** samyak kāruṇikasyety asya tātparyam idaṁ—bhavān sarvam eva vetti, tathāpi sandihāna eva pṛcchasi yat, tat te lokān prati kāruṇikatā, **yad** yasmād **ahaṁ** **bhagavad-vīrya-darśane** preritaḥ | ato mat-parīkṣāpi te uddeśya iti bhāvaḥ ||9||

**krama-sandarbhaḥ :** *na vyākhyātam.* [bhakti-sandarbha 41]

**viśvanāthaḥ :** praśnam abhinandati | he **vatsa** ! putra ! **vicikitsitaṁ** sandehaḥ | **samyag** atisamīcīnam | **kāruṇikasyeti** sarvajñenāpi tvayaivaṁ pṛcchatā mayi pitari karuṇaiva kṛtā | **yad** ahaṁ vijānīhīti parāmārśārthaka-padena **bhagavato vīryasya** viśva-sṛṣṭy-ādi-mayasya **darśane** viṣaye preritaḥ, tad **ahaṁ** kṣaṇaṁ manasaiva tat paśyāmīty ānananda ||9||

—o)0(o—

**|| 2.5.10 ||**

nānṛtaṁ tava tac cāpi yathā māṁ prabravīṣi bhoḥ |

avijñāya paraṁ matta etāvat tvaṁ yato hi me ||

**madhvaḥ :** nānṛtam ity ākṣepaḥ ||10||

**śrīdharaḥ :** nanu tvam eva bhagavān ity uktaṁ mayā ekaḥ sṛjasi bhūtāni [bhā.pu. 2.5.4]ity ādinā | satyam, yathā mām īśvaratvena prabhāṣase tad api tava bhāṣaṇaṁ nātyantam anṛtam | yataḥ kāraṇād etāvat prabhāvasya bhāva etāvat tvaṁ me asti, kintu mattaḥ param īśvaram avijñāya brūṣe | ataḥ sādṛśyāt taveyaṁ bhrāntir na tu buddhi-pūrvam anṛtam ity arthaḥ | yata īśvarān mamaitāvat tvaṁ tam avijñāyeti vānvayaḥ ||10||

**caitanya-mata-mañjuṣā :** yat śrī-kṛṣṇāt me etāvat tvam aiśvaryaṁ, tat mattaḥ paraṁ tv avijñāya ajānann iva māṁ yathā yathāvat prabravīṣīti na, atas tava tac ca bhāṣitam apy anṛtaṁ mithyaiva | māṁ parīkṣitum aiśvaryaṁ pratipādayasi ||10||

**krama-sandarbhaḥ :** kiṁ vā tavedam ajñānam eveti khidyamāna āha nānṛtam iti ||10||

**viśvanāthaḥ :** kiṁ ca, bhoḥ putra ! ekaḥ sṛjasi bhūtāni [bhā.pu. 2.5.4]ity-ādinā mām īśvaratvena yathā bravīṣi, tac cāpi nānṛtaṁ na mithyā | yato mattaḥ sakāśād api | paraṁ parameśvaraṁ, avijñāya mattaṁ parasmin parameśvare avijñāte satīty arthaḥ | mama etāvattvaṁ syād ity aneka-kartṛkatve’pi ktvā-pratyaya ārṣaḥ | yad vā, mattaḥ param avijñāya, mama etāvattvaṁ lokā bruvantīti śeṣaḥ | tvaṁ tu sarvajño’pi tān eva jñāpayituṁ tān anukṛtya brūṣe iti bhāvaḥ | tvaṁ mattaḥ param avijñāya bravīṣīti vyākhyāne tu nāradasyājñatvaṁ brahmaṇā jñātam anucitam ||10||

—o)0(o—

**|| 2.5.11 ||**

yena sva-rociṣā viśvaṁ rocitaṁ rocayāmy aham |

yathārko’gnir yathā somo yatharkṣa-graha-tārakāḥ ||

**śrīdharaḥ :** tarhi ko’sāv īśvara ity apekṣāyāṁ bhaktyā namaskurvann eva taṁ kathayati tribhiḥ | yena sva-prakāśena rocitaṁ prakāśitam eva prakāśayāmi sṛṣṭyā’bhivyaktaṁ karomi | yathā[[89]](#footnote-90)‘rkādayaś caitanya-prakāśyam eva prakāśayanti | tathā ca śrutiḥ—

na tatra sūryo bhāti na candra-tārakaṁ

nemā vidyuto bhānti kuto’yam agniḥ |

tam eva bhāntam anu bhāti sarvaṁ

tasya bhāsā sarvam idaṁ vibhāti || [mu.u. 2.10, ka.u. 2.2.15] iti ||11||

**caitanya-mata-mañjuṣā :** ahaṁ tāvad īśvaro na īśvaras tv anya eva, yad rociṣā sarvaṁ rocata ity āha—yenety-ādi | yathārkādayas tad-rociṣā rocitaṁ viśvaṁ rocayanti, tathāham apy ekaḥ ||11||

**krama-sandarbhaḥ :** yathārkādayas tat prakāśitās tac-chattyaiva tat tat prakāśayantīty arthāh ||11||

**viśvanāthaḥ :** vastutas tu ahaṁ ko vā varākaḥ ity āha—yena sva-rociṣā sva-prakāśena parameśvareṇaiva prakāśitam eva piṣṭa-peṣa-nyāyena prakāśayāmi sṛṣṭyā’bhivyaktaṁ karomi | yathārkādayas tat-prakāśitam eva prakāśayanti | tathā ca śrutiḥ—

na tatra sūryo bhāti na candra-tārakaṁ

nemā vidyuto bhānti kuto’yam agniḥ |

tam eva bhāntam anu bhāti sarvaṁ

tasya bhāsā sarvam idaṁ vibhāti || [mu.u. 2.10, ka.u. 2.2.15] iti ||11||

—o)0(o—

**|| 2.5.12 ||**

tasmai namo bhagavate vāsudevāya dhīmahi |

yan-māyayā durjayayā māṁ vadanti jagad-gurum ||

**madhvaḥ :** mukhyā māyā hareḥ śaktir amukhyā prakṛtir matā | athāmukhyatamā caiva māyā hīnā prakīrtitā ||12-13||

**śrīdharaḥ :** tasmai namo[[90]](#footnote-91) dhīmahi | yasya māyayā vimohitāḥ santo yuṣmad-ādayo māṁ jagad-guruṁ jagat-kāraṇaṁ vadanti tasmai ||12||

**caitanya-mata-mañjuṣā :** na tv ahaṁ svayaṁ sṛjāmi, ye na jānanti, te hi mām īśvaraṁ vadantīty āha—tasmai nama ity-ādi | vāsudevāya vasudeva-putrāya ||12||

**krama-sandarbhaḥ :** tasmā iti dvayam | tama-ādimattvena svasya sa-doṣatvāt ||12||

**viśvanāthaḥ :** nanu jagad-gurur brahmā viśvaṁ sṛjatīti sarvatraiva tava khyātiḥ ? tatra sa-vismaya-sotprāsam āha—tasmai namo dhīmahīti ||12||

—o)0(o—

**|| 2.5.13 ||**

vilajjamānayā yasya sthātum īkṣā-pathe’muyā |

vimohitā vikatthante mamāham iti durdhiyaḥ ||

**śrīdharaḥ :** yan-māyayeti māyā-sambandhoktes tasyā durjayatvokteś ca tasyāpi[[91]](#footnote-92) kim asti saṁsāro naivety āha | mat-kapaṭam asau jānātīti yasya dṛṣṭi-pathe sthātuṁ vilajjamānayaiva tasmin sva-kāryam akurvatyā amuyā māyayā vimohitā asmad-ādayo durdhiyo’vidyāvṛta-jñānā eva kevalaṁ vikatthante ślāghante | anena yad rūpam ity asya praśnasyottaram uktaṁ bhavati ||13||

**caitanya-mata-mañjuṣā :** tan-māyayā mohitā eva mamāham iti vikatthante, nāhaṁ tatheti tad darśayati—vilajjamānayety-ādi | amuyā māyayā ||13||

**krama-sandarbhaḥ :** sac-cid-ānanda-ghanatvena yasya nirdoṣasya netra-gocare sthātuṁ vilajjamānayāmuyā māyayā vimohitā | asmad-ādayo durdhiyaḥ vikatthante ātmānaṁ ślāghante ||13||

**viśvanāthaḥ :** jagad-guru-viśva-sraṣṭā tvaṁ bhavasy eveti tubhyam ādara-dāyinaḥ santaḥ kiṁ māyā-mohitāḥ ? satyaṁ, bhagavat-sambandhaṁ vinā ye ādara-dāyinaḥ ye ca tasmāt ādara-grāhiṇaś ca, te ubhaye’pi bahir darśino bhagavataḥ pṛṣṭha-deśa-sthayā māyayā mohyanta evety āha | vilajjamānayā mat-kapaṭam asau jānātīti kapaṭinyā striyā iva | yasya dṛṣṭi-pathe sthātuṁ vilajjamānayā arthāt tat-pṛṣṭha-deśa eva sthitavatyā amuyā māyayā vimohitā vikatthante | atra tad-vimukhataiva tat-pṛṣṭha-deśo jñeyaḥ | tad-vaimukhye saty eva tasyā prabhāvo na sāmmukhye ity arthaḥ ||13||

—o)0(o—

**|| 2.5.14 ||**

dravyaṁ karma ca kālaś ca svabhāvo jīva eva ca |

vāsudevāt paro brahman na cānyo’rtho’sti tattvataḥ ||

**madhvaḥ :** paraḥ adhikaḥ | tadvad eva sthitaṁ yat tu tāttvikaṁ tat pracakṣate iti kaurme ||14||

**śrīdharaḥ :** tad evaṁ svasmād anyaṁ parameśvaraṁ nirūpyedānīṁ yad adhiṣṭhānam ity-ādi-nava-praśnānāṁ sa evādhiṣṭhānādikaṁ sarvam ity uttaraṁ vaktuṁ tad-vyatirekeṇānyasyāsattvam āha—dravyam iti | dravyaṁ mahā-bhūtāny upādāna-rūpāṇi | karma janma-nimittam | kālas tat-kṣobhakaḥ | svabhāvas tat-pariṇāma-hetuḥ | jīvo bhoktā | vāsudevāt paro’nyo’rtho nāsti, kāraṇāvyatirekāt kāryasya ||14||

**caitanya-mata-mañjuṣā :** ato vāsudevāt paraḥ ko’py artho nāstīty āha—dravyam ity-ādi ||14||

**krama-sandarbhaḥ :** *na vyākhyātam.*

**viśvanāthaḥ :** yad-rūpam ity ādi praśna-daśakasyottaraṁ vaktuṁ prathamaṁ bhagavad-vyatirekeṇānyasyāsattvam āha—dravyam iti | dravyaṁ mahā-bhūtāni upādāna-rūpāṇi | karma janma-nimittam | kālo guṇa-kṣobhakaḥ | svabhāvas tat-pariṇāma-hetuḥ | jīvo bhoktā | vāsudevāt paro’nyo’rtho nāsti | dravyādīnāṁ māyā-kāryatvāt | māyāyā jīvasya ca tac-chaktitvād iti viśvasya vāsudeva-rūpatvam iti yad-rūpam ity asyottaram uktam ||14||

—o)0(o—

**|| 2.5.15 ||**

nārāyaṇa-parā vedā devā nārāyaṇāṅgajāḥ |

nārāyaṇa-parā lokā nārāyaṇa-parā makhāḥ ||

**madhvaḥ :** veda-pratipādyeṣu sa para ity ādi |

gamyejya-jñeya-vācyeṣu rājyeṣu ca paro hariḥ |

tapasā yajyamānānāṁ sarva-lokebhya eva ca || iti vārāhe ||15||

**śrīdharaḥ :** tat prapañcayati dvābhyām | nārāyaṇaḥ paraḥ kāraṇaṁ yeṣāṁ te | anenaiva śāstra-yonitva-pratipādaneneśvare pramāṇaṁ sarva-jñatvādikaṁ coktam | devāś ca tad-aṅgāj jātā ato na tad-vyatiriktāḥ | lokāḥ svargādayas tad-ānandāṁśāḥ | makhās tat-sādhana-bhūtāḥ ||15||

**caitanya-mata-mañjuṣā :** āstāṁ tāvad vāsudeva-paraṁ sarvam iti kathaṁ, yasya nābhinālād aham āvarāsaṁ, sa ca nārāyaṇas tasyaivāṁśaḥ, tat-param eva sarvam ity āha—nārāyaṇa-parā iti dvābhyām ||15||

**krama-sandarbhaḥ :** sarva-śāstra-samanvayena nārāyaṇa-parā iti dvayam | śrī-nārāyaṇa eva upāsyatvena paraḥ tātparya-viṣayo yeṣāṁ te vedāḥ | nanv anye’pi devās tatropāsyatvena abhidhīyante ? satyam | te’pi nārāyaṇāṅga-prabhavatvenaiva tathā varṇyante ity arthaḥ | ye’pi tad-āśrayā lokās te’pi, tat-pada-prāpti-hetavo makhāś ca tatparā eva | tad-ānandāṁśābhāsa-rūpatvāt tat-sādhanatvāc ceti bhāvaḥ ||15||

**viśvanāthaḥ :** nārāyaṇaḥ paraḥ kāraṇaṁ yeṣāṁ te | anenaiva śāstra-yonitva-pratipādanena īśvare pramāṇaṁ sarvajñatvādikaṁ coktam | tathā devādayo nārāyaṇe sthitatvān nārāyaṇādhīnatvāc ca nārāyaṇa-parā iti, yad-adhiṣthānam ity asya, yad-adhīnam ity asya cottaram uktam ||15||

—o)0(o—

**|| 2.5.16 ||**

nārāyaṇa-paro yogo nārāyaṇa-paraṁ tapaḥ |

nārāyaṇa-paraṁ jñānaṁ nārāyaṇa-parā gatiḥ ||

**śrīdharaḥ : yogaḥ** prāṇāyāmādiḥ | **tapas** tat-sādhyaṁ cittaikāgryam | **jñānaṁ** tat-sādhyam | **gatis** tat-phalam | anenaiva sarvaṁ tad-adhīnam ity uktam ||16||

**krama-sandarbhaḥ :** tathā **yogo**’ṣṭāṅgaḥ sāṅkhyaṁ ca | tat-sādhyaṁ **tapaḥ** cittaikāgryaṁ, tat-sādhyaṁ brahma-**jñānaṁ** ca tat-**param**, tadīya-sāmānyākāra-prakāśakatvāt taj-jñānasya yoga-tapasos tat-sādhanatvād iti bhāvaḥ | kiṁ bahunā, **gatis** tat-prāpyaṁ brahmāpi tat-**parā,** tat-sāmānyākāra-prakāśatvena tad-adhīnāvirbhāvatvāt | tad uktaṁ śrī-matsya-devena satyavrataṁ prati—

madīyaṁ mahimānaṁ ca para-brahmeti śabditam |

vetsyasy anugṛhītaṁ me saṁpraśnair vivṛtaṁ hṛdi || [bhā.pu. 8.24.38] iti |

atra makhādayas tac-chakty-aṁśa-rūpāḥ | gatis tu tat-tat-phalatvāt tad-ānandāṁśa-bhūtaiva ||16||

**viśvanāthaḥ :** **gatir** mokṣaḥ ||16||

—o)0(o—

**|| 2.5.17 ||**

tasyāpi draṣṭur īśasya kūṭa-sthasyākhilātmanaḥ |

sṛjyaṁ sṛjāmi sṛṣṭo’ham īkṣayaivābhicoditaḥ ||

**śrīdharaḥ :** tarhi tvaṁ kiṁ karoṣi ? ity apekṣāyām āha | tasya sṛjyam api tena sṛṣṭo’haṁ sṛjāmi | īkṣayā kaṭākṣeṇa | tatra hetavaḥ—draṣṭur ity ādayaḥ ||17||

**caitanya-mata-mañjuṣā :** tasyāpi etasyāpy ukta-prakārasya nārāyaṇasyāpi draṣṭur īśvarasya śrī-vāsudevasya sṛṣṭaṁ sṛjāmi, tenaiva sṛṣṭo’haṁ, tatrāpi tad-īkṣayaiva preritaḥ | kādācitkasya ? kūṭasthasya kūṭaṁ brahma tad-rūpa-nija-dhāmasthasyākhilātmanaḥ ||17||

**krama-sandarbhaḥ :** sṛjyaṁ straṣṭuṁ yogyam api ||17||

**viśvanāthaḥ :** tarhi tvaṁ kiṁ karoṣi ? ity ata āha | tasya sṛjyam api tena sṛṣṭo’haṁ sṛjāmi | īkṣayā iti tasyājñayaivety arthaḥ | draṣṭur iti tac cāpi mama tasya sākṣitve īśvaratve kūṭasthatve sarvāntaryāmitve saty api nānyatheti svasya jīvatvaṁ tasya ceśvaratvaṁ vyañjitam | tathā ca śrutayaḥ—

eko devaḥ sarva-bhūteṣu gūḍhaḥ

sarva-vyāpī sarva-bhūtāntarātmā |

karmādhyakṣaḥ sarva-bhūtādhivāsaḥ

sākṣī cetā kevalo nirguṇaś ca || [śve.u. 6.11] iti |

eṣa bhūtādhipatir eṣa lokeśvaro loka-pālaḥ iti | brahmādi-pipīlikā-paryanta-sarva-prāṇi-buddhiṣv aviśiṣṭatayopalabhyamānaḥ sarva-prāṇi-buddhi-stho yadā tadā kūṭastha ity ucyate iti ca ||17||

—o)0(o—

**|| 2.5.18 ||**

sattvaṁ rajas tama iti nirguṇasya guṇās trayaḥ |

sthiti-sarga-nirodheṣu gṛhītā māyayā vibhoḥ[[92]](#footnote-93) ||

**śrīdharaḥ :** nanu kuto’yaṁ jīveśvara-vibhāgaḥ, yatas tvaṁ preryaḥ, sa ca prerakaḥ syāt ? ity apekṣāyāṁ jīveśvara-vibhāga-hetum āha tribhiḥ—sattvam iti | nirguṇasyāpīśvarasyaite trayo guṇā badhnantīty uttareṇānvayaḥ[[93]](#footnote-94) | kathambhūtāḥ | tenaiva svātantryeṇa sthity-ādy-arthaṁ māyayā gṛhītāḥ ||18||

**caitanya-mata-mañjuṣā :** guṇās tu māyā-kāryā ity āha—sattvam ity-ādi | tasya vibhor nirguṇasya prākṛta-guṇa-rahitasya māyayā sattvādayas trayo guṇā gṛhītāḥ, kiṁ nimittam ? sthity-ādiṣu nimitta-bhūteṣu ||18||

**krama-sandarbhaḥ :** nanu jīveśvarayoḥ prerya-prerakatvaṁ kutaḥ ? tatrāha—sattvam iti tribhiḥ | nirguṇasya guṇāspṛśyasya vibhoḥ svābhāvika-śaktyā vyāpta-sarvasya māyayā vilajjamānayā yasya [bhā.pu. 2.5.13] ity ādy anusāreṇa bahir-aṅgyā śaktyā sthity-ādiṣu nimitteṣu sattvādayas trayo guṇā gṛhītā bhavanti ||18||

**viśvanāthaḥ :** nanu kuto’yaṁ jīveśvara-vibhāgaḥ, yatas tvaṁ preryaḥ, sa ca prerakaḥ syāt ? ity apekṣāyāṁ jīveśvara-vibhāga-hetum āha—sattvam iti tribhiḥ | nirguṇasya sattvādi-guṇa-rahitasyāpi trayo guṇā bhavanti | kena prakāreṇa ? ity apekṣāyām āha—vibhor māyayā sthity-ādy-arthaṁ gṛhītā iti tac-chakti-guṇatvena tad-guṇatvam ity arthaḥ | atra māyayā nityam eva tad-guṇaka-rūpatve’pi gṛhītā iti prayogo nitya-nara-vigrahatve’pi kṛṣṇasya tasyecchayātta-vapuṣaḥ [bhā.pu. 10.33.34] itivat prākṛta-lokokty-anusāreṇa jñeyaḥ ||18||

—o)0(o—

**|| 2.5.19 ||**

kārya-kāraṇa-kartṛtve dravya-jñāna-kriyāśrayāḥ |

badhnanti nityadā muktaṁ māyinaṁ puruṣaṁ guṇāḥ ||

**madhvaḥ :** jñānendriyaiś ca manasā sattvaṁ badhnāti puruṣam |

rajaḥ-karmendriyair nityaṁ śarīreṇa tamas tathā ||

āntaraṁ yat tu kartṛtvaṁ tat sattvenābhimanyate |

rajasā tv abhimanyeta karaṇaiḥ karma-kāraṇaiḥ ||

śārīraṁ vedanādyaṁ tu tamasādy abhimanyate |

akartā karaṇair hīnaḥ śarīreṇa vivarjitaḥ ||

nitya-jñāna-svarūpo’sau guṇair evābhimanyate |

evaṁ jīvaḥ pareṇaiva preritaḥ sambhṛtiṁ vrajet ||

na paraḥ sambhṛtiṁ kvāpi svātantryād adhika-stutaḥ |

evaṁ jīva-parau bhinnau kim anyac chortum icchasi || iti pādme |

māyinaṁ jñāninaṁ svatāh ||19||

**śrīdharaḥ :** vastutaḥ sarvadā muktam api māyinaṁ māyā-viṣayaṁ puruṣaṁ jīvaṁ badhnanti kva | kāryam adhibhūtaṁ, kāraṇam adhyātmaṁ, kartādhidaivataṁ teṣāṁ bhāvas tattvaṁ tasmin | dravyaṁ mahā-bhūtāni, jñāna-śabdena devatāḥ, kriyā indriyāṇi, tad-āśrayās teṣāṁ kāraṇa-bhūtās tat-tad-abhimānena badhnanti ||19||

**caitanya-mata-mañjuṣā :** tattv gṛhītāḥ santas te kiṁ kurvanti ? tatrāha—kārya-kāraṇety-ādi | guṇāḥ puruṣaṁ badhnanti, jīvaṁ vaśīkurvanti, mā ayinaṁ, ayaḥ śubhāvaho vidhiḥ so’syāstīti ayī nitya-muktaḥ śrī-vāsudevas taṁ mā badhnantīty arthaḥ | tasya sarveśvaratvāt, tathā ca, sa īśo yad vaśe māyā sa jīvo yas tayārditaḥ iti ||19||

**krama-sandarbhaḥ :** ta eva guṇāḥ kāryāditve tat-tat-tādātmye puruṣaṁ jīvaṁ badhnantīti pṛthag-anuṣaṅgaḥ, dviḥ-pāṭhāt | tatra kāryaṁ golakam adhibhūtam | kāraṇam indriyam adhyātmam | tat-pravartakatayā kartṛ devatā’dhidaivam | kīdṛśam api badhnanti ? tatrāha nityadā muktam api | nanv idaṁ viruddham ? tatrāha—māyinam iti | māyā’tra māyā-kṛto moha ucyate | sa cānādir iti eveśa-vimukhasya tasya māyā-pāravaśyād eva | tena ca guṇāveśa eva bandha iti | sākṣād-bandhābhāvān nitya-muktatvam api yujyata iti bhāvaḥ |

**viśvanāthaḥ :** ata eva guṇāḥ puruṣaṁ jīvaṁ bhagavatas taṭastha-śakti-vṛtti-rūpaṁ badhnanti | māyinaṁ māyā-saṅga-sahitam | pūrvokta-yuktyā bhagavataḥ pṛṣṭha-deśa-sthānāṁ jīvānāṁ pṛṣṭha-deśa-sthayā māyayā svata eva saṅga-sambhavād iti bhāvaḥ | nitya-muktam iti jīvasya yathā anādy-ajñānaṁ tathā anādi-jñānam apy astīti saptamānte vyaktībhaviṣyati | kva badhnanti ? teṣāṁ bhāvas tattvaṁ tasmin | dravyaṁ bhūtāni, jñāna-śabdena devatāḥ, kriyā indriyāṇi, tad-āśrayās teṣāṁ kāraṇa-bhūtās tat-tad-abhimānena badhnanti | tatra jñāna-kriyayor vaiparītyena yathā-saṅkhyaṁ jñeyam ||19||

—o)0(o—

**|| 2.5.20 ||**

sa eṣa bhagavān liṅgais tribhir etair adhokṣajaḥ |

svalakṣita-gatir brahman sarveṣāṁ mama ceśvaraḥ ||

**madhvaḥ :** liṅgair jñāpakais tri-guṇaiḥ |

etair liṅgaiḥ sva-prasādāj jīvena lakṣita-gatiḥ |

sva-prasādād imaṁ jīvaḥ paśyate na sva-lakṣitaḥ || iti ṣāḍguṇye ||20||

**śrīdharaḥ :** ataḥ **sa eṣa** vaśyamāya ebhir guṇair **liṅgair** jīvānām āvarakair upādhibhiḥ | **su**ṣṭhv-**alakṣitā gatis** tattvaṁ yasya saḥ, **svair** bhaktair eva **lakṣitā** gatis tattvaṁ yasyeti vā ||20||

**caitanya-mata-mañjuṣā :** imam evārthaṁ dyotayati—sa eva ity-ādi | **eṣa** nitya-mukto **bhagavān** adhokṣajaḥ śrī-vāsudevaḥ | **etais** **tribhir liṅgair** guṇaiḥ **svalakṣitā gatiḥ** suṣṭhu alakṣitā aspṛṣṭā gatis tattvaṁ yasya saḥ | **sarveṣāṁ** **mama ca īśvara** iti tvam api jānāsi, tathāpi yat pṛṣṭaṁ tat kathitam ||20||

**krama-sandarbhaḥ : tribhir liṅgair** dvāra-bhūtaiḥ **suṣṭhu alakṣitā** yat kiñcid evānumitā gatir yasya saḥ | guṇa-prakāśair anumīyate bhavān [bhā.pu. 10.2.35] ity-ādeḥ | yad vā, bhagavān sarva-bhūteṣu [bhā.pu. 2.2.35] ity-ādir ity anumānena tribhir liṅgaiḥ kāraṇāditayopalakṣito bhagavān bhaktair evānubhūta-svarūpa ity arthaḥ | atrettham-bhūta-lakṣaṇe tṛtīyā ||20||

**viśvanāthaḥ :** ataḥ **sa** māyā-śaktimān | etair guṇair liṅgair jīvānām āvarakair upādhibhir hetubhiḥ | suṣṭhv-alakṣitā arthāt tair jīvair ajñātā gatis tattvaṁ yasya saḥ | yad vā, etair liṅgaiḥ karaṇaiḥ | svair jñāni-bhaktaiḥ kartṛbhir lakṣitā gatir yasya saḥ | guṇa-prakāśair anumīyate bhavān [bhā.pu. 10.2.35] ity ādeḥ ||20||

—o)0(o—

**|| 2.5.21 ||**

kālaṁ karma svabhāvaṁ ca māyeśo māyayā svayā |

ātman yadṛcchayā prāptaṁ vibubhūṣur upādade ||

**madhvaḥ :** svayā māyayā sva-śaktyā |

yatrānya-hetv-abhāvaḥ syād īśvarecchādinā vinā |

tad-icchādir yadṛcchā syād atas tatra yadṛcchayā || iti brahma-tarke ||21||

**śrīdharaḥ :** tasya sṛṣṭi-prakāram āha—kālam[[94]](#footnote-95) iti | karma jīvādṛṣṭam | vibubhūṣur vividhaṁ bhavitum icchan ||21||

**caitanya-mata-mañjuṣā :** adhunā sṛṣṭa-prakāraṁ ca śṛṇv ity āha—kālam ity-ādi bahubhiḥ | kālād idam upādade, upādāna-rūpeṇa sṛṣṭavān | vibubhūṣur vividhaṁ bhavitum icchuḥ | kālādayo’pi puruṣādhiṣṭhitāḥ sve sve karmaṇi prabhavantīty āha—puruṣādhiṣṭhitād abhūt ||21-22||

**krama-sandarbhaḥ :** ātmani prāptaṁ līnaṁ santam | yadṛcchayā svairitayā upādade sṛṣṭy-artham aṅgīkṛtavān | tac ca na svataḥ, kintu māyayaiva ||21||

**viśvanāthaḥ :** sva-māyā-śakter guṇair jagat-kartṛtvaṁ bhagavato vadan, yataḥ sṛṣṭam idam ityasya praśasyottaraṁ prapañcayati kālam iti | kālam ātman svasmin prāptaṁ līnatvena sthitaṁ karma jīvādṛṣṭaṁ svabhāvaṁ ca ātmani jīve līnatvena sthitaṁ yadṛcchayā svairitayā upādade sṛṣṭy-artham aṅgīkṛtavān | tac ca na svataḥ, kintu māyayaiva | vibubhūṣuḥ vividhaṁ bhavitum icchuḥ ||21||

—o)0(o—

**|| 2.5.22 ||**

kālād guṇa-vyatikaraḥ pariṇāmaḥ svabhāvataḥ |

karmaṇo janma mahataḥ puruṣādhiṣṭhitād abhūt ||

**madhvaḥ :** prakṛteḥ pariṇāmaḥ svabhāvataḥ |

guṇa-kāla-svabhāvebhya īśenādhiṣṭhitatvataḥ |

jagad-ādi mahat-tattvam abhūt tasyecchayā hareḥ || iti ṣāḍguṇye ||22||

**śrīdharaḥ :** guṇānāṁ vyatikaraḥ kṣobhaḥ sāmya-tyāgaḥ | svabhāvataḥ pariṇāmo rūpāntarāpattiḥ | puruṣa īśvaras tenādhiṣṭhitatvaṁ trayāṇāṁ viśeṣaṇam | mahataḥ mahat-tattvasya ||22||

**krama-sandarbhaḥ :** īśvarasya prabhāva-rūpatvena ādau līnatvāt kālaḥ svayam eva prathamaṁ kāraṇam | tataḥ svabhāve pariṇāma-hetau karmaṇa eva dharma-viśeṣe samudbuddhe tad dvārā kāraṇaṁ tataś ca karmaṇy apy udbuddhe tad dvārā kāraṇam iti jñeyam | puruṣādhiṣṭhitād īśvarecchayā pravṛttāt ||22||

**viśvanāthaḥ :** kālādīnāṁ prayojanam āha | guṇānāṁ vyatikaraḥ kṣobhaḥ—sa ceha sāmya-tyāgaḥ | pariṇāmo rūpāntarāpattiḥ | mahato mahat-tattvasya | puruṣādhiṣṭhitād iti trayāṇāṁ viśeṣaṇam ||22||

—o)0(o—

**|| 2.5.23 ||**

mahatas tu vikurvāṇād rajaḥ-sattvopabṛṁhitāt |

tamaḥ-pradhānas tv abhavad dravya-jñāna-kriyātmakaḥ ||

**madhvaḥ :** bhūtāni dravya-nāmāni jñānaṁ jñānendriyāṇy api |

kriyāṁ karmendriyāṇy āhus tan-mūlatvād ahaṁ tridhā || iti gāruḍe ||23||

**śrīdharaḥ :** mahat-tattvād vikurvāṇād vikriyamāṇāt tasya ca kriyā-jñāna-śaktitvān triguṇatve’pi rajaḥ-sattvābhyām upabṛṁhitatvam, ahaṁkārasya tv āvarakatvāt tamaḥ-pradhānatvam | ata evāhaṁkāra-kāryeṣu tāmasam ākāśādikaṁ bahu | rājasaṁ sāttvikaṁ cālpam | evaṁ tad-upādhikeṣu jīveṣv api tathaiva tamasādhikyam ||23||

**krama-sandarbhaḥ :** vikurvāṇād viśiṣṭaṁ kriyamāṇād ity arthaḥ | tamaḥ-pradhānas tv abhavad ity atra ya ity adhyāhāryam | pareṇa sa ity anena yojayitavyatvāt ||23||

**viśvanāthaḥ :** vikurvāṇāt kālādibhir vikriyamāṇāt rajaḥ-sattvābhyām upabṛṁhitād vardhitād iti mahat-tattvasya triguṇatve’pi kriyā-jñāna-śaktitvāt rajaḥ-sattvayor ādhikyam | tathā-bhūtān mahataḥ sakāśāt tamaḥ-pradhānaḥ padārtha-viśeṣaḥ kaścid abhavat | yad vā, ye ity adhyāhāryam | pareṇa sa ity anena yojayitavyatvāt | dravyam adhibhūtaṁ jñānam adhidaivaṁ kriyā adhyātmaṁ tad-ātmakas tritaya-kāraṇam ity arthaḥ ||23||

—o)0(o—

**|| 2.5.24 ||**

so’haṅkāra iti prokto vikurvan samabhūt tridhā |

vaikārikas taijasaś ca tāmasaś ceti yad-bhidā |

dravya-śaktiḥ kriyā-śaktir jñāna-śaktir iti prabho ||

**madhvaḥ :** viśiṣṭa-kārya-śaktitvād devā vaikārikāḥ smṛtāḥ |

atijājvalyamānatvāt taijasānīndriyāṇy api |

tāmasāni tu bhūtāni yatas tāvan na tūbhayam || iti pādme ||24||

**śrīdharaḥ :** sa ca vikurvan rūpāntaraṁ gacchan | traividhyam evāha | vaikārikaḥ sāttvikaḥ | taijaso rājasaḥ | yad-bhidā yasya bhedaḥ | dravya-śaktir ity ādīni prātilomyena trayāṇāṁ lakṣaṇāni | dravye mahā-bhūtākhye śaktir yasya | kriyāsu indriyeṣu śaktir yasya | jñāneṣu vedeṣu śaktir yasya | he prabho boddhuṁ śakta ||24||

**krama-sandarbhaḥ :** so’ham iti sārdhakam | karaṇaṁ kāraka-ceṣṭā-vikṣepa iti yāvat | vigato vikṣepo yasmāt tat śānta-svabhāvaṁ sattvam ity arthaḥ, tena carati pravartate—vaikārika ity arthaḥ | taijasa iti kṣobhakatvāt tejo rajas tatra bhavas taijasaḥ | tāmasas tu spaṣṭārthaḥ | kintu rajasa eva vikāra-hetutvāt sattve tamasi ca kāryotpattaye tad-aṁśa-samavāyo jñeyaḥ ||24||

**viśvanāthaḥ :** tridheti traividhyam evāha | vaikārikaḥ sāttvikaḥ | taijaso rājasaḥ | yad-bhidā yasya bhedaḥ | dravya-śaktir ity ādīni prātilomyena trayāṇāṁ lakṣaṇāni | dravyeṣu mahā-bhūteṣu ākāśādiṣu śaktir utpādana-sāmarthyaṁ yasya saḥ | kriyāsu indriyeṣu tathā jñāneṣu śaktir yasya saḥ | he prabho nārada ! tvam atra prabhavasi sarvaṁ jānāsy evety arthaḥ | atra sāmyāvasthaṁ guṇa-trayam eva pradhānaṁ tasya kālena sattvāṁśasyodreko mahat-tattvaṁ rajo’ṁśasyodreko mahat-tattva-bhedaḥ sūtra-tattvam | tamo’ṁśasyodreko’haṁkāra-tattvam | ato’haṁkāra-kāryeṣu tāmasam ākāśādikaṁ bahu, rājasaṁ sāttvikaṁ cālpam | evaṁ tad-upādhikeṣu jīveṣv api tāmasādhikyam ||24||

—o)0(o—

**|| 2.5.25 ||**

tāmasād api bhūtāder vikurvāṇād abhūn nabhaḥ |

tasya mātrā guṇaḥ śabdo liṅgaṁ yad draṣṭṛ-dṛśyayoḥ ||

**madhvaḥ :** jñānendriyāṇāṁ devānāṁ jñāna-śaktir udīritā |

kriyā karmendriyāṇāṁ ca bhūtānāṁ dravya-śaktitaḥ || iti skānde |

dravyaṁ tu dravaṇa-prāpyaṁ dvayor vivadamānayoḥ |

pūrva-vegābhisambandhād ākāśas tu pradeśataḥ || iti prakāśa-saṁhitāyām ||25||

**śrīdharaḥ :** bhūtāder iti tāmasasya viśeṣaṇam | nanu tāmasāt prathamaṁ śabdo bhavatīti prasiddham ? satyam | sa tu tasya nabhaso mātrā sūkṣmaṁ rūpam | guṇaś cāsādhāraṇo vyāvartako dharmaḥ śabda-dvārā nabha utpadyata ity arthaḥ | evam eva sparśādiṣv api draṣṭavyam | śabdasya lakṣaṇaṁ liṅgam iti | kuḍyādy-antaritena kenacit uccair gajo gaja ity ukte yo gaja-draṣṭā yaś ca tena dṛśyo gajas tayor liṅgaṁ bodhakam | liṅga-viśeṣaṇatvād yac-chabdasya ṣaṇḍhatvam ||25||

**krama-sandarbhaḥ :** kāraṇāśrayāyām udbhavāvasthāyāṁ tad-ātmakaḥ san-mātrā kāryāśrayāyām udbhūtāvasthāyāṁ svatas tu guṇaḥ | dṛṣṭa-dṛśyayor yal-liṅgaṁ bodhakaṁ tad eva ca śabda ity arthaḥ ||25||

**viśvanāthaḥ :** bhūtāder iti tāmasasya viśeṣaṇam | nanu tāmasāhaṁkārāt prathamaṁ śabdo bhavatīti prasiddham ? satyam | sa tu tasya nabhaso mātrā sūkṣmaṁ rūpam | guṇaś cāsādhāraṇo vyāvartako dharmaḥ | śabda-dvārā nabha utpadyata ity arthaḥ | evam eva sparśādiṣv api draṣṭavyam | śabdasya lakṣaṇam āha—liṅgam iti | purāvṛtteṣu parokṣo’pi yo vasudeva-daśarathādir draṣṭā, yaś ca tena dṛśyaḥ kṛṣṇa-rāmādis tayo tayor dvayor api yal liṅgaṁ, sa eva śabdo jñāpakaḥ | liṅga-viśeṣaṇatvād yac-chabdasya ṣaṇḍatvam ||25||

—o)0(o—

**|| 2.5.26 ||**

nabhaso’tha vikurvāṇād abhūt sparśa-guṇo’nilaḥ |

parānvayāc chabdavāṁś ca prāṇa ojaḥ saho balam ||

**madhvaḥ :** pañcendriyābhimeyatvān mātrā-guṇa itīritaḥ iti mātsye | śabdenaiva paro draṣṭā jñāyate jagad eva ca iti viṣṇu-saṁhitāyām ||26||

**śrīdharaḥ :** parasya nabhasaḥ kāraṇatvenānvayāc chabdavāṁś ca vāyuḥ | tasyaiva lakṣaṇaṁ prāṇo deha-dhāraṇam | ojaḥ-sahobalānīndriya-manaḥ-śarīrāṇāṁ pāṭavāni teṣāṁ hetur ity arthaḥ ||26||

**krama-sandarbhaḥ :** *na vyākhyātam.*

**viśvanāthaḥ :** parasya nabhasaḥ kāraṇatvenānvayāc chabdavāṁś ca vāyuḥ | vāyoś ca lakṣaṇaṁ prāṇo deha-dhāraṇam | ojaḥ-sahobalānīndriya-manaḥ-śarīrāṇāṁ pāṭavāni, teṣāṁ hetur ity arthaḥ ||26||

—o)0(o—

**|| 2.5.27 ||**

vāyor api vikurvāṇāt kāla-karma-svabhāvataḥ |

udapadyata tejo vai rūpavat sparśa-śabdavat ||

**madhvaḥ :** sarva-ceṣṭayitṛtvāt tu prāṇobhibhava-śaktitaḥ |

ojas tv anabhibāvyatvāt sahaś ca svecchayākṛteḥ |

balaṁ vidhārakatvāc ca vidhūtir vāyur ucyate || iti bhārate ||27||

**śrīdharaḥ :** udapadyata utpannam | svato rūpavat tejo vāyu-nabhasoḥ kāraṇa-bhūtayor anvayāt sparśa-śabdavac ca | evam ambhasaḥ pṛthivyāś ca parānvayādhikyād guṇādhikyam ||27||

**krama-sandarbhaḥ :** *na vyākhyātam.*

**viśvanāthaḥ :** svato rūpavat-tejo vāyu-nabhasoḥ kāraṇa-bhūtayor anvayāt sparśa-śabdavac ca | evam ambhasaḥ pṛthivyāś ca parānvayādhikyād guṇādhikyam ||27||

—o)0(o—

**|| 2.5.28 ||**

tejasas tu vikurvāṇād āsīd ambho rasātmakam |

rūpavat sparśavac cāmbho ghoṣavac ca parānvayāt ||

**śrīdharaḥ, viśvanāthaḥ :** ghoṣaḥ śabdaḥ ||28||

**krama-sandarbhaḥ :** *na vyākhyātam.*

—o)0(o—

**|| 2.5.29 ||**

viśeṣas tu[[95]](#footnote-96) vikurvāṇād ambhaso gandhavān abhūt |

parānvayād rasa-sparśa- śabda-rūpa-guṇānvitaḥ ||

**śrīdharaḥ :** viśeṣaḥ pṛthvī | pṛthivyāś ca parānvayādhikyād guṇādhikyam ||29||

**krama-sandarbhaḥ :** *na vyākhyātam.*

**viśvanāthaḥ :** viśeṣaḥ pṛthivī ||29||

—o)0(o—

**|| 2.5.30 ||**

vaikārikān[[96]](#footnote-97) mano jajñe devā vaikārikā daśa |

dig-vātārka-praceto’śvi- vahnīndropendra-mitra-kāḥ ||

**madhvaḥ :** anādy-ananto’pi harir vaikārika-gaṇeṣv ajaḥ |

avatīrṇaḥ padāṅguṣṭham adhyāste viśva-bhug vibhuḥ ||

pāda-devas tu yajño’nyas taṁ praviśya hariḥ svayam |

sarvaṁ vidhārayan dehaṁ vartate’nanta-śakti-dhṛk || iti vahni-purāṇe ||30||

**śrīdharaḥ :** manaḥ-śabdenaiva tad-adhiṣṭhātā candro’pi draṣṭavyaḥ | anye ca daśa devā vaikārikāḥ sāttvikāhaṁkāra-kāryāḥ | tān āha | diśaś ca vātaś ca arkaś ca pracetāś ca aśvinau ca, ete pañca śrotra-tvak-cakṣur-jihvā-ghrāṇānām adhiṣṭhātāraḥ | vahniś ca indraś ca upendraś ca mitraś ca kaś ca prajāpatiḥ, ete pañca vāk-pāṇi-pāda-pāyūpasthānām adhiṣṭhātāraḥ ||30||

**krama-sandarbhaḥ :** manasaś ca sāttvikatvaṁ cittāt nātibhinnāvasthāyāṁ jñeyam | cittaṁ tu yathā kāpileye—svacchatvam avikāritvaṁ śāntatvam iti cetasaḥ [bhā.pu. 3.26.22] iti | upendro’yaṁ tad-āveśo devatā-viśeṣaḥ—yadaite [bhā.pu. 2.5.32] ity ādinā vakṣyamāṇena tasyāpi bhagavad-dhīna-śaktitvenāvagamāt ||30||

**viśvanāthaḥ :** vaikārikāt sāttvikāhaṁkārāt | manaḥ-śabdenaiva tad-adhiṣṭhātā candro’pi draṣṭavyaḥ | devān evāha—diśaś ca vātaś ca arkaś ca pracetāś ca varuṇaś ca aśvinau ca, ete pañca śrotra-tvak-cakṣur-jihvā-ghrāṇānām adhiṣṭhātāraḥ | vahniś ca indraś ca upendraś ca mitraś ca kaś ca prajāpatiś ca, ete pañca vāk-pāṇi-pāda-pāyūpasthānām adhiṣṭhātāraḥ ||30||

—o)0(o—

**|| 2.5.31 ||**

taijasāt tu vikurvāṇād indriyāṇi daśābhavan |

jñāna-śaktiḥ kriyā-śaktir buddhiḥ prāṇaś ca taijasau |

śrotraṁ tvag-ghrāṇa-dṛg-jihvā vāg-dor-meḍhrāṅghri-pāyavaḥ ||

**śrīdharaḥ :** yato jñāna-śaktir buddhiḥ kriyā-śaktiḥ prāṇaś ca taijasāhaṁkāra-kāryau | ato jñāna-kriyāviśeṣa-rūpāṇīndriyāṇy api taijasād abhavann ity arthaḥ | tāny āha—śrotram iti | doḥ pāṇiḥ | meḍhram upasthaḥ | kramas tv atra[[97]](#footnote-98) na vivakṣitah ||31||

**krama-sandarbhaḥ :** taijasād iti sārdhakam | prāṇasya taijasatvāt tadīya-kriyā-śakti-matām indriyāṇāṁ taijasattvaṁ tathā buddhes taijasatvāt tadīya-jñāna-śaktimatām indriyāṇāṁ taijasatvam ity arthaḥ |

saṁśayo’tha viparyāso niścayaḥ smṛtir eva ca |

svāpa ity ucyate buddher lakṣaṇaṁ vṛttitaḥ pṛthak || [bhā.pu. 3.26.22] iti tṛtīyokteḥ ||31||[[98]](#footnote-99)

**viśvanāthaḥ :** taijasāt rājasāhaṁkārāt daśābhavan | tatra pañca-śaktir buddhiḥ, pañca-kriyā-śaktiḥ prāṇaḥ | buddhi-prāṇau tu taijasau, ataḥ pañca-śrotrādayo buddhi-viśeṣaḥ | pañca-vāg-ādayaḥ prāṇa-viśeṣā ity arthaḥ | tatra tāmasāhaṁkāra-kāryo’nila eva prāṇa-rūpeṇa taijasāhaṅkāra-kāryo’pi bhavatīti jñeyam | doḥ pāṇiḥ | meḍhra upasthaḥ | pāyur gudam | kramas tv atra na vivakṣitah ||31||

—o)0(o—

**|| 2.5.32 ||**

yadaite’saṅgatā[[99]](#footnote-100) bhāvā bhūtendriya-mano-guṇāḥ |

yadāyatana-nirmāṇe na śekur brahma-vittama ||

**śrīdharaḥ, viśvanāthaḥ :** evaṁ kāraṇa-sṛṣṭim uktvā kārya-sṛṣṭim āha | yadā ete asaṅgatā amīlitā āsan, ata eva yadā āyatanasya śarīrasya nirmāṇe na śekuḥ ||32||

**krama-sandarbhaḥ :** yadeti yugmakam ||32||

—o)0(o—

**|| 2.5.33 ||**

tadā saṁhatya cānyonyaṁ bhagavac-chakti-coditāḥ |

sad-asattvam upādāya cobhayaṁ sasṛjur hy adaḥ ||

**madhvaḥ :** sad-asattvaṁ vyaktāvyaktatvam | naḥ bhayam ado brahmāṇḍam | brahmāṇḍaṁ hi vadantīti jīvānāṁ bhaya-kāraṇam | tatra hi saṁsṛtiḥ |

ākāśa-vāyu tv avyakta itare’ṇḍe prakāśitāḥ |

tathātvād vādya-bhūtānām aṇḍa-sthānāṁ ca sā gatiḥ || iti mātsye ||33||

**śrīdharaḥ :** tadā sad-asattvaṁ[[100]](#footnote-101) pradhāna-guṇa-bhāvam upādāya svīkṛtya | ubhayaṁ samaṣṭi-vyaṣṭy-ātmakaṁ śarīram[[101]](#footnote-102) ||33||

**krama-sandarbhaḥ :** sad-asattvaṁ mukhya-gauṇatvam | bhagavataḥ tattva-varga-praviṣṭa-bhagavad-aṁśa-prathama-puruṣasya śaktyā saṁhanana-kāriṇyā coditāḥ prayojitāḥ ||33||

**viśvanāthaḥ :** tadā bhagavatas teṣv eva praviṣṭasya, śaktyā saṁhanana-kāriṇyā coditāḥ yojitāḥ santaḥ, sad-asattvaṁ mukhya-gauṇa-bhāvam upādāya svīkṛtya ubhayaṁ samaṣṭi-vyaṣṭy-ātmakam adaḥ aṇḍa-rūpaṁ śarīraṁ sasṛjuḥ ||33||

—o)0(o—

**|| 2.5.34 ||**

varṣa-pūga-sahasrānte tad aṇḍam udake śayam |

kāla-karma-svabhāva-stho jīvo’jīvam ajīvayat ||

**madhvaḥ :** kāla-karma-svabhāvasthaḥ ajīvaḥ parameśvaraḥ | ajīvaṁ svātmānam ajījanat | tad-aṇḍaṁ yathā svātmānaṁ prasūte tathā cakāra |

yaḥ prāṇa-dhāraṇaṁ prāṇa-prasādāt kurute’niśam |

sa jīva iti sandiṣṭas tad-anyo’jīva ucyate ||

yat-prasādāt sa tu prāṇaḥ kurute svasya dhaṛaṇam || iti vāyu-prokte |

kāla-karma-svabhāvastho vāsudevaḥ paraḥ pumān |

akarod aṇḍam udbuddham ātma-prasava-kāraṇam || iti brahmāṇḍe |

jīva iti vā |

prāṇaṁ dhārayate yasmāt sa jīvaḥ parameśvaraḥ |

ajīvo’pi mahā-tejās tv athavā jīvayan jagat || iti skānde ||34||

**śrīdharaḥ :** kāla-karma-svabhāvān adhiṣṭhāya sthito jīvayatīti jīvaḥ paramātmā ajīvam acetanam ajīvayac cetayati sma ||34||

**krama-sandarbhaḥ :** tataś ca varṣeti | ajīvam anabhivyakta-jīvatvād acetanaṁ tad aṇḍam | yaḥ pūrvaṁ sṛṣṭi-kārye kāla-karma-svabhāvān evopāyīkṛtya sthitaḥ puruṣa sa eva jīvo jīvana-hetuḥ svāṁśena tat praviśya jīva-samaṣṭy-abhivyañjakaḥ san ajīvayat ||34||

**viśvanāthaḥ :** varṣa-pūgair varṣa-samūhair yat sahasraṁ tad-ante sahasra-varṣānte ity arthaḥ | jīvo hiraṇyagarbhāntaryāmī puruṣaḥ | jīvayatīti vyutpatteḥ | tasyātmā śarīram iti śruteḥ | ajīvam acetanam aṇḍam ajīvayat cetayati smeti parameśvarasyānvaya uktaḥ ||34||

—o)0(o—

**|| 2.5.35 ||**

sa eva puruṣas tasmād aṇḍaṁ nirbhidya nirgataḥ |

sahasrorv-aṅghri-bāhv-akṣaḥ sahasrānana-śīrṣavān ||

**madhvaḥ :** aṇḍe jātau pumāṁsau dvau harir brahmā tathaiva ca |

anādis tu haris tatra brahmā sādir udāhṛtaḥ || iti ca ||35||

**śrīdharaḥ :** nirbhidya pṛthak kṛtya sthita[[102]](#footnote-103) ity arthaḥ ||35||

**caitanya-mata-mañjuṣā :** sa eva puruṣa iti | jagṛhe pauruṣaṁ rūpaṁ [bhā.pu. 1.3.1] ity-ādi prathame, yad-rūpaṁ virūpitaṁ, sa eva tatrāpy uktaṁ, paśyanty ado rūpaṁ [bhā.pu. 1.3.4] ity-ādi yasya puruṣasyāvayavair lokān kalpayati, yasyāvayava-saṁsthānaiḥ kalpito loka-vistaraḥ [bhā.pu. 1.3.3] iti prathame yad uktaṁ tad anyat | tat tu tad vai bhagavato rūpaṁ viśuddhaṁ sattvam ūrjitam [bhā.pu. 1.3.3] iti yat tasyaivānuvādaḥ ||35||

**krama-sandarbhaḥ :** sa tat-tat-kartaiva puruṣaḥ | aṇḍaṁ nirbhidya tasmān nirgata iti | tad-antar-bahir vyapya sthita ity arthaḥ | tasya svīyaṁ rūpam āha—sahasreti | puruṣeṇa nārāyaṇenābhiṣṭauti sahasra-śīrṣā puruṣa iti śruty-antarāt ||35||

**viśvanāthaḥ :** sarva-vyāpakatvād avyatirekam āha | sa eva hiraṇyagarbhāntaryāmī puruṣaḥ | tasmād iti lyab-lope pañcamī | tvaṁ hiraṇyagarbhaṁ praviśya sthito’pi aṇḍaṁ nirbhidya, nirgataḥ tad-bahiḥ-sthitaḥ | kīdṛśaḥ san ? ity apekṣāyāṁ kāraṇārṇavasthaṁ tasya svīya-nirguṇaṁ svarūpam āha—sahasreti ||35||

—o)0(o—

**|| 2.5.36 ||**

yasyehāvayavair lokān kalpayanti manīṣiṇaḥ |

kaṭy-ādibhir adhaḥ sapta saptordhvaṁ jaghanādibhiḥ ||

**madhvaḥ :** harer avayavair lokāḥ sṛṣṭā iti vikalpanam |

sākṣāt satyam ato’nyonyasmād vyavahārikam ucyate || iti mātsye ||36||

**śrīdharaḥ :** tad-avayavair loka-racanām āha—yasyeti | kaṭir ity ūru-mūlayoḥ paścād-bhāgaḥ | jaghanaṁ puro-bhāgaḥ adhaḥ sapta-lokān atalādīn | ūrdhvaṁ bhūr-ādīn sapta ||36||

**krama-sandarbhaḥ :** kalpitaṁ rūpam āha—yasyeti ||36||

**viśvanāthaḥ :** iha brahmāṇḍābhyantare yasya guṇa-maya-rūpasyāvayavair lokān kalpayanti sa loka-mayaḥ pumān virāṭ puruṣaḥ iti ṣaṣṭha-ślokasthenānvayaḥ | kaṭir ity ūru-mūlayoḥ paścād-bhāgaḥ | jaghanaṁ puro-bhāgaḥ | adhaḥ sapta-lokān atalādīn | ūrdhvaṁ bhūr-ādīn ||36||

—o)0(o—

**|| 2.5.37 ||**

puruṣasya[[103]](#footnote-104) mukhaṁ brahma kṣatram etasya bāhavaḥ |

ūrvor vaiśyo bhagavataḥ padbhyāṁ śūdro vyajāyata ||

**śrīdharaḥ :** varṇānāṁ tata utpattiṁ darśayati—puruṣasyeti | brahma brāhmaṇo mukham iti kārya-kāraṇayor abheda-vivakṣayoktam | bāhava iti ca | kṣatraṁ kṣatriyaḥ ||37||

**krama-sandarbhaḥ :** *na vyākhyātam.*

**viśvanāthaḥ :** prasaṅgena varṇānāṁ parameśvarād utpattim āha | brahma brahmaṇo mukham iti kārya-kāraṇayor abheda-vivakṣayoktam | kṣatraṁ kṣatriyam | brāhmaṇo’sya mukham āsīd bāhū rājanyaḥ kṛtaḥ iti śruteḥ ||37||

—o)0(o—

**|| 2.5.38 ||**

bhūr-lokaḥ[[104]](#footnote-105) kalpitaḥ padbhyāṁ bhuvar-loko[[105]](#footnote-106)‘sya nābhitaḥ |

hṛdā svarloka urasā maharloko mahātmanaḥ ||

**śridharāh, viśvanāthaḥ :** idānīm upāsanārthaṁ loka-kalpanā-bhedān darśayan sapta-loka-pakṣam āha dvābhyām | bhūr-lokaḥ pātālam ārabhya | padbhyāṁ kaṭi-paryantābhyām ||38||

**krama-sandarbhaḥ :** *na vyākhyātam.*

—o)0(o—

**|| 2.5.39 ||**

grīvāyāṁ janaloko’sya tapolokaḥ stana-dvayāt |

mūrdhabhiḥ satyalokas tu brahmalokaḥ sanātanaḥ ||

**śrīdharaḥ :** stana-dvayād ity upāsanārthatvād ūrdhvādho-bhāga-vaiparītyaṁ na doṣāḥ | yad vā, stanac-chabdaṁ kurvad yad oṣṭha-dvayaṁ tasmād ity arthaḥ | brahma-loko[[106]](#footnote-107) vaikuṇṭhākhyaḥ, sanātano nityaḥ, na tu sṛjya-prapañcāntarvartīty arthaḥ ||39||

**caitanya-mata-mañjuṣā :** brahma-lokaḥ sanātanaḥ iti brahma-bhūto loko brahma-lokaḥ śrī-kṛṣṇa-loka iti | asya sanātanatve puruṣāvayava-kalpitatvaṁ nāstīti bhāvaḥ ||39||

**krama-sandarbhaḥ :** stana-dvayam ārabhya grīvā-paryante’vayave yathā-kramaṁ jana-lokas tapo-lokaś cety arthaḥ | brahmaṇo bhagavato lokaḥ brahma-svarūpo loka iti vā ||39||

**bhagavat-sandarbhaḥ (56) :** vaikuṇṭhasya nityatvam | ṭīkā ca—brahma-lokaḥ vaikuṇṭhākhyaḥ | sanātano nityaḥ, na tu sṛjya-prapañcāntar-varti ity eṣa | brahma-bhūto loko brahma-lokaḥ ||39||

**viśvanāthaḥ :** stana-dvayād ity upāsanārthatvād ūrdhvādho-bhāga-vaiparītyaṁ na doṣāḥ | yad vā, stanac-chabdaṁ kurvad yad oṣṭha-dvayaṁ tasmād ity arthaḥ | satya-loko saptamaḥ tad-upari brahmaṇo bhagavato lokaḥ vaikuṇṭhaḥ, sa tu virāḍ-aṅgatvena na dhyeyaḥ, yataḥ sanātanaḥ, aṇḍā-madhya-vartitve’pi bhagavān iva nityaḥ ||39||

—o)0(o—

**|| 2.5.40-41 ||**

tat-kaṭyāṁ cātalaṁ kḷptam ūrubhyāṁ vitalaṁ vibhoḥ |

jānubhyāṁ sutalaṁ śuddhaṁ jaṅghābhyāṁ tu talātalam ||

mahātalaṁ tu gulphābhyāṁ prapadābhyāṁ rasātalam |

pātālaṁ pāda-talata iti lokamayaḥ pumān ||

**śrīdharaḥ :** idānīṁ caturdaśa-loka-pakṣaṁ darśayati | tatra jaghanādibhir bhūrādayaḥ pūrvoktā eva sapta, kaṭy-ādibhir adhaḥ sapta-lokān āha—tat-kaṭyām iti dvābhyām | śuddhaṁ hari-bhakta-nivāsatvāt ||40-41||

**krama-sandarbhaḥ :** tat kaṭyām iti yugmakam ||40-41||

**viśvanāthaḥ :** caturdaśa-loka-pakṣaṁ darśayati | tatra jaghanādibhir bhūr-ādayaḥ pūrvoktā eva sapta | kaṭy-ādibhir adhaḥ sapta-lokān āha—tat-kaṭyām iti dvābhyām | śuddhaṁ prahlāda-bali-prabhṛti-hari-bhakta-nivāsatvāt ||40-41||

—o)0(o—

**|| 2.5.42 ||**

bhūr-lokaḥ kalpitaḥ padbhyāṁ bhuvar-loko’sya nābhitaḥ |

svar-lokaḥ[[107]](#footnote-108) kalpito mūrdhnā iti vā loka-kalpanā ||

**śrīdharaḥ :** tri-loka-pakṣam āha | bhūr-lokaḥ pātālādi-sahitaḥ ||42||

**krama-sandarbhaḥ :** padbhyāṁ kaṭi-paryantābhyām | nābhitaḥ udara-paryante ity arthaḥ | mūrdhnā hṛd-ādi-mūrdha-paryantena ||42||

**viśvanāthaḥ :** tri-loka-pakṣam āha | bhūr-lokaḥ pātālādi-sahitaḥ ||42||

iti sārārtha-darśinyāṁ harṣiṇyāṁ bhakta-cetasām |

dvitīye pañcamo’dhyāyaḥ saṅgataḥ saṅgataḥ satām ||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ dvitīya-skandhe

puruṣa-saṁsthānuvarṇanaṁ nāma

pañcamo’dhyāyaḥ

||2.5||

(2.6)

### ṣaṣṭho’dhyāyaḥ

## puruṣa-vibhūti-varṇanam

**|| 2.6.1 ||**

**brahmovāca—**

vācāṁ vahner[[108]](#footnote-109) mukhaṁ kṣetraṁ chandasāṁ sapta dhātavaḥ |

havya-kavyāmṛtānnānāṁ jihvā sarva-rasasya ca ||

**śrīdharaḥ :**

ṣaṣṭhe virāḍ vibhūtiś ca proktādhyātmādi-bhedataḥ |

dṛḍhīkṛtaṁ ca pūrvoktaṁ sarvaṁ puruṣa-sūktataḥ ||\*||

idānīṁ vairājasya vibhūtiḥ sa-prapañcam anuvarṇyate | vācām asmad-ādi-vāg-indriyāṇāṁ tad-adhiṣṭhātur vahneś ca tasya mukhaṁ kṣetram utpatti-sthānam | chandasāṁ gāyatry-ādīnāṁ[[109]](#footnote-110) saptānāṁ tasya sapta-dhātavas tvag-ādayaḥ[[110]](#footnote-111) kṣetram | havyaṁ devānām annam | kavyaṁ pitṛ-ṭaṇām | amṛtaṁ tad-ubhaya-śeṣo manuṣyānām | teṣām annānāṁ sarva-rasasya madhurādeḥ[[111]](#footnote-112) ṣaḍ-vidhasya ca-kārād asmad-ādi-rasanendriyasya tad-adhiṣṭhātur varuṇasya caitasya jihvā kṣetram utpatti-sthānam | evaṁ sarvatrān uktam unneyam ||1||

**krama-sandarbhaḥ :** mukhaṁ samaṣṭi-sāttvika-rājasāhaṅkāra-rūpaṁ, prādhānyān mukham evety arthaḥ | evam uttaratrāpi ||1-2||

**viśvanāthaḥ :**

ṣaṣṭhe bhagavad-āsyāder virāḍ vāgādy abhūd iti |

tathā tripādeka-vibhūty-ādikam ucyate ||

evaṁ māyā-śakti-sahitāt parameśvarāt samaṣṭi-virāḍ ajāyateti pratipāditam | tatra—

bhūs toyam agniḥ pavanaṁ kham ādir

mahān ajādir mana indriyāṇi |

sarvendriyārthā vibudhāś ca sarve

ye hetavas te jagato’ṅga-bhūtāḥ || [bhā.pu. 10.40.2] ity akrūrokteḥ |

parameśvarasya kasmāt kasmād aṅgād virājaḥ kiṁ kim aṅgam abhūt ? ity apekṣāyām āha—vācāṁ samaṣṭi-virājo vyaṣṭīnāṁ ca vācāṁ vāg-indriyāṇāṁ tad-adhiṣṭhātur vahneś ca, mukham iti saptama-ślokasthena harer ity anena sambandhaḥ | kṣetram utpatti-sthānam iti māyikāhāṅkāra-kārya-bhūtā apy amī vāg-vahny-ādayaḥ saccidānanda-mayasya bhagavato mukhādy-aṅgānāṁ vibhūti-rūpatvāt tebhyo mukhādibhya evāmī utpadyanta ity ucyate | māyāyās tac-chaktitvāt—śakti-śaktimator abhedāt śakteḥ kāryaṁ śaktimato’pi bhavatīti nyāyāt | vaikuṇṭhasthā vāg-vahny-ādayas tat-tad-aṁśa-bhūtāś cinmayā nityā eva teṣāṁ cid-vilāsatvāt jagad-vartinas tv amī tat-tad-vibhūtayo māyikā anityā eveti vyavasthitiḥ | chandasāṁ gāyatry-ādīnāṁ saptānām | tasya dhātavas tvag-ādayaḥ kṣetraṁ—tasya tvag-ādibhyaḥ sapta chandāṁsy abhūvann[[112]](#footnote-113) ity arthaḥ | evam eva sarvatra ṣāṣthy-antānāṁ prathamāntaṁ kṣetraṁ prathamāntāc ca ṣaṣṭhy-antā babhūvur iti teṣāṁ vivaraṇaṁ ca draṣṭavyam | havyaṁ devānām annam | kavyaṁ pitṝṇām annam | amṛtam ubhaya-śeṣā manuṣyāṇāṁ teṣām annānām, sarvasya madhurādeḥ ṣaḍ-vidha-rasasya ca jihvendriyaṁ kṣetram | ca-kārād varuṇasya tālu-jihvendriya-golokaṁ kṣetram ||1||

—o)0(o—

**|| 2.6.2 ||**

sarvāsūnāṁ ca vāyoś ca tan-nāse paramāyaṇe |

aśvinor oṣadhīnāṁ[[113]](#footnote-114) ca ghrāṇo moda-pramodayoḥ ||

**śrīdharaḥ :** sarvāsūnām asmad-ādi-prāṇānāṁ tasya nāse nāsārandhre paramāyane uttama-kṣetre | moda-pramodayoś ca sāmānya-viśeṣa-gandhayor ghrāṇo ghrāṇendriyaṁ paramāyanam ||2||

**krama-sandarbhaḥ :** *na vyākhyātam.*

**viśvanāthaḥ :** tan-nāse tadīya-nāsā-randhre | aśvinor oṣadhīnāṁ cety anayoḥ pūrveṇaivānvayaḥ | moda-pramodayoḥ sāmānya-viśeṣa-gandhayor ghrāṇaḥ | tadīya-ghrāṇendriyam ||2||

—o)0(o—

**|| 2.6.3 ||**

rūpāṇāṁ tejasāṁ cakṣur divaḥ[[114]](#footnote-115) sūryasya cākṣiṇī |

karṇau diśāṁ ca tīrthānāṁ śrotram ākāśa-śabdayoḥ ||

**madhvaḥ :** tīrthānāṁ śāstrāṇām ||3||

**śrīdharaḥ :** rūpāṇāṁ tejasāṁ rūpa-prakāśānāṁ ca cakṣur indriyam | akṣiṇī netra-golake | sarvatra ṣaṣṭhy-antānāṁ prathamāntaṁ kṣetraṁ draṣṭavyam | karṇau śrotrādhiṣṭhāne | śrotram indriyam ||3||

**krama-sandarbhaḥ :** tīrthānām āgamānām ||3||

**viśvanāthaḥ :** cakṣus tadīya-cakṣur indriyam | akṣiṇī tadīya-netra-golake | karṇau tadīya-śrotrādhiṣṭhāne | śrotraṁ tadīya-śrotrendriyam ||3||

—o)0(o—

**|| 2.6.4 ||**

tad-gātraṁ vastu-sārāṇāṁ saubhagasya ca bhājanam |

tvag asya sparśa-vāyoś ca sarva-medhasya caiva hi ||

**śrīdharaḥ :** tasya gātraṁ śarīraṁ vastūnāṁ ye sārāṁśās teṣāṁ bhājanaṁ sthānam | asya tvak-sparśasya vāyoś cety arthaḥ | sarvasya medhasya yajñasya ||4||

**krama-sandarbhaḥ :** vāyor netṛtva-pradhānatvāt vāyv-āśraye tu tvacy eva mukhyaṁ netṛtvaṁ vartate | tasmāt tat-tal-loka-netur yajñasyāpi saivāśraya ity arthaḥ ||4||

**viśvanāthaḥ :** tvag-indriyādhiṣṭḥānaṁ ca tantreṇoktam | krameṇa sparśasya vāyoś ca, va-lopaś chāndasaḥ | sarvasya medhasya yajñasya | vastu-sārāṇāṁ vastu-śaktīnām ||4||

—o)0(o—

**|| 2.6.5 ||**

romāṇy udbhijja-jātīnāṁ yair vā yajñas tu sambhṛtaḥ |

keśa-śmaśru-nakhāny asya śilā-lohābhra-vidyutām ||

**madhvaḥ :** yājñikāroma-mūlasthā romāntasthās tu tat-pare |

udbhijo vāsudevasya liṅgagās tu jarāyujāḥ || iti pādme |

hareḥ śmaśrv-āśrayā vidyuc-chilālohānatthāśrayāḥ || iti āgneye ||5||

**śrīdharaḥ :** udbhijja-jātīnāṁ sarva-vṛkṣāṇām | yair vṛkṣair yajñaḥ samyak sādhitas teṣām eva vā | keśā meghānāṁ kṣetram, pūrvaṁ tathokteḥ | śmaśrūṇi vidhutām | pāda-kara-nakhāni śilālohānām iti sādṛśyād ūhyam ||5||

**krama-sandarbhaḥ :** yair veti vā-śabdaḥ samuccaye | yair dravyair ghṛtādibhir yajñaḥ sambhṛtas teṣāṁ cety arthaḥ | tu-śabdaḥ pāda-pūraṇe ||5||

**viśvanāthaḥ :** udbhijja-jātīnāṁ sarva-vṛkṣāṇām | yair vṛkṣair yajñaḥ sambhūtas teṣām eva nānyeṣām iti vā | keśā abbhrāṇāṁ meghānāṁ kṣetram | īśasya keśān vidur ambuvāhān iti pūrvokteḥ | śmaśrūṇy api meghānām eva varṇa-sāmyāt | nakhāni mahā-kāntimanti vidyutāṁ śveta-rakta-śilā-lohānām ity api sādṛśyād ūhyam ||5||

—o)0(o—

**|| 2.6.6 ||**

bāhavo loka-pālānāṁ prāyaśaḥ kṣema-karmaṇām ||[[115]](#footnote-116)

**madhvaḥ :** brāhmaṇa-vaiśyādīn varjayituṁ prāyaśa iti ||6||

**śrīdharaḥ :** kṣema-karmaṇāṁ pālana-kartṛṇām | vikramaḥ pādanyāso bhūr-ādi-lokānām āspadam[[116]](#footnote-117) āśrayaḥ | bhūr-ādi-śabdānām avyayatvāt ṣaṣṭhyā luk | kṣemo labdha-rakṣaṇam ||6||

**krama-sandarbhaḥ :** bāhava ity ardhakam | bāhavaḥ prāyaśaḥ prācuryeṇa loka-pālānāṁ kṣetram | anyeṣām api kṣema-karmaṇāṁ pālana-kartṝṇām ity arthaḥ ||6||

**viśvanāthaḥ :** kṣema-karmaṇāṁ pālana-kartṝṇām ||6||

—o)0(o—

**|| 2.6.7 ||**

vikramo bhūr bhuvaḥ svaś ca kṣemasya śaraṇasya ca |

sarva-kāma-varasyāpi hareś caraṇa āspadam ||

**madhvaḥ :** mokṣaḥ śāntiś ca śaraṇaṁ nirvāṇaṁ cābhidhīyate iti brāhme | bheje khagendra-dhvaja-pāda-mūlam iti ca |

svotpatty-aṅgeṣu devānām anyeṣāṁ pāda-mūlataḥ |

muktis tu vihitā viṣṇo nirdiṣṭeṣu yathā vacaḥ || iti adhyātme ||7||

**śrīdharaḥ :** śaraṇaṁ bhayād rakṣaṇam | sarveṣāṁ kāmānāṁ varasya varaṇasyāpi harer aṅghrir āspadam ||7||

**krama-sandarbhaḥ :** vikrama iti paramātma-virājor abhedenoktiḥ ||7||

**viśvanāthaḥ :** vikramaḥ pāda-nyāsaḥ | bhūr-bhuvaḥ-svar iti bhūr-ādi-lokānām | avyayatvāt ṣāṣthyā luk | kṣemasya kalyāṇasya śaraṇasya rakṣa-vastunaḥ | sarveṣāṁ kāmānām | varasya varaṇasya ||7||

—o)0(o—

**|| 2.6.8 ||**

apāṁ vīryasya sargasya parjanyasya prajāpateḥ |

puṁsaḥ śiśna upasthas tu prajāty-ānanda-nirvṛteḥ ||

**śrīdharaḥ :** vīryasya śukrasya | śiśno’dhiṣṭhānam | upasthas tv indriyam | prajāty-ānandaḥ santānārthaḥ sambhogas tena yā nirvṛtis tāpahānis tasyāḥ ||8||

**krama-sandarbhaḥ :** prajāty-ānandābhyāṁ yā nirvṛtis tasyāḥ ||8||

**viśvanāthaḥ :** viryasya sukrasya | parjanyasya vṛṣyamāṇa-jalasya śiśno’dhiṣṭhānam | upastha indriyam | prajāty-ānandena santānārtha-samprayogeṇa nirvṛtis tāpa-hānis tasyā ||8||

—o)0(o—

**|| 2.6.9 ||**

pāyur yamasya mitrasya parimokṣasya nārada |

hiṁsāyā nirṛter mṛtyor nirayasya gudaṁ smṛtaḥ ||

**śrīdharaḥ :** parimokṣasya mala-tyāgasya pāyur indriyam | gudaḥ sthānam | nirṛter alakṣmyāḥ ||9||

**krama-sandarbhaḥ :** *na vyākhyātam.*

**viśvanāthaḥ :** pāyur indriyam | paromokṣasya mala-tyāgasya gudaṁ pāyur golakam | nirṛter alakṣmyāḥ | mṛtyor indriyādhiṣṭhātuḥ | atra yadyapi vahnīndropendra-mitra-kāḥ [bhā.pu. 2.5.30] iti krama-prāpter mitrasyaivādhiṣṭhātṛ-devatvaṁ labhyate, tathāpi gudaṁ mṛtyur apānena nodatiṣṭhet tato virāṭ [bhā.pu. 3.26.66] iti vakṣyamāṇa-vākya-prāmāṇyena mṛtyur evādhiṣṭhātṛtvena vivakṣitaḥ | pāyur yamasya mitrasyeti mitrasya pāyur indriyaṁ kṣetram iti vyākhyānaṁ tu prakrama-bhaṅgāpatter upekṣitam ||9||

—o)0(o—

**|| 2.6.10 ||**

parābhūter adharmasya tamasaś cāpi paścimaḥ |

nāḍyo nada-nadīnāṁ ca gotrāṇām asthi-saṁhatiḥ ||

**śrīdharaḥ :** tamaso’jñānasya | paścimaḥ pṛṣṭha-bhāgaḥ | gotrāṇāṁ girīṇām asthi-saṁghātaḥ ||10||

**krama-sandarbhaḥ :** *na vyākhyātam.*

**viśvanāthaḥ :** tamaso’jñānasya | paścimaḥ pṛṣṭha-bhāgaḥ | gotrāṇāṁ parvatāṇām ||10||

—o)0(o—

**|| 2.6.11 ||**

avyakta-rasa-sindhūnāṁ bhūtānāṁ nidhanasya ca |

udaraṁ viditaṁ puṁso hṛdayaṁ manasaḥ padam ||

**madhvaḥ :** kumāra-brahma-rudrādyā harer madhyāt samudgatāḥ iti vāmane |

ātmeti madhya-dehaś ca sarva-deho’pi vā bhavet |

mano buddhir ahaṅkāraś cittaṁ jīvaś ca kathyate ||

athavā svyam eveti vāyur brahmāpi vā bhavet |

mukhyato brahma-paramam ātma-śabdena bhaṇyate || iti mahodadhau |

dehendriyādi-bhedena nirbhedo’pi hariḥ svayam |

bhaṇyate kevalaiśvaryād anādy-ānanda-cid-ghanaḥ || iti gārūde ||11||

**śrīdharaḥ :** avyaktaṁ pradhānam, raso’nnādi-sāraḥ, sindhavaḥ samudrās teṣām | nidhanasya layasya[[117]](#footnote-118) | udaraṁ padaṁ sthānaṁ viditaṁ jñānibhiḥ | manaso’smad-ādi-liṅga-śarīrasya ||11||

**krama-sandarbhaḥ :** *na vyākhyātam.*

**viśvanāthaḥ :** avyaktaṁ pradhānam, raso’nnādi-sāraḥ, bhūtānāṁ nidhanasya prāṇi-mātra-layasya ||11||

—o)0(o—

**|| 2.6.12 ||**

dharmasya mama tubhyaṁ ca kumārāṇāṁ bhavasya ca |

vijñānasya ca sattvasya parasyātmā parāyaṇam ||

**śrīdharaḥ :** tubhyaṁ tava | kumārāṇāṁ sanakādīnām | bhavasya śrī-rudrasya | ātmā cittaṁ param ayanam ||12||

**krama-sandarbhaḥ :** *na vyākhyātam.*

**viśvanāthaḥ :** tubhyaṁ tava | kumārāṇāṁ sanakādīnām | bhavasya śrī-rudrasya | vijñānasya buddheḥ | sattvasya cittasya ātmā antaḥkaraṇam ||12||

—o)0(o—

**|| 2.6.13-16 ||**

ahaṁ bhavān bhavaś caiva ta ime munayo’grajāḥ |

surāsura-narā nāgāḥ[[118]](#footnote-119) khagā mṛga-sarīsṛpāḥ ||

gandharvāpsaraso yakṣā rakṣo-bhūta-gaṇoragāḥ |

paśavaḥ pitaraḥ siddhā vidyādharāś cāraṇā drumāḥ ||

anye ca vividhā jīvājala-sthala-nabhaukasaḥ |

graharkṣa[[119]](#footnote-120)-ketavas tārās taḍitaḥ stanayitnavaḥ ||

sarvaṁ puruṣa evedaṁ bhūtaṁ bhavyaṁ bhavac ca yat |

tenedam āvṛtaṁ viśvaṁ vitastim adhitiṣṭhati ||

**madhvaḥ :** sarvaṁ puruṣa eveti bhaṇyate bhedavaj jagat |

tad-adhīnas tu sattādi yato hy asya sadā bhavet || iti brahma-tarke |

vitasti-mātraṁ hṛdayam āsṭhāya vyāpnute jagat || iti gāruḍe ||16||

**śrīdharaḥ :** evaṁ tāvat parameśvarāj jātaṁ viśvaṁ tato na bhinnam | yathā kuṇḍalaṁ suvarṇān na pṛthak | sa tu sarva-niyantā sarva-prakāśako nityam ukta ity arthād uktam | etad eva puruṣa-sūktārtha-kathanena draḍhayati | tatra sahasra-śīrṣā[[120]](#footnote-121) ity ardha-rcasya brāhmaṇo’sya mukham āsīt (12) ity ādeś ca ṛk-trayasyārthaḥ pūrvādhyāya eva darśitaḥ | puruṣa evedaṁ sarvaṁ (2) ity asyārthaṁ darśayati—ahaṁ bhavān iti sārdha-tribhiḥ | te tava agrajā ime sanakādayo marīcy-ādayaś ca ||13|| jalaṁ ca sthalaṁ ca nabhaś caukāṁsi yeṣāṁ te | nabhaukasa iti sandhir ārṣaḥ ||14|| sarvam idaṁ puruṣa eva na tataḥ pṛthag ity arthaḥ ||15||

prapañcena tasyāparicchedaṁ vaktuṁ sa bhūmiṁ (1) ity asyārtham āha—tena puruṣeṇa | viśvam iti bhūmi-padasyārthaḥ | vitastim iti daśāṅgula-padasya[[121]](#footnote-122), adhīty-ati-śabdasya, āvṛtam iti vṛtvety asya, sa ca vitastim adhikaṁ vyāpya tiṣṭhatīty ādhikya-mātraṁ vivakṣitaṁ, na tu parimāṇam | anupayogād aparicchinnatvāc ca ||16||

**caitanya-mata-mañjuṣā :** idaṁ Sa-mukta-prakāraṁ PUād eva Sf jāý, ato WTaḥ .zkw PUāvatāra eva 1maḥ .zaś ca | etan nānāvatārṆ IA-1moktena SGatiḥ | Sf PUa evedaṁ iti, so’mṛtasyābhayasyeśaḥ IA, mahimaiṣa IA ca PUwiva mahimā pradarśitaḥ ||16||

**krama-sandarbhaḥ :** aham iti trikam | evaṁ prapañca-tat-kāraṇātmakatvena darśayitvā tad-atītatvenāpy āha—tenedam ity ādi | tatra sa bhūmiṁ sarvataḥ spṛṣṭvā atyatīṣṭha-dṛśāṅgulam iti mantrārtham āha tenety ardhakena | tena puruṣa-rūpeṇa | viśvam iti bhūmi-padārthaḥ | vitastam iti daśāṅgula-padārthaḥ | adhīty atiśabdasya | daśāṅgulaṁ daśa-daśa-guṇitā aṅguli-pramāṇa-deśā yasmin tat daśottarāvaraṇa-kūlam | tad-abhiprāyeṇātyalpatvāt daśāṅgula-śabdena nirdeśaḥ | vitasti-śabdo’pi tad-abhiprāyakaḥ tad atikramya tiṣṭhatīty arthaḥ ||13-16||

**viśvanāthaḥ :** evaṁ māyā-śaktimataḥ parameśvarāj jātaṁ jagan na tato bhinnam iti puruṣa-sūktārtha-kathanena draḍhayati | tatra sahasra-śīrṣā ity ardha-rcasya brāhmaṇo’sya mukham āsīt ity ādeś ca ṛk-trayasyārthaḥ pūrvādhyāya eva darśitaḥ | puruṣa evedaṁ sarvam ity asyārthaṁ darśayati—ahaṁ bhavān iti sārdha-tribhiḥ | evaṁ prapañca-kāraṇatvaṁ parameśvarasya darśayitvā tasya prapañcātītavaṁ vadan prapañcasya tat-paricchedyatvam āha—tena parameśvareṇa idaṁ viśvam āvṛtam | yato’dhi viśvasmād adhikam | vitastiṁ vitasti-pramāṇaṁ deśaṁ vyāpya tiṣṭhatīty ādhikya-mātraṁ vivakṣitaṁ na pramāṇam, tasya paricchinnatvenāpramāṇatvāt | evaṁ sa bhūmiṁ sarvataḥ spṛṣṭvā atyatiṣṭhad daśāṅgulam[[122]](#footnote-123) ity asyārtho vivṛtaḥ | tatra bhūmim ity asyārthaḥ viśvam iti | daśāṅgulam ity asyārtho vitastim iti | atyatiṣṭhad ity asyārtho’dhitiṣṭhatīti ||13-16||

—o)0(o—

**|| 2.6.17 ||**

sva-dhiṣṇyaṁ pratapan prāṇo bahiś ca pratapaty asau |

evaṁ virājaṁ pratapaṁs tapaty antar bahiḥ pumān ||

**madhvaḥ :** paśyan svadhiṣṇyaṁ dehaṁ sa vahiṣṭhān viṣayān api |

evam aṇḍāntaraṁ paśyan bahiḥ sarvaṁ ca paśyati || iti vāmane |

avyaktam ātmano’nnaṁ ca mahad-ādi vināśi ca |

yad atītaḥ paro viṣṇuḥ sa evāto vimokṣadaḥ || iti nāradīye ||17||

**śrīdharaḥ :** etat sa-dṛṣṭāntam āha | asau prāṇa ādityaḥ asau vā ādityaḥ prāṇaḥ iti śruteḥ | sva-dhiṣṇyaṁ maṇḍalaṁ prakāśayan yathā bahiś ca prakāśayati evaṁ virāḍ dehaṁ prakāśayan brahmāṇḍam antar bahiś ca prakāśayati ||17||

**krama-sandarbhaḥ :** virājaṁ pratapan virāṭ prakāśakatvena prastūyamānaḥ pumān śrī-bhagavat-tattvam api evam antaḥ antaraṅga tripād-vibhūti-rūpaṁ bahiḥ bahiraṅga-pāda-vibhūti-rūpaṁ pratapati prakāśayati ||17||

**viśvanāthaḥ :** etat sa-dṛṣṭāntam āha—asau prāṇaḥ prāṇa-vāyuḥ | sva-dhiṣṇyaṁ dehāntaḥ | pratapan śvāsena pratāpa-yuktaṁ kurvan | bahiś ca pratapati prabhavati | evaṁ virājam antaryāmitvena sthityā pratapan pratāpavantaṁ jñāna-kriyādi-śaktimantaṁ kurvann antar bahiś ca pratapati prabhavati ||17||

—o)0(o—

**|| 2.6.18 ||**

so’mṛtasyābhayasyeśo martyam annaṁ yad atyagāt |

mahimaiṣa tato brahman puruṣasya duratyayaḥ ||

**madhvaḥ :** svarūpāṁśa vibhinnāṁśā iti dvedhāṁśa īyate |

anantāsana-vaikuṇṭha-padmanābhaḥ svyaṁ hariḥ |

jīvā ime vibhinnāṁśā dharmādharmādi-saṁyutāḥ || iti vāmane ||18||

**śrīdharaḥ :** nityam uktatvaṁ darśayitum utāmṛtatvasya [ṛk.saṁ. 10.90.2] ity asyārtham āha—sa iti | abhayasyeti mantra-gatāmṛta-pada-vyākhyā | anneneti padaṁ vibhakti-vyatyayena vyācaṣṭe | martyaṁ maraṇa-dharmakam annaṁ karma-phalaṁ yasmād atyagād atikvāntavān | ato na kevalaṁ sarvātmakaḥ, kintv amṛtatvasya nijānandasyāpīśvara ity arthaḥ |

prapañcātmakasya kuto nityam uktatvam ity āśaṅkya tat-parihārāya etāvān asya [ṛk.saṁ. 10.90.3] ity asyārtham āha—mahimeti | prapañcātmakasyāpy amṛteśatvam ity eṣa mahimā duratyayo’pāraḥ | prapañcānabhibhūtatvād iti bhāvaḥ | mantreṇa vaitāvān asya mahimā vibhūtiḥ, sa tu jyāyān mahattara iti vadatā’yam evārtha uktaḥ ||18||

**krama-sandarbhaḥ :** tad-vibhūtayaḥ pādmottara-khaṇḍe—

tripād-vibhūter lokās tu asaṅkhyāḥ parikīrtitāḥ |

śuddha-sattva-mayāḥ sarve brahmānanda-sukhāhvayāḥ ||

sarve nityā nirvikārā heya-rāga-vivarjitāḥ |

sarve hiraṇmayāḥ śuddhāḥ koṭi-sūrya-sama-prabhāḥ ||

sarve vedamayā divyāḥ kāma-krodhādi-varjitāḥ |

nārāyaṇa-padāmbhoja-bhakty-eka-rasa-sevinaḥ ||

nirantaraṁ sāma-gāna-paripūrṇa-sukhaṁ śritāḥ |

sarve pañcopaniṣada-svarūpā veda-varcasaḥ || [pa.pu. 6.228.1-4] ity ādi ||

atra tripād-vibhūti-śabdena prapañcātīta-loko’bhidhīyate pāda-vibhūti-śabdena tu prapañca iti | yathoktaṁ tatraiva—

tripād-vyāptiḥ paraṁ dhāmni pādo’syehābhavat punaḥ |

tripād-vibhūter nityaṁ syāt anityaṁ pādam aiśvaram ||

nityaṁ tad-rūpam īśasya paraṁ dhāmni sthitaṁ śubham |

acyutaṁ śāśvataṁ divyaṁ sadā yauvanam āśritam ||

nityaṁ sambhogam īśvaryā śriyā bhūmyā ca saṁvṛttam || [pa.pu. 6.226.11-13] iti ||

ata evātra dvitīya-skandhe’py evam evoktam | tathāhaṁ so’mṛtasyeti | amṛtādi-dvayaṁ tu tṛtīyatvena vakṣyamāṇasya kṣemasyāpy upalakṣaṇam | śrutau ca, utāmṛtatvasyeśānaḥ [ṛk.saṁ. 10.90.2] ity atrāmṛtatvaṁ tad-yugalopalakṣaṇam | atra dharmi-pradhāna-nirdeśaḥ, śrutau tu tatra dharma-mātra-nirdeśasyāpi tatraiva tātparyam |

tatrāmṛtaṁ—sva-dṛṣṭavadbhir puruṣair abhiṣṭutam ity ādau, paraṁ na yat-paraṁ [bhā.pu. 2.9.9] ity-ādy-uktānusāreṇa paramānandaḥ | ata eva sahasra-nāma-bhāṣye pādmottara-khaṇḍe[[123]](#footnote-124) ca amṛtaṁ viṣṇu-mandiram iti tātparyaḥ |

abhayaṁ, na ca kāla-vikrama [bhā.pu. 2.9.10] ity-ādy-uktānusāreṇa bhaya-mātrābhāvaḥ | ata eva dvijā dhāmākuto-bhayaṁ [bhā.pu. 12.11.19] ity uktam | kṣemaṁ, na yatra māyā [bhā.pu. 2.9.10] ity ādy uktānusāreṇa bhagavad-bahirmukhatākāra-guṇa-sambandhābhāvād bhagavad-bhajana-maṅgalāśrayatvaṁ jñeyam | tathā ca nāradīye—

sarva-maṅgala-mūrdhanyā pūrṇānanda-mayī sadā |

dvijendra tava mayy astu bhaktir avyabhicāriṇī || iti ||

ata eva kṣemaṁ vindanti mat-sthānaṁ [bhā.pu. 11.20.37] ity uktam | tatra tat-tac-chabdena lakṣaṇā-maya-kaṣṭa-kalpanayā jana-lokādi-vācyatāṁ niṣedhan hetuṁ nyasyati | martyaṁ martyaṁ brahmaṇo’pi bhayaṁ matto dviparārdha-parāyuṣa [bhā.pu. 11.10.30] ity-ādi-nyāyena maraṇa-dharmakam | annaṁ karmādiphalaṁ trilokyādikaṁ yasmāt atyagāt atikramyaiva tatra virājate iti | eṣa amṛtādy-aiśvarya-rūpaḥ | duratyayaḥ brahmacaryādibhiḥ kenacin manasāpy avaroddhuṁ na śakyaḥ ||18|| [bhagavat-sandarbha 67]

**viśvanāthaḥ :** sa parameśvaraḥ amṛtasya īśaḥ prabhur bhoktā bhojayitā dātā cety arthaḥ | svargīya-sudhā-vyāvṛtty-artham āha—abhayasya saṁsāra-bhaya-rahitasya | amṛtasyeśatve hetuḥ—martyaṁ maraṇa-dharmakam annaṁ vaiṣayikaṁ sukham | yad yasmāt | atyagāt atikrāntavān | na hy amṛta-bhojine caṇaka-carvaṇaṁ rocata iti bhāvaḥ | yadi ca kautuka-vaśāt kadācit tāṁś carvayati tad-anāsaktyaiva | evam evāntaryāmiṇo’pi—ahaṁ hi sarva-yajñānāṁ bhoktā ca prabhur eva ca [gītā 9.24] ity-ādi-dṛṣṭeḥ | kvacid bhoktṛtva-vyapadeśo’pi tad-anatikrama eva draṣṭavyaḥ | ekas tayoḥ khādati pippalānnam anyo niranno’pi balena bhūyān iti śrutau | nirannatvaṁ nāma āsakti-rāhityaṁ vyākhyātam | evaṁ ca—utāmṛtatvasyeśāno yad annenātirohati [ṛk.saṁ. 10.90.2] ity asyārtho vivṛtaḥ | amṛtatvasyeti svārthe tvaś chāndasaḥ | supāṁ supo bhavantīty annam ity arthe anneneti padam | atirohati atyakrāmat | tato hetoḥ puruṣasya parameśvarasya eṣa mahimā duratyayaḥ apāraḥ | evaṁ ca etāvān asya mahimāto jyāyāṁś ca pūruṣaḥ [ṛk.saṁ. 10.90.3] ity asyārtho vivṛtaḥ ||18||

—o)0(o—

**|| 2.6.19 ||**

pādeṣu sarva-bhūtāni puṁsaḥ sthiti-pado viduḥ |

amṛtaṁ kṣemam abhayaṁ tri-mūrdhno’dhāyi mūrdhasu ||

**madhvaḥ :** sarvajñā yathāvat sthiti-vidaḥ | tri-mūrdhā san harir dhatte dyu-trayaṁ mūrdabhis tribhiḥ ||19||

**śrīdharaḥ :** tad evam īśvaro nitya-mukta ity uktaṁ, tad-āśritānāṁ bhūtānāṁ bandha-mokṣau vyavasthayā iti darśayan, pādo’sya viśvā bhūtāni [ṛ.ve. 10.90.3] iti | asyārtham āha—pādeṣv iti | tiṣṭhanty atreti sthitayo bhūr-ādi-lokās te pādā iva pādā aṁśā yasya, sa **sthiti-pāt** | tasya **pādeṣv** aṁśa-bhūteṣu lokeṣu sarvāñ jīvān viduḥ | mantre tu pādo’sya viśvā bhūtāni [ṛ.ve. 10.90.3] iti, sāmānādhikaraṇyam adhiṣṭhānādhiṣṭheyābheda-vivakṣayā | pāda ity eka-vacanaṁ ca sāmānyābhiprāyeṇeti vyākhyātaṁ bhavati |

bhūteṣu phala-vaicitryaṁ darśayan tripādasyāvṛtaṁ divi [ṛ.ve. 10.90.2] ity asyārtham āha—

asyeśvara-sambandhi-tripād **amṛtaṁ** nitya-sukhaṁ divi ūrdhva-lokeṣu, na trilokyām ity arthaḥ | tad eva tripāc-chabdoktaṁ traividhyaṁ darśayann āha—trayāṇāṁ lokānāṁ mūrdhā mahar-lokas tasya mūrdhānas tad-uparitana-lokās[[124]](#footnote-125) teṣu yathākramam amṛtādikam **adhāyi** nihitam | tatra trilokyāṁ naśvaram eva sukham | mahar-lokasya krama-mukti-sthānatve’pi kalpānte tatratyānāṁ sthāna-tyāgān nāvināśi-sukham | jana-loke tv amṛtam avināśi-sukham | yāvaj jīvaṁ sva-sthānāparityāgāt | kintu mahar-loka-vāsināṁ kalpānte triloka-dāhoṣma-pīḍitānāṁ tadā tatra[[125]](#footnote-126) gamanād akṣema-darśanam asti | tapo-loke tasyābhāvāt kṣemam eva | vakṣyati hi—

trilokyāṁ dahyamānāyāṁ śaktyā saṁkarṣaṇāgnitā |

yānty ūṣmaṇā mahar-lokāj janaṁ bhṛgv-ādayo’rditāḥ || [bhā.pu. 3.11.31] iti |

satya-loke tv abhayaṁ mokṣaḥ, tat-pratyāsatteḥ ||19||

**krama-sandarbhaḥ :** tad evam amartyam aiśvaryaṁ tri-pāt, martyam eka-pād iti tasya catuṣpādaiśvaryaṁ punar vivṛṇoti—pādeṣu sarva-bhūtānīti | tiṣṭhanty atra sarva-bhūtānīti sthitayo martyādy-aiśvaryāṇi tāni pādā ivādhiṣṭhāna-bhūtāni yasya, tasya sthiti-padaḥ | pādeṣu caturṣv evaiśvarya-bhāgeṣu sarva-bhūtāni pārṣada-paryantāni | pādān darśayati—trayāṇāṁ sāttvikādi-padārthānāṁ mūrdheva mūrdhā prakṛtis tasya mūrdhasu tad-upari virājamāneṣu śrī-vaikuṇṭha-lokeṣu amṛtaṁ kṣemam abhayaṁ cādhāyi nityaṁ dhṛtam eva tiṣṭhatīty arthaḥ | tataḥ pūrvasya martyānna-mātrātmakatvāt ekapāttvam | uttarasyāmṛtādi-trayātmakatvāt tripāttvam iti bhāvaḥ | tad anena pādo’sya viśvā-bhūtāni tripādasyāmṛtaṁ divi [ṛk.saṁ. 10.90.3] ity asyārtho darśitaḥ | asya pādas tathāsyaiva divi vaikuṇṭhe yat amṛtātmakaṁ tripāt tac ca viśvā bhūtānīty arthaḥ | atrādhiṣṭhānādhiṣṭheyayor aikyoktiḥ ||19|| [bhagavat-sandarbha 67.2]

**viśvanāthaḥ :** atha tasya māyikīr amāyikīś ca vibhūtīr vibhajya darśayati dvābhyām | sthitiḥ sarva-loka-pālanaṁ pādāc caraṇāravindāt yasya sa sthiti-pāt tasya puṁsaḥ | pādeṣu aṁśa-bhūteṣu—māyikāmāyika-deśeṣu | sarva-bhūtāni baddha-mukta-jīvān viduḥ | tatra ca tri-mūrdhnaḥ tri-guṇa-maya-sthānānāṁ mūrdhā iva uparistho bhāgo yat-prakṛty-āvaraṇaṁ tasya mūrdhasu uparitana-sthāneṣu parama-vyomasv ity arthaḥ | amṛtaṁ maraṇābhāvaḥ | kṣemaṁ rogādy-abhāvaḥ | abhayaṁ paraspara-hetukasya bhagavad-aparādha-hetukasya ca bhayasyābhāvaḥ | kāla-hetuka-bhayasyāmṛta-śabdenaiva vāraṇaṁ jñeyam | adhāyi sthāpitam | tena triguṇa-maya-sthāneṣu tad-viparītaṁ mṛtam akṣemaṁ bhayaṁ ca nihitam iti triguṇa-prapañcasyānityatvaṁ, triguṇātītasya para-vyomno nityatvaṁ bodhitam | vakṣyate cāgre tad-dhāma-varṇane—na ca kāla-vikramaḥ na yatra māyā [bhā.pu. 2.9.10] ity ādi | evaṁ ca pādo’sya viśvā-bhūtānīti tripādasyāmṛtaṁ divīty asyārtho vivṛtaḥ | tatra pādo’sya viśvā-bhūtānīti sāmānādhikaraṇyam adhiṣṭhānādhiṣṭheyābheda-vivakṣayā | pāda ity eka-vacanaṁ sāmānyābhiprāyeṇa | divi sarvordhva-pradeśe amṛtam | asya tripāt tripād-vibhūti-stham ity arthaḥ ||19||

—o)0(o—

**|| 2.6.20 ||**

pādās trayo bahiś cāsann aprajānāṁ ya āśramāḥ |

antas tri-lokyās tv aparo gṛha-medho’bṛhad-vrataḥ ||

**madhvaḥ :** anantāsana-vaikuṇṭha-nārāyaṇa-purāṇi tu |

bahulakṣocchirteṣv eṣu sa vasaty amṛto hariḥ || iti mātsye |

anantāsana-vaikuṇṭha-nārāyaṇa-purāṇi tu |

trīṇi dhāmāni vai viṣṇos trilokād bahir eva ca ||

adāyādās tu putrāṇām udrikta-jñāna-cakṣuṣaḥ |

nārāyaṇa-parā devā eva tāny apnuvanti ca ||

sa evānya svarūpeṇa śakra-loka-samīpa-gaḥ |

ijyo yajña-pumān nāma jñānināṁ gṛhiṇāṁ padam ||

yatīnāṁ dhruva-lokastho vanināṁ meru-madhyagaḥ |

āditya-maṇḍala-sthas tu jñānināṁ brahmacāriṇām || iti brahmāṇḍe |

tripāt sa eva bhagavān sarva-prāṇiṣu saṁsthitaḥ |

niranneṣu ca vidvatsu tridaśeṣv itareṣu ca || iti adhyātme ||20-21||

**śrīdharaḥ :** etad eva vaicitryam adhikāri-bhedenopapādayan tripād-ūrdhva (4) ity asyārtham āha | na prajāyante putrādi-rūpeṇety aprajā naiṣṭhika-brahmacāri-vāna-prasthayatayas teṣām āśramās trilokyā bahir āsan, gṛha-medhas tv antaḥ [[126]](#footnote-127) | yasmād abṛhad-vrato brahmacarya-vrata-rahitaḥ ||20||

**krama-sandarbhaḥ :** atha catuṣpāttve trilokī-vyavasthāvat pakṣāntaraṁ darśayati—pādā iti | ca śabda ukta-samuccayārthaḥ prapañcād bahiḥ pādās traya āsann eva prapañcātmakasya caturtha-pādasyaiva vibhāga-vivakṣāyāṁ tu trilokyā bahiś cānye pādās traya āsann iti | evaṁ mantre’pi hi tathaiva punaḥ-śabdaḥ (4) | te ke ? aprajānāṁ brahmacāri-vānaprastha-yatīnām āśramāḥ prāpyā ye lokāḥ | ata eva dharma-traya-prāpyatvāt caturṇām api tripātvam aparas tu caturthaḥ padas trilokyā antar iti | gṛha-medhas tat-prāpyaḥ | yasmāt abṛhad-vrato brahmacarya-rahita iti ||20||

**viśvanāthaḥ :** pādeṣu sarva-bhūtāni [bhā.pu. 2.6.19] ity asyārthaṁ viśiṣya vivṛṇoti | bahis trimūrdha-śabdoktāt prakṛtyāvaraṇāt paratra trayaḥ pādāḥ parama-vyoma-śabdenābhidhīyamānā āsan | ca-kārāt kvacit kvacit prapañca-madhya-vartino’pi mathurāyodhyādi-nāmānaḥ ye pādāḥ | aprajānāṁ na prakarṣeṇa jāyanta ity aprajāḥ saṁsāra-muktā jīvās teṣām āśramāḥ sthānānīti āśramāṇām āśrama-sthānaṁ ca teṣāṁ nityatvaṁ bodhitam | amṛtaṁ kṣemam adhāyīti pūrvokteḥ | trilokyāḥ triguṇa-loka-mayyāḥ prakṛteḥ, antaḥsu aparaś caturthaḥ pāda ity arthaḥ | yatra gṛha-medhaḥ karmi-jana ity arthaḥ | kīdṛśaḥ ? abṛhad-vrato bhagavad-vrata-rahito bhagavad-abhakta ity arthaḥ | tena sa cāpi yadi kadācid bhaktaḥ syāt, tadā tasyāpi tripād-vibhūtir eva sthānam iti bhāvaḥ |

evaṁ ca tripād-ūrdhva udait puruṣaḥ pādo’syehābhavat punaḥ [ṛk.saṁ. 10.90.4] iti śruty-artho vivṛtaḥ | smṛtiś ca, yathā—

tripād-vibhūter lokās tu asaṅkhyāḥ parikīrtitāḥ |

śuddha-sattva-mayāḥ sarve brahmānanda-sukhāhvayāḥ ||

sarve nityā nirvikārā heya-rāga-vivarjitāḥ |

sarve hiraṇmayāḥ śuddhāḥ koṭi-sūrya-sama-prabhāḥ ||

sarve vedamayā divyāḥ kāma-krodhādi-varjitāḥ |

nārāyaṇa-padāmbhoja-bhakty-eka-rasa-sevinaḥ ||

nirantaraṁ sāma-gāna-paripūrṇa-sukhaṁ śritāḥ |

sarve pañcopaniṣada-svarūpayā veda-varcasaḥ || ity ādi ||

atra tripād-vibhūti-śabdena prapañcātīta-loko’bhidhīyate | pāda-vibhūti-śabdena tu prapañca iti | yathoktaṁ tatraiva—

tripād-vyāptiḥ paraṁ dhāmni pādo’syehābhavat punaḥ |

tripād-vibhūter nityaṁ syāt anityaṁ pādam aiśvaram ||

nityaṁ tad-rūpam īśasya paraṁ dhāmni sthitaṁ śubham |

acyutaṁ śāśvataṁ divyaṁ sadā yauvanam āśritam ||

nityaṁ sambhogam īśvaryā śriyā bhūmyā ca saṁvṛttam || iti ||

iti sandarbha-dhṛtaṁ pādmottara-khaṇḍam | tatra—trimūrdhā mahar-lokas tasya mūrdhasu janas-tapaḥ-satyeṣu krameṇa amṛtaṁ kṣemam abhayaṁ nihitaṁ, ta eva trayaḥ pādāḥ brahmacārī-vānaprastha-yatīnām āśramāḥ | mahar-lokād adhas trilokyāṁ gṛhastho brahmacarya-vrata-rahitās tiṣṭhantīti svāmi-caraṇāḥ ||20||

—o)0(o—

**|| 2.6.21 ||**

sṛtī vicakrame viśvaṅ sāśanānaśane ubhe |

yad avidyā ca vidyā ca puruṣas tūbhayāśrayaḥ ||

**śrīdharaḥ :** ayaṁ cādhikāra-bheda ekasyaivāvasthā-bhedena na tv atyanta-bhinna-viṣaya iti darśayan tato viṣvaṅ ity asyārtham āha | vividhaṁ suṣṭhu añcatīti[[127]](#footnote-128) viṣvaṅ puruṣaḥ kṣetra-jñaḥ sṛtī mārgau dakṣiṇottarau vicakrame calati sma | kathambhūte sṛtī, sāśanānaśane[[128]](#footnote-129) bhogāpavarga-prāpti-sādhana-bhūte | atra hetutvena punar viśeṣaṇam | yady ataḥ avidyā karma-rūpā ekā | vidyā ca tat-sādhanopāsanā-rūpānyā ||21||

**krama-sandarbhaḥ :** ata evobhayathāpi puruṣaś catuṣpād ity āha | sṛtī te prapañca-lakṣaṇe jīvasya gatī, vicakrame ākamya sthitaḥ | katham-bhute ? sāśanānaśane karmādi-phala-bhoga-tad-atikrama-yukte | tasyaiva tat tadā krameṇa hetuḥ—yad yayoḥ jīvasya sṛtyoḥ avidyā māyaiketra, vidyā cic-chaktir anyatrāśraya ity arthaḥ | puruṣottamas tu tayor dvayor apy āśrayaḥ | vakṣyate ca, yasmād aṇḍaṁ virāḍ jajñe [bhā.pu. 2.6.22] ity ādinā | tasmāt sarvaiśvaryeṇaikadeśaiśvaryeṇa ca catuṣpāttvam iti bhāvaḥ ||21||

**viśvanāthaḥ :** ukta-lakṣaṇena eka-pāda-tri-pād-vibhūtīr jīva eva prāpnotīty āha | viśvam añcatīti viśvaṅ jīvaḥ | sṛtī eka-pāda-tri-pād-vibhūtyoḥ panthānau | vicakrame calati, laḍ-arthe liṭ | sṛtī kīdṛśau ? sāśanānaśane bhogāpavarga-prāpti-sādhana-bhūte | tatra yogatām āha | yat yasya jīvasyaiva avidyā ca vidyā ca | avidyā-daśāyām eka-pāda-vibhūtiṁ vidyā-daśāyāṁ tripād-vibhūtiṁ prāpnoti | kintu vidyāyā uparame labdhayā ekayā bhaktyaiva—bhaktyāham ekayā grāhyaḥ [gītā 11.55] iti bhagavad-ukteḥ | puruṣaḥ parameśvaras tu ubhayasya | avidyā vidyā-vṛttika-māyāyā āśraya iti sṛti-dvayaṁ tat-svāmikatvāt tad-adhīnam eveti bhāvaḥ | evaṁ ca “tato viśvaṅ vyakrāmat sāśanāśanaśane ubhe” ity asyārtho vivṛtaḥ ||21||

—o)0(o—

**|| 2.6.22 ||**

yasmād aṇḍaṁ virāḍ jajñe bhūtendriya-guṇātmakaḥ |

tad dravyam atyagād viśvaṁ gobhiḥ sūrya ivātapan ||

**madhvaḥ :** tasmād dharer aṇḍam abhūd aṇḍād api caturmukhaḥ |

sa virāṇ ṇāmakas tasmād adhiko harir eva tu ||22||

**śrīdharaḥ :** tad evaṁ virāḍ antarvartināṁ phala-vaicitryam uktvā tat-kāraṇeśvarasya tad-vailakṣaṇyaṁ darśayituṁ tasmād virāḍ ajāyata (5) ity asyārtham āha | yasmād aṇḍaṁ jajñe, tatra ca bhūtendriya-guṇātmako virāṭ[[129]](#footnote-130) ca jajñe, sa īśvaras tad viśvaṁ virāḍ dehaṁ dravyam aṇḍaṁ ca atikrāntavān | sūrya iveti pūrvokta eva dṛṣṭāntaḥ ||22||

**krama-sandarbhaḥ :** yasmād iti | yasmāt pūrvoktāt puruṣottamāt ||22||

**viśvanāthaḥ :** tatra tripād-vibhūtir antaraṅgāyāś cic-chakter vilāsa iti cin-mayyāṁ tasyām āsakata eva pada-vibhūtis tu bahiraṅgāyā māyā-śakter vilāsa iti māyā-mayyāṁ tasyām anāsakta eva parameśvaras tāṁ kevalam upakarotīty āha | yasmāt puruṣād aṇḍaṁ virāṭ ca jajñe | kīdṛśaḥ ? bhūtendriya-guṇātmakaḥ sa puruṣa īśvaraḥ, tad-aṇḍaṁ dravyam | virāṭ-śarīraṁ ca atyagāt | tat praviśan prakāśayann api tatrānāsaktatvād atikramyāgāt gatvā ca svāntaraṅga-sthāne tripād-vibhūtāv eva sadā sthitaḥ iti bhāvaḥ | tatrānurūpo dṛṣṭāntaḥ gobhiḥ kiraṇair viśvam ātapan prakāśayan sūrya iva sva-maṇḍale sthitaḥ ||22||

—o)0(o—

**|| 2.6.23 ||**

yadāsya nābhyān nalinād aham āsaṁ mahātmanaḥ |

nāvidaṁ yajña-sambhārān puruṣāvayavān ṛte ||

**madhvaḥ :** aṇḍāj jātasya tasyānyad rūpaṁ padmād abhūd dhareḥ |

yadobhayātmako jajñe brahmā loka-pitāmahaḥ ||

tadaiva sautirikto’bhūt sarva-pūrva-parāj janāt |

triloka-sthānagaṁ viṣṇu-mayajaṁ ca samāhitaḥ |

tad-rūpa-bhūtāṁs trīṁl lokān paśūn kṛtvā mahā-manāḥ || iti gāruḍe ||23||

**śrīdharaḥ :** nanv evaṁ puruṣa eva cet sarvaṁ tarhi yajñasya tat-sādhanānāṁ cāpṛthagbhāvād yajñaiḥ puruṣārādhanaṁ na sidhyed ity āśaṅkya tat-parihārāya yat puruṣeṇa haviṣā (6) ity ādi-mantrārthaṁ saṁgṛhya darśayati—yadety ādinā | asyeti virāḍ-antaryāmiṇaḥ | tasyaiva prakṛtatvāt | nābhau bhavaṁ nābhyaṁ tasmāt | yajñasya saṁbhārān sādhanāni nāpaśyam ||23||

**krama-sandarbhaḥ :** asya garbhodakaśāyi-rūpasya sataḥ | puruṣāvayavād ṛte iti tadānīṁ paśv-ādy-anutpatteḥ ||23||

**viśvanāthaḥ :** nanv evaṁ puruṣa eva cet sarvaṁ, tarhi tad-upāsakānāṁ tat-pūjopacāra-dravyāṇāṁ ca tataḥ pṛthaktvābhāvāt tat-prāpti-sādhanaṁ tat-paricaraṇaṁ mama kīdṛg iti cet ? satyaṁ, taṁ vinā vastuto vastv-antarābhāvāt tasya paricaraṇasyāvaśyakatvāc ca pārthivair gandha-puṣpādibhiḥ pṛthivyā ārādhanam iva tad-ātmakir eva vastubhis tad-ārādhanaṁ sidhyet | atra tad-ājñaiva prāmāṇam iti pradarśayan svaṁ dṛṣṭāntayati yadāsya nābhyāt nābhibhavāt nalināt āsam abhūvam ||23||

—o)0(o—

**|| 2.6.24 ||**

teṣu yajñasya paśavaḥ savanaspatayaḥ kuśāḥ |

idaṁ ca deva-yajanaṁ kālaś coru-guṇānvitaḥ ||

**śrīdharaḥ, viśvanāthaḥ :** tadā teṣu sambhāreṣu sādhyeṣu satsu puruṣāvayavair ete saṁbhārāḥ sambhṛtāḥ iti caturthenānvayaḥ | vanaspatayo yūpāḥ | deva-yajanaṁ[[130]](#footnote-131) yajña-bhūmiḥ | idaṁ ceti vacanād yajñārhe sthāne upaviṣṭaḥ kathayatīti gamyate | bahu-guṇānvito vasantādi-kālaḥ ||24||

**krama-sandarbhaḥ :** teṣv iti caturṣu ||24||

—o)0(o—

**|| 2.6.25 ||**

vastūny oṣadhayaḥ snehā rasa-loha-mṛdo jalam |

ṛco yajūṁṣi sāmāni cātur-hotraṁ ca sattama ||

**śrīdharaḥ :** vastūni pātrādīni | oṣadhayo vrīhy-ādayaḥ | snehā ghṛtādayaḥ | rasā madhurādayaḥ | suvarṇādīni lohāni | mṛdaś ca jalaṁ ca | cāturhotraṁ hotrādikaṁ karma ||25||

**krama-sandarbhaḥ :** hotrā codgātā ca brahmā ca ṛtvijaś ca[[131]](#footnote-132) caturhotāras teṣāṁ karma cāturhotram ||25||

**viśvanāthaḥ :** vastūni pātrādīni | oṣadhayo vrīhy-ādayaḥ | snehā ghṛtādayaḥ | rasā madhurādayaḥ | suvarṇādīni lohāni | cāturhotraṁ hotrādikaṁ karma ||25||

—o)0(o—

**|| 2.6.26 ||**

nāma-dheyāni mantrāś ca dakṣiṇāś ca vratāni ca |

devatānukramaḥ kalpaḥ saṅkalpas tantram eva ca ||

**madhvaḥ :** sūtraṁ mīmāṁsā-sūtram ||26||

**śrīdharaḥ :** nāmadheyāni jyotiṣṭomādīni | ṛg-ādīnām uktatvān mantrā iti svāhā-kārādayaḥ | devatānām anukrama uddeśaḥ | kalpo baudhāyanādi-karma-paddhati-granthaḥ | anenāhaṁ yakṣya iti saṁkalpaḥ | tantram anuṣṭhāna-prakāraḥ ||26||

**krama-sandarbhaḥ :** *na vyākhyātam.*

**viśvanāthaḥ :** nāmadheyāni jyotiṣṭomādīni | devatānām anukrama uddeśaḥ | kalpo baudhāyanādi-karma-paddhati-granthaḥ | anenāhaṁ yakṣya iti saṁkalpaḥ | tantram anuṣṭhāna-prakāraḥ ||26||

—o)0(o—

**|| 2.6.27 ||**

gatayo matayaś caiva prāyaścittaṁ samarpaṇam |

puruṣāvayavair ete sambhārāḥ sambhṛtā mayā ||

**śrīdharaḥ** : gatayo viṣṇu-kramādyāḥ | matayo devata-dhyānāni | kṛtasya bhagavati samarpaṇam ||27||

**krama-sandarbhaḥ :** *na vyākhyātam.*

**viśvanāthaḥ :** gatayo viṣṇu-kramādyāḥ | matayo devata-dhyānāni | kṛtasya bhagavati samarpaṇam ||27||

—o)0(o—

**|| 2.6.28 ||**

iti sambhṛta-sambhāraḥ puruṣāvayavair aham |

tam eva puruṣaṁ yajñaṁ tenaivāyajam īśvaram ||

**śrīdharaḥ :** sambhṛtāḥ sampāditāḥ sambhārā yena so’ham | tenaiva jajñenaiva | anena yajñena yajñam ayajanta (16) iti mantrārthaḥ sūcitaḥ ||28||

**krama-sandarbhaḥ :** iti pūrvokta-paśv-ādi-rūpeṇa sabhṛtaḥ sambhāro yena so’ham | kaiḥ puruṣāvayavaiḥ tat-tad-yajña-sambhāra-kāraṇa-bhūtebhyas tebhya evopāsitebhyas tat-tad-rūpeṇāvirbhavitaiḥ ||28||

**viśvanāthaḥ :** yajñaṁ yajño vai viṣṇuḥ iti śruteḥ | evaṁ ca—yat puruṣeṇa haviṣā ity ādi, yajñena yajñam ayajanta (16) ity ādi mantrārthaḥ sūcitaḥ ||28||

—o)0(o—

**|| 2.6.29 ||**

tatas te bhrātara ime prajānāṁ patayo nava |

ayajan vyaktam avyaktaṁ puruṣaṁ su-samāhitāḥ ||

**madhvaḥ :** yasmāt tam evāyajan tasmād idaṁ tasminn āhitam |

nityaṁ gṛhītāḥ sattvādyā jīvavaj jaḍavan na tu |

mithyā-mānāt svarūpatvāt svātantryād bahir eva tu || iti brahma-tarke ||29-30||

**śrīdharaḥ :** tena devā ayajanta (7) ity asyārthaṁ sa-prapañcaṁ darśayati—tata iti dvābhyām | vyaktam indrādi-rūpeṇa | avyaktaṁ svataḥ | anena puruṣaṁ jātam agrataḥ (7) ity asyārtho darśitaḥ ||29||

**krama-sandarbhaḥ :** *na vyākhyātam.*

**viśvanāthaḥ :** vyaktam indrādi-rūpeṇa | avyaktaṁ svataḥ | evaṁ ca—tena devā ayajanta (7), evaṁ puruṣaṁ jātam agrataḥ (7) ity asya cārtho darśitaḥ ||29||

—o)0(o—

**|| 2.6.30 ||**

tataś ca manavaḥ kāle ījire ṛṣayo’pare |

pitaro vibudhā daityā manuṣyāḥ kratubhir vibhum ||

**śrīdharaḥ, viśvanāthaḥ :** kāle sva-svāvasare ||30||

**krama-sandarbhaḥ :** *na vyākhyātam.*

—o)0(o—

**|| 2.6.31 ||**

nārāyaṇe bhagavati tad idaṁ viśvam āhitam |

gṛhīta-māyoru-guṇaḥ sargādāv aguṇaḥ svataḥ ||

**śrīdharaḥ :** yad adhiṣṭhānaṁ [bhā.pu. 2.5.2] ity etat praśnottarārtham upasaṁharati—nārāyaṇa iti | āhitam adhiṣṭhitam | bhagavattve hetuḥ—yaḥ svato’guṇah | sargādau gṛhītā māyayā uravo guṇā yena sa tasmin ||31||

**krama-sandarbhaḥ :** nārāyaṇe iti | svato māyā-guṇa-spaṣṭo’pi sargādau kārya yādṛcchika-dṛṣṭi-mātreṇānugṛhīta-māyoru-guṇo yas tasmin bhagavati māyā-guṇātīta-ṣaḍ-guṇaiśvarye viśvam āhitaṁ māyyaivāropitaṁ tat sṛṣṭatvena pratyāyitam ity arthaḥ ||31||

**viśvanāthaḥ :** yad adhiṣṭhānaṁ [bhā.pu. 2.5.2] ity etat praśnottarārtham upasaṁharati | āhitam adhiṣṭhitam | sargādau brahma-rudrādi-rūpeṇa gṛhītā māyayā uravo guṇā yena saḥ | svato’guṇa eva ||31||

—o)0(o—

**|| 2.6.32 ||**

sṛjāmi tan-niyukto’haṁ haro harati tad-vaśaḥ |

viśvaṁ puruṣa-rūpeṇa paripāti tri-śakti-dhṛk ||

**śrīdharaḥ :** yat paras tvaṁ [bhā.pu. 2.5.4] ity etat praśnottaraṁ yad uktaṁ sa eṣa bhagavān sarveṣāṁ mana ceśvaraḥ [bhā.pu. 2.5.20] iti tad upasaṁharati—sṛjāmīti | pālanaṁ tu svayam eva karotīty āha—viśvam iti | puruṣa-rūpeṇa viṣṇu-rūpeṇa | tri-śaktir māyā tāṁ dharatīti tathā saḥ ||32||

**krama-sandarbhaḥ :** ātmano harasya ca tan-niyamyatvam uktvā viṣṇos tu sākṣāt tad-rūpatvaṁ darśayati—puruṣa-rūpeṇeti | puruṣaḥ paramātmā sākṣāt-tad-rūpeṇaiva viṣṇu-nāmāvatāreṇa tri-śakti-dhṛk puruṣa eva paripāti, na tu sarga-saṁhārayor iva tatra tatrāviṣṭāṁśenety arthaḥ ||32||

**viśvanāthaḥ :** sargādāv ity etat spaṣṭayan, yat paras tvaṁ [bhā.pu. 2.5.4] ity etat praśnottaram upasaṁharati—sṛjāmīti | harasya ca tan-niyamyatvena rajas-tamo-yoga-hetukaṁ tataḥ pārthakyam uktvā—viṣṇos tu sattva-guṇa-yuktatve’pi śuddha-sattve sattvasya apakārakatvābhāvena audāsīnya-rūpatvena ca vastutas tu ayoga eveti nirguṇatvasyaiva phalitatvāt sākṣād eva puruṣa-rūpatvaṁ darśayati | puruṣa-rūpeṇa puruṣaḥ paramātmā tri-śakti-dhṛk triguṇa-māyā-śakti-dharaḥ | antaraṅga-bahiraṅga-taṭastha-śakti-dharo vā ||32||

—o)0(o—

**|| 2.6.33 ||**

iti te’bhihitaṁ tāta yathedam anupṛcchasi |

nānyad bhagavataḥ kiñcid bhāvyaṁ sad-asad-ātmakam ||

**madhvaḥ :** sad iti vyaktam uddiṣṭam asad avyaktam ucyate |

gamyāgamya-svarūpatvāt tat-sattvādi harer yataḥ |

atas tasmād anyad eva hy ananyam iti bhaṇyate || iti ca ||33||

**śrīdharaḥ :** yac cedaṁ viśvaṁ yad-ātmakaś ca tvam ity evam ādi-sarva-praśnānāṁ[[132]](#footnote-133) sāmānyottaraṁ, yad uktaṁ vāsudevāt paro brahman na cānyo’rtho’sti tattvataḥ [bhā.pu. 2.5.14] iti puruṣa evedaṁ sarvam iti śrutyā ca yad dṛḍhīkṛtaṁ tad upasaṁharati—itīti | sad-asad-ātmakaṁ kārya-kāraṇātmakaṁ bhāvyaṁ sṛjyaṁ bhagavataḥ sakāśād anyat pṛthaṅ na bhavatīty abhihitam ||33||

**krama-sandarbhaḥ :** *na vyākhyātam.*

**viśvanāthaḥ :** prakaraṇam upasaṁharati—itīti | sad-asad-ātmakaṁ kārya-karaṇātmakaṁ tripād-eka-pādātmakaṁ ca | bhagavataḥ sakāśād anyat tvayā na bhāvyaṁ na cintanīyam ||33||

—o)0(o—

**|| 2.6.34 ||**

na bhāratī me’ṅga mṛṣopalakṣyate

na vai kvacin me manaso mṛṣā gatiḥ |

na me hṛṣīkāṇi patanty asat-pathe

yan me hṛdautkaṇṭhyavatā dhṛto hariḥ ||

**śrīdharaḥ :** yad uktam etāvat tvaṁ yato hi me, tam avijñāya mām īśvaraṁ prabravīṣi [bhā.pu. 2.5.10] iti tad upapādyopasaṁharati—na bhāratīti | yady asmān me mayā autkaṇṭhyaṁ bhakty-udrekas tad yuktena hṛdā harir dhṛto dhyātaḥ | aṅga he nārada ! ato me vāṅ-mana-indriyāṇāṁ vṛttayaḥ satyārthāḥ, na tu mat-prabhāveṇety arthaḥ ||34||

**krama-sandarbhaḥ :** tathā-bhūtaś cāsau mama bhakty-udrekeṇaiva sphuratīty āha na—bhāratīti ||34||

**viśvanāthaḥ :** nanu tvam amṛtaṁ kṣemam abhayaṁ tri-mūrdhno’dhāyi mūrdhasu [bhā.pu. 2.6.18] ity ādinā triguṇātītāyās tripād-vibhūter nityatvaṁ brūṣe, tathā pāda-vibhūtes triguṇamaya-prapañcasyāpi bhagavato, vilajjamānayā [bhā.pu. 2.5.13] ity āder bahiraṅga-māyā-śakti-kāryatvenānityatve’py amithyātvam eva pratipādayasi, tathā māyika-vastūnāṁ ca tad yoga-sādhanatvena satyatvaṁ vyañjayasi, anye śāstravidas tu sarvam idaṁ mano-vilasitatvān mithyaiva, bhagavataḥ khalu bhagavattvam api taṭastha-lakṣaṇatvād anityam eva, tad-dhāmnas tripād-vibhūteḥ kā vārteti vyācakṣyate, tatrāhaṁ kutra viśvasimi, tvad-vāci teṣāṁ vāci vā ? ity ata āha—na bhāratīti | mama iyaṁ tubhyam uktā vāk na mṛṣā | tatra hetuḥ—na vaīti | sarvatra hetur autkaṇṭha-yuktena manasā mayā harir dhṛta iti | yatra haris tatraiva sarvaṁ satyam iti mad-vācy eva viśvasihi | tair anyaiḥ śāstravidbhir api harir manasā na dhṛto’to manasas tasya mṛṣaiva gatir atas teṣāṁ vāg api mṛṣaiveti mithyā-vādināṁ teṣāṁ mataṁ māṅgīkṛthā iti bhāvaḥ ||34||

—o)0(o—

**|| 2.6.35 ||**

so’haṁ samāmnāya-mayas tapo-mayaḥ

prajāpatīnām abhivanditaḥ patiḥ |

āsthāya yogaṁ nipuṇaṁ samāhitas

taṁ nādhyagacchaṁ yata ātma-sambhavaḥ ||

**madhvaḥ :** sarva-jīva-nikāyeṣu brahma-vāyu harer vidau |

na cānyas tādṛśo vettā yāvad vetti hariḥ svayam |

tāvat tāv api no viṣṇuṁ jānīto loka-vanditau || iti brahmāṇḍe ||35||

**śrīdharaḥ :** atra svānubhavam evānvaya-vyatirekābhyāṁ pramāṇayati dvābhyām | so’haṁ samāmnāyādibhiḥ sarvotkṛṣṭo’pi yogam āśrityāpi yata ātmano mama sambhavo janma tam eva na jñātavān, kṛto’nyasya vārtā | etac ca tṛtīya-skandhe padmodbhave vakṣyate ||35||

**caitanya-mata-mañjuṣā :** he nārada ! bhagavat-sthitaṁ kiṁ vācyam ? yataḥ puruṣād aham abhavam, tam eva nājñāsiṣam | astu tāvad asau bhagavān śrī-kṛṣṇa ity āha—so’ham ity-ādi ||35||

**krama-sandarbhaḥ :** etādṛśīṁ bhaktiṁ vinā tu pūrvaṁ mama nānā-sādhanavato’pi nāsphurad ity āha—so’ham iti ||35||

**viśvanāthaḥ :** nanu te vayam eva sarva-veda-śāstra-tātparyaṁ vidvāṁsaḥ parameśvara-svarūpaṁ jānīmaha ity abhimanyante, tathaivānyān api yuktyā bodhayanti ceti ? tatrāha—so’haṁ pūrva-ślokokta-lakṣaṇaḥ sotkaṇṭha-hṛdaya-darīdhṛta-harir apy aham | samāmnāya-maya iti prathamam āmnāyā mamaiva mukhyebhyo niḥsṛtāḥ, yeṣām artham anye te anyāpi jijñāsanta eveti bhāvaḥ | tapo-maya iti—

sparśeṣu yat ṣoḍaśam ekaviṁśaṁ

niṣkiñcanānāṁ nṛpa yad dhanaṁ viduḥ [bhā.pu. 2.9.6]

iti bhagavad-ādiṣṭaṁ tapaḥ prathamaṁ mayaiva taptam iti svasya jñāna-vijñāne darśite | bhagavad-dattam aiśvaryaṁ cāha—prajety ādi | tathā yogeśvaratvam api mama nāstīti na vaktavyam ity āha—āsthāyety ādi | samāhita ekāgrīkṛta-citto’pi | taṁ bhagavantaṁ nādhyagacchaṁ na jñātavān asmi | tatra hetuḥ—yataḥ ātmano mama sambhavaḥ sṛṣṭir iti | hanta hanta mat-sṛṣṭā anye vijñaṁ-manyās taṁ kathaṁ jānīyuḥ | ye tu bhagavattvaṁ taṭastha-lakṣaṇaṁ bruvate, te tv andhā eveti bhāvaḥ ||35||

—o)0(o—

**|| 2.6.36 ||**

nato’smy ahaṁ tac-caraṇaṁ samīyuṣāṁ

bhavac-chidaṁ svasty-ayanaṁ sumaṅgalam |

yo hy ātma-māyā-vibhavaṁ sma paryagād

yathā nabhaḥ svāntam athāpare kutaḥ ||

**śrīdharaḥ :** tadā samīyuṣāṁ śaraṇāgatānāṁ saṁsāra-nivartakaṁ maṅgalāvahaṁ susevyaṁ ca tasya caraṇaṁ nato’smi | tato’cintya-mahimatvena jñātavān asmīti kaimutya-nyāyenāha—yo hīti | sva-māyā-vistāraṁ yaḥ svayam api paryagāt | pari-śabdo nipedhe | etāvān iti na jñātavān ity arthaḥ | apare kuto jānīyuḥ | tasya caraṇaṁ nato’smīti pūrveṇa sambandhaḥ |

nanu sarva-jñaḥ kathaṁ na jānāti antābhāvād iti dṛṣṭāntenāha | yathā svasyāntaṁ nabho nāpnoti tadvat | na hi kha-puṣpādarśanaṁ sārvajñyaṁ vihantīti bhāvaḥ | tathā ca vakṣyati—

dyupataya eva te na yayur antam anantatayā

tvam api yad antarāṇḍa-nicayā nanu sāvaraṇāḥ [bhā.pu. 10.87.41] ity ādi |

śrutiś ca—yo’syādhyakṣaḥ parame vyoman so’ṅga veda yadi vā na veda iti ||36||

**krama-sandarbhaḥ :** ato namaskārādi-maya-tad-bhaktir eva tasminn upayuktā, na tu jñāna-prayāsa ity āha—nato’smy aham iti | yataḥ yo hīti | ātma-māyā’tra svarūpa-śaktiḥ | nabho-dṛṣṭānta-śruti-stava-śrutīnām udāhṛtānāṁ tatraiva svārasya-labdheḥ | nabho-dṛṣṭāntas tv āpāta-bodhanārtha eva, vastutas tu tasyāpi paricchinnatvāt ||36||

**viśvanāthaḥ :** aho arvācīnā varākā bhagavat-tattvaṁ vayaṁ brūmahe iti pralapanti | yato bhagavān api svayaṁ sva-tattvaṁ vedituṁ na prabhavatīti bhakty-udrekeṇa taṁ praṇamati—nata iti | samīyuṣāṁ śaraṇaṁ gatānāṁ bhaktānāṁ, bhavac-chidaṁ saṁsāra-duḥkha-cchadakam, ity ananusaṁhitaṁ phalam | svastyayanaṁ sva-prema-sukha-dāyakam ity anusaṁhitam | sumaṅgalaṁ suṣṭhu maṅgalaṁ yasmāt tam | anyeṣām api karmi-jñāni-yogināṁ tad-bhakti-miśratvaṁ vinā māṅgalyābhāvād iti bhāvaḥ | yo hi ātmā-māyā-vibhavaṁ sva-yogamāyā-vistāraṁ svayam api paryagāt, pariśabdo niṣedhe | etāvān iti na jñātavān ity arthaḥ | apare asmad-ādayaḥ kuto jānīyuḥ |

nanu sarva-jñaḥ kathaṁ na jānāti ? antābhāvād iti dṛṣṭāntenāha | yathā svasyāntaṁ nabhaḥ kartṛ nāpnoti tadvat | na hi kha-puṣpādarśanaṁ sarvajñatvaṁ nihantīti bhāvaḥ | tathā ca vakṣyati—

dyupataya eva te na yayur antam anantatayā

tvam api yad antarāṇḍa-nicayā nanu sāvaraṇāḥ [bhā.pu. 10.87.41] ity ādi |

śrutiś ca—yo’syādhyakṣaḥ parame vyoman so’ṅga veda yadi vā na veda iti ||36||

—o)0(o—

**|| 2.6.37 ||**

nāhaṁ[[133]](#footnote-134) na yūyaṁ yad-ṛtāṁ gatiṁ vidur

na vāmadevaḥ kim utāpare surāḥ |

tan-māyayā mohita-buddhayas tv idaṁ

vinirmitaṁ cātma-samaṁ vicakṣmahe ||

**śrīdharaḥ :** etat prapañcayati—nāham iti dvābhyām | vāmadevo rudraḥ | yasya ṛtāṁ gatiṁ paramārtha-svarūpam | kintv idaṁ prapañca-rūpaṁ tasya māyayā vinirmitaṁ vicakṣmahe vidmaḥ | tad apy ātma-samaṁ sva-jñānānurūpam eva, na tu kṛtsnam | mohita-buddhaya ity ayaṁ tad-ajñāne prapañca-jñāne ca hetuḥ ||37||

**krama-sandarbhaḥ :** tatra sa-dainyam āha—nāham iti | ṛtāṁ gatiṁ śrī-vaikuṇṭham | na vidur na vidmaḥ | āstāṁ sā, tan-māyayā vinirmitam idaṁ viśvam apy ātmocitam eva vicakṣmahe | tatra hetuḥ—tan-māyayaiva mohita-buddhaya iti ||37||

**viśvanāthaḥ :** atra sa-dainyam āha—nāham iti dvābhyām | vāmadevo rudraḥ | yasya ṛtāṁ satyāṁ gatiṁ tripād-ekapād-vibhūtim | na vidur na jānīmaḥ | tatra ca tan-māyayā vinirmitam ekapād-vibhūti-rūpam idaṁ tu vicakṣmahe brūmahe | tad apy ātma-samaṁ sva-jñānānurūpam eva, na tu kṛtsnam ||37||

—o)0(o—

**|| 2.6.38 ||**

yasyāvatāra-karmāṇi gāyanti hy asmad-ādayaḥ |

na yaṁ vidanti tattvena tasmai bhagavate namaḥ ||

**madhvaḥ :** svayam eva svarūpāṇi matsya-kūrmādikāny ajaḥ |

svātmanevecchayā sṛṣṭvā tair devādīn prayāty asau ||

saṁyachaty asurān viṣṇuḥ kalpe kalpe jagat prabhuḥ |

tirohitaṁ svarūpaṁ ca pūrvkāry śāśvataḥ || iti bhāgavata-tantre ||38||

**śrīdharaḥ :** nanu sarve’pi taṁ varṇayanto dṛśyante tatrāha—yasyeti ||38||

**krama-sandarbhaḥ :** kiṁ ca, na yam iti | tattvena śakti-svarūpābhyāṁ yāthārthyena ||38||

**viśvanāthaḥ :** tat-kīrtanādi-bhaktis tu tat-svarūpājñāne’pi sambhavatīti darśayann āha—yasyeti | atas tasyāvatārāṁs tat karmāni ca brūmahe tvaṁ śṛṇv iti bhāvaḥ ||38||

—o)0(o—

**|| 2.6.39 ||**

sa eṣa ādyaḥ puruṣaḥ kalpe kalpe sṛjaty ajaḥ |

ātmātmany ātmanātmānaṁ sa saṁyacchati pāti ca ||

**madhvaḥ :** ṛtaṁ tad-ātmanājñapteḥ satyaṁ sādhutvataḥ param |

samyak-saṁstham adūṣyatvāc chuddhaṁ doṣojjhitatvataḥ ||

kevalaṁ tādṛśa-bhāvāt pratyag-antar-avasthiteḥ |

etad etādṛśaṁ tattvaṁ yo veda sa vimucyate || iti brahma-tarke ||39-40||

**śrīdharaḥ :** avatāra-karmāṇi saṁkṣepato darśayati | sa eṣa ādyo bhagavān yaḥ puruṣāvatāraḥ san sṛṣṭy-ādi karoti | ātmātmany ātmanātmānam iti | kartā adhikaraṇaṁ sādhanaṁ karma ca svayam evety arthaḥ | puruṣāvatāraḥ sṛṣṭy-ādīni ca karmāṇīti saṁkṣepoktiḥ ||39||

**krama-sandarbhaḥ :** tatra sarva-vilakṣaṇāṁ śaktiṁ yat kiñcil lakṣayati—sa eṣa iti ||39||

**viśvanāthaḥ :** ādyaṁ puruṣāvatāraṁ tat-karmāṇi ca saṅkṣepeṇāha | puruṣaḥ puruṣāvatāraḥ | kalpe kalpe prati mahā-kalpārambhe ātmātmany ātmanātmānam iti | kartā adhikaraṇaṁ sādhanaṁ, karma ca svayam evety arthaḥ ||39||

—o)0(o—

**|| 2.6.40 ||**

viśuddhaṁ kevalaṁ jñānaṁ pratyak samyag avasthitam |

satyaṁ pūrṇam anādy-antaṁ nirguṇaṁ nityam advayam ||

**śrīdharaḥ :** na yaṁ vidanti tattvena ity uktaṁ kiṁ tat tattvam ? ity apekṣāyām āha—jñānaṁ kevalaṁ satyaṁ tattvam | ghaṭādy-ākāra-vṛtti-jñāna-vyavacchedārthaṁ[[134]](#footnote-135) viśeṣaṇāni | viśuddhaṁ viṣayākāra-śūnyam | yataḥ pratyak sarvāntaram | ata eva samyak sandehādi-rahitam | avasthitaṁ sthiram | yato nirguṇam | guṇa-kāryaṁ hi guṇa-vyatikarāc cañcalaṁ bhavati | yadyapi vṛtti-jñānam api svarūpa-jñānam eveti na cāñcalyādi-doṣa-yuktaṁ tathāpy antaḥkaraṇa-vṛtti-doṣais tathā tathā bhavatīti vyavacchidyate | ebhir eva viśeṣaṇaiḥ satyatvam api samarthitam | kiṁ ca, yad vikāravat tad asatyaṁ dṛṣṭaṁ, na cāsya janmādayaḥ ṣaḍ-vikārāḥ santīty āha | anādy-antaṁ janma-nāśa-rahitam | ata eva janmānantarāstitva-lakṣaṇo’pi vikāro nāsti | vṛddhi-vipariṇāmāpakṣayāś ca na santi | yataḥ pūrṇam | sarvatra hetuḥ—nityam advayaṁ nityaṁ sarvadā dvaita-pratīti-samaye’pi paramārthato’dvayam iti ||40||

**krama-sandarbhaḥ :** punaś ca prakārāntareṇa tām eva tathā lakṣayituṁ tasyaikasyaiva yugapat-kartṛtvādikaṁ yojayan svarūpam api tathaiva lakṣayati—viśuddham iti yugmakam | tatra jñānam iti viśeṣyam, tac ca sukha-svarūpam eva | vijñānam ānandaṁ brahma [bṛ.ā.u. 3.9.28] iti śruteḥ | tasya jīva-svarūpa-vilakṣaṇatā-jñāpakāni viśeṣaṇāny āha—viśuddhaṁ kevalaṁ viśeṣaṇena śuddham eva, na tv avidyā-viddham ity arthaḥ | ayam ātmāpahata-pāpmā [chā.u. 8.7.1] iti śruteḥ | yataḥ pratyak sarvato’py antaram | yaḥ pṛthivyāṁ tiṣṭhan [bṛ.ā.u. 3.7.3] ity ārabhya, ya ātmānam antaro yamayatīti śruteḥ | ataḥ samyag akṣubhitatayaiva ā samantād vyāpya sthitam, na tv āvṛta-vikṣiptam, na cāṇu-parimāṇam ity arthaḥ | eko devaḥ [śve.u. 6.11] ity ādi śruteḥ |

kiṁ ca, satyaṁ sarva-sattā-prada-svarūpatvāt satya-padārthānāṁ mukhyam, na tu tad itaram ity arthaḥ | satyaṁ cānṛtaṁ ca satyam evābhavat [tai.u. 2.6.2] iti śruteḥ | pūrṇaṁ bhagavattayā saṁbhṛtaṁ, na tu tayā hīnam ity arthaḥ | ata evānādy-ananta-svarūpa-vaibhavam | nirgatā guṇebhyaḥ sattvādibhyo guṇā aiśvaryādayaḥ ṣaṭ yasya tādṛśaṁ ca | mukhya-pada-lopī bahu-vrīhiḥ | na tasya kāryaṁ karaṇaṁ ca vidyate [śve.u. 6.8] ity ādi śruteḥ | anena tādṛśa-rūpavattvaṁ cāyātam | na sandṛśe tiṣṭhati rūpam asya [kaṭha.u. 2.3.9, śve.u. 4.20], yam evaiṣa vṛṇute tena labhyas tasyaiṣa ātmā vivṛṇute tanuṁ svāṁ [kaṭha.u. 1.2.23] iti śruteḥ | sarva-sattā-prada-svarūpatvān nityam evādvayam | pṛthag-vastu-rahitatvād bhaya-rahitaṁ cety arthaḥ | ekam evādvayaṁ brahma [go.tā.u. 2.55], dvitīyād vai bhayaṁ bhavati [bṛ.ā.u. 1.4.2] iti śruteḥ | tad evaṁ sarveṣāṁ tan-mūlatve’py asti bhinnaṁ svarūpa-vailakṣaṇyam | anyathā, na yaṁ vidanti tattvena [bhā.pu. 2.6.38] iti viśeṣoktir vyarthī syāt ||40||

**viśvanāthaḥ :** nanu, na yaṁ vidanti tattvena [bhā.pu. 2.6.38] iti bhagavantaṁ yuṣmad-ādayo na vidanti, kiṁ tu tasya yan nirviśeṣa-svarūpaṁ śrūyate, tad vidanti na vā ? iti jijñāsāyām āha—viśuddham iti | tatra jñānam iti viśeṣyaṁ tac ca sukha-rūpam eva | vijñānam ānandaṁ brahma [bṛ.ā.u. 3.9.28] iti śruteḥ | jñānaṁ ca jānāteḥ kartṛ-karma-karaṇābhāvāt kevalam | ata eva upādhy-abhāvād viśuddham | tata eva sarvāntaratvāt pratyak | tad api samantād vyāpyaiva sthitatvāt samyag-avasthitam | vyāpter api sarvatra sattā-rūpeṇaiveti satyaṁ, tāratamyābhāvāt pūrṇam | janmādi-vikārābhāvād anādy-antam | sattvādi-guṇa-saṁsargābhāvān nirguṇam | sarva-kālam ekarūpatayaiva sthāyitvan nityam | dvitīyābhāvād advayam ||40||

—o)0(o—

**|| 2.6.41 ||**

ṛṣe vidanti munayaḥ praśāntātmendriyāśayāḥ |

yadā tad evāsat-tarkais tirodhīyeta viplutam ||

**śrīdharaḥ :** atra vidvad-anubhavaṁ pramāṇayati | he ṛse nārada ! praśāntātmendriyāśayāḥ prasanna-dehendriya-manaso yadā bhavanti tadā vidanti | anyadā tad-ajñāne kāraṇam āha | yadā tad eva prakāśamānam evāsatāṁ tarkair viplutaṁ[[135]](#footnote-136) syāt tadā tirodhīyeteti ||41||

**krama-sandarbhaḥ :** anya-pakṣa-pātitānām avedyatve hetum āha—praśāntā bhagavan-niṣṭhā ātmādayo yeṣām, ta eva tad vidanti | asat-tarkaiḥ, yo’nādṛto naraka-bhāgbhir asat-prasaṅgaiḥ [bhā.pu. 3.9.4] iti vakṣyamāṇa-tṛtīya-skandha—gata-mad-ukta-diśā tādṛśa-tad-rūpādi-kutarkais tu viplutaṁ sat yat tirodhīyata iti | tad evam anena padya-catuṣkeṇa tādṛśa-svarūpa eva bhagavāṁs tādṛśa-svarūpa-śaktyā tad-rūpaḥ sann avatārādikaṁ karoti | tatra tat-tad-ajñās tat-tad-gāyanto’pi na sukhaṁ prāpnuvanti | yatas tat-tad-vijñāne cādhikṛtya, pariniṣṭhito’pi nairguṇye ity ādikaṁ bahutaraṁ gīyata iti vyañjitam ||41||

**viśvanāthaḥ :** ṛṣe ! he nārada ! munayo manana-śīlāḥ | yadā praśāntātmendriyāśayā bhavanti, tadā tad vidanti | anyathā asat-tarkair viplutam | tad eva vastu tirodhīyate | etena tasya nirviśeṣaṁ svarūpaṁ tad brahma | tat kathañcid api jñātuṁ śakyam, na tu sa-viśeṣa-svarūpam ity uktam | evam eva viboddhum arhaty amalāntarātmabhiḥ [bhā.pu. 10.14.6] ity ādinā daśama-skandhe’pi vakṣyate ||41||

—o)0(o—

**|| 2.6.42 ||**

ādyo’vatāraḥ puruṣaḥ parasya

kālaḥ svabhāvaḥ sad-asan-manaś ca |

dravyaṁ vikāro guṇa indriyāṇi

virāṭ svarāṭ sthāsnu cariṣṇu bhūmnaḥ ||

**śrīdharaḥ :** avatārān vistareṇāha[[136]](#footnote-137)—ādya ity ādi yāvad adhyāya-samāpti | parasya bhūmnaḥ puruṣaḥ prakṛti-pravartakaḥ | yasya sahasra-śīrṣā ity ukto līlā-vigrahaḥ sa ādyo’vatāraḥ | vakṣyati hi—

bhūtair yadā pañcabhir ātma-sṛṣṭaiḥ

puraṁ virājaṁ viracayya tasmin |

svāṁśena viṣṭaḥ puruṣābhidhānaṁ

avāpa nārāyaṇa ādi-devaḥ || [bhā.pu. 11.4.3]

yathoktam—

viṣṇos[[137]](#footnote-138) tu trīṇi rūpāṇi puruṣākhyānyato viduḥ |

prathamaṁ mahataḥ sraṣṭṛ dvitīyaṁ tv aṇḍa-saṁsthitam |

tṛtīyaṁ sarva-bhūta-sthaṁ tāni jñātvā vimucyate ||iti |

yadyapi sarveṣām aviśeṣeṇāvatāratvam ucyate, tathāpi kālaś ca svabhāvaś ca sad-asad iti kārya-kāraṇātmikā prakṛtiś ca etāḥ śaktayaḥ, mana-ādīni kāryāṇi, brahmādayo guṇāvatārāh, dakṣādayo vibhūtaya iti vivektavyam | mano mahattattvam | dravyaṁ mahā-bhūtāni | kramo’tra na vivakṣitaḥ | vikāro’haṁkāraḥ | guṇaḥ sattvādiḥ | virāṭ samaṣṭi-śarīram | svarāṭ vairājaḥ | sthāsnu sthāvaram | cariṣṇu jaṅgamaṁ ca vyaṣṭi-śarīram ||42||

**krama-sandarbhaḥ :** pūrvārtham eva spaṣṭayati—ādyo’vatāra ity ādinā | parasya bhūmnaḥ svarūpeṇa śaktyā ca sarvātiśāyino’vatāraḥ prākṛta-vaibhave svecchayāvirbhāvaḥ ||42||

**viśvanāthaḥ :** sa eṣa ādyaḥ puruṣaḥ [bhā.pu. 2.6.38] ity ekena ślokenoktaṁ puruṣāvatāraṁ tat karma ca vivṛṇoti sārdhaiś caturbhiḥ | parasya para-vyomādhināthasya bhagavataḥ | ādyaḥ prathamo’vatāraḥ | puruṣaḥ prakṛtīkṣaṇa-kartā kārārṇava-śāyī | jagṛhe pauruṣaṁ rūpaṁ bhagavān [bhā.pu. 1.3.1] iti prathamokteḥ | kāla-svabhāvādayaś ca tasya karmocyate | kalpe kalpe sṛjaty ajaḥ | ātmātmany ātmanātmānam ity ukteḥ | sa eko’pi māyā-śaktyā nānā bhaved ity arthaḥ | sad-asat kārya-kāraṇātmakaṁ sarvaṁ viśvam eva | tad eva vivṛṇoti—mana ity ādi | kramo’tra na vivakṣitaḥ | dravyaṁ mahā-bhūtāni | vikāro’haṅkāraḥ | guṇaḥ sattvādiḥ | virāṭ samaṣṭi-śarīraṁ pātālādi | svarāṭ samaṣṭi-jīvo hiraṇyagarbhaḥ | sthāsnu sthāvaram | cariṣṇu jaṅgamaṁ vyaṣṭi-śarīram | bhūmnaḥ parameśvarasya sambandhi ||42||

—o)0(o—

**|| 2.6.43 ||**

ahaṁ bhavo yajña ime prajeśā

dakṣādayo ye bhavad-ādayaś ca |

svarloka-pālāḥ khaga-loka-pālā[[138]](#footnote-139)

nṛloka-pālās talaloka-pālāḥ ||

**śrīdharaḥ :** ahaṁ brahmā | bhavo rudraḥ | yajño viṣṇuḥ | dakṣādayo ya ime prajeśāḥ | talaloka-pālāḥ pātālādhipatayaḥ ||43||

**krama-sandarbhaḥ :** kālādayaś ca param eva tattvam iti sārdhaiś caturbhir anvayaḥ | yajñasya viṣṇoḥ sākṣād avatāratvena brahma-bhavayor āveśāvatāratvenānyeṣāṁ śakti-tat-kārya-rūpatvena tad-ananyatvam ity arthaḥ ||43||

**viśvanāthaḥ :** tathāhaṁ brahmā | tad-ādayas trayo guṇāvatārāḥ | khaṁ bhuvar-lokas tad-gata-loka-pālāḥ | tala-loka-pālāḥ pātālādhipatayaḥ ||43||

—o)0(o—

**|| 2.6.44 ||**

gandharva-vidyādhara-cāraṇeśā

ye yakṣa-rakṣoraga-nāga-nāthāḥ |

ye vā ṛṣīṇām ṛṣabhāḥ pitṝṇāṁ

daityendra[[139]](#footnote-140)-siddheśvara-dānavendrāḥ |

anye ca ye preta-piśāca[[140]](#footnote-141)-bhūta-

kūṣmāṇḍa-yādo-mṛga-pakṣy-adhīśāḥ ||

**śrīdharaḥ :** gandharvādīnām īśāḥ | yakṣādīnāṁ nāthāḥ | rakṣorageti sandhir ārṣaḥ | ṛṣīṇāṁ pitṝṇāṁ ca śreṣṭhāḥ | pretādīnām adhīśāḥ ||44||

**krama-sandarbhaḥ :** *na vyākhyātam.*

**viśvanāthaḥ :** rakṣorageti sandhir ārṣaḥ ||44||

—o)0(o—

**|| 2.6.45 ||**

yat kiṁ ca loke bhagavan mahasvad

ojaḥ-sahasvad balavat kṣamāvat |

śrī-hrī-vibhūty-ātmavad adbhutārṇaṁ

tattvaṁ paraṁ rūpavad asva-rūpam ||

**madhvaḥ :** yaḥ śete pralaye viṣṇuḥ śūnya-nāmā mahākṛtiḥ |

sa tu nārāyaṇo nāma narāṇām ayanatvataḥ ||

rūpaṁ dvitīyaṁ bhavati dīpād dīpāntaraṁ yathā |

sisṛkṣos tasya puruṣa ity āhus tad-vido janāḥ ||

saramāyā dvitīye tu rūpe prakṛti-saṁjñite |

vīryam ādhatta puruṣo mahāṁs tasmād ajāyata ||

yo’sau hiraṇyagarbhākhyaḥ puruṣaḥ so’pi bhaṇyate |

śraddhety uktā tu tat-patnī sāpi prakṛtir ucyate ||

pralaye tv aśarīrau tau vibhāsena vyavasthitau |

śarīraṁ prāpya puruṣāt saṁyogaṁ tau pracakratuḥ ||

tataḥ punar mahat-tattvaṁ prajātaṁ jagad-aṅkuram |

svasyaiva putratāṁ yātam ahaṅkāras tato’jani || iti vyoma-saṁhitāyām |

puruṣas tasyaivādyāvatāraḥ kālādayo rūpavat |

asvarūpam api priyatvāt puruṣādyā hare rūpaṁ

brahmādyās tat-priyāḥ smṛtāḥ |

svarūpa-bhūtā naivaite tat-sannidhi-yutā api || iti pādme |

kālo vastu svabhāvaś ca prakṛtiḥ prāṇa eva ca |

manaś ca pañca-bhūtāni vikāras triguṇā api |

na svarūpaṁ harer etat tathāpy eṣu hariḥ sthitaḥ || iti brāhme |

sat-prāṇaḥ sad iti prāṇa iti śruteḥ |

dravyas tu pañca-bhūtāni vikāro’m udāhṛtam |

virājaṁ garuḍaṁ prāhuḥ svarāḍ indra udāhṛtaḥ || iti ṣāḍguṇye |

sarvaṁ tu rūpavad viṣṇor viśeṣeṇa vibhūtimat |

atipriyatān naivaitat svarūpam api bhaṇyate || iti skānde |

svato mahattvaṁ tu maho viśeṣa-prāpti-śaktitā |

vibhūtir lakṣaṇonnāho lakṣmī-śabdena bhaṇyate || iti brahma-tarke |

pradhānatvena sarvasmān matsya-kūrmādayo hareḥ |

avatārāḥ śrutau khyātāḥ sa evaite tataḥ smṛtāḥ ||

na svarūpaṁ tu brahmādyāḥ smṛtā māyā-vibhūtayaḥ |

svecchayaiṣāṁ viśiṣṭatvaṁ kurute tat tathā smṛtaḥ || iti vyoma-saṁhitāyām |

yajña-śabdoditau dvau tu devau loka-puraskṛtau |

eko nārāyaṇas tatra rudra-cchinnas tathāparaḥ ||

sa tu yajñābhimānī syāt tat-patiḥ keśavaḥ smṛtaḥ || iti pādme ||41-45||

**śrīdharaḥ :** kiṁ bahunā, yat kiṁcid bhagavad-ādi tat sarvaṁ param eva tattvam ity anvayaḥ | bhagavad aiśvarya-yuktam, mahasvat tejo-yuktam | ojaḥ-sahasī indriya-manaḥ-śaktī tad-yuktam | balaṁ dākṣyam | śrīḥ śobhā, hrīr akarma-jugupsā, vibhūtiḥ saṁpattiḥ, ātmā buddhis tad-yuktam | arṇo varṇaḥ | adbhutārṇam āścarya-varṇam ity arthaḥ | rūpam eva svarūpam, rūpavad asvarūpaṁ ca yat tat sarvaṁ paraṁ tattvaṁ tad-vibhūtir ity arthaḥ ||45||

**krama-sandarbhaḥ :** yajñasya viṣṇoḥ sākṣād avatāratvena brahma-bhavayor āveśāvatāratvenānyeṣāṁ śakti-tat-kārya-rūpatvena tad-ananyatvam ity arthaḥ ||45||

**viśvanāthaḥ :** kiṁ bahunā, yat kiṁcid bhagavad-ādi | bhagaṁ śrī-kāma-māhātmya-vīrya-yatnārka-kīrtiṣu ity amaraḥ | mahasvat tejo-yuktam | ojaḥ-saho-balānīndriya-manaḥ-śarīra-pāṭavāni | hrīr akarma-jugupsā | ātmā buddhiḥ | adbhutārṇam āścarya-varṇam | tat sarvaṁ tattvam | rūpavat sākāram asmad-ādikam | param arūpavad nirākāram | kāladikaṁ ceti dvividhaṁ—bhagavad-rūpam apy asvarūpaṁ na bhūtaḥ svarūpaṁ tasya svarūpa-śakti-vilāsatvābhāvād ity arthaḥ | evaṁ ca kālādīnāṁ puruṣāvatārasya karma-rūpatve’pi te śaktayo brahmādayo guṇāvatārāḥ, prajāpaty-ādayo vibhūtayaḥ, anye kecij jñānino yoginaḥ karmiṇo mūḍhāś ca sthāvara-jaṅgamāś ca sarve puruṣāvatārasya sṛṣṭy-ādi-līlā-parikarā jñeyāḥ ||45||

—o)0(o—

**|| 2.6.46 ||**

prādhānyato yān ṛṣa āmananti

līlāvatārān puruṣasya bhūmnaḥ |

āpīyatāṁ karṇa-kaṣāya-śoṣān

anukramiṣye ta imān supeśān[[141]](#footnote-142) ||

**śrīdharaḥ :** śuddha-sattvāvatārān vaktum āha—prādhānyata iti | asat-kathā-śravaṇair ye karṇayoḥ kaṣāyā malās tān śoṣayantīti tathā tān | supeśān sundarān | sa-kāralopaś cārṣaḥ[[142]](#footnote-143) | he ṛse, te tubhyam anukramiṣye, tad anukrameṇāvṛtaṁ tvayā pīyatām ity arthaḥ | yad vā, pīyatām[[143]](#footnote-144) iti śatrantam | āpibatāṁ karṇa-kaṣāya-śoṣān ity arthaḥ ||45||

**krama-sandarbhaḥ :** kiṁ bahunā ? etad-artham evāsya mahā-purāṇasyāvirbhāva iti bhavatānudita-prāyaṁ yaśo bhagavato’malam ity ādau, samādhinā’nusmara tadviceṣṭitam ity ādau ca varṇitam | sā ca bhagavato līlā dvividhā | sṛṣṭy-ādi-rūpā līlāvatāra-vinoda-rūpā ca | tayor uttarā tu praśastatarety āśayenāha—prādhānyato yān ṛṣa iti | yadyapi pūrvam ādyo’vatāraḥ puruṣaḥ parasyety ādi granthena puruṣaṁ kālādi-tac-chaktiṁ mana-ādi tat-kāryaṁ brahmādi tam | guṇāvatārān dakṣādi-tad-vibhūtīś coktavān asmi tena ca sṛṣṭy-ādi-līlāḥ tathāpi yān he ṛṣe puruṣasya bhūmno līlāvatārān prādhānyenāmananti tān eva imān mama hṛdayādhirūḍhān | karṇa-kaṣāya-śoṣān tad-itara-śravaṇa-rāga-hartṝn | kiṁ ca, supeṣān parama-manoharān anukramiṣye tad-anukramaṇaṁ samyak pīyatām ||46||

**viśvanāthaḥ :** evaṁ māyā-śakti-prādhānyena puruṣāvatāram uktvā, cic-chakti-mayān līlāvatārān varāha-yajñādīn vaktum āha | prādhānyata āmanantīty upāsyatvenāṁśeneti vyañjayati | karṇayoḥ kaṣāyān vārtāntara-śravaṇa-vāsanāḥ śoṣayantīti tān | he ṛṣe ! te tubhyam anukramiṣye krameṇa kathayiṣye | tat kathāmṛtaṁ tvayā pīyatām ||

—o)0(o—

iti sārārtha-darśinyāṁ harṣiṇyāṁ bhakta-cetasām |

ṣaṣṭho’dhyāyo dvitīye’smin saṅgataḥ saṅgataḥ satām ||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ dvitīya-skandhe brahma-nārada-saṁvāde

puruṣa-vibhūti-varṇanaṁ nāma

ṣaṣṭho’dhyāyaḥ

||2.6||

**(2.7)**

### saptamo’dhyāyaḥ

## brahma-nārada-saṁvādaḥ

**|| 2.7.1 ||**

**brahmovāca—**

**yatrodyataḥ kṣiti-taloddharaṇāya bibhrat**

**krauḍīṁ tanuṁ sakala-yajña-mayīm anantaḥ |**

**antar-mahārṇava upāgatam ādi-daityaṁ**

**taṁ daṁṣṭrayādrim iva vajra-dharo dadāra ||**

**śrīdharaḥ :**

saptame bhagaval-līlāvatārā brahmaṇoditāḥ |

nāradāya tu tat-karma prayojana-gunaiḥ saha ||

yatra yadā kṣiti-taloddharaṇārthaṁ vārāhīṁ tanuṁ bibhrat sannudyato’nantas[[144]](#footnote-145) tadā taṁ suprasiddhaṁ hiraṇyākṣaṁ daṁṣṭrayā dadāra ||1||

**krama-sandarbhaḥ :** kareṇa karṇa-mūle’han [bhā.pu. 3.19.25] iti vakṣyamāṇāt prathamaṁ kareṇāhan, paścād daṁṣṭrayā ca dadāreti jñeyam ||1||

**viśvanāthaḥ :**

avatārāḥ saptame’smin kroḍādyāḥ saha karmabhiḥ |

vibhūtayaś ca bhaktāś ca nirūpyante samāsataḥ ||o||

varāhāvatāram āha | yatra kṣiti-talasya bhūtalasya uddharaṇāya udyataḥ gatvā udyamaṁ cakre | tatraivāntar-mahārṇave | upāgataṁ hiraṇyākṣaṁ daṁṣṭrayā kareṇa karṇa-mūle’han iti vakṣyamāṇāt prathamaṁ kareṇa tato daṁṣṭrayā ca dadāreti jñeyam ||1||

—o)0(o—

**|| 2.7.2 ||**

**jāto rucer ajanayat suyamān suyajña**

**ākūti-sūnur amarān atha dakṣiṇāyām |**

**loka-trayasya mahatīm aharad yad ārtiṁ**

**svāyambhuvena manunā harir ity anūktaḥ ||**

**madhvaḥ :** kriyābhimāṇādy-ajño’sāv indra-sūnuḥ prakīrtitaḥ |

yajñe sattvāt svayaṁ viṣṇur yajño ruci-sutaḥ smṛtaḥ || iti pādme |

harir iti jñātveśāvāsām ity ādinānūktaḥ |

trayī śrutir nitya-vāk ca vedo’nuvacanaṁ tathā || iti hy abhidhānam ||2||

**śrīdharaḥ :** yajñāvatāram āha | ruceḥ prajāpateḥ sakāśāt tad-bhāryāyā ākūteḥ sūnuḥ sutaḥ suyajño nāma jātaḥ | sa ca sva-bhāryāyāṁ dakṣiṇāyāṁ suyamān devān ajanayat | sa evendraḥ san yadā ārtim aharat tadā pūrvaṁ suyajña ity ukto’py anu paścān manunā mātāmahena harir ity uktaḥ | anena devotpādanaṁ loka-trayārtiharaṇaṁ ca tasya karma darśitam | evaṁ sarvatrāvatāras tat-karma ca jñeyam ||2||

**krama-sandarbhaḥ :** *na vyākhyātam.*

**viśvanāthaḥ :** yajñāvatāram āha—ruceḥ prajāpateḥ sakāśāj jātaḥ san suyamān devān ajanayat | nāmnā suyajñaḥ | ākūteḥ svāyambhuva-putryāḥ sūnuḥ | dakṣiṇāyāṁ sva-bhāryāyām | sa evendraḥ san, yadā ārtiṁ pīḍām aharat, tadā pūrvaṁ suyajña ity ukto’pi anu paścāt mātāmahena manunā harir ity uktaḥ | evam agre’pi sarvatra janma karma pitroḥ svasya ca nāma yathā-yogyaṁ jñeyam ||2||

—o)0(o—

**|| 2.7.3 ||**

jajñe ca kardama-gṛhe dvija devahūtyāṁ

strībhiḥ samaṁ navabhir ātma-gatiṁ sva-mātre |

ūce yayātma-śamalaṁ guṇa-saṅga-paṅkam

asmin vidhūya kapilasya gatiṁ prapede ||

**śrīdharaḥ :** kapilāvatāram āha | kardamasya prajāpater gṛhe ca tad-bhāryāyāṁ devahūtyāṁ jajñe | navabhiḥ strībhir bhaginībhiḥ saha | sa ca sva-mātre ātma-gatiṁ brahma-vidyām uktavān | yayā ātma-gatyā sā ātmanaḥ śamalaṁ malinī-karaṇaṁ guṇa-saṅga-rūpaṁ paṅkam asminn eva janmani vidhūya kapilasya gatiṁ muktiṁ prāptavatī ||3||

**krama-sandarbhaḥ :** jajñe ceti | ātmano bhagavad-rūpasya gatiṁ jñānam uktavān | kapilasya gatiṁ tadīya-nityāvāsaṁ vaikuṇṭhāṁśa-viśeṣam ||3||

**viśvanāthaḥ :** kapilāvatāram āha—jajñe jātaḥ | dvija he nārada ! navabhiḥ strībhir bhaginībhiḥ | samaṁ saha | yayā ātma-gatyā | ātmanaḥ śamalaṁ mālinī-karaṇaṁ guṇa-saṅga-rūpaṁ paṅkaṁ vidhūya | asmin jagati vartamāno janaḥ kapilasya gatiṁ tripād-vibhūtisthaṁ kapila-vaikuṇṭhaṁ prapede prāptavān ||3||

—o)0(o—

**|| 2.7.4 ||**

atrer[[145]](#footnote-146) apatyam abhikāṅkṣata āha tuṣṭo  
datto mayāham iti yad bhagavān sa dattaḥ |  
yat-pāda-paṅkaja-parāga-pavitra-dehā  
yogarddhim[[146]](#footnote-147) āpur ubhayīṁ yadu-haihayādyāḥ ||

**madhvaḥ :** amayīṁ[[147]](#footnote-148) viṣṇu-pradhānām ||4||

**śrīdharaḥ :** dattātreyāvatāram āha | mayāham eva[[148]](#footnote-149) tubhyaṁ datta iti yady ata āha tataḥ sa nāmnā datto jātaḥ | sva-bhaktebhyo yogaiśvarya-dānaṁ tac-caritaṁ ca darśayati | yasya pāda-paṅkajayoḥ parāgas tena pavitrā dehā yeṣāṁ te | ubhayīm aihikīmām uṣmikīṁ ca bhukti-mukti-rūpāṁ[[149]](#footnote-150) vā ||4||

**krama-sandarbhaḥ :** *na vyākhyātam.*

**viśvanāthaḥ :** dattātreyāvatāram āha—atrer iti | caturthy-arthe ṣaṣṭhī | mayā aham eva tubhyaṁ dattaḥ iti yad āha, tataḥ sa nāmnā datto jātaḥ | yogardhiṁ yoga-sampattim ubhayīm aihikīm āmuṣmikīṁ ca bhukti-mukti-rūpāṁ vā | teṣāṁ ca madhye haihayaṁ tu prāpta-yogardhikam api mahad-aparādhata eva hetoḥ kupyan śrī-paraśurāmo jaghāneti jñeyam ||4||

—o)0(o—

**|| 2.7.5 ||**

taptaṁ tapo vividha-loka-sisṛkṣayā me[[150]](#footnote-151)

ādau sanāt sva-tapasaḥ sa catuḥ-sano’bhūt |

prāk-kalpa-samplava-vinaṣṭam ihātma-tattvaṁ

samyag jagāda munayo yad acakṣatātman ||

**madhvaḥ :** me taptaḥ sataḥ | saḥ naḥ arthe | sanāt pūrvam |

brahmaṇas tapataḥ pūrvaṁ viṣṇur jāta urukramaḥ |

sarva-loka-hitārthāya yena rūpaṁ prakāśitam ||

yaś ca pāti sadā lokān ajito jayatāṁ varaḥ |

tasmāt rudraḥ samutpannaḥ sarva-saṁhāra-kṛd vibhuḥ ||

ete tripuruṣāḥ proktāḥ sṛṣṭi-sthity-anta-kāriṇaḥ |

nimitta-mātraṁ tau devau viṣṇuḥ sarvasya kāraṇam || iti skānde ||5||

**śrīdharaḥ :** kumārāvatāram āha | me mayā ādau yat tapas taptaṁ tasmāt sva-tapaso mat-tapaso hetoḥ sa hariś catuḥsano’bhūt | sanatkumāraḥ sanakaḥ sanandanaḥ sanātana iti catvāraḥ sana-śabdā nāmni yasya saḥ |[[151]](#footnote-152) kathambhūtāt sva-tapasaḥ ? sanād akhaṇḍitāt | yad vā, sva-tapasaḥ sanād dānāt samarpaṇād ity arthaḥ | ṣaṇu dāne | sa ca pūrva-kalpasya samplave pralaye vinaṣṭam ucchinna-sampradāyam ātma-tattvam ihāsmin kalpe[[152]](#footnote-153) samyag jagādoktavān | samyaktvaṁ darśayati—yad gadita-mātram eva munaya ātmanātmani manasy acakṣata sākṣād apaśyan ||5||

**krama-sandarbhaḥ :** sadād iti tan-nāmnā bhagavān ity arthaḥ | sanāt sanātanatamaḥ iti sahasra-nāma-stotrāt ||5||

**viśvanāthaḥ :** kumārāvatāram āha—me mayā ādau yat tapas taptaṁ tasmāt, sva-tapaso hetoḥ sa hariḥ catuḥsano’bhūt | sanaka-sanandana-sanātana-sanatkumārā iti catvāraḥ sana-śabdā nāmni yasya saḥ | ata eva sanād iti ca nāma | sanaṁ sana-śabdam atati vyāpnotīti saḥ | sanāt sanātana-tamaḥ iti sahasra-nāma-stotrāt | **iha** asmin kalpe | **ātma-tattvaṁ** **samyag jagāda**, yad gadita-mātram eva **munaya ātman** sva-manasi **acakṣata** sākṣād apaśyan ||5||

—o)0(o—

**|| 2.7.6 ||**

dharmasya dakṣa-duhitary ajaniṣṭa mūrtyāṁ

nārāyaṇo nara iti sva-tapaḥ-prabhāvaḥ |

dṛṣṭvātmano bhagavato niyamāvalopaṁ

devyas tv anaṅga-pṛtanā ghaṭituṁ na śekuḥ ||

**madhvaḥ :**

naro nārāyaṇaś caiva hariḥ kṛṣṇas tathaiva ca |

catvāro dharma-tanayā harir eva trayo mataḥ |

ananto nara-nāmātra tasmiṁs tu nara-nāmavān |

viśeṣeṇa svayaṁ viṣṇur nivasaty ambujekṣaṇaḥ |

tasmāc caturdhā dharmasya jāto viṣṇur itīritaḥ || iti ṣāḍguṇye ||6||

**śrīdharaḥ** : nara-nārāyaṇāvatāram āha—dharmasya patnyāṁ dakṣa-duhitari mūrti-saṁjñāyāṁ nārāyaṇo nara iti mūrti-dvayena jātaḥ | kathambhūtaḥ ? svo’sādhāraṇas tapaḥ-prabhāvo yasya | tad evāha—anaṅgasya pṛtanāḥ devyo’psaraso bhagavataḥ sakāśād ātmanaḥ sva-pratirūpā urvaśy-ādyāḥ strīr dṛṣṭvā tasya niyamāvalopaṁ vrata-bhaṅgaṁ ghaṭituṁ sādhayituṁ na śekuḥ | yad vā, ātmanaḥ svasya yo niyamas tapo-nāśana-rūpas tasyāvalopaṁ tatra dṛṣṭvā bhagavatas taṁ ghaṭayituṁ na śekur iti | etac cākhyānam ekādaśe bhaviṣyati ||6||

[[153]](#footnote-154)

**krama-sandarbhaḥ :** *na vyākhyātam.*

**viśvanāthaḥ :** nara-nārāyaṇāvatāram āha | dharmasya patnyāṁ mūrtyāṁ nārāyaṇo nara iti svarūpa-dvayena jātaḥ | svo’sādhāraṇas tapaḥ-prabhāvo yasya saḥ | anaṅgasya pṛtanā devyo’psarasas tapo-bhaṅgārtham āgatāḥ | ātmanaḥ iti jātyaikatvam | ātmabhyo hetubhyo niyamāvalopaṁ tapo-bhaṅgābhāvaṁ dṛṣṭvā ghaṭituṁ ceṣṭituṁ na śekuḥ | śāpa-bhaya-stabdhā babhūvur ity arthaḥ | bhāguri-mate avety asyākāra-lope nañā avalopa iti siddham |

yad vā, bhagavataḥ sakāśāt ātmanaḥ sva-pratirūpā ūrvaśy-ādyāḥ śrīḥ niyamāvalopaṁ vrata-bhaṅgābhāvaṁ ca dṛṣṭvā ghaṭituṁ na śekuḥ—vismayena stabdhā babhūvur ity arthaḥ ||6||

—o)0(o—

**|| 2.7.7 ||**

kāmaṁ dahanti kṛtino nanu roṣa-dṛṣṭyā

roṣaṁ dahantam uta te na dahanty asahyam |

so’yaṁ yad antaram alaṁ praviśan bibheti

kāmaḥ kathaṁ nu punar asya manaḥ śrayeta ||

**śrīdharaḥ :** yatra kāma-vijayī krodho’pi bibheti yatra kāmo na prabhavatīti kiṁ vaktavyam ity āha—kāmam iti | kṛtinaḥ śrī-rudra-pramukhā roṣa-yuktayā dṛṣṭyā kāmaṁ dahanti | roṣaṁ tv ātmānaṁ dahantam api[[154]](#footnote-155) te na dahanti | krodhenābhibhūyanta ity arthaḥ | nu aho so’yaṁ roṣo yad-antaraṁ yan-madhyaṁ praviśann alaṁ bibheti | yad vā, yasyāntar-manaḥ | kathaṁ-bhūtam ? amalaṁ nirmalaṁ praviśann iti ||7||

**krama-sandarbhaḥ :** *na vyākhyātam.*

**viśvanāthaḥ :** bhagavataḥ kāma-vijayo’yaṁ nādbhutaḥ, yatas tatra krodham akurvāṇaḥ krodha-jayam apy anyair duṣkaraṁ kṛtavān ity āha—kāmam iti | kṛtinaḥ śrī-rudra-pramukhā roṣa-yuktayā dṛṣṭyā kāmaṁ dahanti | roṣaṁ tv ātmānaṁ dahantam api na dahanti | roṣeṇābhibhūyanta ity arthaḥ | nu aho | so’yaṁ roṣo yad-antaraṁ yan-madhyaṁ praviśann alaṁ bibheti | yad vā, yasyāntar manaḥ | kathaṁbhūtam ? amalam ||7||

—o)0(o—

**|| 2.7.8 ||**

viddhaḥ sapatny-udita-patribhir anti rājño

bālo’pi sann upagatas tapase vanāni |

tasmā adād dhruva-gatiṁ gṛṇate prasanno

divyāḥ stuvanti munayo yad upary-adhastāt ||

**madhvaḥ :** avatāro mahā-viṣṇor vāsudeva itīritaḥ |

yo dhruvāya nijaṁ prādāt sthānam anyān adhiṣṭhitam || iti prakāśa-saṁhitāyām ||8||

**śrīdharaḥ :** caritreṇaiva kam apy avatāraṁ[[155]](#footnote-156) sūcayati | mātuḥ sapatnyāḥ uditāny uktāni vākyāny eva patriṇo bāṇās tair viddho dhruvo rājña uttānapado’nti samīpe tapaso tapas taptum | dhruva-gatiṁ dhruva-padam | yat yām upari sthitām adhastāt sthitā divi bhavā divyāḥ saptarṣayaḥ stuvanti | yad vā, upari bhṛgv-ādayaḥ adhastāt saptarṣaya iti ||8||

**krama-sandarbhaḥ :** viddha iti | śrī-vāsudeva evāyaṁ dhruvārtham avatīrṇaḥ | yaḥ khalu dhruva-lokādhiṣṭhāteti gamyate | tasya dvādaśākṣara-vidyopāsakatvāt tal-loka-prāpteś ca ||8||

**viśvanāthaḥ :** pṛśnigarbhāvatāram āha—viddha iti | mātuḥ sapatnyāḥ—suruceḥ uditāni vākyāny eva patriṇo bāṇās tair viddho dhruvaḥ | rājñaḥ uttānapado’sti samīpe | tapase tapas taptum | gṛṇate stuvate | dhruva-padaṁ nitya-sthala-viśeṣam ity arthaḥ | yat yām | upari-sthitāḥ, adhastāt sthitāḥ, divi bhavā divyāḥ saptarṣayaḥ stuvanti | yad vā, upari-sthitā bhṛgv-ādayaḥ adhastāt saptarṣayaḥ | vāsudevāvatāro’yaṁ pṛśnigarbho jñeyaḥ |

tvam eva pūrva-sarge’bhūḥ pṛśniḥ svāyambhuve sati |

tadāyaṁ sutapā nāma prajāpatir akalmaṣaḥ || [bhā.pu. 10.3.32]

ahaṁ suto vām abhavaṁ pṛśnigarbha iti śrutaḥ | [bhā.pu. 10.3.41]

iti daśame karmāśravaṇāt | atra tu janmāśravaṇāt janma-karmaṇoḥ paraspara-sāpekṣatvād ekatra saṅgator aucityāt | yad uktaṁ bhāgavatāmṛte—

asyātra caritānuktyā nāmānuktyā ca tatra vai |

parasparam apekṣitvād yuktā caikatra saṅgatiḥ || [la.bhā. 1.3.56] iti |

na cātra dhruvārthaṁ vaikuṇṭhān nārāyaṇa evāgataḥ | tena pṛthag evāyaṁ dhruva-priyo’vatāra iti vācyam | yad uktaṁ tatraiva—

atrāgamana-mātreṇa yadi syād avatāratā |

anyatrāpi prasajyeta yatheṣṭaṁ tat-prakalpanā || [labhagavat-sandarbhā. 1.3.58] iti ||8||

—o)0(o—

**|| 2.7.9 ||**

yad venam utpatha-gataṁ dvija-vākya-vajra-

niṣpluṣṭa-pauruṣa-bhagaṁ niraye patantam |

trātvārthito jagati putra-padaṁ ca lebhe

dugdhā vasūni vasudhā sakalāni yena ||

**madhvaḥ :** pṛthur nāma mahārājas tatra viṣṇuḥ svayaṁ prabhuḥ |

pṛthu-nāmā caturbāhuḥ praviṣṭas tena cārthitaḥ || iti mahā-saṁhitāyām ||9||

**śrīdharaḥ :** pṛthv-avatāram āha | yad yadā ṛsibhir arthitas[[156]](#footnote-157) tadā venaṁ trātvā anvarthaṁ[[157]](#footnote-158) tat putra iti padaṁ nāma lebhe |

puṁ-nāmno narakādy asmāt pitaraṁ trāyate sutaḥ |

tasmāt putra iti proktaḥ svayam eva svayaṁbhuvā ||

iti hi putra-pada-vyutpattiḥ | kathambhūtam ? dvijānāṁ śāpa-vākyam eva vajraṁ tena vipluṣṭaṁ dagdhaṁ pauruṣaṁ bhagam aiśvaryaṁ ca yasya tam | caritrāntaram āha | yena ca jagati jagad-arthe vasūny annādi-dravyāṇi dugdhā ||9||

**krama-sandarbhaḥ :** niraye patantam iti punaḥ punaḥ patanāya sajjamānaṁ trātvā putra-padaṁ ca lebha iti | na kevalaṁ trātavān, api tu putra-padaṁ ca putratvam api lebha ity artha-vyaktyā tatrodyateṣu muniṣu kāruṇya-viśeṣa-vyaktiḥ | ktvā-pratyayas tu trāṇasyāvaśyakatā-vivakṣayā bhāvini bhūtavan nirdeśāt | kintu saptama-skandhe—bhagavan nindayā veṇo dvijais tamasi pātitaḥ [bhā.pu. 7.1.16] ity anusāreṇaikadā śrī-pṛthu-rājena śrī-nāradāt sva-pitur naraka-bhogānantaraṁ kuṣṭhi-mleccha-prāptiṁ śrutvā tam ānīya pṛthūdakākhya-kurukṣetra-tīrthe snapanādinā krameṇa tad-aparicchedya-yātanā-bhogād uddadhāreti vāmana-purāṇād viśeṣo jñeyaḥ ||9||

**viśvanāthaḥ :** pṛthv-avatāram āha | yat yadā ṛsibhir arthitas tadā veṇaṁ trātvā anvarthaṁ tat putra iti padaṁ nāma lebhe |

puṁ-nāmno narakādy asmāt pitaraṁ trāyate sutaḥ |

tasmāt putra iti proktaḥ svayam eva svayaṁbhuvā ||

iti putra-pada-vyutpattiḥ | kathambhūtam ? dvijānāṁ śāpa-vākyam eva vajraṁ tena niṣpluṣṭaṁ dagdhaṁ pauruṣaṁ bhagam aiśvaryaṁ ca yasya tam | śrī-pṛthu-rājena nāradāt sva-pitur naraka-bhogānantaraṁ kuṣṭhi-mlecchatva-prāptiṁ śrutvā tam ānīya pṛthūdakākhye kurukṣetra-tīrthe snapanādinā tad-aparicchedya-yātanābhogād uddadhāreti vāmana-purāṇa-kathā jñeyā | caritrāntaram āha—yena ca vasuni annādi-dravyāṇi | vasudhā pṛthvī dugdhā ||9||

—o)0(o—

**|| 2.7.10 ||**

nābher asāv ṛṣabha āsa sudevi-sūnur

yo vai cacāra sama-dṛg jaḍa-yoga-caryām |

yat pāramahaṁsyam ṛṣayaḥ padam āmananti

svasthaḥ praśānta-karaṇaḥ parimukta-saṅgaḥ ||

**madhvaḥ** : yad-rūpaṁ paramahaṁsa-prāpyaṁ padam āmananti ||10||

**śrīdharaḥ :** ṛsabhāvatāram āha | asau harir nābher āgnīdhra-putrāt sudevyāḥ sūnur āsa | nābher bhāryāyā merudevyā[[158]](#footnote-159) eva sudevīty api saṁjñā | jaḍavad yogena nitya-samādhinā caryām | yad iti yām[[159]](#footnote-160) | tatra hetuḥ—sama-dṛk | tatrāpi hetuḥ—sva-sthaḥ sva-svarūpe sthitaḥ | yataḥ praśāntendriyaḥ | tat kutaḥ ? yataḥ parito mukta-saṅgaḥ ||10||

**krama-sandarbhaḥ :** *na vyākhyātam.*

**viśvanāthaḥ :** ṛsabhāvatāram āha | nābheḥ sakāśāt āsa abhūt sudevyāḥ sūnuḥ | jaḍavad yoga-caryām | yasya pāramahaṁsyaṁ padaṁ cihnam ṛṣaya āmananti abhyasyanti | ṛṣabhaḥ kīdṛśaḥ ? svasminn eva tiṣṭhatīt svastha ity ādi | atra samāpta-punar-āttatā doṣaś ced evaṁ vyākhyayam | yasya pāramahaṁsyam ṛṣayaḥ āmananti, teṣu ṛṣiṣu parimukta-saṅgaḥ | ime mat-pāramahaṁsyaṁ na jānantv iti teṣu prīti-rahitaḥ | ata eva te bhraṣṭā babhūvur iti tatra kathā draṣṭavyāḥ ||10||

—o)0(o—

**|| 2.7.11 ||**

**satre mamāsa bhagavān haya-śīraṣātho**

**sākṣāt sa yajña-puruṣas tapanīya-varṇaḥ |**

**chandomayo makhamayo’khila-devatātmā**

**vāco babhūvur uśatīḥ śvasato’sya nastaḥ ||**

**madhvaḥ :** chandāṁsi ca makhyāś caiva devā lokāś ca sarvaśaḥ |

sarve viṣṇau sthitā yasmād ataḥ sarva-mayo hy asau || iti mahā-saṁhitāyām |

**śrīdharaḥ :** hayagrīvāvatāram āha—satre iti | atho ity arthāntare | sa eva sākṣād bhagavān mama brahmaṇaḥ satre yajñe hayaśīrṣā āsa | tapanīyaṁ suvarṇaṁ tadvad varṇo yasya | chando-mayo vedamayaḥ tad-vidheyā ye makhās tan-mayaḥ | amṛtamaya iti vā pāṭhaḥ | makhair yajanīyā akhilā devatās tad-ātmā ca | asya śvasataḥ śvāsaṁ muñcato nasto nāsā-puṭād uśatīr uśatyaḥ kamanīyā veda-lakṣaṇā vāco babhūvuḥ ||11||

**krama-sandarbhaḥ :** *na vyākhyātam.*

**viśvanāthaḥ :** hayagrīvāvatāram āha | satre yajñe | āsa āvirbabhūva | asya hayaśīrṣṇaḥ | śvasato niḥśvasataḥ | nasto nāsā-puṭāt | uśatyaḥ kamanīyā veda-lakṣaṇā vāco babhūvur udapadyaṁ tu | atra chandeti viśeṣaṇa-trayeṇa karma-kāṇḍā-jñāna-kāṇḍa-devatā-kāṇḍa-sambandhinyaḥ śrutaya iti gamyate | amṛtamaya ity atra makhamaya ity api pāṭhaḥ kvacit ||11||

—o)0(o—

**|| 2.7.12 ||**

**matsyo yugānta-samaye manunopalabdhaḥ**

**kṣoṇī-mayo nikhila-jīva-nikāya-ketaḥ |**

**visraṁsitān uru-bhaye salile mukhān me**

**ādāya tatra vijahāra ha veda-mārgān ||**

**madhvaḥ :** kṣauṇīmayaḥ naukāśrayatvāt kṣoṇī-mayaḥ ||12||

**śrīdharaḥ :** matsyāvatāram āha | matsyo bhāvinā vaivasvatena manunā[[160]](#footnote-161) dṛṣṭaḥ | kṣoṇīmayaḥ pṛthvī-pradhānaḥ[[161]](#footnote-162), tad-āśraya ity arthaḥ | ata eva nikhila-jīva-nikāyānām āśrayaḥ | me mukhād visraṁsitān galitān vedasya mārgān vedān ādāya tatra yugānta-salile vijahāra | ha harṣeṇa ||12||

**krama-sandarbhaḥ :** matsya iti | manunā vaivasvata-manutayā bhāvinā satyavratenety arthaḥ | atra śaṅkhāsura-vadhas tv atiprasiddhatvān noktaḥ ||12||

**viśvanāthaḥ :** matsyāvatāram āha | matsyo bhāvinā vaivasvatena manunā dṛṣṭaḥ | kṣauṇī-mayaḥ pṛthvī-pradhānaḥ, tad-āśraya ity arthaḥ | nikhilānāṁ caturvidhānām eva jīva-saṅghānāṁ keta āśrayaḥ | uru-bhaye pralaya-salile me mukhād visraṁsitān vigalitān veda-mārgān ādāya vijahāra ||12||

—o)0(o—

**|| 2.7.13 ||**

**kṣīrodadhāv amara-dānava-yūthapānām**

**unmathnatām amṛta-labdhaya ādi-devaḥ |**

**pṛṣṭhena kacchapa-vapur vidadhāra gotraṁ**

**nidrākṣaṇo’dri-parivarta-kaṣāṇa-kaṇḍūḥ ||**

**śrīdharaḥ :** kūrmāvatāram āha | kṣīrodadhau kacchapa-vapuḥ san gotraṁ manthanārthaṁ mandara-giriṁ pṛṣṭhena dhṛtavān | kadā ? amṛta-labdhaye kṣirābdhim unmathnatāṁ satām | nidrāyāḥ kṣaṇo’vasara utsavo vā yasya saḥ | nidrāvasaraḥ kutaḥ ? tatrāha | adreḥ parivartaḥ paribhrama eva kaṣāṇaḥ kaṣaṇaṁ gharṣaṇa-sukha-prado yasyāṁ sā kaṇḍūr yasya saḥ | yad vā, adri-parivarta eva kaṣaḥ kaṣaṇaṁ tena aṇiti apayātīti kaṣāṇā kaṇḍūr yasya ||13||

**krama-sandarbhaḥ :** adreḥ parivartaḥ paribhramaḥ | sa eva kaṣāṇaḥ kaṣaṇo hiṁsako yasyāṁ sā kaṇḍūr yasya saḥ ||13||

**viśvanāthaḥ :** kūrmāvatāram āha—kṣīrodadhāv iti | amṛta-labdhaye kṣirābdhim unmathnatāṁ yā amṛta-labdhis tasyai | gotraṁ mandara-giriṁ dadhāra | nidrāyāṁ kṣaṇo’vasara utsavo vā yasya saḥ | tatra hetuḥ—adreḥ parivartena paribhramaṇena kaṣāṇā kaṣyamāṇā dūrīkriymāṇā kaṇḍūr yasya saḥ | kaṣ hiṁsāyāṁ yag-bhāva ārṣaḥ ||13||

—o)0(o—

**|| 2.7.14 ||**

**traipiṣṭaporu-bhaya-hā sa nṛsiṁha-rūpaṁ**

**kṛtvā bhramad-bhrukuṭi-daṁṣṭra-karāla-vaktram |**

**daityendram āśu gadayābhipatantam ārād**

**ūrau nipātya vidadāra nakhaiḥ sphurantam ||**

**śrīdharaḥ :** śrī-nṛsiṁhāvatāram āha | traipiṣṭapā devās teṣām uru-bhayaṁ hantīti tathā sa bhagavān | yad vā, traipiṣṭapānāṁ devānām apy uru-bhayaṁ yasmāt tādṛśo hāso yasya tan nṛsiṁha-rūpam | atha vā hiraṇyakaśipo rājya-kāle traipiṣṭapānāṁ daityānām uru-bhayaṁ yasmāt tādṛśo hāso yasya tan nṛsiṁha-rūpam | kathambhūtam ? bhramantyau bhrukuṭyau daṁṣṭrāś ca yasmiṁs tat-karālaṁ vaktraṁ yasmiṁs tat | daityendraṁ sphurantam ārāt samīpa eva gadayopalakṣitam abhipatantaṁ nakhair vidadāra ||14||

**krama-sandarbhaḥ :** *na vyākhyātam.*

**viśvanāthaḥ :** śrī-nṛsiṁhāvatāram āha | traipiṣṭapānāṁ devānām uru-bhayaṁ hantīti tathā sa prasiddho bhagavān | bhramantyau bhrukuṭyau daṁṣṭrāś ca yatra tathā-bhūtaṁ karālaṁ bhīṣaṇaṁ vaktraṁ yatra tat | daityendraṁ hiraṇyakaśipum | ārāt samīpata eva gadayā saha abhipatantam ||14||

—o)0(o—

**|| 2.7.15 ||**

**antaḥ-sarasy uru-balena pade gṛhīto**

**grāheṇa yūtha-patir ambuja-hasta ārtaḥ |**

**āhedam ādi-puruṣākhila-loka-nātha**

**tīrtha-śravaḥ śravaṇa-maṅgala-nāmadheya ||**

**śrīdharaḥ :** hari-saṁjñakāvatāram āha—antar iti yugalena | gaja-yūthasya patiḥ | tīrtha-rūpaṁ śravo yaśo yasya sa tīrtha-śravāḥ he tīrtha-śravaḥ | śravaṇenaiva maṅgalaṁ nāmadheyaṁ yasya saḥ ||15||

**krama-sandarbhaḥ :** āhedam iti | asya vākyasya nārāyaṇākhila-guro bhagavan namas te [bhā.pu. 8.3.32] ity aṣṭama-skandha-vākyena samāptir jñeyā ||15||

**viśvanāthaḥ :** hari-saṁjñakāvatāram āha—antar iti dvābhyām | idaṁ nāma-catuṣṭayam āha | tatra ādi-puruṣeti tvam ādita eva puruṣākāra eva, ahaṁ tu jīvatvāt puruṣo’pi samprati pāpāt gajākāra eveti bhāvaḥ | akhila-lokānāṁ nātheti mamāpi nāthas tvaṁ bhavitum arhasy eveti bhāvaḥ | śravaṇa-maṅgaleti śrī-guru-mukhāt tan-nāma yayā śrutam eva, tad apy etad amaṅgalaṁ katham iti bhāvaḥ ||15||

—o)0(o—

**|| 2.7.16 ||**

**śrutvā haris tam araṇārthinam aprameyaś**

**cakrāyudhaḥ patagarāja-bhujādhirūḍhaḥ |**

**cakreṇa nakra-vadanaṁ vinipāṭya tasmād**

**dhaste pragṛhya bhagavān kṛpayojjahāra ||**

**madhvaḥ :** haris tāpasa-nāmāsau jātas tapasi vai manuḥ |

gajendraṁ mocayāmāsa sasarja ca jagad-vibhuḥ || iti mātsye ||16||

**śrīdharaḥ :** tad-vacanaṁ śrutvā śaraṇārthinaṁ taṁ haste śuṇḍāyāṁ pragṛhya | kiṁ kṛtvā | nakrasya grāhasya vadanaṁ vinipāṭya vidārya | tasmāt tad-vadanāt ||16||

**krama-sandarbhaḥ :** bhujā bhujayor madhya-bhāgaḥ pṛṣṭham ity arthaḥ ||16||

**viśvanāthaḥ :** araṇārthinaṁ śaraṇārthinam ||16||

—o)0(o—

**|| 2.7.17 ||**

**jyāyān guṇair avarajo’py aditeḥ sutānāṁ**

**lokān vicakrama imān yad athādhiyajñaḥ |**

**kṣmāṁ vāmanena jagṛhe tripada-cchalena**

**yācñām ṛte pathi caran prabhubhir na cālyaḥ ||**

**śrīdharaḥ :** vāmanāvatāram āha | aditeḥ sutānāṁ dvādaśādityānāṁ madhye adhiyajño yajñādhiṣṭhātā viṣṇuḥ | avarajaḥ kanīyān api guṇair jyāyāñ jyeṣṭhaḥ | guṇān evāha | yady ata imāṁl lokān vicakrame pāda-nyāsaiḥ krāntavān | atha pratiśrutānantaram eva | tatra hetuḥ—

baleḥ kṣmāṁ vāmana-rūpeṇa jagṛhe | nanv īśvaraḥ svayaṁ kim iti durbalavat tathā cakre ? tatrāha—yācñāṁ vinā dharma-mārge vartamāno na cālyaḥ, aiśvaryān na bhraṁśanīya iti ||17||

**krama-sandarbhaḥ :** lokān vicakrame iti | guṇa-jyāyastve hetuḥ sarvātikrami-guṇo hi sarvam ākramituṁ śaknoti | kṣamām iti tad upalakṣitaṁ trailokyam ity arthaḥ ||17||

**viśvanāthaḥ :** vāmanāvatāram āha | aditeḥ sutānāṁ dvādaśādityānām avarajo’pi guṇair jyāyān | adhiyajñaḥ yajñādhiṣṭhātā viṣṇuḥ | vāmanena vāmana-rūpeṇa | nanv īśvaraḥ kim iti tathā-cchalena yayāce ? tatrāha—yācñāṁ vinā dharma-mārge vartamānaḥ prakārāntareṇa na cālayitum arhaḥ ||17||

—o)0(o—

**|| 2.7.18 ||**

**nārtho baler ayam urukrama-pāda-śaucam**

**āpaḥ śikhā[[162]](#footnote-163)-dhṛtavato vibudhādhipatyam |**

**yo vai pratiśrutam ṛte na cikīrṣad anyad**

**ātmānam aṅga manasā haraye’bhimene ||**

**madhvaḥ :** aindraṁ padaṁ nāntarīyaṁ phalaṁ tu hari-toṣaṇam |

jagad-dātur baler yasmād ānandodriktatā || iti brahma-tarke |

śīrṣākhyamānam ||18||

**śrīdharaḥ :** nanu tarhi yācñayāpi cālanam anucitam evety āśaṅkya, tato’dhikaṁ sva-sālokyādi dāsyāmīty āśayena hṛtavān ity āha—nārtha iti | yad vibudhādhipatyam idānīṁ balāt prāptam agre dīyamānaṁ cāyaṁ baleḥ puruṣārtho na bhavati | kuta ity ata āha | ā apa iti cchedaḥ | urukramasya pāda-śaucaṁ caraṇa-kṣālana-rūpā apaḥ ā sarvato dhṛtavataḥ | kva ? śikhā śikhāyām | mūrdhnīty arthaḥ | kiṁ ca śukreṇa vāritaḥ śapto’py aṅga he nārada, yaḥ pratiśrutaṁ vinānyan na cikīrṣat kartuṁ naicchat | yaś ca tṛtīya-pāda-pūraṇārthaṁ haraye ātmānaṁ deham apy abhimene’ṅgīkṛtavān | evaṁ sa-dehaṁ trailokyaṁ śraddhayā dattavato vibudhādhipatyam artho na bhavatīty arthaḥ ||18||

**krama-sandarbhaḥ :** *na vyākhyātam.*

**viśvanāthaḥ :** nanu tarhi yācñayāpi cālanam anucitam evety āśaṅkya, tato’dhikaṁ sva-sālokyādi dāsyāmīty āśayena hṛtavān ity āha—nārtha iti | yad vibudhādhipatyam idānīṁ balāt prāptam agre dāsyamānaṁ ca, ayaṁ baleḥ puruṣārtho na bhavati | kutaḥ ? ity ata āha | ā apa iti cchedaḥ | urukramasya pāda-śaucaṁ caraṇa-kṣālana-rūpā apaḥ ā samyak-prakāreṇa dhṛtavataḥ | kva ? śikhāsu mūrdhanīty arthaḥ | kiṁ ca, śukreṇa vāritaḥ śapto’pi, aṅga he nārada ! pratiśrutaṁ vinā anyan na cikīrṣat kartuṁ naicchat | aḍ-āgamābhāva ārṣaḥ | yat tṛtīya-caraṇa-pūraṇārthaṁ haraye ātmānam ahantāspadaṁ deham apy abhimene abhimatīkṛtya dadāv ity arthaḥ ||18||

—o)0(o—

**|| 2.7.19 ||**

**tubhyaṁ ca nārada bhṛśaṁ bhagavān vivṛddha-**

**bhāvena sādhu parituṣṭa uvāca yogam |**

**jñānaṁ ca bhāgavatam ātma-satattva-dīpaṁ**

**yad vāsudeva-śaraṇā vidur añjasaiva ||**

**madhvaḥ :** aitareyo hariḥ prāha nāradāya svakāṁ tanum |

yat prāpur vaiṣṇavā nānye yad-ṛte na sukhaṁ param || iti brāhme ||19||

**śrīdharaḥ :** haṁsāvatāram āha—tubhyam iti | bhṛśaṁ vivṛddhena bhāvenātyudriktayā bhaktyā parituṣṭaḥ san bhakti-yogaṁ sādhu yathā tathā uvāca | jñānaṁ ceti jñāna-sādhanam | kiṁ tat ? bhāgavataṁ nāma | kathambhūtam ? tattvam eva sa-tattvam | ātma-tattva-dīpakam | vivṛddha-bhāveneti viśeṣaṇasya phalam āha—yad iti ||19||

**krama-sandarbhaḥ :** tubhyaṁ ceti | viṣṇu-dharmottare haṁsa-rūpeṇa tasmai tat-kathanāt ||19||

**viśvanāthaḥ :** haṁsāvatāram āha—tubhyam iti | vivṛddha-bhāvena premṇā | yogaṁ bhakti-yogaṁ jñānaṁ ca | tac ca jñānaṁ bhakti-viṣayasya bhakty-āśrayasyeti dvividhaṁ viśeṣaṇa-dvayenāha | bhāgavataṁ—bhagavat-saundarya-saurabhya-sausvarya-saukumārya-mādhurya-sādguṇyādy-anubhava-rūpaṁ prema-gamyam ity arthaḥ | tathā ātmano bhakty-āśrayasya jīvasya yat sa-tattvaṁ tattvam eva jñānānandādikaṁ, tasya dīpam avidyāvaraṇa-nivartakatvāt pradīpaṁ prakāśakam ity arthaḥ | yad idaṁ dvividhaṁ jñānam | vāsudeva-śaraṇāḥ aikāntika-bhaktāḥ, añjasā sukhenaiva viduḥ | sarvatraiva śāstreṣu jñānādi-śabdā viśeṣaṇa-viśeṣya-bhāva-vinābhūtatvena prayuktā brahma-jñānādiṣv eva rūḍhāḥ, yathā pañkajādi-śabdāḥ padmādiṣu | anyathā tu yathā-yogam eva vartanta iti yaugikā eva | yathā—jñānaṁ paraṁ man-mahimāvabhāsaṁ yac-chūrayo bhāgavataṁ vadanti [bhā.pu. 3.4.13] iti | jñānaṁ ca yad ahaitukaṁ [bhā.pu. 1.2.7] iti, yan-mitraṁ paramānandaṁ pūrṇaṁ brahma sanātanaṁ [bhā.pu. 10.14.33] iti | yathā ca, paṅkajaṁ vartma durgamam iti | maṇḍapaṁ bhojayej janam ity ādi |

atra viṣṇu-dharmottare nāradāya haṁsa-rūpeṇa bhakti-yoga eva uktaḥ | yat tu—

yadā tvaṁ sanakādibhyo yena rūpeṇa keśava |

yogam ādiṣṭavān etad rūpam icchāmi veditum ||

iti sanakādibhyo jñānopadeṣṭā haṁso vakṣyati, sa tv anyo haṁso jñeyaḥ | atra tubhyaṁ ceti ca-kāreṇa tubhyam avatārāyāpi bhakti-yogam uvācety ukti-bhaṅgyaiva nāradāvatāro’py uktaḥ ||19||

—o)0(o—

**|| 2.7.20 ||**

**cakraṁ ca dikṣv avihataṁ daśasu sva-tejo**

**manvantareṣu manu-vaṁśa-dharo bibharti |**

**duṣṭeṣu rājasu damaṁ vyadadhāt sva-kīrtiṁ**

**satye tri-pṛṣṭha uśatīṁ prathayaṁś caritraiḥ ||**

**madhvaḥ :** manvantareṣu bhagavān cakravartiṣu saṁsthitaḥ |

caturbhujo jugopaitad duṣṭa-rājanya-nāśakaḥ ||

rāja-rājeśvarety āhur munayaś cakravartinam |

vīryadaṁ paramātmānaṁ śaṅkha-cakra-gadādharam | iti satya-saṁhitāyām |20||

**śrīdharaḥ :** tat tan manvantarāvatāram āha—cakram iti | sva-tejo nijaṁ prabhāvam eva cakraṁ sudarśanaṁ bibharti | cakravad apratihataṁ prabhāvaṁ bibhartīty arthaḥ | tad evāha | manu-vaṁśa-pālakaḥ san trayāṇāṁ lokānāṁ pṛṣṭhe upari sthite satyaloke’pi kamanīyāṁ sva-kīrtiṁ vistārayan rājasu daṇḍaṁ vidhatte ||20||

**krama-sandarbhaḥ :** *na vyākhyātam.*

**viśvanāthaḥ :** tat tan manvantarāvatāram āha | daśasu dikṣu avihataṁ tejo bibharti | cakraṁ ca sudarśanaṁ cakram ivety arthaḥ | manu-vaṁśa-dharo manu-vaṁśa-pālakaḥ | ata eva dṛṣṭeṣu damaṁ daṇḍam | kīdṛśaḥ ? trayāṇāṁ lokānāṁ pṛṣṭhe upari-sthite satya-loke’pi | uśatīṁ kamanīyāṁ kīrtiṁ vistārayan ||20||

—o)0(o—

**|| 2.7.21 ||**

**dhanvantariś ca bhagavān svayam eva kīrtir**

**nāmnā nṛṇāṁ puru-rujāṁ ruja āśu hanti |**

**yajñe ca bhāgam amṛtāyur avāvarundha[[163]](#footnote-164)**

**āyuṣya-vedam anuśāsty avatīrya loke ||**

**śrīdharaḥ :** dhanvantary-avatāram āha | loke’vatīrya dhanvantariḥ san puru-rujāṁ mahā-rogiṇāṁ sva-nāmnaiva rujo rogān hanti | svayam eva kīrtir iti kīrty-atiśayoktiḥ | amṛtaṁ maraṇa-śūnyam āyur yasmāt saḥ | ava avasannaṁ pūrvaṁ daityaiḥ pratibaddhaṁ yajñe bhāgam avarundhe labhate | avāpa ruddham iti pāṭhe’py ayam evārthaḥ | āyur viṣayaṁ vedaṁ cānuśāsti pravartayati ||21||

**krama-sandarbhaḥ :** *na vyākhyātam.*

**viśvanāthaḥ :** dhanvantary-avatāram āha—kīrtiḥ kīrti-svarūpa eva sākṣād iti kīrty-atiśaya uktaḥ | nāmnaiva dhanvantarir iti śabdenaiva | bhāgaṁ pūrvaṁ daitya-ruddham avāpa | amṛtam ivāyur loke prākaṭyaṁ yasya sa, sarva-loka-nairujya-dānād iti bhāvaḥ | avāvaruddhe iti pāṭhe—ava avasannaṁ bhāgam avarundhe labhate sma | āyur viṣayaṁ vedam anuśāsti pravartayati ||21||

—o)0(o—

**|| 2.7.22 ||**

kṣatraṁ kṣayāya vidhinopabhṛtaṁ mahātmā  
brahma-dhrug ujjhita-pathaṁ narakārti-lipsu |  
uddhanty asāv avani-kaṇṭakam ugra-vīryas[[164]](#footnote-165)  
triḥ-sapta-kṛtva urudhāra-paraśvadhena ||22||

**śrīdharaḥ :** paraśurāmāvatāram āha | jagataḥ kṣayāya vidhinā daivenopabhṛtaṁ saṁvardhitaṁ, mṛtyave samarpitam iti vā | brāhmaṇebhyo druhyatīti tathā ata ujjhitaḥ panthā veda-mārgo yena | ata eva narakārtiṁ lipsatīva | evambhūtam avaneḥ kaṇṭaka-tulyaṁ kṣatram asau mahātmā harir uddhanty utpāṭayati, dīrgha-tīkṣṇa-dhāreṇa paraśunā ||22||

**krama-sandarbhaḥ :** *na vyākhyātam.*

**viśvanāthaḥ :** paraśurāmāvatāram āha | kṣatriyaṁ hanti | kīdṛśam ? kṣayāya nāśārthaṁ, vidhinaiva upabhṛtam upaḍhaukitam | raudra-rasa-mayāya asmai upāyanatvena samarpitam ity arthaḥ | kṣatraṁ kīdṛśam ? brahma-dhrug ity ādi | tac ca hanane hetur uktaḥ ||22||

—o)0(o—

**|| 2.7.23 ||**

asmat-prasāda-sumukhaḥ kalayā kaleśa

ikṣvāku-vaṁśa avatīrya guror nideśe |

tiṣṭhan vanaṁ sa-dayitānuja āviveśa

yasmin virudhya daśa-kandhara ārtim ārcchat ||

**madhvaḥ :** prāṇādika-leśaḥ ||23||

**śrīdharaḥ :** rāmāvatāram āha tribhiḥ—asmad iti | asmākaṁ brahmādīnāṁ prasāde sumukhaḥ, kalayā bharatādi-rūpayā saha, kalā māyā tasyā īśo guror daśarathasyājñāyāṁ tiṣṭhan sītā-lakṣaṇābhyāṁ sahito vanam aviveśa | yasmin virodhaṁ kṛtvā rāvaṇo nāśaṁ prāptaḥ ||23||

**krama-sandarbhaḥ :** *na vyākhyātam.*

**viśvanāthaḥ :** rāmāvatāram āha tribhiḥ | asmāsu brahmādi-stamba-paryanteṣu yaḥ prasādas tena sumukha ity avatārasyāsya kṛpātiśayo dyotitaḥ | kalayā lakṣmaṇādi-rūpayā saha | svayaṁ tu kalānām īśaḥ pūrṇa ity arthaḥ | cinmaye’smin mahā-viṣṇau jāte dāśarathe harau iti śruteḥ | nṛṣiṁha-rāma-kṛṣṇeṣu ṣāḍguṇyaṁ paripūritam iti smṛteś ca | ārtim ārcchat nāśaṁ prāptaḥ

||23||

—o)0(o—

**|| 2.7.24 ||**

yasmā adād udadhir ūḍha-bhayāṅga-vepo

mārgaṁ sapady ari-puraṁ haravad didhakṣoḥ |

dūre suhṛn-mathita-roṣa-suśoṇa-dṛṣṭyā

tātapyamāna-makaroraga-nakra-cakraḥ ||

**śrīdharaḥ :** yasmai rāmāyodadhir mārgaṁ dadau | sapadi śīghraṁ haro yathā tripuraṁ didhakṣus tadvad aripuraṁ laṅkāṁ dagdhum icchatoḥ | ṣaṣṭhī caturthy-arthe | yad vā, pañcamīyam | didhakṣoḥ rāmād yad bhayaṁ prāptaṁ tenāṅge kampo yasyeti | kathambhūta udadhiḥ ? ūdhaṁ prāptaṁ yad bhayaṁ tenāṅgeṣu vepaḥ kampo yasya | atra hetuḥ—dūre vartamānā suhṛt sītā tayā nimitta-bhūtayā mathitaḥ kṣubhito roṣas tena suśoṇātyaruṇā dṛṣṭis tayā’tyantaṁ tapyamānaṁ makarāṇām uragāṇāṁ nakrāṇāṁ ca cakraṁ yasmin ||24||

**krama-sandarbhaḥ :** *na vyākhyātam.*

**viśvanāthaḥ :** ūdho bhayenāṅga-vepaḥ kampo yena saḥ | udadhir yasmai mārgaṁ dadau | tripuraṁ didhakṣor harasy eva, ari-puraṁ laṅkāṁ didhakṣoḥ | caturthy-arthe ṣaṣṭhī | kīdṛśaḥ ? dūre vartamānā suhṛt sītā tayā nimitta-bhūtayā, mathitaḥ kṣubhitaḥ, roṣas tena suśoṇā atyaruṇā dṛṣṭis tayā atyantaṁ tapyamānaṁ makarāṇām uragāṇāṁ nakrāṇāṁ ca cakraṁ yasmin ||24||

—o)0(o—

**|| 2.7.25 ||**

vakṣaḥ-sthala-sparśa-rugna-mahendra-vāha-

dantair viḍambita-kakubjuṣa ūḍha-hāsam |

sadyo’subhiḥ saha vineṣyati dāra-hartur

visphūrjitair dhanuṣa uccarato’dhisainye ||

**madhvaḥ :** vineṣyati vināsam eṣyati | dāra-hartuḥ bhagavataḥ |

dhanur-visphūrjitair naṣṭā rāvaṇaḥ pūrvam eva tu |

punaḥ śarai rāma-muktaiḥ sānubandho vinaśyati || iti skānde ||25||

**śrīdharaḥ :** kiṁ ca, yuddhe rāvaṇasya vakṣaḥ-sthala-sparśena rugṇā bhagnā ye mahendra-vāhasyairāvatasya dantās tair viḍambitāḥ svadhavalimnā dhavalīkṛtāḥ | tat-tad-dikṣu patitaiḥ prakāśitā ity arthaḥ | yā evambhūtāḥ kakubho diśas tā juṣate sevate pālayatīti vā tathā tasya dāra-hartū rāvaṇasya aho mat-samaḥ ko’nyo’stīti mahā-garveṇoḍhaṁ prāptaṁ hāsam asubhiḥ prāṇaiḥ saha sadyaḥ śīghraṁ vineṣyaty apaneṣyati | kaiḥ ? dhanuṣo visphūrjitaiḥ ṭaṅkāra-ghoṣair eva | kathambhūtasya ? adhisainye sva-para-sainya-madhye uccarata utkarṣeṇa vicarataḥ | kakub-jaya-rūḍha-hāsam iti pāṭhe dantair ujjvalitānāṁ kakubhāṁ jayena yo rūḍha-hāsaḥ sañjāto garvas tam apaneṣyatīty arthaḥ ||25||

**krama-sandarbhaḥ :** *na vyākhyātam.*

**viśvanāthaḥ :** kiṁ ca, yuddhe rāvaṇasya vakṣaḥ-sthala-sparśena, rugṇā bhagnā, ye mahendra-vāhasya airāvatasya dantāḥ, tair viḍambitāḥ sva-dhavalimnā dhavalīkṛtāḥ | tat-tad-dikṣu patitais taiḥ prakāśitā ity arthaḥ | yā evambhūtāḥ kakubho diśas tā juṣate sevate pālayatīti vā tathā tasya | dāra-hartū rāvaṇasya ūḍhaṁ prāptaṁ hāsam | “aho mat-samaḥ ko’nyo nāsti” iti garvam asubhiḥ prāṇaiḥ saha sadyo vineṣyaty apaneṣyati | kaiḥ ? dhanuṣo visphūrjitaiḥ ṭaṅkāra-ghoṣair eva | kathambhūtasya ? tasya adhisainye sva-para-sainya-madhye utkarṣeṇa carataḥ | kakub-jaya-rūḍha-hāsam iti pāṭhe tathā-bhūtānāṁ kakubhāṁ jayena rūḍhaṁ garvam ||25||

—o)0(o—

**|| 2.7.26 ||**

bhūmeḥ suretara-varūtha-vimarditāyāḥ

kleśa-vyayāya kalayā sita-kṛṣṇa-keśaḥ |

jātaḥ kariṣyati janānupalakṣya-mārgaḥ

karmāṇi cātma-mahimopanibandhanāni ||

**madhvaḥ :** rāma eko hy anantāṁśas tatra rāmābhidho hariḥ |

śukla-keśātmakas tiṣṭhan ramayāmāsa vai jagat || iti brāhme |

viṣṇor nānyena karmāṇi pareṣāṁ tan-nibandhanam || iti mātsye ||26||

**śrīdharaḥ :** śrī-kṛṣṇāvatāram āha—bhūmer iti daśabhiḥ | **suretarā** asurāṁśa-bhūtā rājānas teṣāṁ **varūthaiḥ** sainyair **vimarditāyā** bhāreṇa pīḍātāyāḥ | **kalayā** rāmeṇa saha jātaḥ san | ko’sau jātaḥ ? **sita-kṛṣṇau keśau** yasya bhagavataḥ sa eva sākṣāt | sita-kṛṣṇa-keśatvaṁ śobhaiva na tu vayaḥ-pariṇāma-kṛtam, avikāritvāt | yat tūktaṁ viṣṇu-purāṇe—ujjahārātmanaḥ keśau sita-kṛṣṇau mahā-mune [vi.pu. 5.1.59] iti | yac ca bhārate—

sa cāpi keśau harir udbabarha

śuklam ekam aparaṁ cāpi kṛṣṇam |

tau cāpi keśāvāviśetāṁ yadūnāṁ

kule striyau rohiṇīṁ devakīṁ ca ||

tayor eko balabhadro babhūva

yo’sau śvetas tasya devasya keśaḥ |

kṛṣṇo dvitīyaḥ keśavaḥ sambabhūva

keśo yo’sau varṇataḥ kṛṣṇa uktaḥ || [mahābhārata 1.189.31-32] iti |

tat tu na keśa-mātrāv avatārābhiprāyaṁ, kintu bhū-bhārāvataraṇa-rūpaṁ kāryaṁ kiyad etat ? mat-keśāv evaitat kartuṁ śaktāv iti dyotanārtham | rāma-kṛṣṇayor varṇa-sūcanārthaṁ ca keśoddharaṇam iti gamyate | anyathā tatraiva pūrva-para-virodhāpatteḥ, kṛṣṇas tu bhagavān svayam iti etad-virodhāc ca | kathambhūtaḥ ? parameśvaratayā janair anupalakṣyo mārgo yasya | tarhīśvaratve kiṁ pramāṇam, atimānuṣa-karmāny athānupapattir eva ? ity āha—ātmano mahimā upanibadhyate’bhivyajyate yeṣu tāni ||26||

**krama-sandarbhaḥ :** bhūmer iti daśabhiḥ | suretarā asura-bhāva-mayā ye rājānaḥ, teṣāṁ varūthaiḥ sainyair vimarditāyā[[165]](#footnote-166) bhuvaḥ kleśam apahartuṁ paramātmano’pi paratvāt janair asmad-ādibhir[[166]](#footnote-167) anupalakṣya-mārgo’pi prādurbhūtaḥ san karmāṇi ca kariṣyati | ko’sau ? kalayā aṁśena sita-kṛṣṇa-keśo yaḥ, yatra sita-kṛṣṇa-keśau devair dṛṣṭāv iti śāstrāntara-prasiddheḥ | so’pi yasyāṁśena sa eva bhagavān svayam ity arthaḥ | tad-avinābhavitvāt śrī-baladevasyāpi grahaṇaṁ dyotitam |

nanu puruṣād api paro’sau bhagavān kathaṁ bhū-bhārāvatāraṇa-mātrārthaṁ svayam avatariṣyatīty āśaṅkyāha—ātmano mahimānaḥ parama-mādhurī-sampadaḥ upanibadhyante nija-bhaktair adhikaṁ varṇyante yeṣu, tāni karmāṇi ca kariṣyati | yadyapi nijāṁśenaiva vā nijecchābhāsenaiva vā bhū-bhāra-haraṇam īṣat-karaṁ, tathāpi nija-caraṇāravinda-jīvātu-vṛndam ānandayann eva līlā-kādambinīṁ nija-mādhurī-varṣaṇāya vitariṣyamāṇo’vatariṣyatīty arthaḥ | viṣṇu-purāṇādi-vacanaṁ tu tatra pūrvam eva vyakhyātam asti |[[167]](#footnote-168)

sita-kṛṣṇa-keśa ity atra tātparyaṁ śrī-svāmibhir eva vivṛtam | idam apy atra tātparyaṁ sambhavati—nanu devāḥ ! kim-arthaṁ mām evātārayituṁ bhavadbhir āgṛhyate ? aniruddhākhya-puruṣa-prakāśa-viśeṣasya kṣīroda-śvetadvīpa-dhāmno mama yau keśāv iva sva-śiro-dhārya-bhūtau tāv eva śrī-vāsudeva-saṅkarṣaṇau svayam evāvatariṣyataḥ | tataś ca bhū-bhāra-haraṇaṁ tābhyām īṣat-karam eveti |

atha ujjahārātmanaḥ keśau [vi.pu. 5.1.59] ity asyaiva śabdo’rtho’pi muktāphala-ṭīkāyāṁ—

keśau sukha-svāminau sito rāmaḥ | ātmanaḥ sakāśād ujjahāra uddhṛtavān ity ādi | [[168]](#footnote-169) yair yathā-śrutam evedaṁ vyākhyātaṁ, te tu na samyak parāmṛṣṭavantaḥ, yataḥ sura-mātrasyāpi nirjaratvaṁ prasiddham | akāla-kalite bhagavati jarānudayena keśa-śauklyānupapattiḥ | na cāsya keśasya naisargika-sita-kṛṣṇateti pramāṇam asti | ata eva nṛsiṁha-purāṇe kṛṣṇāvatāra-prasaṅge śakti-śabda eva prayujyate, na tu keśa-śabdaḥ | tathā hi—

vasudevāc ca devakyām avatīrya yadoḥ kule |

sita-kṛṣṇe ca mac-chaktī kaṁsādyān ghātayiṣyataḥ || [nṛ.pu. 53.30-31] ity ādinā |

astu tarhi aṁśopalakṣaṇaḥ keśa-śabdaḥ ? na, avilupta-sarva-śaktitvena sākṣād-ādi-puruṣatvasyaiva niścetuṁ śakyatvāt | kṛṣṇa-viṣṇv-ādi-śabdānām aviśeṣataḥ paryāyatva-pratīteḥ | naivam avatārāntarasya kasya vānyasya janma-dinaṁ jayanty-ākhyayātiprasiddham | ata evoktaṁ mahābhārate (1.1.193-194)—

bhagavān vāsudevaś ca kīrtyate’tra sanātanaḥ |

śāśvataṁ brahma paramaṁ yogi-dhyeyaṁ nirañjanam || iti |

iti tasyākāla-kalitatvaṁ yo’yaṁ kālas tasya te’vyakta-bandho ceṣṭām āhuḥ [bhā.pu. 10.3.26] ity ādau śrī-devakī-devī-vākye, natāḥ sma te nātha [bhā.pu. 1.11.6] ity ādau śrī-dvārakā-vāsi-vākye ca prasiddham |

ato yat prabhāsa-khaṇḍe keśasya bālatvam eva ca, tat sitimnaḥ kāla-kṛta-palita-lakṣaṇatvam eva ca darśitam, tasya śarīriṇāṁ śuṣka-vairāgya-pratipādana-prakaraṇa-patitatvena sura-mātra-nirjaratā-prasiddhatvena cāmukhyārthatvān na svārthe prāmāṇyam | brahmā yena ity ārabhya,

viṣṇur yena daśāvatāra-grahaṇe kṣipto mahā-saṅkaṭe |

rudro yena kapāla-pāṇir abhito bhikṣāṭanaṁ kāritam || [ga.pu. 1.113.15]

ity ādau tasmai namaḥ karmaṇe iti gāruḍa-vacanāt | kiṁ ca, tat-pratipādanāya matsyādy-avatārāṇāṁ matsyādi-śabda-sāmyena chaloktir eveyam | yathā—

aho kanaka-daurātmyaṁ nirvaktuṁ kena yujyate |

nāma-sāmyād asau yasya dhūsturo’pi mada-pradaḥ || iti |

śiva-śāstrīyatvāc ca nātra vaiṣṇava-siddhānta-viruddhasya tasyopayogaḥ | yata uktaṁ skānda eva ṣaṇmukhaṁ prati śrī-śivena—śiva-śāstre’pi tad grāhyaṁ bhagavac-chāstra-yogi yat iti | anya-tātparyakatvena svatas tatrāprāmāṇyād yuktaṁ caitat, yathā paṅkena paṅkāmbhaḥ [bhā.pu. 1.8.52] ity ādivat | pādmottara-khaṇḍe ca śiva-pratipādakānāṁ purāṇānām api tāmasatvam eva darśitam | mātsye’pi tāmasa-kalpa-kathā-mayatvam iti | yuktaṁ ca tasya vṛddha-sūtasya śrī-bhāgavatam apaṭhitavataḥ śrī-baladevāvajñātuḥ śrī-bhagavat-tattvāsamyag-jñāna-jaṁ vacanaṁ—evaṁ vadanti rājarṣe ṛṣayaḥ kecanānvitāḥ [bhā.pu. 10.77.30] itivat | etādṛśa-śrī-bhāgavata-vākyena sva-viruddha-purāṇāntara-vacana-bādhanaṁ ca | yatheha karma-jito lokaḥ kṣīyate [chā.u. 8.1.6] ity-ādi-vākyena upāma somam amṛtā abhūma [ṛk 8.48.3] ity-ādi-vacana-bādhanavaj jñeyam | atrāpi yat sva-vaco viruddheta nūnaṁ te na smaranty amuṁ [bhā.pu. 10.77.30] iti yukti-sad-bhāvo dṛśyate | atraivātmanaḥ sandigdhatvam eva tena sūtena vyañjitam—acintyā khalu ye bhāvā na tāṁs tarkeṇa yojayed [mabhagavat-sandarbhā. 6.6.11] ity ādinā |

kiṁ ca, tatraivottara-granthe kalaṅkāpatti-kāraṇa-kathane śrī-kṛṣṇāvatāra-prasaṅge svayaṁ viṣṇur evety uktatvāt svenaiva virodhaś ca |[[169]](#footnote-170) tasmān na keśāvatāratve’pi tātparyaṁ keśa-śabdasya bālatva-vācanaṁ ca | chalato bhagavat-tattvājñānato veti sthitam | ato vaiṣṇavādi-padyānāṁ śabdottham artham evaṁ paśyāmaḥ—

aṁśavo ye prakāśante mama te keśa-saṁjñitāḥ |

sarvajñāḥ keśavaṁ tasmān mām āhur muni-sattama || [mabhagavat-sandarbhā. 12.328.43]

iti sahasra-nāma-bhāṣyotthāpita-bhārata-vacanāt keśa-śabdenāṁśur ucyate | tatra ca sarvatra keśetara-śabdāprayogāt nānāvarṇāṁśūnāṁ śrī-nārada-dṛṣṭatayā mokṣa-dharma-prasiddheś ca | tathā cāṁśutve labdhe tau cāṁśū vāsudeva-saṅkarṣaṇāv avatāra-sūcakatayā nirdiṣṭāv iti tayor eva syātām iti gamyate | tadīyayor api tayor aniruddhe’bhivyaktiś ca yujyata eva | avatāri-tejo’ntarbhūtatvād avatārasya |[[170]](#footnote-171)

tataś ca ujjahāra [vi.pu. 5.1.59] ity asyāyam arthaḥ—ātmanaḥ sakāśāt śrī-vāsudeva-saṅkarṣaṇāṁśa-bhūtau keśāv aṁśū ujjahāra uddhṛtavān, prakaṭīkṛtya darśitavān ity arthaḥ | atra “ayaṁ sumeruḥ” ity eka-deśa-darśanenaivākhaṇḍa-sumeru-nirdeśavat tad-darśanenāpi pūrṇasyaivāvirbhāva-nirdeśo jñeyaḥ |

atha sa cāpi keśau [mabhagavat-sandarbhā. 1.189.31] ity ādika-vyākhyā | udbabarhe yoga-balenātmanaḥ sakāśād vicchidya darśayāmāsa | sa cāpīti ca-śabdaḥ pūrvam uktaṁ deva-kartṛkaṁ nivedana-rūpam arthaṁ samuccinoti | api-śabdas tad-udbarhaṇe śrī-bhagavat-saṅkarṣaṇayor api hetu-kartṛtvaṁ sūcayati | tau cāpīti ca-śabdo’nukta-samuccayārthatvena bhagavat-saṅkarṣaṇau svayam eva viviśatuḥ[[171]](#footnote-172) | paścāt tau ca tat-tādātmyenāpi viviśatur[[172]](#footnote-173) iti bodhayati | api-śabdo yatrānusyūtau cāmū so’pi tad-aṁśā apīti gamayati | tayor eko balabhadro babhūva [mabhagavat-sandarbhā. 1.189.32] ity-ādikaṁ tu naro nārāyaṇo bhavet | harir eva bhaven nara ity ādivat tad-aikyāvāpty-apekṣayā |

keśavaḥ śrī-mathurāyāṁ keśava-sthānākhya-mahāyoga-pīṭhādhipatvena prasiddhaḥ | sa eva kṛṣṇa iti | śrī-nṛsiṁha-purāṇe sitāsite ca mac-chaktī iti tat-tad-varṇa-nirdeśenāṁśu-vācaka eva śakti-śabda iti ||27|| [śrī-kṛṣṇa-sandarbha 29]

**viśvanāthaḥ :** śrī-kṛṣṇāvatāram āha—bhūmer iti daśabhiḥ | suretarā asura-svarūpā ye rājānaḥ, teṣāṁ varūthaiḥ sainyair vimarditāyā bhuvaḥ pṛthivyāḥ kleśa-vyayāya bhārāpanodanāya, bhū-tala-sthānāṁ saṁsāra-duḥkha-kṣayāya ca, tatraiva keṣāṁcit sotkaṇṭha-bhaktānāṁ svāyoga-duḥkhopaśamāya ca jātaḥ karmāṇi kariṣyati |

nanu ko’sau jātaḥ ? tatrāha—janair asmad-ādibhiḥ apy anupalakṣya upalakṣayitum aśakyaḥ mārgo vartmāpi yasya saḥ |

nanv avidita-tattvo’pi padārtho loke sva-buddhānusāreṇa nāma-rūpe kalpayitvā ayam ayam iti niścīyate | yathā kaustubho’pi padma-rāga evāyam iti, padma-rāgo’pi pravāla-maṇir evāyam iti, tathāyam avatāro’vijñāta-svarūpo’pi purāṇādiṣu kīdṛśatayā paṭhyate ? ity ata āha—kalayeti | sita-kṛṣṇau keśau yasya sa evātipurātanaḥ puruṣaḥ kalayā jāta iti | yat tu viṣṇu-purāṇe—ujjahārātmanaḥ keśau sita-kṛṣṇau mahāmune [vi.pu. 5.1.59] iti | yac ca bhārate—

sa cāpi keśau harir udbabarha

śuklam ekam aparaṁ cāpi kṛṣṇam |

tau cāpi keśāvāviśetāṁ yadūnāṁ

kule striyau rohiṇīṁ devakīṁ ca ||

tayor eko balabhadro babhūva

yo’sau śvetas tasya devasya keśaḥ |

kṛṣṇo dvitīyaḥ keśavaḥ sambabhūva

keśo yo’sau varṇataḥ kṛṣṇa uktaḥ || [mabhagavat-sandarbhā. 1.189.31-32] iti |

tatra tatra prakaṭe’rthe vicāryamāṇe bādhaiva labheta, na tu kāpi saṅgatiḥ | tathā hi triguṇātītasyāvikāriṇaḥ cid-ānanda-ghana-vapuṣo nārāyaṇasyāpi vayaḥ-pariṇāma-kṛtaṁ śukla-kṛṣṇa-keśatvaṁ, atha ca santaṁ vayasi kaiśore iti nitya-kiśoratvaṁ ca, tathā kṛṣṇas tu bhagavān svayam iti kṛṣṇāvatārasya svayāṁ bhagavattvaṁ cety atas tatra vidvāṁso vyācakṣyate, yathā—sita-kṛṣṇa-keśatvaṁ śobhaiva, na tu vayaḥ-pariṇāma-kṛtam | bhārāvataraṇa-rūpaṁ kāryaṁ kiyad etat ? mat-keśāv eva kartuṁ samarthāv iti dyotanārthaṁ rāma-kṛṣṇayor varṇa-sūcanārthaṁ ca keśoddharaṇam iti gamyate | anyathā tatraiva virodhāpatteḥ, kṛṣṇas tu bhagavān svayam iti etad-virodhāc ca | kalayā rāmeṇa saha svayaṁ sita-kṛṣṇa-keśo bhagavān eva jātaḥ iti svāmi-caraṇāḥ | kalayā śilpa-naipuṇya-viśeṣa-vidhinā, sitā baddhāḥ, kṛṣṇā atiśyāmāḥ, keśā yeneti vigrahaḥ | sa evaitasya vaidagdhī-viśeṣād īritaḥ | kiṁ vā yaḥ kalayāṁśena syāt sita-śyāma-keśakaḥ iti laghu-bhāgavatāmṛte śrī-rūpa-gosvāmi-caraṇāḥ | aṁśavo ye prakāśante mama te keśa-saṁjñitāḥ iti smṛter mac-chiro-dhāryau sita-kṛṣṇa-kiraṇau dvau prabhū avatariṣyata iti sūcanārthaṁ keśa-dvayoddharaṇam iti sandarbhe śrī-jīva-gosvāmi-caraṇāḥ |

kiṁ ca, atra viṣṇu-purāṇe bhārate ca sarvatra keśa-śabdasyaiva prayogāt cikura-kuntalādy-aprayogāt— parokṣa-vādā ṛṣayaḥ parokṣaṁ mama ca priyaṁ [bhā.pu. 11.21.35] iti bhagavat-sammatau tāpin śāstra-kāraṇām ṛṣīṇāṁ sākūtam eva tat-tad-vacanam iti gamyate | tatra ujjahāreti ātmanaḥ svāntaḥ-karaṇāt sakāśāt, keśau sukha-rūpāv īśvarau sita-kṛṣṇau ujjahāra bahu-stutibhiḥ prasādya bahir api udgamayāmāsa | he mahā-mune ! mananenaivāsyārtho’vagamyatām iti bhāvaḥ | sukha-śīrṣa-jaleṣu kam iti nānārtha-vargāt |

evam eva bhāratīyaṁ padya-dvayam api vyākhyeyam | tathaiva kalayā ekāṁśena bhuvaḥ kleśa-vyayāya sitena saha kṛṣṇaḥ keśaḥ sukha-rūpaḥ īśaḥ mādhuryaiśvarya-mayaḥ baladevena saha kṛṣṇo jāta ity arthaḥ | śleṣeṇa sito rudraḥ | kṛṣṇo viṣṇuḥ | ko brahmā | teṣām apīśvaraḥ | sa yāvad urvyā bharam īśvareśvaraḥ [bhā.pu. 10.1.22] ity agrimokteḥ |

karmāṇi kīdṛśāni ? ātmano mahimā mahaiśvaryam, tasyāpi upa ādhikyena nibandhanam āvṛtīkaraṇaṁ yeṣu tāni | yat karmasu mādhuryeṇāvṛtam eva mahaiśvaryaṁ tiṣthatīty arthaḥ | yad vā, ātmanaḥ svasya mahimni upa ādhikyena nitarāṁ bandhanaṁ yebhyas tāni | yat karmāṇi sva-mādhuryeṇa sarva-loka-manāṁsi badhnantīty arthaḥ | tatra janānupalakṣya-mārga iti padena rahasyā rāgānugā-bhaktir api dyotitā ||26||

—o)0(o—

**|| 2.7.27 ||**

tokena jīva-haraṇaṁ yad ulūki-kāyās

trai-māsikasya ca padā śakaṭo’pavṛttaḥ |

yad riṅgatāntara-gatena divi-spṛśor vā

unmūlanaṁ tv itarathārjunayor na bhāvyam ||

**śrīdharaḥ :** etad eva prapañcayati—tokenety-ādinā | **bālena** pūtanāyā **jīva-haraṇam** | **yad riṅgatā** jānubhyāṁ gacchatā **antaraṁ gatena** madhyaṁ prāptena | **divi-spṛśor** atyuccayoḥ | **itarathā**’nīśvaratve tan **na bhavitavyam** ||27||

**krama-sandarbhaḥ :** etad eva vyaktīkṛtaṁ—tokena jīva-haraṇam ity ādau | **itarathā** sva-mādhurī-sampat-prakāśanecchām antareṇa madhurataraṁ tokādi-bhāvaṁ dadhatā tena pūtanādīnāṁ jīva-haraṇādikaṁ karma na bhāvyaṁ na sambhāvanīyam | tad-aṁśa-tad-icchābhāsādi-mātreṇaiva tat-siddher iti vākyārthaḥ | tathā ca tathāyaṁ cāvatāraste bhūvo bhāra [bhā.pu. 1.7.25] ity ādau tair eva vyākhyātam—kiṁ bhū-bhāra-haraṇaṁ mad-icchā-mātreṇa na bhavati ? tatrāha—svānām itīti | jayati jananivāsa [bhā.pu. 10.90.48] ity atra ca—icchā-mātreṇa nirasana-samartho’pi krīḍārthaṁ dorbhir evādharmam asyann iti | tad evam-ādibhiḥ śrī-kṛṣṇasyaiva sarvādbhutatā-varṇanābhiniveśa-prapañco brahmaṇi spaṣṭa eva | astu tāvat tad bhūri-bhāgyam iha janma kim apy aṭavyāṁ [bhā.pu. 10.14.34] ity ādi ||27|| [śrī-kṛṣṇa-sandarbha 63]

**viśvanāthaḥ :** etad eva prapañcayati—ulūkikāyāḥ pūtanāyāḥ yaj jīva-haraṇam | tokenaiva bālakenaiva rūpeṇa, na tv ativikaṭākārāyā ativistṛta-śarīrāyā atibaliṣṭhāyās tasyā vadhopayoginī tādṛśaiśvarya-mayī vāmanāvatārasya trivikrama-mūrtir iva kācin mūrtir āviṣkṛteti bhāvaḥ | traimāsikasyaiva padā atisukomalenaivety arthaḥ | yat apavṛttaḥ viparyastatayā pātitaḥ, na tu hiraṇyakaśipu-vidāraṇārthā nṛsiṁha-mūrtir iva padasya vikaṭa-kaṭhoratā kāpy āviṣkṛteti bhāvaḥ | riṅgatā jānubhyāṁ gacchataiva, antaraṁ gatena tayor madhya-gatenaiva ulūkhala-nibaddhenaiva, arjunayor dvayor yad unmūlanaṁ, na tu pṛthivy-uddharaṇopayoginā varāha-rūpeṇaiva ko’pi prayatnaḥ kṛta iti bhāvaḥ | tat sarvam ātma-mahimopanibandhanam eva nija-bālya-mahā-mādhuryeṇa sva-mahaiśvaryasya āvṛtī-karaṇam eveti pūrveṇānuṣaṅgaḥ | itarathā anyathā na bhāvyam | etat trikeṇa īdṛśena na bhavitavyaṁ nābhaviṣyatety arthaḥ ||27||

—o)0(o—

**|| 2.7.28 ||**

yad[[173]](#footnote-174) vai vraje vraja-paśūn viṣa-toya-pītān[[174]](#footnote-175)

pālāṁs tv ajīvayad anugraha-dṛṣṭi-vṛṣṭyā |

tac-chuddhaye’ti-viṣa-vīrya-vilola-jihvam

uccāṭayiṣyad uragaṁ viharan hradinyām ||

**śrīdharaḥ :** viṣa-toya-pīthān viṣamaya-toyasya pīthaṁ pānaṁ yeṣāṁ tān pālān gopāṁś ca kṛpā-dṛṣṭi-sudhā-vṛṣṭyā jīvayiṣyatīti | yamunāyāṁ krīḍann uragaṁ kāliyam uccāṭayiṣyati | tac-chuddhaye tasya hradinyā nirviṣatvāya | ati-viṣa-vīryeṇa vilolā’ticañcalā jihvā yasya ||28||

**krama-sandarbhaḥ :** *na vyākhyātam.*

**viśvanāthaḥ :** viṣa-toya-pītaṁ pānaṁ yeṣāṁ tān pālān gopāṁś ca kṛpā-dṛṣṭi-sudhā-vṛṣṭyā jīvayiṣyatīti yat tad api ātma-mahimopanibandhanam eveti pūrveṇānuṣaṅgaḥ | hradinyāṁ yamunāyāṁ, nivahan vihartuṁ, tac-chuddhaye tasyā nirviṣatvāya | uragaṁ kāliyam uccāṭayiṣyati ||28||

—o)0(o—

**|| 2.7.29 ||**

tat karma divyam iva[[175]](#footnote-176) yan niśi niḥśayānaṁ

dāvāgninā śuci-vane paridahyamāne |

unneṣyati vrajam ato’vasitānta-kālaṁ

netre pidhāpya sa-balo’nadhigamya-vīryaḥ ||

**madhvaḥ :** divyam iva stutyam iva | tad-apekṣayā anyeṣāṁ stutyam eva yat tasya tac ca divyam iva ||29||

**śrīdharaḥ :** divyam alaukikam iveti lokoktiḥ | unneṣyaty uddhariṣyati | śucir grīṣmas tat-sambandhini vane | śuṣka ity arthaḥ | ato dāvāgner hetor avasito niścito’nta-kālo yasya tam | sa-balaḥ sa-rāmaḥ | anadhigamyaṁ durjñeyaṁ vīryaṁ yasya | tatra niśi niḥśayānam iti kāliya-damane rātryāṁ yamunā-tīre | netre pidhāyya pihite kāriyatveti muñjāṭavyām[[176]](#footnote-177) iti jñeyam ||29||

**krama-sandarbhaḥ :** *na vyākhyātam.*

**viśvanāthaḥ :** divyam iveti lokokti-rītyaivoktiḥ | vastutas tu sarvaṁ karma tasyāprākṛtam eva, janma karma ca me divyaṁ [gītā 4.9] iti bhagavad-ukteḥ | niśi kāliya-damana-rātrau | śucir grīṣmas tat-sambandhini vane | unneṣyati uddhariṣyati | avasito niścito’nta-kālo yena tam | tathā muñjāṭavyāṁ netre pidhāpya pihite kāriyatvā ||29||

—o)0(o—

**|| 2.7.30 ||**

gṛhṇīta yad yad upabandham amuṣya mātā

śulbaṁ sutasya na tu tat tad amuṣya māti |

yaj jṛmbhato’sya vadane bhuvanāni gopī

saṁvīkṣya śaṅkita-manāḥ pratibodhitāsīt ||

**śrīdharaḥ :** upabadhyate’nenety upabandhaṁ tat-sādhanaṁ śulbaṁ dāma amuṣya mātā yaśodā’grahīt | amuṣyodare na māti bandhana-saṁmitaṁ na bhavati, na pūryata ity arthaḥ | gopī yaśodā saṁvīkṣya dṛṣṭvā pratibodhitā nijaiśvaryaṁ jñāpitā āsīd iti yat, tac ca karma divyam iveti sarvatra pūrveṇānvayaḥ ||30||

**krama-sandarbhaḥ :** *na vyākhyātam.*

**viśvanāthaḥ :** upanibadhyate’nenety upanibandhanaṁ śulbaṁ dāma | amuṣya mātā śrī-yaśodā, yad yad gṛhṇīta gṛhṇāti | tad amuṣya na māti bandhane saṁmitaṁ na bhavati, na pūryata ity arthaḥ | gopī yaśodā | ādau kiṁ svapna etad uta deva-māyā [bhā.pu. 10.8.40] ity ādinā vismita-manās tato bodhitā | adho’muṣyaiva mamārbhakasya, yaḥ kaścanautpattika ātma-yogaḥ [bhā.pu. 10.8.40] iti nijaiśvaryaṁ jñāpitā, amunā kṛṣṇenaivety arthaḥ | tad-anantaraṁ pratibodhitā aiśvarya-jñāna-pratirūpaṁ putra-sneha-mādhuryam eva bodhitā, praṇatāsmi tat-padaṁ [bhā.pu. 10.8.41] sa eva nārāyaṇo mat-putrasyāviṣṭaṁ nāśayatu iti tatra dyotanāt ||30||

—o)0(o—

**|| 2.7.31 ||**

nandaṁ ca mokṣyati bhayād varuṇasya pāśād

gopān bileṣu pihitān maya-sūnunā ca |

ahny āpṛtaṁ niśi śayānam atiśrameṇa

lokaṁ[[177]](#footnote-178) vikuṇṭham upaneṣyati gokulaṁ sma ||

**madhvaḥ :** anyathā jñāna-hetur yā vāk sā jalpiḥ prakīrtitā iti tantra-mālāyām | yat tu sarvātma3 jñānaṁ niśā sā parikīrtitā iti kaurme ||31||

**śrīdharaḥ :** varuṇasya pāśād yad bhayaṁ tasmān mocayiṣyati | maya-sūnunā vyoma-nāmnā | ahni āpṛtaṁ vyāpāra-yuktaṁ niśi śayānam iti ca vaikuṇṭha-prāpti-sādhanānuṣṭhānābhāvo darśitaḥ | upaneṣyati prāpayiṣyati gokula-vāsinaṁ janam | smety āścarye ||31||

**krama-sandarbhaḥ :** varuṇasya pāśād yad bhayaṁ tasmād iti sākṣāt pāśa-saṁbandho na vivakṣitaḥ | ahny āpṛtaṁ niśi śayānam iti te tu brahma-hradaṁ nītā [bhā.pu. 10.28.17] ity atrākrūra-tīrthatva-pakṣe nityam eva śrī-kṛṣṇa-premātmaka-ceṣṭatvaṁ tad-artha-nānā-prayāsānantaraṁ tad-eka-samādhikatvaṁ ca jñeyam | yad-dhāmārtha-suhṛt-priyātma-tanaya-prāṇāśayās tvat-kṛte [bhā.pu. 10.14.35] iti śrī-brahma-vākyāt |

iti nandādayo gopāḥ kṛṣṇa-rāma-kathāṁ mudā |

kurvanto ramamāṇāś ca nāvindan bhava-vedanām || [bhā.pu. 10.11.58] iti śrī-śuka-vākyāc ca |

ṭīkāyā eva matāntareṇa brahma-samādhi-pakṣe śrīman-nandānveṣāṇārtha eva tad-dine vyāpāras tac-chrameṇa niśi nidrā nidrāyām eva tad-darśanam iti viśeṣo jñeyaḥ | evaṁ bhaktecchā-dāyitvaṁ darśitam | atra sarvānte yat goloka-prāpaṇaṁ tad apy anenaiva sūcitaṁ dāvāgni-pāna-līlāvat ||31||

**viśvanāthaḥ :** varuṇasya pāśād bhayaṁ niṣiddha-samaya-snāyinaṁ māṁ varuṇaḥ pāśair baddhvā sva-loka eva sthāpayiṣyatīti nanda-kartṛkaṁ yad bhayaṁ tasmāt | vastutas tu nandas tena na baddhaḥ, kṛṣṇa-darśanārthinā kṣaṇa-mātram eva sva-loka eva sthāpita ity evaṁ tattvam | maya-sūnunā vyomena | ahni āpṛtaṁ tad-dine śrīman-nanda-kṛṣṇayor viccheda-duḥkhena tad-anveṣaṇārthaṁ nānā-vyāpāreṇa ca yuktam | niśi tatrādau tat-tac-chrameṇa śayānam | vikuṇṭhaṁ vaikuṇṭham ||31||

—o)0(o—

**|| 2.7.32 ||**

gopair makhe pratihate vraja-viplavāya

deve’bhivarṣati paśūn kṛpayā rirakṣuḥ |

dhartocchilīndhram iva sapta-dināni sapta-

varṣo mahīdhram anaghaika-kare salīlam ||

**śrīdharaḥ :** deve indre | paśūn rirakṣuḥ | rirakṣiṣur ity arthaḥ | anaghe śrama-rahite ekasminn eva kare salīlaṁ yathā tathā mahīdhraṁ govardhanaṁ dhartā dhārayiṣyati | ucchilīndhram udgataṁ chatrākam iva | sapta-varṣāṇi vayo yasya saḥ ||32||

**krama-sandarbhaḥ :** *na vyākhyātam.*

**viśvanāthaḥ :** deve indre | rirakṣuḥ rirakṣiṣuḥ | dhartā dhārayiṣyati | ucchilīndhram udgata-chatrākam iva | anaghe śrama-rahite ekasmin kare ||32||

—o)0(o—

**|| 2.7.33 ||**

krīḍan vane niśi niśākara-raśmi-gauryāṁ

rāsonmukhaḥ[[178]](#footnote-179) kala-padāyata-mūrcchitena |

uddīpita-smara-rujāṁ vraja-bhṛd-vadhūnāṁ

hartur hariṣyati śiro dhanadānugasya ||

**madhvaḥ :** kala-padaṁ ca | āyataṁ ca | sapta-svara-samāhāro mūrcchaneti prakīrtitaḥ iti gāndharve ||33||

**śrīdharaḥ :** niśi rātrau | niśākara-raśmibhir gauryāṁ dhavalāyām | vane krīḍan kalāni mañjulāni padāni yasmiṁs tac ca tad āyataṁ dīrghaṁ mūrcchitam ālāpa-viśeṣa-yuktaṁ gatiṁ tenoddīpitaḥ smara eva ruk yāsāṁ tāsāṁ gopīnāṁ hartuḥ śaṅkhacūḍasya śiro hariṣyati ||33||

**krama-sandarbhaḥ :** pūrvavad atra rāsa-līlayā saha horikā-līlām ekīkṛtya varṇanam ||33||

**viśvanāthaḥ :** niśi katham-bhūtāyām ? niśākara-raśmibhir gauryāṁ dhavalāyām | rāsonmukhaḥ krīḍan | bhaviṣyati dināntara-bhavaṁ śaṅkha-cūḍa-vadham api rāsa-sānnidhyāt tat-sāhityenaivāha—kaleti | kala-padasya madhurāsphuṭa-gītasya āyataṁ mūrcchitaṁ mūrcchanā tena | vraja-bhūto gopās teṣāṁ vadhūnāṁ hartuḥ śaṅkhacūḍasya śiro hariṣyati | yad vā, tasyām eva rātrau śaṅkhacūḍa-vadhānantaram ardha-rātre rāsaṁ ca kariṣyati, rāsonmukha ity ukteḥ ||33||

—o)0(o—

**|| 2.7.34 ||**

ye ca pralamba-khara-dardura-keśy-ariṣṭa-

mallebha-kaṁsa-yavanāḥ kapi-pauṇḍrakādyāḥ |

anye ca śālva-kuja-balvala-dantavakra-

saptokṣa-śambara-vidūratha-rukmi-mukhyāḥ ||

ye vā mṛdhe samiti-śālina ātta-cāpāḥ

kāmboja-matsya-kuru-sṛñjaya-kaikayādyāḥ |

yāsyanty adarśanam alaṁ[[179]](#footnote-180) bala-pārtha-bhīma-

vyājāhvayena hariṇā nilayaṁ tadīyam ||

**madhvaḥ :** vidveṣiṇo’py udāsīnā bhaktā api na saṁśayaḥ |

harer hi sadanaṁ yānti vyaktaṁ bhaktais tu gamyate ||

ārabhyatama āmukteḥ kṛṣṇasya sadanaṁ yataḥ |

avyakta-hari-lokatvād anyeṣām anya-lokatā || iti bṛhat-saṁhitāyām |

rāma-bhīmārjunādīni viṣṇor nāmāni sarvaśaḥ |

ramaṇābhaya-varṇādyāḥ śabda-vṛtter hi hetavaḥ |

harir hi tatra tatrastho ramaṇādīn karoty ajaḥ ||

atas tasyaiva nāmāni vyājād anya-gatāni |

vyavahāra-pravṛtty-arthaṁ duṣṭānāṁ mohanāya ca || iti skānde ||34-35||

**śrīdharaḥ :** ye ca pralambādayas te sarve hariṇā hetu-bhūtena tadīyaṁ nilayam adarśanaṁ darśanāyogyaṁ vaikuṇṭham alaṁ yāsyantīty uttareṇānvayaḥ | kharo dhenukaḥ, dardura iva darduro bakaḥ, ibhaḥ kuvalayāpīḍaḥ, kujo narakaḥ, kapir dvividaḥ ||34||

ye ca mṛdhe ātta-cāpāḥ, samitau saṁgrāme śālante ślāghante te samiti-śālinaḥ | nanu pralamba-khara-kapi-balvala-rukmi-pramukhā valabhadreṇa nihatāḥ, kāmbojādayaś ca bhīmārjunādibhiḥ, śambaraḥ pradyumnena, yavano mucukundena, na tu hariṇā tatrāha | balo bhīmaḥ pārtha ity ādayo vyājāhvayāḥ kapaṭa-nāmāni yasya tena | saptokṣāṇas tu tena damitāḥ kālāntare[[180]](#footnote-181) yāsyantīti bhāvaḥ | etac ca sarvam api karma divyam iva, tac cānyathā na bhāvyam iti pūrveṇaiva sambandhaḥ ||35||

**krama-sandarbhaḥ :** ye ceti yugmakam | bala-pārtheti daitya-mokṣa-dāyitva-lakṣaṇayā sarvāsādhāraṇa-śaktyā teṣv āveśāt | idaṁ tu yatra dvividādi-vadhe tasyāsākṣāttvaṁ tatraiva jñeyam | sākṣād-bhāve tu tan-nirīkṣaṇam eva mukhyaṁ kāraṇam | yathoktaṁ śrī-bhīṣmeṇa yam iha nirīkṣya hatā gatāḥ svarūpaṁ [bhā.pu. 1.9.39] iti | kecid alam adarśanaṁ brahma-layaṁ, kecit tu tadīyaṁ nilayam iti vibhedyam ||34-35||

**viśvanāthaḥ :** evam atimādhuryādhikād vṛndāvanīya-līlāḥ kiñcid vyāsena procya, anyā asura-vadha-līlāḥ samāsenaivoddiśati dvābhyām | ye ca pralambādayas te sarve hariṇā hetu-bhūtena, kecid alam atyartham adarśanaṁ sāyujyam, kecic ca tadīyaṁ nilayaṁ vaikuṇṭhaṁ yāsyantīty uttareṇānvayaḥ | kharo dhenukaḥ | darduro dardura-saṁjñako bakaḥ | ibhaḥ kuvalayāpīḍaḥ | kujo narakaḥ | kapir dvividaḥ |

samitau saṅgrāme śālante ślāghante te samiti-śālinaḥ | nanu pralamba-khara-kapi-balvala-rukmi-pramukhā balabhadreṇa nihatāḥ, kāmbojādayaś ca bhīmārjunādibhiḥ, śambaraḥ pradyumnena, yavano mucukundena, na tu hariṇā, tatrāha | bala-pārtha-bhīmā ity ādayo vyājenaivāhvayā nāmāni yasya tena | saptokṣāṇas tu tena damitāḥ kālāntare yāsyantīti bhāvaḥ | atra pralamba-kharādayaḥ sāyujyaṁ, pauṇḍraka-dantavakrādayo vaikuṇṭhaṁ yāsyantīti vivecanīyam agre vyākhyāsyamāna-yukteḥ ||34-35||

—o)0(o—

**|| 2.7.36 ||**

kālena mīlita-dhiyām avamṛśya nṝṇāṁ

stokāyuṣāṁ sva-nigamo bata dūra-pāraḥ |

āvirhitas tv anuyugaṁ sa hi satyavatyāṁ

veda-drumaṁ viṭa-paśo vibhajiṣyati sma ||

**madhvaḥ :** tṛtīye saptame caiva ṣoḍaśo pañcaviṁśake |

aṣṭāviṁśe yuge kṛṣṇaḥ satyavatyām ajāyata ||

vyāsācāryas tu pūrveṣu carame svayam eva tu |

vivyāsa vedāñcakre ca bhārataṁ veda-sammitam || iti ca ||36||

**śrīdharaḥ :** vyāsāvatāram āha | anuyugaṁ mīlitā saṁkucitā dhīr yeṣām | stokam alpam āyur yeṣāṁ teṣāṁ sva-nigamaḥ sva-kṛto veda-rāśir batāho dūre pāraṁ yasyeti durgam ity avamṛśya satyavatyām āvirbhūtaḥ san sa eva hariḥ | viṭapaśaḥ śākhā-bhedena ||36||

**krama-sandarbhaḥ :** *na vyākhyātam.*

**viśvanāthaḥ :** vyāsāvatāram āha | kālena mīlitā saṅkucitā dhīr yeṣām | tatrāpi stokāyuṣām alpāyuṣām | sva-nigamaḥ sva-kṛto veda-samudraḥ | dūre pāraṁ yasya sa ity avamṛśya | anuyugaṁ kalpe kalpe yuga-śabdo’yaṁ kalpa-vācī jñeyaḥ | satyavatyām āvirbhūtaḥ san sa eva harir viṭapaśaḥ śākhā-bhedena ||36||

—o)0(o—

**|| 2.7.37 ||**

deva-dviṣāṁ nigama-vartmani niṣṭhitānāṁ

pūrbhir mayena vihitābhir adṛśya-tūrbhiḥ |

lokān ghnatāṁ mati-vimoham atipralobhaṁ

veṣaṁ vidhāya bahu bhāṣyata aupadharmyam ||

**madhvaḥ** : mohanārthaṁ dānavānaṁ bāla-rūpī pathisthitaḥ |

putraṁ taṁ kalpayāmāsa mūḍha-buddhir jinaḥ svayam ||  
tataḥ saṁmohayāmāsa jinādyān asurāṁśakān |  
bhagavān vāgbhir ugrābhir ahiṁsā vācibhir hariḥ || iti brahmāṇḍe ||37||

**śrīdharaḥ** : buddhāvatāram āha | deva-dviṣāṁ nigama-vartmani veda-mārge niṣṭhitānāṁ nitarāṁ sthitānām | tad-balena ca pūrbhiḥ purībhiḥ[[181]](#footnote-182) | adṛśya-tūrbhir alakṣya-vegābhiḥ | mater vimoho yogyatā-tyāgo yasmāt, mateḥ pralobhaś cāyukta-svīkāro yasmāt taṁ pāṣaṇḍa-veṣaṁ vidhāya tenaupadharmyaṁ pāṣaṇḍa-dharmam | svārthe ṣyañ | bahu bhāṣiṣyata ity arthaḥ ||37||

**krama-ṣandarbhaḥ** : kali-viśeṣe avatāraṁ śrī-buddham āha—deva-dviṣām iti | asmin kalau deva-dviṣāṁ tādṛśatvāśravaṇāt ||37||

**viśvanāthaḥ :** buddhāvatāram āha | deva-dviṣāṁ daityānām | niṣṭhitānāṁ nitarāṁ sthitānām | pūrbhiḥ purībhiḥ | adṛśya-tūrbhiḥ sapatnair alakṣya-vegābhiḥ | lokān ghnatāṁ teṣāṁ mater vimoho mateḥ pralobhaś ca yasmāt taṁ pāṣaṇḍa-veśaṁ vidhāya, tenaupadharmyaṁ pāṣaṇḍa-dharmam | svārthe ṣyañ | bahu bhāṣiṣyata ity arthaḥ ||37||

—o)0(o—

**|| 2.7.38 ||**

yarhy ālayeṣv api satāṁ na hareḥ kathāḥ syuḥ

pāṣaṇḍino dvija-janā vṛṣalā[[182]](#footnote-183) nṛ-devāḥ |

svāhā svadhā vaṣaḍ iti sma giro na yatra

śāstā bhaviṣyati kaler bhagavān yugānte ||

**śrīdharaḥ :** kalky-avatāram āha | yarhi yadā satām apy ālayeṣu gṛheṣu hareḥ kathā na syuḥ, traivarṇikāḥ pāṣaṇḍinaḥ[[183]](#footnote-184) syuḥ, śūdrāś ca rājānaḥ syus tadā kalki-rūpeṇa kaleḥ śāstā bhaviṣyati | atra ca brahma-nārada-saṁvādāt prāgbhāvino varāhādayaḥ, manvantarāvatārās tu bhūtā bhāvinaś ca, dhanvantari-paraśurāmau tadā vartete, śrī-rāmādayas tu bhāvinaḥ, tatra tu kvacid bhūtādi-nirdeśaś chāndasa iti draṣṭavyam ||38||

**krama-sandarbhaḥ :** satāṁ cāturvarṇyācāravatām ālayeṣu āśrameṣu yadi hari-kathāḥ na syuḥ, ata eva teṣu traivarṇikāḥ pāṣaṇḍinaḥ syuḥ | śūdrāś ca mleccha-paryantā rājānaḥ syur ity arthaḥ ||38||

**viśvanāthaḥ :** kalky-avatāram āha | vṛṣalāḥ śūdrāḥ nṛ-devāḥ rājānaḥ | kaler yugasyānte | eka-deśānvayaḥ soḍhavyaḥ | atra brahma-nārada-saṁvādāt prāg-bhāvino varāhādayaḥ, manvantarāvatārāś ca bhūtā bhāvinaś ca, dhanvantari-paraśurāmau tadā vartete | śrī-rāmādayas tu bhāvinaḥ | tatra bhūtādi-nirdeśaś chāndasa iti draṣṭavyam ||38||

—o)0(o—

**|| 2.7.39 ||**

sarge tapo’ham ṛṣayo nava ye prajeśāḥ

sthāne’tha dharma-makha-manv-amarāvanīśāḥ |

ante tv adharma-hara-manyu-vaśāsurādyā[[184]](#footnote-185)

māyā-vibhūtaya imāḥ puru-śakti-bhājaḥ ||

**śrīdharaḥ :** sṛṣṭy-ādi-kārya-bhedena māyā-guṇāvatāra-vibhūtīr āha—sarga iti | sthāne sthitau | makho viṣṇuḥ | dharmaś ca makhaś ca manavaś ca amarāś ca avanīśāś ca | ante saṁhāre | haro rudraḥ | manyu-vaśāḥ sarpāḥ | bahu-śakti-dhāriṇo bhagavata imā māyā-vibhūtayaḥ ||39||

**krama-sandarbhaḥ :** sarga iti | viṣṇor apy atra pāṭhaḥ upādhi-mātra-dṛṣṭyā | sṛjāmi tan-niyukto’haṁ [bhā.pu. 2.6.32] ity ādeḥ ||39||

**viśvanāthaḥ :** sṛṣṭy-ādi-kārya-bhedena māyā-guṇāvatāra-vibhūtīr āha—sarga iti | sthāne sthitau | dharmaś ca makhaś ca manavaś ca amarāś ca avanīśāś ca | ante saṁhāre | manyu-vaśāḥ sarpādyāḥ ||39||

—o)0(o—

**|| 2.7.40 ||**

viṣṇor nu vīrya-gaṇanāṁ katamo’rhatīha

yaḥ pārthivāny api kavir vimame rajāṁsi |

caskambha yaḥ sva-raṁhasāskhalatā[[185]](#footnote-186) tri-pṛṣṭhaṁ

yasmāt tri-sāmya-sadanād uru-kampayānam ||

**śrīdharaḥ :** idaṁ mayā saṁkṣepeṇoktaṁ vistareṇa vaktuṁ na ko’pi samartha ity āha | pṛthivyāḥ paramāṇūn api yo vimame gaṇitavāṁs tādṛśo’pi ko nu viṣṇor vīrya-gaṇanāṁ kartum arhati | kathambhūtasya ? yo viṣṇus tri-pṛṣṭhaṁ satyalokaṁ caskambha dhṛtavān | kim iti caskambha | yasmān traivikrame’skhalatā pratighāta-śūnyena svaraṁhasā sva-pāda-vegena tri-sāmya-rūpaṁ[[186]](#footnote-187) sadanam adhiṣṭhānaṁ pradhānaṁ tasmād ārabhyoruadhikaṁ kampayānaṁ kampamānam, kampena yānaṁ yasyeti vā | ataḥ kāraṇāc caskambha | ā tri-pṛṣṭham iti vā cchedaḥ, satyalokam abhivyāpya yaḥ sarvaṁ dhṛtavān ity arthaḥ | tathā ca mantraḥ viṣṇor nu kaṁ [ṛk.saṁ. 1.154.1][[187]](#footnote-188) iti | asyārthaḥ—viṣṇor nu vīryāṇi kaṁ pravocam, kaḥ prāvocad ity arthaḥ | yaḥ pārthivāni rajāṁsy api vimame so’pi | yo viṣṇus tredhā vicakramāṇas trivikramaṁ kurvann uttaraṁ lokam askabhāyad avaṣṭabdhavān | kathambhūtam ? sadhastham | sahasya sadhādeśaḥ | tiṣṭhantīti sthāḥ, tatra-sthair devaiḥ saha vartamānam ity arthaḥ ||40||

**krama-sandarbhaḥ :** atha pūrva-padye viṣṇor api māyā-vibhūtitvenānyaiḥ sāmyam āśaṅkya tan nirasyāha—viṣṇor nv iti | prakṛti-paryanta-kalpanāt tasya tu tad-atiriktānanta-paramaiśvaryam asty eveti bhāvaḥ ||40||

**viśvanāthaḥ :** harer avatāra-līlāḥ sāmastyena vaktuṁ na ko’pi samartha ity āha—viṣṇor iti | gaṇanāṁ kartum iti śeṣaḥ | yo viṣṇuḥ sva-raṁhasā traivikrame sva-caraṇa-vegena askhalatā tri-pṛṣṭhaṁ trayāṇāṁ lokānāṁ pṛṣṭham aṇḍa-kaṭāhaṁ, caskambha rurodha | ruddhvā sthirīcakārety arthaḥ | tri-pṛṣṭhaṁ kīdṛśam ? yasmād eva sva-raṁhaso hetoḥ tri-sāmya-sadanāt prakṛty-āvaraṇam ārabhya, uru-kampayānam atikampamānam | tathā ca mantraḥ—

viṣṇor nu kaṁ vīryāṇi pravocaṁ

yaḥ pārthivāni vimame rajāṁsi |

yo askabhāyad uttaraṁ sadhasthaṁ

vicakramāṇas tredhorugāyaḥ || [ṛk.saṁ. 1.154.1] iti |

asyārthaḥ—viṣṇor nu vīryāṇi kaṁ pravocam, kaḥ prāvocad ity arthaḥ | yaḥ pārthivāny api rajāṁsi vimame, so’pi yo viṣṇus tredhā vicakramāṇas trivikramaṁ kurvan, uttaraṁ lokam askambhāyad avaṣṭabdhavān | kathambhūtam ? sadhasthaṁ tiṣṭhantīti sthā devās taiḥ saha vartamānam | sahasya sadhādeśaḥ ||40||

—o)0(o—

**|| 2.7.41 ||**

nāntaṁ vidāmy aham amī munayo’gra-jās te

māyā-balasya puruṣasya kuto’varā ye |

gāyan guṇān daśa-śatānana ādi-devaḥ

śeṣo’dhunāpi samavasyati nāsya pāram ||

**śrīdharaḥ :** etat prapañcayati—nāntam iti | puruṣāsya yan māyā-balaṁ[[188]](#footnote-189) tasyāntaṁ na vidāmi na vedmi | daśa-śatāny ānanāni yasya sa śeṣo’py asya guṇān gāyan pāraṁ na samavasyati na prāpnoti ||41||

**krama-sandarbhaḥ :** tatra māyikāmāyikatvenobhaya-vidhānām api vīryāṇām ānantyam āha—nāntam ity ardhābhyām ||41||

**viśvanāthaḥ :** etat prapañcayati—nāntam iti | puruṣāsya yan māyā-śakter balaṁ tasyāpy antaṁ na vedmi kim uta cic-chakter iti bhāvaḥ | asya puruṣasya guṇān prākṛtān aprākṛtāṁś ca gāyan na samavasyati na prāpnoti ||41||

—o)0(o—

**|| 2.7.42 ||**

yeṣāṁ sa eṣa bhagavān dayayed anantaḥ

sarvātmanāśrita-pado yadi nirvyalīkam |

te dustarām atitaranti ca deva-māyāṁ

naiṣāṁ mamāham iti dhīḥ śva-śṛgāla-bhakṣye ||

**madhvaḥ :** deva-māyāṁ vidanti saṁsāram atitaranti ca ||42||

**śrīdharaḥ :** yadi na ke’pi vidanti, tarhi kathaṁ mucyeran tat kṛpayaiva ? ity āha—yeṣām iti | **dayayed** dayāṁ kuryāt | te ca **yadi** [**nirvyalīkaṁ**] niṣkapaṭam **āśrita-caraṇaḥ** bhavanti, **te dustarāṁ deva-māyām atitaranti** | **ca**-kārān māyā-vaibhavaṁ vidanti ca | atheti vā pāṭhaḥ | pratyakṣam eva teṣāṁ māyā-taraṇam ity āha—**naiṣām** iti | **śva-śṛgālānāṁ bhakṣye** dehe ||42||

**krama-sandarbhaḥ :** tarhi tartavyānāṁ māyika-vīryāṇāṁ taraṇa-sādhanānāṁ cāmāyika-vīryāṇām ātyantika-jñānābhāve kathaṁ lokā nistareyur ity āśaṅkyāha—yeṣām iti | yad vā, tasmāt taj-jñānenāgrahaṁ parityajya śuddha-bhāvena bhajed evety āha—yeṣām iti | ca-kārād anantatvenaiva jānanti ca ||42||

viśvanāthaḥ : nanu yadi yuṣmad-ādayo’pi taṁ na vidanti, tarhi tad-anubhavo nirāśraya evābhūd iti cet tatrāha | yeṣāṁ sa dayayet dayeta adhgarhyety ādinā ṣaṣṭhī | mām ete jānantv iti sakaruṇam aṅgīkuryād ity arthaḥ |

nāyam ātmā pravacanena labhyo

na medhayā na bahunā śrutena |

yam evaiṣa vṛṇute tena labhyas

tasyaiṣa ātmā vivṛṇute tanūṁ svām || [ka.u. 1.2.23] iti śruteḥ |

kena lakṣaṇena tasya dayā jñātavyā ? ity ata āha | sarvātmanā jñāna-karmādi-nirapekṣatayā | nirvyalīkaṁ niṣkapaṭam | niṣkāmam iti yāvat | āśrita-padaḥ āśrita-bhagavac-caraṇā yadi bhavanti | tasya dayā-śakter eva mukhyā vṛttiḥ śuddha-bhaktiḥ | sā ca tad-bhakta-dvāraiva janeṣu pravartate iti bhāvaḥ | ca-kārāt taṁ vidanti ca | kena lakṣaṇena māyā-taraṇa-tad-vedane jñātavye ity ata āha | śva-śṛgāla-bhakṣye putrādi-dehe sva-dehe ca eṣāṁ mamāham iti dhīr na syāt ||42||

**—o)0(o—**

**|| 2.7.43-45 ||**

**vedāham aṅga paramasya hi yoga-māyāṁ**

**yūyaṁ bhavaś ca bhagavān atha daitya-varyaḥ |**

**patnī manoḥ sa ca manuś ca tad-ātmajāś ca**

**prācīnabarhir ṛbhur aṅga uta dhruvaś ca ||**

**ikṣvākur aila-mucukunda-videha-gādhi-**

**raghv-ambarīṣa-sagarā gaya-nāhuṣādyāḥ |**

**māndhātr-alarka-śatadhanv-anu-rantidevā**

**devavrato balir amūrttarayo dilīpaḥ ||**

**saubhary-utaṅka[[189]](#footnote-190)-śibi-devala-pippalāda-**

**sārasvatoddhava[[190]](#footnote-191)-parāśara-bhūriṣeṇāḥ |**

**ye’nye vibhīṣaṇa-hanūmad-upendradatta-**

**pārthārṣṭiṣeṇa-vidura-śrutadeva-varyāḥ ||**

**śrīdharaḥ :** antar-jñānābhāve’pi māyeyam iti jñānaṁ tat-kṛpayā bahūnām astīty āha—vedāham iti tribhiḥ | yūyam iti sanakādīn antarbhāvya bahutvam | daitya-varyaḥ prahlādaḥ | manuḥ svāyambhuvas tasya patnī śatarūpā ca | tad-ātmajāḥ priya-vratottānapādau putrau kanyāś ca[[191]](#footnote-192) | prācīnabarhiṣo visarga-lopaś chāndasaḥ | aṅgo vena-pitā ||43||

śatadhanuḥ anuś ca | sandhir ārṣaḥ | rantidevā iti pāṭhaḥ sugamaḥ | eka-padye[[192]](#footnote-193) etaiḥ sahito devavrata ity arthaḥ ||44||

upendradattaḥ śukaḥ | vibhīṣaṇādayo varyā mukhyā yeṣāṁ te ||45||

**krama-sandarbhaḥ :** nanu māyika-vīryāṇām apy anantatvāt taraṇaṁ kathaṁ sambhavet ? ucyate—tat-kṛpayaiva tatrāvastutva jñānenādhyāsa-parityāgād iti siddhāntayaṁs tatrādhikāriṇa udāharati—vedāham ity ādi trikeṇa *|* vedeti | yogamāyām aiśvaryaṁ tad-dayāvatāratamyena svādhikārānurūpam aham anye’pi vidma ity arthaḥ ||43-45||

**viśvanāthaḥ :** nanu ta eva nirahaṁ-mamatvāś ca ke ? yeṣu bhagavato dayā-lakṣaṇaṁ dṛṣṭaṁ draṣṭavyaṁ ceti tān gamayati—vedāham aṅgeti | mayi bhagavato dayāstīti jānāmīti tad-abhijña-bhakta-jana-sammatayaiva vacmi | svānubhavas tu nāntaṁ vidāmīti mayā pūrvam eva prakāśitam iti bhāvaḥ | daitya-varyaḥ prahlādaḥ | patnī śatarūpā | manuḥ svāyambhuvaḥ | tad-ātmajāḥ priyavratottānapāda-devahūty-ādayaḥ | prācīnabarhiṣo visarga-lopaś chāndasaḥ | śatadhanvā ca anuś ceti ā-kāra-lopa ārṣaḥ | māndhātrādibhiḥ sahitaḥ devahūty-ādayaḥ vrato bhīṣmaḥ | rantidevā iti ca pāṭhaḥ | upendradattaḥ śukaḥ ||43-45||

—o)0(o—

**|| 2.7.46 ||**

te vai vidanty atitaranti ca deva-māyāṁ

strī-śūdra-hūṇa-śabarā api pāpa-jīvāḥ |

yady adbhuta-krama-parāyaṇa-śīla-śikṣās

tiryag-janā api kim u śruta-dhāraṇā ye ||

**madhvaḥ :** tat-parāyaṇās tac-chīlās tac-chikṣāś ca ||46||

**śrīdharaḥ :** kiṁ bahunā sat-saṅgena sarve’pi vidantīty āha—te vā iti | **adbhutāḥ kramāḥ** pāda-nyāsā yasya hareḥ, **tat-parāyaṇās** tad-bhaktāḥ, teṣāṁ **śīle śikṣā** yeṣāṁ te tathā yadi bhavanti, tarhi **te’pi vidantīty** arthaḥ | **śruta-dhāraṇā**[[193]](#footnote-194) brāhmaṇās te **deva-māyāṁ** vidantīti kim u vaktavyam ? śubheti pāṭhe śubhe bhagavato rūpe dhāraṇā mano-niyamanaṁ yeṣāṁ, te vidantīti kim u vaktavyam ||46||

**krama-sandarbhaḥ : adbhuta-krama** āścarya-carito’tra bhagavān ||46||

**bhakti-sandarbhaḥ 171**: **tiryag-janā** api ity anena bhakty-adhikāre karmādivat jāty-ādi-kṛta-niyamātikramāt ||

**viśvanāthaḥ :** na kevalam ete mahānta eva, api tu dīna-hīnā apīty āha—te vā iti | **adbhuta** uttamādhama-vivecana-śūnyaḥ **kramaḥ** pāda-nyāsaḥ yasya tasya bhagavataḥ **parāyaṇā** ye bhaktās teṣāṁ **śīla-śikṣā** yeṣāṁ te tathā yadi bhavanti tarhi te’**pi** **vidantīty** arthaḥ | **śruta-dhāraṇā** brāhmaṇās te **deva-māyāṁ** vidantīti kim u vaktavyam | śubheti pāṭhe śubhe bhagavato rūpe dhāraṇā mano-niyamanaṁ yeṣāṁ te vidantīti kim u vaktavyam ||46||

—o)0(o—

**|| 2.7.47-48 ||**

śaśvat praśāntam abhayaṁ pratibodha-mātraṁ

śuddhaṁ samaṁ sad-asataḥ param ātma-tattvam |

śabdo na yatra puru-kārakavān kriyārtho

māyā paraity abhimukhe ca vilajjamānā ||

tad vai padaṁ bhagavataḥ paramasya puṁso

brahmeti yad vidur ajasra-sukhaṁ viśokam |

sadhryaṅ niyamya yatayo yama-karta-hetiṁ

jahyuḥ svarāḍ iva nipāna-khanitram indraḥ ||

**madhvaḥ :** avyaktādy-anahaṁ-mānādy-ātma-tattvaṁ hariḥ smṛtaḥ |

aśabdaś cāprasiddhatvāc chāntaḥ pūrṇa-sukhatvataḥ || iti brahma-tarke ||47||

**śrīdharaḥ :** kiṁ tad-bhagavataḥ svarūpaṁ yasmin mano-dhāraṇāṁ vidhāya māyāṁ taranti ? ity apekṣāyām āha—śaśvad iti dvābhyām | yad brahmeti vidur munayaḥ, tad vai bhagavataḥ padaṁ svarūpam | kiṁ tad brahma ? tad āha—ajasraṁ nityaṁ ca tat sukhaṁ ca viśokaṁ ceti | ajasra-sukhatve hetuḥ—śaśvat sadā praśāntam | ato nitya-sukha-rūpam | viśokatve hetuḥ—abhayam | tat kutaḥ ? yataḥ samaṁ bheda-śūnyam | ato’bhayam, dvitīyād vai bhayaṁ bhavati [bṛ.ā.u. 1.4.2] iti śruteḥ | tat kutaḥ ? yataḥ pratibodha-mātraṁ jñānaika-rasam |

nanu jñānasyāpi nīla-pītādy-ākāratveṇa cakṣur-ādi-karaṇa-bhedena ca bhedo dṛśyate ? na, śuddhaṁ nirmalam | nanu darśito viṣaya-karaṇoparāga-rūpo[[194]](#footnote-195) malaḥ ? ity ata āha[[195]](#footnote-196)—sad-asataḥ paraṁ viṣaya-karaṇa-saṅga-śūnyam | vṛtter eva[[196]](#footnote-197) tad-uparāgo na jñānasyeti bhāvaḥ | nanu tathāpi jñātrā saha bhedaḥ syāt ? na, ātma-tattvam ātmano jñātuḥ svarūpam eva, tan na, tato bhinnam |

nanu taṁ tv aupaniṣadaṁ puruṣaṁ pṛcchāmi [bṛ.ā.u. 3.9.26] iti śabda-bodhatva-pratīteḥ kuto bodha-rūpatvam ? tatrāha—śabdo na yatreti | āropita-nivṛttāv eva śabdasya vyāpāro na tad-bodha ity arthaḥ |

nanu ca bhavatu nāma nirasta-bheda-jñāna-rūpatvād viśokatvaṁ, sukhasya tu nānā-kāraka-sādhya-kriyā-phalatvāt katham ajasra-sukhatvaṁ tasya ? ity ata āha—yatra bahu-kāraka-sādhyaḥ kriyārtha utpādyāpy avikārya-saṁskārya-rūpaṁ caturvidhaṁ[[197]](#footnote-198) kriyā-phalaṁ ca nāsti | indriyair jñānāṁśābhivyaktir iva kriyābhir ānandāṁśābhivyakti-mātraṁ kriyate notpatty-ādikam iti bhāvaḥ | nanu utpatty-ādy-abhāve’pi[[198]](#footnote-199) māyā-malāpākaraṇena vikāryatvam eva syād vrīhīṇām iva tuṣāpākaraṇenety āśaṅkyāha—māyā’bhimukhe sthātuṁ vilajjamāneva yasmāt paraiti dūrato’pasarati ||47||

tasmād evaṁ-bhūte bhagavati niyamita-manasāṁ kṛtārthānāṁ na kim api kṛtyam astīty āha | sahāñcatīti sadhryaṅ sahacaraṁ sano yaṁ prati niyamya yasmin sthirīkṛtya yatayo yatna-śīlāḥ karto bhedas tan-nirāso’kartas tatra hetiṁ sādhanaṁ jahyus tyajeyuḥ | anupayogāt tan nādriyanta ity arthaḥ | upayogābhāvena sādhanānādare dṛṣṭāntaḥ—nipīyate’sminn iti nipānaṁ kūpas tasya khanitraṁ khanana-sādhanaṁ, yathā svarāṭ svayam eva parjanya-rūpeṇa virājamāna indro nādatte tadvad iti | yad vā, svenaiva rājata iti svarāṭ daridraḥ, sa yathā indraḥ samṛddhaḥ san, karma-kāra-daśāyāṁ gṛhītaṁ nipāna-khanitraṁ jahāti, tadvad ity arthaḥ ||48||

**krama-sandarbhaḥ :** atha śrī-bhagavat-svarūpaṁ viśiṣyākāreṇoddiśati—śaśvad iti sārdhena | ayam arthaḥ—sarvato bṛhattamatvād brahmeti yad viduḥ, tat khalu paramasya puṁso bhagavataḥ padam eva | nirvikalpatayā sākṣāt-kṛteḥ prāthamikatvāt brahmaṇaś ca bhagavata eva nirvikalpa-sattā-rūpatvāt | vicitra-rūpādi-vikalpa-viśeṣa-viśiṣṭasya bhagavatas tu sākṣāt-kṛtes tad-anantarajatvāt | tadīya-svarūpa-bhūtaṁ tad brahma tat sākṣātkārāspadaṁ bhavatīty arthaḥ |

nirvikalpa-brahmaṇas tasya svarūpa-lakṣaṇam āha—pratibodha-mātram iti, ajasra-sukham iti ca | jaḍasya duḥkhasya ca pratiyogitayā pratīyate yad vastu, yac ca nityaṁ, tad eka-rūpaṁ tad-rūpam ity arthaḥ | yad ātma-tattvaṁ sarveṣām ātmanāṁ mūlam | ātmā hi sva-prakāśa-rūpatayā nirupādhi-parama-premāspadatayā ca tat-tad-rūpeṇa pratīyata ity arthaḥ |

atha tasya sukha-rūpasya ajasratve hetum āha—śāśvat praśāntaṁ nityam eva kṣobha-rahitam | tadvad abhayaṁ bhaya-śūnyaṁ, viśokaṁ śoka-rahitaṁ ceti | na ca sukha-rūpatve tasya puṇya-janyatvaṁ syād ity āha śabdo na yatreti | yatra kriyārtho yajñādy-arthaḥ puru-kārakavān śabdo na pravartate ity arthaḥ | tvaṁ tv aupaniṣadaṁ puruṣaṁ [bṛ.ā.u. 3.9.26] ity-ādi-rītyā kevalam upaniṣad eva prakāśikā bhavatīty arthaḥ | punaḥ sukha-svarūpatve cendriya-janyatvaṁ vyāvartayati—śuddham ity-ādinā | tatra śuddhaṁ doṣa-rahitam | samam uccāvacatā-śūnyam | sad-asataḥ paraṁ kāraṇa-kārya-vargād upari-sthitam | kiṁ bahunety āha—māyā ca yasyābhimukhe yad-unmukhatayā sthite jīvan-mukta-gaṇe vilajjamānaiva paraiti palāyate tato dūraṁ gacchatīty arthaḥ | [bhagavat-sandarbha 5[[199]](#footnote-200)]

atra **viśokam** ity-ādinā yathā vailakṣaṇyaṁ darśitam | tathaiva jñeyam | jīva-svarūpasya hy avidyā-sparśāt kṣobha-bhaya-śokā bhavanti, sukha-cid-rūpatvaṁ cācchādyate | tataḥ śuddhatvaṁ sāmyaṁ ca gacchatīty arthaḥ | karma-kāṇḍa-viṣayatvaṁ jāyate | yat punar bṛhattvād bṛṁhaṇatvāc ca brahmatvaṁ sarvataḥ paratvaṁ paramārthatvaṁ ca | tat tasya svata eva nāsti, tādṛśa-śakty-abhāvān māyābhibhāvakatvaṁ nāsty eva | pratyuta tad-abhibhāvyatvam eva syād iti ||47||

tad evaṁ kevala-viśeṣyākāraṁ durgamatvenoddhiśya tad-ādi-sarva-sugamatākara-kṛpā-mātreṇa svarūpa-śakti-viśiṣṭākāreṇa sugamatvena tad uddiśati—sadhryag ity ekena | yat prati yasmin sadhyraṅ-mano niyamya sthirīkṛtya yatayaḥ pūrvaṁ sannyāsa-mārge kṛta-tādṛśa-jñāna-yatnā api akartahetim abheda-jñāna-rūpaṁ mokṣa-sādhanaṁ jahati | tat-kṛpā-prāpta-tādṛśa-jñānādy-ananta-guṇāśraya-tad-bhakti-sampatteḥ | ātmārāmāś ca munayaḥ [bhā.pu. 1.7.10] ity-āder mahā-pūrṇatvād iti bhāvaḥ | tad eva dṛṣṭāntena darśayati—svarāḍ iti ||48||

**viśvanāthaḥ :[[200]](#footnote-201)** nanu brahmeti paramātmeti bhagavān iti śabdyate[bhā.pu. 1.2.11] ity adhikāri-viśeṣeṣu parameśvaras trirūpatayā bhātīti | tatra āpīyatāṁ karṇa-kaṣāya-śoṣān [bhā.pu. 2.6.45] ity ādinā, śāstā bhaviṣyati kaler bhagavān yugānte [bhā.pu. 2.7.38] ity anena bhagavān aśeṣa-viśeṣatayā uktaḥ | tad-upāsakāś ca yeṣāṁ sa eṣa bhagavān dayayed anantaḥ [bhā.pu. 2.7.42] ity ādinā, kim u śruta-dhāraṇā ye [bhā.pu. 2.7.46] ity antenoktāḥ | samprati paramātma brahma cocyatām ity ākāṅkṣāyām āha—śaśvad iti |

sad-asataḥ uttamādhamasya brahmādi-stamba-paryantasya jīva-vṛndasya | paramātmā-tattvaṁ samam eka-rasam eva | tathā śaśvat sadā prakarṣeṇa śāntam, tasya guṇa-vaśāt śānta-ghora-mūḍhasyāpīty arthaḥ | śaśvat-pra-śabdābhyāṁ sattva-guṇa-kāryaḥ śamo vyāvṛttaḥ | tathā abhayaṁ tasya sa-bhayasyāpi | pratibodha-mātraṁ tasya jñānavato’pi prati-mātra-śabdābhyāṁ sattva-guṇa-kāryo bodho vyāvṛttaḥ | śuddhaṁ tasyāśuddhasyāpi |

evaṁ paramātmanam uktvā brahmāha—yatra nānā-kārakavān api, tathā kriyayā saha arthā vācya-lakṣya-vyaṅgyā yatra tādṛśo’pi śabdo na prabhavati tad brahma | nanu brahma-śabdenaivaitad brūṣe, atha ca śabdo na yatreti niṣidhyasi ca ? tatrāha—māyeti | yasyābhimukhe māyā vilajjamānā satī paraiti pṛṣṭha-deśam upaiti | tasya bhagavataḥ padam aprākṛta-vicitra-rūpa-guṇādi-vividha-viśeṣavato’pi tasya prāthamika-sākṣātkāra-viṣayo nirviśeṣaṁ svarūpaṁ, madīyaṁ mahimānaṁ ca paraṁ brahmeti śabditaṁ [bhā.pu. 8.24.38] iti bhagavad-uktes tadīyaṁ vyāpakatva-lakṣaṇaṁ bṛhattvam eva niścitaṁ brahma |

ayaṁ bhāvaḥ—śabdasyākāśa-guṇatvena māyika-rūpaguṇādimantaṁ bhagavantam api śabdo’bhidhātuṁ yadyapi na prabhavati, tad api megha-śyāmaḥ kanaka-paridhiḥ [bhā.pu. 8.7.18], paṅkajākṣo’yam ātmā ity ādayaḥ śabdāḥ megha-kanakādi-prākṛta-vastu-sādṛśyāropeṇaiva loka-cittaṁ yathā-kathañcit tatra praveśayanti | lokaś ca cittaikāgryeṇāpi vastuto’pṛṣṭa-tad-rūpābhāso’pi bhagavantaṁ prabhum ahaṁ dhyāyāmīty abhimanyamānā hṛṣyati bhagavān apy apāra-kṛpā-taraṅga-vaśād evānena bhaktenāhaṁ dhyāta evety abhimanyate | abhimatya ca taṁ bhaktaṁ sva-caraṇāntikaṁ sevārtham ānayatīti bhagavat-svarūpasya śabda-gamyatvaṁ tat-kṛpayaiva siddham, brahma-svarūpasya tu prākṛtāprākṛta-viśeṣa-rāhityāt kathaṁ śabda-gamyatvam astu ? iti śabdo na yatrety uktam | pravṛtti-nimittasya vastu-dharmasya jātyāder abhāvāt yatra kriyā-kārakavān śabdo na prabhavati, tad brahmeti brahma-śabdasya pṛthak saṅketa evāyaṁ kṛtaḥ | ataḥ śabda-gamyatvābhāve’pi śabda-gamyasya bhagavato nirviśeṣaṁ svarūpaṁ tad brahmeti bhagavat-sambandhitvenaivokte sati tatra loka-citta-praveśo nānyatheti bhaṅgyā brahmaṇo’pi śabda-gamyatvam uktam | ittham eva śruty-adhyāyādau vyākhyāsyate iti | tathā ajasram eva sukhaṁ yasmāt | vigato bhavati śoko yasmāt tad iti tasya sukha-rūpatve viśokatve ca kaimutyam ānītam ||47||

paramātmāno brahmaṇaś ca upāsakān sāmānyākāreṇāha | saha añcatīti sadhryak sahacaraṁ manaḥ | yaṁ paramātmanaṁ, yat brahma ca pratiniyamya yasmin sthirīkṛtya | yam iti puṁstvam ārṣam | yatayo yatna-śīlā yoginaḥ sannyāsinaś ca | karto bhedas tad-abhāvo’kartaḥ, tatra hetiṁ sādhanam | jahyus tyajeyuḥ | anupayogān nādriyanta ity arthaḥ | upayogābhāvena sādhanānādare dṛṣṭāntaḥ—nipīyate’sminn iti nipānaṁ kūpas tasya khanitraṁ khanana-sādhanam | yathā svarāṭ svayam eva parjanya-rūpeṇa virājamāna indro nādatte tadvat | yad vā, svenaiva rājata iti svarāṭ | daridro yathā indraḥ samṛddhaḥ san karma-kāra-daśāyāṁ gṛhītaṁ nipāna-khanitraṁ jahāti tadvad ity arthaḥ | bhagavad-bhaktās tu sādhya-prāptau sādhane dviguṇitādaro bhavantīti te’tra vyākhyāyāṁ na praveśanīyāḥ ||48||

—o)0(o—

**|| 2.7.49 ||**

sa śreyasām api vibhur bhagavān yato’sya

bhāva-svabhāva-vihitasya sataḥ prasiddhiḥ |

dehe sva-dhātu-vigame’nu viśīryamāṇe

vyomeva tatra puruṣo na viśīryate’jaḥ ||

**madhvaḥ :** bhāva-svabhāvo bhakti-svabhāvaḥ | tena nirmitasya sat-puruṣasya prasiddhaḥ | bhāvo bhaktiḥ praṇāmaś ca prāvaṇyam api cādara ity abhidhānāt ||49||

**śrīdharaḥ :** evaṁ tāvad ajasra-sukhaṁ viśokaṁ brahmaiva bhagavataḥ svarūpaṁ tat-prāptānāṁ ca na prāpyaṁ kṛtyaṁ vā kiṁcid astīty uktam | idānīṁ tataḥ prāk sa eva sarva-phala-dātā sarva-karma-pravartakaś cety āha | sa eva śreyasāṁ phalānāṁ vibhur dātāpi | tatra hetuḥ—bhāvānāṁ brāhmaṇādīnāṁ svabhāvaiḥ śama-damādibhir viśeṣaṇair vihitasyāsya sataḥ śubhasya karmaṇo yataḥ pravartakāt prasiddhiḥ | yad vā, bhāvānāṁ mahad-ādīnāṁ svabhāvena pariṇāmena vihitasya sataḥ kāryasya prasiddhiḥ | sa eva svargādīnāṁ dātety arthaḥ |

nanu karma-kartur mṛtasya kathaṁ svargādi-phalaṁ syāt ? tatrāha—svārambhaka-dhātūnāṁ[[201]](#footnote-202) bhūtānāṁ vigame viyoge sati anv anu viśīryamāṇe’pi dehe tatra-sthaṁ vyomeva yas tena saha na viśīryate | yato’jas tena saha na jātaḥ tasya puruṣasya śreyasāṁ prabhur ity arthaḥ ||49||

**krama-sandarbhaḥ :** sa eva hi bhagavān śreyasāṁ pañca-vidha-muktīnām anyeṣāṁ ca puruṣārthānāṁ vibhuḥ pradātā | yato bhagavataḥ sakāśād asya bhakta-jīvasya bhakti-svabhāva-yogyo yo’rthas tasya satas tat-svarūpa-vaibhave vidyamānasyaiva prasiddhis taṁ prati prākaṭyaṁ bhavatīty arthaḥ | nanu tasya jīvasya māyā-vaibhavopādhis tadā kiṁ naśyet ? nāśe’pi vā jīvatvaṁ kiṁ tiṣṭhet ? tatrāha—deha ity ardhakena | dehaḥ sthūla-sūkṣmātmakaḥ | dhriyanta iti dhātavas tattvāni | tasmin deha-dvaye sveṣāṁ kāraṇa-rūpa-tattvānāṁ vigamo nāśo yasya tathābhūte saty api puruṣo jīvo na viśīryate—na naśyati | anāśe hetuḥ—aja iti | athavā, śaśvat praśāntaṁ [bhā.pu. 2.7.47] ity ādikaṁ vaikuṇṭha-vaibhavasyaiva pratipādakam | bhagavataḥ paraṁ padam ity atraiva mukhyārthatvād bhagavat-sandarbhe tasya tādṛśatvena darśitatvāc ca—tasmai sva-lokaṁ [bhā.pu. 2.9.9] ity-ādau darśayiṣyamāṇatvāc ca ||49||

**viśvanāthaḥ :** kiṁ ca, paramātmopāsakānāṁ brahmopāsakānām anyeṣāṁ ca bhagavantaṁ vinā na phala-siddhir ity āha—sa bhagavān eva śreyasāṁ mokṣa-svargādīnāṁ vibhur dātā ca, ato yogi-jñāni-karmibhiḥ pratisva-phala-siddhy-arthaṁ bhagavad-bhaktiḥ kartavyā |

kiṁ ca, tasya bhakta-jīvasya bhāvā dāsya-sakhyādayaḥ, tat-svabhāvena vihitasya sataḥ uttama-sādhanasya samucita-śravaṇa-kīrtanādeḥ, yato bhagavata eva sakāśāt, na tu paramātmataḥ, nāpi brahmataḥ, prakṛṣṭā siddhir iti | bhagavad-bhaktais tu sva-prema-phala-siddhy-arthaṁ yoga-jñānādikaṁ na kartavyam iti bhāvaḥ |

nanu bhakti-yoga-jñānādikaṁ sādhanaṁ prati sva-sādhya-vasūtpādane yāvad-asamarthaṁ, tan-madhya eva deha-bhaṅge sati kīdṛśaṁ syāt ? tatrāha—sva-dhātu-vigame svārambhaka-dhātūnāṁ bhūtānāṁ vigame viyoge sati | anu anantaram | viśīryamāṇe’pi dehe | puruṣo jīvaḥ | vyomeva deha-sthākāśam iva na viśīryate | yato’jas tena dehena saha vastuto na jāta ity arthaḥ | tena ca bhakti-jñānādi-vāsanāyāḥ samucita-sthāne punar api samucitaṁ dehaṁ dhṛtvā kṛtaiḥ sādhanaiḥ sidhyati | yad uktaṁ—yatate ca tato bhūyaḥ saṁsiddhau kurunandana [gītā 6.38] ity ādeḥ ||49||

—o)0(o—

**|| 2.7.50 ||**

so’yaṁ te’bhihitas tāta bhagavān viśva-bhāvanaḥ |

samāsena harer nānyad anyasmāt sad asac ca yat ||

**madhvaḥ :** sattvādir yat svato viṣṇos tasmād anyaḥ sa sarvataḥ |

yat sattādir ato’nyasya nānyatvaṁ bhedino’pi tu || iti brahmāṇḍe ||50||

**śrīdharaḥ :** adhyāya-trayasyārtham upasaṁharati—**so’yaṁ te** **samāsena** saṁkṣepeṇa **abhihitaḥ** | tam evāha—**sad** **asat** kāryaṁ kāraṇaṁ **ca harer** **anyan na** bhavati | nanu hares tad-avyatireke tad-gata-vikāra-prasaṅgaḥ syāt ? na, anyasmāt kāraṇa-bhūto hariḥ kāryād vyatirikta ity arthaḥ ||50||

**krama-sandarbhaḥ :** so’yam iti | **so’yaṁ te** **samāsena** saṁkṣepeṇa **abhihitaḥ** | katham ? taṭastha-lakṣaṇenaivety āha—**sat** kāryaṁ sthūlam aśuddha-jīva-jagad-ākhyaṁ cetanācetanaṁ vastu | **asat** kāraṇaṁ sūkṣmaṁ śuddha-jīva-pradhānākhyaṁ cid-acid-vastu ca **yat**, tat **sarvaṁ** **harer anyan na** bhavati—sūkṣmasya tac-chakti-rūpatvāt, sthūlasya tat-kārya-rūpatvād iti bhāvaḥ |[[202]](#footnote-203) jagatas tad-ananyatve’pi śuddhasya tasya tad-doṣa-sāṅkaryaṁ nāstīty āha—**anyasmād** iti ||50|| (paramātma-sandarbhaḥ 61)

**viśvanāthaḥ :** adhyāya-trayasyārtham upasaṁharati—so’yam iti | saṁkṣepeṇa bhagavān evoktaḥ | kena prakāreṇa ? ity ata āha—**sat** kāryaṁ samaṣṭi-vyaṣṭy-ātmakaṁ jagat | **asat** kāraṇaṁ jīvo māyā ca | **tat sarvaṁ harer anyan na** bhavati | jīva-māyayoḥ śaktitvāc chakti-śaktimator abhedāt, śakti-kāryasya śakty-ananyatvād iti bhāvaḥ | hareḥ kathaṁ-bhūtāt ? sad-asadbhyām anyasmāt | tayoḥ śaktyos taṭasthatva-bahiraṅgatvābhyām anāsaktes tad-doṣa-sambandhābhāva iti bhāvaḥ | bhāgavate idam evādvaitam iti sarvatrāgre’pi draṣṭavyam ||50||

—o)0(o—

**|| 2.7.51 ||**

idaṁ bhāgavataṁ nāma yan me bhagavatoditam |

saṅgraho’yaṁ vibhūtīnāṁ tvam etad vipulī-kuru ||

**śrīdharaḥ :** ayaṁ ca vibhūtīnāṁ saṁgraha uditaḥ ||51||

**krama-sandarbhaḥ :** idaṁ catuḥ-ślokī-rūpam ity arthaḥ | anena tad apy upadiṣṭam iti gamyate ||51||

**viśvanāthaḥ :** nanv idam aśruta-caram adbhutaṁ mataṁ brūṣe ? satyam idaṁ na kevalam ahaṁ bruve, kintu mahyaṁ bhagavatā uditaṁ bhāgavataṁ nāma purāṇam | na kevalam idaṁ śāstratvenaiva mantavyam, kintu vibhūtīnāṁ saṅgrahaḥ | śrī-bhagavad-gītādiṣu vibhūti-śabdenāṁśa-kalāvatārāṇām apy ukteḥ | sākṣād-bhagavān evāyaṁ śāstra-svarūpeṇa virājatīty arthaḥ | atas tvam etad vipulīkuru sarvatra vistāraya | tad evāsya seveti bhāvaḥ ||51||

—o)0(o—

**|| 2.7.52 ||**

yathā harau bhagavati nṛṇāṁ bhaktir bhaviṣyati |

sarvātmany akhilādhāre iti saṅkalpya varṇaya ||

**śrīdharaḥ : yathā** varṇitena **nṛṇāṁ bhaktir bhaviṣyati** ity evaṁ **saṁkalpya** saṁcintya tathā hari-līlā-prādhānyena śrīmad-bhāgavataṁ **varṇaya** | na tu bhakti-rasa-vighātena kevalaṁ tattvam ity arthaḥ ||52||

**krama-sandarbhaḥ :** tad-bhakty-arthaṁ ca svarūpa-śakti-maya-līlā-varṇanaṁ śreṣṭhaṁ—ajita-rucira-līlākṛṣṭa-sāraḥ [bhā.pu. 12.12.69] ity ādeḥ ||52||

**bhakti-sandarbhaḥ 115: bhaviṣyati** avaśyaṁ bhaved **iti** imaṁ prakāraṁ**, saṅkalpya** niyamenāṅgīkṛtya **||52||**

**viśvanāthaḥ :** kintv atrāntare guror mamāgre tvam ekaṁ niyamaṁ gṛhāṇety āha—yatheti | **nṛṇāṁ** kali-kāle janiṣyamāṇānām ity arthaḥ | bhaved ity anuktvā **bhaviṣyatīti** nirdeśāt, kalau naṣṭa-dṛśām eṣa purāṇārko’dhunoditaḥ [bhā.pu. 1.3.44] ity ukteś ca | **harau** premṇā mano harati, saṁsāraṁ ca haratīti prayojana-dvayam uktam | **bhagavati** iti sukhārādhyatvam | **sarvātmani** sarva-svarūpe iti tad bhaktyaiva sarvārcana-siddhiḥ | **akhilādhāra** iti tad bhaktyaiva sakāmānām api sarva-kāma-prāptiḥ | **saṅkalpya** iti—“prathamam adyārabhya bhagavad-bhaktim eva varṇayiṣye” iti saṅkalpa-vākyam uccāryatām ity arthaḥ ||52||

—o)0(o—

**|| 2.7.53 ||**

māyāṁ[[203]](#footnote-204) varṇayato’muṣya īśvarasyānumodataḥ

śṛṇvataḥ śraddhayā nityaṁ māyayātmā na muhyati

**śrīdharaḥ :** nanu līlā māyāśrayā kiṁ tad-varṇanenety ata āha—māyām iti ||53||

**krama-sandarbhaḥ :** tadīya-ruci-bhāgyābhāve citta-śodhanārthaṁ māyā-maya-tad-vaibhavaṁ virāḍ-rūpam api varṇayety āha—māyām iti | śuddha-bhakti-rucy-abhāve karmārpaṇavad iti ||53||

**viśvanāthaḥ :** nanu bhaktiś ca śravaṇa-kīrtanādi-lakṣaṇā, sā ca bhagavan-nāma-līlādi-viṣayiṇī līlā ca līlāvatārāṇāṁ kṛṣṇa-rāmādīnāṁ govardhanoddharaṇādyā cid-ānanda-mayy eva, māyā-śakti-pradhānasya puruṣāvatārasya puruṣa-vīkṣitāyāḥ prakṛter mahān, mahato’haṅkāraḥ, ity evaṁ sṛṣṭy-ādi-līlā māyā-sambandhinī iti māyā-varṇanīyā na vā ? ity ākāṅkṣāyām āha—māyām iti | tatra varṇayata iti, anumodayata iti, śṛṇvata iti | kīrtana-smaraṇa-śravaṇa-bhakty-upakaraṇatvena māyā-varṇanam api bhaktir eva | ataḥ śraddhayeti sāpi bhagavato māyā-śaktiḥ parama-bhaktyaiva tat-santatayo mahat-tattvādayo’pi bhaktā eva, iti tṛtīye teṣāṁ stutau vyaktībhaviṣyatīti | śuddha-bhaktair api tathā buddhyā māyā mahat-tattvādayaś ca śrotavyā eveti tat-phalam āha | māyayā ātmā jīvo na muhyati | iti māyā-sambandhiny api līlā naiva māyikī, kintu man-niketas tu nirguṇam ity ādi bhagavad-ukteḥ ||53||

iti sārārtha-darśinyāṁ harṣiṇyāṁ bhakta-cetasām |

ṣaṣṭho’dhyāyo dvitīye’smin saṅgataḥ saṅgataḥ satām ||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ dvitīya-skandhe

brahma-nārada-saṁvādo nāma

saptamo’dhyāyaḥ

||2.7||

(2.8)

### aṣṭamo’dhyāyaḥ

## parīkṣit-praśnaḥ

**|| 2.8.1-2 ||**

**rājovāca—**

brahmaṇā codito brahman guṇākhyāne’guṇasya ca |

yasmai yasmai yathā prāha nārado deva-darśanaḥ ||

etad veditum icchāmi tattvaṁ tattva-vidāṁ vara |

harer adbhuta-vīryasya kathā loka-sumaṅgalāḥ ||

**śrīdharaḥ :**

aṣṭame deha-saṁbandham ākṣipann īśa-jīvayoḥ |

bahūn parīkṣid āpṛcchat purāṇārthān bubhutsitān ||1||

tvam etad vipulī kurv ity uktaṁ tad eva vipulīkaraṇaṁ pṛcchati—brahmaṇeti tribhiḥ | aguṇasya guṇātītasyāpi | devavad darśanaṁ yasya saḥ ||1-2||

**caitanya-mata-mañjuṣā :** atha bhavatāṁ prasādāt śrotavyādiṣu yad yat prakṛṣṭaṁ, tat tad eva śrutam | tad yathā—ārādhyaḥ śrī-kṛṣṇa eva, sa ca parasmād api paraḥ | bhaktir eva puruṣārthaḥ, tatra prathamaṁ bhagavan-nāma-saṅkīrtanam, tato dhyānam | etāni mahat-saṅga-sādhyāni, mahāntaś ca ekānta-bhaktāḥ, ity etāny eva bhāgavata-śāstrārthaḥ | niścitaṁ caitat sakalaṁ mayā, ataḥ kṛtārtho’smy eva, kintu yāvaj jīvāmi, tāvad eva hari-līlā śrotavyā | idānīṁ me smaraṇaṁ vinā mananādiṣv asāmarthyaṁ, tena punar ucyatām iti rājā paripṛcchati—brahmaṇety-ādi | aguṇasya prākṛta-guṇa-rahitasya, devasya śrī-kṛṣṇasya darśanaṁ yatra ||1||

nanu śrī-kṛṣṇasyaiveti te ko’yam atinirbandha ity āśaṅkyāha—kṛṣṇe niveśya niḥsaṅgaṁ manas tyakṣye ity-ādi ||2||

**krama-sandarbhaḥ :** brahmaṇeti sārdhakam | aguṇasya guṇākhyāna iti tad-guṇānāṁ prākṛta-vilakṣaṇatvaṁ darśitam | yasmai yasmai yathā prāha ity asyottarāṇy agrataḥ skandheṣu śrī-nārada-vaktṛ-prakaraṇe jñeyāni | harer iti sārdhakam | hareḥ kathāyām api viśeṣaṁ vāñchati yathāham iti ||1-2||

**viśvanāthaḥ :**

rājā kṛṣṇa-kathotsukyam āviṣkṛtyāṣṭame sphuṭam |

apṛcchad vividhān arthān śrī-śukaṁ saṁśayaś chidam ||o||

aguṇasya māyika-guṇa-rahitasya | devasya kṛṣṇasyeva darśanaṁ yasya saḥ ||1-2 ||

—o)0(o—

**|| 2.8.3 ||**

kathayasva mahābhāga yathāham akhilātmani |

kṛṣṇe niveśya niḥsaṅgaṁ manas tyakṣye kalevaram ||

**śrīdharaḥ :** niḥsaṅgaṁ manaḥ śrī-kṛṣṇe niveśyeti sva-prayatno darśitaḥ ||3||

**krama-sandarbhaḥ :** *na vyākhyātam.*

**viśvanāthaḥ :** kṛṣṇa iti mamatāspadāni rājyādīni tyaktāny eva | yad avaśiṣṭam ahantāspadaṁ kalevaram asti, tatrāpi niḥsaṅgaṁ manaḥ kṛṣṇe niveśyati kṛṣṇa-smaraṇe sva-prayatno darśitaḥ ||3||

—o)0(o—

**|| 2.8.4 ||**

śṛṇvataḥ śraddhayā nityaṁ gṛṇataś ca sva-ceṣṭitam |

kālena nātidīrgheṇa bhagavān viśate hṛdi ||

**śrīdharaḥ :** so’pi śraddhayā śṛṇvato nāvaśyaka ity āha—śṛṇvata iti | sva-prayatnaṁ vināpi bhagavān svayam eva hṛdi viśati ||4||

**caitanya-mata-mañjuṣā :** nanu tad-atiduṣkaram ity āśaṅkyāha—śṛṇvata ity-ādi | yataḥ svayam eva viśati, na duṣkaram ||4||

**krama-sandarbhaḥ :** śravaṇasya prabhāvam āha—śṛṇvata iti | tat-prabhāvād eva gṛṇataś ca |

**viśvanāthaḥ :** so’pi smaraṇa-prayatnaḥ śravana-kīrtanavato bhaktasya nāvaśyaka ity āha—śṛṇvata iti | sva-prayatnaṁ vināpi bhagavān svayam eva hṛdayaṁ praviśatīti śravaṇa-kīrtanādhīnam eva smaraṇam iti jñāpitam ||4||

—o)0(o—

**|| 2.8.5 ||**

praviṣṭaḥ karṇa-randhreṇa svānāṁ bhāva-saroruham |

dhunoti śamalaṁ kṛṣṇaḥ salilasya yathā śarat ||

**śrīdharaḥ :** bhāva-saroruhaṁ hṛdaya-kamalaṁ praviṣṭaś ca tad-gataṁ sarvaṁ[[204]](#footnote-205) malaṁ dhunoti | salilasyeti | dravyāntara-vyāmiśraṇādinā kumbha-sthe jale śodhite tad eva kevalaṁ śudhyati na tu nadī-taḍāgādi-gatam, sa ca malaḥ kumbhasyāntas tiṣṭhaty eva na tu sarvathā vilīyate | ata eva kiṁcic calanena punaḥ kṣubhyati ca | evaṁ tapodānādi prāyaścittaṁ na sarvathā sarveṣāṁ sarvaṁ pāpaṁ dhunoti, kintu sāvaśeṣam, tac ca kasyacid eva, kiṁcid eva, hṛdi praviṣṭa-mātras tu śrī-kṛṣṇaḥ sarveṣāṁ[[205]](#footnote-206) sarvaṁ pāpaṁ niḥśeṣaṁ haratīty anena dṛṣṭāntenoktaṁ—salilasya malaṁ yathā śarad iti ||5||

**caitanya-mata-mañjuṣā :** praviṣṭaḥ san kiṁ karoti ? tatrāha—dhūnotīty-ādi | śamo nirvāṇaṁ tal lātīti śamalam adhyātma-yogam | tatra dṛṣṭāntaḥ—salilasyety-ādi | śarad-dṛṣṭāntena niḥśeṣa-hāniḥ pratipadyate, śaradi sarveṣām eva salilānāṁ malaṁ harati | pātakādi punaḥ kiyad eva ? yasya nāmaika-mātra-kīrtanenaiva sakala-kaluṣa-kṣayo bhavati, tasya svayaṁ praveśo’pi tathaiveti ko’yaṁ mahimā ? ||5||

**krama-sandarbhaḥ :** praveśe sati tu mad-bhakti-yukto bhuvanaṁ punāti [bhā.pu. 11.14.24] iti nyāyena tat-sambandha-paramparayā jagad api punāti sa bhagavān ity āha—praviṣṭa iti | svānāṁ praveśena svīkṛtānām | ata eva bhāva-viśeṣa-dhāriṇo hṛdayasya tat sukhadopādeya-sthānatvāt bhava-saroruham ity uktam | salila-śarad-dṛṣṭāntas tu sarva-pāvana-mātrāṁśe ||5||

**viśvanāthaḥ :** praviṣṭa iti | kathā-rūpeṇa bhagavān eva praviṣṭaḥ san bhāva-saroruhaṁ hṛdaya-kamalam iti tatrāntaryāmī sadā sthito’py udāsīna eva karṇa-praviṣṭaḥ kṛṣṇa eva jīvaṁ svasminn āsañjayatīti dhvanitam | bhāvo dāsya-sakhyādiḥ | tad-rūpam eva kamalam iti vā | śamalaṁ kāma-krodhādi dhunoti |

nanu, nātyadbhutam idaṁ yato jñāna-yogādayo’py etaṁ kartuṁ prabhavanti ? ity ata āha—salilasyeti | dravyāntara-vyāmiśraṇādinā kumbhasthe jale śodhite tad eva kevalaṁ śuddhyati, na tu sarvathā vilīyate | ata eva kiñcic calane punaḥ kṣubhyati ca | evam eva jñāna-yoga-tapa-ādayo na sarveṣām, kintu kasyacid eva | tasyāpi na sarvathā kintu kiñcid eva na tu sa-viśeṣam | kathañcid eva hṛdaya-mālinyaṁ dhunvanti | yad uktam—

yamādibhir yoga-pathaiḥ kāma-lobha-hato muhuḥ |

mukunda-sevayā yadvat tathātmāddhā na śāmyati || [bhā.pu. 1.6.36] iti |

hṛdi praviṣṭa-mātras tu kṛṣṇaḥ sarveṣām api sarvam api niḥśeṣam eveti śarad dṛṣṭāntaḥ ||5||

—o)0(o—

**|| 2.8.6 ||**

dhautātmā puruṣaḥ kṛṣṇa-pāda-mūlaṁ na muñcati |

mukta-sarva-parikleśaḥ pānthaḥ sva-śaraṇaṁ yathā ||

**śrīdharaḥ :** tataś ca kṛtārtho bhavatīty āha | dhautātmā niṣpāpaḥ | muktāḥ sarve rāga-dveṣādayaḥ parikleśā yena | pānthaḥ pravāsād āgataḥ svasya śaraṇaṁ[[206]](#footnote-207) gṛhaṁ yathā na muñcati tadvat ||6||

**caitanya-mata-mañjuṣā :** śrī-kṛṣṇasyāntaḥ-praveśenātma-yoge dhṛte sati janaḥ kiṁ karoti ? ity āha—dhautātmā puruṣa ity-ādi | kṛṣṇa-pāda-mūlaṁ na muñcati, magnaḥ syāt ||6||

**krama-sandarbhaḥ :** dhautātmeti | tat-sambandhena śuddhāntaḥ-karaṇo’nyo’pīty arthaḥ | evaṁ na karma-jñānādivat sva-kārya-siddhau tat-tyāgaḥ, kintu svataḥ parama-sukhadatvam api tasyety uktam ||6||

**viśvanāthaḥ :** dhautātmā śuddha-cittaḥ | dhautātmatve liṅgam āha—kṛṣṇeti | ata eva tac cāpi citta-baḍiśaṁ śanakair viyuṅkte [bhā.pu. 3.28.34] iti kapila-devokteḥ kṛṣṇa-pāda-mūla-tyāgī yogī dhautātma-māny eva, na tu dhautātmeti jñeyam | pānthaḥ pravāsād āgatya sva-śaraṇaṁ sva-gṛhaṁ yathā na muñcati | nanu, tasyāpi kiyad-divasānantaraṁ dhanādy-upārjanārthaṁ sva-gṛhāt pravāsa-gamanaṁ dṛśyate ? ity ato viśinaṣṭi—muktas tyaktaḥ sarva-dhanādy-upārjana-lakṣaṇaḥ kleśo yena saḥ ||6||

—o)0(o—

**|| 2.8.7 ||**

yad adhātumato brahman dehārambho’sya dhātubhiḥ |

yadṛcchayā hetunā vā bhavanto jānate yathā ||

**śrīdharaḥ :** tad evaṁ śravaṇautsukyam āviṣkṛtya sandigdhān arthān pṛcchati | adhātumataḥ dhātavo mahā-bhūtāni tat-saṁbandha-śūnyasyāsya laukikasyātmano jīvasya dhātubhir dehārambha iti yat | etat kim ? yadṛcchayā nirnimittaṁ hetunā vā karmādinā bhavanto yathāvaj jānate | ataḥ kathayantv iti śeṣaḥ ||7||

**krama-sandarbhaḥ :** tad evaṁ tat-kathā-śravaṇautsukyaṁ sva-niṣṭhāṁ cāviṣkṛtya anyān apy arthān anena bhagavat-pradhānatayā procyamānān anyeṣāṁ tad-upayogitayā tad-bodha-saukaryāya syād iti pṛcchati—yad ity ādibhiḥ | atra śrī-bhagavad-vigraha-dhāmnor nityatvādi-jñāpanāya praśnārthaṁ dṛṣṭāntayan jīva-vigraham api pṛcchati—yad iti ||7||

**viśvanāthaḥ :** evaṁ svābhimatāyāḥ śuddhāyā bhakteḥ prathamāṅga-bhūte kṛṣṇa-kathā-śravaṇe autsukyam āviṣkṛtya, nirguṇāyāḥ saguṇāyāś ca bhakter yāvat svārtheṣu vyāptiḥ sambhavati, tāvato’py arthān pṛcchati | yad adhātu-mata ity ādinā yāvad-adhyāya-samāptiḥ | evaṁ ca—yatra yatra bhakter gandho’pi sambhavati, tatra tatra niraparādhatayaiva sthātavyam, anyathā śrīmatyā bhakti-devyā aprasāda iti sva-sādhya-bhakter abhyudayārthaṁ śuddha-bhaktair api svābhimata-madhura-śravaṇa-kīrtanādiṣu labdha-niṣṭhair api tāni tāni bhakter udāharaṇāni pratyudāharṇāni ca jijñāsanīyānīty abhivyañjayati ca | adhātu-mato dhātavo bhūtāni tat-saṁbandha-śūnyasyāsya jīvasya dhātubhir dehārambha iti yat | etad yadṛcchayā nirnimittam eva, kenāpi hetunā vā, bhavanto yathā jānate, tathā kathayanta iti tvatto’nye etan na jānantīti te kathaṁ mayā praṣṭavyāḥ iti bhāvaḥ ||7||

—o)0(o—

**|| 2.8.8 ||**

āsīd yad-udarāt padmaṁ loka-saṁsthāna-lakṣaṇam |

yāvān ayaṁ vai puruṣa iyattāvayavaiḥ pṛthak |

tāvān asāv iti proktaḥ saṁsthāvayavavān iva ||

**śrīdharaḥ :** yaś cāsāv īśvaraḥ, so’py etat-tulya-dehavān proktaḥ, atas tasya ko viśeṣaḥ ? ity āśayena pṛcchati—āsīd iti sārdhena | lokānāṁ saṁsthānaṁ racanā, tad eva lakṣaṇaṁ svarūpaṁ yasya, tat trailokyātmakaṁ padmaṁ yasyodarād āsīt | asāv īśvara iyattā-yuktaiḥ sva-parimitair avayavair ayaṁ laukikaḥ puruṣo yāvān yat-saṅkhyākāvayava-yuktaḥ, tāvān proktaḥ saṁsthāvān, avayavavān iva ca proktaḥ | ataḥ ko viśeṣas tasya ? iti ||8||

**krama-sandarbhaḥ :** āsīd iti sārdhakam | atreśa-jīva-dehayoḥ kāraṇa-kāryātmatvaṁ darśitam eva tasmāt tad-aṁśe tu na praśnaḥ kintu svarūpāṁśa eveti vivecanīyam ||8||

**viśvanāthaḥ :** kiṁ ca, yaś cāsāv īśvaraḥ, so’py etat-tulya-dehavān proktaḥ, atas tasya ko viśeṣaḥ ? ity āśayena pṛcchati—āsīd iti sārdhena | lokānāṁ saṁsthānaṁ racanā, tad eva lakṣaṇaṁ svarūpaṁ yasya, tat padmaṁ yasyodarād āsīt | iyattā-yuktaiḥ sva-parimitair avayavair ayaṁ laukikaḥ puruṣo yāvān yādṛśāvayava-yuktas tataḥ pṛthag api asāv īśvaraḥ tāvān eva proktaḥ, saṁsthā yathocita-sthaulya-kārśya-dairghyādi-vinyāsa-viśeṣaḥ, avayavavān tadvantaḥ kara-caraṇādayas tadvān iveti | yadyapīśvarasya kara-caraṇādayo jīvasyeva svato bhinnā na bhavanti, tad api tadvān iva coktaḥ | ataḥ ko’pi viśeṣas tasyeti bhāvaḥ ||8||

—o)0(o—

**|| 2.8.9 ||**

ajaḥ sṛjati bhūtāni bhūtātmā yad-anugrahāt |

dadṛśe yena tad-rūpaṁ nābhi-padma-samudbhavaḥ ||

**śrīdharaḥ :** avaśyaṁ ca viśeṣo vācya ity āha | ajo brahmā bhūtānāṁ vyaṣṭy-upādhīnām ātmā niyantā, samaṣṭy-upādhitvāt | yena cānugṛhṇatā tasya rūpaṁ dadṛśe dṛṣṭavān | etac ca

tasyāpi draṣṭur īśasya kūṭasthasyākhilātmanaḥ |

sṛjyaṁ sṛjāmi sṛṣṭo’ham īkṣayaivābhicoditaḥ || [bhā.pu. 2.5.17]

ity ādinoktam anūdyate | agre tu spaṣṭaṁ bhaviṣyati ||9||

**krama-sandarbhaḥ :** yenānugṛhṇatā hetunā dadṛśe dadarśa | atas tad-darśane yad-anugraha-mātrasya hetutvād vailakṣaṇyam asty eveti bhāvaḥ ||9||

**viśvanāthaḥ :** avaśyaṁ ca viśeṣo vācya ity āha | ajo brahmā bhūtānāṁ vyaṣṭy-upādhīnām ātmā niyantā, samaṣṭy-upādhitvāt | so’pi nābhi-padma-samudbhavaḥ san yad-anugrahāt bhūtāni sṛjatīty anvayaḥ | na ca sa nirākāra eva vācyo yataḥ ajena tad-rūpaṁ dadṛśe, sa ca ajo’pi yan-nābhi-padmodbhavaḥ | ataḥ sa brahmaṇo’pīśvaro māyika-puruṣa-tulyākāraḥ kiṁ māyikākāro na vety etad api vācyam iti bhāvaḥ ||9||

—o)0(o—

**|| 2.8.10 ||**

sa cāpi yatra puruṣo viśva-sthity-udbhavāpyayaḥ |

muktvātma-māyāṁ māyeśaḥ śete sarva-guhāśayaḥ ||

**śrīdharaḥ :** praśnāntaram āha—sa cāpīti | yatra śete yena rūpeṇāvatiṣṭhate | viśvasya sthity-ādayo yasmāt | evam-ādi-praśnānāṁ tattvato’rhasy udāhartuṁ [bhā.pu. 2.8.24] iti sarvānte kriyayā sambandhaḥ ||10||

**krama-sandarbhaḥ :** tad-vigrahasya kaimutyāyā sa cāpīti | yatra sthāne | muktvātma-māyām iti | tasya sthānasyāmāyikatvam abhipretam | śete prakṛtiṁ pratidṛṣṭiṁ nimīlya tiṣṭhati | sarveṣām api guhāyāṁ durjñeya-sthāne śete vasatīti saḥ ||10||

**viśvanāthaḥ :** praśnāntaram āha—sa cāpi puruṣaḥ prakṛtīkṣaṇa-kartā, yatra śete, tat-sthānaṁ kathayety arthaḥ | māyeśo’pi māyā-bhartāpi māyāṁ tyaktvā tasya bahiraṅga-śaktitvāt tām aspṛṣṭvety arthaḥ ||10||

—o)0(o—

**|| 2.8.11 ||**

puruṣāvayavair lokāḥ sapālāḥ pūrva-kalpitāḥ |

lokair amuṣyāvayavāḥ sa-pālair iti śuśruma ||

**madhvaḥ :** nijāvayavebhyaḥ sṛṣṭāḥ | bāhyāvayavā lokaiḥ kalpānte ||11||

**śrīdharaḥ :** praśnāntaram āha | puruṣasyāvayavaiḥ pūrvaṁ kalpitāḥ yasyehāvayavair lokān kalpayanti [bhā.pu. 2.5.36] ity ādau | lokaiś cāmuṣyāvayavā iti pātālam etasya hi pāda-mūlaṁ [bhā.pu. 2.1.26] ity ādau ca tvan-mukhāc chrutavanto vayam ||11||

**krama-sandarbhaḥ :** sandehe tu bījam āha puruṣeti ||11||

**viśvanāthaḥ :** praśnāntaram āha | puruṣasyāvayavaiḥ pūrva-kalpitāḥ | yasyehāvayavair lokān kalpayanti [bhā.pu. 2.5.36] ity ādau | tathā lokair amuṣyāvayavāḥ kalpitāḥ, pātālam etasya hi pāda-mūlaṁ [bhā.pu. 2.1.26] ity ādau ca tvan-mukhāt śrutavanto vayam | atrānyo viśeṣaś ced asti ? tam api kathayeti bhāvaḥ | atra yad adhātu-mataḥ [bhā.pu. 2.8.7] itīśitavyaṁ jīvaṁ pṛcchāmi | āsīd yad-udarāt [bhā.pu. 2.8.7] ity ādinā īśvaraṁ dvitīyam aṇḍa-saṁsthitaṁ puruṣaṁ pṛcchāmi | sa cāpi yatra puruṣaḥ [bhā.pu. 2.8.10] iti prathamaṁ mahat-sraṣṭāraṁ puruṣaṁ pṛcchāmi | śete sarva-guhāśayaḥ [bhā.pu. 2.8.10] iti tṛtīyaṁ sarva-bhūta-sthaṁ ca puruṣaṁ pṛcchāmi |

viṣṇos tu trīṇi rūpāṇi puruṣākhyāny atho viduḥ |

ekaṁ tu mahataḥ sraṣṭṛ dvitīyaṁ tantu-saṁsthitam |

tṛtīyaṁ sarva-bhūtasthaṁ tāni jñātvā vimucyate || iti smṛteḥ |

puruṣāvayavair iti samaṣṭi-jīvaṁ ca pṛcchāmīti praśna-pañcakaṁ śānta-prīti-bhaktau paryāpnoti | jīvād viśeṣaṁ bhagavad-rūpaṁ brahmaṇo dṛṣṭaṁ kathayeti vyajyamānaḥ praśno’pi prīti-bhaktau paryāpnoti ||11||

—o)0(o—

**|| 2.8.12 ||**

yāvān[[207]](#footnote-208) kalpo vikalpo vā yathā kālo’numīyate |

bhūta-bhavya-bhavac-chabda āyur-mānaṁ ca yat sataḥ ||

**śrīdharaḥ :** evaṁ sandeha-viparyayābhyāṁ pṛṣṭam, idānīm ajñātān bahūn arthān pṛcchati—yāvān ity ādinā | kalpo mahān | vikalpo’vāntaraḥ | bhūtādiḥ śabdo yasmāt, yasya vācaka iti vā | sataḥ sthūla-dehābhimānino manuṣya-pitṛ-devāder āyuṣaḥ pramāṇam ||12||

**krama-sandarbhaḥ :** pralayasya vakṣyamāṇatvāt kalpa-śabde sṛṣṭi-pralaya-madhya-kāla eva vācyaḥ | bhūtādi-śabdo yasmāt kālāt pravartata iti śeṣaḥ ||12||

**viśvanāthaḥ :** kalpo mahān | vikalpo’vāntaraḥ | bhūto’tītaḥ, bhavyo bhāvī, bhavan vartamāna iti śabdo yasmāt sa kālaḥ | sataḥ sthūla-dehābhimānino manuṣya-pitṛ-devatāder āyuṣo yat-pramāṇaṁ tat kathaya ||12||

—o)0(o—

**|| 2.8.13 ||**

kālasyānugatir yā tu lakṣyate’ṇvī bṛhaty api |

yāvatyaḥ karma-gatayo yādṛśīr dvija-sattama ||

**śrīdharaḥ :** anumāna-prakāraḥ pṛṣṭo viśeṣaṁ pṛcchati—kālasyeti | anugatiḥ pravṛttiḥ | karma-gatayaḥ karma-prāpyāṇi sthānāni | yādṛśīḥ yādṛśyaḥ ||13||

**krama-sandarbhaḥ :** *na vyākhyātam.*

**viśvanāthaḥ :** anugatir anupravṛttiḥ | aṇvī paramāṇv-ādi-rūpā | bṛhatī varṣādi-rūpā | karma-gatayo bhadrābhadra-karma-prāpyāṇi sthānāni | yādṛśīr yādṛśyaḥ | iti karma-prāpyāṇi sthānāni sarvāṇy eva kālaiḥ sūkṣma-sthūla-vikalpa-kalpair avaśyam eva grasyanta iti karma-nirvedārthaṁ praśna-dvayaṁ śuddha-bhaktāv api paryāpnoti | yad uktaṁ śrī-bhagavatā—jāta-śraddho mat-kathāsu nirviṇṇaḥ sarva-karmasu [bhā.pu. 11.2.27] iti ||13||

—o)0(o—

**|| 2.8.14 ||**

yasmin karma-samāvāyo yathā yenopagṛhyate |

guṇānāṁ guṇināṁ caiva pariṇāmam abhīpsatām ||

**madhvaḥ :** jīve karma-samāvāpaḥ | parameśvareṇa gṛhyate | guṇināṁ mahad-ādi jīvānāṁ sāmarthye parimāṇam | devāsurebhyo maghavān ity ādi ||14||

**śrīdharaḥ :** guṇānāṁ sattvādīnāṁ pariṇāmaṁ devādi-rūpam icchatāṁ guṇināṁ jīvānāṁ madhye yasmin pariṇāme karmaṇāṁ puṇya-pāpānāṁ samāvāyaḥ samudāyaḥ | kena karma-samudāyena kathaṁ kṛtena ko’dhikārī devādi-bhāvaṁ prāpnotīty arthaḥ ||14||

**krama-sandarbhaḥ :** guṇānāṁ pariṇāmam abhīpsatāṁ supta-tat-tad-vāsanānāṁ guṇināṁ jīvānāṁ madhye yena jīvena yasmin pariṇāma-nimitte yathā yena prakāreṇa yaḥ karma-samavāyo gṛhyata ity anvayaḥ | sa kathyatām iti śeṣaḥ ||14||

**viśvanāthaḥ :** guṇānāṁ sattvādīnāṁ pariṇāmaṁ devādi-rūpam abhīpsitām | guṇināṁ jīvānām | yasmin pariṇāme | karmaṇāṁ sukṛta-duṣkṛta-yoga-jñāna-bhaktīnāṁ samāvāyaḥ samudāyaḥ sambhavati | taṁ kathaya | sa ca pariṇāmo mānuṣya-deha eva jñeyaḥ | tasminn api pariṇāme, yena jīvena, yathā yat karma upagṛhyate, tat kathaya | mānuṣye ca karma-jñānādiṣu kaḥ ko’dhikārī kathaṁ kiṁ kiṁ kṛtvā kiṁ kiṁ sādhyaṁ prāpnotīty arthaḥ | praśno’yaṁ karma-miśra-jñāna-miśra-yoga-miśra-śuddha-bhaktiṣu paryāpnotīti ||14||

—o)0(o—

**|| 2.8.15 ||**

bhū-pātāla-kakub-vyoma-graha-nakṣatra-bhūbhṛtām |

sarit-samudra-dvīpānāṁ sambhavaś caitad-okasām ||

**śrīdharaḥ :** bhū-pātālādīnāṁ sambhavaḥ | etāny okāṁsi yeṣāṁ prāṇināṁ, teṣāṁ ca sambhavaḥ | yatheti sarvatrānuṣaṅgaḥ ||15||

**krama-sandarbhaḥ :** *na vyākhyātam.*

**viśvanāthaḥ :** bhūr-ādīnāṁ sambhavaḥ | etāny okāṁsi yeṣāṁ, teṣāṁ ca sambhavaḥ | yatheti sarvatrānuṣaṅgaḥ | bhūr-ādīnāṁ bahu-vidha-bhaktāspadatvāt tad-okasāṁ ca prāyo’dhikṛtādi-bhaktatvāt praśno’yaṁ bhakteṣu paryāpnoti ||15||

—o)0(o—

**|| 2.8.16 ||**

pramāṇam aṇḍa-kośasya bāhyābhyantara-bhedataḥ |

mahatāṁ cānucaritaṁ varṇāśrama-viniścayaḥ ||

**śrīdharaḥ :** varṇānām āśramāṇāṁ ca viniścayas tat-tat-svabhāvair nirdhāraḥ ||16||

**krama-sandarbhaḥ :** *na vyākhyātam.*

**viśvanāthaḥ :** pramāṇam aṇḍa-koṣasyaityaiśvarya-pradhānāyāṁ bhaktau kīdṛśāny aṇḍāni bhagavat-kṛṣṇau santi ? iti jijñāsāyām | varṇāśrameti varṇāśrama-dharmā bhakti-miśratayaiva sidhyati | tad-anāthā vā ? iti jijñāsāyāṁ karma-jñāna-miśāyāṁ ca bhaktau praśno’yaṁ paryāpnoti ||16||

—o)0(o—

**|| 2.8.17 ||**

yugāni yuga-mānaṁ ca dharmo yaś ca yuge yuge |

avatārānucaritaṁ yad āścaryatamaṁ hareḥ ||

**śrīdharaḥ :** yuge yuge pratiyugaṁ yo dharmo yac ca harer avatārānucaritam ||17||

**krama-sandarbhaḥ :** hareḥ śrī-kṛṣṇasyāvatārāṇām anucaritam ||17||

**viśvanāthaḥ :** yugānīti | yugāvatārāṇāṁ tat-pravartita-bhakti-viśeṣāṇāṁ ca jijñāsāyām ||17||

—o)0(o—

**|| 2.8.18 ||**

nṛṇāṁ sādhāraṇo dharmaḥ saviśeṣaś ca yādṛśaḥ |

śreṇīnāṁ rājarṣīṇāṁ ca dharmaḥ kṛcchreṣu jīvatām ||

**madhvaḥ :** śreṇīnām aṅga-rakṣakāṇāṁ yuddheṣūcyate ||18||

**śrīdharaḥ :** sa-viśeṣo varṇāśrama-nibandhanaḥ | śreṇīnāṁ tat-tad-vyavasāyopajīvināṁ vyavahāra-niyama-lakṣaṇo dharmaḥ | rājarṣīṇāṁ prajāpālanādhikāriṇām | kṛcchreṣv āpatsu jīvatāṁ sarveṣām ||18||

**krama-sandarbhaḥ :** *na vyākhyātam.*

**viśvanāthaḥ :** nṛṇām antyaja-paryantānām api sādhāraṇo dharmo bhaktir eva | viśeṣa-dharmas taj-jāti-dharma iti tad-dharmavattve’pi te bhaktā bhavanti, kirāta-hūṇāndhra-pulinda-pulkaśā [bhā.pu. 2.4.18] ity ādeḥ | evaṁ śreṇīnāṁ tat-tad-vyavasāyopajīvināṁ rājarṣīṇāṁ ceti teṣv api bhaktimatsu niraparādhayaiva sthātavyam iti vivakṣāyām | kṛcchreṣv jīvatāṁ dharma iti āpad-dharma-praśnaḥ sarva-vidha-bhaktau paryāpnoti ||18||

—o)0(o—

**|| 2.8.19 ||**

tattvānāṁ parisaṅkhyānaṁ lakṣaṇaṁ hetu-lakṣaṇam |

puruṣārādhana-vidhir yogasyādhyātmikasya ca ||

**madhvaḥ :** hetu-lakṣaṇaṁ brahma-lakṣaṇam ||19||

**śrīdharaḥ :** sarveṣāṁ tattvānāṁ prakṛty-ādīnāṁ parisaṅkhyānaṁ saṅkhyā | lakṣaṇaṁ svarūpam | hetuto lakṣaṇam | tat-tat-kārya-hetutvena ca lakṣaṇam ity arthaḥ | puruṣārādhanasya vidhir deva-pūjā-prakāraḥ | aṣṭāṅga-yogasya ca vidhiḥ ||19||

**krama-sandarbhaḥ :** *na vyākhyātam.*

**viśvanāthaḥ :** tattvānāṁ prakṛty-ādīnāṁ parisaṅkhyānaṁ gaṇanam | lakṣaṇaṁ svarūpam | hetu-lakṣaṇaṁ tat-tat-kārya-hetutvena lakṣaṇam iti puruṣāvatāra-līlāyāṁ yogasyeti yoga-miśrāyām ||19||

—o)0(o—

**|| 2.8.20 ||**

yogeśvaraiśvarya-gatir liṅga-bhaṅgas tu yoginām |

vedopaveda-dharmāṇām itihāsa-purāṇayoḥ ||

**madhvaḥ :** yogato liṅga-bhaṅgaḥ pūrvoktaḥ | pānena te devety ādi paścāt ||20||

**śrīdharaḥ :** yogeśvarāṇām aiśvaryeṇāṇimādinā’rcirādi-gatiḥ | liṅga-śarīrasya bhaṅgaḥ pralayaḥ | vedā ṛg-vedādayaḥ, upavedā āyur-vedādayaḥ, dharmāḥ dharma-śāstrāṇi, teṣām | itihāsa-purāṇayoś ca gatiḥ svarūpam ||20||

**krama-sandarbhaḥ :** *na vyākhyātam.*

**viśvanāthaḥ :** yogeśvarāṇāṁ śambhu-prabhṛtīnāṁ mahānubhāva-bhaktānām aiśvarya-rūpā yā gatiḥ | liṅga-bhaṅgaḥ iti śānta-bhaktau vedādīnāṁ tātparyam iti śeṣaḥ | tac ca bhktir eveti bhaktau ||20||

—o)0(o—

**|| 2.8.21 ||**

samplavaḥ sarva-bhūtānāṁ vikramaḥ pratisaṅkramaḥ |

iṣṭā-pūrtasya kāmyānāṁ tri-vargasya ca yo vidhiḥ ||

**śrīdharaḥ :** samplavo’vāntara-pralayaḥ | yad vā, samyak plavanam udbhavaḥ, vikramaḥ sthitiḥ, pratisaṁkramo mahā-pralayaḥ, iṣṭaṁ vaidikaṁ karma, pūrtaṁ smārtaṁ—

vāpī-kūpa-taḍāgādi devatā-yatanāni ca |

anna-pradānam ārāmaḥ pūrtam ity abhidhīyate || iti |

tatra ca kāmyānām agni-hotrādīnāṁ vidhiḥ | tri-vargasya dharmārtha-kāmasya vidhir avirodha-prakāraḥ ||21||

**krama-sandarbhaḥ :** *na vyākhyātam.*

**viśvanāthaḥ :** samyak plavaḥ saṁsāra-siddhānta-raṇa-sādhanaṁ kim ? vikramaḥ | tatra śauryaḥ kim ? pratisaṅkramaḥ | tatra nāśaḥ kaḥ ? iti bhakter anukūla-pratikūla-vastu-jijñāsāyām | yad vā, samplava-vikrama-pratisaṅkramaḥ sṛṣṭi-sthiti-saṁhārāḥ | iṣṭaṁ vaidikaṁ karma, pūrtaṁ smārtam |

vāpī-kūpa-taḍāgādi devatā-yatanāni ca |

anna-pradānam ārāmaḥ pūrtam ity abhidhīyate || iti vā |

kāmyānāṁ kāmya-karmaṇām | tri-vargasya dharmārtha-kāmasya | vidhir avirodha-prakāraḥ karma-miśrāyāṁ bhaktau ||21||

—o)0(o—

**|| 2.8.22 ||**

yo vānuśāyināṁ sargaḥ pāṣaṇḍasya ca sambhavaḥ |

ātmano bandha-mokṣau ca vyavasthānaṁ sva-rūpataḥ ||

**śrīdharaḥ :** anuśāyināṁ līnopādhīnāṁ jīvānām | ātmano jīvasya | vyavasthānaṁ bandha-mokṣātirikta-svarūpeṇāvasthānam ||22||

**krama-sandarbhaḥ :** *na vyākhyātam.*

**viśvanāthaḥ :** anuśāyināṁ mahā-pralaye īśvare līnopādhīnāṁ jīvānāṁ sarga iti sādhaka-bhaktānāṁ ca sādhana-siddhi-jijñāsāyām | pāṣaṇḍasyeti bhakty-asambhava-jijñāsāyām | ātmano māyā-spṛṣṭa-jīvasya | bandha-mokṣāv iti bhakti-miśra-jñāne jñāna-miśrāyāṁ bhaktau vā | svarūpato vyavasthānam ity ādi, ta eva sadā māyā-sparśa-śūnyasya nitya-muktasya viśvaksenāder jīvasya nitya-bhaktau ||22||

—o)0(o—

**|| 2.8.23 ||**

yathātma-tantro bhagavān vikrīḍaty ātma-māyayā |

visṛjya vā yathā māyām udāste sākṣivad vibhuḥ ||

**madhvaḥ :** dvedhā vā ātma-māyā tad-rūpā tad-vaśā ceti | tad-vaśayā saṁsārayati | svarūpayā vimocayaty udāste tad-vaśāṁ vimuktasya itarayaivaṁ ramayaty eṣa ātmeṣa ānanda iti saukārāyaṇa-śrutiḥ ||23||

**śrīdharaḥ :** udāste pralaye ||23||

**krama-sandarbhaḥ :** *na vyākhyātam.*

**viśvanāthaḥ :** vividhaṁ krīḍati sṛṣṭy-ādi-samaye | visṛjya mahā-pralaye tyaktvā | yad vā, ātma-tantro bhagavān śrī-kṛṣṇa eva, anyeṣām avatārāṇām avatāriṇaś cātma-tantratve’pi vipravālaka-haraṇādau kṛṣṇaika-pāratantrādarśanāt | ātma-māyayā yoga-māyayā, pūtanāvadhādau krīḍati | yathā vā, visṛjya viśeṣeṇa sṛṣṭvā mauṣalādau udyante sākṣivan na tu sākṣī ||23||

—o)0(o—

**|| 2.8.24 ||**

sarvam etac ca bhagavan pṛcchato me’nupūrvaśaḥ |

tattvato’rhasy udāhartuṁ prapannāya mahā-mune ||

**śrīdharaḥ :** ca-śabdād apṛṣṭam api ||24||

**krama-sandarbhaḥ :** *na vyākhyātam.*

**viśvanāthaḥ :** ca-kārād apṛṣṭam api ||24||

—o)0(o—

**|| 2.8.25 ||**

atra pramāṇaṁ hi bhavān parameṣṭhī yathātma-bhūḥ |

apare cānutiṣṭhanti pūrveṣāṁ pūrva-jaiḥ kṛtam ||

**madhvaḥ :** yasmād anutiṣṭhanti tasmāt parameṣṭhī pramāṇam ||25 ||

**śrīdharaḥ :** pramāṇaṁ samyak jñātā | yatas tava brahma-nārada-vyāsa-krameṇa sampradāyo’stīti sāmānya-nyāyenāha—pare ceti | yad vā, tvad-anye prāyaśo gatānugatikā eva na tattvavida ity āha—pare ceti ||25||

**krama-sandarbhaḥ :** atreti | yata ātma-bhūḥ śrī-nārāyaṇodbhūtatvāt tat-prakāśita-jñāna ity arthaḥ | nanv ahaṁ guru-paramparayāpi prāpta-jñāna iti cet ? tatrāha—apare ceti | tādṛśatvaṁ tv anyeṣām api vartata ity arthaḥ ||25||

**viśvanāthaḥ :** nanv anyebhya eva ṛṣibhiḥ sakāśāt tvaṁ pūrvam evāvagataitat-sarvārtha eva bhavasi, tad api kiṁ māṁ punaḥ pṛcchasi ? ity ata āha—atreti | atra teṣāṁ sarveṣām api ṛṣīṇāṁ madhye, hi niścitam eva bhavān pramāṇam | atas tat-tad-arthābhijño’py ahaṁ bhavan-mukha-padmāt kīdṛg uttaram āvirbhavatīty akāṅkṣāyāṁ pṛcchāmi | yathā parameṣṭhī ātma-bhūr bhagavat-prasādāt svataḥ-siddha-vedārtha-jñānaḥ, tathā bhavān api | pare’nye tu pūrveṣāṁ pūrvajair vidvadbhir eva yad yat kṛtaṁ tat tat sarvaṁ dṛṣṭvā tebhyo’dhītyādhītya anutiṣṭhanti ||25||

—o)0(o—

**|| 2.8.26 ||**

na[[208]](#footnote-209) me’savaḥ parāyanti brahmann anaśanād amī[[209]](#footnote-210) |

pibato’cyuta-pīyūṣaṁ tad-vākyābdhi[[210]](#footnote-211)-viniḥsṛtam ||

**śrīdharaḥ :** nanu tavānaśana-dvija-kopābhyāṁ vyākulasya kutaḥ śravanam ? tatrāha—neti | na parāyanti nāpagacchanti | na vyākulībhavantīty arthaḥ | acyuta-kīrti-pīyūṣam ||26||

**krama-sandarbhaḥ :** yad anyat pṛṣṭaṁ tad api hareḥ kathāṁ vinā na kathayitavyam ity abhipretyāha na me’sava iti | he brahman ! anaśanāt tathā kupitāt dvijād api na me’savaḥ parāyanti | tatra hetuḥ—pibato’cyuta-pīyūṣam iti | anyatra anyadā tu tasmāt tasmād api parāyantīty arthaḥ ||26||

**viśvanāthaḥ :** na cātra mat-kaṣṭa-dṛṣṭiḥ kāryā ity āha—neti | na parāyanti na vyākulībhavanti | tatra hetuḥ—acyuta-kathā-pīyūṣaṁ pibataḥ | kintu kupta-dvijāt saptama-divase takṣaka-rūpo dvija āyāsyati, tasmād anyatreti tad-āgamane sati asavaḥ parā yāsyanty eva, tataś ca acyuta-kathā-pīyūṣa-pānaṁ nāhaṁ prāpsyāmīty ato bhavatā kṛṣṇa-kathāyāṁ na vilambanīyam iti bhāvaḥ ||26||

—o)0(o—

**|| 2.8.27 ||**

**sūta uvāca—**

sa upāmantrito rājñā kathāyām iti sat-pateḥ |

brahmarāto[[211]](#footnote-212) bhṛśaṁ prīto viṣṇurātena saṁsadi ||

**madhvaḥ :** bālye’pi sa gurutvena munibhyo brahmaṇo yataḥ |

datto’to brahma-rāteti nāma vaiyāsaker abhūt || iti brāhme ||27 ||

**śrīdharaḥ :** upāmantritaḥ pṛṣṭaḥ | saṁś cāsau patiś ca tasya ||27||

**krama-sandarbhaḥ :** brahmaṇā śrī-kṛṣṇena rāta iti brahma-vaivartād anusandheyam ||27||

**viśvanāthaḥ :** sat-pateḥ kṛṣṇasya kathāyām iti tat-tat-praśnottarāṇāṁ kṛṣṇa-kathātve idaṁ sūta-vākyam eva pramāṇaṁ jñeyam | brahma-rātaḥ śukaḥ ||27||

—o)0(o—

**|| 2.8.28 ||**

prāha bhāgavataṁ nāma purāṇaṁ brahma-sammitam |

brahmaṇe bhagavat-proktaṁ brahma-kalpa upāgate ||

**madhvaḥ :** yatra brahmāntarotpattiḥ brahma-kalpaḥ sa īritaḥ iti ca ||28 ||

**śrīdharaḥ :** brahma-kalpe sṛṣṭy-upakrama-kalpe | bhāgavatākhyānenaiva praśnānām uttaraṁ dātum upakrāntavān ity arthaḥ ||28||

**krama-sandarbhaḥ :** brahma-kalpe brahmaṇo janmopalakṣite kalpe bhagavatā saṅkṣepeṇa proktam ||28||

**viśvanāthaḥ :** bhāgavatm iti bhāgavatākhyānenaiva praśnānām uttaraṁ dātum upakrāntavān ity arthaḥ | brahma-kalpe sarvādime kalpe ||28||

—o)0(o—

**|| 2.8.29 ||**

yad yat parīkṣid ṛṣabhaḥ pāṇḍūnām anupṛcchati |

ānupūrvyeṇa tat sarvam ākhyātum upacakrame ||

**śrīdharaḥ :** pāṇḍūnām ṛṣabhaḥ śreṣṭhaḥ | ānupūrvyeṇeti prastāva-kramo’tra vivakṣito na praśna-kramaḥ ||29||

**krama-sandarbhaḥ :** ānupūrvyeṇeti | bhagavat-kathāyā evānugatayā prāptena krameṇa, na tu rāja-praśnavat vyutkrameṇety arthaḥ ||29||

**viśvanāthaḥ :** ānupūrvyeṇeti prastāva-kramo vivakṣitaḥ, na tu praśna-kramaḥ ||29||

iti sārārtha-darśinyāṁ harṣiṇyāṁ bhakta-cetasām |

dvitīye’trāṣṭamo’dhyāyaḥ saṅgataḥ saṅgataḥ satām ||\*||

—o)0(o—

iti śrīmad-bhāgavate mahā-purāṇe brahma-sūtra-bhāṣye pāramahaṁsyaṁ saṁhitāyāṁ vaiyāsikyāṁ dvitīya-skandhe parīkṣit-praśno nāma aṣṭamo’dhyāyaḥ |

||8||

(2.9)

### navamo’dhyāyaḥ

## śrī-bhāgavata-pravṛttiḥ

(2.9)

### navamo’dhyāyaḥ

**|| 2.9.1 ||**

**śrī-śuka uvāca**

ātma-māyām ṛte rājan parasyānubhavātmanaḥ |

na ghaṭetārtha-sambandhaḥ svapna-draṣṭur ivāñjasā ||

**madhvaḥ:** parasya artha-vyatiriktasya | yad adhātum ata ity asya hy uttaram |

aśarīrasya jīvasya śarīro-kāraṇam |

īśvarecchā prāthamikā tāṁ vinā na hi kiṁcana ||1||

**śrīdharaḥ :**

rāja-praśnottaraṁ vakṣyan brahmaṇe hariṇoditam |

kathayām āsa navame śuko bhāgavataṁ punaḥ ||

tatra yat tāvad uktaṁ yad adhātumataḥ [bhā.pu. 2.8.6] ity anena jīvasya kathaṁ deha-sambandha iti tatrottaram āha | ātmano harer māyām antareṇānubhava-rūpasyātmanorathena dṛśyena dehādinā sambandho’ñjasā tattvato na ghaṭeta | atra hetuḥ—parasyeti | svapna-draṣṭur yathā svapna-deha-sambandho na ghaṭate tadvat ||1||

**krama-sandarbhaḥ :** anubhava-rūpasyāpi jīvasya yathā saṁmohito jīva ātmānaṁ [bhā.pu. 1.7.5] ity-ādy-anusāreṇa mohādy-anupapatteḥ svarūpa-śaktyā anubhavitvam api sabhyata ity abhipretya siddhāntayati—ātma-māyām iti | kevalānubhavatve māyā-sambandho na syāt, svapna-draṣṭṛ-dṛṣṭāntaś ca na ghaṭata ity api jñeyam ||1||

**viśvanāthaḥ :**

praśnasya prathamasyoktvā dvitīyasyottaraṁ vadan |

catuḥślokīṁ bhāgavata-pravṛttiṁ navame’tanot ||

yat pṛṣṭaṁ yad adhātum ata [bhā.pu. 2.8.6] ity anena jīvasya deha-sambandho nirhetukaḥ sa-hetuko vā ? tatrottaram āha ātmano harer māyām anādy-avidyā-śaktim antareṇa arthair dehendriyādibhiḥ sambandho jīvasya na ghaṭate | yathā svapna-draṣṭur ajñānam ṛte svāpnika-deha-sambandho na ghaṭate | yato’nubhavātmano jñāna-mayasya, tathā dehādibhyaḥ parasya māyayā tv acintya-śaktyā durghaṭanāpaṭīyasyā, deha-sambandho ghaṭata ity arthaḥ ||1||

—o)0(o—

**|| 2.9.2 ||**

bahu-rūpa ivābhāti māyayā bahu-rūpayā |

ramamāṇo guṇeṣv asyā mamāham iti manyate ||

**madhvaḥ:** dvitīyā prakṛtiḥ proktā tad-rūpā hi guṇās trayaḥ |

teṣāṁ sampātajo bhāvo mamāham iti yā matiḥ ||

dehāt parasya dehitvam ahaṁ-bhāvam ṛte kṛtaḥ |

yathā rajas-tamo-bhāvair vinā svapno na jāyate ||

nidrā-kāmādy-abhāvena tadvad dehaḥ kva tān vinā |

tasmāt prakṛtyaiva pumān mānuṣādi-vikārayā |

mānuṣādir ivābhāti nitya-caitanya-rūpavān ||

**śrīdharaḥ :** saṁsāro’pi māyayaivety āha | bahu-rūpo bāla-yuvādi-rūpo deva-narādi-rūpaś cābhāti | guṇeṣu dehādiṣu ||2||

**krama-sandarbhaḥ :** *na vyākhyātam.*

**viśvanāthaḥ :** evaṁ yādṛcchikyā avidyā-śaktyaiva deha-sambandhe sati jīvaḥ kīdṛśaḥ syāt ? ity apekṣāyām āha | bahu-rūpaḥ bāla-yuvādi-rūpo deva-narādi-rūpaś ca iveti jīvasya cit-kaṇa-rūpatvān na tattvata ity arthaḥ | bahu-rūpayā jīvasya bahu-rūpatva-hetutvād bahu-vṛttikayā | yad uktaṁ—yā yā kṣetrajña-śaktiḥ sā tāratamyena vartate iti ||2 ||

—o)0(o—

**|| 2.9.3 ||**

yarhi vāva mahimni sve parasmin kāla-māyayoḥ |

rameta gata-sammohas tyaktvodāste tadobhayam ||

**madhvaḥ:** yadā svarūpaṁ jānāti kāla-prakṛti-varjitam |

vāsudeva-prasādena tadā mukto bhavaty asau || iti bhaviṣya-purāṇe ||3 ||

**śrīdharaḥ :** ata eva bhakti-yogena tan-nirāse sati mokṣo’pi ghaṭata ity āha—yarhīti | vāva-śabda evārthe | sva eva mahimni yadā rameta | tad evāha | kāla-māyayoḥ puruṣa-prakṛtyoḥ parasmin | tadobhayam ahaṁ mameti ca tyaktvā udāste pūrṇa-rūpeṇāvatiṣṭhate | tad uktam—

yayā saṁmohito jīva ātmānaṁ tri-guṇātmakam |

paro’pi manute’narthaṁ tat-kṛtaṁ cābhipadyate ||

anarthopaśamaṁ sākṣād bhakti-yogam adhokṣaje |

lokasyājānato vidvāṁś cakre sātvata-saṁhitām || iti [bhā.pu. 1.7.5-6] ||3||

**krama-sandarbhaḥ :** sve mahimni svasya mahima-hetāv ity arthaḥ | kāla-māyayor api parasmin tat-tad-ādi-sarvāśraya-tattve ity arthaḥ | mām eva ye prapadyante māyām etāṁ taranti te [gītā 7.15] iti śrī-gītātaḥ | prītir na yāvan mayi vāsudeve na mucyate deha-yogena tāvat [bhā.pu. 5.5.6] iti śrī-ṛṣabhadeva-vākyāc ca | ubhayaṁ māyāṁ dehādi-rūpam arthaṁ ca ||3||

viśvanāthaḥ : evaṁ ca yādṛcchikyā māyayaiva jīvasya saṁsāro yathā, tathaiva yādṛcchikyā bhaktyaiva jāta-premnā jīvasya saṁsārān nistāra ity āha yarhīti | vāva-śabda evārthe | yarhy eva | sve svīye mahimni rameta iti | vastutaḥ khalu svīye dehādike mamatāspade ramaṇaṁ tyaktvā yathārthata eva svīye mamatāspade vastunīty arthaḥ | mahimni mahimātiśayatvāt mahimarūpe evety arthaḥ | kāla-māyayoḥ parasmin kāla-kṛta-vikāra-rahite māyākṛta-mahad-ādi-tattva-rahite ca svarūpe rameta āsajjeta | tac ca na yatra kālaḥ iti, na yatra māyā ity ādi-vakṣyamāṇa-vākya-dṛṣṭyā bhagavato dhāma-śrī-vigraha-pārṣadādikaṁ jñeyam | ramaṇasya bhakty-avinā-bhāvitvāt yadṛcchayā prāptayā bhaktyeti labhyate | tadā ubhayaṁ kālaṁ tata udāste anāsakto bhavati | yad uktaṁ—

yayā sammohito jīva ātmānaṁ tri-guṇātmakam |

paro’pi manute’narthaṁ tat-kṛtaṁ cābhipadyate ||

anarthopaśamaṁ sākṣād bhakti-yogam adhokṣaje |

lokasyājanato vidvāṁś cakre sātvata-saṁhitām || [bhā.pu. 1.7.5-6] iti ||3 ||

—o)0(o—

**|| 2.9.4 ||**

ātma-tattva-viśuddhy-arthaṁ yad āha bhagavān ṛtam |

brahmaṇe darśayan rūpam avyalīka-vratādṛtaḥ ||

madhvaḥ: yato bhagavad-uktaṁ pramāṇam, atas tad uktaṁ purāṇaṁ tvat-praśnānām uttaratvena vakṣye ||4||

**śrīdharaḥ :** yac coktaṁ parameśvarasyāpi deha-sambandhāviśeṣāt kathaṁ tad-bhaktyā mokṣaḥ syād iti, āsīd yad-udarāt padmaṁ [bhā.pu. 2.8.7] ity-ādinā ? tatrāha—ātmano jīvasya tattva-viśuddhy-arthaṁ tattva-jñānārthaṁ tad bhavaty eva | kiṁ tat ? yat tapa-ādinā[[212]](#footnote-213) bhajanaṁ bhagavān brahmaṇe āha | kiṁ kurvan ? ṛtaṁ satyaṁ viddhanaṁ rūpaṁ darśayan | darśane hetuḥ—avyalīkena vratena tapasā ādṛtaḥ sevitaḥ san | ayaṁ bhāvaḥ—jīvasyāvidyayā mithyā-rūpa-deha-sambandhaḥ, īśvarasya tu yogamāyayā cid-ghana-līlā-vigrahāvirbhāva iti mahān viśeṣaḥ | atas tad-bhajanān mokṣopapattir iti ||4||

**caitanya-mata-mañjuṣā :** nanu bhajanam eva kenopadiṣṭaṁ yat kṛtvā jīvas tariṣyati ? ity āha—ātma-tattva-viśuddhy-arthaṁ bhagavān sarveśvara ātmano jīvasya tad-aṁśatvaṁ tattvaṁ tena yā viśuddhis tad-arthaṁ yad āha—tapety-ādi yad avādīt, tad eva bhajanam | kiṁ kurvann āha ? ṛtaṁ satyaṁ sad-ānanda-ghana-vigrahaṁ darśayan, rūpyata iti rūpaṁ śrī-vigraham | tasmai etādṛśaṁ prasādaṁ kutaḥ kṛtavān ? tad āha—avyalīka-vratādṛto’vyalīkena vratena tapa-ādinā bhajanenādṛtaḥ ||4||

**krama-sandarbhaḥ :** yad eva ca sve mahimni ramaṇam ṛtaṁ parama-brahma-lakṣaṇa-rūpaṁ śrī-vigrahākāra-tattvaṁ darśayan sākṣāt-kārayann eva brahmaṇe brahmāṇaṁ praty āha catuḥ-ślokyopadiṣṭavān, śabdenānubhavena ca yat prakāśitavān ity arthaḥ | kim-artham ? ātmano jīvasya tattva-nirṇayārtham | tad-dvārā jīvāntaram api bodhayitum ity arthaḥ | yad vā, ātmanaḥ svasya śrī-bhagavato yat tattvaṁ yāthārthyam | tasya tādṛśa-prasāde hetum āha—avyalīketi | etena bhagavad-vigraha-gataḥ praśnaś cottarayati ||4||

**viśvanāthaḥ :** nanu kāla-māyayoḥ paraṁ tad eva kiṁ yatra rameta ? tatrāha | ātma-tattvasya svīya-tattvasya viśuddhir jñānaṁ, tad-arthaṁ daśamasya viśuddhy-artham [bhā.pu. 2.10.2] itivat | yad vā, ātmano jīvasya tattvānāṁ cittādīnāṁ viśuddhy-artham | yat ṛtaṁ satyaṁ cid-ghanaṁ rūpaṁ darśayan āha catuḥ-ślokī-bhāgavatam upadideśa | tatra hetuḥ—avyalīkena vratena niṣkapaṭayā bhaktyā ādṛtaḥ | yac-chabdasyottara-vākya-gatatvān na tat-padāpekṣā | ayaṁ bhāvaḥ—jīvasyāvidyayā āvidyaka-deha-sambandhaḥ | īśvarasya tu yoga-māyayā cid-ghana-līlā-vigrahāvirbhāva iti mahān viśeṣa uktaḥ iti śrī-svāmi-caraṇāḥ | evaṁ ca āsīd yad-udarāt padmaṁ [bhā.pu. 2.8.7] ity-ādinā jīva-dehād īśvara-dehasya ko’pi viśeṣa iti dvitīya-praśnasyottaram uktam ||4||

—o)0(o—

**|| 2.9.5 ||**

sa ādi-devo jagatāṁ paro guruḥ

svadhiṣṇyam āsthāya sisṛkṣayaikṣata |

tāṁ nādhyagacchad dṛśam atra sammatāṁ

prapañca-nirmāṇa-vidhir yayā bhavet ||

**śrīdharaḥ :** bhagavad-bhajanād eva tattva-jñānam ity etat prapañcayiṣyan brahmaṇo’pi tattva-jñānaṁ tat-prasādād eveti darśayitum itihāsam āha—sa ity ādinā | **paro gurur** bhakti-rahasyopadeṣṭā | **svadhiṣṇyaṁ** padmam **āsthāya** adhiṣṭhāya | tasyādhiṣṭhānānveṣaṇāya pūrvaṁ jale nimagnaḥ parāvṛtya, svadhiṣṇye sthitvety arthaḥ | **aikṣata** tat kathaṁ sraṣṭavyam ity ālocitanān | **tāṁ dṛśaṁ** prajñām atra sṛṣṭi-viṣaye saṁmatām avyabhicāriṇīm | **vidhiḥ** prakāraḥ ||5||

**krama-sandarbhaḥ :** tad evaṁ vivarituṁ tad-darśana-prakāram āha—sa ity-ādibhiḥ ||5||

**viśvanāthaḥ** : na kevalaṁ bhagavad-rūpam eva kāma-māyātītam | api tu tal-lokaṁ tad-bhaktāś ca kāla-māyātītā iti darśayituṁ catuḥślokīṁ bhāgavata-kathāṁ prastauti—sa ādīti | **paro gurur** bhakti-rahasyopadeṣṭā | **svadhiṣṇyaṁ** padmam | **āsthāya** adhiṣṭhāya | tasyādhiṣṭhānānveṣaṇāya pūrvaṁ jale nimagnaḥ | paścāt parāvṛtya svadhiṣṇye sthitvety arthaḥ | **aikṣata** tat kathaṁ sraṣṭavyam ity ālocitavān | **tāṁ dṛśaṁ** prajñām | **atra** sṛṣṭi-viṣaye | **vidhiḥ** prakāraḥ ||5||

—o)0(o—

**|| 2.9.6 ||**

sa cintayan dvy-akṣaram ekadāmbhasy

upāśṛṇod dvir-gaditaṁ vaco vibhuḥ |

sparśeṣu yat ṣoḍaśam ekaviṁśaṁ

niṣkiñcanānāṁ nṛpa yad dhanaṁ viduḥ ||

**śrīdharaḥ :** sṛṣṭiṁ cintayan kadācit dvy-akṣaraṁ vaco’mbhasi upāśṛṇot upa samīpe śrutavān | te akṣare darśayati | kādayo māvasānāḥ sparśāḥ teṣu yat ṣoḍaśaṁ ta-kāro yac caikaviṁśaṁ pa-kāraḥ vacaso nirdeśārthaṁ tad artham āha | he nṛpa, niṣkiṁcanānāṁ tyakta-dhanānāṁ dhanaṁ yad viduḥ, yena tapodhanā iti prasiddhāḥ, tac ca dvir-gaditaṁ tapa tapeti | loṇmadhya-puruṣaikavacanam | tasya vīpsāṁ sādara-vidhi-rūpām aśṛṇod ity arthaḥ ||6||

**krama-sandarbhaḥ :** sa cintayanniti ca kāmaḥ kṛṣṇāyetyaḍinā śrī-kṛṣṇāṣṭādaśākṣaramupadiśya tapa tvaṁ tapa etena tava siddhirbhaviṣyatītyanena vākyena brahmasaṁhitāyāmetadabhisandhiś ca darśitaḥ niṣkiñcanānāṁ niṣkāmabhaktānāṁ yat tadārādhanalakṣaṇaṁ tapa eva dhanaṁ viduḥ |

viśvanāthaḥ : sṛṣṭiṁ vicintayan kadācid dvy-akṣaraṁ vacaḥ | dvir-gaditaṁ dvir-uktam | ambhasi upa samīpe śrutavān | matram iva tad dvyakṣaram uddharati | sparśeṣu kādayo māvasānāḥ sparśāḥ | teṣu yat ṣoḍaśaṁ ta-kāraḥ | yac caikaviṁśaṁ pa-kāraḥ | tena tapeti loṭ-madhyama-puruṣaika-vacanam | tac ca dviruktaṁ tapa tapeti | dhanam iti yata eva brāhmaṇās tapodhanā ucyante ||6||

—o)0(o—

**|| 2.9.7 ||**

niśamya tad-vaktṛ-didṛkṣayā diśo

vilokya tatrānyad apaśyamānaḥ |

svadhiṣṇyam āsthāya vimṛśya tad-dhitaṁ

tapasy upādiṣṭa ivādadhe manaḥ ||

**śrīdharaḥ :** evaṁ niśamya tasya vacaso vaktur didṛkṣayā tataḥ pracalitaḥ san diśo vilokya punaḥ svadhiṣṇyam āsthāya kenacit pratyakṣaṁ niyukta iva tac cātmano hitaṁ vimṛśya tapasi mano dhṛtavān ity arthaḥ ||7||

**krama-sandarbhaḥ :** niśamyeti tad-vaktra iti sambandhokti-pāṭhe tat vaco nirgataṁ yad-vaktrāt tasya didṛkṣayā iti ||7||

viśvanāthaḥ : kenacit tapasi pratyakṣam aham ādiṣṭaḥ pratyakṣam iva niyukta iti tad eva hitaṁ matvā, tasmiṁs tapasy eva mana ādadhe ||7||

—o)0(o—

**|| 2.9.8 ||**

divyaṁ sahasrābdam amogha-darśano

jitānilātmā vijitobhayendriyaḥ |

atapyata smākhila-loka-tāpanaṁ

tapas tapīyāṁs tapatāṁ samāhitaḥ ||

madhvaḥ : tapo brahma | tapaso’dhyajāyateti śruteḥ | akhila-loka-prakāśanaṁ yat tad ālocayāmāsa | tapatāṁ tapīyān ity anenāty uttamottamatvam uktaṁ bhavati |

mahān mahīyasām ādiṁ brūyād atyuttamottamam |

yatrādhikyaṁ vadet kiṁcij jñeyo’rthas tatra cādhikaḥ || iti vyāsa-nirukteḥ |

tapo-rūpaṁ paraṁ brahma brahmārcita-yad-añjasā iti ṣāḍguṇye ||8||

**śrīdharaḥ :** tataś ca sa brahmākhilānāṁ lokānāṁ tāpanaṁ prakāśakaṁ[[213]](#footnote-214) tapo’tapyata sma kṛtavān | tapa tapetyetasya vacaso’rthe | amoghaṁ darśanaṁ yasya | jito’nila ātmā manaś ca yena | vijitāny ubhayendriyāṇi jñāna-karmātmakāni yena tapatāṁ tapaś-caratāṁ madhye tapīyān atiśayena tapasvī ||8||

**krama-sandarbhaḥ :** *na vyākhyātam.*

viśvanāthaḥ : akhilānāṁ lokānāṁ tāpanaṁ prakāśakam | āvirbhāvakāraṇam ity arthaḥ | tapatāṁ madhye tapīyān atitapasvī ||8||

—o)0(o—

**|| 2.9.9 ||**

tasmai sva-lokaṁ bhagavān sabhājitaḥ[[214]](#footnote-215)

sandarśayām āsa paraṁ na yat-param |

vyapeta-saṅkleśa-vimoha-sādhvasaṁ

sva-dṛṣṭavadbhir[[215]](#footnote-216) vibudhair[[216]](#footnote-217) abhiṣṭutam[[217]](#footnote-218) ||9||

madhvaḥ : yad yataḥ | yat tad ity ādayaḥ śabdāḥ pañcamy-antāḥ prakīrtitāḥ iti ca ||9 ||

**śrīdharaḥ :** tasmai brahmaṇe sva-lokaṁ vaikuṇṭhākhyam | paraṁ śreṣṭham | na yat-paraṁ yataḥ param utkṛṣṭam anyan nāsti | tam eva lokam anuvarṇayati pañcabhiḥ | vyapetāḥ saṁkleśādayo yasmāt | sva-dṛṣṭavadbhiḥ sat-puṇyavadbhiḥ | yad vā, svasya dṛṣṭaṁ darśanam asti yeṣām | ātma-vidbhir ity arthaḥ ||9||

**krama-sandarbhaḥ :** bhagavad-āvirbhāvam āha sārdhair daśabhiḥ | tasmaīty-ādi-bhagavad-ājñā-puraskāreṇa śrī-nārāyaṇahvaya-puruṣa-nābhi-paṅkaje sthitvaiva tat-toṣaṇais tapobhir bhajate brahmaṇe sabhājetas tena bhajanena vaśīkṛtaḥ san sva-lokaṁ vaikuṇṭha-bhūvanottamaṁ bhagavān samyag darśayāmāsa | yat yato vaikuṇṭhāt param anyat vaikuṇṭha-paraṁ śreṣṭhaṁ na vidyate, parama-bhagavad-vaikuṇṭhatvāt |[[218]](#footnote-219) yad vā, yat yato vaikuṇṭhāt paraṁ brahmākhyaṁ tattvaṁ paraṁ bhinnaṁ na bhavati | svarūpa-śakti-viśeṣāviṣkāreṇa māyānavṛtaṁ tad eva tad-rūpam ity arthaḥ | agre tv idaṁ vyaktīkariṣyate | tādṛśatve hetuḥ—vyapeteti sva-dṛṣṭeti ca | avidyāsmitā-rāga-dveṣābhiniveśāḥ pañca kleśāḥ, vimohas tair vaicittyaṁ, sādhvasaṁ bhayaṁ, vyapetāni saṅkleśādīni yatra tam | svasya dṛṣṭaṁ darśanaṁ tad vidyate yeṣāṁ tair ātma-vidbhir api abhitaḥ sarvāṁśenaiva stutaṁ ślāghitam |

atha te munayo dṛṣṭvā nayanānanda-bhājanam |

vaikuṇṭhaṁ tad-adhiṣṭhānaṁ vikuṇṭhaṁ ca svayaṁ-prabham ||

bhagavantaṁ parikramya praṇipatyānumānya ca |

pratijagmuḥ pramuditāḥ śaṁsanto vaiṣṇavīṁ śriyam || [bhā.pu. 3.16.27-8]

iti tṛtīyāt ||9|| (bhagavat-sandarbhaḥ 7)

viśvanāthaḥ : sva-lokaṁ mahā-vaikuṇṭham | yat-paraṁ yato’nyat paraṁ śreṣṭhaṁ nāsti | viśeṣaṇaiva apetāḥ saṁkleśāḥ | avidyā’smitā-rāga-dveṣābhiniveśāḥ pañca avidyā-vṛttayaḥ | tathā viśiṣṭo moho vaicittyaṁ sa ceha bhagavat-sphūrty-abhāva eva, sādhvasaṁ tat-sev-parādha-bhayaṁ, tad apy apetaṁ yatra tam | vibudhair indrādi-dik-pālaiḥ | sva-dṛṣṭavadbhir iti nitya-yoge matupā prākṛtendrādi-vyāvṛttiḥ ||9||

—o)0(o—

**|| 2.9.10 ||**

pravartate yatra rajas tamas tayoḥ

sattvaṁ ca miśraṁ na ca kāla-vikramaḥ |

na yatra māyā kim utāpare harer

anuvratā yatra surāsurārcitāḥ ||

madhvaḥ : māyātītatvāt ||10||

**śrīdharaḥ :** tayos tābhyāṁ miśraṁ sattvaṁ ca na pravartate, kintu śuddham eva sattvam | kāla-vikramo nāśaḥ | apare rāga-lobhādayo na santīti kim u vaktavyam | anuvratāḥ pārṣadāḥ ||10||

**krama-sandarbhaḥ :** punas tādṛśatvam eva vyanakti—pravartate iti | yatra vaikuṇṭhe rajastamaś ca na pravartate | tayormiśraṁ sahacaraṁ jaḍaṁ yataḥ satvaṁ tad api na kintu anyadeva | yat suṣṭhu (sthāpayiṣyamāṇā yā māyātaḥ parā bhagavatsvarūpaśaktistasya | vṛttitvena cidrūpaṁ śuddhasattvākhyaṁ sattvamiti tadīyaprakaraṇa eva) sthāpayiṣyate | tad eva ca yatra pravartata ity arthaḥ |

tathā ca nārada-pañcarātre jitante-stotre—

lokaṁ vaikuṇṭha-nāmānaṁ divya-ṣaḍ-guṇa-saṁyutam |

avaiṣṇavānām aprāpyaṁ guṇa-traya-vivarjitam ||

pādmottarakhaṇḍe tu vaikuṇṭha-nirūpaṇe tasya sattvasyāprākṛtatvaṁ sphuṭam eva darśitam | yata uktaṁ prakṛti-vibhūti-varṇānāntaram—

evaṁ prākṛta-rūpāyā vibhūte rūpam uttamam |

tripād-vibhūti-rūpaṁ tu śṛṇu bhūdhara-nandini ||

pradhāna-parama-vyomnor antare virajā nadī |

vedāṅgasvedajanita-toyaiḥ prasrāvitā śubhā ||

tasyāḥ pāre para-vyomni tripād-bhūtaṁ sanātanam |

amṛtaṁ śāśvataṁ nityam anantaṁ paraṁ padam ||

śuddha-sattva-mayaṁ divyam akṣaraṁ brahmaṇaḥ padam || ity ādi ||

prākṛta-guṇānāṁ parasparāvyabhicāritvaṁ tūktaṁ sādhya[[219]](#footnote-220)-kaumudyām anyonya-mithuna-vṛttaya iti | taṭ-ṭīkāyāṁ ca, anyonya-sahacarā avinābhāva-vṛttaya iti yāvat | bhavati cātrāgamaḥ, anyonyamithunāḥ sarve sarve sarvatra gāminaḥ | rajaso mithunaṁ sattvamity ādyapakramya naiṣāmādiś ca saṁyogo viyogo vopalabhyata itīti |

tasmād atra rajaso’sad-bhāvād asṛjyatvaṁ tamaso’sad-bhāvād anāśyatvaṁ prākṛta-sattvābhāvāc ca saccidānanda-rūpatvaṁ tasya darśitam | tatra hetuḥ—na ca kālavikrama iti | kāla-vikrameṇa hi prakṛti-kṣobhāt sattvādayaḥ pṛthak kriyante | tasmāt yatrāsau ṣaḍ-bhāva-vikāra-hetuḥ kāla-vikrama eva na pravartate, tatra teṣām abhāvaḥ sutarām eveti bhāvaḥ |

kiṁ ca, teṣāṁ mūlata eva kuṭhāra ity āha—na yatra māyeti | māyātra jagat-sṛṣṭy-ādi-hetur bhagavac-chaktir na tu kāpaṭya-mātram, raja-ādi-niṣedhenaiva tad-vyudāsāt | athavā, yatra tayoḥ sambandhi sattvaṁ prākṛta-sattvaṁ yat tad api na pravartate | miśram apṛthag-bhūta-guṇa-trayaṁ pradhānaṁ ca | ata eveśitavyābhāvāt kāla-māye api na staḥ iti | agre māyā-pradhānayor bhedo vivecanīyaḥ |

kaimutyenoktam evārthaṁ draḍhayati—kim utāpare iti | tayor vimiśraṁ kiñcid rajas-tamo-miśraṁ sattvaṁ ca neti vyākhyā tu piṣṭa-peṣaṇam eva | sāmānyato rajas-tamo-niṣedhenaiva tat-pratipatteḥ |

**[**nanu prākṛta-sattva-guṇenaiṣa bhavatu kiṁ nijenety āha | prākṛta-guṇa-prakāśair bhavān kevalam anumīyate na tu sākṣātkriyata ity arthaḥ | athavā tava vijñāna-rūpam ajñāna-bhidāyā apamārjanaṁ ca yan nijaṁ sattvaṁ tad yadi na bhaven nāvirbhavati tadaiva prākṛta-sattvādi-guṇa-prakāśair bhavān anumīyate tvan-nija-sattāvirbhāveṇa tu sākṣāt-kriyata evety arthaḥ | tad eva spaṣṭayituṁ tatrānumāne dvaividhyam āhur *yasya guṇaḥ prakāśata* iti | asvarūpa-bhūtasyaiva sattvādi-guṇasya tvad-avyabhicāri sambandhitva-mātreṇa vā tvad eva prakāśyamānatā-mātreṇa vā tval-liṅgatvam ity arthaḥ | yathā aruṇodayasya sūryodaya-sānnidhya-liṅgatvaṁ yathā vā dhūmasyāgni-liṅgatvam iti tata ubhayathāpi tava sākṣātkāre tasya sādhakatamatvābhāvo yukta iti bhāvaḥ |

tad evam aprākṛta-sattvasya tadīya-sva-prakāśatā-rūpatvaṁ yena svaprakāśasya tava sākṣātkāro bhavatīti sthāpitam | atra ye viśuddha-sattvaṁ nāma prākṛtam eva rajas-tamaḥ-śūnyaṁ matvā tat-kāryaṁ bhagavad-vigrahādikaṁ manyante te tu na kenāpy anugṛhītāḥ | rajaḥ-sambandhābhāvena svataḥ praśānta-svabhāvasya sarvatrodāsīnatākṛti-hetos tasya kṣobhāsambhavāt vidyāmayatvena yathāvasthita-vastu-prakāśitāmātra-dharmatvāt, tasya kalpanāntarāyogyatvāc ca | tad uktam api agocarasya gocaratve hetuḥ prakṛti-guṇaḥ sattvam | gocarasya bahurūpatve rajaḥ | bahurūpasya tirohitatve rajaḥ | tathā parasparodāsīnatve sattvam | upakāritve rajaḥ | apakāritve tamaḥ | gocaratvādīni sthit-sṛṣṭi-saṁhārāḥ udāsīnatvādīni ceti |

atha rajo-leśe tatra mantavye viśuddha-padavaiyarthyam ity alaṁ tan-mata-rajo-ghaṭa-praghaṭṭanayeti | pādmottara-khaṇḍe tu vaikuṇṭha-nirūpaṇe tasya sattvasyāprākṛtatvaṁ sphuṭam eva darśitam | yata uktaṁ prakṛti-vibhūti-varṇanānantaram |

evaṁ prākṛta-rūpāya vibhūter rūpam uttamam |

tripād-vibhūti-rūpaṁ tu śṛṇu bhūdhara-nandini ||

pradhāna-parama-vyomnor antare virajā nadī |

vedāṅga-sveda-janita-toyaiḥ prasrāvitā śubhā ||

tasyāḥ pāre para-vyomni tripād-bhūtaṁ sanātanam |

amṛtaṁ śāśvataṁ nityam anantaṁ paraṁ padam ||

śuddha-sattva-mayaṁ divyam akṣaraṁ brahmaṇaḥ padam || ity-ādi |

tad etat samāptaṁ prāsaṅgikaṁ śuddha-sattva-vivecanam | atha “pravartate” ity-ādi prakṛtam eva padyaṁ vyākhyāyate | *iti bhagavat-sandarbhe’dhikaḥ pāṭhaḥ* ]

nanu guṇādy-abhāvān nirviśeṣa evāsau loka ity āśaṅkya tatra viśeṣas tasyāḥ śuddha-sattvātmikāyāḥ svarūpānatirikta-śakter eva vilāsa-rūpa iti dyotayaṁs tam eva viśeṣaṁ darśayati—harer iti | surāḥ sattva-prabhavāḥ, asurāḥ rajas-tamaḥ-prabhavāḥ, tair arcitāḥ | tebhyo’rhattamā ity arthaḥ | guṇātītatvād eveti bhāvaḥ ||10|| (bhagavat-sandarbha 7)

viśvanāthaḥ : yatra vaikuṇṭhe rajas-tamaś ca na pravartate | tena rajasaḥ pravṛtty-abhāvād asṛjyatvaṁ tamasaḥ pravṛtty-abhāvād anāśyatvaṁ ca tasyoktam | tathā tayor miśraṁ jaḍaṁ yat sattvaṁ tad api na, iti sattvasyāpi pravṛtty-abhāvāt, naśvara-svargādeḥ pālyatvam iva na pālyatvam | kintu śuddhaṁ sattvaṁ sac-cid-rūpaṁ svarūpa-śakti-sambandhi tanmayam ity arthaḥ | tathā ca nārada-pañcarātre jitante-stotre—

lokaṁ vaikuṇṭha-nāmānaṁ divya-ṣaḍ-guṇa-saṁyutam |

avaiṣṇavānām aprāpyaṁ guṇa-traya-vivarjitam || iti |

pādmottara-khaṇḍe tu—

tripād-vibhūti-rūpaṁ tu śṛṇu bhūdhara-nandini ||

pradhāna-parama-vyomnor antare virajā nadī |

vedāṅgasvedajanita-toyaiḥ prasrāvitā śubhā ||

tasyāḥ pāre para-vyomni tripād-bhūtaṁ sanātanam |

amṛtaṁ śāśvataṁ nityam anantaṁ paraṁ padam ||

śuddha-sattva-mayaṁ divyam akṣaraṁ brahmaṇaḥ padam ||

sarva-vedamayaṁ śubhraṁ sarva-pralaya-varjitam |

asaṅkhyam ajaraṁ satyaṁ jāgrat-svapnādi-varjitam ||

na tad bhāsayate sūryo na śaśāṅko na pāvakaḥ |

yad gatvā na nivartante tad dhāma paramaṁ hareḥ ||

nānā-jana-padākīrṇaṁ vaikuṇṭhaṁ tad dhareḥ padam || ity ādi |

ata eva yatra kāla-vikramaḥ ṣaḍbhāva-vikāra-hetur na pravartate tasya guṇeṣv eva niyatatvāt | kim anyad vācyam ? yatra guṇānāṁ mūlata eva kuṭhāra ity ata āha na yatra māyeti | māyāṭra jagat-sṛṣṭy-ādi-hetur bhagavac-chaktir na tu kāpaṭya-mātram | raja-ādi-niṣedhenaiva tad-vyudāsāt kim utāpare ? māyā-santatayo na mahad-ādayaḥ santv iti | tatratyānāṁ śarīrāṇi na tair ārabdhānīti jñāpitam | evaṁ vaikuṇṭham anuvarṇya tatratyān bhagavato bhaktān anuvarṇayati | anuvratā anuvṛttir eva vrataṁ yeṣāṁ te pārṣadā yatra nityaṁ bhagavantam anuvartanta ity arthaḥ | tena parasmin kāla-māyayor iti pūrvam ukto bhagavān iva bhagaval-loko bhagavad-bhaktāś ca kāla-māyātītā iti pratipāditam | surair asuraiś ca bhaktair arcitāḥ ||10||

—o)0(o—

**|| 2.9.11 ||**

śyāmāvadātāḥ śata-patra-locanāḥ

piśaṅga-vastrāḥ surucaḥ supeśasaḥ |

sarve catur-bāhava unmiṣan-maṇi-

praveka-niṣkābharaṇāḥ suvarcasaḥ |

pravāla-vaidūrya-mṛṇāla-varcasaḥ

parisphurat-kuṇḍala-mauli-mālinaḥ ||

**śrīdharaḥ :** śyāmāś ca te avadātā ujjvalāś ca, padma-netrāḥ, pītāmbarāḥ, suruco’tikamanīyāḥ, supeśaso’tisukumārāḥ | unmiṣanta iva prabhāvanto maṇi-pravekā maṇy-uttamā yeṣu tāni niṣkāṇi[[220]](#footnote-221) padakāny ābharaṇāni ca yeṣāṁ te | suvarcaso’titejasvinaḥ, pravālādivad varco varṇo yeṣāṁ te, paritaḥ sphuranti kuṇḍalāni maulayo mālāś ca santi yeṣāṁ te ||11||

**krama-sandarbhaḥ :** tān eva varṇayati—śyāmāvadātā iti | śyāmāś ca avadātā ujjvalāś ca te pīta-vastrāḥ supeśaso’tisukumārāḥ unmiṣanta iva prabhāvanto maṇi-pravekā maṇy-uttamā yeṣu tāni niṣkāṇi padakāny ābharaṇāni yeṣāṁ te | suvarccasaḥ tejasvinaḥ | pravāleti | ke’pi tebhyaḥ śrī-bhagavat-sārūpayaṁ labdhavadbhyo’nye pravālādi-savarṇāḥ ||11|| (bhagavat-sandarbha 8)

viśvanāthaḥ : śyāmāś ca ye avadātā ujjvalāś ca te tathā padma-netrāḥ pītāmbarāḥ surucaḥ atikamanīyāḥ supeśasaḥ atisukumārāḥ | unmiṣanta iva prabhāvanto maṇi-pravekā maṇy-uttamā yeṣu tāni niṣkāṇi padakāny ābharaṇāni yeṣāṁ te | suvarcaso’titejasvinaḥ | pravālādivad varco varṇo yeṣām | atra ke’pi bhagavad-sārūpyaṁ labdhavadbhyo’nye rakta-pītādi-varṇāḥ santīti sandarbhaḥ |

harer anuvratā yatra śyāmāruṇa-harit-sitāḥ |

tat-tad-varṇam upāsyeśaṁ tat-sārūpyam upāgatāḥ || iti bhāgavatāmṛtam |

parisphuranti kuṇḍalāni maulayo mālāś ca santi yeṣām ||11||

—o)0(o—

**|| 2.9.12 ||**

bhrājiṣṇubhir yaḥ parito virājate

lasad-vimānāvalibhir mahātmanām |

vidyotamānaḥ pramadottamādyubhiḥ

savidyud abhrāvalibhir yathā nabhaḥ ||

**śrīdharaḥ :** pārṣadān anuvarṇya punar api lokam anuvarṇayati | bhrājiṣṇubhir dedīpyamānābhiḥ pramadottamānāṁ divaḥ kāntayas tābhir vidyotamānaḥ | saha vidyudbhir vartamānāḥ sa-vidyutas tābhir abhrāvalibhiḥ | tatra vidyuta iva striyaḥ, abhrapaṅktaya iva vimānāni, nabha iva lokaḥ[[221]](#footnote-222) ||12||

**krama-sandarbhaḥ :** punar api lokaṁ varṇayati | bhrājiṣṇubhir iti ||12||

viśvanāthaḥ **:** pārṣadān anuvarṇya punar api lokaṁ varṇayati | bhrājiṣṇubhir dedīpyamānābhiḥ | pramadottamānāṁ divaḥ kāntayas tābhiḥ vidyotamānaḥ | sa-vidyud iti vidyuta iva striyaḥ | abhra-paṅktaya iva vimānāni | nabha iva lokaḥ ||12||

—o)0(o—

**|| 2.9.13 ||**

śrīr yatra rūpiṇy urugāya-pādayoḥ

karoti mānaṁ bahudhā vibhūtibhiḥ |

preṅkhaṁ śritā yā kusumākarānugair

vigīyamānā priya-karma gāyatī ||

madhvaḥ : preṅkhaṁ śritā yā vibhūtayaḥ ||13||

**śrīdharaḥ :** śrīḥ sampat | rūpiṇī mūrtimatī | mānaṁ pūjām | vibhūtibhir nānā-vibhavaiḥ preṅkham āndolaṁ saṁśritā | kusumākaro vasantaḥ, tasyānugā bhramarāḥ, tair vividhaṁ gīyamānā | svayaṁ tu priyasya hareḥ karma gāyantīva bhavati ||13||

**krama-sandarbhaḥ :** śrīr yatreti | śrīḥ svarūpa-śaktiḥ rūpiṇī tat-preyasī-rūpā | mānaṁ pūjām | vibhūtibhiḥ rūpiṇī tat-preyasī-rūpā | mānaṁ pūjām | vibhūtibhiḥ sva-sakhī-rūpābhiḥ | preṅkham āndolanaṁ śritā vilāsena | kusumākāro vasantaḥ, tad-anugā bhramarāḥ, tair vividhaṁ gīyamānā | svayaṁ priyasya hareḥ karma gāyantī bhavati ||13|| (bhakti-sandarbhaḥ 8)

**viśvanāthaḥ :** tatra tat-preyasīm anuvarṇayati—śrīr antaraṅgā bhagavataḥ svarūpa-śaktiḥ | rūpiṇī saundaryavatī | mānaṁ pūjām | vibhūtibhiḥ sva-sakhī-rūpābhiḥ | preṅkham āndolanam | vilāsena śritā kusumākaro vasantaḥ, tasyānugā bhramarāḥ, tair vividhaṁ gīyamānā | svayaṁ tu priyasya hareḥ karma gāyantī bhavati ||13||

—o)0(o—

**|| 2.9.14 ||**

dadarśa tatrākhila-sātvatāṁ patiṁ

śriyaḥ patiṁ yajña-patiṁ jagat-patim |

sunanda-nanda-prabalārhaṇādibhiḥ

sva-pārṣadāgraiḥ parisevitaṁ vibhum ||

**madhvaḥ :** **sattvaṁ tu śobhanatvaṁ syāt tad-yuktāḥ sātvatā matāḥ ity adhyātme** ||14||

**śrīdharaḥ :** ya evambhūto lokas tatra tasmin ||14||

**krama-sandarbhaḥ :** dadarśeti trikam | tatra loke iti prāktanānāṁ yac-chabdānāṁ viśeṣyam ||14||

**bhagavat-sandarbhaḥ :** akhila-sātvatāṁ sarveṣāṁ sātvatānāṁ yādava-vīrāṇāṁ patiḥ,

śriyaḥ patir yajña-patiḥ prajāpatir

dhiyāṁ patir loka-patir dharāpatiḥ |

patir gatiś cāndhaka-vṛṣṇi-sātvatāṁ

prasīdatāṁ me bhagavan satāṁ patiḥ || [bhā.pu. 2.4.20] ity etad vākya-saṁvāditvāt |

śrī-bhāgavata-mate śrī-kṛṣṇasyaiva svayaṁ-bhagavattvena pratipādayiṣyamānatvāt | tac caitad anantaraṁ brahmaṇe catuḥślokī-rūpaṁ bhāgavataṁ śrī-bhagavatopadiṣṭam | tatra ca—

purā mayā proktam ajāya nābhye

padme niṣaṇṇāya mamādi-sarge |

jñānaṁ paraṁ man-mahimāvabhāsaṁ

yat sūrayo bhāgavataṁ vadanti || [bhā.pu. 3.4.13]

iti tṛtīye uddhavaṁ prati śrī-kṛṣṇa-vākyānusāreṇa ||

yo brahmāṇaṁ vidadhāti pūrvaṁ

yo vai vedāṁś ca prahiṇoti tasmai |

taṁ ha devam ātma-buddhi-prakāśaṁ

mumukṣur vai śaraṇam amuṁ vrajet || [go.tā.u. 1.22] iti śrī-gopāla-tāpany-anusāreṇa ca tasmai vopadeṣṭṛtva-śruteḥ ||

tad u hovāca brahma-savanaṁ carato me dhyātaḥ stutaḥ parārdhānte so’budhyata gopa-veśo me puruṣaḥ purastād āvirbabhūva [go.tā.u. 1.25] iti śrī-gopāla-tāpany-anusāreṇaiva kvacit kalpe śrī-gopāla-rūpeṇa ca sṛṣṭy-ādāv ittham eva brahmaṇe darśita-nija-rūpatāṁ tad-dhāmno mahā-vaikuṇṭhatvena śrī-kṛṣṇa-sandarbhe sādhayiṣyamāṇatvāc ca dvārakāyāṁ prākaṭyāvasare śruta-sunanda-nandādi-sāhacaryeṇa śrī-prabalādayo’pi jñeyāḥ | yathoktaṁ prathame sunanda-nanda-śīrṣaṇyā ye cānye sātvata-rṣabhā [bhā.pu. 1.14.32] iti | iti bhagavat-sandarbhe adhikaḥ pāṭhaḥ |] ||14|| (bhagavat-sandarbha 8)

**viśvanāthaḥ :** tat-preyasīm anuvarṇya, taṁ prabhuṁ bhagavantam anuvarṇayati—dadarśeti ||14||

—o)0(o—

**|| 2.9.15 ||**

bhṛtya-prasādābhimukhaṁ dṛg-āsavaṁ

prasanna-hāsāruṇa-locanānanam |

kirīṭinaṁ kuṇḍalinaṁ catur-bhujaṁ

pitāmbaraṁ[[222]](#footnote-223) vakṣasi lakṣitaṁ śriyā ||

madhvaḥ : muktaiḥ sva-pārṣadaiḥ pūrvair brahmādyaiś caiva saṁyutam |

brahmā dadarśa tapasā bhagavantaṁ hariṁ prabhum || iti gāruḍe ||15||

**śrīdharaḥ :** bhṛtyānāṁ prasādo’bhimukham, dṛg eva āsava iva draṣṭṝṇāṁ harṣa-karī yasya tam, prasanna-hāsam aruṇa-locanaṁ cānanaṁ yasya, vakṣasi sthitayā ca śriyā lakṣitam, alaṁkṛtam ity arthaḥ ||15||

**krama-sandarbhaḥ :** bhṛtya-prasādeti | dṛg evāsava iva draṣṭṝṇāṁ mada-karī yasya tam | śriyā vakṣo-vāma-bhāge svarṇa-rekhākārayā |*|*15|| (bhagavat-sandarbha 8)

**viśvanāthaḥ : dṛg eva āsava iva draṣṭṝṇāṁ** harṣa-karī yasya tam | pītāmbaratvena śyāma-varṇatvaṁ labhyate | śriyā vakṣo-vāma-bhāge svarṇa-rekhākārayā ||15||

—o)0(o—

**|| 2.9.16 ||**

adhyarhaṇīyāsanam āsthitaṁ paraṁ

vṛtaṁ catuḥ-ṣoḍaśa-pañca-śaktibhiḥ |

yuktaṁ bhagaiḥ svair itaratra cādhruvaiḥ

sva eva dhāman ramamāṇam īśvaram ||

**śrīdharaḥ :** adhyarhaṇīyaṁ variṣṭhaṁ siṁhāsanam | catasraḥ prakṛti-puruṣa-mahad-ahaṁkāra-rūpāḥ, ṣoḍaśa ekādaśendriya-pañca-mahābhūtākhyāḥ pañca-tanmātra-rūpā yāḥ śaktayas tābhir vṛtam | svair bhagaiḥ svābhāvikair aiśvaryādibhiḥ itaratra yogiśv adhruvair āgantukaiḥ[[223]](#footnote-224) | sādhāraṇair ity arthaḥ | evaṁ saty api sva eva dhāman sva-svarūpa eva ramamāṇam | ata eveśvaram ||16||

**krama-sandarbhaḥ :** ardhyahaṇīyeti | catasraḥ śaktayo dharmādyāḥ | pādmottara-khaṇḍe yoga-pīṭhe ta eva kathitāḥ—na bahiraṅgā adharmādyā iti | tathā hi,

dharma-jñāna tathaiśvarya-vairāgyaiḥ pāda-vigrahaiḥ |

ṛg-yajuḥ-sāmātharvāṇa-rūpair nityaṁ vṛtaṁ kramād || iti |

samastāntas tathā śabda-prayogas tv ārṣaḥ | ṣoḍaśa-śaktayaś caṇḍādyāḥ | tathā ca tatraiva—caṇḍādi-dvāra-pālais tu kumudādyaiḥ surakṣitā [pa.pu. 6.228.13] iti | nagarīti pūrveṇānvayaḥ | te ca—

caṇḍa-pracaṇḍau prāg-dvāre yāmye bhadra-subhadrakau |

vāruṇyāṁ jaya-vijayau saumye dhātṛ-vidhātarau ||

kumudaḥ kumudākṣaś ca puṇḍarīko’tha vāmanaḥ |

śaṅku-karṇaḥ sarva-netraḥ sumukhaḥ supratiṣṭhitaḥ ||

ete dikpatayaḥ proktāḥ puryām atra suśobhane || [pa.pu. 6.228.13-15] iti |

kumudādayas tu dvau dvāv āgneyādi-dik-pataya iti śeṣaḥ | pañca-śaktayaḥ kūrmādyāḥ | tathā ca tatraiva—

kūrmaś ca nāgarājaś ca vanateyas trayīśvaraḥ |

chandāṁsi sarva-mantrāś ca pīṭha-rūpatvam āsthitā || [pa.pu. 6.228.24] iti ||

trayīśvara iti vainateya-viśeṣaṇam | tasya chandomayatvāt | [yadyapy uttara-khaṇḍa-vacanaṁ tat parama-vyoma-paraṁ tathāpi tat-sādṛśyāgamādi-prasiddheś ca śrī-kṛṣṇa-yoga-pīṭham api ca tadvaj jñeyam | atra ṣoḍaśa-śaktayaḥ sākṣāt śrī-kṛṣṇa eva śrī-kṛṣṇa-sandarbhe purastād udāhariṣyamāṇa-prabhāsa-khaṇḍa-vacanāt śrutālambinyādaya eva vā jñeyā iti | iti bhagavat-sandarbhe adhikaḥ pāṭhaḥ |]

svaiḥ svarūpa-bhūtair aiśvaryādibhir yuktam itaratra yogiṣu adhruvaiḥ āgantukaiḥ naśvaraiḥ tat pramādād eva kadācit tad-ābhāsa-rūpatayaiva prāptair ity arthaḥ | sva-svarūpa eva dhāmani śrī-vaikuṇṭhe ramamāṇam ata eveśvaraṁ, katham api parādhīna-siddhitva-bhāvāt ||16|| (bhagavat-sandarbha 8)

**viśvanāthaḥ :** catasraḥ śaktayo dharmādyāḥ | pādme vaikuṇṭhīya-yoga-pīṭha-varṇane ta evoktāḥ, yathā—

dharma-jñāna tathaiśvarya-vairāgyaiḥ pāda-vigrahaiḥ |

ṛg-yajuḥ-sāmātharvāṇa-rūpair nityaṁ vṛtaṁ kramād || iti |

ṣoḍaśa-śaktayaś caṇḍādyāḥ | tathā ca tatraiva—caṇḍādi-dvāra-pālais tu kumudādyaiḥ surakṣitā [pa.pu. 6.228.13] iti | nagarīti pūrveṇānvayaḥ | te ca—

caṇḍa-pracaṇḍau prāg-dvāre yāmye bhadra-subhadrakau |

vāruṇyāṁ jaya-vijayau saumye dhātṛ-vidhātarau ||

kumudaḥ kumudākṣaś ca puṇḍarīko’tha vāmanaḥ |

śaṅku-karṇaḥ sarva-netraḥ sumukhaḥ supratiṣṭhitaḥ ||

ete dik-patayaḥ proktāḥ puryām atra suśobhane || [pa.pu. 6.228.13-15] iti |

pañca-śaktayaḥ kūrmādyāḥ | tathā ca tatraiva—

kūrmaś ca nāgarājaś ca vanateyas trayīśvaraḥ |

chandāṁsi sarva-mantrāś ca pīṭha-rūpatvam āsthitā || [pa.pu. 6.228.24] iti ||

trayīśvara iti vainateya-viśeṣaṇam | catasraḥ—prakṛti-puruṣa-mahad-ahaṅkāra-rūpāḥ | ṣoḍaśa—ekādaśendriya-mahā-bhūtākhyāḥ | pañca tan-mātra-rūpāḥ śaktayo yās tābhir vṛtam iti svāmi-caraṇānāṁ vyākhyā ca nāsaṅgatā | māyāpi tatra mahad-ādibhiḥ saha bhaktiṁ kurvāṇā tiṣṭhaty eva | tripād-vibhūteḥ svarūpa-śakti-mayyās tasyāḥ sarva-śakty-āśrayatvāt | na yatra māyā kim utāpare hareḥ [bhā.pu. 2.9.10] ity atra māyā-mahad-ādi-vikramo jīva-mohana-rūpas tatra nāstīti kāla-vikrama-pada-sāhacaryād vyākhyeyam | ata eva vakṣyate mañju-mahima-darśane—caturviṁśatibhis tattvaiḥ parītā mahad-ādibhiḥ iti | svair bhagaiḥ svābhāvikair aiśvaryādibhiḥ | itaratra brahmādiṣu adhruvair āgantukair naśvaraiḥ | sva-svarūpa eva dhāmāni vaikuṇṭhe ||16||

—o)0(o—

**|| 2.9.17 ||**

tad-darśanāhlāda-pariplutāntaro

hṛṣyat-tanuḥ prema-bharāśru-locanaḥ|

nanāma pādāmbujam asya viśva-sṛg

yat pāramahaṁsyena pathādhigamyate ||

**śrīdharaḥ :** tasya darśanena ya āhlādas tena pariplutaṁ vyāptam āntaram antaḥkaraṇaṁ yasya | hṛṣyantī romāñcitā tanur yasya | prema-bhareṇāśrūṇi locaneṣu yasya | viśva-sṛk brahmā | pāramahaṁsyena pathā jñāna-mārgeṇa ||17||

**krama-sandarbhaḥ :** taddarśaneti | āhlādena hṛṣyat-tanuḥ prema-bhareṇa tv aśru-locana iti vivekaḥ | yat-pādāmbujaṁ pāramahaṁsyena pathādhigamyate iti saccidānandatvaṁ tasya vyanakti | pāramahaṁsyam atra bhāgavata-pāramahaṁsatvaṁ jñeyaṁ, bhāgavata-paramahaṁsa-dayita-kathām iti pañcamokteḥ ||17||

**viśvanāthaḥ :** paramahaṁsā bhaktāḥ | priyāḥ paramahaṁsānām ity atra tathā vyākhyānāt | bhāgavata-paramahaṁsa-dayita-kathāṁ [bhā.pu. 5.1.5] iti pañcamokteś ca | teṣāṁ bhāvaḥ pāramahaṁsyaṁ bhakti-yogas tena pathā—bhaktyāham ekayā grāhyaḥ [gītā 11.55] iti bhagavad-ukteḥ ||17||

—o)0(o—

**|| 2.9.18 ||**

taṁ prīyamāṇaṁ samupasthitaṁ kaviṁ

prajā-visarge nija-śāsanārhaṇam|

babhāṣa īṣat-smita-śociṣā girā

priyaḥ priyaṁ prīta-manāḥ kare spṛśan ||[[224]](#footnote-225)

**śrīdharaḥ :** taṁ brahmāṇaṁ bhagavān babhāṣe | prajā-visarge kārye nija-śāsanārhaṇaṁ sva-niyogārham | prajā-visarge samupasthitam iti vānvayaḥ | īṣat-smitena śocir dīptiḥ śobhā yasyās tayā girā ||18||

**krama-sandarbhaḥ :** taṁ prīyamāṇam iti | taṁ brahmāṇaṁ bhagavān babhāṣe | prajā-visarge kārye nijasya svāṁśa-bhūtasya puruṣasya śāsane’rhaṇaṁ yogyam | nanv asau puruṣa eva tam anugṛhṇātu bhagavatas tu parāvasthatvāt tena prākṛta-sṛṣṭi-kartrā sambandho’pi na sambandha ity āśaṅkya tasya bhakta-vātsalyātiśayam ity āha, priyaṁ tasmin premavantam | yataḥ so’pi priyaḥ prema-vaśaḥ | tatrāpi prīyamāṇam iti prītamanā iti ca viśeṣaṇaṁ tadānīṁ premollāsātiśaya-dyotakam | tasmin sva-viṣayaka-prīti-cihna-darśanena tasyāpi tatra prīty-atiśayaṁ vyañjayati īṣat smita-śociṣeti | gireti kare spṛśann iti ca ||18|| (bhagavat-sandarbha 8)

**viśvanāthaḥ :** prajā-sarge kārye nija-śāsanam arhatīti tam | īṣat-smitena śocir dīptir yasyās tayā girā ||18||

—o)0(o—

**|| 2.9.19 ||**

**śrī-bhagavān uvāca—**

tvayāhaṁ toṣitaḥ samyag[[225]](#footnote-226) veda-garbha sisṛkṣayā |  
ciraṁ bhṛtena tapasā dustoṣaḥ kūṭa-yoginām ||

**śrīdharaḥ :** sisṛkṣayā hetunā ciraṁ sambhṛtena tapasāhaṁ samyak toṣitaḥ | dustoṣas toṣayitum aśakyaḥ ||19||

**krama-sandarbhaḥ :** tvayāham iti | sisṛkṣayopalakṣitena na tu viśiṣṭena, mad-bhakti-prabhāveṇa tad-vāsanāyā guṇībhūtatvāt | ata eva ciraṁ bhṛteneti | yataḥ kūṭa-yoginām iti aprojjhita-kaitavānām ahaṁ dustoṣa iti ||19||

**viśvanāthaḥ :** veda-garbheti sambodhayan vedān sañcārayati | sisṛkṣayā hetunā ciraṁ bhṛtena tapasā | dustoṣas toṣayitum aśakyaḥ | sadhryuk samyak ||19||

—o)0(o—

**|| 2.9.20 ||**

varaṁ varaya bhadraṁ te vareśaṁ mābhivāñchitam |

brahmañ chreyaḥ-pariśrāmaḥ puṁso[[226]](#footnote-227) mad-darśanāvadhiḥ ||

**śrīdharaḥ :** mā iti mām | śreyasāṁ phalānāṁ pari-śrāmaḥ pariśramaḥ sādhana-prayāsaḥ mama darśanam avadhir yasya sa tathā | ato’dhikaṁ tu punaḥ phalaṁ nāstīty arthaḥ ||20||

**krama-sandarbhaḥ :** mad-darśanāvadhir iti | mad-darśanasyāntar-bhūta-sarva-phalatvād iti bhāvaḥ ||20||

**viśvanāthaḥ :** mā mām | vāñchitaṁ vastu vṛṇu, yācasveti yāvat | śreyaḥ-pariśrāmaḥ śreyasāṁ śravaṇādi-sādhanānāṁ pariśrāmaḥ phalārthakaḥ prayāso mad-darśanāvadhir eva—mad-darśanād anyasya phalasya mad-bhaktair agrāhyatvād iti bhāvaḥ |20||

—o)0(o—

**|| 2.9.21 ||**

manīṣitānubhāvo’yaṁ mama lokāvalokanam |

yad upaśrutya rahasi cakartha paramaṁ tapaḥ ||

**madhvaḥ :** manīṣitṁ tapaḥ ||21||

**śrīdharaḥ :** etac ca mat-kṛpayaiva tvayā prāptam ity āha | manīṣitam icchā tubhyam idaṁ dātavyam iti yā mamecchā tasyānubhāvo’yam | ko’sau tam āha | mama lokasyāvalokanaṁ yat | na cedaṁ mayaiva tapo-balena prāptam iti svātantryaṁ manyasva tat-pravṛtter api mat-kṛtatvād ity āha | rahasi tapa tapeti yad vaca upaśrutya paramaṁ tapaś cakartha kṛtavān asi ||21||

**krama-sandarbhaḥ :** manīṣitety ardhakam |*|*21||

**viśvanāthaḥ :** manīṣiṇo bhāvaḥ manīṣitā pāṇḍityaṁ, tasyā ayam anubhāvaḥ vyañjakaḥ | mama lokāvaloka eva pāṇḍityaṁ vyanakti, na tu bahu-śāstrādhyayanādhyāpanādir ity arthaḥ | ne kevalam adhunaiva tvayi mama prītir api tu tapasaḥ pūrvam apīty āha—rahasi tapa tapeti yad vaca upaśrutya, paramaṁ tapaś cakartha kṛtavān asi ||21||

—o)0(o—

**|| 2.9.22 ||**

pratyādiṣṭaṁ mayā tatra tvayi karma-vimohite |

tapo me hṛdayaṁ sākṣād ātmāhaṁ tapaso’nagha ||

**madhvaḥ:** karma-vimohite, idaṁ kāryam ity ajānati | hṛdayaṁ priyam | priyaṁ hṛdayam udriktaṁ kāntam ity abhidhīyate | ity abhidhānāt |

tapaḥ priyaṁ sadā viṣṇos tapasaivāpyate hariḥ |

svayaṁ ca tapasaivedaṁ bibharti jñānam eva hi ||

tapaḥ-śabdābhidhaṁ proktaṁ jñāna-rūpo harir yataḥ |

jñāna-vīryo jñāna-balo jñānānanda udāhṛtaḥ || iti bṛhat-saṁhitāyām ||22-23||

**śrīdharaḥ :** tad api tvaṁ prati mayaivādiṣṭam upadiṣṭam | kadā ? tatra tadā sṛṣṭy-ārambhe tvayi karmaṇi kārye’rthe vimohite sati | kiṁ ca, tapo nāma mamaiva śaktir ity āha—tapo me hṛdayam antaraṅgā śaktiḥ, ātmā svarūpam | yasya jñānamayaṁ tapaḥ iti śruteḥ ||22||

**krama-sandarbhaḥ :** *na vyākhyātam.*

**viśvanāthaḥ :** tad api tvāṁ prati mayaivādiṣṭam | kadā ? tatra tadā, sṛṣṭy-ārambhe | tvayi karmaṇi kartavye’rthe vimohite sati | kiṁ ca, tapo nāma mamaiva vidyā-śakti-vṛttir ity āha—tapo me hṛdayam iti | jīvasya viṣaya-bhoga-tyāga eva bhakty-anukūlatvāt mamepsitam ity arthaḥ | ata eva prasiddhaṁ mama vacanam—yasyāham anugṛhṇāmi hariṣye tad-dhanaṁ śanaiḥ [bhā.pu. 10.88.8] iti | tac ca tapo yadi mat-prāpty-arthakaṁ syāt tadaiva, nānyathety āha—tapaso’ham ātmeti | māṁ vinā tapo nirātmakaṁ mṛtakam iva kāmināṁ syād iti | yadyapi sisṛkṣos tavāpi tapas tādṛśam eva, tathāpi sisṛkṣāyāṁ mayaiva pravartitatvāt, tava tapasaś ca mayānumoditatvāt tad idaṁ tapo niṣkāma-kalpam eva, ity ahaṁ svaṁ sva-lokaṁ ca tvām adarśayam ||22||

—o)0(o—

**|| 2.9.23 ||**

sṛjāmi tapasaivedaṁ grasāmi tapasā punaḥ |

bibharmi tapasā viśvaṁ vīryaṁ me duścaraṁ tapaḥ ||

**śrīdharaḥ :** grasāmi saṁharāmi | bibharmi pālayāmi | vīryaṁ śaktiḥ ||23||

**krama-sandarbhaḥ :** tapo me iti | tapas tādṛśa-bhaktyātmakam evātra gṛhyate | tat tu hṛdayaṁ tad-āveśitvena tat-tādātmyāpannatvāt tad-rūpam eva | ātmā āśrayaḥ tasya mamaiva śaktitvāt | tapasaiveti | bhaktecchayaiva mama sarvatra pravṛtteḥ | ato yat kiñcin mama vīryaṁ śaktiḥ tapa tapa eveti ||23||

**viśvanāthaḥ :** mama tu hlādinī-śakti-pater vaiṣayika-bhoga-tyāgaḥ svābhāvika ity ahaṁ sadaiva tapasvīty āha—sṛjāmīty ādi | tena tapasaḥ sṛṣṭy-ādi-sāmarthyaṁ mameva kiñcid bhavatv iti dhvanitam ||23||

—o)0(o—

**|| 2.9.24 ||**

**brahmovāca—**

bhagavan sarva-bhūtānām adhyakṣo’vasthito guhām |

veda hy apratiruddhena[[227]](#footnote-228) prajñānena cikīrṣitam ||

**śrīdharaḥ :** adhyakṣo’dhiṣṭhātā | guhāṁ guhāyāṁ buddhāv avasthitaḥ san yady api veda tathāpīty uttareṇānvayaḥ ||24||

**krama-sandarbhaḥ :** vedeti vetthety arthaḥ ||24||

**viśvanāthaḥ :** guhāṁ guhāyāṁ buddhyāv ity arthaḥ | veda vettha ||24||

—o)0(o—

**|| 2.9.25 ||**

tathāpi nāthamānasya[[228]](#footnote-229) nātha nāthaya nāthitam |

parāvare yathā rūpe jānīyāṁ te tv[[229]](#footnote-230) arūpiṇaḥ ||

**śrīdharaḥ :** nāthamānasya yācamānasyopatapyamānasyeti vā | he nātha, nāthaya āśaṁsaya prayaccha | nāthitaṁ yācitam | nāthṛ nādhṛ yañcopatāpaiśvaryāśīḥṣu | nāthitam evāha—paraṁ[[230]](#footnote-231) sūkṣmam avaraṁ sthūlaṁ ca te rūpaṁ yathā jānīyām ||25||

**krama-sandarbhaḥ :** arūpiṇaḥ aprākṛta-rūpiṇas tava paraṁ yad aprākṛtaṁ rūpam avaraṁ ca yat prākṛtaṁ te rūpe ||25||

**viśvanāthaḥ :** nāthamānasya yācamānasyopatapyamānasyeti vā | he nātha, nāthaya āśaṁsaya | nāthitaṁ yācitam | nāthṛ nādhṛ yañcopatāpaiśvaryāśīḥṣu | nāthitam evāha—arūpiṇo rūpaṁ prākṛtaṁ nitya-yogitvena na yasyāsti tasya, nitya-yoge iṇiḥ | padaṁ yad aprākṛtaṁ rūpam avaraṁ ca yat prākṛtaṁ te rūpe ||25||

—o)0(o—

**|| 2.9.26-27 ||**

yathātma-māyā-yogena nānā-śakty-upabṛṁhitam |

vilumpan visṛjan gṛhṇan bibhrad ātmānam ātmanā ||

krīḍasy amogha-saṅkalpa ūrṇanābhir yathorṇute |

tathā tad-viṣayāṁ[[231]](#footnote-232) dhehi manīṣāṁ mayi mādhava ||

**śrīdharaḥ :** yathā ca tvaṁ krīḍasi, tathā tad-viṣayāṁ manīṣāṁ mayi dhehīty uttareṇānvayaḥ | nānā-śakty-upabṛṁhitaṁ viśvaṁ vilumpan saṁharan, vividhaṁ sṛjan, bibhrat pālayan, ātmanā svayam evātmānaṁ brahmādi-rūpaṁ gṛhṇan krīḍasi ||26|| ūrṇute tantubhir ātmānam ācchādayati ||27||

**krama-sandarbhaḥ :** yatheti yugmakam | ūrṇute tantu-santānaḍikaṁ karotīty arthaḥ | tad yathā yathorṇanābhir hṛdayād ūrṇāṁ santatya, vaktratas tathā vihṛtya bhūyas tāṁ grasaty evaṁ maheśvara | iti tatra para-rūpa-jijñāsāyām uttara-jñānam ity ādibhiḥ avara-rūpa-jijñāsāyām uttaraṁ tatraiva ṛter’thaṁ [bhā.pu. 2.9.33] ity ādinā māyā-māyikayor ekātmakatvād yathātma-māyety asya samādhanaṁ yad-rūpa-guṇa-karmaka [bhā.pu. 2.9.31] ity anena bhaviṣyati ||26-27||

**viśvanāthaḥ :** ātmano māyā ca yogā yogamāyā ca tayor dvandvaikyaṁ tena | tatra māyayā bahiraṅga-śaktyā nānā-śakty-upabṛṁhitaṁ dravya-jñāna-kriyā-śakti-sametaṁ viśvaṁ vilumpan visṛjan vividhaṁ sṛjan bibhrat pālayan ātmanā svayam eva ātmānaṁ gṛhṇan sva-svarūpaṁ prakaṭayan krīḍasi, ūrṇute tantu-santānaṁ karoti | yoga-māyā-pakṣe māyika-prapañcāntarvarti-loke tatraiva nānā-śakty-upabṛṁhitaṁ hlādiny-ādi-śakti-gaṇa-paripūritam ātmānaṁ svaṁ svīyaṁ ca vāstavaṁ vastu ananya-siddhatvād ātmanaiva gṛhṇan, yogamāyayā antaraṅga-śaktyā, taṁ ca kiñcid vilumpan kam api bhaktaṁ prati āvṛṇvan kiñcid visṛjan vividhaṁ prakāśayan kiñcid bibhrat kam api kālaṁ puṣyan krīḍasi | ūrṇa-nābhi dṛṣṭāntas tu sthūlata ubhayatrāpy ātmaika-kāraṇatva-mātrāṁśena jñeyaḥ | mayi dhehi ahaṁ māyāṁ yogamāyāṁ ca tat-tat-prakāśitaṁ vastu ca jānīyām ity arthaḥ ||26-27||

—o)0(o—

**|| 2.9.28 ||**

bhagavac-chikṣitam ahaṁ karavāṇi hy atandritaḥ |

nehamānaḥ prajā-sargaṁ badhyeyaṁ yad-anugrahāt ||

**śrīdharaḥ :** tat kiṁ sṛṣṭer udvigna eva tattva-jñānaṁ prārthayase ? nety āha—bhagavatā tvayā śikṣitam anuśiṣṭam atandrito’nalasaḥ san kariṣyāmi | tarhi kim anena tattva-jñānena ? tatrāha—yasmād evam-bhūtāt tavānugrahāt prajā-sargam īhamānaḥ kurvann apy ahaṁkārādibhir baddho na bhaveyam iti ||28||

**krama-sandarbhaḥ :** bhagavac-chikṣitam ity atropadeśa etan-mataṁ samātiṣṭha [bhā.pu. 2.9.36] ity ādinā bhaviṣyati ||28||

**viśvanāthaḥ :** kiṁ ca, bhagavatā śikṣitaṁ karavāṇīti kām api sva-bhajana-śikṣāṁ guruḥ śiṣyāyeva mahyaṁ dehīti bhāvaḥ | yatas tvad-anugrahāt prajā-sṛṣṭim īhamānaḥ kurvann api ahaṅkārādibhir na vadhyeyaṁ baddho na bhaveyam ||28||

—o)0(o—

**|| 2.9.29 ||**

yāvat sakhā sakhyur iveśa te kṛtaḥ

prajā-visarge vibhajāmi bho janam |

aviklavas te parikarmaṇi sthito

mā me samunnaddha-mado’ja māninaḥ ||

**śrīdharaḥ :** avaśyaṁ ca mado bhavitā, sa tu kaṁcit kālaṁ mā bhūd iti prārthayate—yāvad iti | bho īśa, te tvayā laukikasya sakhyuḥ sakhevāhaṁ kṛtaḥ kara-sparśanādinā mamatvena saṁmānitaḥ san prajā-sarga-rūpe tava parikarmaṇi sevāyāṁ sthito ‘viklavo ‘vyākula eva yāvaj janaṁ vibhajāmy uttama-madhyamādi-bhedena sṛjāmi, tāvat tvat-saṁmānād aham apy ajaḥ svatantra iti mānino me samunnaddha utkaṭo mado mā bhūt | yad vā, mado mā samunnaddha[[232]](#footnote-233) mā samunnahyatām | udrikto na bhaved ity arthaḥ ||29||

**krama-sandarbhaḥ :** yāvad iti sraṣṭṛtvāvasthānānantaraṁ tu yāvad-adhikārikāṇām iti nyāyena muktir eva mama bhaviṣyatīti bhāvaḥ ||29||

**viśvanāthaḥ :** mano-vāñchitam abhivyañjayan prārthayate—yāvad iti | he īśa ! te tvayā sakhyuḥ sakheva dāsābhāso’py ahaṁ kṛtaḥ kara-sparśanādinā vyavahṛtaḥ | ataḥ sakhya-bhaktim evāhaṁ prāpnuyām iti | kiṁ ca, yāvad-adhikāram avasthitir ādhikārikāṇām iti nyāyena svāyuḥ-paryantaṁ yāvat, prajānāṁ visarge vividha-sṛṣṭau | bhoḥ parameśvara ! janaṁ vibhajāmi uttamādhama-madhyama-bhedena vibhaktaṁ karomi | kīdṛśaḥ ? te tava, parikarmaṇi paricaryāyāṁ, aviklavo’vyākulaḥ, sāvadhānatayā sthitaḥ sann ity arthaḥ | tāvat samunnaddhaḥ utkaṭo mado me mama mā bhūt ||29||

—o)0(o—

**|| 2.9.30 ||**

**śrī-bhagavān uvāca—**

jñānaṁ parama-guhyaṁ me yad vijñāna-samanvitam |

sa-rahasyaṁ tad-aṅgaṁ ca gṛhāṇa gaditaṁ mayā ||

**madhvaḥ:**

yena yena yathā jñātvā niyataṁ muktir āpyate |

tad vijñānam iti proktaṁ jñānaṁ sādhāraṇaṁ smṛtam iti vāmane ||30||

**śrīdharaḥ:** **jñānaṁ** śāstrottham | **vijñānam** anubhavaḥ | **rahasyaṁ** bhaktiḥ, sugopyam api vakṣyāmi [bhā.pu. 11.11.49] ity-ādi nirdeśāt | tasya **aṅgaṁ** sādhanam ||30||

**krama-sandarbhaḥ :** atha tatra parama-bhāgavatāya brahmaṇe śrīmad-bhāgavatākhyaṁ nijaṁ śāstram upadeṣṭuṁ tat-pratipādyatamaṁ vastu-catuṣṭayaṁ pratijānīte—jñānam ity-ādi ṣaṭkam | **me** mama bhagavato **jñānaṁ** śabda-dvārā yāthārthya-nirdhāraṇaṁ **mayā gaditaṁ** sat **gṛhāṇa** ity anyo na jānātīti bhāvaḥ | yataḥ **parama-guhyaṁ** hy ajñānād api rahasyatamaṁ muktānām api siddhānāṁ [bhā.pu. 6.14.5] ity-ādeḥ | tac ca **vijñānena** tad-anubhāvenāpi yuktaṁ gṛhāṇa | na caitāvad eva |

kiṁ ca, **sa-rahasyaṁ** tatrāpi rahasyaṁ yat kim apy asti, tenāpi sahitam | tac ca prema-bhakti-rūpam ity agre vyañjayiṣyate | tathā **tad-aṅgaṁ** ca gṛhāṇa | tac ca sati tv aparādhākhya-vighne na jhaṭiti vijñāna-rahasye prakaṭayet | tasmāt tasya jñānasya sahāyaṁ ca gṛhāṇety arthaḥ | tac ca śravaṇādi-bhakti-rūpam ity agre vyañjayiṣyate |

yad vā, sa-rahasyam iti tad-aṅgasyaiva viśeṣaṇaṁ jñeyam | suhṛdor iva mithaḥ saṁvardhakayor ekatrāvasthānāt ||30|| [bhagavat-sandarbhaḥ 102]

**śrīnivāsācārya-kṛta-catuḥ-ślokī-bhāṣyaṁ :** śrī-bhagavān uvāceti | bhagavanto jñāna-śakti-vairāgyaiśvarya-vīrya-tejovantaḥ ṣaḍ-guṇa-yuktāḥ | ata eva—

aiśvaryasya samagrasya vīryasya yaśasaḥ śriyaḥ |

jñāna-vairāgyayoś caiva ṣaṇṇāṁ bhaga itīṅganā || [vi.pu. 6.5.74]

bhagavantas tripād-vibhūti-yuktāḥ śrī-vaikuṇṭha-nāthādayaḥ pūrṇāḥ | śrī-kṛṣṇas tu svayaṁ bhagavān cātuṣpādika-vibhūtimān śrī-gopāla-rūpī pūrṇatamaḥ | tathā hi śrī-gopāla-vākyaṁ brahmāṇḍa-purāṇe—

santi bhūrīṇi rūpāṇi mama pūrṇāni ṣaḍ-guṇaiḥ |

bhaveyus tāni tulyāni na mayā gopa-rūpiṇā || iti |

ata eva sarvātiśāyānanta-guṇavān goloka-dhāmā eva vaktā |

jñānam ity-ādi—mokṣe dhīḥ jñānam | bhaktau dhīḥ parama-jñānam | prītau dhīḥ parama-guhya-jñānam | vijñānaṁ śilpa-śāstrayoḥ śilpam atra śrī-vigraha-tribhaṅgi-sugaṭhana-kara-caraṇa-rekhā-vinyāsādi | caraṇa-cihna-veṣa-vinyāsādi śāstram atra śrī-bhāgavata-gītā-padma-purāṇādi-sāttvika-kalpādi | rahasyam atra rāsa-nikuñja-mohana-mandira-śrī-rādhā-sambhoga-parama-sukhaṁ pradhānam aṅgi | aṅgam atra vibhāvānubhāva-sāttvika-sañcāri-suhṛd-rūpa-sakhyādi-vairi-rūpa-vatsalādi-vipralambha-pūrva-rāga-māna-pravāsādi-divyonmāda-citra-jalpādi-koṭiś ca | ca-kārād anantam | mayā svayaṁ bhagavatā rasika-śiromaṇinā nigūḍha-nija-līlā-viśāradena gaditaṁ vyaktam uktaṁ bharatādi-muni-mānasāgocaratvād avyaktam | ata eva gṛhāṇa paramāgraha-pūrvakaṁ durlabhaṁ vastu mahā-nidhivad dhāraya iti dik ||30||

**viśvanāthaḥ** : atra parāvare yathā rūpe jānīyāṁ [bhā.pu. 2.9.25] ity anena tava aprākṛtaṁ rūpaṁ prākṛtaṁ ca rūpaṁ kīdṛśam ? iti | yathātma-māyā-yogena [bhā.pu. 2.9.26] ity anena tava māyā yogamāyā ca kīdṛśī ? iti | yathā krīḍasi [bhā.pu. 2.9.27] iti māyādhikṛteṣu yoga-māyādhikṛteṣu tava kena prakāreṇa krīḍā ? iti | bhagavac-chikṣitam ahaṁ karavāni hy atandritaḥ [bhā.pu. 2.9.28] ity anena mad-abhīṣṭa-siddhy-arthaṁ tvac-chikṣitaṁ kiṁ mama kartavyam ? iti | brahmaṇā krameṇa pṛṣṭasya vastu-catuṣṭayasya catuḥślokyā krameṇaivottaraṁ dātuṁ bhagavān pratijānīte—jñānam iti |

etad eva bhagavad-dattottara-catuṣṭayātmakam eva śrī-bhāgavataṁ śāstraṁ śrī-bhagavat-proktatvena prasiddham ity āhuḥ | na kevalaṁ mad-rūpasya **jñānam** eva tubhyaṁ dadāmi, api tu **vijñānena** anubhavena **samanvitaṁ** yat, tad api |

kiṁ ca, **parama-guhyaṁ**, nirviśeṣa-brahma-jñānād api śreṣṭhatvād iti bhāvaḥ |

kiṁ ca, **rahasyaṁ** prema-bhaktiṁ ca | sa prasiddhas tvaṁ gṛhāṇa | sugopyam api vakṣyāmi [bhā.pu. 11.11.49] ity-ādi-nirdeśāt tasya rahasyatvaṁ jñeyam | **tasya** rahasyasya **aṅgaṁ** sādhana-bhakti-yogas taṁ ceti tvayā apṛṣṭam api etat trayaṁ kṛpayaiva vakṣyāmi |

kiṁ vā, bhagavac-chikṣitam ahaṁ karavāṇi [bhā.pu. 2.9.28] ity anenaivaitat trikam api tvayā pṛṣṭam eveti caturtha-śloka eva rahasyatvād bahiraṅga-lokāgamyatayaiva vakṣyāmi | tatra rahasya-tad-aṅgayor etayor nāma-grahaṇaṁ prathamoktaṁ parama-guhya-taj-jñānād apy atigopyatvam utkṛṣṭatvaṁ ca bodhayatīti jñeyam | **mayā gṛhāṇa** ity avadadhānam api brahmāṇaṁ viśeṣato’vadhāpayati ||30||

—o)0(o—

**|| 2.9.31 ||**

yāvān ahaṁ yathā-bhāvo yad-rūpa-guṇa-karmakaḥ |

tathaiva tattva-vijñānam astu te mad-anugrahāt ||

**śrīdharaḥ :** nanu tvad-darśane’py asamartho’haṁ kathaṁ jñānādhikārī syām ? tatrāha—yāvān iti | yāvān svarūpataḥ | yathābhāvo yādṛk-sattāvān | yāni[[233]](#footnote-234) rūpāṇi guṇāḥ karmāṇi ca yasya ||31||

**krama-sandarbhaḥ :** atra sādhyayor vijñāna-rahasyayor āvirbhāvārtham āśiṣaṁ dadāti—yāvān aham iti | yāvān svarūpato yat-parimāṇako’ham | yathā bhāvaḥ sattā yasyeti | yal-lakṣaṇo’ham ity arthaḥ | yāni svarūpāntaraṅgāni rūpāṇi śyāmatva-catur-bhujatvādīni, guṇā bhakta-vātsalyādyāḥ, karmāṇi tat-tal-līlā yasya, sa yad-rūpa-guṇa-karmako’ham | tathaiva tena tena sarva-prakāreṇaiva tattva-vijñānaṁ yāthārthyānubhavo mad-anugrahāt te tavāstu bhavatād iti | etena catuḥśloky-arthasya nirviśeṣatvaṁ svayam eva parāstam | vakṣyate ca catuḥślokīm evoddiśatā śrī-bhagavatā svayam uddhavaṁ prati | purā mayā ity-ādau, jñānaṁ paraṁ man-mahimāvabhāsaṁ [bhā.pu. 3.4.13] iti | tatra vijñāna-padena rūpādīnām api svarūpa-bhūtatvaṁ vyaktam | atrra vijñānāśīḥ spaṣṭā | rahasyāśīś ca paramānandātmaka-tat-tad-yāthārthyānubhavenāvaśyaṁ premodayāt ||31|| (bhagavat-sandarbhaḥ 103)

**śrīnivāsācārya-kṛta-catuḥ-ślokī-bhāṣyaṁ :** yāvān ahaṁ goloka-dhāmā gopa-veśo gopī-patiḥ |

kaṁ prati kathayitum īśe, samprati ko vā pratītim āyātu |

gopati-tanayā-kuñje gopa-vadhūṭī-viṭaṁ brahma || [padyā. 98]

viṭaś copapatiḥ smṛtaḥ | ataḥ patir eka-deśopacāraḥ |

yathā-bhāvo yathojjvalādi-bhāvāśrayaḥ | yad-rūpa-guṇa-karmakaḥ śyāmasundaraḥ koṭi-kandarpa-lāvaṇya-dhāmā asādhāraṇa-guṇa-catuṣṭaya-muralī mohanatvādivān | karma-līlā-vinodī | tathaiveti nigama-nigūḍhatvāt | nagama-kartreti brahmaṇe ata evāśīrvādaḥ | tad agocaratvād aśakyatvāc ca | goloka-nāmni nija-dhāmni [bra.saṁ. 5.46], goloka eva nivasati [bra.saṁ. 5.37] ity ādi, kṛṣṇaṁ gopāla-rūpiṇaṁ [gautamīya-tantre], bhaveyus tāni tulyāni na mayā gopa-rūpiṇā [brahmāṇḍa-purāṇe], gopa-veśo me purastād āvirbabhūva [go.tā.u. 1.28], gopī-jana-vallabhaḥ sa vo hi svāmī bhavati [go.tā.u. 2], kṛṣṇa-vadhvaḥ [bhā.pu. 10.33.7], vallavyo me’nuśāntaye [] ity ādi |

aviṣṭātṛtvam, nṛsiṁho nanda-nandanaḥ [bha.ra.si. 2.5.119], śṛṅgāra-rasa-sarvasvaṁ [kṛ.ka. 1.97], janmādy asya yataḥ [bhā.pu. 1.1.1], śṛṅgāraḥ sakhi mūrtimān [gīgopāla-tāpin. 1.11], yaṁ śyāmasundaram acintya-guṇa-svarūpaṁ [bra.saṁ. 5.38], śyāmam eva paraṁ rūpaṁ [padyā. 83] ity ādi, kandarpa-koṭi-lāvaṇyaḥ [stava-mālā], kandarpa-koṭi-ramyāya [stava-mālā] ity ādi | veṇuṁ kvaṇantaṁ [bra.saṁ. 5.30], veṇu-vādya-mahollāsa [gautamīya-stava-rāja 13], govindaṁ kala-veṇu-vādana-paraṁ [padyā. 46] ity ādi |

govardhana-girau ramye sthitaṁ rāsa-rasotsukaṁ [gautamīya-stava-rāja 13], nahi jāne smṛte rāse mano me kīdṛśaṁ bhavet [bṛhad-vāmana, bha.ra.si. 2.1.209], abhūd ākulito rāsaḥ pramadā-śata-koṭibhiḥ [], rāsotsavaḥ sampravṛtto gopī-maṇḍala-maṇḍitaḥ [bhā.pu. 10.33.3], jayati śrī-patir gopī-rāsa-maṇḍala-maṇḍanaḥ [bhāvārtha-dīpikā 10.29.1] ity ādi ||31||

viśvanāthaḥ : kiṁ ca jñānaṁ śabda-dvārā yāthārthya-nirdhāraṇaṁ parokṣaṁ, tac ca kiṁcit śuddha-cittānām āstikānāṁ sambhaved api | vijñānatva-parokṣānubhavaḥ—mat-svarūpasya yāthārthyena sākṣāt-kāraḥ, sa ca rahasya-tad-aṅga-śabdābhyāṁ mat-prema-bhakti-sādhana-bhaktibhyaṁ vinā naiva bhavatīti bodhayaṁs tad-artham āśiṣaṁ dadāti | yāvān yat-pramāṇākāraḥ—yādṛśa-sthaulya-kārśya-dairghya-tuṅgatā-vṛttatādy-aucitya-saṁniveśa-viśiṣṭāvayava ity arthaḥ | yathā bhāvo yādṛśābhiprāyaḥ | yāni rūpāṇi śyāmatva-caturbhujatva-kṛṣṇatva-rāmatva-nṛsiṁhatvādīni, guṇā bhakta-vātsalyādyāḥ, karmāṇi lakṣmī-parigraha-govardhanoddhāraṇādīni yasya saḥ | tathaiveti yena yena prakāreṇa mama parimāṇābhiprāya-rūpa-guṇa-karmāṇy āvirbhavanti tenaiva prakāreṇa tattva-vijñānaṁ teṣāṁ yāthārthyānubhavo’stu | tatrāśīrvādenaivānugrahe vyañjite’pi punar mad-anugraha-padopadānaṁ paramāntaraṅga-mat-kṛpā-śakti-vṛtti-viśeṣa-sādhana-bhakti-prema-bhaktyor vṛddhi-tāratamyenaiva tad-rūpa-guṇādi-mādhuryānubhava-tāratamye samutpatsyamāne’py etasmād api yat svarūpād adhikatama-mādhuryaṁ parama-durlabhaṁ kṛṣṇa-svarūpaṁ māṁ vraja-bhūmau tvaṁ sākṣād anubhaviṣyasīti sūcayati | etena catuḥ-ślokyā nirviśeṣa-svarūpa-mātra-paratvenānya-vyākhyānaṁ svayam eva parāstam ||31||

—o)0(o—

**|| 2.9.32 ||**

aham evāsam evāgre nānyad yat sad-asat-param |

paścād ahaṁ yad etac ca yo’vaśiṣyeta so’smy aham ||

**madhva :** paraṁ svatantraṁ na |

viṣṇor adhīnaṁ prāk-sṛṣṭes tathaiva ca layād anu |

asya sattva-pravṛtty-ādi viśeṣeṇādhigamyate ||

svātantryaṁ sthiti-kāle tu kathaṁcid buddhi-mohataḥ |

pratīyamānam api tu tasmān naiveti gamyate ||

janiṣye’haṁ layiṣye’ham iti na hy abhisandhitaḥ |

ato jīvanam apy etad bhaved īśābhisaṁhitam ||

ataḥ svarūpa-bhede’pi hy ātmaivedam iti śrutiḥ |

vadaty asyeśa-tantratvād yad aśaktas tv asann iti ||

vidyante hi tadā jīvāḥ kāla-karmādikaṁ tathā |

kvānyathā hi punaḥ sṛṣṭiḥ pūrva-karmānusāriṇī || iti brahma-tarke |

**śrīdharaḥ:** etad eva samyag upadiśan yāvān ity asyārthaṁ sphuṭayati—aham iti | **aham evāgre** sṛṣṭeḥ pūrvam **āsaṁ** sthitaḥ, **nānyat** kiñcit, **yat** **sat** sthūlam **asat** sūkṣmaṁ **paraṁ** tayoḥ kāraṇaṁ pradhānam, tasyāpy antarmukhatayā tadā mayy eva līnatvāt | ahaṁ ca tadā āsam eva kevalaṁ na cānyad akaravam | **paścāt** sṛṣṭer anantaram apy **aham**[[234]](#footnote-235) evāsmi | **yad**[[235]](#footnote-236) **etad** viśvaṁ tad apy aham asmi | pralaye **yo’vaśiṣyeta so’py aham** eva | anena cānādy-anantatvād advitīyatvāc ca paripūrṇo’ham ity uktaṁ bhavati ||32||

**krama-sandarbhaḥ :** tad eva upadeśya-catuṣṭayaṁ catuḥślokyā nirūpayan prathamaṁ jñāna-vijñānārthaṁ sva-lakṣaṇaṁ pratipādayati dvābhyām | tatra jñānārtham āha—aham evāsam iti |atrāhaṁ-śabdena tad-vaktā mūrta evocyate, na tu nirviśeṣaṁ brahma tad-aviṣayatvāt | ātma-jñāna-tātparyake tu tat tvam asi itivat “tvam evāsīr eva” vaktum upayuktatvāt |

tataś cāyam arthaḥ—samprati bhavantaṁ prati prādurbhavann asau parama-manohara-śrī-vigraho’ham evāgre mahā-pralaya-kāle’py āsam eva | vāsudevo vā idam agra āsīn na brahmā na ca śaṅkaraḥ | eko nārāyaṇa āsīn na brahmā neśānaḥ [mahā.u. 1] ity-ādi-śrutibhyaḥ | bhagavān eka āsedam agra ātmātmanāṁ vibhuḥ [bhā.pu. 3.5.23] ity-ādi tṛtīyāt | ato vaikuṇṭha-tat-pārṣadādīnām api tad-upāṅgatvād ahaṁ-padenaiva grahaṇaṁ, “rājāsau prayāti” itivat | tatas teṣāṁ ca tadvad eva sthitir bodhyate | tathā ca rāja-praśnaḥ—

sa cāpi yatra puruṣo viśva-sthity-udbhavāpyayaḥ |

muktvātma-māyāṁ māyeśaḥ śete sarva-guhāśayaḥ || [bhā.pu. 2.8.10] iti |

śrī-vidura-praśnaś ca—

tattvānāṁ bhagavaṁs teṣāṁ katidhā prati-saṅkramaḥ |

tatremaṁ ka upāsīran ka u svid anuśerata || [bhā.pu. 3.7.37] iti |

kāśī-khaṇḍe’py uktaṁ śrī-dhruva-carite—

na cyavante hi mad-bhaktā mahatyāṁ pralayāpadi |

ato’cyuto’khile loke sa ekaḥ sarvago’vyayaḥ || iti |

**aham eva** ity eva-kāreṇa kartr-antarasyārūpatvādikasya ca vyāvṛttiḥ | **āsam eva** iti tatrāsambhāvanāyā nivṛttiḥ | tad uktaṁ yad-rūpa-guṇa-karmakaḥ [bhā.pu. 2.9.32] ity ata eva |

yad vā, āsam eveti brahmādi-bahirjana-jñāna-gocara[[236]](#footnote-237)-sṛṣṭy-ādi-lakṣaṇa-kriyāntarasyaiva vyāvṛttiḥ, na tu svāntaraṅga-līlāyā api | yathādhunāsau rājā kāryaṁ na kiñcit karotīty ukte rājya-sambandhi-kāryam eva niṣidhyate, na tu śayana-bhojanādikam apīti tadvat | yad vā, asa gati-dīpty-ādāneṣv ity asmāt āsaṁ sāmprataṁ bhavatā dṛśyamānair viśeṣair ebhir agre’pi virājamāna evātiṣṭham iti nirākāratvādikasyaiva viśeṣato vyāvṛttiḥ |

tad uktam anena ślokena sākāra-nirākāra-viṣṇu-lakṣaṇa-kāriṇyāṁ muktā-phala-ṭīkāyām api—

nāpi sākāreṣv avyāptiḥ | teṣām ākārātirohitatvād iti | aitareyaka-śrutiś ca—ātmaivedam agra āsīt puruṣa-vidhaḥ [bṛ.ā.u. 4.1.1] iti | etena prakṛtīkṣaṇato’pi prāg-bhāvāt puruṣād apy uttamatvena bhagavaj-jñānam eva kathitam |

nanu kvacin nirviśeṣam eva brahma āsīd iti śrūyate ? tatrāha—**nānyad yat sad-asat-param** iti | **sat** kāryam **asat** kāraṇaṁ, tayoḥ **paraṁ** **yad** brahma, tan na matto’nyat | kvacid adhikāriṇi śāstre vā svarūpa-bhūta-viśeṣa-vyutpatty-asamarthe so’yam aham eva nirviśeṣatayā pratibhātīty arthaḥ | yadā tadānīṁ prapañce viśeṣābhāvān nirviśeṣa-cin-mātrākāreṇa vikuṇṭhe tu sa-viśeṣa-bhagavad-rūpeṇeti śāstra-dvaya-vyavasthā | etena ca brahmaṇo hi pratiṣṭhāhaṁ [gītā 14.27] ity atroktaṁ bhagavaj-jñānam eva pratipāditam | ata evāsya parama-guhyatvam uktam |

nanu sṛṣṭer anantaraṁ nopalabhyase ? tatrāha—**paścāt** sṛṣṭer anantaram apy **aham** evāsmy eva vaiku ṇṭheṣu bhagavad-ādy-ākāreṇa prapañceṣv antaryāmy-ākāreṇeti śeṣaḥ | etena sṛṣṭi-sthiti-pralaya-hetur ahetur asya [bhā.pu. 11.3.35][[237]](#footnote-238) ity-ādi pratipāditaṁ bhagavaj-jñānam evopadiṣṭam |

nanu sarvatra ghaṭa-paṭākārā ye dṛśyante, te tu tad-rūpāṇi na bhavantīti tavāpūrṇatva-prasaktiḥ syāt ? ity āśaṅkyāha—yad etad viśvaṁ tad apy aham eva mad-ananyatvān mad-ātmakam evety arthaḥ | anena so’yaṁ te’bhihitas tāta bhagavān viśva-bhāvanaḥ | samāsena harer nānyad anyasmāt sad-asac ca yad ity ādy uktaṁ bhagavaj-jñānam evopadiṣṭam | tathā pralaye yo’vaśiṣyate so’ham evāsmy eva | etena bhavān ekaḥ śiṣyate śeṣa-saṁjña ity uktaṁ bhagavaj-jñānam evopadiṣṭam | tathā pūrvaṁ svānugraha-prakāśyatvena pratijñātaṁ yāvat tvaṁ sarva-kāla-deśāparikcchedyatva-jñāpanāyopadiṣṭam | evaṁ nānyad yat sad-asat-param ity anena brahmaṇo hi pratiṣṭhāham iti jñāpanayā yathā-bhāvatvam | sarvākārāvayava-bhagavad-ākāra-nirdeśena vilakṣaṇānanta-rūpatva-jñāpanayā yad-rūpatvam | sarvāśrayāti-nirdeśena vilakṣaṇānanta-guṇatva-jñāpanayā yad-guṇatvam | sṛṣṭi-sthiti-pralayopalakṣita-vividha-kriyāśrayatva-kathanena laukikānanta-karmatva-jñāpanayā yat-karmatvaṁ ca ||32|| (bhagavat-sandarbha 104)

**śrīnivāsācārya-kṛta-catuḥ-ślokī-bhāṣyaṁ** : aham eva pūrvokta-mahānubhāvo gopāla-rūpī | agre sarva-loka-mukuṭa-maṇi-śrī-golokākhye āsam eva śrī-rāsa-līlayā virājamāna evāvatiṣṭham, asudīptau atra nānyad ity ādi sat sad-rakṣārtham asura-vadhādi | asat prākṛta-darśanādi | paraṁ nija-gṛhiṇīṣu gopīṣu parakīyā-bhāvam | tad evaṁ mad-vinā yat etac ca jagad-ādi sarvaṁ ke kurvanti ? tatrāha paścād ahaṁ sarva-loka-madhye mūlādhāre saṅkarṣaṇa-kamaṭhādi-rūpeṇa, yo’vaśiṣyeta sarva-loka-madhye vilāsa-puruṣa-guṇāvatāra-līlāvatārāveśa-prabhāva-vaibhava-padmanābha-kṣīrodaśāyi-prabhṛtayo’ṁśa-kalā mama sarvaṁ vidhāsyanti, kārya-kāraṇayor abhedāt, paraṁ ca svayam ahaṁ gokule sarvaṁ kariṣyāmīti bhāvaḥ ||32||

**viśvanāthaḥ :** evaṁ ślokābhyāṁ deyatvena jñānādikaṁ pratiśruty, tat-prāptāv āśiṣyaiva yogyatām āpadya ca prathamaṁ jñānam upadiśann eva parāvare yathā-rūpe jānīyāṁ [bhā.pu. 2.9.25] iti praśnasyottaram āha aham evāgre sṛṣṭeḥ pūrvam āsam iti tarjanyā sva-vakṣaḥ spṛśati | eva-kāreṇānya-yoga-vyavacchedakena mad-vijātīyaṁ prākṛtaṁ vastu kim api nāsīd iti labhyate ayam arthaḥ | samprati bhavantaṁ prati prādurbhavann asau parama-manoharākāro rūpa-guṇa-mādhurī-mahodadhir aham evāgre mahā-pralaya-kāle’py āsam eva | vāsudevo vā idam agra āsīn na brahmā na ca śaṅkaraḥ iti | puruṣo ha vai nārāyaṇaḥ iti | eko ha vai nārāyaṇa āsīt iti | puruṣo ha vai nārāyaṇo’kāmayata | atha nārāyaṇād ajo’jāyata, yataḥ sarvāṇi bhūtāni | nārāyaṇaḥ paraṁ brahma, tattvaṁ nārāyaṇaḥ param | ṛtaṁ satyaṁ paraṁ brahma puruṣaṁ kṛṣṇa-piṅgalam iti | eko nārāyaṇa āsīn na brahmā neśānaḥ ity ādi-śrutibhyaḥ | bhavān eka āsedaṁ [bhā.pu. 3.5.23] ity ādi-smṛteś ca |

atra vaikuṇṭha-tat-pārṣadādīnām api tad-upāṅgatvād aham-padenaiva grahaṇaṁ rājāsau prayātītivat | atas teṣāṁ ca tadvad eva sthitir bodhyate | tathā ca rāja-praśnaḥ—

sa cāpi yatra puruṣo viśva-sthity-udbhavāpyayaḥ |

muktvātma-māyāṁ māyeśaḥ śete sarva-guhāśayaḥ || [bhā.pu. 2.8.10] iti |

śrī-vidura-praśnaś ca –

tattvānāṁ bhagavaṁs teṣāṁ katidhā pratisaṅkramaḥ |

tatremaṁ ka upāsīran ka u svid anuśerate || [bhā.pu. 3.7.37] iti |

śrī-svāmi-caraṇānāṁ vyākhyā ca—tatra pralaye imaṁ parameśvaraṁ śayānaṁ rājānam iva cāmara-grāhiṇaḥ ke upāsīran ke vā tad anuśerate śayānam anusvapantīty eṣā |

kāśī-khaṇḍe’py uktaṁ—

na cyavante hi mad-bhaktā mahatyāṁ pralayāpadi |

ato’cyuto’khile loke sa ekaḥ sarvago’vyayaḥ || iti |

āsam evety ayogya-vyavacchedaḥ | asteḥ sattārthakatvāt tadānīṁ mad-vidyamānatāyā abhāvaḥ sarvathā mābhūd ity evārtha-pratīteḥ | aham evāsam eva na kim apy akaravam itit kriyāntara-vyāvṛttis tu vastuto na ghaṭate | asteḥ sarva-dhātv-artheṣv evānusyūtatvāt | pūrvasmin varṣe tatra grāme caitra āsīd evety ukte caitrasya śayanāsana-bhojanādi-kriyā naiva vyāvartante, kintv abhāva eveti, kintūkti-paripāṭyā ghaṭate ca | **yathā sandarbhe—**āsam eveti brahmādi-bahirjana-jñāna-gocara-sṛṣṭy-ādi-lakṣaṇa-kriyāntarasyaiva vyāvṛttiḥ | na tu svāntaraṅga-līlāyā api | yathādhunāsau rājā kāryaṁ na kiñcit karotīty ukte rājya-sambandhi-kāryam eva niṣidhyate na tu śayana-bhojanādikam apīti tadvad [bhagavat-sandarbha 104] iti dṛṣṭam |

nanu kvacin nirviśeṣam eva brahma āsīd iti śrūyate | tatrāha sat kāryam asat kāraṇaṁ tābhyāṁ paraṁ yad brahma tan na matto’nyat | kvacid adhikāriṇi śāstre vā mat-svarūpa-bhūta-nānā-viśeṣa-vyutpatty-asamarthe so’yam aham eva nirviśeṣa-brahmatayā pratibhāmīty arthaḥ | tvaṁ tu pūrva-ślokokta-mad-āśīrvādānugrahābhyāṁ rūpa-guṇādi-viśiṣṭam eva māṁ jānīhīti bhāvaḥ |

nanu sṛṣṭer anantaraṁ jagad eva, na tu tvam upalabhyase | tatrāha paścāt sṛṣṭer anantaram apy aham evāsmy eveti vaikuṇṭheṣu bhagavad-ādyākāreṇa prapañceṣv antaryāmi-rūpeṇa yathā-samayaṁ matsyādy-avatāra-rūpeṇa ca |

nanu tarhi pṛthivyādikaṁ deva-tiryag-ādikaṁ ca tvaṁ na bhavasīti tavāpūrṇatva-prasaktiḥ ? tatrāha yad etac ca vyaṣṭi-samaṣṭi-virāṇ-mayaṁ viśvaṁ tad apy aham eva | mac-chakti-janyatvān mamaiva prākṛtaṁ rūpam | parāvare yathā rūpe jānīyām iti tvayā yad avaraṁ rūpaṁ pṛṣṭaṁ tad evedaṁ tvaṁ jānīhīty arthaḥ | tathā yo’vaśiṣyate bhavān ekaḥ śiṣyate śeṣa-saṁjñaḥ ity ādy-uktaḥ parameśvaraḥ so’ham asmi | tatra aham ity asya trir-āvṛttyā nirdhāraṇasya sūcitatvāt etad-rūpa-guṇādi-viśiṣṭasya mama traikālika-nitya-sthityā para-rūpatvaṁ sṛṣṭi-saṁhārayor madhya eva dṛśyam idaṁ māyika-prapañca-jātam avaraṁ rūpam iti parāvara-rūpayor jñānam uktaṁ vijñānaṁ tu para-rūpasya prathamasaiva | tac ca tadaiva syād yadā śravaṇa-kīrtanādi-janya-prema-bhaktyā tad-rūpa-guṇādi-mādhuryām āsvādyamānaṁ syād iti caturtha-śloke vyaktaṁ bhāvi ||32||

—o)0(o—

**|| 2.9.33 ||**

ṛte’rthaṁ yat pratīyeta na pratīyeta cātmani |

tad vidyād ātmano māyāṁ yathābhāso yathā tamaḥ ||

**madhvaḥ :** arthavad iva pratīyate, na ca paramātmany arthavat pratīyate arthaṁ prayojanam ṛte | na hi jīva-prakāśibhyām īśvarasyārthaḥ |

mukhyato viṣṇu-śaktir hi māyā-śabdena bhaṇyate |

upacāratas tu prakṛtir jīvaś caiva hi bhaṇyate || iti ca |

yathābhāso jīvaḥ |

sarvaṁ pare sthitam api naiva tatreti bhaṇyate |

yato harer na jīvena jīvanaṁ na harau tataḥ ||

jīvaḥ prakṛtir apy atra yato naiva hi bandha-kṛt |

karma cāphala-dātṛtvāt kālaś cāpariṇāmatvāt |

yathā chatra-dharādyās tu rathasthā api sarvaśaḥ |

rathino naiva bhaṇyante evaṁ hari-gatā api || 33||

**śrīdharaḥ:** yathātma-māyā-yogenety anena māyāyā api pṛṣṭatvād vakṣyamāṇopayogitvāc ca māyāṁ nirūpayati | ṛte arthaṁ vināpi vāstavam arthaṁ yad yataḥ kim apy aniruktam ātmany adhiṣṭhāne pratīyeta sad api ca na pratīyeta, tad ātmano mama māyāṁ vidyāt | yathā ābhāso dvi-candrādir ity arthaṁ vinā pratītau dṛṣṭāntaḥ | yathā tama iti sato’pratītau | tamo rāhur yathā graha-maṇḍale sthito’pi na dṛśyate tathā ||33||

**krama-sandarbhaḥ :** atha tādṛśa-rūpādi-viśiṣṭasyātmano vyatireka-mukhena vijñāpanārthaṁ māyā-lakṣaṇam āha—ṛte’rtham ity ādi | arthaṁ paramārtha-bhūtaṁ māṁ vinā yat pratīyeta, mat-pratītau tat-pratīty-abhāvāt | matto bahir eva yasya pratītir ity arthaḥ | yac cātmani na pratīyate, yasya ca mad-āśrayatvaṁ vinā svataḥ pratītir nāstīty arthaḥ | tathā lakṣaṇaṁ vastu ātmano mama parameśvarasya māyāṁ jīva-māyā guṇa-māyeti dvy-ātmikāṁ māyākhya-śaktiṁ vidyāt | atra śuddha-jīvasyāpi cid-rūpatvāviśeṣeṇa tadīya-raśmi-sthānīyatvena ca svāntaḥpāta eva vivakṣitaḥ | tatrāsyā dvy-ātmikatvenābhidhānaṁ dṛṣṭānta-dvaividhyena labhyate | tatra jīva-māyākhyasya prathamāṁśasya tādṛśatvaṁ dṛṣṭāntena spaṣṭayann asambhāvanāṁ nirasyati—yathābhāsa iti | ābhāso jyotir-bimbasya svīya-prakāśād vyavahita-pradeśe kathañcid ucchalita-praticchavi-viśeṣaḥ | sa yathā tasmād bahir eva pratīyate, na ca taṁ vinā tasya pratītis tathā sāpīty arthaḥ | anena praticchavi-paryāyābhāsa-dharmatvena tasyām ābhāsākhyatvam api dhvanitam | atas tat-kāryasyābhāsākhyatvaṁ kvacit ābhāsaś ca nirodhaś[bhā.pu. 2.10.7] *c*ety ādau | atra sa yathā kvacid atyantodbhaṭātmā sva-cākcikya-cchaṭāpatitanetrāṇāṁ netra-prakāśam āvṛṇoti | tam āvṛtya ca svenātyantodbhaṭa-tejastvenaiva draṣṭṛ-netraṁ vyākulayan svopakaṇṭhe varṇa-śāvalyam udgirati | kadācit tad eva pṛthag-bhāvena nānākāratayā pariṇamayati | tatheyam api jīva-jñānam āvṛṇoti | sattvādi-guṇa-sāmya-rūpāṁ guṇa-māyākhyāṁ jaḍāṁ prakṛtim udgirati | kadācit pṛthag-bhūtān sattvādi-guṇān nānākāratayā pariṇamayati ceti jñeyam | tad uktam—eka-deśa-sthitasyāgner [vi.pu. 1.22.56] ity ādi |

tathā ca āyurveda-vidaḥ—

jagad-yoner anicchasya cid-ānandaika-rūpiṇaḥ |

puṁso’sti prakṛtir nityā praticchāyeva bhāsvataḥ ||

acetanāpi caitanya-yogena paramātmanaḥ |

akarod viśvam akhilam anityaṁ nāṭakākṛtir || iti ||

tad evaṁ nimittāṁśo jīva-māyā upādānāṁśo guṇa-māyety agre’pi vivecanīyam | athaivaṁ siddhaṁ guṇa-māyākhyaṁ dvitīyam apy aṁśaṁ dṛṣṭāntena spaṣṭayati, *yathā tama* iti | tamaḥ-śabdenātra pūrvoktaṁ tamaḥ-prāyaṁ varṇa-śāvalyam ucyate | tad yathā tan mūla-jyotiṣy-asad api tad-āśrayatvaṁ vinā na sambhavati tadvad iyam apīti | athavā māyāmātra-nirūpaṇa eva pṛthak dṛṣṭānta-dvayam | tatrābhāsa-dṛṣṭānto vyākhyātaḥ |

tamo-dṛṣṭāntaś ca | yathāndhakāre jyotiṣo’nyatraiva pratīyate, jyotir vinā ca na pratīyate jyotirātmanā cakṣuṣaiva tat pratīter na pṛṣṭhādineti tatheyam apīty evaṁ jñeyam | tataś cāṁśa-dvayaṁ tu pravṛtti-bhedenaivohyaṁ na tu dṛṣṭānta-bhedena | prāktana-dṛṣṭānta-dvedhābhiprāyeṇa tu pūrvasyā ābhāsa-paryāya-cchāyā-śabdena kvacit prayogaḥ uttarasyās tamaḥ śabdenaiva ceti | yathā sasarja chāyayāvidyāṁ pañca-parvāṇam agrataḥ [bhā.pu. 3.20.18] ity atra | yathā ca kvāhaṁ tamo mahad ahaṁ [bhā.pu. 10.14.11] ity ādau | pūrvatrāvidyāvidyākhya-nimitta-śakti-vṛttikatvāj jīv-viṣayakatvena jīva-māyātvam |

tathā sasarjety ādau chāyā-śaktiṁ māyām avalambya sṛṣṭyārambhe brahmā svayam avidyām āvirbhāvitavān ity arthaḥ |

vidyāvidye mama tanū

vddhy uddhava śarīriṇām |

bandha-mokṣa-karī ādye

māyayā me vinirmitte || [bhā.pu. 11.11.3] ity uktatvāt |

anayor āvirbhāva-bhedaś ca śrūyate | tatra pūrvasyāḥ pādme śrī-kṛṣṇa-satyabhāmā-saṁvādīya-kārttika-māhātmye deva-gaṇa-kṛta-māyā-stutau—

iti stutavantas te devās tejo-maṇḍala-saṁsthitam |

dadṛśur gagane tatra tejo-vyāpta-dig-antaram ||

tan-madhyād bhāratīṁ sarve śuśruvur vyoma-cāriṇīm |

aham eva tridhā bhinnā tiṣṭhāmi trividhair guṇaiḥ || ity ādi ||

uttarasyāḥ pādmottara-khaṇḍe asaṅkhyaṁ prakṛti-sthānaṁ niviḍa-dhvāntam avayayam iti ||33|| (bhagavat-sandarbha 16)

pūrvaṁ vyākhyātam eva | saṅkṣepaś cāyam arthaḥ | parama-puruṣārtha-bhūtaṁ mām ṛte mad-darśanād anyatraiva yat pratīyate yac cātmani na pratīyeta māṁ vinā svataḥ pratītir api yasya nāstīty arthaḥ tad vastu ātmano mama parameśvarasya māyāṁ vidyāt | atra dṛṣṭāntaḥ | yathā’’bhāsaḥ pratibimba-raśmiḥ | yathā ca tamas timiram iti | tatrābhāsasya tādṛśatvaṁ spaṣṭam eva | tamaso’pi jyotir darśanād anyatraiva pratīter jyotir ātmakaṁ cakṣur vinā cāpratītir iti | vidyād iti prathama-puruṣa-nirdeśasyāyaṁ bhāvaḥ | anyān praty eva khalv ayam upadeśaḥ | tvaṁ tu mad-datta-śaktyā sākṣād evānubhavann asīti | evaṁ māyika-dṛṣṭim atītyaiva rūpādi-viśiṣṭaṁ mām anubhaved iti | vyatireka-mukhenānubhāvanasyāyaṁ bhāvaḥ | śabdena nirdhāritasyāpi sat-svarūpāder māyā-kāryāveśenaivānubhavo na bhavati | atas tad-arthaṁ māyā-tyajanam eva kartavyam iti | etena tad-avinābhāvāt premāpy anubhāvita iti gamyate ||33|| (bhagavat-sandarbha 105)

**śrīnivāsācārya-kṛta-catuḥ-ślokī-bhāṣyaṁ** : nanu imam arthaṁ sarve kathaṁ nānubhavanti ? tatrāha—ṛte’rtham iti | etad eva parama-kautukaṁ tat tāṁ bhrū-kṣepeṇa sakala-bhuvanaṁ nakharāgre nartayantīm ātmano mama māyāṁ vidyāt | ṛte satye cātmani mayīmam arthaṁ parama-puruṣārtha-rūpaṁ premāṇaṁ yat yasyāḥ prabhāvena na karoti | nañaḥ prathama-padenānvayaḥ | ātmani ātmaupamyeṣu strī-putrādiṣu pratīyate karoti ca | vaiparītye dṛṣṭāntaḥ—yathābhāsaḥ ghaṭādi-jñānaṁ na karoti, tamas tu karoty eva | mama māyaiva ātmatiśayena vidyāt vidyām attīti ||33||

**viśvanāthaḥ :** kiṁ ca, jīvasya paramātma-jñāna-vijñāne prati māyā khalv aṁśenānukūlā pratikūlā ca bhavati | vijñāte ca paramātmani mayi yoga-māyaivādhikaroti | sā khalv anukūlaiveti te dve avaśya-nirūpaṇīye iti jñāpayan | yathātma-māyā-yogena [bhā.pu. 2.9.26] ity anena vyañjitasya tava māyā yoga-māyā ca kīdṛśī ? iti praśnottaraṁ tantreṇaiva krameṇāha ṛte’rtham iti | yad yataḥ arthaṁ satyaṁ vastu vinā na pratīyate, kintv arthaḥ satyaṁ vastv eva pratīyeta ity arthaḥ | tathā, yataḥ arthaṁ vinā pratīyeta, artho na pratīyeta, kintv anarthaḥ pratīyetety arthaḥ | tat tām ātmani svasmin mukto baddhaś ca jīva ātmano mama māyāṁ krameṇa vidyā avidyeti vṛtti-dvayāṁ māyākhyāṁ śaktiṁ vidyāt jānīyāt | vidyāyā dṛṣṭāntaḥ | yathābhāso dīpādi-prakāśaḥ | dīpādi-prakāśād yathā gṛhe vidyamāno ghaṭa-paṭādir artha eva pratīyate, na tu dīpānayanāt pūrvaṁ sambhāvito ghaṭa-paṭādy-abhāvaḥ | tathā sarpa-vṛścikādir āgantukaś ca bhaya-kāraṇam anarthaḥ pratīyate | evam eva vidyāyā hetor muktena jīvena svasminn ity asambandhaṁ jñānādikam eva pratīyate, na tv avidyādaśāyām iva tad-abhāvaḥ | nāpi svasminn asambandho deha-daihika-śoka-mohādikaś ca pratīyate |

avidyāyā dṛṣṭāntaḥ | yathā tamo’ndhakāraḥ | andhakārād yathā sva-gṛhe vidyamāno ghaṭa-paṭādir artho na pratīyate, kintv avidyamāno’pi sambhāvyamānaḥ sarpa-caurādiko bhaya-kāraṇam anarthaḥ pratīyate | evam evāvidyāyā hetor eva baddhena jīvena svasmin nitya-sambandhitayā vartamānam api jñānānandādikaṁ na pratīyate, kintu svasminn asann api sva-sambandhitvena vartamāno deha-daihikaśoka-mohādir eva pratīyate | tena kusuma-śṛṅgādīnāṁ satyatve’pi ākāśa-śaśādīnāṁ tat-sambandha-bhāvād eva ākāśa-kusumam alīkaṁ śaśa-śṛṅgam alīkam iti yathocyate, tathaiva dehānāṁ tad-dharmāṇāṁ śoka-moha-sukha-duḥkhādīnāṁ ca prādhānikatvāt satyatve’pi jīvasya tat-sambandhābhāvād eva dehādayo mithyā-bhūtā iti śāsteṣūcyate | jīvasya mithyā-bhūto’pi deha-sambandhaḥ khalv avidyayā kalpyate, vidyayā lupyate iti vidyāvidyayor dṛṣṭāntāvābhāsa-tāmasī | ity atra chāyā-tapau yatra na gṛdhra-pakṣau [bhā.pu. 8.5.27] ity aṣṭama-skandha eva pramāṇaṁ jñeyam |

kecit tu—tamo-dṛṣṭānto’yam āvaraṇāṁśa eva, āvaraṇa-vikṣepayos tu dṛṣṭāntāḥ sarpa-vyāghra-bhūtāveśādyā jñeyāḥ ity āhus te’pi tāmastvāt tamaḥ-śabdenaiva grāhyā ity apare | evaṁ jīve sārvadik-vidyamāna-vastv-apratyāyanaṁ cety avidyāyā dharmāvaraṇa-vikṣepa-śabdābhyām ucyate |

athārtha-śabdasya dhana-vācitvāt śleṣeṇa bhāgya-prāpta-svīya-bahu-dhano vaṇig iva vidyālabdha-jñānānando muktaḥ sampannatvena nirūpyate, tathā abhāgyānadhigata-svīya-dhano vaṇig ivāvidyāvṛta-jñānānando baddha-jīvo daridratveneti jñeyam | evaṁ vidyayā tvaṁ-padārthasya jīvātmano’nubhavo bhavati, na tu tat-padārthasya paramātmanaḥ tasya nirguṇatvān nirguṇayā bhakyaivāparokṣānubhavaḥ sambhavet | bhaktyāham ekayā grāhyaḥ [bhā.pu. 11.14.21] iti bhagavad-ukteḥ | kiṁ ca, kaivalyaṁ sāttvikaṁ jñānaṁ [bhā.pu. 11.25.24] iti bhagavad-ukteḥ | dehādi-vyatiriktātma-jñāna-rūpā yeyaṁ vidyā, tasyāḥ sattva-guṇatvād anayā guṇātītasya paramātmano naivānubhavaḥ | pratyutāsyā apy apāya eva | yad uktaṁ bhagavatā—

dravyaṁ deśaḥ phalaṁ kālo jñānaṁ karma ca kārakaḥ |

śraddhāvasthākṛtir niṣṭhā trai-guṇyaḥ sarva eva hi ||

yeneme nirjitāḥ saumya guṇā jīvena citta-jāḥ |

bhakti-yogena man-niṣṭho mad-bhāvāya prapadyate || [bhā.pu. 11.25.30, 32] iti |

nanu, tarhi mukta-jīvena paramātmano’parokṣānubhavārthaṁ bhaktiḥ kuto labhyatām ? ucyate jñānādhikāriṇaḥ sāṅkhya-yoga-tapa-ādibhir bhakti-miśrair eva janitayā vidyayā avidyānivartikayā prathamaṁ tvaṁ-padārthānubhavaḥ | tatas tvasyāvidyāto vimuktasya nirindhanāgni-nyāyena vidyāyā apy uparama-tāratamyena pūrva-siddha-bhakti-candra-kalāyās tad-uparāga-vicyutāyās tata udgama-tāratamyam | tayaiva bhaktyā punāh punar abhyastayā tat-padārthasya paramātmāno’nubhava-tāratamyam | yad uktaṁ bhagavatā gītāsu—

brahma-bhūtaḥ prasannātmā na śocati na kāṅkṣati |

samaḥ sarveṣu bhūteṣu mad-bhaktiṁ labhate parām || [gītā 18.54] iti |

parāṁ paurvakālīka-guṇī-bhāva-rāhityāt śreṣṭhāṁ kevalāṁ vā | tataś ca—bhaktyā mām abhijānāti yāvān yaś cāsmi tattvataḥ [gītā 18.55] ity ukter jāti-pramāṇābhyām alpīyasyā tayā bhaktyā nirviśeṣa-brahmaṇa evānubhava na tv ananta-cid-viśeṣa-brahmaṇo bhagavataḥ | yathā alpa-tejasvi-cakṣuṣkeṇa janena maṇi-mayī mūrtiḥ sāmānyatas tejomayy eva dṛśyate, na tu mukha-nāsikā-netra-karṇādi-viśeṣa-mayī |

tataś ca vidyāyāḥ sāmastyenaivoparame saty udbhūta-nairguṇyasya tasya tayaiva bhaktyā brahmānubhavasyāpi pūrṇatvam etad eva nirvāṇa-śabda-vācyaṁ jīva-brahmaikyam | yad uktaṁ tatraiva—tato māṁ tattvato jñātvā viśate tad-anantaraṁ [gītā 18.55] iti |

yat tu cic-chakti-vṛttīnāṁ sāra-bhūtā kṛpā-vilāsa-rūpā paramottamā śuddhā bhaktir jāti-pramāṇābhyām atyadhikā sā prabalā parama-svatantrā guṇa-doṣādikam apy agaṇayantī baddhe’pi jīve rākṣasa-pulinda-pukkaśādau durācāre’pi yadṛcchayaivodayate vipre sannyāsini mukte’pi nodayate, tayaivāvidyā-paryanta-samasta-kleśa-dhvaṁsaḥ | yad uktaṁ—jarayaty āśu yā kośaṁ nigīrṇam analo yathā [bhā.pu. 3.25.33] iti | tayaivānanta-cid-viśeṣasya bhagavato’py aparokṣānubhavo bhavet | yathā bahutara-tejasvi-sva-cakṣuṣkeṇa janena sāmānyatas tejomayī viśeṣataś ca mukha-nāsikā-netra-karṇādi-saundarya-mayī ca mūrtir bhadreṇaiva dṛśyata iti |

tad evaṁ bhakti-dvividhā—nirguṇā guṇa-mayī ca | tatrādyayā pāka-daśāyāṁ prema-bhakti-saṁjñayā bhagavad-vaśīkāraḥ, sac-cid-ānanda-maya-bhagavad-rūpa-guṇa-līlā-mādhuryānubhavaś ca | dvitīyayā sāttvikyā sattva-guṇād vicyutayaiva nirviśeṣa-brahma-sukhānubhava-mātram iti | tasmād brahma-sukhānubhava-daśātaḥ pūrvāsv eva daśāsu jīveṣu māyāyā adhikāra iti siddham |

“satyam eva pratītaṁ syād yato’satyaṁ tathā yataḥ tad vidyād ātmano māyāṁ yathābhāso yathā tamaḥ” ity anukter ity anāsminn arthe’py āśaya īkṣate | ṛte’rtha-śabdau parivṛtty-asahāv arpitau yataḥ | sa cārtho yathā, brahmānubhavavatsv api janeṣu nānā-vidheṣu yā spaṣṭam adhikaroti bhagavad-icchā-vaśāt tvadīya-svarūpa-guṇa-līlā-prakāśāvaraṇa-dhurandharā svarūpa-bhūtā śaktis tasyā yoga-māyāyā api lakṣaṇaṁ tantreṇaivāha ṛte iti ātmani paramātmani mayi ṛte jñāte sati, arterr gaty-arthatvena jñānārthatvāt sākṣād-anubhūte satīty arthaḥ |

yad itīn gatau śatr-antaṁ, tat-padenaiva yat-padasyākṣepāt | yataḥ arthaṁ yat prayojanaṁ prāpnuvad vastu aprākṛtaṁ prākṛtaṁ ca pratīyeta, yayā prakāśitaṁ sat sa-prayojanaṁ vastu paramātma-sākṣātkāravatā janena sākṣād anubhūyety arthaḥ | yataḥ sakāśāt na pratīyeta ca, yayā āvṛtaṁ tadaiva vā samayāntare vā na pratīyetety arthaḥ | tām ātmano bhagavato mama māyāṁ yogamāyākhyām antaraṅgāṁ śaktiṁ vidyāt jānīyāt | māyayā prayojanaṁ vinaivāvriyate, yogamāyayā tu prayojanam uddiśyaiveti vivecanīyam | yathābhāso yathā tama iti ābhāsena dīpādinā prakāśitaṁ ghaṭa-paṭādikaṁ yathā pratīyeta tamasā āvṛtaṁ tan nānubhūyeta ca | tathaiva sā mad-icchā-vaśād ābhāsa-tamo-dharmavatī yogamāyety arthaḥ | udāharaṇaṁ tu yathā—aiśvarya-darśane’pi prema-saṅkocābhāva-jñāpanārthaṁ bhagavat-kukṣau yayā prakāśitaṁ prākṛtaṁ viśvam aprākṛtaṁ gokula-yaśodā-kṛṣṇādi-svarūpaṁ ca yayā mohitā śrī-yaśodā sākṣād anubabhūva, kṣaṇāntare ca yayā āvaraṇān nānubabhūva ca |

yathā caiśvaryānubhūtyā prema-saṅkoca-jñāpanārthaṁ yayā prakāśitaṁ viśva-rūpaṁ paramātma-svarūpaṁ cārjunaḥ sākṣād anubabhūva, tatraiva vartamānam api kṛṣṇa-svarūpaṁ yayā āvaraṇān nānubabhūva, samayāntare ca yayācchāditaṁ viśva-rūpādikaṁ nānubabhūva, dvibhujaṁ śrī-kṛṣṇam evānubabhūva | atraikadaiva ekasya svarūpasya prakāśanam anyasyāvaraṇam iti pūrvato viśeṣaḥ |

yathā mañju-mahima-darśanayā brahmaṇa īśvaratvābhimāna-nivartanārthaṁ yayā āvaraṇa-prakāśanābhyāṁ līlā-parikara-vatsa-bālādy-adarśana-kṛṣṇa-svarūpa-bhūta-vatsa-bālādi-darśana-tad-adarśana-caturbhujādi-darśana-tad-adarśana-śrī-kṛṣṇa-svarūpa-darśanāni prāpa, yayā mohitaḥ parameṣṭhī | atraikasminn eva parameṣṭhini vividha-svarūpāvaraṇa-prakāśanayoḥ paunaḥpunyam iti viśeṣaḥ |

yathā ca bhagavad-vapuḥ svarūpata eva paricchinnam aparicchinnaṁ cātarkyam iti jñāpanārthaṁ, tathā kevala-bhajana-śramas taj-janyā bhagavat-kṛpā cety ubhayābhyām eva bhagavad-vaśīkāra iti jñāpanārthaṁ ca dāma-bandhana-līlāyāṁ yugapad eva yaśodā-kṛṣṇayor abhīpsate bandhanābandhane vibhutvasya yugapad evāvaraṇa-prakāśanābhyāṁ veṣṭayantyā kiṅkiṇyā dvy-aṅgula-nyūna-dāmnā cāveṣṭayatā sūcite darśayantyāpi vastutaḥ kṛṣṇasyaivābhīpsitam abandhanaṁ sādhayantyā yayā mohitā vrajeśvarī vismaya-rasaṁ kṣaṇam anubabhūva | paścāt tasyā apy abhīpsitaṁ kṛṣṇa-saṁmatyā sādhayituṁ vibhutvaṁ yayā khalv āvṛtam evety ataḥ sā kṛṣṇaṁ babandhaiva | tatraikadaivaikasyaiva vibhutvasyāvaraṇa-prakāśena iti pūrva-pūrvato viśeṣaḥ |

yathā ca pratisva-nimantraṇādi-siddhy-arthaṁ śrutadeva-bahulāśva-rukmiṇī-satyabhāmādi-gṛha-sthitasya tasya tat-tat-svarūpasya yayaiva yugapad evāvaraṇa-prakāśanābhyāṁ tatra tatra līlā-siddhir vyākhyāsyate | atra śrutadeva-bahulāśvadi-vyakti-bhedam apekṣaivāvaraṇa-prakāśanayor yaugapadyaṁ pūrvatraikasyāṁ yaśodāyām eveti viśeṣaḥ | sā khalu yogamāyaiva, na tu māyā | tayā mohitānām api teṣāṁ paramātma-sākṣātkāra-darśanāt | sa paramātma-sākṣātkāro bhakti-miśra-jñānavatām avidyāvidyayor uparāme sati tathaivāvatāra-samaye kṛṣṇaṁ prītyā paśyatāṁ tat-kṛpā-viṣayībhūtatvād apremavatām api, anyadā tu premavatām eva kṛṣṇa-rāmādi-sākṣātkāro bhāgavata-matenocyate | teṣu yogamāyaivādhikaroti, na tu māyā | kṛṣṇaṁ tadīcchayā paśyatām api kaṁsādīnāṁ dveṣa-lakṣaṇāntaḥ-karaṇa-doṣād eva na paramātma-sākṣātkāro yathā, matsyaṇḍikāṁ bhuñjānānām api pitta-dūṣita-rasanānāṁ na matsyaṇḍikāsvādānubhavaḥ | teṣu māyaivādhikaroti, na tu yogamāyā | māyā-śaktiś ca yoga-māyotthā tasyā vibhūtir eva | yad uktaṁ nārada-pañcarātre śruti-vidyā-saṁvāde—

asyā āvaraṇikā śaktir mahā-māyākhileśvarī |

yayā mugdhaṁ jagat sarvaṁ sarva-dehābhimāninaḥ || iti |

bhagavatā sva-svarūpatvenābhimanyamānā yogamāyā-śaktiś cid eva | saivāṁśena svecchā-vaśāt sva-svarūpatvenānabhimanyamānā sva-svarūpāt pṛthag-bhūtā satī māyā-śaktir jaḍaiva | yathā sarpasya svarūpa-bhūtāpi tvak tena tyaktā cet, tataḥ pṛthag-bhūtaṁ kañcukaṁ jaḍaṁ syāt | tathoktaṁ śrutibhiḥ—tvam uta jahāsi tām ahir iva tvacam ātta-bhagaḥ iti |

sā ca māyā trividhā—pradhānam avidyā vidyā ca | pradhānasya lakṣaṇaṁ jāyanteyopākhyāne vakṣyate—pradhānenopādhayaḥ sṛjyante te ca satyā eva | avidyayā jīveṣu tad-adhyāsaḥ sṛṣṭaḥ sa cāsatya eva | vidyayā tad-adhyāsa-dhvaṁsa iti tisṛṇāṁ śaktīnāṁ kāryam | tat-tan-mayaṁ jagad idam aṁśena satyam aṁśenāsatyam | tathā jīvānāṁ nityatvāt bhagavan-niketanādi-bhakty-upakaraṇānāṁ nirguṇatvāc cāṁśena nityatvam api vādibhir yathā sva-mataṁ nānā-rūpatayā nirūpitam |

kāryaṁ prādhānikaṁ satyaṁ kāryaṁ vidyakaṁ mṛṣā |

nityaṁ tad-bhakti-sambandham idaṁ tat tritayātmakam ||

prādhānikāḥ syur dehās tad-dharmā āvidyakāḥ punaḥ |

jīveṣu tat-tat-sambando bhaktiś cen nirguṇāś ca te ||

cij-jīva-māyā nityāḥ syus tisraḥ kṛṣṇasya śaktayaḥ |

tad-vṛttayaś ca tābhiḥ sa bhāty ekaḥ parameśvaraḥ |

kārya-kāraṇayor aikyāc chakti-śaktimator api |

ekam evādvayaṁ brahma neha nānāsti kiṁcana ||

bhaktānām eva siddhāntaś catuḥślokīya-mīlitā |

śīlitā bhavatād bhaktais tair eva na kilāparaiḥ || iti ||33||

—o)0(o—

**|| 2.9.34 ||**

yathā mahānti bhūtāni bhūteṣūccāvaceṣv anu |

praviṣṭāny apraviṣṭāni tathā teṣu na teṣv aham ||

**madhvaḥ :** yathā mahānti bhūtāni śarīreṣu bahis tathā |

evaṁ hariś ca bhūteṣu bahiś ca vyāpti-hetutaḥ |

tasmāt tat-stho na tat-sthaś ca procyate harir īśvaraḥ || iti ||34||

**śrīdharaḥ:** yathābhāva ity etat spaṣṭayati | yathā mahābhūtāni bhautikeṣv anu sṛṣṭer anantaraṁ praviṣṭāni teṣūpalabhyamānatvāt | apraviṣṭāni ca prāg eva kāraṇatayā teṣu vidyamānatvāt | tathā teṣu bhūtabhautikeṣv ahaṁ na ca teṣv aham | evaṁbhūtā mama sattety arthaḥ ||34||

**krama-sandarbhaḥ :** atha tasyaiva premno rahasyatvaṁ bodhayati—yathā mahāntīty ādi |yathā mahābhūtāni bhūteṣv apraviṣṭāni bahiḥ-sthitāny api anupraviṣṭāny antaḥ-sthitāni bhānti | tathā lokātīta-vaikuṇṭha-sthitatvenāpraviṣṭo’py ahaṁ teṣu tat-tad-guṇa-vikhyāteṣu na teṣu praṇata-janeṣu praviṣṭo hṛdi sthito’haṁ bhāmi | atra mahābhūtānām aṁśa-bhedena praveśāpraveśau tasya tu prakāśa-bhedeneti bhede’pi praveśāpraveśa-mātra-sāmyena dṛṣṭāntaḥ | tad evaṁ teṣāṁ tādṛg-ātma-vaśakāriṇī prema-bhaktir nāma rahasyam iti sūcitam |

tathā ca brahma-saṁhitāyām—

ānanda-cinmaya-rasa-pratibhāvitābhis

tābhir ya eva nija-rūpatayā kalābhiḥ |

goloka eva nivasaty akhilātma-bhūto

govindam ādi-puruṣaṁ tam ahaṁ bhajāmi || [bra.saṁ. 5.29]

premāñjana-cchurita-bhakti-vilocanena

santaḥ sadaiva hṛdayeṣu vilokayanti |

yaṁ śyāmasundaram acintya-guṇa-svarūpaṁ

govindam ādi-puruṣaṁ tam ahaṁ bhajāmi || [bra.saṁ. 5.30]

acintya-guṇa-svarūpam api premākhyaṁ yad añjanaṁ tena cchuritavat uccaiḥ prakāśamānaṁ bhakti-rūpaṁ vilocanaṁ tena ity arthaḥ |

ye bhajanti tu māṁ bhaktyā

mayi te teṣu cāpy aham | iti [gītā 9.29] gītopaniṣadaś ca |[[238]](#footnote-239)

yad vā, teṣu yathā tāni bahiḥ-sthitāni cāntaḥ-sthitāni ca bhānti tadvat bhakteṣu aham antar-mano-vṛttiṣu bahir-indriya-vṛttiṣu ca sphurāmīti ca | bhakteṣu sarvathā’nanya-vṛttitā-hetur nāma kim api sva-prakāśaṁ premākhyam ānandātmakaṁ vastu mama rahasyam iti vyañjitam | tathaiva śrī-brahmaṇoktam—

na bhāratī me’ṅga mṛṣopalakṣyate

na vai kvacin me manaso mṛṣā gatiḥ |

na me hṛṣīkāṇi patanty asat-pathe

yan me hṛdautkaṇṭhyavatā dhṛto hariḥ || [bhā.pu. 2.6.34] iti |

yadyapi vyākhyāntarānusāreṇāyam artho’palapanīyaḥ syāt tathāpy asminn evārthe tātparyaṁ pratijñā-catuṣṭaya-sādhanāyopakrāntatvāt tad-anuktrama-gatatvāc ca | kiṁ tasminn arthe na teṣu iti chinna-padam api vyarthaṁ syāt, dṛṣṭāntasyaiva kriyābhyām anvayopapatteḥ | api ca rahasyaṁ nāma hy etad eva yat parama-durlabhaṁ vastu duṣṭodāsīna-jana-dṛṣṭi-nivāraṇārthaṁ sādhāraṇa-vastv-antareṇācchādyate | yathā cintāmaṇiḥ sampuṭādinā |

ata eva parokṣa-vādā ṛṣayaḥ parokṣaṁ ca mama priyam iti [bhā.pu. 11.21.35] śrī-bhagavad-vākyaṁ ca | tad evaṁ parokṣaṁ kriyate yad adeyaṁ virala-pracāraṁ mahad vastu bhavati | asyaivādeyatvaṁ virala-vicāratvaṁ mahattvaṁ ca, muktiṁ dadāti karhicit sma na bhakti-yogaṁ [bhā.pu. 5.6.18] ity ādau, muktānām api siddhānām ity ādau, bhaktiḥ siddher garīyasī ity ādau ca sarvatra vyaktam |

svayaṁ caitad eva śrī-bhagavatā parama-bhaktābhyām arjunoddhavābhyāṁ kaṇṭhoktyaiva kathitam | sarva-guhyatamaṁ bhūyaḥ śṛṇu me paramaṁ vaca ity ādinā sugopyam api vakṣyāmīty ādinā ca | idam eva rahasyaṁ śrī-nāradāya svayaṁ śrī-brahmaṇaiva prakaṭīkṛtam—

idaṁ bhāgavataṁ nāma yan me bhagavatoditam |

saṅgraho’yaṁ vibhūtīnāṁ tvam etad vipulī kuru ||

yathā harau bhagavati nṛṇāṁ bhaktir bhaviṣyati |

sarvātmany akhilādhāre iti saṅkalpya varṇaya || [bhā.pu. 2.7.51-52] iti |

tasmāt sādhu vyākhyātaṁ svāmi-caraṇair api rahasyaṁ bhaktir iti || (bhagavat-sandarbha 106)

**śrīnivāsācārya-kṛta-catuḥ-ślokī-bhāṣyaṁ** : punar api mahāśayaḥ ātmano vibhutva-paricchannatve līlāyāḥ prakaṭatvāprakaṭatve dṛṣṭāntena nirūpayati, yathā mahāntīti | pṛthvy-ap-tejo-vāyv-ākāśāni vibhūni paricchinnāni ca | prakaṭāny aprakaṭāni ca | pṛthivī vyāpikā ananta-koṭi-brahmāṇḍātmikā paricchinnā loṣṭrādi-rūpā | jalaṁ vyāpi kāraṇārṇava-rūpaṁ brahāṇḍādhāraṁ karakādi-rūpam | tejo vyāpi sūkṣmaṁ brahmādi-rūpaṁ, paricchinnaṁ dīpa-śikhādi-rūpam | vāyur vyāpī sarva-gataḥ paricchinno vātyādi-rūpaḥ | ākāśaṁ sarva-gataṁ vyāpi, paricchinnaṁ ghaṭākāśādi-rūpam | evam ahaṁ na cāntar na bahir yasya na pūrvaṁ nāpi cāparaṁ [bhā.pu. 10.9.13] ity ādinā vibhuḥ | babandha prākṛtaṁ yathā [bhā.pu. 10.9.14] ity ādinā paricchinnaḥ | ananta-koṭi-brahmāṇḍāntaryāmitayā vibhuḥ , dvibhuja-caturbhujādi-rūpatayā paricchinnaḥ | tathā hi, vibhur api bhuja-yugmotsaṅga-paryāpta-mūrtiḥ [bha.ra.si. 2.1.198] acintānanta-śaktitvāt | paraṁ pṛthivyādy-apañcīkṛtās tan-mātrā-gandhādi-rūpāḥ praviṣṭā adṛśyāḥ sūkṣma-rūpāḥ yogi-pratyakṣāḥ | apraviṣṭāś ca sthūla-rūpā pañcīkṛtā mūrtamattvāc ca | evam ahaṁ virāḍ antaryāmitayā praviṣṭaḥ, dvibhujādi-rūpāpraviṣṭaḥ | tathā ca gītopaniṣadi (vibhutve) viṣṭabhyāham idaṁ kṛtsnam ekāṁśena sthito jagat [gītā 10.42], īśvaraḥ sarva-bhūtānāṁ hṛd-deśe’rjuna tiṣṭhati [gītā 18.61], ity ādi | mām eva ye prapadyante māyām etāṁ taranti te [gītā 7.14], mām aprāpyaiva kaunteya [gītā 16.20], māṁ kṛṣṇa-rūpaṁ paricchinnam | paraṁ ca yad vāg āha śarīriṇī | ākāśa-vāṇyā dikam api śrūyate tad aparicchinnasya | evaṁ mama līlāyā api aparicchinnatva-paricchinnatve, yathā sadānantaiḥ prakāśaiḥ svair līlābhiś ca sa dīvyati [laghubhagavat-sandarbhā. 1.7.15] ity atrānanta-śabdenāparicchinnatvaṁ gokule mathurāyāṁ ca dvāravatyāṁ tataḥ kramāt śrīdharaḥ [10 upakramaṇikā 6] ity anena paricchinnatvam | kvacit prakaṭatvaṁ kvacid aprakaṭatvaṁ, yathā—mathurā bhagavān yatra nityaṁ sannihito hariḥ [bhā.pu. 10.1.28] ity ādinā prakaṭa-līlāyāṁ dvārakāyāṁ śriyaḥ-patiḥ sva-janmanā caṅkramaṇena cāñcati [bhā.pu. 1.10.26] iti dvārakā-vāsi-vartamāna-kāla-prayogāt gokule ca | aprakaṭa-nitya-līlā sūcyate iti dik ||34||

**viśvanāthaḥ** : evaṁ māyāṁ yoga-māyāṁ ca tantreṇaiva lakṣayitvā tābhyām adhikṛteṣu sa-guṇa-nirguṇa-lokeṣu brahmaṇā pṛṣṭaṁ sva-krīḍā-prakāraṁ tantreṇaivāha—yatheti | yathā mahā-bhūtāny ākāśādīni bhūteṣu deva-manuṣya-tiryag-ādiṣu anupraviṣṭāni teṣūpalabhyamānatvāt, apraviṣṭāni ca pṛthag-vidyamānatvāt, tathā teṣu bhūta-bhautikeṣv ahaṁ praviṣṭaḥ sann api, pṛthak-śuddha-sattvātmaka-sva-dhāmani vartamānatvād apraviṣṭaś cāsmi, kintu mahā-bhūtānām acetanatvād eva bhūteṣu praveśa āsaṅga-rahitaḥ, mama tu cetanatve’pi ākāśavad asau sva-gṛheṣv avalipta eva vasatītivat teṣu sarveṣu praveśa-niyamana-pālanādīny āsaṅga-rahitāpīty evaṁ-bhūtā bhūteṣu māyikeṣv āsaṅga-rahitaiva krīḍeti bhāvaḥ |

tathā teṣu prasiddheṣu nateṣu praṇata-bhakta-janeṣu praviṣṭāntaḥkaraṇeṣu darśanaṁ dātuṁ, tathā apraviṣṭaḥ bahiḥ-sthitaś ca teṣāṁ nayaneṣu sva-saundaryam arpayituṁ, nāsāsu sva-saurabhyaṁ praveśayituṁ, taiḥ sahokti-pratyuktī kurvan teṣāṁ karṇeṣu sva-sausvaryāmṛtaṁ pūrayituṁ, sparśanāliṅganādi-dānais teṣām aṅgeṣu svīya-saukumārya-mādhuryādikaṁ cānubhāvayitum iti teṣu guṇātīta-bhakteṣv antar bahir yayā tyaktum aśakyeṣv āsaṅga-sahitaiva mama krīḍeti bhāvaḥ ||34||

—o)0(o—

**|| 2.9.35 ||**

etāvad eva jijñāsyaṁ tattva-jijñāsunātmanaḥ |

anvaya-vyatirekābhyāṁ yat syāt sarvatra sarvadā ||

**madhvaḥ :** anya-bhāvābhāva-kāla-deśe tad-vidyamānāvidyamāna-śaktimāṁś cety anvaya-vyatirekau ||35 ||

**śrīdharaḥ:** sādhanam āha | ātmanas tattva-jijñāsunā etāvattvam eva jijñāsyaṁ vicāryam | tad evāha | anvayaḥ[[239]](#footnote-240) kāryeṣu kāraṇatvenānuvṛttiḥ | kāraṇāvasthāyāṁ ca tebhyo vyatirekaḥ | tathā jāgrad-ādy-avasthāsu tat-tat-sākṣitayānvayaḥ | vyatirekaś ca samādhy-ādau | evam anvaya-vyatirekābhyāṁ yat syāt sarvatra sarvadā ca tad[[240]](#footnote-241) evātmeti ||35||

**krama-sandarbhaḥ :** atha krama-prāpta-rahasya-paryanta-sādhakatvāt rahasyatvenaiva tad-aṅgam upadiśati—etāvad eveti | ātmano mama bhagavatas tattva-jijñāsunā yāthārthyam anubhavitum icchunā etāvad eva jijñāsyaṁ śrī-guru-caraṇebhyaḥ śikṣaṇīyam | kiṁ tat ? yad ekam eva vastu anvaya-vyatirekābhyāṁ vidhi-niṣedhābhyāṁ sadā sarvatra syād upapadyate |

tatrānvayena, yathā—etāvān eva loke’sminn [bhā.pu. 3.25.44] ity ādi, īśvaraḥ sarva-bhūtānāṁ [gītā 18.61] ity ādi, man-manā bhava mad-bhakta [gītā 18.65] ity ādi ca | vyatirekeṇa, yathā—mukha-bāhūru-pādebhya [bhā.pu. 11.5.2] ity ādi, ṛṣayo’pi deva yuṣmat-prasaṅga-vimukhā iha saṁsaranti [bhā.pu. 3.9.10] ity ādi, na māṁ duṣkṛtino mūḍhā [gītā 7.15] ity ādi, yāvaj jano bhavati no bhuvi viṣṇu-bhakta ity ādi ca |

kutra kutropapadyate sarvatra śāstra-kartṛ-deśa-karaṇa-dravya-kriyā-kārya-phaleṣu samasteṣv eva | tatra samasta-śāstreṣu, yathā skānde brahma-nārada-saṁvāde—

saṁsāre’smin mahā-ghore janma-mṛtyu-samākule |

pūjanaṁ vāsudevasya tārakaṁ vādibhiḥ smṛtam || iti |

tatrāpy anvayena, yathā—

bhagavān brahma kārtsnyena triranvīkṣya manīṣayā |

tad adhyavasyat kūṭastho ratir ātman yato bhavet || [bhā.pu. 2.2.34] iti |

tathā pādme skānde laiṅge ca—

āloḍya sarva-śāstrāṇi vicārya ca punaḥ punaḥ |

idam ekaṁ suniṣpannaṁ dhyeyo nārāyaṇaḥ sadā || iti |

vyatirekodādaraṇam,

pāraṅgato’pi vedānāṁ sarva-śāstrārtha-vid yādi |

yo na sarveśvare bhaktas taṁ vidyāt puruṣādhamam ||

ity ādikaṁ sarvatrāvagantavyam | tac cānte darśayiṣyate ekādaśe—

śabda-brahmaṇi niṣṇāto na niṣṇayāt pare yadi |

śramas tasya śrama-phalo hy adhenum iva rakṣataḥ || [bhā.pu. 11.11.18] iti |

sarva-kartṛṣu yathā,

te vai vidanty atitaranti ca deva-māyāṁ

strī-śūdra-hūṇa-śabarā api pāpa-jīvāḥ |

yady adbhuta-krama-parāyaṇa-śīla-śikṣās

tiryag-janā api kim u śruta-dhāraṇā ye || [bhā.pu. 2.7.46] iti |

gāruḍe ca—

kīṭa-pakṣi-mṛgāṇāṁ ca harau sannyasta-cetasām |

ūrdhvam eva gatiṁ manye kiṁ punar jñānināṁ nṝṇām || [ga.pu. 1.234.31]

atraiva sācāre durācāre, jñāniny ajñānini, virakte rāgiṇi, mumukṣau mukte, bhakty-asiddhe bhakti-siddhe, tasmin bhagavat-pārṣadatāṁ prāpte tasmin nitya-pārṣade ca sāmānyena darśanād api sārvatrikatā |

tatra sācāre durācāre yathā—

api cet sudurācāro bhajate mām ananyabhāk |

sādhur eva sa mantavyaḥ samyag vyavasito hi saḥ || [gītā 9.30] iti |

sad-ācāras tu kiṁ vaktavya ity aper arthaḥ |

jñāniny ajñānini ca— jñātvājñātvātha ye vai māṁ [bhā.pu. 11.11.33] ity ādi | harir harati pāpāni duṣṭa-cittair api smṛtaḥ ity ādi |

virakte rāgiṇi ca—

bādhyamāno’pi mad-bhakto viṣayair ajitendriyaḥ |

prāyaḥ pragalbhayā bhaktyā viṣayair nābhibhūyate || [bhā.pu. 11.14.18] iti |

abādhyamānas tu sutarāṁ nābhibhūyata ity aper arthaḥ |

mumukṣau mukte ca mumukṣavo ghora-rūpān [bhā.pu. 1.2.26] ity ādi | ātmārāmāś ca munayaḥ [bhā.pu. 1.7.10] ity ādi |

bhakty-asiddhe bhakti-siddhe ca—

kecit kevalayā bhaktyā vāsudeva-parāyaṇāḥ |

aghaṁ dhunvanti kārtsnyena nīhāram iva bhāskaraḥ || [bhā.pu. 6.10.15] iti |

na calati bhagavat-padāravindāl

lava-nimiṣārdham api sa vaiṣṇavāgryaḥ || [bhā.pu. 11.2.51] iti |

bhagavat-pārṣadatāṁ prāpte—

mat-sevayā pratītaṁ te sālokyādi-catuṣṭayam |

necchanti sevayā pūrṇāḥ kuto’nyat kāla-viplutam || [bhā.pu. 9.4.67] iti |

nitya-pārṣade—

vāpīṣu vidruma-taṭāsv amalāmṛtāpsu

preṣyānvitā nija-vane tulasībhir īśam |

abhyarcatī svalakam unnasam īkṣya vaktram

uccheṣitaṁ bhagavatety amatāṅga yac-chrīḥ || [bhā.pu. 3.15.22]

sarveṣu varṣeṣu bhuvaneṣu brahmāṇḍeṣu teṣāṁ bahiś ca tais taiḥ śrī-bhagavad-upāsanāyāḥ kriyamāṇāyāḥ śrī-bhāgavatādiṣu prasiddhiḥ siddhaiveti sarva-deśodāharaṇaṁ jñeyam | sarveṣu karaṇeṣu yathā—

mānasenopacāreṇa paricarya hariṁ mudā |

pare’vāṅ-manasāgamyaṁ taṁ sākṣāt pratipedire || ity ādi |

evambhūta-vacane hy astu tāvad-bahir-indriyeṇa manasā vacasāpi tat-siddhir iti prasiddhiḥ | sarva-dravyeṣu yathā—

patraṁ puṣpaṁ phalaṁ toyaṁ yo me bhaktyā prayacchati |

tad ahaṁ bhakty-upahṛtam aśnāmi prayatātmanaḥ || [gītā 9.26, bhā.pu. 10.81.4] iti |

sarva-kriyāsu yathā—

śruto’nupaṭhito dhyāta ādṛto vānumoditaḥ |

sadyaḥ punāti sad-dharmo deva-viśva-druho’pi hi || [bhā.pu. 11.2.11]

yat karoṣi yad aśnāsi yaj juhoṣi dadāsi yat |

yat tapasyasi kaunteya tat kuruṣva madarpaṇam || [gītā 9.27]

evaṁ bhakty-ābhāseṣu bhaktyābhāsāparādheṣv api ajāmila-mūṣikādayo dṛṣṭāntā gamyāḥ |

sarveṣu kāryeṣu yathā—

yasya smṛtyā ca nāmoktyā tapo-yajña-kriyādiṣu |

nūnaṁ sampūrṇatāṁ yāti sadyo vande tam acyutam || iti |

sarva-phaleṣu yathā— akāmaḥ sarva-kāmo vā mokṣa-kāma udāra-dhīḥ [bhā.pu. 2.3.10] ity ādi | yathā taror mūla-niṣecanena [bhā.pu. 4.31.12] ity ādi-vākyena hari-paricaryāyāṁ kriyamāṇāyāṁ sarveṣām anyeṣām api devādīnām upāsanā svata eva sidhyatīty ato’pi sārvatrikatā | yathoktaṁ skānde brahma-nārada-saṁvāde—

arcite deva-deveśa śaṅkha-cakra-gadādhare |

arcitāḥ sarva-devāḥ syur yataḥ sarva-gato hariḥ ||

evaṁ yo bhaktiṁ karoti yad gavādikaṁ bhagavate dīyate yena dvāra-bhūtena bhaktiḥ kriyate, yasmai śrī-bhagavat-prīṇanārthaṁ dīyate, yasmād gavādikāt paya-ādikam ādāya bhagavate nivedyate, yasmin deśādau kule vā kaścid bhaktim anutiṣṭhati teṣām api kṛtārthatvaṁ purāṇeṣu dṛśyate iti kāraka-gatā | evaṁ sārvatrikatvaṁ sādhitam |

sadātanatvam āha sarvadeti | tatra sargādau yathā— kālena naṣṭā pralaye vāṇīyaṁ veda-saṁjñitā [bhā.pu. 11.14.3] iti vidura-praśne |

sarveṣu yugeṣu—

kṛte yad dhyāyato viṣṇuṁ tretāyāṁ yajato makhaiḥ |

dvāpare paricaryāyāṁ kalau tad dhari-kīrtanāt || [bhā.pu. 12.3.52] iti |

kiṁ bahunā—

sā hānis tan mahac chidraṁ sa mohaḥ sa ca vibhramaḥ |

yan-muhūrtaṁ kṣaṇaṁ vāpi vāsudevo na cintyate || iti vaiṣṇave |

sarvāvasthāsv api— garbhe śrī-nārada-kārita-śravaṇe prahlāde prasiddham | bālye śrī-dhruvādiṣu | yauvane śrīmad-ambarīṣādiṣu | vārdhakye dhṛtarāṣṭrādiṣu | maraṇe’jāmilādiṣu | svargitāyāṁ śrī-citraketv-ādiṣu | nārakitāyām api—

yathā yathā harer nāma

kīrtayanti sma nārakāḥ |

tathā tathā harau bhaktiṁ

udvahanto divaṁ yayuḥ || [nṛ.pu. 8.31] iti śrī-nṛsiṁha-purāṇāt |

ata evoktaṁ durvāsasā mucyeta yan-nāmny udite nārako’pi [bhā.pu. 9.4.45] iti |

yathā—

etan nirvidyamānānām icchatām akuto-bhayam |

yogināṁ nṛpa nirṇītaṁ harer nāmānukīrtanam || [bhā.pu. 2.1.11] ity atrāpi |

tatra tatra vyatirekodāharaṇāni ca kiyanti darśyante—

kiṁ vedaiḥ kim u śāstrair vā kiṁ vā tīrtha-niṣevaṇaiḥ |

viṣṇu-bhakti-vihīnānāṁ kiṁ tapobhiḥ kim adhvaraiḥ || [nā.pu. 1.30.111] iti |

kiṁ tasya bahubhiḥ śāstraiḥ

kiṁ tapobhiḥ kim adhvaraiḥ |

vājapeya-sahasrair vā

bhaktir yasya janārdane || iti bṛhan-nāradīya-pādma-vacanādīni |

tapasvino dāna-parā yaśasvino

manasvino mantra-vidaḥ sumaṅgalāḥ |

kṣemaṁ na vindanti vinā yad-arpaṇaṁ

tasmai subhadra-śravase namo namaḥ || [bhā.pu. 2.4.17]

na yatra vaikuṇṭha-kathā-sudhāpagā

na sādhavo bhāgavatās tadāśrayāḥ |

na yatra yajñeśa-makhā mahotsavāḥ

sureśa-loko’pi na vai sa sevyatām || [bhā.pu. 5.19.24]

yayāca ānamya kirīṭa-koṭibhiḥ

pādau spṛśann acyutam artha-sādhanam |

siddhārtha etena vigṛhyate mahān

aho surāṇāṁ ca tamo dhig āṭhyatām || [bhā.pu. 10.59.41]

sālokya-sārṣṭi-sārūpya-sāmīpya [bhā.pu. 3.29.11] ity ādi, no dānaṁ no tapo nejyā [bhā.pu. 7.7.44] ity ādi | naiṣkarmyam apy acyuta-bhāva-varjitaṁ [bhā.pu. 1.5.12] ity ādi | nātyantikaṁ vigaṇayanty api te [bhā.pu. 3.15.48] ity ādayaḥ |

atha “sarvatra sarvadā yad upapadyata” iti yojanikārtho yugapad yathā, tasmāt sarvātmanā rājan hariḥ sarvatra sarvadā [bhā.pu. 2.2.36] ity ādi | “anvaya-vyatirekābhyāṁ sarvatra sarvadā yad upapadyata” ity atra yathā, smartavyaḥ satataṁ viṣṇur [pa.pu. 6.71.100] ity ādi sākalye’pi yathā, na hy ato’nyaḥ śivaḥ panthā [bhā.pu. 2.2.33] ity upakramya tad-upasaṁhāre

tasmāt sarvātmanā rājan hariḥ sarvatra sarvadā |

śrotavyaḥ kīrtitavyaś ca smartavyo bhagavān nṝṇām || [bhā.pu. 2.2.36] iti |

nṝṇāṁ jīvānām iti nṛgatiṁ vivicya kavayaḥ [bhā.pu. 10.87.16] itivat | etad uktaṁ bhavati— yat karma tat sannyāsa-bhoga-śarīra-prāpty-avadhi yogaḥ siddhy-avadhiḥ | sāṅkhyam ātma-jñānāvadhi | jñānaṁ mokṣāvadhi | tathā tathā tat-tad-yogyatādikāni ca sarvāṇi | evaṁ teṣu karmādiṣu śāstrādi-vyabhicāritā jñeyā | hari-bhaktes tu anvaya-vyaktirekābhyāṁ sadā sarvatra tat-tan-mahimabhir upapannatvāt tathā-bhūtasya rahasyasyāṅgatvaṁ yuiktam | yato rahasyāṅgatvena ca jñāna-rūpārthāntarācchannatayaivedam uktam iti | [bhakti-sandarbha 115]

tatrāpy ātma-vidyayaivānyārtha-saṅgopanād asau sādhana-bhaktir api kvacid bāhyaṁ brahma-jñānādi-sādhane syād iti gamyate | tatreyaṁ prakriyā, sādhana-bhakteḥ sārvatrikatvāt sadātanatvāc ca prathamaṁ sā guror grāhyā | tatas tad-anuṣṭhānād bāhya-sādhanaṁ vairāgya-puraḥsaratā śīlam ātma-jñāna-vijñāne ceti ānuṣaṅgikaṁ bhavati | tato bhūyaś ca tathā-bhūtatvād bhaktir anuvartita eva, brahma-bhūtaḥ prasannātmā [gītā 18.55] ity ādibhyaḥ, ātmārāmāś ca munayaḥ [bhā.pu. 1.7.11] ity ādibhiś ca |

tadaiva bhagavaj-jñāna-vijñāne ceti | tasmāt jñāna-vijñāna-rahasya-tad-ajñānām upadeśena catuḥślokyā api svayaṁ bhagavān evopadiṣṭaḥ | atra, tasmai sva-lokaṁ bhagavān sabhājita [bhā.pu. 2.9.9] iti bhagavac-chabdena, dadarśa tatrākhila-sātvatāṁ patiṁ [bhā.pu. 29.14] ity atra, parārdhānte so’budhyata gopa-veśo me purastād āvirbabhūva iti tāpanī-śruty-ādy-anukūlita-śrī-kṛṣṇatva-liṅgena cāsya vaktuṁ śrī-bhagavattvam eva spaṣṭam | na jātu tad-aṁśa-bhūta-nārāyaṇākhya-garbhodaśāyi-puruṣatvam | ata evāsya mahā-purāṇasyāpi śrī-bhāgavatam ity evākhyā | tathaivoktam, kasmai kena vibhāṣito’yam atulo jñāna-pradīpaḥ purā [bhā.pu. 12.13.19] ity ādau purā-śabdena bhagavad-vaktṛtvam evoktam | ādyo’vatāraḥ puruṣaḥ parasya [bhā.pu. 2.6.41] iti dvitīye’bhidhānāt | ataḥ idaṁ bhagavatā pūrvaṁ brahmaṇe nābhi-paṅkaje sthitāya bhava-bhītāya kāruṇyāt saṁprakaśitam | ity atrāpi bhagavac-chabdaḥ prayuktaḥ śrī-nārāyaṇa-nābhi-paṅkaje sthitaṁ prati svayaṁ bhagavatā, tatraiva vyāpi-mahā-vaikuṇṭha-lokaṁ prakāśyedaṁ purāṇaṁ prakāśitam ity arthaḥ | anugataṁ caitat dvitīya-skandhetihāsasyeti |

jīyād asau bhagavataḥ pratijñā cāturarthikī |

vyākhyā ca svāmi-pādānāṁ yā yā’bhūn mama jīvikā ||35||

[atra bhagavat-sandarbhasya (107) vyākhyā kiñcid bhidyate, yathā—

atha kathaṁ tathābhūtaṁ rahasyam udayetety apekṣāyāṁ krama-prāptaṁ tad-aṅga-bhūtaṁ tadīya-sādhanam upadiśati—**etāvad eva jijñāsyam i**ti | ātmano mama bhagavatas tattva-jijñāsunā prema-rūpaṁ rahasyam anubhavitum icchunā etāvad eva jijñāsyaṁ śrī-guru-caraṇebhyaḥ śikṣaṇīyam | kiṁ tat ? sad ekam eva anvaya-vyatirekābhyāṁ vidhi-niṣedhābhyāṁ sadā sarvatra syād upapadyate | yathā—

na hy ato’nyaḥ śivaḥ panthā viśataḥ saṁsṛtāv iha |

vāsudeve bhagavati bhakti-yogo yathā bhavet || [bhā.pu. 2.2.33]

iti vyatirekeṇopakramya, tad-upasaṁhāre—

tasmāt sarvātmanā rājan hariḥ sarvatra sarvadā |

śrotavyaḥ kīrtitavyaś ca smartavyo bhagavān nṝṇām || [bhā.pu. 2.2.36]

ity anvayena sarvadety uktam |

tasmāt sva-jñāna-vijñāna-rahasya-tad-aṅgānām upadeśena catuḥślokyām api svayaṁ śrī-bhagavac-chabdena dadarśa tatrākhila-sātvatāṁ patiṁ [bhā.pu. 2.9.15] ity atra tāpanī-śruty-anukūlitaṁ śrī-kṛṣṇa-liṅgatvena cāsya vaktuḥ śrī-bhagavattvam eva sphuṭam | na jātu tad-aṁśa-bhūta-nārāyaṇākhya-garbhodaśāyi-puruṣatvam |

ata evāsya mahā-purāṇasyāpi śrī-bhāgavatam ity eva vyākhyā | tathaivoktam—kasmai kena vibhāṣito’yam atulo jñāna-pradīpaḥ purā ity ādau, tac chuddhaṁ vimalaṁ viśokam amṛtaṁ satyaṁ paraṁ dhīmahi [bhā.pu. 12.13.19] ity atra para-śabdena bhagavad-vaktṛtvam | ādyo’vatāraḥ puruṣaḥ parasya [bhā.pu. 2.6.41] iti dvitīye bhedābhidhānāt | ata idaṁ bhagavatā pūrvaṁ brahmaṇe nābhi-paṅkaje sthitāya bhava-bhītāya kāruṇyāt samprakāśitam ity atrāpi bhagavac-chabda-prayogaḥ | śrī-nārāyaṇa-nābhi-paṅkaje sthitaṁ brahmāṇaṁ prati svayaṁ śrī-bhagavatā tatraiva vyāpi-mahā-vaikuṇṭhaṁ prakāśyedaṁ purāṇaṁ prakāśitam ity arthaḥ | anugataṁ caitad dvitīya-skandhetihāsasyeti || (bhagavat-sandarbha 107)

**śrīnivāsācārya-kṛta-catuḥ-ślokī-bhāṣyaṁ** : tad evaṁ madhureṇa samāpayet—etāvad eveti | ātmano mama tattvaṁ pūrvoktaṁ sugopyaṁ sarva-guhyatamaṁ parama-rahasyaṁ jijñāsunā jñātum icchunā śiṣyeṇa etāvad eva jijñāsyaṁ—punaḥ punar jñātavyaṁ, kutaḥ param astu ? parama-sādhana-parama-puruṣārtha-vicāra-nipuṇa-śrī-bhāgavata-rakta-rasikāsaṅga-saṅgi-prasannojjvala-citta-jīvanī-bhūta-govinda-pāda-padma-sudhāsvādaka-śrī-caitanya-candra-caraṇābja-cañcarīka-śrī-rādhā-pada-nakha-candra-cakora-śrī-gurutaḥ śikṣaṇīyaṁ, pūrvoktam eva, śrī-kṛṣṇa-līlā-rahasya-svakīyā-parakīyā, gopīṣu parakīyā-bhāvādikaṁ nānyat |

kena prakāreṇa ? ity āha—anvaya-vyatirekābhyām | anvayena anugamanena anusevayety arthaḥ | vyatirekeṇa viśiṣṭena atirekeṇa autkaṭyena | yat śrī-guror anugamanaṁ sarvatra sarva-bhajana-sādhane anusaraṇaṁ sarvadā sarva-kālena jīvane maraṇe vipadi sampadi dūre nikaṭe dinādau niśādau saṅkīrtanādau mahā-prasāde anuśīlane ity ādi | ata eva tasmād guruṁ prapadyeta [bhā.pu. 11.3.21] ity ādi | tatra bhāgavatān dharmān śikṣed gurv-ātma-daivataḥ [bhā.pu. 11.3.22], gurur eva ātmā daivataṁ ca | tasmai śrī-gurave namaḥ | ye mayā guruṇā vācā taranty añjo bhavārṇavaṁ [bhā.pu. 10.80.33], yathāhaṁ jñāna-do guruḥ [bhā.pu. 10.80.32] guror anugraheṇaiva pūrṇaḥ | hari-guru-caraṇāravinda-yugalānuśīlanena,

balavān ādaro yasya na syād guru-pādāmbuje |

śrutair apy asya sac-chāstraiḥ kṛṣṇe bhaktir na jāyate ||

harir eva guruḥ, gurur eva hariḥ | guru-karṇa-dhāraṁ [bhā.pu. 11.20.17] guruṣu nara-matiḥ [pa.pu.], guror avajñā śruti-śāstra-nindanaṁ [pa.pu.], ācāryaṁ māṁ vijānīyāt [bhā.pu. 11.17.20] ity ādi | kiṁ bahunā ? nāsti tattvaṁ gurau param iti dik ||35||

iti śrīnivāsācārya-prabhu-viracitā śrī-catuḥ-ślokī-vyākhyā samāptā ||

**viśvanāthaḥ :** atha bhagavac-chikṣitam ahaṁ karavāṇi hy atandritaḥ [bhā.pu. 2.9.28] iti brahmaṇā prārthitaṁ sva-prāpti-sādhanam atirahasyatvād bahiraṅga-janāgamyatayaivāha—etāvad eveti |

atra bahutara-śāstrānusandhānam api nāpekṣitavyam iti bhāvaḥ | tattva-jijñāsunā ātmanaḥ svasya śreyaḥ-sādhana-tattvaṁ jñātum icchunā janena jijñāsyaṁ śrī-guru-caraṇebhyaḥ śikṣaṇīyam ity arthaḥ | tvayā tu mad-anugrahād avagamyata eveti bhāvaḥ | kiṁ tat ? yat śreyaḥ-sādhaneṣu karma-jñāna-yoga-bhakty-ādiṣu madhye anvaya-vyatirekābhyāṁ syāt sidhyati sthirībhavatīty arthaḥ | atra tāvat svargāvargādeḥ karma-jñāna-yogādibhiḥ kevalair asiddhais tair vināpi siddheḥ karma-jñāna-yogādayo’nvaya-vyatirekābhyāṁ naiva sādhanāni syuḥ | tathā hi—ko vārtha āpto bhajatāṁ sva-dharmataḥ [bhā.pu. 1.5.17] iti, kliśyante ye kevala-bodha-labdhaye [bhā.pu. 10.14.4] iti, pureha bhūman bahavo’pi yoginaḥ [bhā.pu. 10.14.5] iti, yat karmabhir yat tapasā [bhā.pu. 11.20.32] ity ādau karmādibhir vināpi,

sarvaṁ mad-bhakti-yogena mad-bhakto labhate’ñjasā |

svargāpavargaṁ mad-dhāma kathañcid yadi vāñchati | [bhā.pu. 11.20.33] iti |

yā vai sādhana-sampattiḥ puruṣārtha-catuṣṭaye |

tayā vinā tad āpnoti naro nārāyaṇāśrayaḥ || iti mokṣa-dharmīya-vacanaṁ ca |

bhaktyā tu kevalayaiva sarvāṇi śreyāṁsi sidhyanti | tayā vinā tu naiva sidhyantīti anvaya-vyatirekābhyāṁ bhaktir eva sarva-śreyaḥ-sādhanatvena sthirībhavati | tathā hi, anvayena yathā—

akāmaḥ sarva-kāmo vā mokṣa-kāma udāra-dhīḥ |

tīvreṇa bhakti-yogena yajeta puruṣaṁ param || [bhā.pu. 2.3.10] iti |

bhakti-yogasya kevalasyaiva tīvratvaṁ nirabhra-sūrya-seveti jñeyam | yathā vā, yat karmabhir yat tapasā [bhā.pu. 11.20.32] ity ādi |

vyatirekeṇa, yathā—

mukha-bāhūru-pādebhyaḥ puruṣasyāśramaiḥ saha |

catvāro jajñire varṇā guṇair viprādayaḥ pṛthak ||

ya eṣāṁ puruṣaṁ sākṣād ātma-prabhavam īśvaram |

na bhajanty avajānanti sthānād bhraṣṭāḥ patanty adhaḥ || [bhā.pu. 11.5.2-3] iti |

yathā vā,

tapasvino dāna-parā yaśasvino

manasvino mantra-vidaḥ sumaṅgalāḥ |

na vindanti vinā yad-arpaṇaṁ

tasmai subhadra-śravase namo namaḥ || [bhā.pu. 2.4.17]

tatra deśa-kāla-viśeṣābhāvam āha—sarvatra sarva-deśeṣu sarvādhikāriṣu ca, sarvadā sarveṣv eva kāleṣu yat syāt | tathā hi, śucāv eva deśe śuci tat-kāla-jīvī karma kuryāt | śuddhāntaḥ-karaṇa eva jñānaṁ labheta |

śucau deśe pratiṣṭhāpya sukham āsanam ātmanaḥ |

yogī yogaṁ yuñjīta || [gītā 6.11] iti karma-jñānādīnāṁ na sārvatrikatā |

tathā, yat karma, tat sannyāsa-bhoga-prāpty-avadhi | yogaḥ siddhy-avadhiḥ | sāṅkhyam ātma-jñānāvadhiḥ | jñānaṁ mokṣāvadhīti nāpi sārvatrikatā | bhaktes tu sārvatrikatā sārvadikte atiprasiddhe eva |

na deśa-niyamas tatra na kāla-nirṇayas tathā |

nocchiṣṭādau niṣedho’sti śrī-harer nāmni lubdhake || iti |

tasmāt sarvātmanā rājan hariḥ sarvatra sarvadā |

śrotavyaḥ kīrtitavyaś ca smartavyo bhagavān nṛṇām || [bhā.pu. 2.2.36]

iti karmi-jñāni-prabhṛtiṣu sarveṣv adhikāriṣu bhakter vyāptir uktaiva | kirāṭa-hūnāndhra-pulinda-pukkaśāḥ [bhā.pu. 2.4.18] ity ādinā jāti-cāṇḍāla-karma-cāṇḍālādiṣv api dṛṣṭā |

tathā sarvāvasthāsv api garbhe prahlādādeḥ | bālye dhruvādeḥ | yauvane ambarīṣādeḥ | nārakitāyām api mucyeta yan nāmny udite nārako’pīty ukteḥ |

yathā yathā harer nāma kīrtayanti ca nārakāḥ |

tathā tathā harau bhaktim udvahanto divaṁ yayuḥ ||

iti nṛsiṁha-purāṇokteś ceti bhakter eva sādhanatvaṁ nirdhāritam |

atha prema-bhakti-rūpaṁ rahasyam api tatreṇaivāha etāvad iti | tattva-jijñāsunā puṁsā etāvad eva śreyaḥsu svargāpavarga-premasu madhye jijñāsyam | kiṁ tat ? yat śreyaḥ ātmanaḥ svasyaiva anvaya-vyatirekābhyāṁ sarvatra sarvadā syāt | tatra na tāvat svargāpavargau svānvaya-vyatirekābhyāṁ sidhyataḥ | premā tu svasyānvaya-vyatirekābhyāṁ sidhyati | premno’pi bhakti-śabda-vācyatvāt sādhana-bhaktyaiva sādhya-bhakteḥ premnaḥ siddhi-darśanāt premnaḥ svenaiva siddhiḥ | yad uktaṁ bhaktyā sañjātayā bhaktyā bibhraty utpulakāṁ tanuṁ [bhā.pu. 11.3.31] ity ato rahasya-tad-aṅga-śabdābhyām ucyamāne prema-bhakti-sādhana-bhaktīti tantreṇaivokte | tataś ca prema-bhakti-sādhanatvenaiva bhaktiḥ kartavyā, na tu svargāpavargādi-sādhanatvenaeti bhagavataḥ śikṣā vyañjitā | bhagavac-chikṣitam ahaṁ karavāṇi [bhā.pu. 2.9.28] iti brahmaṇā prārthitatvāt śuddha-sādhana-bhakti-siddhayā prema-bhaktyaiva yad-rūpa-guṇādi-mādhurya-rasānubhavas tasya prema-bhakty-anubhāva-rūpatvād iti vijñānaṁ svata eva labdhavato rahasya-tad-aṅga-vijñānāni ślokenānenaivoktāni |

kiṁ ca, raso vai saḥ [ṭaittū] ity anantaraṁ saiṣānandasya mīmāṁsā bhavatīti śruteḥ | sarva-śreyo’vadhi-rūpo rasa eva mūrta eva, raṅga-bhūmau mallānām aśaniḥ [bhā.pu. 10.43.17] ity ādyākāra eva darśitaḥ | tasya ca vijñānam atraiva śloke tantreṇoktam | yathā, jijñāsyeṣu madhye etāvad eva jijñāsyam anububhūṣaṇīyam | kiṁ tat ? anvaya-vyatirekābhyāṁ yogāyogābhyāṁ saṁyoga-vipralambhābhyāṁ yat syāt sarvatra sarva-brahmāṇḍa-vartini śrī-vṛndāvanādau dāsa-sakhi-guru-preyasīṣu sarvadā nityam eva mahā-pralaya-samaye’pīti dāsya-sakhya-vātsalya-śṛṅgāra-rasānām āsvādanaṁ vyañjitam | evam atirahasya-prema-bhakti-rasa-vyañjakaḥ śloko’yaṁ jñāna-rūpārthāntareṇa bhagavataivācchāditaś cintāmaṇir iva kanaka-saṁpuṭena bahiraṅga-janāśakyodghāṭanena | tathā ca śrutiḥ—

nāyam ātmā pravacanena labhyo

na medhayā na bahunā śrutena |

yam evaiṣa vṛṇute tena labhyas

tasyaiṣa ātmā vivṛṇute tanūṁ svām || [ka.u. 1.2.23] iti |

tac ca jñāna-rūpam arthāntaraṁ yathā – ātmanas tattva-jijñāsunā etāvad eva jijñāsyam | kiṁ tat ? yad anvaya-vyatirekābhyāṁ sarvatra sarvadā syāt, tad evātmā | tathā hy ātmanaḥ kāraṇatvena jagaty anvayaḥ jagatas tv ātmani vyatirekaḥ | tathā ca jāgrad-ādy-avasthāsu tat-sākṣitayā ātmano’nvayaḥ | ātmani tu jāgrad-ādy-avasthā vyaktireka iti ||35||

—o)0(o—

**|| 2.9.36 ||**

etan mataṁ samātiṣṭha parameṇa samādhinā |

bhavān kalpa-vikalpeṣu na vimuhyati karhicit ||

**śrīdharaḥ:** yat prārthitaṁ “nehamānaḥ prajāsargam” iti tat prasādīkaroti | etan mataṁ samyag anutiṣṭha | samādhinā cittaikāgryeṇa | kalpeṣu ye vikalpā vividhāḥ sṛṣṭayas teṣu vimohaṁ kartṛtvābhiniveśaṁ na yāsyatīti ||36||

**krama-sandarbhaḥ :** (tad evaṁ śrī-bhāgavataṁ saṅkṣepeṇopadekṣyantaṁ śrī-nāradaṁ śrī-brahmā’pi tathaiva saṅkalpaṁ kāritavan, yathā harau bhagavati nṛṇāṁ bhaktir bhaviṣyati [bhā.pu. 2.7.52] ity ādi śrī-nāradenāpi tan-mahā-purāṇāvirbhāvārthaṁ tathaivopadiṣṭam atho mahabhāga bhavān [bhā.pu. 1.5.13] ity ādinā ||36||

**viśvanāthaḥ** : nanv atigambhīrārthaṁ catuḥślokī-bhāgavatam idaṁ kathaṁ mayā avagantuṁ śakyaṁ, vaivadamānānāṁ mata-vaividhyāt ? ity ata āha etan-mataṁ madīyaṁ samyag anutiṣṭha samādhinā cittaikāgryeṇa vimṛśety arthaḥ | kalpa-vikalpeṣu mahā-kalpānukalpeṣu |

iti catuḥślokī bhāgavata-vivṛtiḥ sampūrṇā |

iyaṁ viśva-janīnātiramyā sārārtha-darśinī |

bhakti-śāstram adhīyānair janair dṛśyā na cāparaiḥ ||36||

—o)0(o—

**|| 2.9.37 ||**

**śrī-śuka uvāca**

sampradiśyaivam ajano janānāṁ parameṣṭhinam |

paśyatas tasya tad rūpam ātmano nyaruṇad dhariḥ ||

**śrīdharaḥ :** evaṁ sampradiśyopadiśya | janānāṁ parameṣṭhinaṁ parame ādhipatye sthitaṁ brahmāṇam | ātmanas tad-rūpaṁ nyaruṇad antarhitavān ||37||

**krama-sandarbhaḥ :** ātmano rūpaṁ nyaruṇad ity anena vaikuṇṭhādikam api svarūpatvena evāṅgīkṛtam | evam eva hi vyākhyātam | aham evāsam evāgra ity atrāpi ata ṛte’rtham ity atrāpi artha-śabdasyāpy arthaḥ sa antaraṅga-vaibhava eva bhagavān gamyate ||37||

**viśvanāthaḥ :** parameṣṭhinaṁ sraṣṭāram ātmano rūpam iti vaikuṇṭhādikam api tasyaiva rūpam iti jñāpitam | nyaruṇad antardhāpayāmāsa ||37||

—o)0(o—

**|| 2.9.38 ||**

antarhitendriyārthāya haraye vihitāñjaliḥ |

sarva-bhūtamayo[[241]](#footnote-242) viśvaṁ sasarjedaṁ[[242]](#footnote-243) sa pūrvavat ||38||

**madhvaḥ :** sarvasyāpi pradhānatvāt sa sarva-maya īryate iti ca ||38||

**śrīdharaḥ :** antarhita indriyārthaḥ pratyakṣa-rūpaṁ yena tasmai baddhāñjaliḥ san ||38||

**krama-sandarbhaḥ :** antarhite iti | antarhita indriyāṇāṁ cakṣur-ādīnām arthaḥ parama-puruṣārtha-svarūpaḥ svasya prakāśo yena tasmaīti vyākhyeyam ||38||

**viśvanāthaḥ :** antarhita indriyāṇām | sva-bhakta-cakṣur-ādīnām arthaḥ parama-puruṣārtha-sva-saundarya-saurabhyādiko yena tasmai | pūrvavat pūrva-pūrvasmin vyatīte kalpe ity arthaḥ | tena brahmaṇaḥ sva-kanyābhigama-rūpo mohaḥ pūrva-kalpe tatraivābhūt, na tu catuḥślokī-bhāgavatopadeśāntaram api, bhavān kalpa-vikalpeṣu na vimuhyatīti bhagavad-ukteḥ | yat tu kṛṣṇāvatāre brahma-mohanaṁ tat tu bhagavat-kṛpā-vilasitam eva jñeyam ||38||

—o)0(o—

**|| 2.9.39 ||**

prajāpatir dharma-patir ekadā niyamān yamān |

bhadraṁ prajānām anvicchann ātiṣṭhat svārtha-kāmyayā ||

**śrīdharaḥ :** tad-anantaraṁ pūrvokto brahma-nārada-saṁvādaḥ pravṛtta ity āha—prajāpatir iti pañcabhiḥ | prajānāṁ bhadram anvicchan vimṛśan | saiva svārthe kāmyā sva-prayojanecchā[[243]](#footnote-244) tayā yama-niyamān anvatiṣṭhat ||39||

**krama-sandarbhaḥ :** prajāpatir iti | svārthasya sva-sraṣṭṛtvasya vāñchayā niyamān yamān ātiṣṭhat | tatra ca kiṁ kurvan ? prajānāṁ bhadraṁ, mātrārthaṁ ca bhavārthaṁ ca ātmane’kalpanāya cety ukta-lakṣaṇam iti ||39||

**viśvanāthaḥ :** tad-anantaraṁ pūrvokta-brahma-nārada-saṁvādaḥ pravṛtta ity āha pañcabhiḥ | prajānāṁ bhadram anvicchan yama-niyamān ātiṣṭhat svācaraṇe śikṣayan mat-prajā yama-niyamān ātiṣṭhantv ity eva svārtha-kāmyā tayā ||39||

—o)0(o—

**|| 2.9.40 ||**

taṁ nāradaḥ priyatamo rikthādānām anuvrataḥ |

śuśrūṣamāṇaḥ śīlena praśrayeṇa damena ca ||

**śrīdharaḥ :** rikthādānāṁ[[244]](#footnote-245) putrāṇāṁ madhye priyatamas taṁ pitaraṁ sevamānaḥ śīlādinā paritoṣayāmāsety uttareṇānvayaḥ ||40||

**krama-sandarbhaḥ :** tam iti yugmakam ||40||

**viśvanāthaḥ :** rikthaṁ dhanaṁ paitṛkaṁ dāyaṁ prāptatvenādadate iti rikthādāḥ putrāḥ, teṣāṁ madhye priyatama iti karma-yoga-jñāna-yoga-bhakti-yogānāṁ paitṛka-dhanānāṁ madhye dakṣādayaḥ karma-yogaṁ prāpuḥ | sanakādayo jñānaṁ, nārado bhaktiṁ prāpeti, nāradasyotkarṣāt | anuvrataḥ pitṛ-bhaktaḥ ||40||

—o)0(o—

**|| 2.9.41 ||**

māyāṁ vividiṣan viṣṇor māyeśasya mahā-muniḥ |

mahā-bhāgavato rājan pitaraṁ paryatoṣayat ||

**madhvaḥ :** māyāṁ māhātmyaṁ vividiṣuḥ | anyeṣāṁ māhātmya-pateḥ |

mukhyato viṣṇu-māhātmyaṁ māyā-śabdoditaṁ bhavet |

pradhānatvāc ca mātṛtvān meyatvaṁ caiva tasya hi || iti ca ||41||

**śrīdharaḥ :** kim icchan viṣṇor māyāṁ vividiṣan ||41||

**krama-sandarbhaḥ :** māyāṁ kṛpāṁ vividiṣan tasyā vaicitrīṁ jñātum icchann ity arthaḥ | māyeśasya māyayā kṛpayā īṣṭe sarvaṁ vaśīkarotīti tasya ||41||

**viśvanāthaḥ :** māyāṁ bahiraṅga-śaktiṁ kṛpāṁ vā, tasyā vaicitrīṁ jūātum icchann ity arthaḥ | māyeśasya māyā-bhartuḥ, māyayā kṛpayā īṣṭe sarvaṁ vaśīkarotīti tasyeti vā ||41||

—o)0(o—

**|| 2.9.42 ||**

tuṣṭaṁ niśāmya pitaraṁ lokānāṁ prapitāmaham |

devarṣiḥ paripapraccha bhavān yan mānupṛcchati ||

**śrīdharaḥ :** niśāmya dṛṣṭvā jñātvety arthaḥ | mā mām ||42||

**krama-sandarbhaḥ :** tuṣṭam iti bhavān yan mānupṛcchatīty ādikaṁ tatra tatra tat tat sarvasya samāveśayituṁ śakyatvāt ||42||

**viśvanāthaḥ :** niśāmya dṛṣṭvā | mā mām ||42||

—o)0(o—

**|| 2.9.43 ||**

tasmā idaṁ bhāgavataṁ purāṇaṁ daśa-lakṣaṇam |

proktaṁ bhagavatā prāha prītaḥ putrāya bhūta-kṛt ||

**śrīdharaḥ :** bhagavatā catuḥ-ślokyā saṁkṣepeṇa proktaṁ vistareṇa prāha | daśa-lakṣaṇāni lakṣaṇīyā arthā vidyante yasmiṁs tat ||43||

**krama-sandarbhaḥ :** tasmā iti daśa-lakṣaṇam iti janmādy asyetivat catuḥ-ślokyām api tat tad antarbhāvayituṁ śakyatvāt, na ca pūrṇam upadideśeti vyākhyeyam | tvam etad vipulīkuru [bhā.pu. 2.7.51] iti brahmaṇaḥ prāg-ukti-virodhāt ||43||

**viśvanāthaḥ :** bhagavatā catuḥślokyā saṁkṣepeṇa proktaṁ vistareṇa daśa-lakṣaṇaṁ brahmā prāha | catuḥślokyā saṅkṣepeṇa procya daśa-lakṣaṇaṁ dvādaśa-skandhātmakaṁ sampūrṇam eva bhagavatā proktam iti ca kecid āhuḥ ||43||

—o)0(o—

**|| 2.9.44 ||**

nāradaḥ prāha munaye sarasvatyās taṭe nṛpa |

dhyāyate brahma paramaṁ vyāsāyāmita-tejase ||

**madhvaḥ :** harir vyāsādi-rūpeṇa sarvajño’pi svayaṁ prabhuḥ |

śṛṇoti nāradādibhyo mohāyaiṣāṁ prasiddhaye || iti pādme ||44||

**śrīdharaḥ :** tat sampradāyato bhāgavataṁ mayā jñātam ity āśayenāha—nārada iti ||44||

**krama-sandarbhaḥ :** nāradaḥ prāpteti ca samādhinānusmara tad-viceṣṭitaṁ [bhā.pu. 1.5.13] ity anenainopadideśety arthaḥ, tena brahma hṛdā [bhā.pu. 1.1.1] itivat brahma paramaṁ nirviśeṣa-rūpaṁ dhyāyate iti tato’py uparyetat dyotitam ||44||

**viśvanāthaḥ :** evaṁ nārāyaṇo brahmaṇe prāha, brahmā nāradāya, nārado vyāsāya, vyāso mahyam, ahaṁ tu tubhyam ākhyāsya iti bhāgavatīyā kathā ṣaṭ-saṁvādīyā prasiddhā ||44||

—o)0(o—

**|| 2.9.45 ||**

yad utāhaṁ tvayā pṛṣṭo vairājāt puruṣād idam |

yathāsīt tad upākhyāste praśnān anyāṁś ca kṛtsnaśaḥ ||

**madhvaḥ :** virāḍ brahmā samuddiṣṭas tad-gataḥ paramo mataḥ |

ato vairājam ity enam āhur īśatvato virāṭ || iti bṛhat-saṁhitāyām ||45||

**śrīdharaḥ :** bhāgavata-vyākhyānenaiva tvat-praśnānām uttaraṁ dāsyāmīty āha—yad uteti | puruṣāvayavair lokāḥ sa-pālāḥ pūrva-kalpitāḥ [bhā.pu. 2.8.11] ity ādinā vairājāt puruṣād idaṁ viśvaṁ katham āsīd iti yad ahaṁ tvayā pṛṣṭaḥ tad yathāvad upākhyāsyāmi śṛnv iti ||45||

**krama-sandarbhaḥ :** *na vyākhyātam.*

**viśvanāthaḥ : śrī-**bhāgavata-vyākhyānenaiva tvat-praśnānām uttaraṁ dāsyāmīty āha—yad uteti | pṛṣṭa iti—puruṣāvayavair lokāḥ sa-pālāḥ pūrva-kalpitāḥ… śuśruma [bhā.pu. 2.8.11] iti vadatā tvayā tad-viśeṣa-bubhūtsayā ahaṁ vyañjanayā pṛṣṭa evety arthaḥ | yathā yathāvat ||45||

—o)0(o—

iti sārārtha-darśinyāṁ harṣiṇyāṁ bhakta-cetasām |

dvitīye navamo’dhyāyaḥ saṅgataḥ saṅgataḥ satām ||

iti śrīmad-bhāgavate mahā-purāṇe brahma-sūtra-bhāṣye

pāramahaṁsyāṁ saṁhitāyāṁ vaiyāsikyāṁ

dvitīya-skandhe śrī-bhāgavata-pravṛttir nāma

navamo’dhyāyaḥ

|| 2.9 ||

(2.10)

### atha daśamo’dhyāyaḥ

## daśa-lakṣaṇa-kathanaṁ

**|| 2.10.1 ||**

**śrī-śuka uvāca—**

atra sargo visargaś ca sthānaṁ poṣaṇam ūtayaḥ |

manvantareśānukathā nirodho muktir āśrayaḥ ||

**śrīdharaḥ :**

tato bhāgavata-vyākhyā-dvāraiva daśame sphuṭam |

rāja-praśnottaraṁ vaktum ārebhe bādarāyaṇiḥ ||1||

daśa-lakṣaṇaṁ purāṇaṁ prāhety uktam | tāni daśa lakṣāni darśayati—atreti | manvantarāṇi īśānukathāś ceti dvandvaḥ | sargādayo’tra daśārthā lakṣyante ||1||

**krama-sandarbhaḥ :** tad eva hy āśraya-saṁjñaṁ mahā-purāṇa-lakṣaṇa-rūpaiḥ sargādibhir arthaiḥ samaṣṭ-nirdeśa-dvārāpi lakṣyata ity atrāha dvābhyām—atra sargo visargaś ceti | manvantarāṇi ceśānukathāś ca manvantareśānukathāḥ | atra sargādayo daśārthā lakṣyanta ity arthaḥ ||1|| [tattva-sandarbhaḥ 56]

**viśvanāthaḥ :**

atra sarga-visargādi-daśārthāḥ suṣṭhu lakṣitāḥ |

adhyātmādi-vibhāgaś ca daśame samyag īritaḥ ||

pūrvādhyāyānte daśa-lakṣaṇaṁ purāṇaṁ prāhety uktam | tāni daśa lakṣāni darśayati—atreti | manvantarāṇi īśānukathāś ceti dvandvaḥ ||1||

—o)0(o—

**|| 2.10.2 ||**

daśamasya viśuddhy-arthaṁ navānām iha lakṣaṇam |

varṇayanti mahātmānaḥ śrutenārthena cāñjasā ||

**śrīdharaḥ :** nanv evam artha-bhedāc chāstra-bhedaḥ syāt ? tatrāha | daśamasyāśrayasya viśuddhy-arthaṁ tattva-jñānārthaṁ navānāṁ lakṣaṇaṁ svarūpam | ekasyaiva[[245]](#footnote-246) prādhānyān nāyaṁ doṣa ity arthaḥ | nanv atra naivaṁ pratīyate’ta āha | śrutena śrutyaiva stuty-ādi-sthāneṣv añjasā sākṣād varṇayanti | arthena tātparya-vṛttyā ca tat-tad-ākhyāneṣu ||2||

**krama-sandarbhaḥ :** tatra ca daśamasya viśuddhy-arthaṁ tattva-jñānārthaṁ navānāṁ lakṣaṇaṁ svarūpaṁ varṇayanti | nanv atra naivaṁ pratīyate ? ata āha śrutena śrutyā kaṇṭhoktyaiva stuty-ādi-sthāneṣu, añjasā sākṣād varṇayanti | arthena tātparya-vṛttyā ca tat-tad-ākhyāneṣu ||2|| [tattva-sandarbhaḥ 56]

**viśvanāthaḥ :** nanv evam artha-bhedāc chāstra-bhedaḥ syāt ? tatrāha | daśamasyāśrayasya viśuddhir vastv-antareṇāmiśritatvaṁ, tad-arthaṁ tattva-jñānārtham ity arthaḥ | vastv-antaraṁ cātra svargādi-narakaṁ parameśvara-hetukaṁ jīva-gatam eva, jīvasyaiva sṛjyatva-pālyatva-saṁhāryatva-darśanāt | ata ekasyāśrayasyaiva śāstra-viṣayatvān nāyaṁ doṣa ity arthaḥ | śrutena kvacit stuty-ādiṣu tad-vācaka-śabdenaiva sākṣād varṇayanti | arthena ca tātparya-vṛttyā ca tat-tad-ākhyāneṣu | mahātmāno vidura-maitreyādayaḥ ||2||

—o)0(o—

**|| 2.10.3 ||**

bhūta-mātrendriya-dhiyāṁ janma sarga udāhṛtaḥ |

brahmaṇo guṇa-vaiṣamyād visargaḥ pauruṣaḥ smṛtaḥ ||

**madhvaḥ :** mahad-ādy-aṇḍa-paryantaḥ sargānte brahmaṇas tu yaḥ |

anusarga iti proktaḥ pauruṣeyaś ceti kathyate ||

pañca-bhūta-samūhena jātaḥ puruṣa ucyate |

bahutvāt tatra bhūtānāṁ tāvattvāt tattvam ekajam || iti vyoma-saṁhitāyām ||3||

**śrīdharaḥ :** sargādīnāṁ pratyekaṁ lakṣaṇam āha | bhūtāny ākāśādīni, mātrāṇi ca śabdādīni, indriyāṇi ca, dhī-śabdena mahad-ahaṁkārau | gunānāṁ vaiṣamyāt pariṇāmād brahmaṇaḥ[[246]](#footnote-247) parameśvarāt kartur bhūtādīnāṁ yad virāṭ-rūpeṇa svarūpataś ca janma sa sargaḥ | visargam āha | puruṣo vairājas tat-kṛtaḥ pauruṣaś carācara-sargo visarga ity arthaḥ ||3||

**krama-sandarbhaḥ :** tam eva daśamaṁ vispaṣṭayituṁ teṣāṁ daśānāṁ vyutpādikāṁ sapta-ślokīm āha—-bhūta-mātreti | bhūtāni khādīni | mātrāṇi ca śabdādīnīndriyāṇi ca | dhī-śabdena mahad-ahaṅkārau | guṇānāṁ vaiṣamyāt pariṇāmāt | brahmaṇaḥ parameśvarāt kartṛ-bhūtādīnāṁ janma sargaḥ | puruṣo vairājo brahmā, tat-kṛtaḥ pauruṣaś carācara-sargo visarga ity arthaḥ ||3|| [tattva-sandarbhaḥ 56]

**viśvanāthaḥ :** sargādīnāṁ pratyekaṁ lakṣaṇam āha | brahmaṇaḥ parameśvarāt sakāśāt, guṇa-vaiṣamyaṁ tat-pariṇāmaḥ | tato hetor bhūtādīnāṁ svarūpato virāṭ-rūpeṇa ca janma sa sargaḥ | dhī-śabdena mahad-ahaṅkārau | puruṣo brahmā | tat-kṛtaḥ carācara-sargo visarga ity arthaḥ | jīvānāṁ yathā-yogaṁ bhakti-mukti-bhukti-sādhana-buddhīndriyādi-prāpti-rūpā sṛṣṭir uktā ||3||

—o)0(o—

**|| 2.10.4 ||**

sthitir vaikuṇṭha-vijayaḥ poṣaṇaṁ tad-anugrahaḥ |

manvantarāṇi sad-dharma ūtayaḥ karma-vāsanāḥ ||

**śrīdharaḥ :** vaikuṇṭhasya bhagavato vijayaḥ sṛṣṭānāṁ tat-tan-maryādā-pālanenotkarṣaḥ | sthitiḥ sthānam | sva-bhakteṣu tasyānugrahaḥ poṣaṇam | tad-anugṛhītānāṁ satāṁ manvantarādhipatīnāṁ dharmaḥ sad-dharmaḥ[[247]](#footnote-248) | karmaṇāṁ vāsanāḥ, veñ tantu-santāne | ūyante karmabhiḥ santanyanta ity ūtayaḥ | yad vā, vṛddhy-arthāt saṁśleṣārthād vāvater dhātor idaṁ rūpam | ūyante karmabhir bṛṁhyante saṁśliṣyanta iti vā ūtaya ity arthaḥ ||4||

**krama-sandarbhaḥ :** sthitir iti | vaikuṇṭhasya bhagavato vijayaḥ sṛṣṭānāṁ tat-tan-maryādā-pālanenotkarṣaḥ | sthitiḥ saṁsthānam | utkarṣa-sthityor bheda upacārāt | tataḥ sthiteṣu sva-bhakteṣu tasyānugraiḥ poṣaṇam | manvantarāṇi tat-tan-manvantara-sthitānāṁ manv-ādīnāṁ tad-anugṛhītānāṁ satāṁ caritāni | tāny eva dharmas tad-upāsanākhyaḥ sad-dharmaḥ | tatraiva sthitau nānā-karma-vāsanā ūtayaḥ ||4|| [tattva-sandarbhaḥ 56]

**viśvanāthaḥ :** sthānam ity asya lakṣaṇaṁ sthitiḥ pālanam | yato vaikuṇṭhasya bhagavato vijayaḥ sṛṣṭi-kartur brahmaṇaḥ saṁhāra-kartuḥ śambhoś ca sakāśād utkarṣaḥ | sthitiḥ sthānam | yad vā, vaikuṇṭho haris tat-kartṛko jīva-duḥkhābhibhavaḥ, jayater abhibhavārthakatvāt | evaṁ sṛṣṭy-antaraṁ jīvānāṁ sthitir uktā | sthitāv eva keṣucit sādhaka-bhakteṣu daivād vikarma-pareṣv api tasyānugrahaḥ poṣaṇam | satāṁ manvantarādhipatīnāṁ dharmaḥ, tatra tatra tac-carite vyakta iti | sthitāv eva keṣāṁcit karmiṇāṁ sāttvika-jīvānām ācaraṇīyo dharma uktaḥ | ūyante karmabhiḥ santanyanta ity ūtayaḥ, karma-vāsanāḥ | prākṛtāprākṛta-karmotthā vāsanāḥ | śubhā aśubhāś ca bhāvināṁ sukṛta-duṣkṛtānāṁ kāraṇa-bhūtā iti sthitāv evotkṛṣṭāpakṛṣṭa-jīvānāṁ svabhāva uktaḥ ||4||

—o)0(o—

**|| 2.10.5 ||**

avatārānucaritaṁ hareś cāsyānuvartinām |

puṁsām īśa-kathāḥ proktā nānākhyānopabṛṁhitāḥ ||

**śrīdharaḥ :** harer avatārānucaritam asyānuvartināṁ ca sat-kathā īśānukathāḥ proktā ity arthaḥ ||5||

**krama-sandarbhaḥ :** sthitāv eva harer avatārānucaritam asyānuvartināṁ ca kathā īśānukathāḥ proktā ity arthaḥ ||4|| [tattva-sandarbhaḥ 57]

**viśvanāthaḥ :** harer avatārānucaritaṁ tathā asyānuvartinām avatāra-parikara-rūpāṇāṁ bhaktānām avatārānucaritam īśa-kathā iti | tāsāṁ śravaṇīya-kīrtanīyatvādibhyaḥ sthitāv eva keṣāṁcit sādhaka-bhaktānāṁ śravaṇa-kīrtanādīni bhakty-aṅgāny uktāni ||5||

—o)0(o—

**|| 2.10.6 ||**

nirodho’syānuśayanam ātmanaḥ saha śaktibhiḥ |

muktir hitvānyathā rūpaṁ sva-rūpeṇa vyavasthitiḥ ||

**madhvaḥ :** anupraviśya paramaṁ jīvasya śayanaṁ tu yat |

sahaiva śaktibhiḥ svīyair icchādyair aprakāśitaiḥ |

sannirodha iti prokto vimuktir yatra mokṣiṇām || iti nāradīye ||6||

**śrīdharaḥ :** nirodham āha | asyātmano jīvasya harer yoga-nidrām anu paścāc chaktibhiś copādhibhiḥ saha śayanaṁ layo nirodhaḥ | anyathā rūpam avidyayādhyastaṁ kartṛtvādi hitvā svarūpeṇa brahmatayā vyavasthitir muktiḥ ||6||

**krama-sandarbhaḥ :** nirodha iti | sthity-anantaraṁ cātmano jīvasya śaktibhiḥ svopādhibhiḥ sahāsya harer anuśayanaṁ, hari-śayanānugatatvena śayanaṁ nirodha ity arthaḥ | tatra hareḥ śayanaṁ prapañcaṁ prati dṛṣṭi-nimīlanam | jīvānāṁ śayanaṁ tatra laya iti jñeyam | tatraiva nirodhe’nyathārūpam avidyādhyastam ajñatvādikaṁ hitvā svarūpeṇa vyavasthitir muktir iti | [tattva-sandarbhaḥ 57]

svarūpeṇa vyavasthitir nāma svarūpa-sākṣātkāra ucyate | tad-avasthāna-mātrasya saṁsāra-daśāyām api sthitatvāt | anyathā-rūpatvasya ca tad-ajñāna-mātrārthatvena tad-dhānau tad-ajñāna[[248]](#footnote-249)-paryavasānāt | svarūpaṁ cātra mukhyaṁ paramātma-lakṣaṇam eva, raśmi-paramāṇūnāṁ sūrya iva | sa eva hi jīvānāṁ paramo’ṁśi-svarūpaḥ | yathoktaṁ brahmāṇaṁ prati śrīmatā garbhodaśāyinā—

yadā rahitam ātmānaṁ bhūtendriya-guṇāśayaiḥ |

svarūpeṇa mayopetaṁ paśyan svārājyam ṛcchati || [bhā.pu. 3.9.33] iti |

upetaṁ yuktam ity evākliṣṭo’rtha ity arthaḥ | raso vai saḥ rasaṁ hy evāyaṁ labdhvānandī bhavati [tai.u. 2.7.1] iti śruteḥ ||6|| [prīti-sandarbhaḥ 1]

**viśvanāthaḥ :** ātmano jīvasya harer yoga-nidrām anu paścāt śaktibhiḥ svopādhibhiḥ saha śayanaṁ nirodha iti sthity-anantaraṁ mahā-pralaye jīvānāṁ parameśvare laya uktaḥ | anyathā-rūpaṁ māyikaṁ sthūla-sūkṣma-rūpa-dvayaṁ hitvā svarūpeṇa śuddha-jīva-svarūpeṇa, keṣāñcid bhagavat-pārṣada-rūpeṇa ca, vyavasthitir muktir iti | sargādayo jīva-viṣayā navārthā uktāḥ ||6||

—o)0(o—

**|| 2.10.7 ||**

ābhāsaś ca nirodhaś ca yato’sty adhyavasīyate |

sa āśrayaḥ paraṁ brahma paramātmeti śabdyate ||

**madhvaḥ :** sṛṣṭi-sthity-apyayābhāsā yad balād yatra ca sthitāḥ |

tad brahma jagad-ādhāraṁ vāsudeveti tad viduḥ || iti bhāgavata-tantre ||7||

**śrīdharaḥ :** ābhāsaḥ sṛṣṭir nirodho layaś ca yato[[249]](#footnote-250) bhavaty adhyavasīyate prakāśate ca sa paraṁ brahmeti paramātmeti prasiddha āśrayaḥ kathyate ||7||

**krama-sandarbhaḥ :** ābhāsaś ceti | ābhāsaḥ sṛṣṭiḥ | nirodho layaś ca yato bhavati | adhyavasīyate prakāśate, copalabhyate jīvānāṁ jñānendriyeṣu sa brahmeti paramātmeti prasiddha āśrayaḥ kathyate | iti-śabdaḥ prakārārthaḥ, tena bhagavān iti ca | asya vivṛtir agre vidheyā || [tattva-sandarbha 58]

tathā hi atra daśārthāḥ prathama-skandhānukrameṇa nirūpyante yathā, sāmānyato lakṣitasyāpy āśrayatvaṁ[[250]](#footnote-251) śrī-kṛṣṇe eva tu vaiśiṣṭyaṁ, tad-artham eva hy akhaṇḍa-śrī-bhāgavata-prakāśaḥ | tatra prathama-skandhe śrī-śaunaka-sūtayoḥ praśnottare tattvenaiva pratipādite tad-anugatāv eva prathama-dvitīyādhyāyau tṛtīyādhyāyas tu sphuṭa eva punar-viśeṣatas tat-prastāvāya caturthādyadhyāyāḥ tatra tad-eka-parayoḥ śrī-śuka-parīkṣitoḥ saṁvāda-ghaṭanā | ato dvitīya-skandhaś ca sāmānya-bhagavat-tattvaṁ praśaṁsann api tatraiva tātparyaṁ vahati | yatra brahmaṇaś catuḥślokī-vaktṛ-śrī-bhagavataś ca tātparyaṁ ca tatraiva darśitam | brāhma-kalpa-kathārambhaś ca tad-artha eva, tṛtīye pādma-kalpa-kathā ca | gatasya pūrva-parārdhasyādy-anta-varṇane madhyamānām api kalpānāṁ tad-anusāreṇa jñāne sati daśamaikādaśayoḥ prastāvyāyās tat-kathāyāḥ samyag-avagamāt | evam eva gate svāyambhuva-cākṣuṣa-manvantare api tṛtīya-caturtha-pañcama-ṣaṣṭha-saptameṣu | nirūpite aṣṭame prācīna-miśra-vaivasvatam | navamas tu tat-prādurbhāvāspada-kevala-vaivasvatānvaya eva dvādaśaḥ khalu samādhi-mudrā-mayaḥ | tatra tatra tat-tad-anya-kathā tu tat-poṣikaiva | viśeṣatas tu tat-tad-avatāra-katheti | tasmāt sargādīnāṁ madhye kvacid eka-dvārā kvacid aneka-dvārā ya āśrayo nirūpyate, sa tu daśamādāv īśānukathā-pradhāna-tat-tad-dvārā sarvata utkṛṣya śrī-kṛṣṇa-rūpo nirūpyate iti sthitam ||7||[[251]](#footnote-252)

**viśvanāthaḥ :** sargādīnāṁ navānāṁ lakṣaṇenaiva tad-viṣayībhūtān sarvān lakṣayitvā, ekasyāśrayasya lakṣaṇena parameśvaraṁ lakṣayati—ābhāsaḥ sargaḥ | ca-kārāt sthiti-poṣaṇādayaḥ | nirodhaś ceti ca-śabdān muktiś ca | yata evādhyavasīyate niścīyate sa āśrayo bhagavan-nārāyaṇa eva, tasmād eva sṛṣṭy-ādi-darśanāt | tasyaivopāsaka-bhedena saṁjñāntaram āha—param iti ||7||

—o)0(o—

**|| 2.10.8 ||**

yo’dhyātmiko’yaṁ puruṣaḥ so’sāv evādhidaivikaḥ |

yas tatrobhaya-vicchedaḥ puruṣo hy ādhibhautikaḥ ||

**śrīdharaḥ :** āśraya-svarūpam aparokṣānubhavena spaṣṭaṁ darśayitum adhyātmādi-vibhāgam āha | yo’yam ādhyātmikaḥ puruṣaś cakṣur-ādi-karaṇābhimānī draṣṭā jīvaḥ sa evādhidaivikaś cakṣur-ādy-adhiṣṭhātā sūryādiḥ | tatraikasminn evobhayo dvi-rūpo vicchedo[[252]](#footnote-253) yasmāt sa ādhibhautikaś cakṣur-golakādy-upalakṣito dṛśyo dehaḥ puruṣa iti puruṣasya jīvasyopādhih | sa vā eṣa puruṣo’nna-rasa-mayaḥ [tai.u. 2.1] ity-ādi-śruteḥ ||8||

**krama-sandarbhaḥ :** atha svayaṁ bhagaval-lakṣaṇa-parama-rūpaṁ tad evāśrayaṁ stotuṁ sthitau ca tatrāśraya-svarūpam aparokṣānubhavena vyaṣṭi-dvārāpi spaṣṭaṁ darśayituṁ tad-aṁśa-bhūtasya puruṣasya vaibhavaṁ tādṛśatvena darśayan adhyātmādi-vibhāgam āha—yo’dhyātmiko’yam iti dvabhyām |

yo’yam ādhyātmikaḥ puruṣaś cakṣur-ādi-karaṇābhimānī draṣṭā jīvaḥ | sa evādhidaivikaś cakṣur-ādy-adhiṣṭhātā sūryādiḥ | deha-sṛṣṭeḥ pūrvaṁ karaṇānām adhiṣṭhānābhāvenākṣamatayā karaṇa-prakāśa-kartṛtvābhimāni-tat-sahāyayor ubhayor api tayor vṛtti-bhedānudayena jīvatva-mātrāviśeṣāt | tataś cobhayaḥ karaṇābhimāni-tad-adhiṣṭhātṛ-devatā-rūpo dvirūpo vicchedo yasmāt | sa ādhibhautikaś cakṣur-golakādy-upalakṣito dṛśyo dehaḥ puruṣa iti puruṣasya jīvasyopādhiḥ | sa vā eṣa puruṣo’nna-rasa-mayaḥ [tai.u. 2.1.3] ity ādi śruteḥ ||8|| [tattva-sandarbhaḥ 59]

**viśvanāthaḥ :** atha viṣṭabhyāham idaṁ kṛtsnam ekāṁśena sthito jagat [gītā 10.42] ity ukteḥ pratideham evāntaryāmi-rūpeṇa sthitaṁ tad evāśraya-rūpam adhyātmādibhyo vibhāgena spaṣṭaṁ darśayitum āha dvābhyām | yo’dhyātmiko’yam iti sarvaṁ vinayāditvāt svārthe ṭhak | yo’yam adhyātmikaḥ puruṣaḥ, yad idam adhyātmakaṁ cakṣur-ādi-karaṇam ity arthaḥ | sa evādhidaivikaś cakṣur-ādy-adhiṣṭhātā sūryādir indriya-tad-adhiṣṭhātror ubhayor eva sūryādy-aṁśatvenaika-rūpād ity arthaḥ | tatra tattveṣu madhye ubhaya adhyātmādhidaiva-rūpo vicchedo vibhāgo yasmin saḥ | ādhibhautikaś cakṣur-golakādy-upalakṣito dṛśyo dehaḥ | yad vā, ubhayaḥ golaka-rūpaḥ śabda-sparśādi-rūpaś ca vicchedo bhedo yasya saḥ | puruṣasya jīvasyopādhitvāt sarvatra puruṣa-pada-prayogaḥ | sa vā eṣa puruṣo’nna-rasa-mayaḥ [tai.u. 2.1] ity-ādi-śruteḥ ||8||

—o)0(o—

**|| 2.10.9 ||**

ekam ekatarābhāve yadā nopalabhāmahe |

tritayaṁ tatra yo veda sa ātmā svāśrayāśrayaḥ ||

**madhvaḥ :** suptāv api yaḥ sarvaṁ vetti jīvānāṁ sa paraḥ | svapnena śārīram abhiprahatyā suptaḥ suptān abhicākaśīti śruteḥ | suṣṭhv-āśrayāṇām apy āśrayaḥ ||9||

**śrīdharaḥ :** ekam ekatarābhāva ity eteṣām anyonya-sāpekṣa-siddhitvenānātmatvaṁ[[253]](#footnote-254) darśayati | tathāhi | dṛśyaṁ vinā tat-pratīty-anumeyaṁ[[254]](#footnote-255) karaṇaṁ na sidhyati, nāpi draṣṭā, na ca tad vinā[[255]](#footnote-256) karaṇa-pravṛtty-anumeyas tad-adhiṣṭhātā sūryādiḥ, na ca taṁ vinā kāraṇaṁ pravartate, na ca tad vinā dṛśyam ity evam ekatarasyābhāve ekaṁ nopalabhāmahe | tatra tadā tat tritayam[[256]](#footnote-257) ālocanātmakena pratyayena yo veda sākṣitayā paśyati sa paramātmā āśrayaḥ | teṣām api parasparam āśrayatvam asty eveti tad-vyavacchedārthaṁ viśeṣaṇam | svāśrayo’nanyāśrayaḥ sa cāsāvanyeṣām āśrayaś ceti | tathā ca bhagavān vakṣyati—

dṛg-rūpam ārkaṁ vapur atra randhre

parasparaṁ sidhyati yaḥ svataḥ khe |

ātmā yad eṣām aparo ya ādyaḥ

svayānubhūtyākhila-siddha-siddhiḥ || [bhā.pu. 11.22.31] iti |

etenaiva vyabhicāritvāt teṣāṁ māyāmayatvam apy uktam | ata eva –

puruṣāvayavair lokāḥ sapālāḥ pūrva-kalpitāḥ |

lokair amuṣyāvayavāḥ sapālaiḥ [bhā.pu. 2.1.10]

ity anenokto virodho’pi parihṛtaḥ ||9||

**krama-sandarbhaḥ :** ekam ekatarābhāva ity eṣām anyonya-sāpekṣa-siddhatve nānāśrayatvaṁ darśayati | tathā hi dṛśyaṁ vinā tat-pratīty-anumeyaṁ karaṇaṁ na sidhyati | nāpi draṣṭā na ca tad vinā karaṇa-pravṛtty-anumeyas tad-adhiṣṭhātā sūryādiḥ | na ca taṁ vinā karaṇaṁ pravartate | na ca tad vinā dṛśyam ity ekatarasyābhāva ekaṁ nopalabhāmahe | tatra tadā tat tritayam ālocanātmakena pratyayena | yo veda sākṣitayā paśyati sa paramātmā āśrayaḥ | teṣām api parasparam āśrayatvam astīti tad-vyavacchedārthaṁ viśeṣaṇaṁ svāśrayo’nanyāśrayaḥ | sa cāsāv anyeṣām āśrayaś ceti | tatrāṁśāṁśinoḥ śuddha-jīva-paramātmanor abhedāṁśa-svīkāreṇaivāśraya uktaḥ | ataḥ paro’pi manute’narthaṁ [bhā.pu. 1.7.5] iti |

jāgrat-svapna-suṣuptaṁ ca guṇato buddhi-vṛttayaḥ |

tāsāṁ vilakṣaṇo jīvaḥ sākṣitvena vivakṣitaḥ || [bhā.pu. 11.13.27] iti |

śuddho vicaṣṭe hy aviśuddha-kartuḥ [bhā.pu. 5.11.12] ity ādy uktasya sākṣi-saṁjñinaḥ śuddha-jīvasyāśrayatvaṁ nāśaṅkanīyam | athavā, nanv ādhyātmikādīnām anyāśrayatvam asty eva ? satyam | tathāpi parasparāśrayitvān na tatra tadāśrayatā-kaivalyam iti te tv āśraya-śabdena mukhyatayā nocyanta ity āha—ekam iti | tarhi sākṣiṇa evāstām āśrayatvam | tatrāha —tritayam iti | sa ātmā sākṣī jīvaḥ, yaḥ svāśrayo’nanyāśrayaḥ paramātmā, sa evāśrayo yasya tathābhūta iti | vakṣyate ca haṁsa-guhya-stave, sarvaṁ pumān veda guṇāṁś ca taj-jño na veda sarvajñam anantam īḍe [bhā.pu. 6.4.25] iti | tasmāt ābhāsaś ca [bhā.pu. 2.10.7] ity ādinoktaḥ paramātmaivāśraya iti ||9|| [tattva-sandarbhaḥ 60]

**viśvanāthaḥ :** ekam ekatarābhāva ity eteṣām anyonya-sāpekṣa-siddhitvenānātmatvaṁ darśayati | tathā hi, dṛśyaṁ vinā tat-pratīty-anumeyaṁ karaṇaṁ na sidhyati, nāpi draṣṭā, na ca tad vinā karaṇa-pravṛtty-anumeyas tad-adhiṣṭhātā sūryādiḥ, na ca taṁ vinā kāraṇaṁ pravartate, na ca tad vinā dṛśyam ity evam ekatarasyābhāve yadā ekaṁ nopalabhāmahe | tatra tadā tat tritayaṁ yo veda sa tan-nirapekṣa-siddhiḥ | ātmā jīvaḥ | yad uktaṁ—

deho’savo’kṣā manavo bhūta-mātrām

ātmānam anyaṁ ca viduḥ paraṁ yat |

sarvaṁ pumān veda guṇāṁś ca taj-jño

na veda sarva-jñam anantam īḍe || [bhā.pu. 6.4.25] iti |

sarvam etat tritayaṁ pumān jīvo vedeti tatrārthaḥ | tathaiva—

jāgrat-svapna-suṣuptaṁ ca guṇato buddhi-vṛttayaḥ |

tāsāṁ vilakṣaṇo jīvaḥ sākṣitvena vivakṣitaḥ || [bhā.pu. 11.13.27] iti |

sa kīdṛśaḥ ? svayam evāśrayo yasya saḥ | ayam arthaḥ—adhyātmādīnāṁ parasparāśrayāṇāṁ jīva āśrayaḥ | jīvasya paramātmā āśrayaḥ | paramātmānaḥ paramātmāivāśraya ity āśraya-tattvaṁ paramātmāiva | tathā—viṣṭabhyāham idaṁ kṛtsnam ekāṁśena sthito jagat [gītā 10.42] ity ukteḥ svaṁ kṛṣṇa evāśrayo yasya sa paramātmeti vyākhyāne, śrī-kṛṣṇasya mukhyam āśrayatvaṁ tad-aṁśatvāt paramātmānaś ca nirviśeṣa-svarūpatvād brahmaṇaś cety ekam āśraya-tattvam upāsaka-bhedāt tridhā bhāṣata iti ||9||

—o)0(o—

**|| 2.10.10 ||**

puruṣo’ṇḍaṁ vinirbhidya yadāsau sa vinirgataḥ |

ātmano’yanam anvicchann apo’srākṣīc chuciḥ śucīḥ ||

**madhvaḥ :** vinirgataḥ prakāśitaḥ |

aṇḍaṁ praviṣṭo yo viṣṇuḥ so’ṇḍaṁ bhittvā prakāśitaḥ |

so’po’sṛjat tato nārā naro nāśāt paro yataḥ || iti nārāyaṇādhyātme ||10||

**śrīdharaḥ :** uktam evādhyātmādi-vibhāgaṁ prapañcayan –

yad utāhaṁ tvayā pṛṣṭo vairājāt puruṣādidam |

yathāsīt tad-upākhyāsye [bhā.pu. 2.9.45]

iti yat pratijñātaṁ tad utpatti-prakāram āha—puruṣa ity ādinā | puruṣo vairājo’ṇdaṁ vinirbhidya pṛthak kṛtya vinirgataḥ, pṛthak sthita ity arthaḥ | ayanaṁ sthānam anvicchan vimṛśan | yataḥ śuciḥ svayam | ataḥ śucīḥ śuddhā apo garbhodaka-saṁjñā asrākṣīt sasarja ||10||

**krama-sandarbhaḥ :** atha svayaṁ-bhagaval-lakṣaṇa-parama-rūpaṁ tad evāśrayaṁ stotuṁ tad-aṁśa-bhūtasya puruṣasya vaibhavaṁ tādṛśatvena darśayati—puruṣa iti | yadāsau vinirgataḥ ādyo’vatāraḥ parasya [bhā.pu. 2.6.42] ity-ādy-ukta-rītya śrī-bhagavata āvirbhūtaḥ | tadā tv aṇḍam ātmani līnaṁ tattva-samūhaṁ**[[257]](#footnote-258)** vinirbhidya ātmanaḥ pṛthak kartum ārabhyety arthaḥ | athavā, aṇḍaṁ nijāvirbhāva-sthānaṁ śrī-bhagavantaṁ, vinirbhidya tataḥ pṛthag bhūtvā vinirgataḥ san, apas tat-paryantāni tattvānīty arthaḥ | pṛthivy api tad-antar-bhūtatvena jñeyā ||10||

**viśvanāthaḥ :** evaṁ daśabhir mahā-purāṇasya lakṣaṇair jīveśvara-vibhāgaṁ nirūpya, jīvānām īśvara-bhaktyaiva nistāram abhivyajya,

yad utāhaṁ tvayā pṛṣṭo vairājāt puruṣādidam |

yathāsīt tad-upākhyāsye [bhā.pu. 2.9.45]

iti yat pratijñātam arthaṁ vaktuṁ kathāṁ prastauti—puruṣo’ṇḍam ity ādi |

nanu kathaṁ muhur api vairājasyādhyātmādi-kathaiva prapañcyate bhagavato’timadhura-līlāvatāra-rūpa-guṇādi-kathāḥ kim asvīyasyo dṛṣṭāḥ ? satyam | tāḥ kathā āsvādanīyatvena teṣu khalūpadeṣṭavyāḥ ? ye tad-bhakti-siddhā nitya-siddhā vā mahānubhāvās te tat-saundaryāmṛta-līlāmṛta-sindau svata evāvirāmaṁ khelanty eva | ye punar anye viṣayānanda-talpe nidrānti, ye ca karma-phala-duḥkha-taraṅge mūrcchanti, te tataḥ prabodhayitum evāśakyāḥ kathaṁ bhagaval-līlā upadeśyantām ? yad-upadeśād eva te sādhaka-bhaktā bhaveyur iti mahā-kāruṇikaḥ purāṇa-cūḍāmaṇir ayaṁ tāṁs tataḥ prabodhayituṁ bhaṅgyā kim api muhur api yatate sma | tatra yathā vahninā taptam aṅgaṁ vahninaivopaśāmyati, yathā ca bhūtāviṣṭo bhūta-mantreṇaiva prabudhyate, tathaiva jīvānāṁ māyā-nidrāveśo māyā-kathayaivāpayāti | yad uktaṁ—

māyāṁ varṇayato’muṣya īśvarasyānumodataḥ |

śṛṇvataḥ śraddhayā nityaṁ māyayātmā na muhyati || [bhā.pu. 2.7.53] iti |

kiṁ ca, yadyapi bhāgavata-kṛpā-labdha-bhagaval-līlāmṛta-vṛṣṭyaiva māyā-sukha-nidrāṇo’pi karma-duḥkha-mūrcchito’pi jāgarti, stimyati jīvati nṛtyaty ānandena mādyati ca, tad api tādṛśa-mahat-kṛpā yair eva labhyate, tair eva kṛtārthībhūyate, na tu sarvair eva | ato’dhyātma-kathayā muhuḥ śrutayā labdha-saṁsāra-titīrṣāṇāṁ guru-pādāśrayeṇa prodbhūta-yatnānāṁ nikṛṣṭa-jīvānām api nistāro bhavatu ity etad-artham evādhyātma-kathā-paunaḥpunyam | bhagavad-bhaktānām āstikyavatāṁ tu sarvam eva śrī-bhāgavatam amṛtam ivāsvādyam eva |

api ca, śāstrasyāsya na kevalaṁ bhagavantam evādhikṛtya pravṛttiḥ, api tu tan-nirviśeṣa-svarūpa-tad-aṁśa-bhūtau brahma-paramātmanor api | yad uktaṁ śāstrārambha eva—brahmeti paramātmeti bhagavān iti śabdyate [bhā.pu. 1.2.11] iti brahma-paramopāsakānām adhyātmādi-kathābhyāsa upayukta eva | kiṁ ca, śāstrasyāsya mahimnā brahma-paramātmopāsakānām api bhakti-pravartitatvāt | ataḥ phala-daśāyām api, ātmārāmāś ca munayaḥ [bhā.pu. 1.7.10] ity ādeḥ prāyo bhaktir eva varīvartīti, te tat-sādhanaṁ tat-phalaṁ ca śuddha-bhaktair api na kaṭākṣaṇīyam, api tv anumodanīyam eva |

tasmād yathā brahmatva-paramātmatva-matsya-kūrmādy-anekāvatāratva-dharma-jñāna-balaiśvarya-rūpa-guṇa-līlā-mādhurya-paripūrṇaḥ śrī-kṛṣṇaḥ sarva-vidha-bhaktair eva paricaryate, evam eva brahma-paramātma-matsya-kūrmādy-avatārāvatāri-tat-tat-sarva-mūla-bhūta-śrī-kṛṣṇa-tadīya-guṇa-līlā-mādhuryaiśvarya-tat-prāpti-sādhana-bhakti-prema-dharma-jñāna-yoga-vairāgyādy-akhila-tattva-pradarśako grantho’yam api tat-svarūpa-bhūta iti sarvaṁ samañjasam |

puruṣaḥ prakṛtīkṣaṇa-kartā aṇḍaṁ sṛṣṭvā yadā vinirbhidya svarūpa-bhūtād ātmanaḥ sakāśāt pṛthak-kṛtya vinirgato bahiḥ sthitaḥ, tadā ātmanaḥ svasya ayanaṁ śayana-sthānaṁ tasminn eva brahmāṇḍe anvicchan tapo garbhoda-saṁjño asrākṣīt | śuciḥ svayam ataḥ śucīḥ śuddhāḥ, na tu kṣīrodādi-tulyā ity arthaḥ ||10||

—o)0(o—

**|| 2.10.11 ||**

tāsv avātsīt sva-sṛṣṭāsu sahasraṁ parivatsarān |

tena nārāyaṇo nāma yad āpaḥ puruṣodbhavāḥ ||

**śrīdharaḥ :** apsu vāsaṁ nārāyaṇa-nāma-niruktyā[[258]](#footnote-259) spaṣṭayati | tena apsu vāsena | yad yasmāt puruṣo naras tasmād udbhavo yāsāṁ tā nārā āpo’yanam asyeti nārāyaṇa ity arthaḥ | tad uktam—

āpo nārā iti proktā āpo vai nara-sūnavaḥ |

ayanaṁ tasya tāḥ pūrvaṁ tena nārāyaṇaḥ smṛtaḥ || iti ||11||

**krama-sandarbhaḥ :** tad evaṁ brahmāṇḍaṁ kartumārabhyāpi śayanalīlārthaṁ kañcit kālaṁ sthagitaceṣṭa āsīdityāha tāsvavātsīd iti ||11||

**viśvanāthaḥ :** apsu vāsaṁ nārāyaṇa-nāma-niruktyā spaṣṭayati | tena apsu vāsena nārāyaṇa iti nāma abhūt | kutaḥ ? yad yasmād āpaḥ puruṣād udbhavantīti tā iti | naraḥ puruṣaḥ, tasmāj jātā nārā āpo’yanaṁ yasya sa nārāyaṇa iti nāma | tad uktam—

āpo nārā iti proktā āpo vai nara-sūnavaḥ |

ayanaṁ tasya tāḥ pūrvaṁ tena nārāyaṇaḥ smṛtaḥ || iti ||11||

—o)0(o—

**|| 2.10.12 ||**

dravyaṁ karma ca kālaś ca svabhāvo jīva eva ca |

yad-anugrahataḥ santi na santi yad-upekṣayā ||

**śrīdharaḥ :** tasya prabhāvam āha | dravyam upādānam | karmādīni nimittāni | jīvo bhoktā | yasyānugrahāt santi, kārya-kṣamā bhavantīty arthaḥ ||12||

**krama-sandarbhaḥ :** tataś ca sarvaṁ tad vyartham evasīd ity āha—dravyam iti ||12||

**viśvanāthaḥ :** tasya samaṣṭi-virāḍ-antaryāmiṇaḥ prabhāvam āha—dravyam upādānaṁ pṛthivy-ādikam | karmādīni nimittāni | jīvo hiraṇyagarbho bhoktā | yasyānugrahāt yad-anvayāt | na hi paramātmanā vinā jīvo deho vā tiṣṭhet, sva-kārya-kṣamo vā bhavet ||12||

—o)0(o—

**|| 2.10.13 ||**

eko nānātvam anvicchan yoga-talpāt samutthitaḥ |

vīryaṁ hiraṇmayaṁ devo māyayā vyasṛjat tridhā ||

**madhvaḥ :** tat-tan-niyāmakatvena bahutvaṁ prāptum īśvaraḥ |

aṇḍaṁ sva-vīryaṁ tat-sthaḥ san kāmād antas tridhā vyadhāt || iti ca ||13||

**śrīdharaḥ :** yoga eva talpaṁ śayyā tasmāt | vīryaṁ garbha-rūpaṁ[[259]](#footnote-260) deham | hiraṇmayam iva prakāśa-bahulam ||13||

**krama-sandarbhaḥ :** eka iti sārdham | tatra mahā-samaṣṭi-vyaṣṭi-jīvānāṁ trayāṇāṁ tad-upādhīnāṁ ca sṛṣṭi-prakriyām abheda-prāyatayā vivarītum āha—eka iti | ekaḥ pralaye svāṁśān jīvān ātmani vilāpyaikatvena sthitaḥ, saṁprati tu tat-tat-svāṁśān āvirbhāvya nānātvam anvicchan yoga-nidrā-sthānāt samutthitaḥ | tataś ca vīryaṁ brahmāṇḍa-samūhotpādanārtham aṁśato vibhaktīkṛtaṁ tattva-samudāya-rūpaṁ brahmāṇḍa-samūha-bījam ||13||

**viśvanāthaḥ :** samaṣṭi-virāḍ eva katham abhūt ? ity ākāṅkṣāyām āha—ekaḥ pralaye svāṁśān jīvān ātmani vilāpya ekatvena sthitaḥ | anu anantaraṁ, sṛṣṭi-kāle | nānātvam icchan, tān eva jīvān ātmanaḥ sakāśād vibhaktān kurvan | yoga eva talpaṁ śayyā tasmād iti mahā-pralaye rātri-sthānīye śayitvā, sṛṣṭi-kāle prātar utthitaḥ san, devo divyān puruṣaḥ | māyayā sva-śaktyā | mahat-tattvādīni kāraṇāni sṛṣṭvā, taiḥ kārya-bhūtaṁ vīryaṁ hiraṇmayaṁ kanaka-varṇaṁ, prakāśa-bahulaṁ brahmāṇḍaṁ sāvaraṇam asṛjad iti mahā-samaṣṭi-sṛṣṭiḥ | tataś ca teṣām eva mahat-tattvādīnāṁ kiñcit-kiñcid-aṁśair bhagavac-chaktyaiva paraspara-militaiḥ samaṣṭi-virāṭ pañcāśat-koṭi-yojana-parimitāṇḍa-kaṭāha-madhya-gataḥ sṛṣṭo’bhūt | tadaivādi-puruṣas tad evāṇḍa-kaṭāhaṁ praviśya, tad-ardhaṁ sva-sṛṣṭa-jalenāpūrya, tatrasthaṁ samaṣṭi-virājaṁ sva-jaṭhara-madhya-gataṁ kṛtvā sahasra-varṣāṇi tasmin garbhoda eva suṣvāpa | tad-ante yoga-talpāt samutthitaḥ hiraṇmayaṁ vīryaṁ samaṣṭi-virājaṁ tridhā vyasṛjat | tridhaiva kim ? tatrāha—adhidaivam ity ādi | eṣa eva samaṣṭis tasya nābhi-dvārāt karmala-nālātmako bhaviṣyati | sa eva punaś caturdaśa-lokātmako virāja-saṁjñaḥ sthūlo bhāvī | sūkṣmas tu hiraṇyagarbhaḥ samaṣṭi-jīvaḥ, vairāja eva visargādy-arthaṁ caturmukho bhāvīti brahmaṇas traividhyam | atha prakṛtam anusarāmaḥ ||13||

—o)0(o—

**|| 2.10.14 ||**

adhidaivam athādhyātmam adhibhūtam iti prabhuḥ |

athaikaṁ pauruṣaṁ vīryaṁ tridhābhidyata tac chṛṇu ||

**śrīdharaḥ :** tasyaiva prapañcaḥ athety ādinā ||14||

**krama-sandarbhaḥ :** athety ardhakam ||14||

**viśvanāthaḥ :** atheti adhidaivāikād uktā trividhād anyad idaṁ trividham ity arthaḥ ||14||

—o)0(o—

**|| 2.10.15 ||**

antaḥ śarīra ākāśāt puruṣasya viceṣṭataḥ |

ojaḥ saho balaṁ jajñe tataḥ prāṇo mahān asuḥ ||

**śrīdharaḥ :** antaḥ śarīre ya ākāśas tasmāt kriyā-śaktyā tatra vividhaṁ ceṣṭamānasya sataḥ | oja indriya-śaktiḥ | saho manaḥ-śaktiḥ | balaṁ deha-śaktiḥ | tataḥ śakty-ātmakāt sūkṣmād rūpāt prāṇaḥ sūtrākhyaḥ | mahān mukhyaḥ | asuḥ prāṇaḥ sarveṣām ||15||

**krama-sandarbhaḥ :** atha tridhātvaṁ vivarītuṁ prathamaṁ prāṇaṁ vivṛṇoti—antar iti dvābhyām | antaḥ śarīre tasyaiva garbhī-bhūtasya mahā-samaṣṭi-rūpasya puruṣasyābhyantare ya ākāśas tasmāt prāṇo jajñe spaṣṭī-babhūva | tato viceṣṭamānasya sataḥ ojaḥ saho balaṁ ca jajñe ity anvayāh ||15||

**viśvanāthaḥ :** antaḥ śarīre ya ākāśas tasmāt kriyā-śaktyā tatra vividhaṁ ceṣṭamānasya puruṣasya samaṣṭi-virājaḥ | oja indriya-śaktiḥ | saho manaḥ-śaktiḥ | balaṁ deha-śaktiḥ | tatas trividha-śakty-ātmakāt sūkṣmād rūpāt | prāṇaḥ sūtrākhyaḥ | mahān śreṣṭhaḥ | anujīvana-vyañjakaḥ ||15||

—o)0(o—

**|| 2.10.16 ||**

anuprāṇanti yaṁ prāṇāḥ prāṇantaṁ sarva-jantuṣu |

apānantam apānanti nara-devam ivānugāḥ ||

**śrīdharaḥ :** mahattvaṁ darśayati | prāṇā indriyāṇi yaṁ prāṇantaṁ ceṣṭāṁ kurvantam anu paścāt prāṇanti ceṣṭāṁ kurvanti | apānantaṁ ceṣṭāṁ tyajantam anu apānanti ceṣṭāṁ tyajanti | rājānam anu bhṛtyā iva ||16||

**krama-sandarbhaḥ :** anv iti | prāṇā vyaṣṭi-gatā vāyavaḥ | mukhya-prāṇa-śaktyeva vyaṣṭi-prāṇa-śaktir ity evātra vivakṣitam | avivakṣita-vācyārtha-dhvanitvāt ||16||

**viśvanāthaḥ :** jīvana-vyañjakatvena mahattvaṁ darśayati—anv iti | prāṇā indriyāṇi | yaṁ prāṇantaṁ ceṣṭāṁ kurvantaṁ tam anu paścāt prāṇanti ceṣṭāṁ kurvanti | apānantaṁ ceṣṭāṁ tyajantam anu apānanti | rājānam anu bhṛtyā iva ||16||

—o)0(o—

**|| 2.10.17 ||**

prāṇenākṣipatā kṣut tṛḍ antarā jāyate vibhoḥ[[260]](#footnote-261) |

pipāsato jakṣataś ca prāṅ mukhaṁ nirabhidyata ||

**śrīdharaḥ :** kṣipatā cālayatā[[261]](#footnote-262) nimittena kṣut-tṛḍādikam | prabhor iti virāḍ-jīvābhedena upāsanārtham uktam | ājāyate sma | tato jakṣataḥ, bhakṣayitum icchata ity arthaḥ | prāk prathamam | nirabhidyata vibhaktam abhūt ||17||

**krama-sandarbhaḥ :** pipāsato yakṣataś cety anena supta-tat-tad-vāsanā-mātram ucyate, yad eva svabhāva-rūpaṁ sat tat-tat-kāryaṁ sampādayatīti | evam uttaratrāpi jñeyam | mukham iti vyaṣṭi-mukham eva tan-mukhatvenopadiśyate tat samudāya-kāraṇa-mātra-rūpatvāt tan-mukhasya | evam uttaratrāpi | ekatvam atra samūhāpekṣayā ekopalakṣaṇatvena vā jñeyam ||17||

**viśvanāthaḥ :** kṣipatā cālayatā nimittena kṣut-tṛḍādikaṁ jāyate sma | prabhor ity upāsanārtham | tatra samaṣṭau parameśvaratvāropaḥ | tato jakṣataḥ, bhakṣayitum icchata ity arthaḥ | prāk prathamam | nirabhidyata vibhaktam abhūt ||17||

—o)0(o—

**|| 2.10.18 ||**

mukhatas tālu nirbhinnaṁ jihvā tatropajāyate |

tato nānā-raso jajñe jihvayā yo’dhigamyate ||

**śrīdharaḥ :** tālv adhiṣṭhānam, jihvendriyam, nānā-raso viṣayaḥ, varuṇaś ca devatā jñātavyā | evaṁ sarvatrādhiṣṭhānam indriyaṁ devatā viṣaya ity etac catuṣṭayam anuktam apy ūhyam ||18||

**krama-sandarbhaḥ :** tridhātvaṁ vivṛṇvaṁs tad upalakṣya caturdhātvam api darśayati—

mukhata iti | tato nānā-raso jajñe iti tu samaṣṭer eva dharmaḥ ||18||

**viśvanāthaḥ :** pūrvam upakrāntam adhidaivādi-traividhyaṁ vivṛṇoti—mukhataḥ mukhotpatty-anantaram ity arthaḥ | tālv adhiṣṭhānam | jihvā indriyam | nānā-raso viṣayaḥ | varuṇaś ca devatā jñātavyā | tatrādhiṣṭhāna-viṣayāvadhi-bhūtaṁ, indriyam adhyātmam | devatā adhidaivam iti sarvatra cāturvidhye’pi traividhyam eva draṣṭavyam ||18||

—o)0(o—

**|| 2.10.19-20 ||**

vivakṣor mukhato bhūmno vahnir vāg vyāhṛtaṁ tayoḥ[[262]](#footnote-263) |  
jale vai tasya[[263]](#footnote-264) suciraṁ nirodhaḥ[[264]](#footnote-265) samajāyata ||19||

nāsike nirabhidyetāṁ dodhūyati nabhasvati |

tatra vāyur gandha-vaho ghrāṇo nasi jighṛkṣataḥ ||

**śrīdharaḥ :** vivakṣor vaktum icchoḥ mukhata eva | vahnir devatā, vāg indriyam, vyāhṛtaṁ bhāṣaṇam | tayor itīndriya-devatādhīnatvaṁ karmaṇo[[265]](#footnote-266) darśayati ||19||

nabhasvati prāṇa-vāyau dodhūyati dodhūyamāne’tyantaṁ pracalati sati | tatra nāsikāyāṁ vāyur devatā gandhaṁ vahatīti tathā | anena gandho viṣayo darśitaḥ | ghrāṇa indriyam | jighṛkṣato gandhaṁ grahītum icchataḥ ||20||

**krama-sandarbhaḥ :** vivakṣor ity ardhakam | jale vā iti sārdhakam ||19-20||

**viśvanāthaḥ :** mukhato mukhe’dhiṣṭhāne | vahnir devatā, vāg indriyam, vyāhṛtaṁ bhāṣaṇaṁ viṣayaḥ | tayor indriya-devatayor ādhīnam ity arthaḥ ||19||

yadā jale virājo virodho’jāyata, tadā śvāsa-calanaṁ vinā na nirvāha iti śvāsa-mārga-bhūte nāsike adhiṣṭhānam | tatra nabhasvati prāṇa-vāyau | dodhūyamāne’tyantaṁ calati sati | vāyur devatā, gandhaṁ vahatīti tathā | anena gandho viṣayo darśitaḥ | ghrāṇa indriyam | jighṛkṣato gandhaṁ grahītum icchataḥ ||20||

—o)0(o—

**|| 2.10.21 ||**

yadātmani nirālokam ātmānaṁ ca didṛkṣataḥ |

nirbhinne hy akṣiṇī tasya jyotiś cakṣur guṇa-grahaḥ ||

**śrīdharaḥ :** nirālokaṁ prakāśa-śūnyam[[266]](#footnote-267) āsīd iti śeṣaḥ | nirmakṣikam itivad avyayībhāvaḥ | tadā ātmānaṁ dehaṁ ca-kārād anyac ca vastu didṛkṣataḥ | akṣiṇī sthānam, jyotir ādityo devatā, cakṣur indriyam, tato guṇasya rūpasya graho grahaṇam | anena rūpaṁ viṣayo darśitaḥ ||21||

**krama-sandarbhaḥ :** *na vyākhyātam.*

**viśvanāthaḥ :** yadā ātmā svasmin nirālokaṁ nirmakṣikam itivad avyayī-bhāvaḥ, ālokya-bhāva āsīd ity arthaḥ | ātmānaṁ svam anyac ca vastu didṛkṣataḥ, akṣiṇī adhiṣṭhānaṁ, jyotir ādityo devatā, cakṣur indriyaṁ, tato guṇasya rūpasya grahaṇam | anena rūpaṁ viṣayo darśitaḥ ||21||

—o)0(o—

**|| 2.10.22 ||**

bodhyamānasya ṛṣibhir ātmanas taj jighṛkṣataḥ |

karṇau ca nirabhidyetāṁ diśaḥ śrotraṁ guṇa-grahaḥ ||

**śrīdharaḥ :** ṛsibhir vedair[[267]](#footnote-268) bodhyamānasya | tad ātmanaḥ prabodhanaṁ grahītum icchataḥ | tato guṇa-grahaḥ śabdasya grahaṇam ||22||

**krama-sandarbhaḥ :** bodhyeti svasya bodhyamānatā-jñānam antaḥ samānvayākāreṇa sphuraṇaṁ ca parā-paśyantī-madhyamākhya-veda-dvārā paramātmanaiveti jñeyam ||22||

**viśvanāthaḥ :** ṛsibhir vedair bodhyamānasya ātmanaḥ tat prabodhanaṁ grahītum icchataḥ | tato guṇa-grahaḥ śabda-grahaṇam ||22||

—o)0(o—

**|| 2.10.23 ||**

vastuno mṛdu-kāṭhinya- laghu-gurv-oṣṇa-śītatām |

jighṛkṣatas tvaṅ nirbhinnā tasyāṁ roma-mahī-ruhāḥ |

tatra cāntar bahir vātas tvacā labdha-guṇo vṛtaḥ ||

**śrīdharaḥ :** mṛdutvaṁ ca kāṭhinyaṁ ca laghutvaṁ ca gurutvaṁ ca ā uṣṇatvam īṣad uṣṇatvaṁ ca śītatāṁ cety arthaḥ | yadyapy atyuṣṇatvam apīndriya-viṣaya eva tathāpi tasya jighṛkṣābhāvād oṣṇatvam ity uktam | gurvuṣṇeti pāṭhe ṣaṇ-ādeśaś chāndasaḥ | vastuna etān dharmān jighṛkṣatas tvaṅ nirbhinnā | tvag-indriyādhiṣṭhānaṁ carma jātam ity arthaḥ | tasyāṁ romāṇīndriyaṁ, mahī-ruhāś ca devatā jātāḥ | vastuni hastenātolite laghutva-gurutvayor jñānāt tayor api tvag-indriya-viṣayatvam iti paurāṇikāḥ | tatra tvacy antar bahiś ca vāto vṛta āvṛtya sthitaḥ | kartari niṣṭhā | kathambhūtaḥ ? tvacā labdho guṇaḥ sparśo yena | ayam arthaḥ—tvag-indriyam eva bahiḥ kaṇḍūti-sahitaṁ sparśaṁ gṛhṇal loma-śabdenocyate, tatra mahī-ruhāṇāṁ devatvam, antar bahiś ca sparśaṁ gṛhṇat tad eva tvak-śabdenocyate, tatra vāto devatā | tathā ca tṛtīye vakṣyati—

tvacam asya vinirbhinnāṁ viviśur dhiṣṇyam oṣadhīḥ |

aṁśena lomabhiḥ kaṇḍūṁ yair asau pratipadyate ||

nirbhinnāny asya carmāṇi loka-pālo’nilo’viśat |

prāṇenāṁśena saṁsparśaṁ yenāsau pratipadyate || [bhā.pu. 3.6.18-19] iti |

tatra carmāṇīti carmopalakṣitā tvag ity arthaḥ | prāṇenāṁśeneti, prāṇa-vāyu-vyāptena tvag-indriyeṇety arthaḥ | bahv-ṛca-śrutau[[268]](#footnote-269) tv eka evāṁśo nirdiṣṭaḥ, tvaṅ nirabhidyata tvaco lomāni lomabhya oṣadhi-vanaspatayaḥ iti ||23||

**krama-sandarbhaḥ :** *na vyākhyātam.*

**viśvanāthaḥ :** mṛdutvaṁ kāṭhinyaṁ laghutvaṁ gurutvam ā uṣṇatvam īṣad uṣṇatvaṁ śītatāṁ grahītum icchataḥ | yadyapy uṣṇatvam apīndriya-viṣaya eva, tathāpi tasya jighṛkṣābhāvād oṣṇam ity uktam | gurv-uṣṇeti pāṭhe ṣaṇ-ādeśaś chāndasaḥ | vastuna etān dharmān jighṛkṣatas tvaco nirbhinnāḥ | tvag-indriyādhiṣṭhānaṁ carma jātam | vastuni hastenātolite laghutva-gurutvayor jñānāt tayor api tvag-indriya-viṣayatvam iti paurāṇikāḥ | tvag adhiṣṭhānaṁ, tatra tvacy antar bahir vṛta āvṛtya sthitaḥ | vāto devatā | kīdṛśaḥ ? tvacā tvag-indriyeṇa labdho guṇaḥ sparśo yena saḥ | tathā tasyāṁ tvaci adhiṣṭhāne, roma indriyaṁ, mahīruhā devatāḥ, kaṇḍūtayo viṣayāś ca jñeyāḥ | iti tvacīndriya-dvayaṁ tiṣṭhati | ayam arthaḥ—tvag-indriyam eva bahiḥ kaṇḍūti-sahitaṁ saṁsparśaṁ gṛhṇat roma-śabdenocyate | tatra mahī-ruhāṇāṁ devatātvaṁ, antar bahiś ca sparśaṁ gṛhṇat tad eva tvak-śabdenocyate, tatra vāto devatā | tathā ca vakṣyati tṛtīye—

tvacam asya vinirbhinnāṁ viviśur dhiṣṇyam oṣadhīḥ |

aṁśena lomabhiḥ kaṇḍūṁ yair asau pratipadyate ||

nirbhinnāny asya carmāṇi loka-pālo’nilo’viśat |

prāṇenāṁśena saṁsparśaṁ yenāsau pratipadyate || [bhā.pu. 3.6.18-19] iti |

[[269]](#footnote-270)tatra carmāṇīti carmopalakṣitā tvag ity arthaḥ | prāṇenāṁśeneti, prāṇa-vāyu-vyāptena tvag-indriyeṇety arthaḥ | bahv-ṛca-śrutau tv eka evāṁśo nirdiṣṭaḥ, tvaṅ nirabhidyata tvaco lomāni lomabhya oṣadhi-vanaspatayaḥ iti ||23||

—o)0(o—

**|| 2.10.24 ||**

hastau ruruhatus tasya nānā-karma-cikīrṣayā |

tayos tu balavān indra ādānam ubhayāśrayam ||

**śrīdharaḥ :** ruruhatur nirbhinnau | balam indriyam, indro devatā, tad-ubhayāśrayam ādānaṁ karma ||24||

**krama-sandarbhaḥ :** ādānam ādīyamānaṁ vastu viṣaya ity arthaḥ ||24||

**viśvanāthaḥ :** tayor hastayor balam indriyam, tad-yukta indro devatā, ubhayāśrayam indriya-devatādhīnam ādānaṁ viṣayaḥ ||24||

—o)0(o—

**|| 2.10.25 ||**

gatiṁ jigīṣataḥ pādau ruruhāte’bhikāmikām |

padbhyāṁ yajñaḥ svayaṁ havyaṁ karmabhiḥ kriyate nṛbhiḥ ||

**śrīdharaḥ :** abhikāmikām abhīṣṭāṁ hitām ity arthaḥ | padbhyāṁ saha yajño viṣṇur eva svayaṁ tad-adhiṣṭhātṛ-rūpeṇa sthitaḥ | karmabhir iti gaty-ākhyā karma-śaktir indriyam uktam | havyaṁ kriyata iti gati-prāpyaṁ yajñārthaṁ dravyaṁ viṣaya ity uktam | nṛbhir iti vyaṣṭi-jīveṣv apīyam eva rītir iti darśayann arādhikāritvaṁ yajñādīnāṁ darśayati ||25||

**krama-sandarbhaḥ :** gatim iti | jigīṣato vaśīkartum icchataḥ ataḥ padbhyām iti pūrvavat pañcamy eva | yajño viṣṇu-śakty-āviṣṭa-rūpā kācid devatā svayam iti tathāpi sarvataḥ prādhānya-vivakṣayā yatra ca sati nṛbhiḥ kartṛbhiḥ karmabhiḥ kṛtvā havyaṁ kriyate karmabhir iti bahutvaṁ tad-vṛtti-bhedāpekṣayā havyam iti mukhyatvenoktaṁ sarvam apy āhavanīyaṁ tu jñeyam, tad-artham eva tatra tatra gamanāt ||25||

**viśvanāthaḥ :** gatiṁ gamanam | jigīṣata iti dhātv-arthasyāvivakṣitatvād icchata ity arthaḥ | abhikāmikām abhīṣṭām | yajño viṣṇu-śakty-āviṣṭo devatā, padbhyāṁ padoḥ tad-adhiṣṭhātṛ-rūpeṇa sthita ity arthaḥ | karmabhir iti gaty-ākhya-karma-śaktir indriyam uktam | karmabhir indriyeṇa havyaṁ kriyata iti havanīyaṁ dravyaṁ deśāntara-sthaṁ gati-prāpyaṁ kriyate iti viṣaya uktaḥ | nṛbhir iti vyaṣṭi-jīveṣv iyam eva rītiḥ sarvatra, tathā sarva eva viṣayāḥ śāstra-vihitā eva grāhyā iti bodhitam ||25||

—o)0(o—

**|| 2.10.26 ||**

nirabhidyata śiśno vai prajānandāmṛtārthinaḥ |

upastha āsīt kāmānāṁ priyaṁ tad-ubhayāśrayam ||

**śrīdharaḥ :** prajā apatyam ānando ratir amṛtaṁ svargādi tad-arthinaḥ | śiśno’dhiṣṭhānam upastham indriyaṁ prajāpatiś cāsīd iti jñeyam | tad-ubhayāśrayaṁ kāmānāṁ sambandhi priyaṁ sukham ||26||

**krama-sandarbhaḥ :** prajānandāmṛtāni viṣayāḥ | tatrānanda-śabdena tad-dhetavaḥ striya eva ucyante | tatra ca strīṇāṁ viṣayatvaṁ sākṣāttvena bhogyatvāt anyayos tu tad-utpādyatayā bhoga-hetutvāt | svargādikaṁ ca gārhasthya-dharma-maya-prajā-strī-parikarād utpādyaṁ bhavati ||26||

**viśvanāthaḥ :** prajā apatyam | ānando ratiḥ | amṛtaṁ svargādi, tad-arthinaḥ | śiśno ‘dhiṣṭhānam | upastham indriyam | prajāpatir devatā jñeyaḥ | kāmānāṁ śrī-sambhogānāṁ sambandhi, priyaṁ sukhaṁ viṣayaḥ, tad ubhayāśrayam indriya-devatādhīnam ||26||

—o)0(o—

**|| 2.10.27 ||**

utsisṛkṣor dhātu-malaṁ nirabhidyata vai gudam |

tataḥ pāyus tato mitra utsarga ubhayāśrayaḥ ||

**madhvaḥ :** malādikaṁ kadācit tu brahmā lokābhipattaye |

ātmano nirmame kāmāt sarveṣām abhavat tataḥ |

vaśitvāt tasya divyatvād icchayā bhavati prabhoḥ || iti ca ||27||

**śrīdharaḥ :** dhātu-malaṁ bhuktānnādīnām asārāṁśaṁ tyaktum icchoḥ | guda-pāyu-mitrotsargā adhiṣṭhānendriya-devatā-viṣayāḥ ||27||

**krama-sandarbhaḥ :** utsarga utsṛjyamānaṁ malam ||27||

**viśvanāthaḥ :** dhātu-malaṁ bhuktānnādīnām asārāṁśaṁ tyaktum icchoḥ | gudam adhiṣṭhānam | pāyur indriyam | mitro devatā | utsargo viṣayaḥ ||27||

—o)0(o—

**|| 2.10.28 ||**

āsisṛpsoḥ puraḥ puryā nābhi-dvāram apānataḥ |

tatrāpānas tato mṛtyuḥ pṛthaktvam ubhayāśrayam ||

**śrīdharaḥ :** puryā dehāt puro dehāntarāṇi āsisṛpsoḥ sarvato gantum icchoḥ | nābhi-dvāraṁ nirabhidyatety anuṣaṅgaḥ | apānato’pagacchataḥ | pṛthaktvaṁ maraṇam | nābhy-ādīny adhiṣṭhānādīni | nābhyāṁ hi prāṇāpānayor bandha-viśleṣe mṛtyur iti prasiddham ||28||

**krama-sandarbhaḥ :** āsisṛpsor apānata iti | viśeṣaṇa-dvayaṁ kriyecchā-kriyayor bhedena | pṛthaktvam itīndriya-devatāśrayaṁ maraṇam iti śeṣaḥ ||28||

**viśvanāthaḥ :** puryā dehāt puro dehāntarāṇi āsisṛpsoḥ sarvato gantum icchoḥ | apānato’pāna-mārgeṇa upalakṣaṇam idaṁ prāṇa-mārgeṇa ca, prāṇāpānayor bandha-viśleṣe mṛtyur iti prasiddheḥ | nābhi-dvāram adhiṣṭhānaṁ, apāna indriyaṁ, mṛtyur devatā, pṛthaktvaṁ maraṇaṁ viṣayaḥ ||28||

—o)0(o—

**|| 2.10.29 ||**

āditsor anna-pānānām āsan kukṣy-antra-nāḍayaḥ |

nadyaḥ samudrāś ca tayos tuṣṭiḥ puṣṭis tad-āśraye ||

**śrīdharaḥ :** anna-pānānām āditsoḥ saṁgrahecchoḥ kukṣiś cāntrāṇi ca nāḍyaś cāsan | tatra kukṣir adhiṣṭhānam | antrāṇy anna-saṁgrahe karaṇam indriya-sthānīyam | nāḍyas tu pānaṁ grahe | tayor nāḍy-antra-vargayoḥ krameṇa nadyaḥ samudrāś ca devate | tuṣṭir udara-bharaṇaṁ, puṣṭis tu rasa-pariṇāmataḥ sthaulyam | tad-āśraye[[270]](#footnote-271) tad-ubhaya-nimitte | tatrānna-saṁgrahecchoḥ kukṣy-antra-samudra-tuṣṭaya iti catuṣṭayam | peya-saṁgrahecchoḥ kukṣi-nāḍī-nadī-puṣṭaya iti vivekaḥ ||29||

**krama-sandarbhaḥ :** āditsor iti | anna-pānāni viṣayāḥ pānāni pānīyāni | tuṣṭi-puṣṭī dve dvayor api pratyekaṁ kriye jñeye ||29||

**viśvanāthaḥ :** anna-pānānām āditsoḥ saṁgrahecchoḥ kukṣiś cāntrāṇi ca nāḍyaś cāsan | tatra kukṣir adhiṣṭhānam | antrāṇy anna-saṁgrahe karaṇam indriya-sthānīyam | nāḍyas tu pāna-saṅgrahe indriyaṁ, tayor nāḍy-antra-vargayoḥ krameṇa nadyaḥ samudrāś ca devate | tuṣṭir udara-bharaṇaṁ, puṣṭis tu rasa-pariṇāmataḥ sthaulyam | krameṇaitau viṣayau, tad-āśraye indriya-devatādhīne tuṣṭi-puṣṭī ||29||

—o)0(o—

**|| 2.10.30 ||**

nididhyāsor ātma-māyāṁ hṛdayaṁ nirabhidyata |

tato manaś candra iti saṅkalpaḥ kāma eva ca ||

**śrīdharaḥ :** nididhyāsor nitarāṁ cintayitum icchoḥ | kāmo’bhilāṣaḥ | hṛdaya-manaś candra-saṁkalpā adhiṣṭhānādayaḥ ||30||

**krama-sandarbhaḥ :** nididhyāsor iti | mano-janmanaḥ pūrvam apīcchā manasaḥ kāraṇāvasthām avalambya jāyate | ātma-māyām ātma-viṣayikāṁ sa-kāryāṁ māyāṁ viṣayo’tra ātma-māyaiva, kāma-saṅkalpau tv icchā-kriye ||30||

**viśvanāthaḥ :** ātmano māyāṁ māyikaṁ ca vastu nididhyāsoś cintayitum icchoḥ | hṛdayam adhiṣṭhānaṁ, mana indriyaṁ, candro devatā, saṅkalpābhilāṣādyā viṣayāḥ, atra hṛdaya evādhiṣṭhāne, cintāhaṅkāra-buddhayaḥ indriyāṇi, tad-devatāś ca vāsudeva-rudra-brahmāṇaḥ, devatāḥ tṛtīya-skandhāj jñeyāḥ | tad evam aṣṭādaśendriyāṇi prasiddhāny ekādaśaiva jñeyāni ||30||

—o)0(o—

**|| 2.10.31 ||**

tvak-carma-māṁsa-rudhira- medo-majjāsthi-dhātavaḥ |

bhūmy-ap-tejomayāḥ sapta prāṇo vyomāmbu-vāyubhiḥ ||

**śrīdharaḥ :** tad evam adhidaivādi-bhedaṁ vibhajyoktvā tad-aṁśa-bhūtānāṁ dhātv-ādīnaṁ svarūpam āha—tvag iti dvābhyām | tvak sthūlam | carma tad-upari sthitaṁ sūkṣmam | tvag-ādayo’sthy-antā dvandvaikavad bhāvena nirdiṣṭāḥ sapta ye dhātavas te bhūmy-ap-tejo-mayāḥ | teṣāṁ ca pāñca-bhautikatve’pi vāyv-ākāśayor āhārādi-rūpeṇa saṁvardhakatvābhāvād evam uktam[[271]](#footnote-272) ||31||

**krama-sandarbhaḥ :** *na vyākhyātam.*

**viśvanāthaḥ :** adhidaivādi-bhedaṁ vibhajyoktvā tad-aṁśa-bhūtānāṁ dhātv-ādīnaṁ svarūpam āha—tvag iti dvābhyām | tvak-carmaṇoḥ sthaulya-saukṣmyābhyāṁ bhedaḥ kalpyaḥ | tvag-ādayo’sthy-antā ye sapta dhātavo bhūmy-ap-tejo-mayāḥ, teṣāṁ ca pāñca-bhautikatve’pi vāyv-ākāśayor āhārādi-rūpeṇa saṁvardhakatvābhāvād evam uktam | prāṇa iti vyomāmbubhyāṁ puṣṭā vāyavaḥ prāṇa ity arthaḥ | tṛtīyā-bahu-vacanam ārṣam ||31||

—o)0(o—

**|| 2.10.32 ||**

guṇātmakānīndriyāṇi bhūtādi-prabhavā guṇāḥ |

manaḥ sarva-vikārātmā buddhir vijñāna-rūpiṇī ||

**śrīdharaḥ :** guṇātmakāni guṇeṣu śabdādiṣv ātmā yeṣām, viṣayābhimukha-svabhāvānīty arthaḥ | guṇāḥ śabdādayaḥ | bhūtādir ahaṁkāras tataḥ prakarṣeṇa bhavantīti tathā | ahaṁkāra-kalpita-śobhana-svabhāvāḥ, na tu vastutas tathety arthaḥ | atra hetuḥ—yato mana eva sarva-vikārāṇām ātmā[[272]](#footnote-273) svarūpam | tāmaseṣv eva viṣayeṣu saṁkalpa-vikalpa-mātraṁ karoti, na tu heyopādeya-vivekam | buddhis tu tathābhūtārtha-vijñāna-rūpiṇī natu paramārtha-grāhiṇīti vairāgyārtham uktam | anenaiva buddhi-manasoḥ svarūpaṁ coktam ||32||

**krama-sandarbhaḥ :** prasaṅgād indriyāṇāṁ lakṣaṇam āha—guṇātmakānīti | guṇeṣu viṣayeṣu ātmā svabhāva autpattikaḥ sambandho yeṣāṁ vikārā harṣa-duḥkhādayaḥ, vijñānaṁ viveka-śaktiḥ, buddhīndriya-manaḥ-prāṇān [bhā.pu. 10.87.2] ity ādy ukteḥ pāramārthiky api sā bhavatīti jñeyam ||32||

**viśvanāthaḥ :** guṇātmakāni guṇeṣu śabdādiṣv ātmā pravṛtti-svabhāvo yeṣām, tāni viṣayābhimukha-svabhāvānīty arthaḥ | guṇāḥ śabdādayaḥ | bhūtādir ahaṁkāraḥ | tataḥ prakarṣeṇa bhavantīti tathā | sarva-vikārāṇām ātmā sarvān vikārān mana eva sañjīvayatīty arthaḥ | vijñānaṁ viveka-śaktis tad-rūpiṇī, anena buddhi-manasoḥ svarūpaṁ coktam ||32||

—o)0(o—

**|| 2.10.33 ||**

etad bhagavato rūpaṁ sthūlaṁ te vyāhṛtaṁ mayā |

mahy-ādibhiś[[273]](#footnote-274) cāvaraṇair aṣṭabhir bahir āvṛtam ||

**madhvaḥ :** sthūlaṁ bhagavato rūpaṁ brahma-deha udāhṛtaḥ |

tat-tantratvāc ca sūkṣmaṁ ca śaṅkha-cakra-gadādharam || iti ca adhyātme ||33||

**śrīdharaḥ :** upasaṁharati—etad iti | prakṛtyā sahāṣṭabhiḥ ||33||

**krama-sandarbhaḥ :** *na vyākhyātam.*

**viśvanāthaḥ :** sthūlaṁ samaṣṭi-saṁjñaṁ, mahy-ādibhir iti mahā-samaṣṭi-saṁjñaṁ mahā-sthūlam ||33||

—o)0(o—

**|| 2.10.34 ||**

ataḥ paraṁ sūkṣmatamam avyaktaṁ nirviśeṣaṇam |

anādi-madhya-nidhanaṁ nityaṁ vāṅ-manasaḥ param ||

**madhvaḥ :** nirviśeṣaṇaṁ niratiśayaṁ, asya kāvyasya kavayo na samarthā viśeṣaṇa itivat ||34||

**śrīdharaḥ :** sthūlam uktvā sūkṣmaṁ samaṣṭi-liṅga-śarīram āha | ataḥ paramasya kāraṇa-bhūtaṁ sūkṣmam atīndriyam | yato’vyaktam[[274]](#footnote-275) | tat kutaḥ ? yato nirviśeṣaṇam[[275]](#footnote-276) anādi-madhya-nidhanam utpatti-sthiti-laya-śūnyam | nityaṁ sadaika-rūpam, apakṣayādi-śūnyam ity arthaḥ | ata eva vāk ca manaś ceti dvandvaikyam | tasmāt param ||34||

**krama-sandarbhaḥ :** ataḥ param iti | nirviśeṣaṇaṁ varṇākārādi-śūnyaṁ yad eva vyaṣṭiṣu sthūlena sahotpatty-ādi-yuktaṁ na bhavatīty āha—anādīti | atas tad-apekṣayā nityam api nirviśeṣaṇatvād eva vāṅ-manasaḥ param | ata eva sūkṣmatamam | ata eva cāvyaktam ||34||

**viśvanāthaḥ :** sthūlam uktvā sūkṣmam āha—ata iti | sūkṣmatamam ity anenaiva sūkṣmam atisūkṣmaṁ ceti dvitīyaṁ labhyate, atra liṅga-śarīram atisūkṣmaṁ māyā-rūpaṁ nirviśeṣaṇam ity ādibhiś caturbhir viśeṣaṇair uktam ||34||

—o)0(o—

**|| 2.10.35 ||**

amunī bhagavad-rūpe mayā te hy anuvarṇite |

ubhe api na gṛhṇanti māyā-sṛṣṭe vipaścitaḥ ||

**madhvaḥ :** māyā-sṛṣṭe jagati, ye avipaścitaḥ ||35||

**śrīdharaḥ :** upāsanārthaṁ bhagavaty āropitaṁ rūpa-dvayam apavadati—amunī iti | na gṛhṇanti vastuto nāṅgīkurvanti | yato māyā-sṛṣṭe ||35||

**krama-sandarbhaḥ :** amunī amū ||35||

**paramātma-sandarbhaḥ 57:** tad evaṁ bhagavato rūpam [bhā.pu. 3.26.52] ity uktes tasyāpi prāgvad aprākṛtatvam āpatati, tan-niṣedhāyāha—amunīti | **amunī** amū upāsanārthaṁ bhagavaty āropite jagad-ātmake sthūla-sūkṣmākhye virāṭ-hiraṇyagarbhāpara-paryāye samaṣṭi-śarīre ye **mayā** tubhyam **anuvarṇite te ubhe api vipaścito na gṛhṇanti**, vastutayā nopāsate, kiṁ tarhi tadīya-bahiraṅgādhiṣṭhānatayaiva ? ity arthaḥ[[276]](#footnote-277) | tad uktaṁ vaiṣṇave—

yad etad dṛśyate mūrtam etaj jñānātmanas tava |

bhrānti-jñānena paśyanti jagad-rūpam ayoginaḥ || [vi.pu. 1.4.39] iti |

*etan mūrtaṁ jagad bhrānti-jñānena* eva *tava rūpaṁ* jānantīty arthaḥ | śrutiś ca—nedaṁ yad idam upāsate [kena.u. 1.4] iti, yad idaṁ jagad upāsate prāṇinaḥ, nedaṁ brahma iti śrī-rāmānuja-bhāṣyam | ata eva na gṛhṇantīty atra hetuḥ—**māyā-sṛṣṭe,** na tu svarūpa-śakti-prādurbhāvite | anena caturbhujādi-lakṣaṇasya sākṣād-rūpasya māyātītatvam api vyaktam | atrāsya jagato māyāmayasya puruṣa-rūpatve puruṣa-guṇāvatārāṇāṁ viṣṇv-ādīnāṁ sattvādi-mayās tad-aṁśā rūpāṇīti jñeyam | tāny apekṣya coktaṁ mārkaṇḍeye—

viṣṇuḥ śarīra-grahaṇam aham īśāna eva ca |

kāritās te yato’tas tvāṁ kaḥ stotuṁ śaktimān bhavet || iti |

*śarīra*-śabdasya tat-tan-nija-śarīra-vācitve tu tad-grahaṇāt pūrvaṁ viṣṇv-ādi-bhedāsambhavāt tan-nirdeśānupapatteḥ ||35||

**viśvanāthaḥ :** upāsanārthaṁ bhagavaty āropitaṁ rūpa-dvayam apavadati | amunīti dvi-vacanaṁ sthūlayoḥ samaṣṭi-mahā-samaṣṭyor aikyāt sūkṣmayor apy aikyāt | na gṛhṇanti prāpyatvena na svīkurvanti | kintu upāsanārthaṁ prathama-daśāyām eva, yato māyā-sṛṣṭe | tṛtīyam atisūkṣmaṁ yat tat tu kāraṇaṁ māyaiva | kiṁ ca, vipaścitaḥ śuddha-bhaktimantaḥ prathama-daśāyām api naiva gṛhṇanti, kintu rāma-kṛṣṇa-nārāyaṇa-nṛsiṁhādi-rūpaṁ śuddha-sattvam eva sādhana-sādhya-daśayor gṛhṇanti ||35||

—o)0(o—

**|| 2.10.36 ||**

sa vācya-vācakatayā bhagavān brahma-rūpa-dhṛk |

nāma-rūpa-kriyā dhatte sakarmākarmakaḥ paraḥ ||

**madhvaḥ :** nāmaiva vācakatvena nāma-rūpa-kriyā api |

vācyatvena harir devo niyāmayati caika-rāṭ || iti ca |

kartṛtvāt tu sa-karmāsau niṣphalatvād akarmakaḥ iti ca ||36||

**śrīdharaḥ :** yad rūpa-guṇa-karmakaḥ [bhā.pu. 2.9.30] iti yad uktaṁ bhagavatā brahmāṇaṁ prati tat prapañcayituṁ brahmādi-rūpāṇi tat-karmāṇi cāha—sa ity ādinā itthaṁbhāvenety ataḥ prāktanena granthena | sa bhagavān brahma-rūpa-dhṛk san vācya-vācakatayā namāni vācyatayā rūpāṇi kriyāś ca dhatte, sṛjatīty arthaḥ | māyayā sa-karmā sa-vyāpāraḥ san vastutas tv akarmakaḥ ||36||

**krama-sandarbhaḥ :** ata etat-sambandhi sarvam api bhagavad-rūpatvenaiva kalpitam ity āha—sa vācyeti | yad-rūpa-guṇa-karmaka ity atra tu aprākṛtāni catuḥ-ślokyāṁ śrī-bhagavatā pratijñātāni svayam eva darśitānīti vyākhyātam eva ||36||

**viśvanāthaḥ :** atha vyaṣṭināṁ sṛṣṭi-sthiti-saṁhārān āha—sa ity ādinā itthaṁ-bhāvety antena | sa mahad-ādi-sraṣṭā puruṣaḥ | paraḥ parameśvaraḥ | akarmakaḥ prākṛta-kriyā-hīno’pi brahma-rūpa-dhṛk san, sakarmā sa-vyāpāraḥ, vācya-vācakatayā vācyatayā rūpāṇi kriyāś ca, vācakatayā nāmāni, vakṣyamāṇānāṁ vyaṣṭi-jīvānāṁ dhatte sṛjati ||36||

—o)0(o—

**|| 2.10.37-39 ||**

prajā-patīn manūn devān ṛṣīn pitṛ-gaṇān pṛthak |

siddha-cāraṇa-gandharvān vidyādhrāsura-guhyakān ||

kinnarāpsaraso nāgān sarpān kiṁpuruṣoragān [[277]](#footnote-278) |

mātṛ-rakṣaḥ-piśācāṁś ca preta-bhūta-vināyakān ||

kūṣmāṇḍonmāda-vetālān yātudhānān grahān api |

khagān mṛgān paśūn vṛkṣān girīn nṛpa sarīsṛpān |

dvi-vidhāś catur-vidhā ye’nye jala-sthala-nabhaukasaḥ ||

**madhvaḥ :** prajāpaty-ādīn dhatte ||37-39||

**śrīdharaḥ :** etat prapañcayati—prajāpatīn[[278]](#footnote-279) iti sārdhais tribhiḥ | dvitīyāntānāṁ dhatta ity anenānvayaḥ | tatra prajā-paty-ādīni nāmāni tat-tad-vācyāni rūpāṇi tat-tat-karmāṇi ca jñeyāni pṛthak tat-tad-avāntara-bhedena ||37-38||

girīn ity asyānantaraṁ nṛpeti sambodhanam | dvi-vidhāḥ sthāvara-jaṅgama-rūpeṇa | catur-vidhāḥ jarāyujāṇḍaja-svedajodbhijja-rūpeṇa | jala-sthala-nabhāṁsy okāṁsi yeṣāṁ tān api dhatta iti pūrveṇānvayaḥ ||39||

**krama-sandarbhaḥ :** prajāpatīn iti sārdha-trikam ||37-39||

**viśvanāthaḥ :** tān eva darśayati—prajāpatīn iti | dvitīyāntānāṁ dhatta ity anenānvayaḥ | nṛpeti sambodhanam | dvi-vidhāḥ sthāvara-jaṅgama-rūpeṇa | catur-vidhāḥ jarāyujāṇḍaja-svedajodbhijja-rūpeṇa | trividhāś ca jala-sthala-nabhauko-rūpeṇa, ye’nye tān api dhatta iti pūrveṇānvayaḥ ||39||

—o)0(o—

**|| 2.10.40-41 ||**

kuśalākuśalā miśrāḥ karmaṇāṁ gatayas tv imāḥ |

sattvaṁ rajas tama iti tisraḥ sura-nṛ-nārakāḥ ||

tatrāpy ekaikaśo[[279]](#footnote-280) rājan bhidyante gatayas tridhā |

yadaikaikataro’nyābhyāṁ sva-bhāva upahanyate ||

**madhvaḥ :** tāmasās tāmasā daityāḥ pradhānā deva-śatravaḥ |

tāmasā rājasās teṣām anugās teṣu sāttvikāḥ ||

anākhyātāsurāḥ proktā mānuṣā duṣṭa-cāriṇaḥ |

rājasās tāmasāś caiva madhyā rājasa-rājasāḥ ||

rājasāḥ sāttvikās tatra mānuṣeṣūttamā gaṇāḥ |

devāḥ pṛthag-anākhyātāḥ smṛtāḥ sāttvika-tāmasāḥ ||

atāttvikās tathākhyātāḥ smṛtāḥ sāttvika-rājasāḥ |

sāttvikāḥ sāttvikās tatra tāttvikāḥ parikīrtitāḥ ||

teṣāṁ ca sāttvikāḥ śeṣa-garutma-rudra-tat-striyaḥ |

tato’pi devī brahmāṇī brahmā caiva tataḥ svayam ||

sāttvikeṣu triṣu yadā tv ekasya pratibādhanam |

rajas-tamobhyāṁ viṣṇur hi tadā prādurbhavaty ajaḥ |

rājasāṁś tāmasān hatvā sāttvikān vadhayiṣyati || iti skānde ||40-41||

**śrīdharaḥ :** yac ca rājñā pṛṣṭaṁ yāvatyaḥ karma-gatayo yādṛśīr dvija-sattaṁ [bhā.pu. 2.8.13] iti tasyāpi prasaṅgād anenaivottaram āha | kuśalā uttamāḥ, akuśalā nīcāḥ | miśrā iti padāntaram | miśrā madhyamāḥ | karmaṇāṁ puṇya-pāpa-miśrāṇāṁ gatayaḥ phalāni |

sattvādi-bhedena karma-gati-vaicitryaṁ prapañcayati—sattvam iti sārdhena | sattvādayas tisro gatayaḥ | surādi-śabdā ṛsy-ādīnām upalakṣaṇārthāḥ | anyābhyāṁ guṇābhyāṁ svabhāvo guṇaḥ upahanyate’nuvidhyate[[280]](#footnote-281) ||40-41||

**krama-sandarbhaḥ :** *na vyākhyātam.*

**viśvanāthaḥ :** nanu katham evaṁ viṣayān sṛjati ? tatrāha—imāḥ karmaṇāṁ gatayaḥ | kuśalāḥ puṇya-phala-rūpāḥ, akuśalāḥ pāpa-phala-rūpāḥ | miśrās tad-ubhaya-rūpāḥ, jīvāḥ pratisvakarmānurūpāḥ gatīḥ prāpnuvanti, sraṣṭuḥ ko doṣa iti bhāvaḥ | etena yāvatyaḥ karma-gatayo yādṛśīr dvija-sattaṁ [bhā.pu. 2.8.13] iti rājñaḥ praśnasyottaraṁ dattam iti jñeyam | tāsāṁ gatīnām api guṇā eva kāraṇam ity āha—sattvam iti | tisro gatayaḥ krameṇa surādyāḥ | ekaikaśo gatayas tridhā bhidyanta iti nava-saṅkhyā bhavantīty arthaḥ | anyābhyāṁ svabhāvābhyāṁ, ekaikābhyām upahanyate anuvidhyate, yathā rajaḥ-svabhāvo’pi naraḥ sattva-svabhāva-miśraṇādhikyāt brāhmaṇaḥ, tamaḥ-svabhāva-miśraṇādhikyāt śūdra ity evam ||40-41||

—o)0(o—

**|| 2.10.42 ||**

sa evedaṁ jagad-dhātā[[281]](#footnote-282) bhagavān dharma-rūpa-dhṛk |

puṣṇāti sthāpayan viśvaṁ tiryaṅ-nara-surādibhiḥ ||

**madhvaḥ :** matsyādi-rūpī poṣayati nṛsiṁho rudra-saṁsthitaḥ |

vilāpayed viriñcasthaḥ sṛjate viṣayur avyayaḥ || iti vāmane ||42||

**śrīdharaḥ :** brahma-rūpeṇa sraṣṭṛtvam uktvā viṣṇu-rūpeṇa pālakatvam āha | sa eva bhagavāṁs tiryag-ādy-avatārair idaṁ viśvaṁ sthāpayan pālayan dharma-rūpeṇa[[282]](#footnote-283) puṣṇāti bhogaiḥ saṁvardhayati ||42||

**krama-sandarbhaḥ :** jagad-dhartā śrī-viṣṇu-rūpeṇa tat-pālakaḥ san dharma-rūpa-dhṛk dharma-svarūpa-rakṣako bhūtvā tiryag-ādy-anukartṛ-rūpaiḥ śrī-matsyādy-avatāraiś ca puṣṇāti ||42||

**viśvanāthaḥ :** dharmo viṣṇuḥ | dharma-padena dharmato rakṣā adharmato nāśaḥ dharmādharmābhyāṁ sṛṣṭir iti dyotayati, tiryag-ādīnām ātmabhiḥ sva-dattaiḥ svabhāvair iti paśu-pakṣiṇo’pi sva-suta-mitra-kalatrādīn pālayanti ||42||

—o)0(o—

**|| 2.10.43 ||**

tataḥ kālāgni-rudrātmā yat sṛṣṭam idam ātmanaḥ |

sanniyacchati kālena[[283]](#footnote-284) ghanānīkam ivānilaḥ ||

**śrīdharaḥ :** rudra-rūpeṇa saṁhartṛtvam āha—tata iti | ātmanaḥ sakāśād yad idaṁ sṛṣṭaṁ tat sanniyacchati saṁharati ||43||

**krama-sandarbhaḥ :** *na vyākhyātam.*

**viśvanāthaḥ :** tata iti | ātmanaḥ sakāśād yad idaṁ sṛṣṭaṁ tat sanniyacchati saṁharati | ghanānīkaṁ megha-samūham ||43||

—o)0(o—

**|| 2.10.44 ||**

ittham-bhāvena kathito bhagavān bhagavattamaḥ |

nettham-bhāvena hi paraṁ draṣṭum arhanti sūrayaḥ ||

**madhvaḥ :** bhagavattamaḥ nā puruṣaḥ ||44||

**śrīdharaḥ :** kartṛtvādy-apavādena daśamasya śuddhim āha | ittham-bhāvena sraṣṭṛtvādi-rūpeṇa tasmād vā etasmād ātmana ākāśaḥ sambhūtaḥ [tai.u. 2.1.3], so’kāmayata bahu syāṁ prajāyeya [tai.u. 2.6] ity-ādi-śrutyā kathitaḥ | sūrayas tu paraṁ kevalam evaṁ-rūpeṇaiva draṣṭuṁ nārhanti ||44||

**krama-sandarbhaḥ :** *na vyākhyātam.*

**viśvanāthaḥ :** ittham-bhāvena sraṣṭṛtvādi-rūpeṇa, tasmād vā etasmād ātmana ākāśaḥ sambhūtaḥ [tai.u. 2.1.3], so’kāmayata bahu syāṁ prajāyeya [tai.u. 2.6] ity-ādi-śrutyā kathitaḥ | sūrayaḥ kecit śuddha-bhaktimantas tu paraṁ kevalaṁ viśva-sraṣṭṛtvādi-rūpeṇa draṣṭuṁ nārhanti kintu vaikuṇṭhādau sva-dhāmani cid-vibhūtau sva-preyasy-ādibhir viharamāṇatvenaivety arthaḥ ||44||

—o)0(o—

**|| 2.10.45 ||**

nāsya karmaṇi janmādau parasyānuvidhīyate |

kartṛtva-pratiṣedhārthaṁ māyayāropitaṁ hi tat ||

**madhvaḥ :** janma-karmāṇi vidhīyata iti kriyā-viśeṣaṇam |

pratiṣedhāya bandhasya jīvānāṁ parameśituḥ |

svecchayaiva tu kartṛtvaṁ nitya-rūḍhaṁ cid-ātmakam || iti bhaviṣya-purāṇe |

rūpopari-bhāva iti ca dhātuḥ | subhadrāṁ ratham āropyety ādivac ca | svabhāvikī jñāna-bala-kriyā ca iti ca ||45||

**śrīdharaḥ :** tat kim[[284]](#footnote-285) ? yataḥ asya viśvasya janmādau karmaṇi parasyeśvarasyettham-bhāvaḥ kartṛtvaṁ nāsti | śrutyāpi tātparyeṇa na pratipādyate | kintv anuvidhīyate’nūdyate[[285]](#footnote-286) | kim-artham ? kartṛtva[[286]](#footnote-287)-pratiṣedhārtham | hi yato māyayāropitaṁ prakāśitam | tathā ca śrutiḥ—niṣkalaṁ niṣkriyaṁ śāntaṁ niravadyaṁ nirañjanaṁ [śve.u. 6.19], indro māyābhiḥ puru-rūpa īyate ity ādyā ||45||

**krama-sandarbhaḥ :** nāsyeti | tat-kartṛtvaṁ parasya nāsti | kintu tat-kartṛtva-pratiṣedhārtham anūdyate mātraṁ hi | yasmān māyayeti | yadyapi tat-prabhāvata eva tat tad bhavati tathāpi ayaskāntavat tatra tasya vikāro nāstīti bhāvaḥ ||45||

**viśvanāthaḥ :** kiṁ ca, naitad bhagavato vastutaḥ karmety āha—asya viśvasya janmādau janma-sthiti-saṁhāre karmaṇi parasya parameśvarasya ittham-bhāvaḥ kartṛtvaṁ na bhavati, kintv anuvidhīyate śruti-smṛty-ādiṣu sarvatra varṇyate | kim-artham ? kartṛtva-pratiṣedhārtham | hi yato māyayā tad āropitaṁ sṛṣṭy-ādīnāṁ guṇa-kāryatvāt bahiraṅgayā māyayā eva kartṛtvaṁ parama-puruṣe āropitam iti mat-kṛtam apīdaṁ mat-svāmitvā tena parameśvareṇaiva kṛtaṁ, na tu vastutaḥ parameśvaraḥ sva-svarūpeṇa kartety arthaḥ | tathā ca śrutiḥ—niṣkalaṁ niṣkriyaṁ śāntaṁ niravadyaṁ nirañjanaṁ [śve.u. 6.19] iti ||45||

—o)0(o—

**|| 2.10.46 ||**

ayaṁ tu brahmaṇaḥ kalpaḥ savikalpa udāhṛtaḥ |

vidhiḥ sādhāraṇo yatra sargāḥ prākṛta-vaikṛtāḥ ||

**madhvaḥ :** anya-kalpānāṁ sādhāraṇaḥ | yatraiva prākṛta-vaikṛtāḥ sarva-sargāḥ | anya-brahma-kalpānāṁ ca sādhāraṇaḥ ||46||

**śrīdharaḥ :** uktam artham upasaṁharati—ayaṁ tv iti | brahmaṇaḥ sambandhī kalpo mahā-kalpo vikalpo’vāntaras tat-sahita udāharaṇatvena saṁkṣepata uktaḥ | kathambhūtaḥ ? yatra mahā-kalpe prākṛtā mahad-ādi-sargā avāntara-kalpe ca vaikṛtāḥ | sthāvarā visargā ity ayaṁ vidhih prakāro’nyair mahā-kalpādibhiḥ sādhāraṇaḥ ||46||

**krama-sandarbhaḥ :** ayaṁ tv iti | kalpo brahma-dinam | sa-vikalpaḥ sa-bhedaḥ | atha kalpa-gaṇanā yathā skānda-prabhāsa-khaṇḍe—

(1) prathamaḥ śveta-kalpas tu (2) dvitīyo nīla-lohitaḥ |

(3) vāmadevas tṛtīyas tu (4) tato gāthāntaro paraḥ ||

(5) rauravaḥ pañcamaḥ proktaḥ (6) ṣaṣṭhaḥ prāṇa iti smṛtaḥ |

(7) saptamo’tha bṛhat-kalpaḥ (8) kandarpo’ṣṭama ucyate ||

(9) satyo’tha navamaḥ prokta (10) īśāno daśamaḥ smṛtaḥ |

(11) dhyāna ekādaśaḥ proktas (12) tathā sārasvato’paraḥ ||

(13) trayodaśa udānas tu (14) gāruḍo’tha caturdaśaḥ |

(15) kaurmaḥ pañcadaśo jñeyaḥ (16) paurṇamāsī prajāpateḥ ||

ṣoḍaśo nārasiṁhas tu (17) samādhis tu tato’paraḥ |

(18) āgneyo (19) viṣṇujaḥ (20) sauraḥ (21) soma-kalpas tato’praḥ ||

(22) dvāviṁśo bhāvanaḥ proktaḥ (23) supumān iti cāparaḥ |

(24) vaikuṇṭhaś (25) cārciṣas tadvat (26) vallī-kalpas tato’paraḥ ||

(27) saptaviṁśo’tha vairājo (28) gaurī-kalpas tathāparaḥ |

(29) māheśvaras tathā proktas (30) tripuro yatra ghātitaḥ ||

pitṛ-kalpas tathā cānte yaḥ kuhūr brahmaṇaḥ smṛtaḥ |

triṁśat kalpāḥ samākhyātā brahmaṇo divasaiḥ sadā ||

atītāś ca bhaviṣyāś ca vārāho vartate’dhunā |

pratipad brahmaṇaḥ proktā dvitīyārdhasya sāmpratam || iti |

atra śvetaḥ śveta-vārāhaḥ sa eva vārāhaś ca | ayam eva brahmotpatti-samaye brāhma ucyate iti jñeyam | evaṁ pitṛ-kalpa eva prathama-parārdhānte padma-nirmita-lokatvāt pādma ucyate iti ca | ataḥ śrī-bhāgavatasya sārasvata-kalpa-kathāmayatvaṁ tu prāyikam eva ||46||

**viśvanāthaḥ :** prakaraṇam upasaṁharati—brahmaṇaḥ sambandhī kalpaḥ saṁvatsra-śatātmako brahmaṇaḥ paramāyu-rūpaḥ | vikalpo’vāntaro brahma-dina-rūpaḥ | yatra mahā-kalpe prākṛtā mahad-ādi-sargā avāntara-kalpe ca vaikṛtāḥ sthāvarādi-sargāḥ iti | ayaṁ vidhiḥ prakāraḥ anyair mahā-kalpādibhiḥ sādhāraṇaḥ | evaṁ ca, yāvān kalpo vikalpo vā [bhā.pu. 2.8.12] ity asya praśnasyottaraṁ saṅkṣepeṇa dattam ||46||

—o)0(o—

**|| 2.10.47 ||**

parimāṇaṁ ca kālasya kalpa-lakṣaṇa-vigraham |

yathā purastād vyākhyāsye pādmaṁ kalpam atho śṛṇu ||

**śrīdharaḥ :** vakṣyamāṇaṁ vistaraṁ pratijānīte | parimāṇaṁ sthūlaṁ sūkṣmaṁ ca kalpasya lakṣaṇam iyān evaṁ-rūpa iti tad-vigraham avāntara-kalpaṁ manvantarādi-rūpaṁ vibhāgaṁ ca yathāvad vistareṇa purastāt tṛtīya-skandhe vyākhyāsyāmi | tatra pādmaṁ kalpam atho iti kārtsnyena vyākhyāyamānaṁ śṛṇu ||47||

**krama-sandarbhaḥ :** *na vyākhyātam.*

**viśvanāthaḥ :** vistāreṇa tu, yathā-kālo’numīyate ity asya praśnasyottara-madhya eva tasya (kalpa-parimāṇa-praśnasya) uttaraṁ dāsyamānaṁ pratijānīte | parimāṇaṁ kīdṛśaṁ kalpānāṁ lakṣaṇam eva vigraho vapur yasya tat | kalpādi-lakṣaṇaṁ vinā kāla-parimāṇaṁ na sidhyatīty arthaḥ | yathā yathāvat | purastāt tṛtīya-skandhe | pādma-kalpaṁ prathama-parārdhāntarbhavaṁ kalpa-gaṇanā tu skānda-prabhāsa-khaṇḍāj jñeyā, yathā—

prathamaḥ śveta-kalpas tu dvitīyo nīla-lohitaḥ |

vāmadevas tṛtīyas tu tato gāthāntaro paraḥ ||

rauravaḥ pañcamaḥ proktaḥ ṣaṣṭhaḥ prāṇa iti smṛtaḥ |

saptamo’tha bṛhat-kalpaḥ kandarpo’ṣṭama ucyate ||

satyo’tha navamaḥ prokta īśāno daśamaḥ smṛtaḥ |

dhyāna ekādaśaḥ proktas tathā sārasvato’paraḥ ||

trayodaśa udānas tu gāruḍo’tha caturdaśaḥ |

kaurmaḥ pañcadaśo jñeyaḥ paurṇamāsī prajāpateḥ ||

ṣoḍaśo nārasiṁhas tu samādhis tu tato’paraḥ |

āgneyo viṣṇujaḥ sauraḥ soma-kalpas tato’praḥ ||

dvāviṁśo bhāvanaḥ proktaḥ supumān iti cāparaḥ |

vaikuṇṭhaś cārciṣas tadvat vallī-kalpas tato’paraḥ ||

saptaviṁśo’tha vairājo gaurī-kalpas tathāparaḥ |

māheśvaras tathā proktas tripuro yatra ghātitaḥ ||

pitṛ-kalpas tathā cānte yaḥ kuhūr brahmaṇaḥ smṛtaḥ |

triṁśat kalpāḥ samākhyātā brahmaṇo divasaiḥ sadā ||

atītāś ca bhaviṣyāś ca vārāho vartate’dhunā |

pratipad brahmaṇaḥ proktā dvitīyārdhasya sāmpratam || iti |

tatra śvetaḥ śveta-vārāhaḥ, sa eva vārāhaś ca | ayam eva brahmotpatti-samaye brāhma ucyate | evaṁ pitṛ-kalpa eva prathama-parārdhānte padma-nirmita-lokatvāt pādma ucyate iti ca ||46||

—o)0(o—

**|| 2.10.48-50 ||**

**śaunaka uvāca—**

yad āha no bhavān sūta kṣattā bhāgavatottamaḥ |

cacāra tīrthāni bhuvas tyaktvā bandhūn sudustyajān ||

kṣattuḥ kauśāraves tasya saṁvādo’dhyātma-saṁśritaḥ |

yad vā, sa bhagavāṁs tasmai pṛṣṭas tattvam uvāca ha ||

brūhi nas tad idaṁ saumya vidurasya viceṣṭitam |

bandhu-tyāga-nimittaṁ ca tathaivāgatavān[[287]](#footnote-288) punaḥ ||

**śrīdharaḥ :** yad arthaṁ sṛṣṭy-ādi-nirūpaṇaṁ tad eva sākṣāc chrotu-kāmaḥ kathāntaraṁ pṛcchati—yad āheti | kṣattā viduraḥ | bhuvaḥ sambandhīni tīrthāni | yad vā, bhuvaḥ kṣetrāṇi ceti || kauṣāraver maitreyasya tasya kṣattuś cādhyātma-jñāna-saṁśritaḥ saṁvādaḥ || punar āgatavān tatra ca nimittaṁ brūhi ||48-50||

**krama-sandarbhaḥ :** tad evaṁ prastutam api pādma-kalpa-kathanaṁ kathāntara-śravaṇotkaṇṭhyā sthagitī-kṛtya pṛcchati—yadāheti || kutreti sthāna-praśnaḥ tasya paramādaraṇīyatvāt | yad vā, pṛṣṭaḥ | yad vā, tattvam uvācety ubhayatra yac-chabdānvayatvāt praśnottarayoḥ praśnau ||48-50||

**viśvanāthaḥ :** tad evaṁ prastutam api pādma-kalpa-kathanaṁ kathāntara-śravaṇotkaṇṭhayā sthagitīkṛtya pṛcchati—yad āheti | vidurṁ tīrtha-yātrāyāṁ maitreyād ātmano gatim ity ādinā, yad bhavān avocad ity arthaḥ | bhagavān sarvajñaḥ | kṣattā viduraḥ | kaśāravaer maitreyasya ||48-50||

—o)0(o—

**|| 2.10.51 ||**

**sūta uvāca—**

rājñā parīkṣitā pṛṣṭo yad avocan mahā-muniḥ |

tad vo’bhidhāsye śṛṇuta rājñaḥ praśnānusārataḥ ||

**śrīdharaḥ :** rājñā pṛṣṭa iti | ayam arthah—yad yūyaṁ pṛcchatha idam eva rājāpi śukaṁ pṛṣṭavān | śuko’pi vidura-maitreya-saṁvādaṁ puraskṛtya ye pūrvaṁ rājñā kṛtāḥ praśnās tad-anusāreṇa sarvaṁ purāṇārtham avocat | tad evāhaṁ vo’bhidhāsyāmi tathaiva śṛṇuteti ||51||

śrīmad-bhāgavataṁ yena svabrahma-mukhato[[288]](#footnote-289) mitam |

brahma-nāradayoḥ proktaṁ taṁ vande gurum īśvaram ||1||

yat sūtrayantritaṁ viśvaṁ narīnarti jagantrayam |

santasyam eva pṛcchantu yad atra skhalitaṁ mama ||2||

dvitīya-skandha-saṁbandhi-padabhāvārtha-dīpikā |

uddīpyatām iyaṁ sadbhir yathā syāt tattva-dīpikā ||3||

īkṣantām icchayā santaḥ kṣamantāṁ mama sāhasam |

mayā hi svīya-bodhāya kṛtam etan na sarvataḥ[[289]](#footnote-290) ||4||

**krama-sandarbhaḥ :** athātra śrī-śuka-pratijñāta-pādma-kalpa-kathane bhavad-abhīṣṭaṁ ca sampatsyata ity abhipretyāha—rājñeti | tenāpi śrī-vidurādi-prastāva-pūrvakaṁ śrī-śaunakavat punaḥ praśnaḥ kṛto’sti | śrī-śukenāpi tathottaritam astīti bodhitaṁ sa-vāsanatvāt | tathā ca tṛtīye vakṣyate—kutra kṣattur bhagavataḥ [bhā.pu. 3.1.3] ity ādinā ||51||

**viśvanāthaḥ :** rājñā pṛṣṭa iti | ayam arthaḥ—yad yūyaṁ pṛcchatha idam eva rājāpi śukaṁ pṛṣṭāvān, śuko’pi vidur amaitreya-saṁvādaṁ puraskṛtya ye pūrvaṁ rājñā kṛtāḥ praśnās tad-anusāreṇa sarvam avocat tad eva vo’bhidhāsye ||51||

iti sārārtha-darśinyāṁ harṣiṇyāṁ bhakta-cetasām |

dvitīye daśamo’dhyāyaḥ saṅgataḥ saṅgataḥ satām ||

brahmaṇaś ca tṛṇasyāpi ceṣṭā prātisvikī yataḥ |

sa eva bhagavān viśvaṁ dhinvan vṛṣṭyāt kṛpāmṛtam ||

—o)0(o—

iti śrīmad-bhāgavate mahā-purāṇe’ṣṭādaśa-sāhasryāṁ pāramahaṁsyāṁ saṁhitāyāṁ

dvitīya-skandhe daśa-lakṣaṇa-kathanaṁ nāma

daśamo’dhyāyaḥ

||2.10||

|| dvitīya-skandhaḥ samāptaḥ ||

1. “loka-hitaḥ” iti go.saṁskaraṇe pāṭhāntaraḥ. [↑](#footnote-ref-2)
2. yan-nāma-kīrtanaṁ dāna-tapo-yogādi sat-phalam |

   taṁ nityaṁ paramānandaṁ hariṁ naram ahaṁ bhaje || ity ārambhe śloko’dhikaḥ pustakāntare | [↑](#footnote-ref-3)
3. nāma-mātreṇa vastu-saṅkīrtanam uddeśaḥ | lakṣyate jñāyate aneneti lakṣaṇam | asādhāraṇa-dharma-kathanam iti yāvat | [↑](#footnote-ref-4)
4. “cintāṁ prakṛta-siddhy-artham upodghātaṁ vidur budhāḥ” iti | pratipādyam arthaṁ manasy ākalayya tad-artham arthāntara-varṇanam upodghātaḥ | [↑](#footnote-ref-5)
5. prathama-skandhānte yac chrotavyam atho jāpyam [bhā.pu. 1.19.38] ity ādy ukteṣu | [↑](#footnote-ref-6)
6. pañca-sūnā gṛhasthasya cullī peṣaṇy upaskaraḥ | kaṇḍanī coda-kumbhaś ca badhyate yāś ca vāhayan || [↑](#footnote-ref-7)
7. taiś ca śrotavya-jāpyādibhiḥ | [↑](#footnote-ref-8)
8. “saukhyeṣu” iti go.saṁskaraṇe pāṭhāntaraḥ. [↑](#footnote-ref-9)
9. “cecchatā bhavam” iti cau.saṁskaraṇe pāṭhāntaraḥ | “svecchayā vibhuḥ” iti go.saṁskaraṇe pāṭhāntaraḥ | [↑](#footnote-ref-10)
10. preṣṭhatvam iti | ātmanaḥ sarvāpekṣayā priyatamatvasya śrutyā bodhanāt | [↑](#footnote-ref-11)
11. “nṛpate gītaṁ” iti go.saṁskaraṇe pāṭhāntaraḥ | [↑](#footnote-ref-12)
12. iha karma-bhūmāv āgatyeti śeṣaḥ | [↑](#footnote-ref-13)
13. yogasyāṣṭāvaṅgāni yathā pātañjale—’yama-niyamāsana-prāṇāyāma-pratyāhāra-dhāraṇā-dhyāna-samādhayo’ṣṭāvaṅgāni’ iti [↑](#footnote-ref-14)
14. japa-garbhaṁ prāṇāyāmam iti | ‘śvāsa-praśvāsayor gati-vicchedaḥ prāṇāyāmaḥ’ iti pātañjala-sūtram | tatra sagarbha-nirgarbha-lakṣaṇaṁ ca—’sagarbho mantra-jāpena nirgarbho mātrahā bhavet’ iti | tatra praṇavādi-japa-saha-kṛto japa-garbha iti jñeyam | [↑](#footnote-ref-15)
15. ‘sva-viṣayāsamprayogo citta-svarūpānukāre indriyāṇāṁ pratyāhāraḥ’ iti | [↑](#footnote-ref-16)
16. ‘deśa-bandhaś cittasya dhāraṇā’ iti | [↑](#footnote-ref-17)
17. ‘pratyayaikatānatā dhyānam’ iti | [↑](#footnote-ref-18)
18. pādādīti | vakṣyamāṇa-skandhaḥ 3.28.20 ity atroktadiśeti jñeyam | [↑](#footnote-ref-19)
19. avayaveti | avayavānāṁ pṛthak pṛthag yathākramam ekaikasya svarūpa-cintayety arthaḥ | [↑](#footnote-ref-20)
20. samādhim āheti tad evārtha-mātra-nirbhāsaṁ svarūpa-śūnyam iva samādhiḥ | [↑](#footnote-ref-21)
21. bhakti-lakṣaṇaḥ pūrvokta-dhāraṇādi-rūpaḥ | [↑](#footnote-ref-22)
22. evaṁ saṁkṣepato’ṣṭāṅga-yogaṁ śrutvā vistaratas taj-jijñāsuḥ pṛcchati | ayam api rāja-praśno’nya-hitārtha eva | [↑](#footnote-ref-23)
23. uttaram āha "jitāsana" ity ārabhya, "yāvat sthavīyaḥ puruṣasya rūpaṁ kriyāvasāne prayataḥ smaret" [bhā.pu. 2.2.14] ity antena | [↑](#footnote-ref-24)
24. yatra saṁmatety asyottaraṁ sthūle iti | sthūle sthaviṣṭhe virāḍ-dehe | [↑](#footnote-ref-25)
25. bāhyataḥ kapitthākāreṇāntaś-caraṇādy-avayavavatā kūrmopamena rūpeṇa catur-mukhākhya-svābhimāni-kṣetrajña-bhogyatayā ca viśeṣato rājata iti virāṭ | tatropāsyatayā bhavo vairājaḥ | [↑](#footnote-ref-26)
26. jaghanaṁ nābher adhobhāga ity arthaḥ | [↑](#footnote-ref-27)
27. bhūvarlokam | [↑](#footnote-ref-28)
28. gṛṇantīty atra vidur ity evānvetuṁ yuktam | [↑](#footnote-ref-29)
29. evaṁ nāsikādiṣv apīti prāyikam eva cakṣuṣi vyabhicārāt | tatra hi sūryasyaiva golakatvena prāptatvāt | tad evam atra yuktir nānusandheyā kintūpāsanārthaṁ śāstrājñaiva kāraṇam iti sarvaṁ samañjasam | krama. | [↑](#footnote-ref-30)
30. nāsatya iti dasra iti ca dvau aśvinīkumārau tan-nāmābhyām. [↑](#footnote-ref-31)
31. āpa ity anena tad-adhiṣṭhātā varuṇaḥ | [↑](#footnote-ref-32)
32. nakhāni nakhopalakṣitāni ṛkṣādīnīti kecit | [↑](#footnote-ref-33)
33. mṛgā hariṇādayaḥ | [↑](#footnote-ref-34)
34. paśavo gavādayaḥ | [↑](#footnote-ref-35)
35. śroṇi-deśe upāsyāstattvenānusandheyā ity arthaḥ | [↑](#footnote-ref-36)
36. vaḍavā ghoṛakī | [↑](#footnote-ref-37)
37. dhiyāṁ vṛttibhir indriya-lakṣaṇābhiḥ prācīna-sahasra-janma-vartinībhir anubhūtam eva sarvaṁ devendratva-narendratvādikaṁ bhogaiśvarvādikaṁ yena saḥ | kim punaś carvita-carvaṇayeti bhāvaḥ | [↑](#footnote-ref-38)
38. śrutau tu "aṅguṣṭha-mātraṁ puruṣaṁ madhya ātmani saṁsthitaṁ" [ka.u. 2.1.12] ity uktam | ubhayatra hṛdaya-kamalāpekṣayā vyāpakasyaiva sūkṣmatvaṁ vivakṣitam | [↑](#footnote-ref-39)
39. ‘snigdhāmalaiḥ’ iti pāṭhaḥ | [↑](#footnote-ref-40)
40. evaṁvidham īśvaraṁ yāvad dhāraṇayā mano’vatiṣṭhate niścalaṁ bhavet tāvad īkṣetopāsītety arthaḥ | [↑](#footnote-ref-41)
41. dhīḥ śudhyati viṣaya-lāmpaṭyaṁ tyajatīti vā [↑](#footnote-ref-42)
42. śuddhe ātmany antaryāmiṇi | atha vā śuddhe śodhitatvaṁ padārthe | [↑](#footnote-ref-43)
43. śuddhe brahmaṇi śodhita-tat-padārthe | [↑](#footnote-ref-44)
44. animiṣām iti miṣa-dhātoḥ kvib-antasyedaṁ rūpam | [↑](#footnote-ref-45)
45. jagatām iti karmaṇi ṣaṣṭhī | jaganti sva-sva-kārye pravartayām āsuḥ | [↑](#footnote-ref-46)
46. atra brahma-prāpti-prakāraṁ vaktuṁ tāvad dehād utkrānti-prakāram āha iti, yad anta-kāle iti kartavyam uktaṁ tad upasaṁharati ity avataraṇe kvacit | [↑](#footnote-ref-47)
47. ‘sakāśāt’ iti pāṭhaḥ | [↑](#footnote-ref-48)
48. nābhy-ādiṣv iti | atra parokteṣu maṇipūrānāhata-viśuddha-tālumūlājñā-cakra-brahmarandhreṣv ity arthaḥ | [↑](#footnote-ref-49)
49. ‘saptāyatanāni’ iti pāṭhaḥ | [↑](#footnote-ref-50)
50. parameṣṭhino brahmaṇaḥ sthānam | [↑](#footnote-ref-51)
51. arcirādi-mārga-prāśastyaṁ dhūma-mārgaṁ cānupādeyatvenoktvārcirādi-mārgaṁ darśayati | siddhāṁ | [↑](#footnote-ref-52)
52. kalkaḥ pāpaṁ sa ca puṇyasyāpy upalakṣaṇaṁ’tadā vidvān puṇya-pāpe vidhūya nirañjanaḥ paramaṁ sāmyam upaiti’ ity atharvaṇe śravaṇāt | [↑](#footnote-ref-53)
53. cakraṁ śaiśumāraṁ | [↑](#footnote-ref-54)
54. āviṣṭa-liṅgatvād iti | ajahal-liṅgatvād ity arthaḥ | [↑](#footnote-ref-55)
55. atho līlāgṛhīta-śarīreṇa tad-bhogānantaram | krama. | [↑](#footnote-ref-56)
56. pratipadyety ādīnāṁ agrima-śloka-sthena prāṇenākūtim upaitīty anenānvayaḥ | [↑](#footnote-ref-57)
57. svaguṇa-bhūteneti bhāvaḥ | [↑](#footnote-ref-58)
58. ghrāṇa-dvārā gandham āviśyety arthaḥ | evam uttaratrāpi | [↑](#footnote-ref-59)
59. ahaṁkāraḥ mahat-tattve pravilāpayatīty arthaḥ | [↑](#footnote-ref-60)
60. guṇāḥ sannirudhyante yena tad iti vā | mahat-tattvaṁ pradhāne pravilāpayatīty arthaḥ | [↑](#footnote-ref-61)
61. lakṣayantīti lakṣaṇāni veda-vākyāni—satyaṁ jñānam anantaṁ, yato vā imāmi bhūtāni ity ādīni taiḥ | [↑](#footnote-ref-62)
62. sa ca sa ca iti paramātma-sandarbhe pāṭhaḥ. [↑](#footnote-ref-63)
63. Not found. [↑](#footnote-ref-64)
64. saṁyoga-pṛthaktveneti | sambandhasya bhinnatvenety arthaḥ | tat-tad-devatā-yajane tat-tad-ukta-phala-siddhir iti pṛthaktvam | tat-tad-devatā-bhajanena pāpa-kṣayāt bhāgavata-prasaṅgaḥ tat-saṁgatyā ca bhagavaty acalā bhaktir iti saṁyogaḥ iti vyākhyāleśaḥ | atha vā ekasya tūbhayatve saṁyoga-pṛthaktvam | yathā—khādiro yūpo bhavati khādiro vīrya-kāmasyeti yathaikasya khadira-yūpasya kratv-aṅgatvaṁ vīrya-sādhakatvaṁ ca, tathātra nānā-devatā-bhajanaṁ tat-tat-phala-sādhakaṁ hari-bhakti-phala-sādhanaṁ ca | tatrobhaya-phala-sādhakatve sthite hari-bhakti-kāmanayendrādayo yaṣṭavyāḥ nānya-kāmanayeti samudāyārthaḥ | yathā gopa-kumārikāṇāṁ kṛṣṇa-kāmanayā kātyāyany-arcanam | [↑](#footnote-ref-65)
65. bhāgavata-saṅgato hari-kathā-prāptir ity arthāl labhyate | [↑](#footnote-ref-66)
66. ādi-śabdena janma-maraṇa-śoka-moha-kṣudhā-pipāsādīnāṁ grahaṇam | [↑](#footnote-ref-67)
67. cakraṁ punaḥ punar āpatanam | [↑](#footnote-ref-68)
68. ‘kathāḥ syuḥ sat-samāgame’ iti pāṭhah | ‘satām’ iti pāṭhe kathā ity asyādhyāhāraḥ | [↑](#footnote-ref-69)
69. These are Sridhara’s introductory verses to the first three chapters of this skandha. [↑](#footnote-ref-70)
70. avikale anupadrave, vairyādibhir anupadrute vā | [↑](#footnote-ref-71)
71. he munayaḥ, hari-līlāṁ brūhīti yat pṛcchatha imam evārtham iti yojyam | [↑](#footnote-ref-72)
72. vivitsāmīty atra iḍ-abhāva ārṣaḥ | [↑](#footnote-ref-73)
73. adhīśvarair brahmādibhiḥ | [↑](#footnote-ref-74)
74. Śrīdhara reads this line with the following verse. [↑](#footnote-ref-75)
75. anupalakṣyaṁ yogibhir api durjñeyam ity arthaḥ | [↑](#footnote-ref-76)
76. punaḥ-śabdenety arthaḥ | avadhāraṇā-vācinā punaḥ-śabdenānya-yogaṁ nivārayati | etebhya evānumṛgyaṁ dadāti nānyebhya ity arthaḥ’punar api’ ity api pāṭhaḥ [↑](#footnote-ref-77)
77. sādhyaṁ [↑](#footnote-ref-78)
78. ṛṣaṁ jñānaṁ bhāsayati dīpayatīty ṛsabhaḥ | [↑](#footnote-ref-79)
79. asmin padye yac chabdāvṛttyā eka-vacanena ca sakṛt tat tanmātram apīty abhihitam | [↑](#footnote-ref-80)
80. kirāteti | śabarāt parṇa-śabarī-jātāḥ kirātāḥ | vaiśyād brāhmaṇī-jāto vaidehakas tasmāt pulkasī-jātaḥ hūṇāḥ | vaidehaka-putrā āndhrāḥ | niṣṭhyāt kirātī-jātāḥ pulindāḥ | śūdrād brāhmaṇī-jātāś cāṇḍālās tamsāj jātāḥ pulkasāḥ | brāhmaṇād vaiśyāyāṁ jāto’mbaṣṭhaḥ, tasya kanyāyāṁ brāhmaṇāj jātā ābhīrāḥ | kaṅkāḥ karparāḥ | nṛpād vaiśyāyāṁ jātā yavanāḥ | śakās turuṣka-viśeṣāḥ | [↑](#footnote-ref-81)
81. śakādayaḥ iti pāṭhaḥ | [↑](#footnote-ref-82)
82. tat-tad iti | trayīmayaḥ karma-kāṇḍopāsyaḥ | dharmamayo manv-ādi-dharma-śāstropāsyaḥ | tapomaya upāsanā-kaṇḍopāsya iti | [↑](#footnote-ref-83)
83. rucim anatikramyeti yathārucam ity avyayībhāve jhayaḥ iti ṭaci yathārucam iti sidhyati | [↑](#footnote-ref-84)
84. svāny asādhāraṇāni | [↑](#footnote-ref-85)
85. antarbhāvita-ṇij-arthaḥ | [↑](#footnote-ref-86)
86. “atrāstām…vācyam” iti ṭīkāṁśaḥ ka-ga-gha-kara-lipiṣūpalabhyate || [↑](#footnote-ref-87)
87. teṣām anyataḥ parābhavo yathā na syāt tathā bhāvayām āsa | amogha-vāñcha ity arthaḥ | [↑](#footnote-ref-88)
88. “tad etat…ānyān” ity atra “tad etat praśna-vākyaṁ brahma-mukhenaiva tad-uttara-vākya-dvārā anyān” iti pāthāntaraṁ kha-karalipyāṁ prāptam || [↑](#footnote-ref-89)
89. yathārkādayas tat-prakāśitās tac-chaktyaiva tat-tat-prakāśayantīty arthaḥ | [↑](#footnote-ref-90)
90. namo dhīmahīti | manasā namanaṁ kurvīmahīty arthaḥ | [↑](#footnote-ref-91)
91. parameśvarasyāpīty arthaḥ | [↑](#footnote-ref-92)
92. atra nirguṇasya vibhor īśvarasyety anvayo jñeyaḥ | [↑](#footnote-ref-93)
93. evam ubhayor ekānvaye ekaṁ guṇa-padam adhikaṁ bhavatīti bhāti, parantu guṇāḥ śukla-rakta-kṛṣṇa-varṇā iti pūrva-ślokoktasya trayo guṇā iti-vākyasya viśeṣaṇam | yad vā’guṇo’pradhāne’ iti medinī-kośāt sthity-ādy-arthaṁ māyayā gṛhītā apradhāna-rūpā iti pūrva-ślokenaiva sambandhaḥ | ato na paunaruktya-śaṅketi dīpi. | [↑](#footnote-ref-94)
94. māyeśaḥ svayā māyayā vibubhūṣur vividhaṁ bhavitum icchur yadṛcchayā svairitayā saṁkalpa-mātreṇa vātmani prāptaṁ līnaṁ santaṁ kālaṁ kṣobhakaṁ sṛṣṭi-kāleti vyavahāra-hetuṁ, karma jīvādṛṣṭaṁ, svabhāvaṁ māyādīnāṁ pariṇāmitvādi-rūpaṁ kāraṇatayā upādade sṛṣṭy-artham aṅgīkṛtavān ity anvayaḥ | [↑](#footnote-ref-95)
95. tu-śabdo’syāḥ sarva-vailakṣaṇya-dyotanārthaḥ [↑](#footnote-ref-96)
96. vaikārikād iti mano’ntaḥ-karaṇa-catuṣṭayam | asya tātparyeṇa candramā manaso jāta ity asyā ṛco’rtho darśitaḥ | [↑](#footnote-ref-97)
97. kramas tu śrotra-tvak-cakṣur-jihvā-ghrāṇāni vāk-pāṇi-pāda-pāyūpasthāḥ | [↑](#footnote-ref-98)
98. prāṇasyeti ṭīkāyā uttarāṁśaḥ kevalaṁ kha-karaliper adhika-pāṭhaḥ || [↑](#footnote-ref-99)
99. ‘asaṁhatāḥ’ iti subo. pāṭhaḥ | [↑](#footnote-ref-100)
100. sad-asattvaṁ mukhya-gauṇa-bhāvam | krama. | [↑](#footnote-ref-101)
101. brahmāṇḍābhidham | [↑](#footnote-ref-102)
102. pṛthak kṛtya sthita ity artho mūla-stha-nirgata ity asya | [↑](#footnote-ref-103)
103. puruṣasyety ādinā “brāhmaṇo’sya mukham āsīt” ity asyā ṛco’rtha uktaḥ | [↑](#footnote-ref-104)
104. bhūrloka ity ādinā “nābhyā āsīt” ity asyā ṛco’rtha uktah | [↑](#footnote-ref-105)
105. bhuvar ity avyayaṁ antarīkṣa-lokasya nāma | [↑](#footnote-ref-106)
106. ayaṁ ca satya-lokas tad-uparitanaḥ saptama ity arthaḥ | [↑](#footnote-ref-107)
107. svarloke brahmaloka-paryantaḥ | [↑](#footnote-ref-108)
108. ‘vāco vahneḥ’ iti pāṭhaḥ | [↑](#footnote-ref-109)
109. ādinā uṣṇik-triṣṭub-jagatī-paṅkti-bṛhatīnāṁ grahaṇam | [↑](#footnote-ref-110)
110. ādi-śabdena carma-māṁsa-rudhira-medo-majjāsthāṁ grahaṇam | [↑](#footnote-ref-111)
111. ādinā kaṭutikta-kaṣāyāmla-lavaṇānāṁ grahaṇam | [↑](#footnote-ref-112)
112. sapta-dhātuḥ—rasāsra-māṁsa-medo’sthi-majjānaḥ śukra-saṁyutāḥ | śarīrasthair yadā samyak vijñeyāḥ sapta-dhātavaḥ | sapta-chandāṁsi—gāyatrī uṣvik, anuṣṭhubh, triṣṭubh, bṛhatī, paṅktiḥ, jagatī. [↑](#footnote-ref-113)
113. oṣadhyaḥ phala-pākāntā bahu-puṣpa-phalopagāḥ iti manuḥ (1.46). [↑](#footnote-ref-114)
114. divaḥ jyotiś cakrasyety arthaḥ | [↑](#footnote-ref-115)
115. Śrīdhara breaks up the verses differently from this point. Jīva and Viśvanātha see this as a half-verse. I have adjusted Śrīdhara’s commentary in accordance with Jīva’s numbering. [↑](#footnote-ref-116)
116. āspadam ity uttara-śloka-stham anukṛṣya yojyam | [↑](#footnote-ref-117)
117. layasyeti tadānīṁ sarveṣāṁ tatra layād iti vyākhyāleśaḥ | [↑](#footnote-ref-118)
118. nāgā hastinaḥ sarīsṛpāḥ sarvāḥ uragās tad-avāntara-jātayaḥ | [↑](#footnote-ref-119)
119. ṛkṣāṇy aśviny-ādīni | tārās tad-bhinna-nakṣatrāvāntara-bheda-bhinnāni | ketavo dhūmaketu-prabhṛtayaḥ | [↑](#footnote-ref-120)
120. sahasra-śīrṣā puruṣaḥ sahasrākṣaḥ sahasra-pāt | sa-bhūmiṁ viśvato vṛtvāty atiṣṭhad daśāṅgulam ||1||

     puruṣa evedaṁ sarvaṁ yad bhūtaṁ yac ca bhavyam | utāmṛtatvasyeśāno yad annenātirohati ||2||

     etāvān asya mahimāto jyāyāṁś ca pūruṣaḥ | pādo’sya viśvā bhūtāni tripādasyāmṛtaṁ divi ||3||

     tripād-ūrdhva udait puruṣaḥ pādo’syehābhavat punaḥ | tato viṣvaṁ vyakrāmat sāśanānaśane abhi ||4||

     tasmād virāḷ ajāyata virājo adhi pūruṣaḥ | sa jāto’tyaricyata paścād bhūmim atho puraḥ ||5||

     yat puruṣeṇa haviṣā devā yajñam atanvata | vasanto’syāsīd ājyaṁ grīṣma idhmaḥ śarad dhaviḥ ||6||

     taṁ yajñaṁ barhiṣi praukṣan puruṣaṁ jātam agrataḥ | tena devā ayajanta sādhyā ṛṣayaś ca ye ||7||

     tasmād yajñāt sarva-hutaḥ sambhṛtaṁ pṛṣad ājyam | paśūn tāṁś cakre vāyavyān āraṇyān grāmyāś ca ye ||8||

     tasmād yajñāt sarva-huta ṛcaḥ sāmāni jajñire | chandāṁsi jajñire tasmād yajus tasmād ajāyata ||9||

     tasmād aśvā ajāyanta ye ke cobhayād ataḥ | gāvo ha jajñire tasmāt tasmāj jātā ajāvayaḥ ||10||

     yat puruṣaṁ vyadadhuḥ katidhā vyakalpayan | mukhaṁ kim asya kau bāhū kā ūrū pādā ucyete ||11||

     brāhmaṇo’sya mukham āsīd bāhū rājanyaḥ kṛtaḥ | ūrūtadasya yad vaiśyaḥ padbhyāṁ śūdro ajāyata ||12||

     candramā manaso jātaś cakṣoḥ sūryo ajāyata | mukhād indraś cāgniś ca prāṇād vāyur ajāyata ||13||

     nābhyā āsīd antarikṣaṁ śīrṣṇo dyauḥ samavartata | padbhyāṁ bhūmir diśaḥ śrotrāt tathā lokān akalpayan ||14||

     saptāsyāsan paridhayas triḥ sapta samidhaḥ kṛtāḥ | devāyad yajñaṁ tanvānā abadhnan puruṣaṁ paśum ||15||

     yajñena yajñam ayajanta devās tāni dharmāṇi prathamāny āsan |

     te ha nākaṁ mahimānaḥ sacanta yatra pūrve sādhyāḥ santi devāḥ ||16|| [↑](#footnote-ref-121)
121. daśāṅgulam ity upalakṣaṇaṁ | brahmāṇḍād bahir api sarvato vyāpyāvasthita ity arthaḥ | vitastim iti daśāṅgula-padārtha eva | [↑](#footnote-ref-122)
122. sa-bhūmiṁ viśvato vṛtvāty atiṣṭhad daśāṅgulam iti pāṭhaḥ samarthita eva | [↑](#footnote-ref-123)
123. “sahasra-nāma…khaṇḍe ca” not in all editions. [↑](#footnote-ref-124)
124. tad-uparitana-lokā iti janas-tapaḥ-satya-lokā ity arthaḥ | [↑](#footnote-ref-125)
125. tatra jana-loke ity arthaḥ | [↑](#footnote-ref-126)
126. gṛha eva medhā buddhir yasya sa gṛha-medhaḥ | [↑](#footnote-ref-127)
127. gacchatīty arthaḥ | [↑](#footnote-ref-128)
128. sāśanaṁ bhojanādi-vyavahāropetaṁ cetanaṁ praṇijātaṁ, anaśanaṁ tad-rahitam acetanaṁ giri-nady-ādikaṁ tad ubhayaṁ yathā syāt tathā | [↑](#footnote-ref-129)
129. vividhāni vastūni rājante’treti virāṭ brahmāṇḍa-dehaḥ | [↑](#footnote-ref-130)
130. devā ijyante’sminn iti deva-yajanam | [↑](#footnote-ref-131)
131. catvāro hotrā upalakṣitā udgātṛ-brahma-ṛtvijaś ca iti kha-kara-lipyāṁ pāṭhaḥ | [↑](#footnote-ref-132)
132. etat skandhīya-pañcamādhyāyoktānām iti śeṣaḥ | [↑](#footnote-ref-133)
133. atra vipariṇāmenānvayo yathā—yasya ṛtāṁ gatim ahaṁ na vedmi, yūyaṁ na vittha, vāmadevo na veda, kim utāpare surā vidur iti | [↑](#footnote-ref-134)
134. ghaṭādy-ākāreti | yathā taḍāgodakaṁ chidrān nirgatya kulyātmanā kedārān praviśya tadvad eva catuṣkoṇādy-ākāraṁ bhavati tathā taijasam antaḥkaraṇam api cakṣur-ādi-dvārā ghaṭādi-viṣaya-deśaṁ gatvā ghaṭādi-viṣayākāreṇa pariṇamate sa eva pariṇāmo vṛttir ucyate | [↑](#footnote-ref-135)
135. viplutaṁ vyāptam ity arthaḥ | [↑](#footnote-ref-136)
136. ‘kalpe kalpe ātmānaṁ sṛjatīty uktaṁ, tatra ke sṛjyamānā avatārās tān avatārān vistareṇāha’ ity avataraṇaṁ prācīna-pustake labhyate | [↑](#footnote-ref-137)
137. viṣṇor iti tṛtīya-skandhīya-pañcamādhyāyasya sapta-viṁśa-śloka-vyākhyāyām ālocanīyam | [↑](#footnote-ref-138)
138. khaga-loka-pālā garuḍādyāḥ | [↑](#footnote-ref-139)
139. daityendreti | danunānni dakṣa-kanyāyāṁ kaśyapāj jātā eka-ṣaṣṭi-saṁkhyākā asurās teṣu pradhānā dvi-mūrdhādayo’ṣṭādaśa | [↑](#footnote-ref-140)
140. preta-piśācādayo bhūta-jāti-bhedāḥ | tatra piśācā ghaṇṭākarṇādayaḥ, bhūteśā bhairavādayaḥ, kūṣmāṇḍeśā bhṛṅgyādayaḥ, yādāṁsi jala-jantavas tad-adhīśās timiṁgilādayaḥ | [↑](#footnote-ref-141)
141. “supeśalān” iti vijayadhvajaḥ | tatra madhurebhyo’py atimadhurān ity arthaḥ | [↑](#footnote-ref-142)
142. supeśas-śabda-gata ity arthaḥ, “la-kāra-lopaḥ” ity api kvacit | [↑](#footnote-ref-143)
143. “pīṅ pāne” iti dhātor daivādikāc chatṛ-pratyaya ārṣatvāc cintyaḥ | [↑](#footnote-ref-144)
144. udyata iti | samudre nimajjya rasātala-gatā mahīm uddhṛtya daṁṣṭrāgre nidhāya ūrdhva gata ity arthaḥ | [↑](#footnote-ref-145)
145. atrer iti caturthy-arthe ṣaṣṭhī | apagatiṁ tyājayatīty apatyaṁ durgati-nivārakaṁ | [↑](#footnote-ref-146)
146. yoga-rddhiṁ dhyāna-siddhiṁ yoga-sampattiṁ vā | [↑](#footnote-ref-147)
147. ubhayīṁ-śabda-sthāne madhvasyātra pātho bhidyate | [↑](#footnote-ref-148)
148. mayāham eva datta ity atra ekasya karma-kartṛ-bhāvo na bhagavad-vyatiriktasya bhavati | dharma-śāstre—dharma-dāso jyeṣṭha-putro bhāryā svātmā tathaiva ca | sarvasvaṁ guru-varyaś ca naiva deyam iti sthitiḥ || iti adeyatvena pratipādanāt | ata āha—bhagavān iti | [↑](#footnote-ref-149)
149. bhuktir aṇimādy-aiśvarya-bhogaḥ | [↑](#footnote-ref-150)
150. ‘ me ādau’ atra saṁhitāyā avivakṣitatvaṁ bodhyam | [↑](#footnote-ref-151)
151. atra sanād ity avyayam | dīrgha ārṣaḥ | sanan-nāmaka ity arthaḥ | yad vā, sanāt sanātanatamaḥ iti sahasra-nāma-stotrāt sanān-nāmā ity arthaḥ | [↑](#footnote-ref-152)
152. asmin pakṣe tapasa iti ṣāṣṭhy-antam | [↑](#footnote-ref-153)
153. ātmana iti dvitīyāntaṁ darśana-kriyā-karmeti jñeyam | [↑](#footnote-ref-154)
154. dahantam apīti mūla-sthaḥ uta-śabda apy arthaḥ | [↑](#footnote-ref-155)
155. kam apīti | yo dhruvāya prasannaḥ san dhruva-padam adāt tam avatāram ity arthaḥ | [↑](#footnote-ref-156)
156. arthita iti avatarituṁ prārthitas tadā vena-dehād avatīrṇaḥ sann ity arthaḥ | [↑](#footnote-ref-157)
157. anvartham anugatāvayavārthaṁ yaugikārtham iti yāvat | trātveti ktvā-pratyayas tu trāṇāvaśyakatā-vivakṣayā bhāvini bhūtavan nirdeśāt | [↑](#footnote-ref-158)
158. merudevyā iti | prathama-skandhe—aṣṭame merudevyāṁ tu nābher jāta urukramaḥ [bhā.pu. 1.3.13] iti kathitāyāḥ | [↑](#footnote-ref-159)
159. yāṁ jaḍa-yoga-caryām ity arthaḥ | athavā, yāṁ samādhi-caryāṁ pāramahaṁsyaṁ padaṁ paramahaṁsa-prāpyam āmanantīty arthaḥ | [↑](#footnote-ref-160)
160. bhāvinā satyavratenety arthaḥ | [↑](#footnote-ref-161)
161. āśritānāṁ madhye pṛthivī pradhānaṁ yatra sa ity arthaḥ, vṛkṣa-mayo grāma itivat | [↑](#footnote-ref-162)
162. śikhā ity atra ārṣāḥ saptamyā luk | [↑](#footnote-ref-163)
163. "avāpa ruddham” iti cakravartinā svīkṛta-pāṭhaḥ | “avāpa duḥkham āyuś ca” iti go-saṁskaraṇe dhṛta-pāṭhāntaro’nātyādaraṇīyaḥ | [↑](#footnote-ref-164)
164. ugra-vīryam iti pāṭhaḥ. [↑](#footnote-ref-165)
165. nipīḍitāyā iti ṅa-granthasya pāṭhāntaraṁ. [↑](#footnote-ref-166)
166. asmābhiḥ (ka, kha) [↑](#footnote-ref-167)
167. “viṣṇu....asti” iti vākyaṁ sarvatra na dṛśyate. [↑](#footnote-ref-168)
168. “harivaṁśe hi kasyāṁcid giri-guhāyāṁ bhagavān sva-mūrtiṁ nikṣipya garuḍaṁ ca tatrāvasthāpya svayam atrāgata ity uktam | tad uktam sa devān abhyanujñāya [ha.vaṁ. 1.55.50] ity ādi” iti vākyaṁ atra sthāne kṛṣṇa-sandarbhe dṛśyate, na tu krama-sandarbhasya kasyāṁścil lipyām | [↑](#footnote-ref-169)
169. The section beginning “ato yat prabhāsa-khaṇḍe” and ending here is not found in all Krama-sandarbha manuscripts. It is found in the Kṛṣṇa-sandarbha, section 29. [↑](#footnote-ref-170)
170. “evam eva sattvaṁ rajas tama [bhā.pu. 1.2.23] ity ādi-prathama-skandha-padya-prāptam aniruddhākhya-puruṣāvatāratvaṁ bhavānī-nāthair [bhā.pu. 5.17.16] ity-ādi-pañcama-skandha-gadya-prāptaṁ saṅkarṣaṇāvatāratvaṁ ca bhavasya saṁgacchate |” ity atrādhikaḥ pāṭhaḥ kṛṣṇa-sandarbhe dṛśyate. [↑](#footnote-ref-171)
171. svayam āviviśatuḥ (ga) [↑](#footnote-ref-172)
172. -enāviviśatuḥ (ga) [↑](#footnote-ref-173)
173. yaj jīvayiṣyati yac coccāṭayiṣyati tad itarathānīśvaratve na bhāvyam iti pūrva-ślokenānvayaḥ. [↑](#footnote-ref-174)
174. pīthān both in text and commentary in some editions. [↑](#footnote-ref-175)
175. iveti pāda-pūraṇārthakam avyayan | [↑](#footnote-ref-176)
176. muñjeti daśama-skandhīyonaviṁśādhyāyoktāyām (10.19.5ff) iṣīkāṭavyām iti yāvat | [↑](#footnote-ref-177)
177. “loke vikuṇṭham upaneṣyati” iti pāṇḍeya-svīkṛta-pāṭhaḥ | [↑](#footnote-ref-178)
178. rāso nāma bahu-nartakī-yukto nṛtya-viśeṣāḥ iti 10.33.2-padye vyākhyāyām [↑](#footnote-ref-179)
179. alam iti bhagavad-guṇānāṁ sākalyena varṇanāsambhavād iti bhāvaḥ. [↑](#footnote-ref-180)
180. maraṇānantaram ity arthaḥ. [↑](#footnote-ref-181)
181. tripūrāsureṇāyo-rajata-tāmri-nirmitābhiḥ. [↑](#footnote-ref-182)
182. vṛṣaṁ lāntīti vṛṣalā mlecchāḥ. [↑](#footnote-ref-183)
183. te ca—veda-mārga-virodhena yeṣāṁ karaṇam aṇv api | te hi pākhaṇḍino jñeyā vedārthasya vinindakāḥ || iti [↑](#footnote-ref-184)
184. asurādyā iti ādya-padena bhūta-preta-piśācādayaḥ krūra-svabhāvāś ca. [↑](#footnote-ref-185)
185. sva-raṁhasety atra chando-bhaṅga ārṣaḥ | “sva-rahasā” iti pāṭho’yukta eva | rahaḥ-śabdasya vega-vācitve pramāṇābhāvāt | [↑](#footnote-ref-186)
186. tri-sāmya-rūpam iti tri-guṇa-sāmya-lakṣaṇam adhiṣṭhāna-svarūpaṁ prakṛtir ity arthaḥ. [↑](#footnote-ref-187)
187. viṣṇu-sūktasya prathama-ṛk cakravarti-ṭīkāyām pūrṇatayoddhṛtā. [↑](#footnote-ref-188)
188. māyā-balaṁ māyā-mahattvam ity arthaḥ. [↑](#footnote-ref-189)
189. uttaṅka iti vaktavye utaṅka ity ārṣaṁ chandonurodhena. [↑](#footnote-ref-190)
190. sārasvato dadhīciḥ | [↑](#footnote-ref-191)
191. ākūtir devakūtiḥ prasūtir iti tisraḥ. [↑](#footnote-ref-192)
192. “rantideva-devavratā” ity evaṁ-rūpe ity arthaḥ. [↑](#footnote-ref-193)
193. “śubha-dhāraṇā” iti pāṭhe chando-bhaṅga ārṣaḥ. [↑](#footnote-ref-194)
194. viṣaya-karaṇoparāgeti | viṣayo rūpādir grāhyaḥ | karaṇaṁ sādhanaṁ cakṣur-ādi | uparāgo grāhyatvena svīkāraḥ | tad uktam—dṛśyānurañjitaṁ draṣṭṛ dṛśyaṁ draṣṭr anurañjitaṁ | ahaṁ-vṛttyobhayaṁ raktaṁ tan-nāśo’dvaita ātmanaḥ || iti | [↑](#footnote-ref-195)
195. From *nanu* to *āha* replaced by *tat kutaḥ* ? in certain editions. [↑](#footnote-ref-196)
196. vṛtter eva tad-uparāga iti | vṛtteś cakṣur-ādi-vṛtter darśana-śravaṇāder vyāvahārika-jñānasya uparāga āraktatvam [↑](#footnote-ref-197)
197. cātur-vidham iti | nātra ghaṭaṁ karoti kulāla ity atra utpādyaṁ kriyā-phalaṁ | cakṣuṣā rūpaṁ paśyatīty atra āpyaṁ | somaṁ suneti somapā ity atra vikāryaṁ | saṁskāraś ca trividhaḥ, tatra prāktana-puṇyātiśaya-janyaḥ sukha-viśeṣa ādyaḥ | dvitīyo malāpākaraṇa-rūpaḥ | tṛtīyo guṇādhāna-rūpaḥ | rājyaṁ prāpnoti dharmiṣṭha ity ādyaṁ saṁskāryaṁ | rajako vastraṁ kṣālayatīti dvitīyaṁ | vastraṁ rañjayatīti tṛtīyam | [↑](#footnote-ref-198)
198. utpatty-ādīti ādinā prāpti-vikṛti-saṁskāryāṇāṁ grahaṇam. [↑](#footnote-ref-199)
199. atrāvadhi bhagavata-sandarbhasya pañcama-paricchede prāpyate. [↑](#footnote-ref-200)
200. Visvanatha gives six lines to verse 47, two to 48.. [↑](#footnote-ref-201)
201. svārambhakāṇāṁ pṛthivy-ādi-mahā-bhūtānām ity arthaḥ. [↑](#footnote-ref-202)
202. atra paramātma-sandarbhe adhikaṁ paṭhitam—idam eva śrī-haṁsa-devenoktaṁ—aham eva na matto’nyad iti budhyadhvam añjasā [bhā.pu. 11.13.24] iti || iti | [↑](#footnote-ref-203)
203. atra śloka-dvayam adhikaṁ kvacid asti tac ca—

     nṛ-janmani na tuṣyeta kṛtena bhagavān yadi |

     dharmārtha-kāmaiḥ kiṁ tarhi kāryaṁ sidhyati naśvaraiḥ ||53||

     kṛṣṇe na cottama-śloke ced bhaktir anapāyinī |

     kiṁ syād varṇāśramācāra-dāna-homādibhiḥ kṛtaiḥ ||54|| iti |

     etad-upari vīrarāghava-ṭīkā | nanu trivargo yathā bhavet tathā varṇayati kiṁ nocyata ity āśaṅkyāha—nṛ-janmanīti | manuṣya-janmani kṛtena sādhanakalāpena bhagavān na tuṣyeta tarhi naśvarair dharmādibhiḥ kiṁ kāryaṁ kiṁ prayojanaṁ sidhyati na kim apīty arthaḥ ||53|| dharmasya hy āpavargyasyeti pūrvokta-rītyā paramparayā bhagavad-bhaktāv upayujyamānānām eva sāphalyaṁ tad-upayoga-rahitānāṁ tu vaiphalyam eveti anvaya-vyatirekeṇāha—kṛṣṇa iti | uttama-śloke avidyānivartaka-yaśasi śrī-kṛṣṇe ced yadi ca kṛtaiḥ svanuṣṭhitair varṇāśramācārādibhir anapāyinī | avyabhicāriṇī bhaktir na syāt tarhi taiḥ kim anyat phalaṁ syāt, na kim api | anya-phalasya naśvaratvāt taj jātam apy ajāta-prāyam iti bhāvaḥ ||54|| iti | [↑](#footnote-ref-204)
204. sarvaṁ malam iti mūla-stha-śamalam ity asyārthaḥ | [↑](#footnote-ref-205)
205. sarveṣām ity ādi | atra sarveṣām eva sarvam eva niḥśeṣam eva haraty eva ity avadhāraṇa-catuṣṭayaṁ jñeyam | [↑](#footnote-ref-206)
206. ‘śaraṇaṁ gṛha-rakṣitroḥ’ iti kośaḥ | [↑](#footnote-ref-207)
207. yāvān iti | atra kalpa-vikalpa-padābhyām utpatti-pralayayor madhya-kālasyaiva ṭīkokta-mahad-avāntara-bhedena grāhyatvaṁ’saṁplavaḥ sarva-bhūtānām’ ity agrimaikaviṁśa-śloke sṛṣṭi-sthiti-pralayānām uktatvād iti dīpi. | [↑](#footnote-ref-208)
208. ‘kupita-dvijāt’ iti pāṭhaḥ | kupitād dvijād iti dvija-krodha-hetur maraṇa-kālo lakṣyate | anyatreti dvija-kopa-nidāna-bhūtaḥ saptama-dina-mṛtyu-kālād anyatrānyasmin kāle’cyuta-pīyūṣaṁ pibato me’savo’naśanān na parāyanti | na vyākulībhavantīty arthaḥ | nanu yathedam amṛtaṁ kṣudhāṁ nivārayati tathā śāpam api nivārayiṣyatīty āha—anyatra kupitād iti | subo. | yad vā, me’savo’ naśanād dvija-kopāc ca na parāyanti, kintu anyatra acyuta-pīyūṣa-pānābhāve parāyantīty arthaḥ | atha vā acyuta-pīyūṣaṁ pibato me’savaḥ prāṇāḥ’tam utkrāmantaṁ “sarve prāṇā utkrāmanti’ iti śruty-uktānīndriya-lakṣaṇāni karaṇāni anyatra acyuta-pīyūṣātirikte viṣaye anaśanād dhetoḥ bhojanādau, kupita-dvijād dhetoḥ maraṇa-pratīkāre dhana-kalatrādau ca na parāyanti na gacchanti | acyuta-kathāmṛta-pāne niścalā bhavantīti bhāvaḥ | siddhānta. | [↑](#footnote-ref-209)
209. “anāśanādibhiḥ” iti pāṭhāntaram. [↑](#footnote-ref-210)
210. “tan-mukhābja-“ iti pāṭhāntaram. [↑](#footnote-ref-211)
211. bālo’pi sa gurutvena munibhyo brahmaṇā yataḥ | datto’to brahma-rāteti nāma vaiyāsaker abhūt’ iti vacanāc chukasya brahma-rātatvaṁ nānyasyeti vija. | [↑](#footnote-ref-212)
212. yac-chabdasyottara-vākya-gatatvān na tat-padāpekṣā | [↑](#footnote-ref-213)
213. āvirbhāva-kāraṇam ity arthaḥ | [↑](#footnote-ref-214)
214. sabhājitaḥ samyag ārādhitaḥ | [↑](#footnote-ref-215)
215. ‘sandṛṣṭavadbhiḥ’ iti pāṭhaḥ | tatra samyak parokṣa-jñānavadbhir ity arthaḥ | [↑](#footnote-ref-216)
216. viśeṣeṇa budhyante iti vibudhā jñānādhikā nitya-muktāś ca | [↑](#footnote-ref-217)
217. ‘adhiṣṭhitam’ iti pāṭhaḥ | [↑](#footnote-ref-218)
218. atra paraṁ na yat param ity atra *atha hainaṁ gārgī vācaknavī papraccha* [bṛ.ā.u. 3.6.1] ity-ādir upaniṣad udāhāryā | atra hy antarikṣa-lokādi-prajāpati-loka-paryanta-praśnāṇām uttarāṇi gārgyai yājñavalkyo dattvā brahma-lokākhya-bhagaval-lokād apy upari pṛṣṭavatyai tasyai mātiprākṣīr ity ādinā śāpaṁ dātum udyataḥ | sā ca tat śrutvā jñāna-vijñeyavattvād upararāmeti | [↑](#footnote-ref-219)
219. sāṅkhya (bhagavat-sandarbha reading) [↑](#footnote-ref-220)
220. ‘niṣko’strī hemri dīnāre sārṣṭe karṣaśate pale | vakṣovibhūṣaṇe karṣe’ iti kośād vakṣolaṁkāravācī niṣka-śabdo jñeyaḥ | [↑](#footnote-ref-221)
221. etādṛśaṁ sva-lokaṁ darśayām āseti pūrveṇa navama-ślokenānvayaḥ | [↑](#footnote-ref-222)
222. ‘pītāṁ śukaṁ’ iti pāṭhaḥ | [↑](#footnote-ref-223)
223. āgantukair naśvaraiḥ | tat-pramādād eva kadācit tad-ābhāsa-rūpatayaiva prāptair ity arthaḥ | [↑](#footnote-ref-224)
224. aṣṭādaśa-ślokottaraṁ—’kṛtāñjaliṁ praśraya-namra-kandharaṁ vilokayan premadṛśā samedhayan ||’ idam ardham adhikaṁ kvacit | [↑](#footnote-ref-225)
225. ‘sadhryak’ iti pāṭhaḥ | tatra samyag ity evārthaḥ | [↑](#footnote-ref-226)
226. ‘puṁsām’ iti pāṭhaḥ | [↑](#footnote-ref-227)
227. apratiruddhena anargalena | [↑](#footnote-ref-228)
228. atrātmanepadam ārṣam | [↑](#footnote-ref-229)
229. tu-śabdena tu ca rūpe satye ity avadhārayati | [↑](#footnote-ref-230)
230. paraṁ avaraṁ iti | cid-ānandādy-ātmaka-vairājākhyaṁ paraṁ rūpam | sanavāvaraṇāṇḍākhyam avaram | vija. | parāvare viśvasya nirgama-praveśa-sthāna-bhūte rūpe siddhāṁ. | [↑](#footnote-ref-231)
231. tad-viṣayāṁ bhagavad-guṇa-svarūpa-sṛṣṭy-ādi-līlā-viṣayām | [↑](#footnote-ref-232)
232. asmin pakṣe samunnaddheti naha-dhātor luṅi prathama-puruṣaikavacanam |’na māṅyoge’ iti niṣedhān māṅyoge aḍ-abhāvaḥ | [↑](#footnote-ref-233)
233. yāni rūpāṇīty atra yādṛgrūpo yādṛgguṇo yādṛkkarmā cety arthaḥ | dīpi. | [↑](#footnote-ref-234)
234. aham evāsmīti na tv aṅkure jāte bījavad anupalambhaḥ | kāraṇatayā pṛthag-avasthānāt | etenāpracyuta-svarūpatvam uktam | [↑](#footnote-ref-235)
235. yad etad iti | anena prapañcasya vāg-ālambana-mātratvam uktaṁ vastutaḥ sarvaṁ brahma tan-mātram ity arthaḥ | [↑](#footnote-ref-236)
236. jñānāgocara- [↑](#footnote-ref-237)
237. *sthity-udbhava-pralaya-hetur ahetur asya* iti pāṭha ākare dṛśyate. [↑](#footnote-ref-238)
238. The Gita verse is only in Bhagavat-sandarbha, not Krama-sandarbha. [↑](#footnote-ref-239)
239. atrānvayavyatirekasādhanenātmā jijñāsya ity arthaḥ, ity adhikaṁ kvacit | [↑](#footnote-ref-240)
240. anvayaḥ kāryeṣv iti | yadā kāryāṇi jāyante tadopādānatayeśvarasya sarvatraivānuvṛttiḥ kuṇḍalādiṣu svarṇavat | yadā avikṛtaḥ kāraṇarūpeṇa vartate tadā kāryāṇām abhāvāt tebhyo vyatirekaḥ avikṛtasuvarṇavat iti dīpi. | [↑](#footnote-ref-241)
241. samaṣṭy-ātmakatvena sarva-bhūtamayaḥ | [↑](#footnote-ref-242)
242. idaṁ vyaṣṭy-ātmakam | [↑](#footnote-ref-243)
243. atha vā mat-prajā yama-niyamān ātiṣṭhantv ity evaṁ svārtha-kāmyā tayā | [↑](#footnote-ref-244)
244. rikthaṁ dhanaṁ paitṛkaṁ dāya-prāptatvenādadate iti rikthādāḥ putrāḥ | [↑](#footnote-ref-245)
245. ekasyaiveti daśamasyāśrayasyaivety arthaḥ. [↑](#footnote-ref-246)
246. brahmaṇaḥ parameśvarād iti kāraṇa-sṛṣṭiḥ, pārameśvarī karma-sṛṣṭis tu vairiñcīty arthaḥ | [↑](#footnote-ref-247)
247. sad-dharma iti | atra manvantarāṇīti prokta ity arthaḥ | [↑](#footnote-ref-248)
248. yata iti hetau pañcamī | [↑](#footnote-ref-249)
249. yata iti hetau pañcamī [↑](#footnote-ref-250)
250. āśrayatvasya (kha-pustake) [↑](#footnote-ref-251)
251. asyādhyāyasya prathama-sapta-ślokānām 12.7.9-19 padya-jātam anurūpārthakaṁ draṣṭavyam | [↑](#footnote-ref-252)
252. vicchedo bhedaḥ vibhāga ity arthaḥ. [↑](#footnote-ref-253)
253. eṣām iti | ādhyātmikādīnāṁ trayāṇāṁ mithaḥ sāpekṣatvena siddhes teṣām āśrayatvaṁ nāstīty ācaṣṭe ity arthaḥ. [↑](#footnote-ref-254)
254. dṛśya-pratīty anumeyam. [↑](#footnote-ref-255)
255. tad vinā karaṇaṁ vinā. [↑](#footnote-ref-256)
256. tat tritayam ādhyātmikādi-trayam. [↑](#footnote-ref-257)
257. tat samūhaṁ (gha) [↑](#footnote-ref-258)
258. niruktyā prakathanena | vyutpattyeti yāvat. [↑](#footnote-ref-259)
259. garbha-rūpam iti | catur-daśa-bhuvanātmakaṁ samaṣṭi-deham—

     apa eva samaryādau tāsu bījam avāsṛjat |

     tad aṇḍam abhavad dhaimaṁ sahasrārka-samadyuti || iti manu-vacanāt | [↑](#footnote-ref-260)
260. prabhor antarā vairājasyodara-madhye | [↑](#footnote-ref-261)
261. svavyāpāraṁ kurvatety arthaḥ. [↑](#footnote-ref-262)
262. tayor vahni-vācoḥ sambandhi tad-adhīnaṁ vyāhṛtaṁ vag-vyāpāra ity arthaḥ | [↑](#footnote-ref-263)
263. tasya virājaḥ | [↑](#footnote-ref-264)
264. nirodhaḥ prāṇa-vāyu-nirodhaḥ | [↑](#footnote-ref-265)
265. karmaṇo vyāhṛtasya. [↑](#footnote-ref-266)
266. prakāśābhāva ity arthaḥ. [↑](#footnote-ref-267)
267. ṛsibhir jñāna-sādhanair vedādibhir agny-ādibhir vā. [↑](#footnote-ref-268)
268. aitareyopaniṣadīty arthaḥ. [↑](#footnote-ref-269)
269. This section, which is exactly that found in Sridhar, does not appear to be in all MSS. [↑](#footnote-ref-270)
270. tad-āśraye tad-ubhaye ity atra samudrāśrayā tuṣṭiḥ’ nāḍī-nady-āśrayā puṣṭir ity arthah | dīpi. [↑](#footnote-ref-271)
271. bhūmy-ādi-tritaya-kāryam uktam ity arthaḥ [↑](#footnote-ref-272)
272. sarveti kāma-krodha-lobha-moha-śokādīnām ity arthaḥ. [↑](#footnote-ref-273)
273. pṛthivy-ap-tejovāyv-ākāśa-mahad-ahaṁkāraiḥ prakṛtyā cety evam aṣṭabhiḥ | [↑](#footnote-ref-274)
274. avyaktam iti na cakṣur-ādibhir vyajyata iti tathā. [↑](#footnote-ref-275)
275. sarva-vyāvartaka-dharma-rahitam. [↑](#footnote-ref-276)
276. adhiṣṭhānatayaiva gṛhyata ity arthaḥ (ga). [↑](#footnote-ref-277)
277. “kiṁpuruṣān narān” iti pāṇḍeya-dhṛta-pāṭhāntaraḥ | [↑](#footnote-ref-278)
278. prajā-patīn marīci-pramukhān ity arthaḥ. [↑](#footnote-ref-279)
279. tatreti yadā ekaikataraḥ svabhāvo guṇo’nyābhyāṁ guṇābhyām upahanyate’bhibhūyate tatra tadā ekaikaśo’pi gatayas tridhā bhidyanta ity anvayaḥ | atra tridhā bhidyanta ity etad api sthūla-dṛṣṭyaivoktam | vastutas tu tat-tad-guṇa-tāratamyena tat-tat-puṇya-pāpa-tāratamyānusāreṇa nānā-vidhā gatayo bhavantīty arthaḥ | dīpi. | [↑](#footnote-ref-280)
280. anuvidhyata iti | yathā manuṣyānāṁ sva-bhakto rājasatve’pi guṇāntarānuvedhāt sāttvikatvaṁ tāmasatvam ca pratīyate | [↑](#footnote-ref-281)
281. “jagad-dhartā’ iti pāṇḍeya-dhṛta-pāṭhāntaraḥ. [↑](#footnote-ref-282)
282. dharmo viṣṇus tad-rūpeṇeti dharma-rūpa-dhṛg ity asyārthaḥ | dharma-rūpa-dhṛk viṣṇu-rūpa-dhṛk viśvaṁ maryādāyāṁ sthāpayan matsyādy-avatāraiḥ puṣṇāti pālayatīti bāla. | [↑](#footnote-ref-283)
283. “tat-kāle” iti pāṇḍeya-dhṛta-pāṭhāntaraḥ [↑](#footnote-ref-284)
284. tat-pūrvoktaṁ kiṁ, kutaḥ ity arthaḥ | [↑](#footnote-ref-285)
285. anūdyata iti | uktasyārthasya punaḥ kartavyatvenopādānam anuvādaḥ | aprasaktasya ca pratiṣedho na sambhavatīty ataḥ prasakta-pratiṣedhārtham evātrānuvādaḥ kriyate | anuvarṇyate “anuvartyate” iti pāṭhau | [↑](#footnote-ref-286)
286. kartṛtveti | adhiṣṭhāna-jñāne hi tatrāropitasya pratiṣedha iti bhāvaḥ | [↑](#footnote-ref-287)
287. “yathaivāgatavān” iti kvacit pāṭhah | [↑](#footnote-ref-288)
288. sva-mukhato brahma-mukhataś ca sva-mukhena brahmaṇe brahma-mukhena nāradāyety arthaḥ | [↑](#footnote-ref-289)
289. sārva-vibhaktikas tasiḥ | sarveṣām arthe ity arthaḥ | “kvacin na garvata” iti pāṭha`ḥ | [↑](#footnote-ref-290)